
Osudom spojení

PROLOG

Muž bol pomerne mladý, mohol mať asi tridsaťpäť rokov, ale vrásky vyryté únavou a dosiaľ neprekonaným žiaľom ešte zdôrazňovalo strnisko, ktoré si nechal nedbalo rásť na lícach a na brade, takže jeho pekná tvár sa zdala staršia. Sedel na veľkom štvorhrannom kameni, ktorý sa nevedno ako odkotúľal z neďalekých zrúcanín. Na prikrývke, ktorú si rozprestrel pri nohách, sedelo dvoj- či trojročné dievčatko a unavene sa pohrávalo s vlnenými vláskami svojej bábiky. Zdalo sa, že dieťa čosi sleduje a na niekoho čaká.

Muž zvrátil hlavu, aby si ohrial tvár v lúčoch poludňajšieho slnka, a zhlboka sa nadýchol - cítil svieži vánok, čo k nemu z diaľky prinášal intenzívnu vôňu šedivníka. Bolela ho hlava - čo bol následok nedávnych pohnutých udalostí - a dlhá bezsenná noc mu tiež veľmi neprospela. Oprel si lakte o kolená, bezvládne zvesil ruky a srdce sa mu zachvelo smútkom. Po čase mu však divé pulzovanie v hlave ustalo a s úľavou si vydýchol. Prišiel sem, pretože hľadal aspoň náznak spomienok na šťastnejšie dni, keď ešte boli traja a často sa prechádzali po týchto lúkach. Jeho dcérka Elise bola ešte primalá na to, aby pochopila, akú nenapraviteľnú stratu utrpeli. Spoznala tieto miesta, lebo sa tu s ňou hrával ktosi milý, príjemný a nežný, krásna žena, s ktorou šantili v tráve a do úmoru sa smiali. S nádejou čakala, že tá milovaná bytosť sa k nim možno pridá, ale čas letel, a nikto neprichádzal.

Nad hlavami otca s dcérou sa zatiahlo nebo a slnko zakryli oblaky. Zavial severný, náhle mrazivý vietor. Muž opäť vzdychol, a keď pocítil na chrbte ruky ľahučký dotyk, otvoril unavené oči. Prišla k nemu dcérka a zvedavo na neho hľadela. Jej pohľad prezrádzal smútok, ako keby aj ona svojím detským rozumom zrazu pochopila, že spomienku už nič neoživí. Nemali viac prečo ostávať na tomto mieste.

Muž pozrel na jej tmavomodré oči, na ryšavé vlasy, na jemnú líniu brady a mäkké, výrazné pery. Uvidel v nich črty svojej ženy, ktorú tak nekonečne miloval. Schytil dievčatko do náručia a pritisol si ho k sebe. Zo všetkých síl sa snažil potlačiť vzlyky, ale nedokázal zastaviť slzy, čo sa mu zbiehali pod viečkami. Pomaly, jedna za druhou, sa mu kotúľali po lícach a padali do jemných kučier dcérky.

Nakoniec si odkašlal a odtiahol dievčatko od seba. Oči sa im opäť stretli a v tejto chvíli sa zrodilo puto, ktoré nič na svete nikdy neprelomí. Vždy si budú blízki, bez ohľadu na vzdialenosti, ktoré ich v živote rozdelia, pretože si budú uchovávať v mysli obraz tej, ktorá ich tak veľmi ľúbila.

1.  K A P I T O L A

Londýn sa stal nepokojným miestom. Čoraz častejšie bolo počuť chýry o zradách a najatých pomstiteľoch. Život v meste poznačil strach a obyvateľov rozrušili razie, počas ktorých sa agenti kráľovnej usilovali zlikvidovať sprisahancov. Ticho nočných ulíc často preťali divé výkriky a dupot utekajúcich nôh, potom zaznelo naliehavé búchanie ťažkej päste na pevne zamknuté dvere a nakoniec nasledovali výsluchy vo svetle fakieľ, ktoré mali občas za následok masové vešanie a rady odťatých hláv vystavených na Londýnskom moste. Pokusy o atentát na kráľovnú však pokračovali, až sa zdalo, že ich organizuje ktosi, kto sídli v akýchsi neznámych, nedosiahnuteľných končinách. Mária Stuartová sedela v anglickom väzení a Alžbeta Tudorová na anglickom tróne, ale životy obidvoch boli v rovnakom nebezpečenstve.

neďaleko dediny Burford    

Oxfordshire, Anglicko

Drobučké plamienky tisícov masívnych sviečok sa veselo mihotali, odrážajúc rozjarenú náladu svadobčanov, ktorí so živou vravou vchádzali do sály. Muzikanti naplnili slávnostnou hudbou celý obrovský priestor Bradbury Hall, neprehlušili však samopašný smiech pánov a dám. Naozaj bolo čo oslavovať, lebo dlhý rad zásnub a následne zrušených sobášov rozkošnej Arabelly Stamfordovej sa konečne zavŕšil. Došlo k svadbe. A rovnako podivuhodné bolo aj to, že žiadna vážna nehoda zatiaľ nepostihla ani odvážneho ženícha, ktorý sa o Arabellinu ruku počas posledných mesiacov tak vášnivo usiloval. Zo šiestich mužov, ktorým sa v minulosti dostalo tej cti byť zasnúbený s lady Arabellou, nebol už nažive ani jeden, a to vrátane nebohého markíza Bradburyho , na ktorého vidieckom panstve sa konali oslavy. Reland Huxford, gróf z Chadwicku, odmietol čo i len myslieť na to, že by na takej prenádhernej žene mohla spočívať kliatba, a bez  ohľadu na  strašný  osud  svojich  predchodcov  nebojácne pokračoval v dvorení. A teraz tu stál ako triumfujúci mladoženích s nevestou po boku, obidvaja ovenčení zelenou girlandou, kým všade naokolo sa dvíhali kožené poháre a strieborné čaše na prípitok novomanželom. Silné pivo a víno urobili pre pozdvihnutie nálady svoje a služobníctvo sa ponáhľalo otvárať ďalšie súdky tmavého piva a bočky klaretu, len aby veselie neutíchlo.

Edward Stamford bol od nadšenia takmer bez seba - konečne získal zaťa, ktorý mal majetok i titul, no treba priznať, že keď mu odovzdával svoju dcéru, trochu ho pichlo pri srdci. Neveľmi ochotne pristúpil na to, že na svadobnej hostine treba podávať viacero chodov, ako to bolo u šľachty zvykom, a pod jeho prísnym dohľadom sa teraz hosťom servírovali obrovské porcie mladých prasiatok, plnená kozľacina a rozmanito pripravená hydina. Ubolene sledoval, ako sa hostia, ktorí využili zriedkavý prejav štedrosti domáceho pána, hladne vrhajú na šťavnaté mäso, majstrovsky pripravené pudingy a lákavé sladkosti. Všetci sa výborne zabávali a ak si aj hostiteľovu mrzutosť niekto všimol, nechal si to pre seba.

Deň, keď sa Edward Stamford správal ku každému milo, bol skutočne nezvyčajnou udalosťou. Väčšinou sa o ňom hovorilo, že má oportunistické sklony a že svoje bohatstvo vybudoval na nešťastí či bláznovstve iných. Nikto by nikdy otvorene nevyhlásil, že tieto nešťastia a bláznovstvá priamo podnietila jeho prefíkaná ruka, ale bolo isté, že Edward nikdy nezaváha, keď má príležitosť čokoľvek zožať na cudzom poli. Najvznešenejším, hoci nedobrovoľným „darcom," ktorý prispel k jeho bohatstvu, bol práve majiteľ panstva Bradbury Hall.

Nikto sa nikdy nedozvedel, akú veľkú obeť musel Edward priniesť, aby odpútal pozornosť od svojej účasti na vražde kráľovninho agenta. Neostávalo mu nič iné, iba falošne obviniť Seymoura a s ťažkým srdcom sa vzdať všetkých pôct a výhod, ktoré mienil získať zo Seymourovho plánovaného sobáša s Arabellou. Uvedomoval si však, že to bola tá najnižšia možná cena - veď čo by ho čakalo, ak by sa všetko prezradilo? O nebezpečenstve, ktoré by mu v takom prípade hrozilo, radšej ani neuvažoval. 

Nielenže by sa musel triasť pred odplatou jej kráľovskej výsosti, ale obvinený markíz Seymour bol známy ako jeden z najlepších bojovníkov v krajine a historky o jeho šikovnom narábaní s mečom už počuli mnohí. V tých najhorších snoch vídaval Edward sám seba, ako sa zmieta pripichnutý ku stene šľachticovým dlhým, žiariacim dvojsečným tapírom.

Radšej teda opatrne spriadal svoje klamstvá a kráľovná Alžbeta strašným obvineniam síce načúvala, ale jej náklonnosť k Seymourovi Edward predsa len podcenil. Skutočnosť, že jej obľúbenca obviňuje zo zrady a vraždy človek, ktorého si nikdy veľmi nevážila, ju načisto rozzúrila. Keď však napokon aj svedkovia potvrdili, že pri tele zabitého agenta sa našli markízove rukavice, Edward mal vyhráte. Podarilo sa mu kráľovnú presvedčiť a ona pomstychtivo spečatila Seymourov osud - nariadila, aby ho okamžite popravili. A ako to už pri odplate zradcom býva, odňala mu titul aj s celým majetkom a zlomyseľné nimi obdarila toho, kto zapríčinil Seymourovu skazu. Edwardova radosť spočiatku nepoznala hraníc , ale v jej stopách sa rýchlo priplazil strach, pretože Seymour zo svojej cely v Lambethskom paláci prisahal, že nikoho z tých, čo zapríčinili jeho pád, spravodlivosť neminie. Hoci už onedlho mala šľachticova hlava padnúť pod katovou sekerou, Edward takmer dušu vypustil od hrôzy a každý večer sa obával zavrieť oči zo strachu, že ich už nikdy neotvorí. Ľakala ho známa prefíkanosť protivníka a veru sa mal čoho obávať, pretože markíz mal plán: chcel utiecť strážam, keď ho povedú do Toweru. Osud však chcel, aby to bolo inak, a Seymoura jeden z dozorcov pri pokuse o útek zastrelil. Edward prijal túto správu s rozochvenou úľavou a nakoniec si povedal, že sa už môže smelo aj s celou domácnosťou presťahovať zo svojho neveľmi prepychového sídla na bohaté panstvo nebohého markíza.

Spôsob, akým sa Edward zbavil markíza, bol jedným z najziskovejších ťahov, aké urobil, ale teraz sa našli ľudia, čo hovorili, že striehne na ešte väčšiu trofej. Presne tak to vyzeralo, keď ponúkol pohostinnosť Elise Radbornovej, dcére svojej nevlastnej sestry, ktorá už bola pätnásť rokov mŕtva. Zmiznutie otca a zvláštne okolnosti, ktoré ho sprevádzali, prinútili mladú Elizabeth utiecť z rodinného sídla v Londýne a Edward jej poskytol celé východné krídlo svojho domu -veľmi dobre však vedel, prečo to robí. Nemal v povahe prílišnú štedrosť. Keďže bol jediným príbuzným, na ktorého sa mohlo dievča obrátiť, využil jej nešťastie, ako najlepšie vedel.

Požadoval za ubytovanie vysoké nájomné a donútil ju pracovať na svojom novom vidieckom sídle Bradbury Hall ako pani domu. Ospravedlnil to tým, že jeho vlastná dcéra sa nemôže zapodievať každodennými prácami, keďže sa musí pripravovať na manželstvo s grófom Chadwickom. Už pred svadobnými oslavami Edward svojej neteri prísne prikázal, aby sa na večerných zábavách nezúčastňovala a venovala radšej pozornosť služobníctvu, ktoré sa malo starať o hostí. Nariadil jej, že ani omrvinka jedla nesmie vyjsť nazmar , a nadovšetko n e -smela pripustiť, aby sluhovia čokoľvek ochutnávali.

Elise Radbornová mala síce ešte len sedemnásť rokov, ale bola to rozumná mladá dáma, do istej miery dokonca skúsená vo vedení veľkej vznešenej domácnosti, keďže už niekoľko rokov riadila dom svojho otca. Tento krát sa však ocitla medzi cudzími a niesla zodpovednosť za ľudí, ktorí boli ešte stále verní nebohému markízovi Bradburymu, Maximovi Seymourovi. Služobníctvo bolo nielen sentimentálne voči pamiatke svojho bývalého pána, ale zároveň aj mimoriadne kriticky hodnotilo toho nového. Medzi personálom sa šírili správy, že Edward Stamford získal Bradburyho majetky podvodom. Elise nemala ani potuchy, kde je pravda. Prišla na bradburyovské panstvo až niekoľko mesiacov po tom, čo markíza na jeho zúfalej ceste za slobodou zabili, a za jeho života sa s ním nikdy nestretla. Jediné, čo jej tohto muža priblížilo, bol portrét, ktorý objavila vo východnom krídle domu, kde teraz bývala. Pred jej príchodom boli tieto miestnosti uzavreté, ale obraz našla v maličkej komôrke a podľa stôp v prachu a nového plátna, ktoré bolo cezeň prehodené, zistila, že ho tam umiestnili iba nedávno. Keďže ju znepokojovalo, prečo musí byť taký honosný obraz ukrytý, diskrétne sa naň povypytovala a dozvedela sa, že pán Edward nariadil portrét zničiť krátko po svojom príchode a že sluhovia, ktorých jeho rozkaz popudil, ho tajne uložili do východného krídla.

Elise nemala to srdce zazlievať služobníctvu vernosť bývalému pánovi, aj keď ju dôkazy o markízových zločinoch utvrdzovali v tom, že si ich lásku vôbec nezaslúžil. Koniec koncov, veľmi dobre vedela, že toho človeka usvedčili z medzinárodných intríg, zo sprisahania, k t o r é h o cieľom mal byť atentát na kráľovnú, a z vraždy agenta, ktorou sa snažil zakryť svoju nečestnosť. No keď si uvedomila, ako dlho už mnohí zo sluhov na panstve pracujú (niektorí tam boli dokonca už pred narodením lorda Seymoura, čiže viac ako tridsať rokov), porozumela, prečo je pre nich jednoduchšie odmietať dôkazy o lordovej vine a uchovávať si jeho pamiatku čistú.

Na druhej strane bola pevne rozhodnutá nepozastavovať sa ani nad správaním strýka, ktorý sa zo všetkých síl snažil zbaviť dom každej stopy po nebohom markízovi. Ak portrét verne zachytával Seymourovu podobu, potom bolo zrejmé, že na Arabellu musel tento človek urobiť naozaj veľkolepý dojem. Strata takéhoto nápadníka by ktorúkoľvek ženu naplnila odporom k otcovi, ktorý predsa len zohral istú úlohu v jeho osude. Takže Edward mal na svoje konanie právo, hoci len pre zachovanie pokoja v rodine.

Elise teda musela od samého začiatku čeliť služobníctvu, ktoré svojho terajšieho pána nemalo veľmi v láske. Nikto síce nezaháľal a o dom sa všetci vzorne starali, bolo však jasné, že to robia skôr z úcty k bývalému majiteľovi. Zvyčajne po dlhšom šomraní na Edwardove spôsoby nasledovali otvorené rebélie. Elise však vždy všetkým pripomínala, že nemajú nijaké právo spochybňovať pánove rozkazy, nech sa im už zdajú akékoľvek nezmyselné.

Ani dnešný večer nemal byť výnimkou. Elise už musela pokarhať niekoľkých zamestnancov za nevhodné poznámky na adresu pána domu a myslela si, že má aspoň na chvíľu pokoj, keď zrazu zbadala sluhu, ktorý postával pred narazeným sudom. Mal na sebe tuniku s kapucňou, ktorá mu zakrývala tvár. Nad čímsi sa zohýbal a širokými plecami maskoval svoje pohyby - Elise pojala podozrenie, že si potajomky upíja z vína, čo by strýko bezpochyby považoval za neodpustiteľný hriech.

Nadýchla sa teda, pripravujúc sa v duchu na ďalšiu škriepku, vystrela chrbát, rukami si prihladila zamatové čierne šaty - chcela vyzerať ako skutočná domáca pani. Na svoj vek pôsobila v týchto jednoduchých, ale drahých šatách veľmi rozhodne a takmer až elegantne. Pri hrdle jej žiaril biely golierik š čipkou na okraji, ktorý sa vzadu jemne nadvihoval a zdôrazňoval krásu jej oválnej tváre. Na jemné lícne kosti jej zosadol rumenec farby ružového púčika, oči modré ako drahokamy sa blýskali. Mali skutočne farbu zafíru, mierne mandľový tvar a obrubovali ich hodvábne uhľovočierne mihalnice. Netrhala si obočie, ako to v tom čase niektoré ženy robievali, a ono ju za to zdobilo dvoma červenohnedými oblúkmi, žiariacimi na pozadí bezchybnej sviežej pleti. Bohaté ryšavé vlasy mala v strede rozdelené cestičkou a pevne začesané pod šibalským čepčekom z čierneho zamatu, ktorý jej nad čelom vytváral dva oblúčiky. Spod naškrobeného golierika splývali dve dlhé šnúry perál, ktoré jej siahali až po hruď. Živôtik pošitý rubínmi pevne obopínal rozvíjajúce sa prsia mladého dievčaťa a na ňom bola pripnutá miniatúra -portrét ženy, na ktorú sa Elise podľa otcovho názoru veľmi podobala.

Elise teda dúfala, že vyzerá rovnako impozantné ako žena na obrázku, pretože sluha by sa k nej určite správal úctivejšie, keby ju vnímal len v terajšom postavení. Tí, ktorí by si spomenuli na obnosené šaty úbohej túlavej sirôtky, v ktorých sa pred časom vybrala hľadať strateného otca, by ju zrejme nedokázali brať veľmi vážne. Zastala si hneď vedľa sluhu a takmer milo sa ho opýtala: „Pozdáva sa ti to víno?"

Muž otočil hlavu a nad širokým plecom sa v kapucni objavil malý otvor. Látku mal tak pevne pritiahnutú k tvári, že zároveň slúžila ako maska, a hoci jeho temne žiarivé oči odrážali svetlo neďalekých sviec, Elise nedokázala jasne rozpoznať, aké má črty. Vyzeral, že na rozdiel od ostatných pomocníkov v kuchyni je vyšší a vôbec akýsi iný, prišiel vari z nejakej vzdialenejšej  časti panstva?

„Prepáčia mi, pani, ale starý vinár mi kázal, žeby som to trochu okoštoval, viete, keby bolo horké, chytro by sa panstvu tam vonku zhnusilo." Hoci jeho reč niesla stopy drsného prízvuku nevzdelancov, hlas mal hlboký a príjemný, dokonca priateľský. Pozdvihol fľašu, ktorú držal v ruke, trochu ňou potriasol, zamyslene sa na ňu zadíval a potom do nej ďobol prstom. „Mne môžu veriť, pani, toto vám je čertovsky staré víno. Má dobrý buket. To je celkom iná pieseň, ako tie pomyje, čo starký Stamford nalieva hosťom."

Elise od úžasu takmer zabudla dýchať. Nešlo jej do hlavy, ako si môže sluha čosi také dovoliť. Jeho bezočivosť v nej však zobudila pocit nadradenosti a do hlasu sa jej vkradol sarkazmus: „Pochybujem, že by pán Stamford súhlasil s tvojím úsudkom a názormi, nech už by boli akékoľvek. Nevďačník! Kto si, aby si sa vysmieval z dobrých úmyslov človeka, čo ťa platí? Je to hanba!"

Sluha sťažka vzdychol. „ Hej, hanba to je, akože by nebola? Veru, hanba."

Elise si založila ruky na štíhle boky a v očiach sa jej oceľovo zablyslo. „Aha, tak o to tu ide! Sťažnosti! No výborne! Pán by radšej celé dni počúval náreky pouličných žobrákov ako zavýjanie svojich vlastných ľudí. Prepáč mi, dobrý človeče, že som ti svojím príchodom pokazila pijanské radovánky!"

Muž zdvihol ruku, obalenú potrhanými kusmi plátna, a utrel si ňou ústa. „Pán by sa mal starať o svoje pivnice. Vravím, že je to hanba, nalievať tu vznešenému panstvu takéto  svinstvá."

„Aha, takže ty si svetoznámy znalec vína, však? Alebo si sa už taký arogantný narodil ?" spýtala sa Elise pohŕdavo.

„Arogantný?" Chlapík sa krátko, obviňujúco zasmial. „Čo nepoviete? Asi sa na mňa čo-to nalepilo. Už sa pridlho motám popri takých pánikoch, ako ste vy."

Elise v hneve ledva lapala dych. „Môžem ťa ubezpečiť, že sa na teba nalepilo oveľa viac, ako by sa patrilo!"

Sluha len ľahostajne mykol plecami. „To vám ani neni arogancia, pani moja, ja len viem, čo je dobré a čo zlé... a dakedy to chce dosť zdravého rozumu, aby to človek zistil." Znovu podišiel k sudu a začal napĺňať druhú fľašku. „To keď tu ešte bolo jeho lordstvo..."

„Aha ho! Ďalší, čo lamentuje nad nebohým markízom! Toľko rebelantského služobníctva som ešte naozaj nikde nevidela!" posťažovala sa Elise. Spozorovala, že do kuchyne vošli ďalší pomocníci a netrpezlivým mávnutím ruky ich poslala k vzdialenejšiemu stolu, lebo ešte stále bola presvedčená, že by mala bezočivého sluhu poriadne pokarhať. „Nuž povedzte mi, je na svete človek, ktorý by ťa naučil slušným spôsobom?"

„Ale hej, pravdaže," zahundral do rukáva, ktorým si utieral z úst zopár kvapiek vína. „Jeho lordstvo... markíz. To on ma naučil, ako sa správať."

„Potom ti môžem zaručiť, že si nemal najlepšieho učiteľa," skočila mu do reči Elise. „Každý predsa vie, že lord Seymour bol vrah a zradca kráľovnej. Mal by si si hľadať lepší príklad."

„Hej, počul som tie rečičky," odvetil sluha a opäť sa krátko, neveselo zasmial, „ale moc im neverím."

„To nie sú rečičky," ľadovo poznamenala Elise. „Aspoň kráľovná si to určite nemyslela.   Odobrala tomu mužovi všetky majetky a dala ich môjmu strýkovi. Je jasné, že spoznala, kto z nich je lepší."

Muž buchol fľašou na stôl a nachýlil sa dopredu, ako keby ju chcel zahnať do kúta, takže na chvíľu zabudol na šatku, ktorá mu skĺzla zo spodnej časti tváre. Neupravená svetlohnedá brada mu zakrývala čeľusť a pod strapatými fúzmi, ktoré mu prevísali cez hornú peru, vyceril zuby v zvieracom úškľabku. „ K t o vám dal právo súdiť ho , dievča? Veď ste toho muža nikdy ani nevideli a ak vravíte, že terajší pán je lepší, asi ho tiež veľmi nepoznáte."

Elise opätovala pohľad očí, ktoré ju teraz so zvláštnou silou prevŕtavali spod úkrytu kapucne. Na krátky okamih zamrela pod páľavou zlosti v nich, ale potom zdvihla bradu a elegantne mu vrátila úder. „A ty si čo, dajaký starý jasnovidec, že vravíš, že som toho muža nikdy nevidela?"

Sluha sa vystrel, trochu sa odtiahol a skrížil si ruky na prsiach. Hľadel na ňu zhora a zrejme sa dobre zabával. Elise mu ledva siahala temenom hlavy po konček zarastenej brady a keby nebola zvrátila hlavu, bola by sa pozerala len na širokú hruď zahalenú v hrubej vrecovine.

„ Nuž , prepáčia mi , pani drahá . " Posmešne si položil ruku na hruď a mierne sa na ospravedlnenie uklonil. „Keď tuná ešte vládol lord Seymour, nikdy som vás tu nevidel, takže som si dovolil pomyslieť, že ste sa vy dvaja nikdy nestretli."

„Je pravda, že sme sa nikdy nevideli," priznala Elise, trochu popudená zvláštnou bezočivosťou tohto chlapíka. Nezaslúžil si žiadne vysvetlenie a sama nechápala, prečo mu vôbec odpovedá. Zdvihla oči a s námahou prezrela jeho posmešný úškľabok. Dôrazne vyhlásila: „Ale aj tak viem, ako vyzeral." „Naozaj?" Uprene na ňu pozrel z hĺbky svojej kapucne. „A keby ste mu tak hľadeli do očí, vedeli by ste, že je to on?" Na takúto nehoráznu bezočivosť už Elise nemohla nevybuchnúť. Pochyboval o tom , čo povedala, a možno len zvyšok zdravého rozumu mu nedovolil nazvať ju klamárkou. Napriek tomu ju však ustavične prenasledovali nedávne spomienky a hnevalo ju, že má stále pred očami predmet, na ktorý by najradšej zabudla... markízov portrét. Spočiatku pripisovala svoje očarenie len vydarenej nálade celej maľby. Markízov zelený poľovnícky odev dodával obrazu svetácky výraz a párik poľovníckych psov, ktorí netrpezlivo čakali pri nohách modelu, zase vyjadroval dobrodružstvo. 

Pravda však bola taká, že ju na obraze priťahovali skôr markízove pekné aristokratické črty, zelené oči s tmavými mihalnicami a jemne posmešný úsmev. To vďaka nim sa k portrétu často vracala a prezerala si ho.

Elise si zrazu uvedomila, že otrhaný sluha čaká s trpezlivým úsmevom na jej odpoveď, ako keby považoval mlčanie za dôkaz nepremysleného chvastúnstva. Zdvihla sa v nej vlna pobúrenia a odvetila ešte štipľavejšie, ako pôvodne chcela. „ N o samozrejme, ty ničomník, ľahko sa ti hovorí, keď vieš, že svoje slová nemôžem dokázať. Markíza predsa zabili na úteku z väzenia."

„ Hej, aj ja som to počul," prisvedčil jej sok. „Zastrelili ho , keď ho viedli do Toweru, chcel sa vytrhnúť strážam a zastrelili ho."  Sluha sa k nej znovu naklonil a pokračoval tichým šepotom, ako keby sa obával, že niekto začuje nejaké hrozné tajomstvo. „Ale ktohovie, čo sa s markízom stalo, keď sa zrútil z mosta do vody, há? Už ho nikto viac nevidel a jeho telo sa dodnes nenašlo." Smutne si povzdychol. „ No , je to jasné, ryby si v noci riadne napchali bruchá, veru tak."

Pri tejto hroznej predstave sa Elise striasla a silou vôle odrazila to, čo považovala za útok na svoju duševnú rovnováhu . Radšej sa sústredila na skutočnosť. „ No, mali by sme sa postarať o našich stravníkov..." zmĺkla, nevediac, ako muža osloviť. „Hádam ti matka dala nejaké meno?"

„Áno, pani, veruže dala. Taylor. Iba Taylor."

Elise mávla rukou smerom k hosťom sediacim pri doštených stoloch a prikázala mužovi, čo má robiť. „Potom sa, Taylor, postaráš o pánových hostí a rýchlo im naplníš čaše, aby nás pán obidvoch nepokarhal za postávame."

Taylor sa s okázalým gestom v handrách zakrútenej ruky Elise poklonil. „K vašim službám, pani."

Elise táto zdvorilosť dosť prekvapila a neubránila sa náhlej myšlienke: „Dobre si sa naučil spôsobom svojho pána, Taylor."

Muž si ešte starostlivejšie pozakrýval tvár a pritom sa ticho zasmial. „Jeho lordstvo malo v detstve viac učiteľov, ako má žabiak bradavíc. Rád som sa kukal, keď ho učili."

Elise zdvihla obočie. „A prečo si stále zakrývaš hlavu a tvár? Nezdá sa mi, že by tu bolo chladno."

Odpoveď nedala na seba dlho čakať. „ Kdeže, pani, zima tu neni. Ja to mám od narodenia, vedia? Podaktorí by tu aj

odpadli, keby videli, akú mám tvár.  A pánovi fajnoví hostia by to určite nezniesli."

Elise sa už ďalej radšej ani nespytovala z obavy, že ju muž poctí pohľadom na svoje znetvorenie. S niekoľkými slovami ho prepustila a hľadela za ním, až kým si nebola istá, že sa poriadne venuje svojej práci. Pohyboval sa okolo stolov, kde-tu doplnil času alebo priniesol nový pohár. Striedal fľaše, nalievajúc dámam a starším hosťom z jednej a širokoplecím, zdravým mužom z inej. Elise mu potichu kývla na súhlas, obdivujúc jeho múdrosť - slabšie víno očividne servíroval menej odolným hodovníkom.

Preletela pohľadom sálu s obavami, že zazrie ďalších zaháľačov, ale vydýchla si, lebo sa zdalo, že všetci sluhovia usilovne pracujú. Prezrela postupne stôl za stolom a odhadovala, aké jedlá by bolo treba hosťom ešte priniesť. Preto nezbadala muža, ktorý pristúpil až k nej a pritisol sa jej na chrbát. Dotieravcova ruka sa lačne kĺzala okolo jej štíhleho drieku a skôr, ako stihla Elise zareagovať, pocítila za uchom ľahučký  bozk.

„Elise... voňavý kvietok noci..." ozvalo sa hrkútame hlbokého hlasu. „Moja duša tak túži po tvojej priazni, deva spanilá. Zľutuj sa nad úbožiakom a daj mu ochutnať nektár svojich  pier."

Elise priam explodovala. Nemala vo zvyku tolerovať takéto flirtovanie a otočila sa s úmyslom poslať toho drzého chlapa svinským krokom preč! Ruku napriahla na poriadne zaucho a hoci bola útla, sily mala dosť a bolo by sa jej určite podarilo napáchať nemálo škody. Myslela si, že ju to obťažuje Relandov samoľúby bratranec Devlin Huxford, pretože si už stačila všimnúť, ako na ňu celý večer vyvaľuje oči. V pohľade jej blýskala zúrivosť, ale len čo sa ocitla zoči-voči nevychovancovi, tento jej chytil zápästie a pevne ju pridržal. Zdvihla oči a čo najmrzkejšie na bezočivca zazrela - no uvidela známu počernú tvár a tmavohnedé smejúce sa oči.

„ Quentin!" vydýchla si s úľavou. „ Čo tu robíš?"

Usmial sa na ňu a pritisol si jej štíhle prsty k svojim plným perám. „Dnes večer vyzeráš skutočne očarujúco, sesternička. Rozhodne ti prospelo, že si utiekla pred radbornovskou zlobou." Úsmev len zdôraznil jeho žartovný tón. „Matka asi nikdy bratom neodpustí, že ťa nechali ujsť."

„Ako  môžeš  takto  ľahkovážne  žartovať o  svojich  príbuzných?" spýtala sa Elise s údivom. 

„Mali so mnou zlé úmysly a len zázrakom som im unikla."

„Chudáčik Forsworth sa ešte stále nespamätal z toho úderu do hlavy, čo si mu uštedrila. Prisahal, že si ho opálila kyjakom a mama ho samozrejme ešte viacej hreší, že sa vraj k tebe nemal obracať chrbtom." Quentin venoval bratovi ironický súcitný povzdych a pomaly potriasol hlavou. „ Ten chlapec už nikdy nebude taký, aký býval. Kvôli tebe asi osprostie."

„Lord Forsworth, či ako sa to sám nazval, bol sprostý ešte predtým, ako som sa ho čo i len dotkla," namietla Elise. „Naozaj nechápem, ako je možné, že pochádzate z jednej rodiny. Je jasné, že svojich súrodencov si ďaleko predstihol v múdrosti, nehovoriac už o vybraných spôsoboch."

Quentin si pritisol ruku na bohato zdobený kabátec a uklonil sa na znak vďaky za kompliment. „Som vám povďačný, krásna dáma. Byť najstarším prináša určité výhody. Ako iste vieš, otec mi zanechal rodinné vidiecke sídlo a majetok, ktorý s matkiným nemá nič spoločné. Vďaka tomu sa nemusím zúčastňovať na všetkých tých ťahaniciach a intrigách našej rodiny."

Elise zdvihla nosík. Nemienila Quentinovu rodinu ospravedlniť ani za nič na svete. Vdova po Bardolfovi Radbornovi a jej mladší synovia patrili k tým nadutým aristokratom, ktorí sa svojou mocou oháňali tak bezohľadne, ako keby to bol obrovský obojručný meč, s ktorým vytiahli do boja a rozdávali ničivé údery každému, kto sa im postavil do cesty. „Strýko Bardolf nebol ku Cassandre o nič menej štedrý a aj tvoja matka a bratia mali dosť majetku, aby sa na nejaký čas zabezpečili. Ak sa jej vyprázdňujú truhlice, zapríčinila si to svojou vlastnou nerozvážnosťou. Teraz baží za tým, čo otec odložil pre mňa, a tvrdí, že to patrí jej synom ako časť radbornovského dedičstva, ale nech ju aj tvojich bratov zožerú kiahne, ak naozaj veria tým lžiam, čo si vymysleli. Vieš veľmi dobre, že môj otec si ako druhý syn musel sám nahonobiť majetok, takže nič z toho, čo máme, tvojej rodine nepatrí. Keby ma neboli uväznili a nechceli zo mňa násilím vypáčiť, kde otec ukryl zlato, myslela by som si, že aj jeho únos majú na svedomí oni."

Quentin stiahol obočie a zamyslene si založil ruky za chrbát.   „Súhlasím. Asi by sa nesnažili dostať tú informáciu od teba, keby už mali pod zámkom strýka Ramseyho." Sťažka vzdychol. „Strašne ma trápia tie zábavky, ktorým sa matka a bratia venujú v honbe za majetkom."

„To nie sú len zábavky," opravila ho ľadovo Elise. „Cassandra sa mi so svojím kŕdlikom neschopných hlupákov snažila naozaj ublížiť." Zmĺkla, lebo si uvedomila, že jej poznámky môžu iného člena tejto rodiny urážať, a trochu sa za svoju necitlivosť zahanbila. „Prepáč, Quentin. Som k tebe tvrdá, ale nemyslím to tak. Si taký odlišný od zvyšku svojej rodiny, že si pri tebe občas nedám pozor na jazyk. Nechápem, prečo si riskoval hnev svojej matky a zachránil si ma pred ňou."

Cez pery sa mu predral trpký smiech. „Obávam sa, že moja galantnosť bola trochu krátkozraká. Mal som pred nimi svoj dom dostatočne zabezpečiť. Nebola by si musela po druhýkrát utiecť."

„Tvoji bratia sa prikradli ako zlodeji, keď si bol preč, a chceli ma odvliecť späť do Londýna. Nebola to tvoja vina, Quentin."

Uprel svoje hnedé oči do jej tmavomodrých studničiek. „Rozmýšľal som..." hovoril veľmi váhavo. „Nechcel som sa ťa na to pýtať, Elise, ale obávam sa, že musím. Čo ti vlastne moji príbuzní urobili?" Dievčina sa krátko, znepokojene zachvela. Nechcela veľmi myslieť na krutosť tety a bratrancov. Vytrpela si od nich všeličo, od slovných urážok až po „ručné" výsluchy, a keď to všetko zlyhalo, držali ju uväznenú bez jedla. Z jej spálne urobili priam mučiareň a teraz, keď sa ocitla na slobode, si veľmi dobre uvedomovala, že ak nechce prísť o pokoj duše, nemala by sa týmito spomienkami priveľmi zapodievať. „Keď sa na to teraz pozerám, Quentin, nijako mimoriadne mi neublížili."

Napriek tomuto veľkodušnému vyhláseniu však Elise vedela, že hrôzostrašné obrazy jej z mysle tak rýchlo nevyblednú . Silene sa usmiala a pozrela na bratranca . „Ešte stále si mi nepovedal, prečo si tu. Myslela som si, že k strýkovi Edwardovi cítiš odpor."

„To naozaj nemôžem poprieť," pripustil so smiechom, „ale odvážil by som sa aj do supieho hniezda, keby som tam mal uzrieť ten najkrajší klenot."

„Prichádzaš neskoro, Quentin," podotkla Elise žartovne. „Manželstvo je už uzavreté a Arabella patrí grófovi." 

„Moja prekrásna Elise, neprišiel som sem za Arabellou," vyhlásil Quentin vášnivo, „ale za tebou!"

„Ty si naozaj veľký posmeškár, bratranček," odvetila Elise s neskrývanou nedôverčivosťou. „Lepšie by si ma presvedčil o svojej úprimnosti, keby si povedal, že si prišiel za strýkom Edwardom. Arabella je nepochybne krásavica a som presvedčená, že dnes večer sa s ňou prišiel rozlúčiť nejeden odmietnutý ctiteľ."

Quentinov vášnivý úsmev veľmi dobre vyjadroval túžbu, ktorá sa v ňom vzopäla. Sklonil sa a vábivo jej zašepkal do ucha: „Vari ti ešte žiadny galantný trubadúr nespieval sonety na tvoju krásu, sladká Elise? Alebo každého vopred odradila tvoja dokonalosť?" Potom pateticky vzdychol, ako keby mu skutočne trhala srdce z tela, a odvážne čelil jej pochybovačnému pohľadu: „Spanilé dievčatko, veďže mi neklam! Tvoje oči sú ako drahokamy, tie najdrahšie zafíry. Z temných zreničiek ti sršia zžierajúce iskry. Oblúky tvojho obočia sú ako krídla vzlietajúcich vtákov a tvoje vlasy majú sýty, teplý odtieň čerešňového dreva a ich vôňa ma neopísateľne opája. Tvoja pleť žiari jemným leskom perál... a určite je aj mimoriadne sladká."

Elise ho sledovala s pobavenou nedôverou, jeho ohnivé vyznania na ňu vôbec nezapôsobili. „Ak si myslíš, že tým táraninám uverím, víno ti muselo poriadne zamotať hlavu."

„Nevypil som ani len kvapku!" vášnivo sa zaprisahal.

Elise pokračovala bez mihnutia oka. „Počula som už o tebe svoje, Quentin. A bolo toho toľko, že si si už tuším od samého lichotenia zodral jazyk. Určite si už nejedno dievča poctil svojimi   vyznaniami."

„Majte zľutovanie, krásna deva!" Quentin si položil ruku na srdce a skvele zahral odmietnutého ctiteľa. „Ste ku mne veľmi  nespravodlivá."

„A vy sa, pane, nadarmo tlčiete po kabátci. Obidvaja vieme, že mám pravdu," doberala si ho s úsmevom. „Ty si predsa prvotriedny vetroplach. Veď len prednedávnom som mala tú česť počuť podobné slová, určené krásnej Arabelle... a z tvojich úst!"

„Že by si žiarlila, spanilá Elise?" spýtal sa Quentin so zábleskom nádeje v očiach.

Ignorujúc jeho otázku, pokračovala: „Dúfam, že Arabella bude mať ako  verná  Relandova  manželka  dosť rozumu a požiada ťa, aby si odtiaľto odišiel. Ja by som ťa totiž ako tvoja sesternica nemala vyhadzovať."

„Ale, najdrahšia," dramaticky zalamentoval. „Tneš jazykom s nadšením a šikovnosťou mrzútskej Xantipy, moje srdce žiaľom puká!"

„Dosť o tom pochybujem." Elise sa už ledva zdržiavala smiechu. Ako žena dokázala okamžite odhadnúť, že tmavovlasý a tmavooký Quentin Radborne dostal do vienka krásu i šarm, ktorými mohol prilákať nespočetné obdivovateľky, ale zároveň si bola istá, že nemálo dievčat už jeho lichotivé reči a vášnivé pozornosti zviedli k stokrát oplakanému skutku. Cítila sa v jeho spoločnosti dobre, ale nemala v úmysle nikomu dovoliť, aby jej meno spájali s jeho menom ešte viac ako dosiaľ.

Elise zmĺkla, lebo začula, ako ju niekto z preplnenej sály volá. Poobzerala sa a zbadala, že na ňu netrpezlivo máva strýko. Jeho zachmúrená tvár jasne naznačovala, že je nespokojný a dôvod bol jasný. Ak by sme povedali, že bol schopný Quentina aspoň občas ako-tak zniesť, ešte stále by sa to v porovnaní s jeho skutočnými pocitmi rovnalo vyznaniu lásky. Ostrým tónom vydal príkaz: „Poď sem, dievča! A rýchlo!"

„Ach beda, volá ťa tvoj žalárnik," poznamenal ľútostivo Quentin.

Elise zdvihla obočie: „Môj žalárnik?"

Na bratrancových plných perách sa usadil kyslý úškľabok. „Keby Edward mohol, zamkne ťa do veže a zahodí od nej kľúč, len aby som sa k tebe náhodou nedostal priveľmi blízko. Buď sa obáva, že prídeš o poklady, na ktoré si robí zálusk, alebo o tú vzácnosť, čo nazývajú panenstvom."

„Potom sa nemá čoho báť." Elise sa usmiala a jemne potľapkala Quentina po kabátci. „Niežeby si sa nepokúsil získať jedno či druhé. Lenže ja sa nemienim ani nechať pripraviť o peňaženku, ani zaradiť do dlhého zoznamu tvojich obetí."

Quentin vybuchol do hlasného smiechu. Nemohol si pomôcť, túto sebaistú dievčinku jednoducho musel za jej prostorekosť obdivovať. Predstavovala výzvu pre každého muža a bola vzácnou trofejou, ktorú by stálo za to získať.

Elise sa nebadane striasla. Dokázala si jasne predstaviť, že Quentinova veselosť strýka zrejme ešte viac rozhnevá. Niežeby sa Edwarda bála, vedela, že len čo by sa k nej začal správať  priveľmi   neokrôchane   alebo   by   žiadal   privysoké nájomné, okamžite by sa z jeho domu odsťahovala. Napriek tomu sa však pri určitých príležitostiach zo všetkých síl snažila zachovať prímerie a dnes, v Arabellin svadobný deň, musela byť naozaj opatrná.

Narýchlo sa Quentinovi uklonila a ospravedlnila sa. 

„Veľmi ľutujem, drahý bratranec, ale, presne ako vravíš, volá ma môj žalárnik."

Quentin prikývol, na tvári lačný úškrn. „Tento krát si dravému vlkovi unikla, prekrásna dáma, ale uisťujem ťa, že môj čas ešte príde."

Elise prekĺzla pomedzi hostí a pripojila sa k strýkovi, ktorý vrhol za odchádzajúcim mladíkom pohŕdavý pohľad. Aj na Elise trpko zazrel. „Vari som ti nepovedal, že si máš robiť svoju robotu?" zavrčal nahnevane. „Nedovolil som ti, aby si sa zabávala s tamtým. Nemáš v sebe kúska hanby?"

„A za čo by som sa mala hanbiť?" spýtala sa Elise ticho, na čo sa strýko len nespokojne zmraštil. „Zastavila som sa na pár slov s bratrancom v prítomnosti vašich hostí. Nič zlé na tom nevidím."

Edward stiahol guľatú hlavu medzi mohutné plecia a prudko odsekol. „Hej, veď som videl, ako sa zadúšate od smiechu, určite ste nehovorili o ničom bohumilom."

Dievčina prekvapene zdvihla jemné obočie - strýko bol dnes mimoriadne protivný. Surovo a posmešne krivil pery a jej to pripomenulo, že s týmto človekom už nebude mať dlho trpezlivosť. Podobné nezhody boli v poslednom období čoraz častejšie a Elise si nemohla pomôcť, strýkove spôsoby sa jej začínali bridiť. Cítila dokonca mimoriadnu úľavu pri pomyslení na to, že jej vlastná matka nebola v skutočnosti z Edwardovej krvi, ale že ju ako nemluvňa našli položenú v kaplnke na malom stamfordovskom statku. Vďaka tomu sa síce cítila oslobodená od akéhokoľvek pokrvného vzťahu a z neho vyplývajúcej lojality, nepríjemná stránka veci však spočívala v tom, že sa s čoraz menším nadšením púšťala do práce, pri ktorej musela iných karhať za nedostatok úcty.

„Mala by si sa hanbiť za spôsob, akým sa k tomu ničomníkovi správaš," dobiedzal neúnavne Edward.

Zároveň mávol rukou, aby na dotyčného priamo ukázal s úmyslom pokračovať vo výčitkách, ale úsmev mu zmrzol, keď zbadal, že toľko zlorečený príťažlivý vetroplach teraz

robí spoločnosť jeho vlastnej dcére. Podľa všetkého sa zhovárali o čomsi zábavnom, pretože sa obaja nahlas smiali.

Edward vyprskol ako rozzúrený kocúr: „Len sa naňho pozri! Človek by si myslel, že ten chlap nemá na svete jedinej starosti, podľa toho, ako sa správa k dámam!"

„Vari kráľovná vyhlásila obdobie smútku, že by sme mali krotiť veselosť a smiech?" opýtala sa s predstieranými obavami v hlase Elise.

Edwarda otázka najprv trochu zaskočila a nechápavo sa na neter zamračil, potom si uvedomil, že obracia jeho slová na žart, a v zlosti stiahol huňaté obočie. „Budem ti povďačný, dievča, ak nebudeš mať priveľmi ostrý jazyk a prestaneš s týmito hlúposťami! Radšej by si mala viacej dbať na svoje povinnosti, aby som ti nemusel stále pripomínať, kto si."

Takéto arogantné vyhlásenie sa dotklo Elisinej hrdosti a hoci sa snažila zachovať dekórum, nedalo jej, aby mu nepripomenula: „Za východné krídlo ti, strýko, platím nájomné a veru viac než dosť. Navyše som ti poskytla všemožnú pomoc a služby. Som rada, že môžem byť trochu užitočná, ale nemusím si zarábať na živobytie, lebo otec mi u svojich bankárov zanechal peňazí nadostač. A ak sa rozhodnem, že chcem odísť, nič ma tu neudrží. Takže ak ti takýto stav vecí nevyhovuje, pokojne ma pošli preč a ja si už strechu nad hlavou nájdem."

Už-už sa Edwardovi na jazyk tlačili ostré slová, ale predsa sa len rozhodol mlčať. Išlo mu o viac ako o nájomné, aj keď bolo samo o sebe dosť vysoké. Musel teda voľky-nevoľky držať jazyk na uzde. Napriek tomu však mal len málo trpezlivosti s kýmkoľvek, kto sa opovážil vzoprieť jeho diktátu, a to hlavne s členmi vlastnej domácnosti a s príslušníčkami nežného pohlavia. Jeho žena sa mu počas celého manželstva pokorne podrobovala. Vždy keď sa rozzúril, sa uchýlila do svojej izby a zranené city si liečila nespočetnými fľašami portského, až kým neumrela. Arabella sa mu nikdy neopovážila odporovať, naopak, podriaďovala sa mu bez slova, ako keby nemala vlastné túžby. Elise však bola z iného cesta.

Ak sa Edward o neteri od jej príchodu na Bradbury niečo nové dozvedel, potom to rozhodne bola práve tá skutočnosť, že má vlastnú hlavu a vlastnú vôľu. Jej pevné rozhodnutie nájsť otca ju dosiaľ priviedlo do mnohých nebezpečenstiev, v ktorých by ju bol bez milosti nechal, keby nebol natoľko

bažil za jej majetkom. Raz sa napríklad obliekla do handier ako chudobná sirota, odcestovala na voze do Londýna, kde sa prešmykla za neviditeľné hradby Fleet Street a vyzvedala sa na otca medzi neveriacimi, ktorí sa uchýlili do Alsatie, na územie mimo zákona. Keď Edwarda konečne donútila k činu utkvelá myšlienka na ukrytý poklad, poslal za ňou sluhu, ktorý ju doviedol domov. 

Po návrate sa prihodili aj iné hrozivé udalosti, medzi nimi aj šokujúca potýčka s Relandom. Už táto príhoda Edwarda presvedčila, že Elise má mimoriadny talent na vyvolávanie nepríjemností.

Len čo sa mu podarilo ako-tak obnoviť v domácnosti poriadok, dievča opäť zmizlo - vybralo sa do Stilliards, na miesto, kam jej otec chodieval vymieňať časti majetku za truhlice plné zlata. A ak sa Edward chvel pred neznabožskými obyvateľmi Alsatie, tak obávaní cudzinci z Hanzy mu doslova naháňali hrôzu. Mali dosť moci i majetku na to, aby dokázali ovplyvniť kráľov i princov, a hoci kráľovná Alžbeta bola v tomto smere menej prístupná, mnohí z jej poddaných padli Hanze za obeť. Edward si pomaly zúfal, že neter už určite nikdy neuvidí, ale odrazu sa objavila doma so zdvorilým sprievodom v podobe mladého muža z Hanzy a oblečená bola do šiat, ktoré zrejme patrili nejakému jeho spoločníkovi. „Dievča v nohaviciach!" zjačal šokovaný Edward, keď ju zbadal. „To teda naozaj nie je vhodné!"

Nuž, keby bol včas vedel, ako mu neter zničí život, bol by sa rozhodne handrkoval o vyššie nájomné. Ale v momentálnej situácii bol presvedčený, že tá malá hlupaňa urobila lepší obchod ako on. Za každú mincu, čo od nej získal, musel prestať dvojnásobok utrpenia. Napriek tomu sa ju teraz pokúsil upokojiť a dokonca sa zatváril ľútostivo: „Ja si len robím starosti o tvoju povesť. Baviť sa s Quentinom - to ti na cti nepridá. Dobre ti radím, v ničom mu nepovoľuj."

„Nemusíš sa báť, strýko," uistila ho pohotovo Elise. „Nemám v úmysle dať sa oklamať žiadnym mužom," vyhlásila ostro, veľmi dobre vediac, o čo starcovi v skutočnosti ide a čo by len veľmi nerád prenechal Quentinovi. Nedokázal svoju chamtivosť skrývať tak dobre, ako si myslel.

Edwardovi však jemná irónia v Elisinej odpovedi unikla a znovu sa pustil do karhania. Koniec koncov, Elise sa do jeho domu uchýlila v strachu o život. „Každý tu vie, že tvoj otec všetko predal a zlato ukryl pre teba, hlavne kvôli tomu, aby sa do neho po jeho smrti nepustila Cassandra a tí jej nenažranci. Ja ti hovorím, dievča, že kým je ten poklad ukrytý, nebudeš mať pokoja. Každý darebák sa ťa bude snažiť zviesť a prísť tak k peniazom. Dovoľ, aby som ti pripomenul, že práve preto si u mňa , mám ťa ochraňovať pred príbuznými tvojho otca. A tamto stojí jeden z tých zlorečených Radbornovcov a čaká na svoju príležitosť s úmyslom uchmatnúť, čo je tvoje."

„Quentin má vlastný majetok," pripomenula Elise strýkovi. „Môj nepotrebuje."

„Pch! Ešte som nevidel človeka, čo by nenašiel v truhliciach miesto pre trochu zlata navyše. Hovorím ti, Quentin ti bude predvádzať svoju mužnosť a zatiaľ bude šmátrať po tvojej peňaženke. Veru tak! Daj na moje slová, dievča. Na takých, ako je Quentin, si daj pozor, a možno sa ti jedného dňa pošťastí získať muža ako Reland alebo jeho bratranec Devlin."

Božeuchovaj, pomyslela si Elise s odporom a nahlas len žartom zamrmlala: „No, nemravnosť má občas svoje výhody."

„Čo to vravíš, dievča?" Edward vybuchol. Takéto slovné údery pod pás neznášal. Zaťal päste v snahe nepopustiť celkom uzdu svojej zlosti. „Ty si sa načisto zbláznila, chceš povedať, že tvoj bratranec je lepší človek ako Reland?"

„Ktohovie," odvetila Elise s miernym pokrčením pliec a vzdialila sa. Strýkovi radšej nespomenula, že je pevne rozhodnutá s Relandovým bratrancom sa priveľmi nezapletať. Otcov osud ju tak silne znepokojoval, že nemala náladu prijímať dvorenie žiadneho muža, tým menej muža z rodiny Huxfordovcov.

2.  K A P I T O L A

Pre mnohých ľudí je lakomosť veľkou kliatbou, pretože ich ukracuje o všetky potešenia. Nedokážu pustiť z ruky ani tú najmenšiu mincu bez ľútosti nad jej stratou, poprípade so zúfalou nádejou, že im naspäť prinesie viac a že výdavok sa teda predsa len vyplatí. Presne takýto bol aj Edward Stamford, ktorého radosť z dcérinej svadby veľmi rýchlo opadla, keď sledoval voľnú zábavu a výstrelky hodovníkov. Jeho neveľmi ochotná štedrosť zrejme nadchla ohromujúce množstvo ľudí, ktorí si do jeho domu prišli ukájať svoje obžerské chúťky. Ani veselé tóny hudobných nástrojov mu nepozdvihli náladu. Čím viac smejúcich sa a žartujúcich hostí videl, tým bol zachmúrenejší a už vôbec ho nepotešilo, že niektorí v opitosti podriemkavali pri stoloch.

„No, len sa pozrime!" mrmlal si pohŕdavo popod fúzy. „Napratali sa do prasknutia môjho jedla, ponalievali sa mojou pijatikou a teraz sa tu váľajú ako prasce. Keby som bol vedel, že tak málo znesú, veru by som bol ušetril pekných pár grošov."

Zamračene sa poobzeral po miestnosti a zbadal sluhu Taylora, ktorý sa práve zastavil pri neďalekom stole. „Hej, ty tam! Neoňuchávaj tú fľašku a poď mi naliať!"

Muž sa prekvapene otočil, utierajúc si ústa chrbtom ruky, ale keď ho Edward kývnutím privolal, trochu odstúpil a zahundral: „Počkajú, donesiem im nový džbán piva, pane."

„Už aj poď sem! Na pivo sa vykašli," zvolal Edward, ktorého nesúhlas vedel veľmi popudiť. „Dám si za pohár z toho, čo máš, nech je to , čo chce."

„To nie je pre nich, pán môj." Taylor si ešte tuhšie pritiahol šál k tvári, takže hlas sa mu zmenil na takmer celkom nezrozumiteľné huhlanie. „Toto, pán môj, je len hnusný spodok suda. Ja im donesiem dobré, silné pivo, akože tu stojím, pán môj," preochotne núkal a stále pri t o m ustupoval dozadu. Prv než sa Stamford zmohol na ďalšie protesty, prekĺzol povedľa niekoľkých opitých hostí a zmizol.

Edward zaškrípal zubami, tresol pohárom o stôl a poslal za nehodným sluhom zopár nadávok. Schytil svoj operený klobúk, nasadil si ho na šedivejúcu hlavu, vstal a chystal sa vyraziť za darebákom do kuchyne. V nasledujúcej chvíli ho však zachvátil hrozivý pocit, že na jeho lebku vari zostúpila všetka ťarcha sveta, pretože náhly pulzujúci tlak v hlave ho takmer zrazil na kolená. Opatrne vyčkal, kým prvý záchvat bolesti pominie, a potom, vyhýbajúc sa prudkým pohybom, začal pátrať v sále po sluhovi s úmyslom poriadne ho vyhrešiť.

„Prisahám, že ťa hodím havranom, nech ti ozobú mäso z kostí," zavrčal cez zuby.

Pri pozornom hľadaní sluhu mu však zrak padol opäť na Elise a znovu ho schytil hnev, lebo všetko vyzeralo tak, že dievča už-už zapríčiní ďalšiu nepríjemnosť. Mladý Devlin Huxford po  celý  čas  osláv neskrýval svoj  záujem  o Elise a teraz sa pokúšal upevniť pred ňou svoju pozíciu tým, že ju mimoriadne nástojčivo ťahal medzi tanečníkov. Mládenec bol blízkym príbuzným ženícha, takže by určite žiadnu urážku neprezrel len tak a klan Huxfordovcov by za ňu isto-iste vyžadoval nejaké nepredstaviteľné odškodné. No dievča sa očividne zahrávalo s ohňom. Podľa toho, ako hrdo dvíhala bradu, bolo jasné, že ostré slová na seba nedajú dlho čakať. Bude to veru zázrak z nebies, ak mladý muž unikne z pazúrov tejto malej šelmy bez pohany.

Vrásky na Edwardovom čele sa prehĺbili a celkom zabudol na bolesť hlavy. Prekliesnil si cestu pomedzi hostí. Musí zabrániť Elise, aby urobila scénu, k čomu, ako sa sám na vlastnej koži presvedčil, sa nikdy nedala dvakrát núkať.

„Nerozumiete, pane? Nemám o tanečných krokoch ani potuchy," počul svoju neter. Vyjadrila sa síce ostro a jasne, ale rozohnený Devlin ju nepustil. Elise sa mu náhle s nemalým úsilím vykrútila z rúk, pevne si zastala a uprela na svojho dotieravého obdivovateľa nepriateľský pohľad. „A momentálne o hodiny tanca vôbec nemám záujem."

A vtedy ju s predstieranou veselosťou zdrapil za rukáv Edward. Položil jej ruku na plecia a zapriadol: „Ale no tak, dievča. Vari len nechceš, aby si mladý pán myslel, že si ľadová ako cencúľ a navyše nevychovaná? Veď je to mladý Devlin Huxford." Zvesil ruku a počkal, kým Elise túto informáciu strávi. Potom veľavýznamne doložil: „Relandov bratranec."

Elisin úsmev zmäkol, až bol takmer previnilý, a Devlin sa celý rozžiaril. Dokonca sa opovážil nasledovať príklad dievčininho strýka a sebaisto jej položil ruku okolo drieku. 

„Prepáč, drahý strýko," odvetila, kým sa jemne usilovala vyslobodiť z Devlinovho zovretia. „Hoc by to bol aj syn samotnej kráľovnej, aj tak by som ho poslala loviť do iného rybníka." Posledné slová ešte zdôraznila poriadnym štuchancom do Devlinových rebier a kyslo dodala: „Tie jeho gombíky strašne tlačia."

Edward sa akýmsi zázrakom ovládol. Najprv mu oči vzplanuli zúrivosťou, potom stmavli a stvrdli na oceľ. Rýchlo pozrel na červeného Devlina, ktorý z opatrnosti o krok ustúpil a čakal, že strýko vyvinie na neter ešte silnejší nátlak. Edward však veľmi dobre vedel, že by to bolo číre bláznovstvo. Dievča by sa nadobro urazilo a on by prišiel o šancu nájsť skrytý  poklad.

Pritisol sa k jej očepčenej hlávke a ledva potláčajúc hnev ju hojne zahrnul pivným dychom. „Počúvaj, dievča, chceš, aby sme si pohnevali Huxfordovcov?" naliehavo zašepkal. „Reland sa na teba ešte stále durdí za to, čo sa stalo minule, a teraz chceš popudiť ďalšieho Huxforda. Nebude sa ti dobre vodiť, keď sa Reland ubytuje v západnom krídle, to ti vravím."

Tento krát však Elise iba miernym tónom pripomenula Edwardovi jeho predchádzajúce rozkazy. „Vari si mi nepovedal, strýko, že mám dávať pozor na sluhov?" Dobre poznala najzraniteľnejšie miesto starého lakomca. „Keby nebolo mňa, tak by ti vydrancovali pivnice a v kuchyni by ostali len prázdne police. Ale ak si želáš, nech beztrestne hovejú svojim chúťkam, potom ťa prosím, dovoľ mi ísť tancovať."

Edward sa zmätene začervenal. Vzápätí bez ďalších prieťahov chytil mladíka pevne pod pazuchu a odtiahol ho preč. „Poď so mnou, Devlin," milo ho prehováral. „Nájdeme ti dievča, ktoré ťa je hodné."

Elise si s chmúrnym pohľadom na zmäteného Huxforda založila ruky na prsia. Devlinovo správanie iba potvrdilo jej predchádzajúci dojem, že Relandov bratranec je hrubý, bezohľadný neotesanec, ktorý sa neustále vystatuje svojimi schopnosťami. Ani na okamih nezaprel, že je príbuzným Relanda Huxforda.

Edward sa bystro spamätal a predstavil Devlina mladej, driečnej vdove. Potom sa poponáhľal naspäť k neteri. Videlo sa mu, že bude najlepšie nájsť jej nejakú prácu mimo sály, inak by musel čoskoro za jej prítomnosť draho zaplatiť. „Odveď Arabellu do jej komnát. Pomôž jej, nech sa pripraví na Relandov príchod, a keď bude hotová, príď mi to oznámiť. Sám dozriem na to, aby tam priviedli aj Relanda, či už bude niečoho schopný, alebo nie. Toto hodovanie musí prestať, inak vyjdem na mizinu."

Od okoloidúceho sluhu si uchytil pohár piva a doprial si z neho poriadny dúšok. V bruchu sa mu začínal čudesný tanec a potreboval ho čímsi utíšiť.

Jeho neter sa však v novej úlohe, čo jej práve pridelil, necítila veľmi isto a príkaz prijala s váhaním. Niežeby jej nebolo známe, akým spôsobom má nevesta privítať svojho ženícha, ale zdalo sa jej, že Arabelle by viac poslúžili rady staršej, vydatej ženy. Ako môže ona, ktorá je ešte sama pannou, upokojiť nervóznu nevestu?

Elise pomaly prebehla pohľadom po miestnosti, až napokon objavila novomanželov. Arabella bola krehká ako ten najjemnejší kvietok, vysoká, štíhla, s hodvábnymi hnedými vlasmi a svetlosivými očami, ktoré mali zväčša melancholický výraz. Mala poddajnú povahu, ohýbala sa pod vplyvom okolia ako trstina vo vetre. Niekedy sa zdalo, že v sebe nemá ani štipku sily, s ktorou by sa postavila proti nátlaku druhých. Ale Reland bol celkom iný. Tmavovlasý muž, mohutný ako medveď, ktorého široká svalnatá hruď kontrastovala s úzkymi bokmi. Bol síce pekný a pochádzal z dobrej rodiny, no zároveň mal prchkú a hlavatú povahu. Vrodená arogancia ho hnala k tomu, aby útočil na každého, kto mu skrížil cestu, a keď napadnutý reagoval so strachom, neskrýval ohromné potešenie. Skrátka, bol to zlostný nadutec a až keď sa mu jeho protivník poddal, milostivo zmenil náladu a začal sa k nemu správať ako džentlmen.

Pri tejto príležitosti sa Elise v duchu vynorila udalosť, pri ktorej sa s grófom stretla po prvýkrát. O jeho neokrôchanosti počula už predtým, ako prišla bývať k strýkovi, ale väčšinou na podobné reči len mykla plecom - čo všetko ľudia nenahovoria! Nikdy ho nevidela, až kým jedného dňa s veľkým hurhajom nepricválal do záhrady na čiernom frízskom žrebcovi nebohého markíza. Dostal ho ako zásnubný dar od Edwarda a len čo Elise zbadala, ako pompézne sa nesie v sedle, pochytil ju odpor. Uvedomila si, že tento chlap sa raduje zo strachu, ktorý svojou jazdou na zvierati vzbudzuje, a aby bol obraz jeho povahy dokonalý, okamžite sa začal rozkrikovať na sluhov, ktorí sa mu rýchlo pratali z cesty.

Elise zastala pri záhradnom schodisku a ticho obdivovala nádherného koňa v honosnom postroji. Ani jej nenapadlo, že grófa svojím pokojom urazí - neutiekla totiž pred ním ako ostatní. Bez náznaku vzrušenia hladkala mačku, ktorú držala v náručí. Grófovi však v hrdle zmrzol hurónsky rehot, a keďže mu nestačilo, že dostatočne vyľakal lokajov, chyžné a koniarov, namieril si to aj s koňom rovno na ňu. Elise si jasne spomínala, ako príšerne sa zľakla, keď si uvedomila, že sa na ňu rúti to obrovské zviera, no Relanda hrôza na jej tvári iba povzbudila. Opäť sa ohlušujúco rozosmial. Elise mu však napriek strachu tvrdohlavo odmietla ustúpiť z cesty. Pohľad na čiernu horu mäsa, ktorá hrozila, že ju čoskoro zadlávi, ju takmer pripravil o posledné zvyšky odvahy, ale napriek neodolateľnej túžbe ujsť sa ani nepohla. Pritískala k sebe vyplašenú, metajúcu sa mačku, až kým Relandov žrebec nezastavil tesne pred ňou. V tej chvíli hodila prskajúcu šelmičku koňovi na hlavu.

Mačka dopadla a z celej sily zaťala koňovi pazúry do ňufáka. Kôň vydesene zaerdžal. Skákal dookola a hádzal sa z jednej strany na druhú, len aby sa nejako zbavil svojej mučiteľky, kým o nič menej prestrašená mačka sa ho držala ako kliešť. O jazdcovi sa to, pravdaže, povedať nedalo. Reland nebol na takýto vývoj udalostí ani v najmenšom pripravený. S bezmocne ovesenými končatinami preletel vzduchom ako dajaká bábka a tvrdo dopadol na chrbát. Vyrazilo mu dych a chvíľu sa ho v panike usiloval chytiť. Nakoniec vyštekol zúrivú kliatbu, čo poskytlo okoliu dostatočný dôkaz, že je opäť pri zmysloch, a vzápätí vyskočil na rovné nohy ako stelesnenie nepríčetnej zlosti.

Dievčina včas zbadala, že musí čeliť novej hrozbe. Spomenula si, že by nebolo zle utiahnuť sa do vnútra domu, ale Reland jej to nemienil dovoliť. Krv mu zovrela. Ako je možné, že ho zo sedla vyhodilo dievča? Rozbehol sa za ňou, neuvedomujúc si, že jej menšia postava je v skutočnosti omnoho svižnejšia ako jeho telo medveďa. Elise jednak počula a jednak cítila, že sa k nej zozadu nezadržateľne blíži, a v správnej chvíli sa zvrtla a prebehla mu popod napriahnutú ruku. Reland zastonal pomedzi zaťaté zuby a zatackal sa.

Ešte skôr, ako sa Elise podarilo celkom obrátiť, začula hlasný špľachot a ešte hlasnejšie nadávky. Obzrela sa. Reland sa zrútil dolu tvárou do blízkej mláky. Vypľul pár hitov vody, ťarbavo sa zdvihol na kolená, potom vstal a všetkým prizerajúcim sa sluhom poskytol taký neuveriteľný pohľad, že napriek všemožnému úsiliu nedokázali zadržať smiech. Mokré perá z klobúka sa mu hompáľali pod orlím nosom a pchali sa mu do úst, takže musel neustále odpľúvať. Z kožených rukavíc mu pri vstávaní vyhŕkli prúdy vody. Z kožušinou obrúbeného vrchného odevu mu tieklo ako z mokrého potkana. Dokonca aj čižmy z mäkkej kože, na ktoré bol osobitne pyšný, si glgli vody viac než dosť, a keď vystúpil z mláky, vyzeralo to, že má nohy opuchnuté a čudesne znetvorené.

Relandova neopísateľná zúrivosť vyplašila aj žrebca - odklusal do bezpečnej vzdialenosti, odkiaľ sa veľmi opatrne obzeral, až kým na kamennom múriku opodiaľ nezbadal bezpečne usadenú mačku. S výrazom zaslúženého víťazstva si oblizovala labku a uhládzala rozstrapatenú srsť.

Reland najprv výhražným pohľadom utíšil všetkých divákov a potom sa obrátil k tomu bezočivému dievčisku, čo tak nehanebne zaútočilo na jeho autoritu. Elise sa mu pokojne pozrela do očí a jemne, nevyspytateľné sa usmiala, pretože si uvedomila, že sa ju usiluje zahnať do kúta záhrady.

Ustupovala, až kým chrbtom nenarazila do kamenného múrika. Ostala stáť, pevne rozhodnutá, že svoju kožu len tak lacno nepredá. Reland zavrčal akúsi oplzlú nadávku, schytil ju za golier, zdvihol do vzduchu a zúrivo ňou zatriasol. Dievča sa však nenechalo prosiť a to, čo predtým predviedla mačka, nebolo nič v porovnaní so zúrivosťou brániacej sa neveľkej žienky. Škriabala, hrýzla, kopala, útočila priamo na oči ako tigrica, až kým z grófa nevyletelo bolestné zjajknutie.

„Suka jedna!" zreval Reland a rozohnal sa rukou.

„Pri krvi samotného Cézara!" vykríkol na galérii Edward. „Čo to robíte?" Práve prebiehajúca scéna ho nadovšetko šokovala. Zbehol po schodoch do záhrady a odtrhol bitkárov od seba, ale ešte predtým sa Elise podarilo grófa poriadne kopnúť do píšťaly.

„Ty odporný bastard nejakého sprostého poskoka!" zvreskla neveľmi vychované. „Z akej diery si to vyliezol?"

„Elise! Upokoj sa, dievča!" Edward sa zhrozil. „Toto je Arabellin snúbenec..."   vysvetľoval úzkostlivo.

„Úbohá Arabella!" odfrkla Elise. „V rukách tohto neokrôchanca onedlho vydýchne naposledy!"

„Ticho, dievča, ticho." Edward v zúfalstve zalomil rukami, nevediac, ako svojho budúceho zaťa učičíkať. Ešte nikdy nemusel tak namáhavo krotiť vlastný hnev. 

Nemohol si vyliať zlosť na neteri, bál sa totiž, že príde o jej majetok. A nemohol karhať ani grófa, ktorého prudkosti sa každý obával.

„Reland, prosím ťa, odpusť tej nešťastnici. Nie je vo svojej koži. Je to moja príbuzná, len teraz pricestovala. Ako vidíš, musí sa ešte veľa učiť. Pre Boha ťa prosím, skroť svoj hnev a vyriešime to po dobrom."

„Zmrzačila mi koňa!" Reland šmaril rukavicu smerom k zvieraťu, ktoré za sebou nechávalo spŕšku krvi. Kôň sa však tým viac vyľakal a nervózne pohodil hlavou. Na jemnom ňucháči   sa mu   leskli   rubínovo-červené  kvapky. „Do smrti bude poznačený!" Až potom si Reland spomenul na vlastnú ujmu a so žalostným stonom sa chytil za hlavu. „A mne skoro vyrazila mozog z hlavy!"

„Vaše obavy sú zbytočné, pane," ľstivo odvetila Elise. „Žiadny mozog totiž nemáte."

Reland jej zlostne zašermoval päsťou pred nosom. „Ty hus sprostá! Eddy ťa mohol zabiť! Nabudúce ho nechám, nech ťa zadupe do blata!"

Sarkastická odpoveď nedala na seba dlho čakať. „ No , keďže sme sa už zoznámili, pane, nabudúce si dám pred vami väčší pozor, pre prípad, že sa vám kôň opäť vymkne z rúk."

„Reland, odpusť jej," zakvílil Edward. „Nemá ani potuchy..."

„Pamätaj si, kto som, dievča," zavrčal gróf, ako keby Edwardove prosby nepočul. „Keď začuješ, že je tu Reland Huxford, gróf z Chadwicku a jeho veľký Eddy, dobre sa schovaj. Varujem  ťa."

„Eddy... veľký Eddy... Eddy Reland... Reland Veľký Eddy..." Elise pohadzovala hlavou ako dieťa a pospevovala si mená tak urážlivo, že bolo každému jasné, že na grófovi a jeho tituloch jej vôbec nezáleží, rovnako ako na jeho zvierati.

„Dostali ste krásneho koňa," podotkla. „Očividne je pre vás priveľmi dobrý. Zapamätám si ho."

Reland očervenel ako paprika, lebo Elise opäť zdvihla hlavu a provokovala ho k útoku. Edward však okamžite začal hasiť rozmáhajúci sa požiar. „Poď so mnou, synak," ustarostené zašveholil. „Sadneme si ku kozubu a vypijeme si niečo tuhé."

Náhlivo zagestikuloval na sluhu, aby odviedol premočeného grófa do domu, a keď tento zmizol z dohľadu, uprel na Elise pohľad, ktorý jej jasne sľuboval hroznú odplatu.

„Čo si rozum potratila?" spýtal sa. „Chceš vari Arabelle prekaziť šťastie?" Edward bezradne rozhodil rukami. „Alebo chceš uškodiť mne, keď tohto dobráka privádzaš do hanby pod mojou vlastnou strechou?"

„Všetko začal on so svojím chvastúnstvom!" bránila sa Elise. „Skoro ma tým koňom zrazil na zem!" kývla rukou ku koňovi, ktorého z miesta incidentu odvádzal paholok. Nežne ho pri tom tľapkal po šiji, ako keby sa stretol s dávno strateným priateľom. Žrebec ho zase milo štuchol pyskom

a už sa vôbec nezdal taký hrozný. „Tebe vôbec neprekáža, že Reland je nafúkaný blázon?"

„Čuš!" zahriakol ju Edward a vyľakane sa obzrel ponad plece, či je už gróf dostatočne ďaleko. „Ty to nechápeš, dievča?" Chytil ju za lakeť a pošepol jej do ucha: „Toto je možno Arabellina  posledná nádej."

Elise sa od strýka odtiahla a s ledva potláčaným hnevom ho potľapkala po ruke. „Radšej by som ostala starou dievkou, než sa deliť o lôžko s niekým, ako je on!"

Otočila sa na päte, nadvihla si sukne a vybehla po schodoch skôr, ako strýko opäť našiel stratenú reč. Volal na ňu, ale ona sa ani neobzrela. Prebehla po balkóne, vošla do haly a zatreskla za sebou dvere, až sa okná naokolo zatriasli.

Počas nasledujúcich dní ju strýko opäť a opäť žiadal, aby sa grófovi ospravedlnila, ale Elise sa cez zaťaté zuby zaprisahala, že to sa radšej presťahuje do húštiny neďaleko domu. Edward nakoniec ustúpil, lebo si predsa len nebol celkom istý, či by pri svojej tvrdohlavosti túto hrozbu nesplnila.

A teraz mám pre toho chrapúňa pripraviť nevestu, povzdychla si Elise s nevôľou. Úloha, ktorou ju strýko poveril, sa v jej očiach rovnala asistencii pri pohanských obradoch obetovania panny, ktorú má zožrať nejaký hrozný netvor. Reland sa jej skutočne hnusil a v hĺbke srdca svoju sesternicu úprimne ľutovala.

Rýchlo však zamaskovala svoje skutočné pocity, keď zbadala, že Arabella sa tiež obzerá po miestnosti. Uprela pohľad na mladšiu sesternicu, ako keby ju viedol nejaký šiesty zmysel. Elise odpovedala váhavým prikývnutím, lebo v Arabelliných svetlosivých očiach rozpoznala nevyslovenú otázku. Tvárou nevesty preletel ľahký mráčik. Obrátila sa k manželovi a čosi mu povedala. Reland sa díval, ako odchádza. V očiach mu horela túžba, na perách mu sedel úškľabok. 

Triumfálne sa poobzeral po svojich spoločníkoch a Elise si spomenula, že presne takto samoľúbo sa tváril pri ich prvom stretnutí. Takmer to vyzeralo, ako keby sa Arabella stala ďalšou časťou Relandovho majetku, s ktorou by mohol ako s bičom ovládať druhých.

Zopár kumpánov mu odvetilo hrubými žartmi a pri každom z nich vybuchovali čoraz neviazanejším smiechom. Arabella sa sotva poznateľné usmiala, keď dôstojne prechádzala pomedzi vtipkujúcich a ujúkajúcich hostí. Mlčala, až kým sa spolu s Elise neocitli na kamenných schodoch, ktoré viedli do západného krídla domu.

„Asi som sa zbláznila," náhle zmätene zamrmlala.

Elise sa zahľadela na sesternicu. Nešlo jej do hlavy, čo zapríčinilo, že Arabella je odrazu nespokojná. Arabelle sa vždy akosi darilo zachovávať rezervovanosť - dokonca aj v čase hádok a nepokojov a uprostred pichľavých tirád svojho otca. Do istej miery sa na sobáš s grófom tešila. Aspoň pokiaľ to Elise vedela, Arabella sa nikdy na Relanda ani len slovkom neposťažovala, aj keď z času na čas ju očividne znepokojovali tragédie, čo ju postihli predtým. Mala sklony k melanchólii a dlhým depresívnym náladám, ktoré nenechávali chladným dokonca ani Edwarda. Všetci sa usilovali užialenú mladú ženu upokojiť a priviesť na veselšie myšlienky, lebo nik nepochyboval o tom, že pre svoj smútok má dostatočné dôvody.

„Čo ťa trápi, Arabella? Prečo tak hovoríš?" spýtala sa jej mladšia sesternica.

„Ach, Elise, skús ma pochopiť. Reland je príjemný a vznešený muž... a navyše pekný..."

Elise cítila, že sesternica je pre čosi znepokojená, a veľmi dobre rozumela chveniu, aké môže v mladej neveste vzbudiť Reland. Ak by sa ich úlohy nebodaj vymenili a teraz by do grófových svadobných komnát kráčala namiesto Arabelly ona, určite by ronila zúfalé slzy.

„Leží na mne krutá kliatba," pokračovala Arabella tlmeným hlasom. Zastala a omráčené si oprela hlavu o kamennú stenu, bez ohľadu na krehkú, šperkami posiatu korunku, ktorá jej zdobila zložitý účes. „Až doteraz každého muža, čo sa uchádzal o moju ruku, odtrhla odo mňa nejaká hrozná tragédia. Kde sú dnes tí, ktorí boli kedysi mojimi snúbencami? Všetkých postihol krutý osud. Odňala mi ich smrť alebo nešťastie. Keď prví dvaja podľahli nejakej bezmennej chorobe, myslela som si, že je to len náhoda. Tretieho na ulici pripravili o život zlodeji. Ani nie pred tromi rokmi sa počas Veľkej noci pohla zem a pod kameňmi, ktoré sa zrútili z kostolnej klenby, ostal pochovaný môj úbohý William. Boli sme zasnúbení ešte len týždeň a už som o neho musela prísť. Piateho nápadníka uniesli neverci a som si istá, že jedného dňa sa nájdu jeho kosti. A potom, ten šiesty..."

Elisine jemné  obrvy sa v zmätku zdvihli,  keď Arabella užialene vzdychla. Opatrne sa opýtala: „Nebol to markíz Bradbury?"

Arabella pomaly prikývla. „Áno... Maxim... môj šiesty ctiteľ!."

Elise položila sesternici na rukáv štíhlu rúčku. „Vari nebudeš žialiť za vrahom a zradcom?" podotkla ticho.

Arabella však neodpovedala. Znovu sa pohla, kráčala po schodoch, vystúpila do haly a prešla do svojej izby. V predizbe vôbec nezaváhala, rovno sa pobrala do spálne a zastala pred kozubom. Sňala si z hlavy čepček so závojom a nedbalo ho odhodila na zem. „Áno, je to tak. Markíz sa previnil oveľa viac ako ostatní. Obvinili ho z vraždy a zo sprisahania s Máriou Stuartovou proti našej kráľovnej, zaslúžil si, aby ho štvali ako divú zver a zabili. Mám ho prečo nenávidieť."

Na toto nebolo odpovede. Elise sa radšej obzrela po rozľahlej, bohato zdobenej spálni a v duchu sa opýtala, aké obrovské majetky musel vlastniť muž, ktorý tu kedysi žil a spriadal svoje podlé plány. Čo ho donútilo postaviť sa proti kráľovnej... tej istej kráľovnej, ktorá ho tak nežne prirovnala k inému Seymourovi, priateľovi z mladosti? Thomas Seymour si kedysi získal jej náklonnosť - vari si Maxim Seymour naozaj zaslúžil jej nenávisť?

„Ale prekliata určite nie si, Arabella," utešovala Elise sesternicu. „Dalo by sa skôr povedať, že si mala do istej miery šťastie. Unikla si sobášu s mužmi, ktorí ťa boli menej hodní."

„Nemôžeš to pochopiť, drahá moja. Si ešte veľmi mladá a ja som už taká unavená a... stará..."

„Stará?" zopakovala neveriacky Elise. „V dvadsiatich piatich rokoch? Kdeže, ešte si mladá, Arabella, a máš celý život pred sebou. Toto je tvoja svadobná noc... a treba sa ti pripraviť na manželov príchod..."

Striebrosivé oči mladej nevesty sa zaliali slzami. Mdlý úsmev na perách svedčil o veľkom utrpení, ale ani jedna z dievčat nevedela, ako ho zmierniť.

„Musím byť chvíľku sama," zašepkala Arabella v náhlom zúfalstve. „Pokračujte v hostine, až kým po vás nepošlem sluhu."

„Tvoj otec ma požiadal, aby som ti pomohla," zamrmlala Elise. „Čo mu mám povedať?"

Arabella  pozrela  na  ustarostené čelo svojej sesternice a rýchlo odvetila: „ Neboj sa, len ho popros, nech mi dá trochu času, aby som sa lepšie pripravila na Relandov príchod. Len malú chvíľočku... kým sa upokojím. Potom sa môžeš vrátiť a pomôcť mi."

„Reland vyzerá dobre," povzbudivo podotkla Elise. „Určite ti bude nejedna deva závidieť."

Arabella neprítomné odpovedala: „Nie je taký pekný ako niektorí, čo som poznala."

Elise preletel cez čelo ľahký mráčik. „Ty túžiš po mŕtvom, Arabella?"

Sivé oči na ňu pozreli s náznakom zvedavosti. „Po mŕtvom? O kom to hovoríš, Elise?"

„O markízovi z Bradbury, o kom inom?" vyrieklo dievča. „Ešte stále na neho myslíš?"

„Ach, áno, to bol muž, čo by si získal srdce každej ženy." Arabella sa zamyslene dotkla drapérie a akoby v nežných spomienkach pohladkala zamat. „Vznešený... a pekný. Vždy bol džentlmen, vždy..." Náhle sa spamätala. „No, dosť tých rečí! Musím byť sama." Položila sesternici ruky na ramená, obrátila ju ku dverám a na jej neistý odpor odvetila sľubom: „Potrebujem len trochu času pre seba, prv než príde môj manžel. O iné nežiadam."

„Poviem to tvojmu otcovi," podvolila sa Elise a neveľmi ochotne sa pobrala preč. Keď za sebou potichu zatvárala dvere, rozmýšľala, ako sa dohodne s Edwardom, aby ju hneď neodbil. Možno by bolo najlepšie pozhovárať sa s ním osamote. Ak však budú okolo neho rozjarení hodovníci, nebude to také jednoduché.

Schody boli z kameňa a na každom kroku sa ostro otáčali. Keď po nich kráčala, svetlo sviečky vytváralo na stenách čudesné obrazce, ktoré náhle vystupovali z tmy. Nakoniec sa jej zatočila hlava. Ponáhľala sa, ale opatrne , aby sa v hodvábnych topánočkách nepošmykla a nespôsobila si pád.

Zdola znela hudba. Zvuk tamburín, keltských hárf a lutien sa zlieval s hlasným, divým smiechom a s drsnými výkrikmi hostí, ktorými povzbudzovali kohosi iného vo výstupe po schodoch. Muž kráčal šikovnejšie ako ona, až sa v poslednej chvíli ocitli zoči-voči, pokúsili sa navzájom vyhnúť, ale vykročili na rovnakú stranu a zrazili sa. Elise sa snažila od seba odtisnúť pevnú, neústupčivú hruď a zrazu nebezpečne zabalansovala na samom okraji schodu. Príšerne sa preľakla, už-už sa zdalo, že poletí dolu hlavou zo schodov, keď sa zrazu z tmy vymrštila ruka a mocne ju ovinula. Na krátky okamih sa Elise s úľavou oprela o mohutné telo, potom jej štíhly driek obopli dlhé prsty a muž ju postavil na bezpečné miesto na vyššom schode. Otvorila oči (ani nevedela, že ich mala zatvorené) a náhle si uvedomila, kto ju to zachránil. Dívala sa na hrubú tuniku sluhu Taylora. Z hlavy sa mu zošuchla kapucňa a jej očiam sa ponúkal celkom iný pohľad, ako by bola očakávala. Nestála pred ňou žiadna zjazvená, znetvorená obluda, ale mimoriadne pekný muž so svetlohnedými vlasmi, v ktorých kde-tu zasvietil plavý pramienok, a s aristokratickými črtami, len napoly zakrytými hustou bradou.

Na mužovom čele sa objavila trochu ustarostená vráska a opýtal sa svojím drsným prízvukom: 

„Tak ako, pani?"

Elise váhavo prikývla na znak, že je v poriadku. Snažila sa v zmätku zachytiť akúsi myšlienku. Taylorove ruky jej skĺzli z drieku a sluha pokračoval v ceste nahor. Odrazu našla stratený hlas a ostro zvolala: „Hej! Čo tu chceš? Čo máš čo robiť v horných izbách?"

Muž sa zastavil, úmyselne pomaly sa obrátil, takže mu lúč svetla z neďalekej fakle dôkladne osvetlil tvár. Jeho zelené oči sa cez ňu priam prevŕtavali a mal taký smelý a priamy pohľad, že Elise na okamih pri pohľade na jeho prísne obočie zadržala dych.

„Vy!" hlesla, rozhodnutá neprehrať boj pohľadov. Uvedomila si, že ten muž rozhodne nie je sluha. Obraz jeho bradatej tváre bol v jej vedomí uložený tak jasne, akoby ho tam niekto vygravíroval. Pripomenula si portrét ukrytý vo východnom krídle. Teraz už videla, že maliar bol vo svojom umení skutočným majstrom, lebo markíz Bradbury bol neuveriteľne príťažlivý muž a teraz stál pred ňou, človek z mäsa a kostí. „Vy... vy žijete!"

Na zlomok sekundy sa zamračil a potom, ako to už u cieľavedomých ľudí s pevnou vôľou často býva, rýchlo sa rozhodol. Uškrnul sa - v prítmí sa zabeleli jeho dokonalé zuby -a keď prehovoril, po hrdelnom nárečí nebolo ani stopy. Zaznel príjemný, kultivovaný hlas džentlmena.

„Donútili ste ma odhaliť moju totožnosť skôr, ako som si to želal, mladá dáma. Takže by som si mal neodkladne vybaviť, čo plánujem, alebo zmiznúť, lebo to vyzerá, že chcete urobiť poplach."

 Pozrel sa hore a v dobrej vôli si povzdychol, ako keby skutočne ľutoval, že musí meniť plány. Potom sa obrátil, podišiel k nej a schytil ju za ruku. Rozbehol sa a ťahal ju za sebou rýchlosťou, čo jej až vyrážala dych.

„Ospravedlňujem sa, ale nemôžem vám dovoliť, aby ste sa tu voľne pohybovali, kým nenastane tá správna chvíľa," povedal. „Len čo sa správa roznesie, môžete ísť, kam chcete... a smerovali ste tuším dole, nie?"

„Stojte! Prosím!" Elise lapala po dychu a usilovala sa v rýchlosti nespadnúť. „Nemôžem..."

Lord Seymour zastal, jednou rukou ju objal okolo pliec, druhú jej podložil pod kolená, zdvihol ju do vzduchu a pritisnutú na svoju hruď ju niesol dole, ako keby nevážila viac než morská pena obklopená hodvábom a čipkami. Zostúpil zo schodov a vošiel do preplnenej sály, ktorá od Elisinho odchodu akosi zvláštne stíchla a upadla do letargie. Služobníctvo sa vrátilo do kuchyne v očakávaní chvíle, keď sa svadobčania odoberú do svadobnej komnaty, ale v hlavnej miestnosti sa hostí zmocnili ťažké driemoty, ako keby očakávali začiatok niečoho veľkého a dôležitého. Niektorí si ešte hmlisto uvedomovali, čo sa deje, kým iných vzhľad tohto drsne oblečeného muža iba mierne pobavil.

Maxim sa ráznym krokom pobral k najbližšiemu stolu ;i posadil Elise neveľmi zdvorilo na veľkú stoličku, čo pri ňom stála. Naklonil sa k nej, štíhlym prstom jej zašermoval pred delikátnym noštekom a zabodol do nej svoje zelené oči. „Radím vám, madam, ticho seďte. Možno vás to, čo teraz budete počuť, pobaví."

Zvrtol sa, schytil koniec dlhého obrusa, ktorý pokrýval holé dosky dreveného stola, a strhol ho na zem, kde jeho obsah pristál s hrozitánskym rachotom.

„Hej! Vážení hostia panstva Bradbury Hall," vykríkol. „Keď ste sa už dobre najedli a ešte lepšie napili, postarám sa vám aj o zábavu."

Hostia sa ohúrené a ťarbavo obzerali, v očiach ani náznak vedomia, že by tohto zle oblečeného cudzinca spoznávali. Sála stíchla a všetci očakávali, čo sa bude diať, no ešte stále nechápali, o čo ide, ba ani si celkom neuvedomovali, že to nie je sen.

„To je on!" konečne pridusené vykríkol vzrušený chlapík, čo nesedel priveľmi ďaleko. „To je on! Prišiel rovno z pekla!"

 Zmätok zosilnel a sála zašumela množstvom rozochvených otázok: „Čo to vravíte? Kto to má byť?"

Ten, čo sa ozval prvý, neveriacky rozhodil ruky a začal čudne apatických hodovníkov karhať: „Vy sa pýtate, kto to je? Najsvätejšia Matka, vari tohto satanáša nepoznáte? Veď je to sám markíz Bradbury!"

„Lord Seymour?" zabľabotal akýsi iný muž a pomaly sa uškrnul. Vzápätí sa prevážil dopredu a zvalil sa tvárou do misy s jedlom. Ostatní, ktorí venovali markízovi väčšiu pozornosť, prekvapene zhíkli. Jemu samému ani na okamih nezmizol z tváre mierne pobavený úsmev a pomaly si prezeral sálu, hľadajúc svojho najväčšieho nepriateľa.

„Nie, kdeže! To nie je možné!" bolo počuť ťažko artikulujúci hlas. „Markíz je mŕtvy! Zabili ho!"

V sále zaznel tichý chichot, z ktorého Elise mrazilo. Podľa tohto zvuku by bola schopná uveriť aj tomu, že Maxim Seymour si ku všetkým svojim satanským vlastnostiam vypestoval navyše skutočné rohy.

„Hm! Takže vy ste si mysleli, že som mŕtvy, čo?" Maxim zdrapil zo steny meč a vyskočil na stôl. „Najdrahšie dámy a páni, ak si myslíte, že som mŕtvy, nastavte svoje hrude čepeli a duch vám určite neublíži. No tak, poďte, skúste to," pobádal ich. Nikto sa neodvážil priblížiť a on sa len spokojne zasmial. Prebehol sálu svojím priamym, obviňujúcim pohľadom a nejeden z hostí pocítil, ako mu pod jeho ťarchou vyrazil na chrbte studený pot. „Neopustil som vás, ako to niektorí chceli... aspoň nie tým spôsobom. Ale je zrejmé, že čo zíde z očí, zíde z mysle." Krátko, nedbanlivo pokrčil širokými plecami, pokojne sa prechádzajúc po drevenej doske stola. „A je pravda, že tí naničhodníci, čo sa ma snažili na moste zastaviť, ma vážne zranili, ale spadol som do vody a bolo mi súdené... ako keby ma boli preniesli sami anjeli... dostať sa do rúk priateľov, ktorí ma zachránili z temnej hlbočiny. Takže ma teraz máte pred sebou, urodzené panstvo! Môžete všade rozhlásiť, že Maxim Taylor Seymour sa vrátil, aby sa pomstil zlodejovi, ktorý lžou získal jeho majetky a jeho snúbenicu dal inému. Som tu, aby som si nárokoval to, čo je moje, a aby nastala spravodlivosť! Počujete ma, Edward Stamford?"

Maxim preskočil na druhý stôl a prešiel po ňom, cestou zhadzujúc misy s jedlom a čaše s pivom či vínom. Omráčení hostia sa v zmätenom ľaku odťahovali, niektorí v panike strácali rovnováhu a padali na zem. Iní sa opito obzerali naokolo, vôbec sa im nedarilo striasť čudné omámenie, čo sa ich zmocnilo. Neboli schopní ujsť a postupne sa zosúvali na stoličky alebo sa tackali okolo stolov.

„Chyťte ho! Nedovoľte mu ujsť!" vykríkol vo dverách Edward. Pred pár minútami sa vytratil na potrebu, a keď sa vrátil, videl, že jeho hostia utekajú pred mužom, ktorého, ako si myslel, sa už naveky zbavil. Aj teraz by ho bol najradšej videl mŕtveho. „Bodnite ho, no tak, nepočujete? Zrazte ho na zem! Je to vrah! Je to zradca koruny! Kráľovná sa vám za jeho smrť odmení!" Naširoko mávol rukou a ukázal na tých, čo popadali: „Vari týchto chudákov zmohlo nadmerné pitie..." Poobzeral sa naokolo, ako keby očakával odpoveď. „Alebo je to dielo hnusného nepriateľa? Vari nás všetkých otrávil?"

Ako odpoveď sa ozvalo zhrozené lapanie po dychu a plačlivé jajkanie - hostia Edwardovi bez váhania uverili. Elise sa usilovala spomenúť si, čo vlastne robil markíz pri vínnom sude predtým, ako ho vyrušila. V mysli jej vyvstal obraz dvoch fliaš, z ktorých nalieval hosťom víno, a hľadela na neho s rastúcou hrôzou. Bála sa, že strýko by mohol mať pravdu.

Niekoľko mužov sa vytackalo do popredia s úmyslom pomstiť sa za strašný zločin, ktorý na nich markíz spáchal, ale Maxim Seymour si len položil ruky na rukoväť meča a očakával ich s tichým smiechom. Potriasol hlavou a karhavo spustil: „Zvážte si dobre, čo robíte, páni. Je pravda, že ste dosť omámení tým, čo som vám pridal do pitia, ale vaše jazyky dnes nemali tú česť s bolehlavom a osud Sokrata sa vám tentokrát vyhne. Najhoršie, čo sa vám po tejto droge môže stať, je to, že sa aspoň raz poriadne vyspíte. Ak sa však rozhodnete čeliť mojej čepeli, veru už tak dobre nepochodíte. Pýtam sa vás -ste ochotní prísť o život na príkaz tohto Judáša?"

„Berte ho!" reval Edward Stamford s čoraz väčšou hrôzou. „Nesmie vám utiecť!"

Jeden z hostí sa vrhol vpred a Maxim jeho výpad okamžite opätoval. Ešte traja sa odvážili do jamy levovej a pustili sa s markízom do boja, ale nakoniec ustúpili. Ľahkosť, s ktorou odrážal útoky, mnohým zabránila poslúchnuť hostiteľovo nabádanie. Koniec koncov, do Bradbury Hall prišli na hostinu, nie na súboj s vynikajúcim šermiarom.

„Vari ste už nepriniesli tomuto domu dosť smútku?" skríkla Elise a vyskočila na rovné nohy. Popudilo ju, že tento muž dokáže držať v šachu všetkých prítomných a beztrestne si robiť, čo sa mu páči. „Musíte ešte pokaziť aj Arabellinu svadobnú noc?"

Do zelených očí sa vkradol oceľový pohľad. „Toto je môj dom a mohla to byť aj moja svadobná noc, nebyť výmyslov tohto naničhodníka. Čo mám podľa vás robiť, deva spanilá? Nechať všetko v rukách ľudí, ako je Edward Stamford bez boja?" Jeho sardonický smiech sa s touto možnosťou celkom jasne rozlúčil. „Len sa pozrite!"

Edward už celkom spanikáril a zúfalo zvolal: „Vari tu nie je nik taký statočný, že by ho porazil? Je to zradca! Zasluhuje si smrť!"

Reland, ktorý ako ženích pil viac než ostatní, sa pomaličky a neohrabane oprel rukami o stôl a s námahou sa postavil. Hostia sa v okamihu rozpŕchli, nechávajúc dvom mužom voľnú cestu, pretože sa konečne našiel protivník, ktorý bol markízovi rovný.

„Arabella je moja!" zreval hromovým hlasom Reland a snažil sa zaostriť zahmlený zrak na svojho soka. Potriasol hlavou, ako keby sa chcel zbaviť neviditeľných pavučín, a tresol päsťou o stôl. „Zabijem každého, kto mi ju bude chcieť vziať!"

Edward rýchlo pohnal akéhosi hosťa, aby Huxfordovi priniesol meč, sám ho prevzal a odovzdal svojmu novopečenému zaťovi. „Zaútoč na neho od chrbta, ak budeš môcť," poradil mu. „Markíz je prefíkaný ako líška."

Gróf sa na menšieho muža zaškaredil. „Takže mám urobiť tvoju robotu, ty šikovník?"

Edwardovi na čelo náhle vyrazil pot a pery sa mu chvíľu bez hlasu pohybovali, hľadajúc prijateľnú odpoveď. „Vieš, ja... no... nemôžem brániť... svoju dcéru, Reland. S mečom nenarábam ani zďaleka tak dobre, ako tuto jeho lordstvo." Mykol hlavou smerom k markízovi. „On je vlk, Reland, ja som iba malá lasička, nepremôžem ho. Ty sa mu vyrovnáš. Medveď proti vlkovi. Tak to má byť."

Učičíkaný Reland sa neistým krokom pobral vpred a po chvíli zastal a naširoko rozkročený žmúril okolo seba oslabnutým zrakom. Markíz ho očakával s mečom v ruke a hoci už mali k sebe blízko, Relandovi sa videlo, že na svojho protivníka hľadí cez dlhú, úzku chodbu. Všetko naokolo postupne temnelo, až kým mu pred očami neostalo iba drobné, vzdialené mihotajúce sa svetielko, v ktorom stál nepriateľ. A ešte aj tá iskrička sa zmenšovala. Bol veľmi unavený. Údy mu oťaželi tak, že sa nevládal ani pohnúť. Musel si na chvíľu oddýchnuť... aspoň na chvíľu...

Reland Huxford klesol na kolená, so zvesenou hlavou sa oprel o zmeravené ruky a chvíľu tak ostal, kým sa ako ranený medveď nezvalil na dlážku.

Edward bol takmer bez seba. Dobehol k Relandovi, vydrapil mu meč a zdvihol ho do vzduchu. „Kto prijme výzvu? Kto z Huxfordovcov prevezme meč svojho pokrvného?"

Nikto sa nehlásil a Devlin odvrkol z dvier, kde stál. „Vy máte meč, pane. Vy s ním bojujte."

Edward pozrel s otvorenými ústami na Devlina, ako keby ten druhý načisto stratil rozum, ale nezdvorilý úškľabok na perách mladíka ho prinútil sklopiť zrak. S hrôzou zízal na zbraň vo svojich rukách. Uvedomil si, že na pomoc mu nepríde nikto. Váhavo, neisto vzhliadol k mužovi, ktorého obvinil zo zrady, a hoci sa mu pichľavý markízov úsmev očividne vysmieval, nenašiel odvahu vyzvať ho na boj.

Maxim sa začal potichu smiať, bez milosti bičujúc hrdosť staršieho muža. „No tak poďte, Edward," privolával ho výsmešné. „Vari vám už prešla chuť na krviprelievanie? Som tu, čakám na úder."

Elise stisol hruď ľadovým pazúrom strach. Sledovala dvoch proti sebe stojacich mužov a srdce jej bilo ako o život. Presne vedela, aký bude výsledok súboja, ak sa markízovi podarí strýka vyprovokovať. Bolo nad slnko jasnejšie, že lord Seymour chce svojho soka zabiť.

Hlboko v nej sa zmietal jej zmysel pre spravodlivosť a kričal o pomoc. Náhle si uvedomila, že jediná osoba, ktorá by mohla Seymoura zastaviť, v miestnosti nie je.

Zvrtla sa, zúfalou rýchlosťou priam vyletela z haly, nadvihla si ťažké sukne až ku kolenám a bežala hore po schodoch, ako jej to len závrat dovoľoval. Dvere do Arabellinej komnaty boli pootvorené a Elise sa bez zaklopania vrútila dovnútra s menom sesternice na jazyku. Krik sa však v tej istej chvíli zmenil na šepot - čo sa stalo?

Komnaty boli ponorené v tme. Predizbu osvetľovala iba mdlá žiara z vedľajšej izby.

Všade vládlo hrobové ticho. Arabelly nikde nebolo a zo spálne neunikol ani vzdych.

Niekto úmyselne zahasil sviece. Vo vzduchu sa ešte stále vznášal zápach horúceho vosku.

Elise sa pohla smerom k spálni a v hlave jej skrsla čudná predtucha. Vnútri horela iba jedna svieca a v kozube na jedinom polene tancovali zlatisté jazyky ohňa, vrhajúc na dlážku predĺžené tiene stoličiek, ktoré stáli pred kozubom. Zamatový baldachýn nad masívnou posteľou bol roztvorený, takže do prítmia žiarila bohato zdobená prikrývka, ešte stále hladká a neporušená. Nič v izbe nenaznačovalo, že by tu mala svojho ženícha s roztvorenou náručou očakávať mladá nevesta.

Elise vykročila na lodžiu, prebehla zrakom záhradu, všetky jej temné kúty a brány. Na chvíľu jej pozornosť upútalo jemné zapísknutie a po dlhom skúmaní osvetleného priestranstva zazrela Quentina, ako si uvoľnene vykračuje do sály. Nevedela, kedy odišiel, ale z jeho správania bolo zrejmé, že n e m á ani potuchy o tom, čo sa práve robí vo vnútri. A určite by nemal chuť brániť v súboji Edwarda. Elisin bratranec nemal starca o nič viac v láske ako Maxim Seymour. Potichu sa vrátila do Arabellinej spálne. Ak sesternicu čo najskôr nenájde, Edward sa bude musieť postaviť zoči-voči markízovi a ten si príležitosť na pomstu určite nenechá vziať. Za chrbtom cítila teplo ohňa, no odrazu ju pochytil akýsi zvláštny pocit, z ktorého ju zamrazilo - obrátila sa a voľky-nevoľky zdvihla zrak. Na stene sa vynímala jej vlastná tieňová silueta, ale oproti nej sa plazili ešte iné tiene - mohutné tiene chlapských postáv. Komnaty neboli prázdne!

Elise skočila dopredu a podarilo sa jej vyhnúť mäsitým rukám, ktoré sa za ňou načahovali. Nasledovalo tlesknutie prázdnych dlaní - tiene boli teda bezpochyby skutočné. Na mieste, kde pred chvíľou stála, sa teraz klbčili dve rozložité telá a do ticha zazneli tlmené kliatby:

„ Do pekla s tebou, Fitch! Zlomil si mi nos! Pusť ma!" „Ujde nám! Chyť ju!"

Vrhol sa na ňu akýsi dlháň a Elise sa mu ľahkým krokom vystrašenej lane vyšmykla - no na druhej strane narazila do ďalšieho obra. Muž nebol o nič menej prekvapený ako ona, chvíľu balansoval na jednej nohe a snažil sa ju oblapiť rukami. Zrazil jej z hlavy čepček a hneď nato sa Elise ocitla v jeho náručí, s tvárou vtisnutou do záhybov hrubej tuniky. Páchla mokrou vlnou a varenými rybami. Zovreli ju silné a neústupné ramená, ale aj tak sa zúfalo zmietala, celá bez seba od strachu z toho, čo by ju v rukách týchto hromotĺkov čakalo. Vyšklbla sa mužovi, pričom začula, ako sa jej z roztrhnutého náhrdelníka sypú na dlážku vzácne perly, ale strata šperku ju ani v najmenšom nezastavila v boji, keď sa jej k ústam pritisla nemilosrdná ruka. 

Zaborila do mäsitej dlane zuby a muž bolestne zastonal. Ruku rýchlo odtiahol, no len čo Elise otvorila ústa k výkriku, napchal jej do nich hrču akejsi látky.

Rozhodla sa teda inak - ostrým opätkom svojej jemnej črievičky dupla celou silou násilníkovi na nohu, obutú len v mäkkej topánke. V tom istom okamihu sa zaprela do jeho vyčnievajúceho brucha. Odrazu si uvedomila, že je voľná, a keďže nepatrila k tým, čo omdlievajú alebo sa vzdávajú bez boja, vyrazila na útek, no prv než mohla urobiť čo i len krok, hodili na ňu obrovský záves, čo pred chvíľou strhli z okna. Rýchlo ju ním obmotali od hlavy až po päty, až sa nemohla ani hnúť. Strach a hnev v nej prerástli do bezhlavej zúrivosti a Elise sa začala metať ako ryba na suchu. Okolo hrdla sa jej zovrela pevná ruka a pritisla jej na tvár látku tak mocne, že ju takmer udusila. Čím viac sa zmietala, tým silnejšie ju zvierali, a keď skusmo znehybnela, aj ruky únoscov povolili. Všetko bolo jasné. Nemala najmenšiu nádej.

„Spence, kde trčíš, človeče?" opýtal sa ten, čo ho volali Fitch. „Zmiznime!"

Z tmy zaznel zvuk rýchlych krokov. „Nemôžem nájsť plášť pre dámu."

„Bude sa musieť uspokojiť s tým, čo má na sebe. Vypadnime, lebo nás tu ešte niekto nájde."

Pre istotu ju ešte zviazali pevnou šnúrou, ktorá pôvodne pridŕžala závesy, potom ju čiesi silné ruky zdvihli do vzduchu a vyložili na široké plece. So zapchanými ústami a spútaná nemala inú možnosť, iba potichu kvíliť a nepokojne sa vrtieť. Vyniesli ju na lodžiu a po vonkajších schodoch s ňou zišli do záhrady. Len čo sa dostali dole, únoscovia ešte zrýchlili krok. Obor, ktorý ju niesol, jej rýchlym behom skoro vyrazil dych a potom sa prešmykol cez medzeru v živom plote, ktorý obklopoval dvor. Náhle sa ocitla vo vzduchu, prudko preletela priestorom a dopadla na kopu slamy. Neďaleko sa ozvalo poplašené fŕkanie zobúdzajúceho sa koňa.

Elise si uvedomila, že ju šmarili do akejsi káry. Nahádzali na ňu ešte ďalšie vrstvy slamy, kým pohonič mäkkým hlasom upokojoval vydesené zviera. Dvaja únoscovia vyliezli s fučaním na voz a vystreli sa na hromade nad ňou, čo ju takmer zbavilo možnosti dýchať a pohybovať sa. Pohonič popchol koňa a voz sa pohol. Pomaly, zrejme s úmyslom správať sa nenápadne, sa povoz predieral vpred a Elise stratila takmer všetku nádej na záchranu.

Kočiš odrazu ostro otočil koňa, voz sa divo zakyvotal a prešiel popred hlavný vchod. Hoci dievčina žila na Bradbury iba krátko, veľmi dobre rozpoznala, kedy drevené kolesá prešli na príjazdovú cestu, pretože voz sa prestal prudko natriasať. Pochytila ju neovládateľná túžba vrieskať z plných pľúc a zburcovať všetkých obyvateľov domu, ale ústa mala pevne zapchané. Niekde nad tým všetkým klepotom a škrípaním káry sa ozval chvejivý hlások slávika. Aké čudné, pomyslela si, že spieva tak nahlas, veď je zima.

Maxim Seymour zastal a mierne zdvihol hlavu. Aj on počul tichučké slávičie volanie. Takmer nepoznateľné prikývol. Pozrel na Edwardovu potom pokrytú tvár a so sardonickým úsmevom precedil cez zuby: „Vlk ti dáva milosť, lasička. Mám to, po čo som prišiel a za čo mi draho zaplatíte."

Maxim odskočil a rýchlo sa obzrel po sále. Len nemnohí z prítomných mužov by ho boli ako-tak schopní prenasledovať, ale aj tak si bolo treba dať pozor. Edwardovi verní sa na volanie svojho dobrodinca prebudili.

„Uteká!" rozkričal sa. „Zadržte ho! Je to zradca kráľovnej!"

Maxim strhol z okna zamatový záves, roztočil ho a vrhol ho do tvárí tých, čo sa pustili za ním. Potom schytil okraj dlhého stola a prevrhol ho na poplašených hostí. Vyskočil na druhý stôl a zhodil z neho tácne s jedlom a fľaše s vínom. Rozbehol sa k dverám. Zdalo sa, že má dobrú náladu, a na odchode vzdal Edwardovi poctu mečom.

„Tentokrát sa lúčim, drahý pane. Som pevne presvedčený, že nad mojím odchodom nebudete dlho žialiť."

Rozohnal sa a vyhodil do vzduchu svoj meč. Zbraň sa pevne zabodla do dreveného stropu a ostala tam trčať, vibrujúc silou nárazu. „Dovidenia, pane," markíz sa hlboko uklonil. 

„Nechám vám tu memento, aby ste pamätali, že sa jedného dňa vrátim. Pripravte sa na boj, alebo utečte a dúfajte, že vás nenájdem."

Edward pomaly zdvihol zrak k stropu. Zdalo sa, že ho blyskot chvejúceho sa meča hypnotizuje. Pohyb postupne ustal a v tej chvíli si Edward uvedomil, že nepriateľ je preč.

„Za ním!" skríkol a divo sa obzeral, hľadajúc niekoho, kto by poslúchol jeho rozkaz. „Chcete, aby si kráľovná kvôli jednému chlapovi myslela, že sme všetci zbabelci? Ak sa ho nepokúsime zadržať, prídeme o hlavy!"

S veľkou námahou sa hosťom podarilo odpratať ťažký stôl a muži, pooblievaní tými najrozličnejšími omáčkami a zvyškami pečených drozdov, sa tackavo stavali na nohy, opierajúc sa jeden o druhého. Zhadzovali zo seba lepkavé pokrmy a tackali sa za Edwardom.

Keď vyšli von, zaznel z tmy zvuk podkov. Popod klenbu holých konárov precválal muž na chrbte čierneho frízskeho žrebca.

Edward zaklial. Potom sa zvrtol a okríkol svojich kumpánov, čo sa len tupo prizerali. 

„Na kone! Na kone! Nemôžeme ho nechať ujsť!"

3.   K A P I T O L A

Elise prežívala vo svojom pevnom väzení z hrubého závesu, pritlačená telami dvoch mužov, ktorí sa viezli nad ňou, hotové peklo. Musela ležať nehybne, ruky mala k telu mocne priviazané šnúrou, ale jej myseľ sa divo zmietala pri predstavách tisícorakých zločinov, ktoré sa na nej únoscovia možno chystali spáchať. Naplnená hrôzou očakávala príchod neznámeho zla a srdce jej bilo tak prudko, že búšenie drevených kolies po udupanej ceste jej pripadalo len ako slabá ozvena vlastného pulzu. Ak by mala čo i len najmenšie sklony k bezhlavej panike, možno by bola podľahla vzrastajúcemu nutkaniu vyslobodiť sa z pút, ale keďže sa obávala, čo by jej títo zverskí zlosynovia mohli urobiť, radšej sa rozhodla, že aspoň zatiaľ bude ticho. Bolo by viac než hlúpe provokovať ich v tejto chvíli, keď bola taká bezbranná. Na členku a jednom boku cítila bolestivý tlak tvrdej doštenej podlahy voza, lebo vrstva slamy sa kde-tu stenčovala. Nedalo jej veľa práce uvedomiť si, že aj krátka cesta takýmto nepohodlným spôsobom na nej zanechá stopy v podobe siniek a odrenín. S nesmiernym úsilím sa jej podarilo podložiť si pod bok ruku, aby sa chránila pred nárazmi a odrazu - čuduj sa svete - objavila v závese, čo ju väznil, otvor. Sústredila všetky sily, prestrčila medzierkou ruku a začala hľadať na hodvábnej šnúre uzol, ktorý držal celé „väzenie" pohromade, no potom ju v horúčkovitej činnosti vyrušil vzdialený hluk. Napäto načúvala - za vozom sa blížil dupot kopýt. Niekto ich prenasledoval! Bude zachránená!

Neopovážila sa ani vydýchnuť a s novou nádejou v srdci čakala, kedy sa na nich prichádzajúci jazdec vrhne, ale beda, jej očakávania dostali krutý úder, keď podľa ostrého otrasu káry zistila, že odbočujú z cesty. Nepohodlný dopravný prostriedok sa pod ňou ešte niekoľkokrát hegol a nakoniec zastal. Dupot podkovaných kopýt prešiel pomimo a o krátku chvíľu pocítila ďalšie otrasy - to jeden z jej únoscov zliezal z káry na zem. Naokolo všetko stíchlo, ale len na niekoľko minút. V diaľke sa opäť ozval akýsi hukot a postupne silnel. Dalo sa jasne rozpoznať, že po ceste cvála najmenej tucet koni. Ich dupot sa miešal s hlasnými výkrikmi a otázkami, z ktorých väčšina nebola jej napoly upchatým ušiam zrozumiteľná, no napriek tomu sa jej v mäteži hlasov podarilo rozpoznať hlasné hulákanie strýka:

„Len cválajte, mládenci! Toho Satanovho bastarda s čiernym srdcom uštveme dnes v noci až na kraj sveta a konečne mu vykrútime krk! Neunikne nám!"

Zviazaná Elise sa zúrivým vrtením a pridusenými výkrikmi pokúsila upozorniť jazdcov na svoju prítomnosť, ale tesne nad hlavou pocítila varovné dupnutie - musela teda prestať. Hluk rozzúrených prenasledovateľov zamrel v diaľke a dievčaťu sa z očí vyhrnuli trpké slzy. Tak veľmi sa strýko a jeho spoločníci upriamili na jediného jazdca, že im ani nenapadlo hľadať niekde v blízkosti ju, ktorá potrebovala ich pomoc.

Po chvíli vyviedol kočiš svoj drevený povoz opäť na cestu a pohnal koňa. Išli dlho, Elise to pripadalo ako celá večnosť a monotónnosť jazdy ju nadobro vyčerpala. Nepodarilo sa jej nahmatať nijaký dôležitý uzol, ktorý by jej pomohol oslobodiť sa, a hoci sa neustále vrtela a hľadala si najpohodlnejšiu polohu, kolesá nadskakovali na kameňoch a valili sa cez jamy tak prudko, že jej z toho išla prasknúť hlava. Čím ďalej ju viezli, tým bola otupenejšia. 

Začalo sa jej dokonca zdať, že žiadne rafinované mučenie v nijakom brlohu zloduchov už nemôže byť odpornejšie ako utrpenie, čo práve prežívala.

Nečudo, že aj silná nátura tejto dievčiny sa začínala poddávať pochybnostiam. Nadarmo sa snažila prísť aspoň na aký-taký rozumný dôvod únosu. Prečo ju títo neznámi chlapi zajali? Spomedzi zmätených dojmov sa začal vynárať jasný obraz Maxima Seymoura. Bolo zrejmé, že prvým jazdcom, čo ich na ceste minul, bol práve on - potvrdzovala to aj svorka jeho prenasledovateľov. Za nikým iným by sa predsa tak nehnali. Ale pri všetkej úcte k vlastnému rozumu si nedokázala predstaviť, čo by mohlo takéhoto muža viesť k tomu, aby ju uniesol. Ak by to bol mal v úmysle, určite by jej nedovolil opustiť sálu. A predsa - videl ju, keď odtiaľ vybehla, a nevenoval jej viac ako letmý pohľad. Nie, nie, únos nebol dielom tohto zradného renegáta. Aj iní mali svoje dôvody, pre ktoré by ju boli radi videli vo svojej moci. Napríklad Cassandra so svojimi nepodarenými synmi. Alebo gróf Reland, ak ho ešte neopustila zlostná túžba po pomste.

No možnosť, že únoscovia pracujú pre kohosi, kto nesie rovnaké priezvisko ako ona, Elise ani trochu neupokojila. Ak by sa znovu ocitla v rukách tety a bratrancov, nevydržala by im pridlho vzdorovať. O to by sa už Cassandra postarala. Tá ženská by už nestrácala ani minútu a výsledok by bol pre Elise krutý.

Elise už v detstve neraz počula o pomstychtivosti svojej tety, väčšinou od služobníctva, ktoré sa s ňou opovážilo dostať do sporu. Medzi zasvätenými sa klebetilo, že vdova Cassandra bola zaľúbená do Ramseyho Radborna dokonca ešte skôr, ako jeho brat Bardolf umrel. Krásnu červenovlásku, s ktorou sa Ramsey oženil, Cassandra zo srdca nenávidela a pred ľuďmi neustále zdôrazňovala, že Deirdre je len bezmenný najdúch a Ramseyho k nej viaže jedine súcit, podobne ako Stamfordovcov, ktorí ju ako nemluvňa našli pohodenú na svojom panstve. Keď mladá žena porodila manželovi dcéru, oheň Cassandrinej žiarlivosti vzplanul ešte väčšmi a odmietla Elise považovať za príbuznú, lebo je vraj, rovnako ako jej matka, len pamiatkou po akomsi túlavom muzikantovi. A potom prišiel ten smutný deň, keď Deirdre, v pokročilom štádiu druhého tehotenstva, podľahla akejsi čudnej chorobe.

 Ramsey zúfalo žialil nad stratou manželky a na veľkú neľúbosť švagrinej zasvätil od tej chvíle svoj život iba malej dcérke.

Roky bežali a Ramseyho čoraz viac znepokojoval neslávny stav Cassandriných finančných záležitostí, pretože mu bolo jasné, že ak umrie a nezabezpečí predtým Elise majetok, nad jej budúcnosťou visí veľký otáznik. Cassandrina chamtivosť totiž nepoznala hraníc a ak by vopred neurobil príslušné opatrenia, určite by Elise obrala o dedičstvo a ponechala ju napospas svetu. Ramsey teda u bankárov, ktorí boli blízkymi priateľmi jeho rodiny, založil pre dcéru kontá. Dobre informovaní ľudia si šepkali aj o tom, ako sa začal v ostatných mesiacoch zbavovať majetku a cestoval sem a tam s neznámym cieľom, čo len podnecovalo zvedavosť Radbornovcov. Vraj dal v nočných hodinách zo svojho sídla vyniesť niekoľko obrovských truhlíc! Cassandra s tromi mladšími synmi sa o tom dozvedeli tak, že zajali a mučili jedného z Ramseyho sluhov, čo im dodávalo istotu, že je to naozaj pravda.

Kára s úbohou Elise práve nadskočila na ďalšom kameni a dievča sa bolestne zmraštilo. Od týchto príbuzných naozaj nič lepšie očakávať nemohla. Radbornovci sa na ceste k cieľu nezvykli zdržiavať nejakými ohľadmi. Napriek nespočetným obvineniam a chýrom o zločinoch, ktorých sa jej teta vraj dopustila, Elise ešte stále prekvapovala jej ničím neutíšiteľná zloba. Keď Ramseyho uniesli, Cassandra sa aj so synmi nasťahovala na radbornovské sídlo, no nie s úmyslom poskytnúť jeho dcére útechu. Naopak, tvrdili, že Ramsey je mŕtvy a že panstvo aj s ukrytým majetkom predsa nemôže zdediť jeho potomok ženského pohlavia bez toho, že by o tom rozhodla kráľovná, a že všetko teda podľa práva prináleží synom Bardolfa Radborna. Elise odmietla tete čokoľvek prenechať, čo však túto bezohľadnú ženu iba rozzúrilo. A už vôbec nepomohlo, keď sa do veci zamiešal Quentin, ubytoval Elise svojom vidieckom sídle a vzal ju pod ochranu. Korunu všetkému nasadil Elisin úspešný útek, ktorý sa jej podaril priamo pod nosom Cassandrinho syna Forswortha.

„A už je to tu zas," mrzuto si povzdychla Elise. Z tohto nemôže vzísť nič dobré. Keď kočiš zastavil koňa, po tele sa jej rozliala umŕtvujúca hrôza. Z voza síce zliezli dvaja ťažkí chlapi, ktorí ju celou cestou dlávili, ale za veľké šťastie to nepovažovala, lebo každú chvíľu sa mohla ocitnúť zoči-voči omnoho väčšiemu nebezpečenstvu.

Jeden z mužov sa tlmene prihovoril kočišovi a druhý ju zatiaľ vyhrabal zo slamy a zložil na zem. Vyslobodili ju zo závesu, vybrali jej handru z úst a po prvýkrát sa mohla nerušene vynadívať na svojich únoscov, aj keď ich ožarovalo iba slabé svetlo lampáša. V poslednom období už mala tú česť s tými najrôznorodejšími zloduchmi, od starostlivo upravenej a mladistvo pôsobiacej Cassandry a jej príťažlivých synov až po hrubých, podlých zlodejov z Alsatie. Na svoje veľké prekvapenie však na chlapoch, čo stáli pred ňou, nenachádzala nič mimoriadne hrozivé. Spence bol vysoký, štíhly, ale pevne stavaný, mal svetlohnedé vlasy a príjemné sivé oči, zatiaľ čo Fitch bol nižší, okrúhlejší, takmer až hruškovitý, s rozstrapatenými vlasmi a veselou iskrou v malých modrých očkách. Ani jeden z nich nevyzeral, že by bol schopný vykonať to, na čo sa zrejme chystali.

Elise spoznala kočiša - pracoval v stajniach na Bradbury a v duchu si zaumienila, že ak sa tam niekedy vráti, veru o jeho účasti na únose nepomlčí. S údivom sledovala, ako sa znova vydriapal na kozlík a popchol zviera naspäť tou istou cestou, ktorou prišli.

Poobzerala sa okolo seba a zistila, že sa nachádza na brehu rieky. Nevidela však žiadnu loďku, záprah alebo kone, na ktorých by mohli pokračovať v ceste, a hoci to nebolo veľmi logické, napadlo jej, či sa z tohto miesta vôbec dostane živá. No ak nešlo o vraždu, potom ju zrejme títo dvaja dovliekli až sem len pre svoje chlipne potešenie. Opäť ju objal ľadový strach, srdce sa jej znovu šialene rozbúšilo, ale pevne sa rozhodla, že ak už nič iné, prinajmenšom sa darebákom nevzdá bez boja. Už v detstve ju slúžkin syn naučil množstvo neveľmi dámskych trikov, pomocou ktorých sa dokázala obrániť, B hoci nemala postavu bitkárky, jej temperament a tvrdohlavosť ju v boji stavali na roveň silnejších protivníkov.

Popustila uzdu predstavivosti a tváre dvoch mužov jej pred očami nadobudli zverské črty. Na jazyk sa jej tislo tisíc nelichotivých prívlastkov, ale nechcela prísť o moment prekvapenia. Zbadala, že v rázsoche neďalekého stromu leží odlomený konár a nebadane sa pohla dozadu až k nej. Keď sa Fitch  priblížil, rozohnala sa a celou silou ho tresla po hlave. S hlasným výkrikom sa odtackal k preľaknutému kumpánovi, ale Elise neváhala ani chvíľu. Podvihla si zamatové sukne a rozbehla sa do blízkej húštiny. Chlapi sa zatiaľ spamätali. Spence zdrapil lampáš a pustili sa za ňou, ale noc bola temná a Elisine čierne šaty sa v tme strácali. Bežala ďaleko pred svojimi prenasledovateľmi, ktorí sa len zmätene motali sem i tam, jej malé črievičky na hrubej vrstve hnijúceho lístia nevydávali nijaký zvuk. Utekala pomedzi stromy ako prefíkaný lesný škriatok, z času na čas vrhla kradmý pohľad za seba a pomalosť dvoch mužov ju povzbudzovala. Srdce jej bilo radostným vzrušením, lebo sa zdalo, že je zachránená.

Ale beda, nebolo to také ľahké. Do cesty sa jej odrazu postavila nepreniknuteľná húština. Elise zúfalo hľadala aspoň aký-taký priechod, ale bezvýsledne. No po tom všetkom, čo už dnes v noci preskákala, sa nemienila vzdať, tým viac, že si uvedomovala, čo by sa zrejme stalo, ak by ju chlipníci dostihli.

Otočila sa, prešmykla sa cez čistinku naspäť medzi stromy, kde ju priateľsky objala tma. Keď s k nej priblížil kruh svetla z lampáša, ustúpila hlbšie do lesa. Hoci jej srdce skákalo ako divé, stála tam bez pohybu a bez dychu, až kým prenasledovatelia neprešli.

A oni naozaj išli ďalej, neuvedomujúc si, že korisť je tak blízko, pokým tiež nedorazili k hustým kríkom. Rozdelili sa a každý sa vydal iným smerom, hľadajúc priechod, a Elise sa zatiaľ opatrne vymotala z tmavej húštiny. Schytila sukne a rozbehla sa k miestu, kde po prvýkrát vošla do lesa. Opäť zacítila slobodu a bežala ako s vetrom o preteky. Hádam sa to tentoraz podarí! No odrazu sa ocitla na zemi - špičkou črievičky zachytená do akejsi ťahavej rastliny. Unikol jej prestrašený výkrik, a kým sa jej v hlave trochu rozjasnilo, Fitch so Spenceom už bežali opäť k nej. Elise zúfalo zastonala, no ani nie tak kvôli nepríjemnej bolesti v členku, ako skôr od bezmocnej zlosti. Už ju mali.

„Dajte tie paprče preč!" zvrieskla nahnevane, keď sa ju muži pokúšali postaviť na nohy. Prekvapivo ju poslúchli, ustúpili a čakali, ako si poradí. Pod svetlom lampáša si z vlasov povyťahovala suché listy a hrdo si pouhládzala zamatovú róbu. S pocitom zadosťučinenia, že sa nedala vyviesť z rovnováhy a naopak, poriadne vyskúšala trpezlivosť svojich väzniteľov, natiahla ruku k Spenceovi.

„Buď opatrný. Som zranená," oznámila mu a zasyčala od bolesti, keď jej pre samú ochotu pomôcť vrazil do členka. Mala na ňom síce iba malú modrinu, ale s takým ťarbavým sprievodcom jej noha zrejme dlho zdravá neostane. „No tak! Pozorná členok!"

„Je mi to veľmi ľúto, pani," ospravedlňoval sa Spence. Znovu sa zohol a teraz ju zdvihol opatrnejšie.

Elise síce zmiatla jeho starostlivosť, ale nepochybovala o tom, že ich hru čoskoro prekukne - ak ju, pravda, nechajú nažive. „Rada by som vedela, čo so mnou zamýšľate," rázne sa spýtala. „Prečo ste ma uniesli?" Neodpovedal, ale ani ona nepopustila a dožadovala sa ďalej. „Najali vás Radbornovci? Sľúbili vám odmenu, ak ma privediete späť?"

Spence na ňu vrhol zmätený pohľad a pomaly zakrútil hlavou. „Nie, pani zlatá. My nie sme od Radbornovcov."

Toto vyhlásenie ju však veľmi neupokojilo. Pre tetu a bratrancov by nebolo nič ľahšie ako najať si komplicov pod falošným menom. Náhodou si pri obliekaní pod spodničku priviazala vrecúško s mincami pre prípad, že by potrebovala počas hostiny o niečom vyjednávať, napríklad so služobníctvom. Práve teraz to vyzeralo, že by bol na obchody vhodný čas, ale Elise dostala lepší nápad. Radšej im nahovorí, že v strýkovom dome by ich za jej vrátenie bohato odmenili. „Môžem vám sľúbiť slušné zadosťučinenie, ak ma zaveziete späť do Bradbury Hall. Prisahám, že to bude omnoho viac, ako by ste dostali od toho, kto vás na tento zlý skutok najal, prosím vás... odvezte ma naspäť, veľmi dobre vám zaplatím." „Jeho lordstvo kázalo, aby sme vás vzali do Londýna, a tam aj pôjdeme."

„Hádam nie lord Forsworth?" spýtala sa s pobaveným úsmeškom Elise. „Dovoľte mi, dobrý človeče, aby som vás ubezpečila, že ten, kto si vás najal, nie je lord a že je chudobný ako kostolná myš."

„Len sa nebojte o jeho mešec, pani. A keď má jeho lordstvo nás dvoch, nemusí mať už nič. Sme mu verní tak, ako sú ryby verné vode." Spenceova jasná odpoveď nenechala Elise na pochybách, že ho od plánu - nech už bol, aký chcel - neodhovorí.

Spence ju priniesol až na breh rieky a Fitch im svietil na cestu lampášom. Potom ho zložil na zem, načiahol sa medzi vodné tŕstie, ktoré rástlo v hustých trsoch popri brehu, našiel koniec akéhosi lana a usilovne ťahal, až kým sa z porastu nevynorila loďka. Náhlivo pripravil na prove pohodlnejšie sedisko, na ktoré poprestieral niekoľko kožušín. Sem zložil Spence zajatkyňu. Loďka sa pod krokom vyššieho muža povážlivo zakyvotala.

Fitch sa usadil v strede, vedľa seba si položil lampáš a chopil sa vesiel. Stačilo pár prekvapivo silných záberov a loďka sa ocitla v hlavnom prúde. Tam obaja muži vztýčili menší sťažeň a naň natiahli trojuholníkovú plachtu. Neveľké plavidlo bezhlavo poskakovalo a tancovalo, ako mu vyhrávali rozličné vánky a temné spodné prúdy, až kým ho Spence neupravil na pevný kurz dolu prúdom.

Zhasli lampáš a loďku pohltila temnota. Elisine oči si však na tmu onedlho zvykli a ako sa loďka kĺzala po hladine, na každej strane rozpoznávala tmavú masu brehu. Na pozadí ortuťovito lesklej hladiny sa črtali tiene plachty a dvoch mužov. Bolo už dosť neskoro a neustály škripot sťažňa Elise otupil. Uvedomila si, že ju neuniesli kvôli vražde či znásilneniu, ale z iného, zatiaľ neznámeho dôvodu, takže sa trochu upokojila a konečne zaspala.

Videlo sa jej, že spala len zopár minút, keď ju zo sna vytrhol tupý zvuk úderu a okamžite otvorila oči. Uprene hľadela na husté vetvy obrovského stromu, ktoré nad jej plávajúcim lôžkom tvorili prekrásny prírodný baldachýn. Cez korunu presvitali ťažké, pochmúrne sivé oblaky a povieval mrazivý vánok. Loďka bola k brehu pripútaná dlhým lanom a vždy keď ju rozhojdali vlnky, narazila bokom do akéhosi spadnutého pňa a okamžite, ako keby ju čosi neodolateľne lákalo, sa pohla smerom späť.

Za iných okolností by sa bola Elise takejto idylickej scéne potešila, ale keď si spomenula, v akej situácii sa nachádza, radosť bola v okamihu preč. Pokoj skorého rána prerušovalo dvojhlasné chrápanie, ktoré ju nenechalo dlho na pochybách, kto sú jej spolunocľažníci. Pokúsila sa opatrne pohnúť, no po včerajšej naháňačke v lese mala telo stuhnuté a boľavé. Začala sa pomaly vystierať, kým sa jej svaly trochu neuvoľnili a nemohla si sadnúť. Poobzerala sa dookola. Na brehu, pod tým istým stromom, ktorý chránil aj ju, spal Fitch. Vyzliekol si kabátec, zložil si ho pod hlavu namiesto vankúša a pod seba na ochranu pred chladom rozprestrel plášť.

Pomaly, takmer bez záujmu sledovala pohľadom dlhé lano, ktoré sa z provy vinulo na breh, kde ho dvojitým uzlom uviazali na prevísajúcu vetvu. Muži mali rozhodne v úmysle nepúšťať loďku ku brehu. Nebyť silnejúceho vetra, určite by im to bolo vyšlo.

Elise ďalej skúmala lano. Od uzla na konári sa ťahalo ešte ďalej a voľný koniec siahal až k rázsoche, kde, ako zistila, spal Spence. Určite bol na stráži a vyliezol na strom, odkiaľ mal lepší výhľad. Voľný koniec lodného lana si navyše uviazal okolo členka, aby mu neunikol prípadný pohyb loďky, a potom zrejme nadobudol pocit, že sa môže bez výčitiek svedomia uložiť na spánok, pretože teraz statočne chrápal s Fitchom opreteky.

Čo robiť? Aké možnosti úteku sa jej ponúkajú? Ak by sa jej podarilo vyliezť z loďky vo chvíli, keď narazí do spadnutého kmeňa stromu, boľavý členok jej zabráni v rýchlom behu. Najlepšie by bolo utiecť aj s loďkou, ale ak by aj dokázala odmotať lano z konára, musela by sa navyše zbaviť Spencea.

Kým rozmýšľala, osud sa náhle zvrtol a dal do pohybu zvláštnu reťaz udalostí, ktorá by náhodného pozorovateľa naskutku prekvapila. Zdvihol sa vietor, prúd švihol loďkou od brehu a napäl lano. Konár, na ktorom bolo uviazané, sa odrazu s ostrým praskotom odlomil. Zlomená vetva zletela do vody a uzol z nej skĺzol. Loďku vzal prúd a Elise sa len pevne chytila jej bokov, lebo vietor sa už opieral do uvoľnenej plachty. Dievča bolo ako jediný náklad na palube priveľmi ľahké a člnok sa v bláznivom tanci otáčal okolo vlastnej osi, až kým sa neustálil v smere dolu prúdom rieky. Lano sa napälo do prasknutia a Spence, ktorý bol poslednou prekážkou na ceste k slobode, vyletel z rázsochy a preplachtil vzduchom, čo ho síce okamžite zobudilo, ale zároveň nadobro zmiatlo. Zreval od strachu, chniapajúc v panike po všetkých vetvách, okolo ktorých letel. Nakoniec sa s roztiahnutými rukami a nohami rozpleštil na hladine rieky a zmizol pod vodou. Pri brehu bola rieka plytká a dokonca sa voľnou nohou celkom dobre zachytil na dne, ale iba na krátko. Loďka nabrala pomerne veľkú rýchlosť a vytrhla ho opäť hore, takže sa vynoril spod vody ako nejaká morská obluda. Poplašené kvílenie sa mu v ústach zmenilo na divý škrek, ale čoskoro ho opäť umlčala voda.

Hrozné zavýjanie konečne vytrhlo z hlbokého spánku aj ticha. V Spenceovom hlase jasne rozpoznal smrteľnú hrôzu, vyskočil teda na rovné nohy, striasajúc zo seba rýchlo zvyšky poľného lôžka. Bol na neho vskutku impozantný pohľad: širokánske ovisnuté nohavice, voľne poletujúca košeľa a bosé nohy. Zhrozene sledoval, ako jeho kumpána ťahá lano po plytkom dne rieky, zatiaľ čo loďka pokojne pláva dolu prúdom a do plachty sa jej veselo opiera ranný vetrík. Spomenul si na slová jeho lordstva: „Zajatkyňa vám za žiadnu cenu nesmie utiecť,"  a to ho prebralo. Neuveriteľne rýchlo sa rozbehol po brehu, dúfal, že niekde nižšie sa mu podarí loďku zastaviť.

Elise pozrela na muža vo vode. Spenceovi sa nejako pošťastilo chytiť lano do rúk a s ohromným odfukovaním a prskaním sa pomaly priťahoval k nej. Pokúsila sa lano odviazať, ale bolo veľmi pevne pripútané a navyše ho napínala váha dospelého chlapa. S nesmiernym úsilím vytiahla z očka veslo a pustila sa ním do Spencea tak zúrivo, že tento inak pokojný človek sa nezdržal a vyslal na jej adresu zopár nepekných vyhrážok.

Loďka sa šuchla o dno a Elise sa zdesene poobzerala. Fitch bol už blízko cieľa. S víťazným pokrikom sa prudko vrhol malému plavidlu do cesty. Hodil sa do vody, na chvíľku sa ponoril a potom sa mohutnými tempami pustil plávať k nej. Loďka sa zaknísala. Elise sa opäť otočila. Do zadnej časti plavidla sa za pomoci svojich obrovských rúk driapal Spence. Pokúsila sa ho zraziť veslom, ale bola to pridlhá a ťažko ovládateľná zbraň. Dokonca sa zachytilo o sťažeň a spätný náraz ju takmer vyhodil z loďky. Pred ňou sa pomaličky škriabal z vody premočený, ale víťazne sa škeriaci muž. S krátkym zúfalým výkrikom sa Elise hodila k nemu s veslom napriahnutým pred sebou ako s kopijou, ale loďka sa odrazu silno rozhojdala a dievčina stratila rovnováhu. Spence prehodil nohu dovnútra a nechtiac pritom kopol do kormidla. To sa divo roztočilo a spolu s ním aj celé plavidlo, ktorého tanec teraz pripomínal pohyby láskou opitého mroža.

Elise sa pevne zachytila vesla a konca plachty. Ani jedno jej však v bezhlavo sa kníšucej loďke veľmi nepomohlo. Pevné mokré plátno jej z ruky o chvíľku vykĺzlo a váha vesla, ktoré si oprela o pás, ju vrhla do rieky. Pád do ľadovej vody ju šokoval a iba silou vôle sa prinútila neotvoriť ústa a nenalogať sa jej. Pustila veslo a klesla pod hladinu. Začala naslepo biť rukami okolo seba v úsilí ako-tak nájsť smer.

 Podarilo sa jej  vystrčiť hlavu a hvízdavo sa nadýchla len o sekundu skôr, ako ju opäť zaliala vlna.

Keď sa znovu vynorila, muži stáli na loďke a bez pohybu na ňu zízali, ako keby ich z toho pohľadu opantala hrôza. Zaškrípala zubami. Vedela si veľmi dobre predstaviť, ako asi vyzerá: z hlavy jej splýval chumáč mokrých vodných rastlín, tvár mala polepenú prameňmi vlasov a kedysi naškrobený golierik sa zmenil na ošumelú ozdobu užialenej morskej panny.

Voda bola síce len o niečo hlbšia ako ponor loďky, ale váha obrovských sukní ťahala Elise ku dnu. Zaprela sa nohami, odrazila sa a zlostne sa zamračila, keď sa jej pôvodne elegantné črievičky zaborili do slizkého bahna. Napriek tomu sa jej však nedarilo vstať. Vyprskla od zlosti, vyslobodila si jednu ruku z rastlín a zachytila sa vesla. Celou silou sa oň oprela a vytiahla nohu z bahna - bez topánky. Pokúsila sa vykročiť, ale veslo vyletelo späť a ako pomstychtivý nepriateľ ju udrelo po hlave. Zaťala zuby. Medzitým Fitch zachytil plávajúce veslo, opäť ho zabodol do dna a pritiahol člnok až k nej. Vyklonil sa a natiahol ruku, očividne premáhajúc smiech.

Elise mlčky, ale dostatočne výrečne zdvihla bradu, obrátila sa a pridŕžajúc si vodou nasiaknuté sukne sa tackavým krokom pobrala na breh. Muži na loďke priplávali za ňou a Elise sa medzitým zaprisahala, že za žiadnu cenu nesmie drkotať zubami. Bez toho, že by venovali pozornosť jej obviňujúcemu pohľadu, rýchlo rozložili oheň a na lano medzi dva stromy zavesili zamatový záves - vznikla tak malá izbietka pre dámu.

Tentokrát neodporovala. V improvizovanej šatni si zobliekla šaty a v strome našla dutinku, do ktorej ukryla meštek s peniazmi. Muži povystierali jej mokrý odev pri ohni a ona sa zatiaľ zabalila do teplých kožušín. Spence mal šťastie - ulovil zajaca a onedlho sa už malé tielko opekalo na palici nad plameňmi. Našiel sa aj chlieb, syr a víno a hoci zajačina bola trochu suchá a mdlej chuti, Elise sa hltavo nasýtila. Upokojila sa natoľko, že svojim väzniteľom chladne poďakovala za jedlo.

„Mali by ste si odpočinúť, pani," poradil jej Spence. „Po súmraku znovu vyrazíme."

Nuž, to mi asi šaty neuschnú, pomyslela si mrzuto Elise. „A čo si mám podľa vás obliecť?" rozhorčene sa ho opýtala.

„Moje šaty sú celkom zničené! Už nikdy si ich nedám do poriadku! Stratila som topánku! A všetko je premočené!"

Spence poodišiel a o chvíľu sa vrátil s párom kožených topánok, s otrhanými vlnenými šatami a hrubo tkaným plášťom z rovnakej látky. „Tu máte čosi na seba, ak si to chcete obliecť," ponúkol jej tento neveľmi lákavý odev. „Sú to len obyčajné háby, ale poslúžia vám ako treba a tam, kam ideme, aspoň nebudete moc vytŕčať."

Elisino zamračené čelo jasne vyjadrovalo, že je za takúto ponuku pramálo vďačná. Nemala ani potuchy, kde by asi tak bolo potrebné nosiť takéto handry, ale nezdalo sa, že by mierili niekam medzi vznešenú spoločnosť. Veľmi dobre si uvedomovala, že obliekať si vodou nasiaknuté šaty by bolo bláznovstvo, rovnako ako snažiť sa zachovať slušnosť v chabom úkryte z kožušín. Usušila si teda pri ohni vlasy, prečesala si ich prstami a nechala si ich voľne rozpustené, takže sa jej kučery rozsypali po chrbte. Len čo jej ako-tak uschol spodný odev, vrátila sa do svojej prírodnej šatne a trochu si upravila spodnú košieľku. Roztrhla ju a plochý pás látky, do ktorého vložila peniaze, si omotala okolo bokov. Natiahla si spodnú sukňu, kabátec z vlny si okolo pása pevne zošnurovala a obula si kožené topánky. S potešením zistila, že sivý vlnený plášť celkom dobre hreje, a na hlavu si tesne pritiahla veľkú kapucňu.

Noc ešte nezakryla rieku najtmavšou tmou, keď Elise jemne prebudili zo spánku. Neochotne sa vzdala kožušinových prikrývok, z ktorých jej muži na loďke pripravili pohodlný kút na sedenie. „Takto onedlho umriem," posťažovala sa. „Ale vám je to určite jedno, však? Ste darebáci bez srdca. Prisahám, že budem ešte z hrobu žiadať pomstu pre vaše hriešne duše."

„Nie, pani! To neni pravda! Máme dať pozor na vašu bezpečnosť, akože je nebo nad nami, a ceníme si ju viac ako vlastný život," vyhlásil Spence.

Elise mu venovala pochybovačný pohľad. „Veru, Spence, ja ti naopak poviem, že si si svoje povinnosti neplnil veľmi dobre, a prosím ťa, kým si po mňa príde smrť, ušetri ma svojej starostlivosti, lebo som len krehká žena a tvoja láskavosť ma desí."

Spence zmĺkol. Nenachádzal slov, ktorými by dievča utíšil. Sám vedel, že má dostatok dôvodov cítiť hnev. Jeho lordstvo však žiadalo, aby únos prebehol v absolútnej tajnosti, a proti jeho rozkazu sa postaviť nemohol, aj keď sa pod vplyvom jej výčitiek začínal cítiť ako ľudožravá príšera.

Nemohol však urobiť viac, ako dievča na loďke čo najpohodlnejšie uložiť. Najlepšiu kožušinu jej nechal ako prikrývku na ochranu pred studeným nočným vzduchom. Mokré šaty zviazal do batôžka a ukryl ich na druhej strane loďky, hoci veľmi pochyboval, či budú ešte niekedy použiteľné. Podal Elise ruku, pomohol jej nastúpiť a dôkladne ju pozakrýval. Dostali do opatery mimoriadne vzácny náklad a bolo sa oň treba podľa toho postarať.

4.   K A P I T O L A

Nad riekou ešte stále viseli nočné mraky, keď loďka vkĺzla do vodného toku, čo križoval Londýn. Elise sa prebudila zo zaslúženého odpočinku a na obidvoch brehoch ju vítali temné veže a rozličné mestské budovy. Fitch sa odušu zapieral o zadné kormidlo v snahe dostať kníšuci sa člnok do tmavších zákutí. Spence skladal plachtu a pritom mu oči čochvíľa zabiehali k miestu, kde ležala mladá zajatkyňa.

„Ostaňte tam, kde ste, pani. Veľmi sa nehýbte, skrčte sa ako myška. A dajte pozor na hlavu, dávam dole sťažeň."

Elise ospalo prikývla. Len čo bolo všetko na mieste, muži si zasadli k veslám a viedli loďku po tienistých miestach rieky, pričom sami svojím vzhľadom pripomínali tiene. V tichu sa ozýval iba pravidelný škripot vesiel, ako sa loďka plavila popod prepychové i upadajúce paláce. Umierajúca nádhera Savoja bola milosrdne skrytá pod závojom tmy, ale domy Arundelovcov a Leicesterovcov žiarili doďaleka. Okolo rieky sa odrazu objavili hrubé konštrukcie z dreva a ošarpané budovy. A práve na takomto mieste dvaja muži spomalili veslovanie, až kým plavidlo jemne nenarazilo o prístavisko, z ktorého viedli smerom hore hrubo tesané schody. Elise sa zvedavo vystrčila z kožušín a pocítila akúsi čudesnú predtuchu. Pred ňou sa rozprestierali oblasti, ktoré už raz prešla v prestrojení za sirotu bez domova - vtedy tu hľadala otca. Na tom, že ju sem priviedli, nebolo nič nezvyčajné.   Alsatia slúžila už dávno za útočisko všetkým renegátom, vrahom, vagabundom či prostitútkam. Výnos samotnej kráľovnej vyňal túto oblasť z moci zákona, takže únoscovia tu určite nájdu bezpečný úkryt. Budú tu medzi svojimi.

Spence vyskočil na breh a upevnil lano na mohutný stĺp. Fitch ho o niečo ťarbavejšie nasledoval a potom sa obrátil a chcel vziať Elise do náručia. Ona však zavrtela hlavou a hnevlivo odmietla akúkoľvek pomoc. Neostávalo jej momentálne nič iné, iba prijať úlohu zajatkyne, no nemala ani najmenšiu chuť byť pokorná a poddajná.

„Ja sa o seba postarám,“ zasyčala polohlasom. Toto zlovestné miesto nemala veľmi v láske a uvedomovala si, že ak vzbudí pozornosť tunajších obyvateľov, ocitne sa možno vo väčšom nebezpečenstve, než aké by ju čakalo s Fitchom a Spenceom. Fitch sa zamračil, ale Elise ho ostrým šepotom odbila: „Nemienim sa nechať surovo vliecť niekam, kam rozhodne nechcem ísť. Teraz som tvoja zajatkyňa a nerozhodujem o ničom, ale žiadne nosenie nebude! Podáš mi ruku a to bude všetko!"

Fitch rozhodil rukami, ako keby sa chcel ešte škriepiť, ale jej neústupčivý výraz tváre ho vopred ubezpečil, že to nemá význam. Elise prijala podávanú ruku, druhou si chytila sukne a vyskočila na breh, dávajúc pritom pozor na svoj poranený členok. Spence z nej nespustil oko, zatiaľ čo spolu s Fitchom vyberali z lode zásoby, ale toľká opatrnosť bola azda zbytočná. Elise nemala v úmysle opúšťať ich, kým sa nachádzali v týchto pochybných miestach. Bolo by to ako cesta z dažďa pod odkvap. Túto hriešnu štvrť obývali omnoho horší zloduchovia ako Fitch a Spence.

Na brehu ich pohltila sychravá hmla, zmiešaná s tisícorakými ťažkými pachmi. Elise sa striasla - vlhké výpary ju akoby oddeľovali od skutočnosti. Okolité prostredie v nej vyvolávalo stiesňujúce pocity a už vôbec ju netešilo, že neďaleko v starom kláštore kapucínov sídli obrovská armáda členov Bratstva žobrákov. Len raz sa tam opovážila v preoblečení za chlapca vstúpiť a našla tam hnusný rád skazených podvodníkov, čo sa pre svoje zložité žobrácke odevy neostýchali vykrádať hroby alebo brať si zvyšky z tyburnských šibeníc. Patrili tam vyslúžili vojaci, pre ktorých boli násilnosti a zlodejstvo chlebom každodenným, zlodeji koni, falošní epileptici, ktorí si penu pri ústach vyrábali z mydla, ba aj hluchonemí, ktorí si mince vyžobrávali nemými posunkami úst a rúk, no potom, v bezpečí bývalého kláštora, rozprávali divoké historky a od rehotu sa plieskali po stehnách. Najvynachádzavejší bývali takzvaní mrzáci a najstrašnejší pohľad sa úbohej Elise naskytol raz, keď si jeden z týchto darebákov pripevnil na vlastné telo odrezanú a zoschnutú končatinu mŕtvoly, aby vďaka nej mohol žobrať ako kalika. Elise sa pri pohľade na túto scénu okamžite zdvihol žalúdok. Mimo mesta sa žobráci pohybovali v sto i viacčlenných skupinách a väčšinou ich príchod zvestovali výkriky: „Idú žobráci! Idú žobráci!" 

V samotnej Alsatii tieto varovania počuť nebolo a človek si aj tak nemohol byť nikdy istý, či je bezpečné vyjsť na ulicu a aké oči ho práve sledujú z prítmia. Potulovali sa tu všemožní vyvrheli, ktorí páchali zločiny v tom najrozličnejšom dennom i nočnom čase.

Fitch a Spence vyzerali rovnako nervózni ako Elise. Kradmo sa poobzerali po brehu rieky a až potom ju pohnali hore schodmi. Tam ju pevne chytili za lakte a sukňu a ťahali ju úzkymi uličkami a dusivo páchnucimi podchodmi. Dosť dlho ju viedli labyrintom ošarpaných domov, až kým sa všetci traja neocitli pred vysokou, úzkou stavbou s lomenou strechou. Nad dverami sa hompáľal obitý vývesný štít s nápisom Krčma u červeného frátra.

Skrčili sa v mdlej žiare, čo vychádzala zvnútra, Fitch si opatrne premeral pohľadom ulicu a nesmierne jemne zaklopal na dubové dvere. Odpoveďou mu bolo ticho. Nervózne si oblizol pery a zaťukal ešte raz. Až po chvíli k nim doľahol akýsi hlas a náhlivé kroky. Za dverami zahrkotali hrdzavé reťaze a objavila sa neveľká medzera, z ktorej na ulicu unikol slabý lúč svetla. Nad sviečkou zazreli tvár ženy. Žmúrila na nich od spánku opuchnutými očami.

„Si to ty, Ramonda?" opatrne sa vyzvedal Fitch.

Žena sa uprene zahľadela na chlapov, potom na Elise. Skrivila pery v neveselom úsmeve, ktorý odhalil rad skazených zubov a úzke oči sa vrátili k Fitchovi. „Áno, už si spomínam, vy ste mi sem priviedli jeho lordstvo."

„Áno, tak je." Fitch sa znovu poobzeral a pritisol sa bližšie ku dverám. „Pán povedal, že nás ubytuješ."

Dvere sa roztvorili s hlasným protestom starých pántov a Ramonda ich mávnutím ruky pozvala dovnútra. „Poďte chytro, lebo vás dakto uvidí."

Fitch si bližšie pritiahol vlnený plášť a pozrel na nesúhlasne sa tváriacu zajatkyňu. „Poďte, pani," poprosil ju s očividnou úzkosťou. Bál sa, že dievča urobí scénu a zrejme sa v tomto prostredí necítil o nič lepšie ako ona. „Tu si dáme dačo pod zub a trochu si oddýchneme."

Nemala veľmi na výber. Prichytila si plášť a nechala sa viesť. Prešli cez úzke dvere, Elise prvá a hneď za ňou sa poplašené tlačili Spence a Fitch. Len čo sa všetci ocitli dnu, Ramonda zaplesla dvere a poriadne ich zaistila reťazami, za čo si od hostí vyslúžila výdych úľavy.

„Teraz sa už nemusíte triasť," utrúsila Ramonda a potľapkala vyššieho z dvojice po pleci. „Tu ste v bezpečí."

Ale ani jeden z nich si tým nebol veľmi istý. Za bledým, poskakujúcim svetlom sviečky aj naďalej číhala tma a zdalo sa, že z čiernych tieňov na nich môže vyskočiť čokoľvek, no rozhodne to nebude nič dobré.

V kozube dohasínali uhlíky, zúfalo čakajúc, že ich niekto poprehrabáva a vdýchne im nový život. Pod nízkym stropom visel ťažký pach zatuchnutého piva, spálenej rašeliny a potu.

Elise na sebe pocítila skúmavý pohľad Ramondy a bez rozpakov jej ho chladne, nedôverčivo odplatila. Mala pred sebou ďalšiu tvár, ktorú si musí zapamätať pre prípad, že by bolo niekedy spravodlivosti učinené zadosť. Ramonda iste nebola ďaleko za tridsiatkou a ešte stále sa mohla hrdiť určitou príťažlivosťou, no na tvári sa jej už začínali prejavovať dôsledky tvrdého života. Na nočnú košeľu si prehodila širokú štólu, no prikrývka sa takmer strácala v mohutnej záplave ohnivočervených   vlasov.

„Ste mladá," podotkla Ramonda, ako keby ju táto skutočnosť znepokojila.

Elise dobre videla, že jemné vrásky nad ženiným obočím sa prehĺbili v ustarostenej grimase a rýchlo sa ohradila, aby si náhodou Ramonda nemyslela o jej úlohe v tomto sprisahaní niečo, čo by nebola pravda. „ Nuž, možno som, madam," odvrkla, „ale som dosť stará na to , aby mi bolo jasné, že ak mi skrivíte čo i len vlások na hlave, všetci traja odvisnete v Tyburne."

Odpoveďou jej bolo len bezstarostné gesto - Ramonda potriasla hlavou a prehodila si vlasy za plecia - a hrdelný smiech. „Nemáte sa čoho báť, slečinka. Dobre sa o vás postaráme, aj keď mi je záhadou, prečo ste vlastne tu. No , ale nesmieme zabudnúť na to, že jeho lordstvu veľmi záleží na poriadnej odplate."

  „A ktože je tento nepolapiteľný lord?" vyzvedala sa Elise s pohľadom upretým na krčmárku. Uvedomovala si, že ak sa jej ktosi chce pomstiť, bude to najskôr Reland Huxford, alebo Forsworth Radborne a hoci pyšný Forsworth nemal na titul nárok, veľmi rád sa nafukoval a sám seba vždy považoval za úžasne významnú osobnosť.

„To vám hádam onedlho dôjde," sebaisto odvetila Ramonda. Mykla plecom, čím dala najavo, že rozhovor sa skončil, a pokynula trom príchodzím, aby ju nasledovali. Išli za ňou po úzkych, rozheganých schodoch. Bol to dlhý, únavný výstup a veru sa poriadne zadýchali, kým vyliezli na plošinku, kde ich pani domu výrečným gestom utíšila. Dokonca aj Elise nebolo všetko jedno, neodvážila sa ani pípnuť, keď prechádzali dlhou chodbou s mnohými dverami, za ktorými isto-iste odpočívalo nejedno nehodné srdce a hriešna duša. Na konci chodby ich jedny z dverí zaviedli na ďalšie strmé schodište. Elise už nevládala, boleli ju nohy a hlavne udretý členok. Telo sa začínalo proti drsnému zaobchádzaniu búriť a hrozilo, že už dlho nevydrží.

Ramonda podišla o pár krokov dopredu, vkĺzla do maličkej izbičky tesne pod lomenou strechou a na stôl položila sviečku. Elise, Fitch a Spence ju nasledovali a žena mávla pehavou rukou smerom k okienku. „Tu sa bude panička cítiť dobre a vy si zatiaľ v Stilliards vybavíte, čo treba."

Elise si okamžite všimla, že neveľký oblôčik je pevne zaistený klincami a zvnútra sa v žiadnom prípade nedá otvoriť. Nemohla ním teda ani utiecť, ani osloviť žiadneho okoloidúceho. Izbička jej mala očividne slúžiť ako väzenie, aj keď ponúkala určitý stupeň pohodlia: úzku posteľ, stoličku a menší jedálenský stolík. Stojan na umývadlo ju celkom potešil - nachádzalo sa na ňom všetko, čo jednoduchá toaleta vyžadovala: krčah, uterák a kúsok mydla.

„Ako vidíte, odtiaľto neutečie ani myš," pochválila sa Ramonda.

Fitch pochybovačné mykol bradou. „Radšej by si na ňu mal poriadne dozrieť," poradil jej. „Je to prefíkané dievča, nedá sa jej veriť."

Ramonda si neveriacky premerala štíhlu dievčinu a mohutného chlapa. Keď sa však prizrela bližšie, zbadala mu na líci modrinu a začudovane sa opýtala: „Vari vám tento krpec ublížil?"

 „Popravde treba povedať, že má hrozné spôsoby," posťažoval sa Fitch. „Ak ju jeho lordstvo neskrotí, verabože ho ľutujem."

„Tak, tak, jeho lordstvo tuším oľutuje deň, keď vám rozkázal, aby ste ju sem priviedli," prikývla Ramonda. V duchu si priala, aby to oľutoval prv, než bude neskoro.

„Ale, no tak," chlácholivo sa ozvala Elise. „Ak si teda myslíte, že tomu úbohému pánovi spôsobím toľko zla, nech už je ten hnusák, kto chce, prečo by ste mu neurobili dobrú službu a nepustili ma na slobodu? Budem dokonca taká veľkorysá, že zabudnem, že som vás niekedy videla."

„Hej, a jeho lordstvo sa nám odplatí tak, že na to naveky nezabudneme," podotkol muž.

Ramonda sklopila oči. Obávala sa, že by z nich niekto vyčítal jej skutočné túžby. Len ťažko zakrývala príval žiarlivosti a nenávisti, keď si už raz tieto city vpustila do srdca,

Spence bol dosiaľ ticho, ale teraz prerušil hádku ostrým hlasom. „To dievča si musí oddýchnuť a poriadne sa najesť a napiť. Postaraj sa o ňu, kým budeme preč, a keď to urobíš, čaká ťa sľúbená odmena... ak svoju robotu urobíš, ako sa patrí."

Spence štuchol Fitcha do pleca a obidvaja muži odišli. Len čo za sebou zatvorili dvere, Ramonda sa so zlobou v očiach obrátila k Elise. Ona sama by bola vďačne slúžila jeho lordstvu hoci aj na kolenách, plazila by sa pred ním ako pes, ale teraz, keď na vlastné oči uzrela krásku, ktorú dal zajať, nebolo to ľahké. Ak toto dievča dostane z krajiny, pošle mu do náručia ďalšiu milenku, a pritom tak zúfalo túži po jeho objatí! Pozerala sa na tú - ako si sama s odporom uvedomovala - prekrásnu tváričku a v srdci jej vzbĺkli plamene. Nenávisť. Závisť. Žiarlivosť. Bičovali jej vnútro ako nemilosrdné remene deväťchvostého biča.

Ach áno, veľmi dobre vedela, že jej túžby sú nesplniteľné. Nemala šancu dostať sa k lordovi tak blízko, aby jej ohnivá vášeň vyvolala odozvu v jeho srdci. V krčme sa zdržal tak krátko a o jej slepej oddanosti nemal ani potuchy. To jej však v trýzni nijako neuľavilo.

S odporom si prezrela hrubé háby dievčaťa. Hoci to nebol odev hodný dámy, smotanová pleť a starostlivo upravené nechty jasne prezrádzali, že Elise nie je hocikto. Ramondu pichlo pri srdci: nikdy nebude ako ona! „Ste hrdá, slečinka," utrúsila zlostne, „ale dám hlavu na to, že tam, kam pôjdete, si už nebudete tak vykračovať."

„A kam pôjdem?" Elise zvedavo nadvihla jemné obrvy. Dúfala, že sa dočká odpovede, hoci zároveň vedela, že to nie je pravdepodobné.

Ramonda si s potešením vychutnala aspoň malú pomstu na svojej sokyni: „Možno až do pekla."

Mladšia žena len ľahostajne mykla plecami. „Horšie ako táto diera to už nebude."

Krčmárka zlostne prižmúrila oči. 

Pomsta zhorkla, len čo ju táto nezrelá husička odbila, ako keby sa nič nebolo stalo. Hrýzla ju závisť a bola by sa bez výčitiek svedomia pomstila dievčaťu za všetko, čo si kvôli nej vytrpela, ale bála sa hroznej odplaty jeho lordstva. Pravda bola taká, že ak by sa jej nejako podarilo zvaliť vinu na iného, nechala by dievča pokojne utiecť.

„No, mám vám vraj doniesť čosi pod zub," chladne vyhlásila. „Dáte si kašu teraz... alebo neskôr?"

Neznelo to priveľmi lákavo a Elise odvetila: „Hádam radšej neskôr."

„Nuž, ako si prajete," odsekla žena. „Nebudem tu nijakú rozmaznanú slečinku nútiť do kaše. Aby ste si náhodou nepokazili chuť po tých fajnovostiach, čo jedávate."

Elise už nemala síl ďalej sa hádať a Ramondu napokon tiež unavilo čakať na odpoveď. Schytila sviečku a zúrivo odpochodovala, pričom samozrejme nezabudla zamknúť dvere. Elise sa s úľavou zviezla na posteľ. Nebudú ju teda telesne týrať! Niežeby sa bála Ramondy, hoci bola aspoň o pol hlavy vyššia a o dobré dve libry ťažšia. Spomenula si však na rady slúžkinho syna, ktorý jej povedal, že keď sa už nemôže vyhnúť bitke, je dobre si aspoň zvoliť čas a miesto.

Skopla z nôh kožené topánky a schúlila sa pod prikrývku. Až doteraz si poriadne neuvedomovala, aká je unavená, ale v tejto chvíli pocítila smrteľnú slabosť. Zavrela oči, chvíľu v mysli blúdila sem a tam, až nakoniec vplávala do milosrdného kráľovstva snov.

Náhle zistila, že leží s naširoko roztvorenými očami, uprene hľadí na nízky strop a načúva škripotu a stonom domu. Pomaly prešla očami po izbietke, pátrajúc po tom, čo ju vytrhlo zo spánku. Nepatrný plamienok sviečky horel najprv rovnomerne, potom sa začal mihotať, ako keby ho rozhýbal

prúd vzduchu. Elise rýchlo pozrela ku dverám a naozaj - pomaličky sa otvárali. Srdce sa jej nekontrolovateľne rozbúchalo. Pred očami jej vyvstalo nespočetné množstvo dverí, ktoré videla na prízemí, a za každými sa mohli ukrývať neznáme hrozby.

Takmer si s úľavou vydýchla, keď v tme rozoznala Ramondinu tvár, ale aj tak ležala bez hlesu a spod privretých viečok sledovala ženu, ako kladie na stôl misu s mäsom, chlebom a krčah akéhosi neznámeho nápoja. Vtom jej však opäť padol zrak na otvorené dvere a srdce jej znovu vystúpilo až do hrdla. Má možnosť utiecť! Nesmie však váhať ani minútku. Nech z toho vzíde čokoľvek, za pokus to stojí!

Ako obvykle nečakala, kým niekto rozhodne za ňu. Vyskočila z postele a rozbehla sa ku dverám, pričom cestou Ramondu z celej sily udrela. Na vlastné prekvapenie stačil však iba nepatrný dotyk a Ramonda sa ako vrece zvalila aj s misou do opačného kúta izby. Elise ani nenapadlo čudovať sa nad vlastnou obratnosťou, prebehla dverami a zabuchla ich. V zámke ešte stále trčal kľúč a pre istotu ním rýchlo otočila. Len potom sa odvážila poriadne nadýchnuť a ovládnuť triašku.

V hrdle jej celkom vyschlo. Náhlivo sa vybrala ku schod o m . Nohy sa jej pri zostupe chveli, nemala ani potuchy, čo ju čaká na nižšom poschodí. Veľmi dobre si pamätala Ramondino varovanie, že má byť tam hore ticho a v duchu sa zúfalo modlila, aby ju nikto nestretol.

Na konci schodišťa spomalila a opatrne sa priblížila ku dverám. Pritisla u c h o na hrubé drevo a čakala, či začuje aspoň nejaký šramot. Na svoje veľké sklamanie zistila, že za dverami sa naozaj ozýva zvuk zastretých hlasov a šuchtavých krokov niekoľkých ľudí. Chvíľu počkala s nádejou, že vojdú do nejakej izby a ona bude mať cestu voľnú. Kroky sa však nezadržateľne blížili a zdalo sa, že sa muži chystajú otvoriť práve tie dvere, za ktorými stála. Čo urobí? Kam sa ukryje? Celkom určite nestihne vybehnúť na druhé poschodie skôr, ako ju zbadajú! Sekundy utekali. Pozrela za seba - nech je, ako chce, inej cesty niet!

Letela po schodoch ako vietor, srdce jej bilo ako sto zvonov, ale beda! Nebolo jej súdené uniknúť. Skôr ako prekonala polovicu schodišťa, začula Fitchovo splašené volanie:

„Hej! Za ňou! Ušla nám!"

 Vetché schody sa otriasli pod váhou duniacich krokov a v čoraz väčšej panike sa Elise po prvýkrát obzrela. Prvý z prenasledovateľov bol vysoký, plavovlasý muž, ktorého ešte nikdy nevidela, a za pätami mu utekal Spence. Ako tretí bežal Fitch s obrovskou truhlicou na chrbte.

Elise siahla až na dno svojich síl, ale nestačilo to. Dlhonohý cudzinec ešte zrýchlil, bral schody po troch a onedlho bol pri nej. Natiahol ruku a pevne ju zachytil okolo pása. Elise divoko kopala a raz dokonca nahlas, zúrivo zvreskla, no už jej nebolo pomoci.

Jej výkrik sa rozľahol po úzkom priestore chodby a Fitch sa prestrašene obzrel. Vedel si veľmi živo predstaviť hrču rozzúrených chlapov, ktorí sa za nimi ženu s túžbou krvavo povraždiť všetkých votrelcov. Pohľadom chcel skontrolovať, či sú dvere za ich chrbtom ešte zatvorené, a pritom zabudol na dĺžku svojho nákladu. Truhlica sa zakymácala, udrela o stenu a vlastnou váhou sa mu zvliekla z pliec. S prenikavým rachotom sa skotúľala zo schodov a Fitch len-len že neletel za ňou. Na Elisiných ústach sa zovrela obrovská ruka, druhá ju zdvihla do vzduchu a napriek t o m u , že sa zúrivo metala, chlap ju vyniesol po schodoch ako pierko. Privliekol ju ku dverám jej väzenia, odstúpil a počkal, kým Spence odomkne. Od okna sa odlepila Ramonda. Už hodnú chvíľu s nádejou zízala na ulicu čakajúc, kedy dievča vybehne z domu. Teraz jej tvár zastrel mrak sklamania. Nevyšlo to!

Cudzinec hrubo zaklial a odtiahol ruku od úst zajatkyne. Na dlani mal jasné stopy zubov. Postavil štíhlu dievčinu na zem a rýchlo sa uhol, keď sa na neho rozohnala malou päsťou. Zachytil jej zápästia, bez námahy ich spútal jednou rukou a čakal, čo bude ďalej.

Elise hodila hlavou, až jej dlhé vlasy preleteli za plecia a zamračene hľadela do ľadovo-modrých očí, ktoré sa posmešne blyšťali za bledými mihalnicami. Muž mal na sebe honosný odev ako nejaký veľký pán. Zamatový kabátec a naberané tmavomodré nohavice so zlatými pásmi robili dojem, že ide priam o lorda. Pomaly si ju od hlavy až po päty premeral skúmavým pohľadom, až sa začervenala, keď sa so záujmom pristavil na jej prudko sa dvíhajúcej hrudi. Keď sa ich oči znovu stretli, na tvári mu sedel spokojný úškrn.

„ No, už to chápem," zamrmlal si pod fúzy a trochu hlasnejšie sa predstavil: „Kapitán Von Reijn zo zväzu hanzových miest, k vaším službám, vrouwelin." Hovoril s čudesným teutónskym prízvukom. „Alebo, ak by ste mali záujem bližšie ma spoznať... pre vás a pre priateľov som Nicholas."

„Vy... vy odporný darebák!" zlostne vybuchla Elise. „Okamžite ma pustite!"

„Nein, nein," zakýval jej pred nosom dlhým ukazovákom. „Najprv to tu musíme poriadne pozamykať."

Pozrel bokom na Spencea a pohybom hlavy ho vyslal na pomoc Fitchovi, ktorý sa ešte stále trápil s nákladom na schodoch. Onedlho už Fitch, napoly bez dychu, vošiel do izby pospiatky, ťahajúc truhlicu po zemi.

„Teraz nabok," zavelil mu Spence. Fitch sa ešte raz nadýchol a posledné šklbnutie umiestnilo truhlicu bezpečne na jej miesto.

Fitch zavrel dvere a s fučaním si utieral tvár, lesklú od potu. Vyzeral, ako keby po ňom prebehlo prinajmenšom stádo koni.

„Ako si prajete, vrouwelin." Kapitán Von Reijn sa uškrnul a vypustil Elise z rúk.

Dievčina prudko odskočila a skríkla: „Všetci ste prekliati!" Pošúchala si zápästia. „A vy! V tých svojich nádherných šatách a so všetkými tými vznešenými rečami nie ste o nič lepší ako títo ufúľanci, čo vás poslúchajú!"

„No samozrejme," prikývol Nicholas a zasmial sa. „Sme vyberaná spoločnosť, nemyslíte?"

„Veru áno," sarkasticky mu vmietla do tváre Elise. „Veľmi vyberaná, ešte aj na Alsatiu."

„Ste ku mne taká milá, vrouwelin." Nicholas jej vystrúhal hlbokú poklonu.

Ramonda sa kradmým krokom pustila ku dverám, s nádejou, že sa jej podarí nebadane vykĺznuť z miestnosti, ale hanzový kapitán ju zbadal. „Vari ti nesľúbili dobrú plácu, ak dáš na to dievča pozor?"

„Tá potvora ma omráčila," vyštekla Ramonda, šúchajúc si hlavu. „Sami vidíte, že je to bosorka. Počkala, kým sa jej otočím chrbtom, a potom ma zozadu udrela."

Elise hnevlivo pohodlia hlavou - jej dozorkyňa príbeh poriadne prekrútila. „Ale kdeže, zlatá moja," posmešne napodobnila Ramondin spôsob reči, „podľa t o h o , ako ste tu otvorili vráta, to vyzeralo, akože ma vyprevádzate z domu." „Klamárka!" zvrieskla Ramonda a rozohnala sa na dievča.

 No ľadový, smrteľne nenávistný pohľad modrých očí ju zmrazil v pohybe. Dievčinka bola síce malá a štíhla, no v tých očiach sa jasne odrážal prísľub tej najstrašnejšej odplaty za akékoľvek príkorie. A keď sa mal pred ňou na pozore už aj mocný Fitch, Ramonda si radšej rozmyslela, či pokúšať osud alebo nie. Rozhodla sa, že to nechá tak, dúfajúc, že sa na príhodu zabudne a jeho lordstvo sa o ničom nedozvie.

Kapitán Von Reijn na obranu zajatkyne ani nezdvihol ruku, naopak, sledoval škriepku medzi dvoma ženami s pobaveným záujmom, až kým Ramonda ticho nepriznala porážku. Obrátila sa k Elise trucovito chrbtom a začala z dlážky zbierať popadané jedlo. Kapitán sa ticho zasmial.

Potom siahol na truhlicu, uvoľnil uzáver, odklopil veko a zamračene skontroloval drevené vnútro. „Nie je to ktoviečo, ale bude musieť stačiť."

Elise sa s potláčanou zvedavosťou nahla nad truhlicu a pohŕdavo pozrela na Nicholasa. „Na vaše poklady, pane?"

Kapitán sa len uškrnul a odpovedal ďalšou otázkou: „Čo myslíte,  vrouwelin?"

Dievča si premeralo svoj chatrný odev a zadumane podotklo: „No, neviem, neviem, nechce sa mi veriť, že v tom mienite nosiť celú moju nádhernú garderóbu."

„Nie je určená na moje poklady ani na vaše ošatenie," reagoval Von Reijn. „Dopravíme vás v nej na moju loď."

Elise sa pobavene rozosmiala, no potom si uvedomila, že muž to myslí vážne, a neveriacky sa na neho zahľadela: „Pane! Buď ste spadli na hlavu, alebo z vás hovorí pijatika! Nože poďte bližšie, dýchnite na mňa, nech zistím, aká je pravda."

„Moja hlava je v poriadku, vrouwelin, o tom nepochybujte," vyhlásil. Významne sa dotkol ihly, ktorú mal zastoknutú v šerpe. „A hoci nepatrím k tým, čo sa mrzko správajú k dámam, pôjdete buď v bdelom stave, alebo vás prepravíme v spánku. Môžete si vybrať."

Namiesto odpovede len pyšne zdvihla obrvy a bez zachvenia mu pozrela do očí, s úmyslom podrobiť si ho rovnako, ako to pred chvíľou dokázala s Ramondou. Ale kapitán na ňu upieral pevný, ľahostajný pohľad, hoci kútiky úst mu zvlnil mierny úsmev. Čím dlhšie túto príťažlivú, no ťažko zvládnuteľnú ženu pozoroval, tým väčší záujem a obdiv v ňom svojou nepoddajnosťou  vzbudzovala.

Aj teraz na neho hľadela ako stelesnenie hrdosti, no on sa nedokázal ubrániť čoraz bezočivejšiemu úsmevu a práve to ju nakoniec prinútilo zmätene odvrátiť tvár. Uvedomila si, že Ramonda ukladá na tácňu jedlo a našla v tom vítanú zámienku. „Už dosť dlho som nič nejedia," zaprotestovala. „Vlastne si už ani nepamätám, kedy som mala naposledy čosi v ústach." Spence sa veľmi ochotne prihlásil s upresnením. „Ale pani drahá, veď len toť včera, pri rieke..." Okamžite mu pred očami vyvstala mimoriadne živá spomienka - priviazaný za nohu sa nechá hanebne vliecť dolu riekou. Začervenal sa. A keď mu kapitán venoval zvedavý pohľad, tvár sa mu rozhorela ešte viac.

Fitch takisto prekypoval láskavosťou. Vzal Ramonde tácňu, položil ju na stôl a zdvihol chlieb. Poriadne ho očistil o svoj fľakatý kabát, pozorne ho umiestnil na pokrkvanú vreckovku a rukávom otrel bochník syra skôr, ako ho naservíroval k chlebu. Toto všetko ponúkol Elise s nevinným úsmevom na tvári.

Pozrela na jedlo s miernym odporom a dilemu za ňu nakoniec vyriešil kapitán. Zaviazal chlieb so syrom do batôžka z vreckovky a podal jej ich.

„Ospravedlňujem sa, vrouwelin. Čas už poriadne pokročil a pred úsvitom musíme byť na lodi. Ak budete mať chuť, najete sa po ceste."

„S dovolením, kam ma to vlastne chcete odviezť?" opýtala sa chladne. „A prečo ma musíte vliecť v tejto škatuli?"

„Opatrnosti nikdy nie je nazvyš. Ak prinesieme na loď obyčajnú truhlicu, nikto ani len okom nemihne, ale keby sme tam dovliekli metajúcu sa slečinku, asi by sme sa nevyhli nevhodnému záujmu."

„A potom?" nedala sa Elise. Vedela veľmi dobre, na čo slúžia lode. Plavia sa do iných miest alebo krajín. Striasla sa - kam ju to chcú zavliecť? „Keď ma donesiete na loď, kam sa so mnou poplavíte?"

„Keď odrazíme od brehu, prezradím vám to." „Ale bude to niekam mimo Anglicka, však?" pýtala sa ďalej.

„Presne tak."

„Nikam nejdem!" vykríkla, lebo teraz ju už naozaj pochytil strach.

„Nemáte na výber, vrouwelin. Je mi to ľúto."

 Elise ho poctila takým zúrivým pohľadom, že by bol mal po správnosti zhorieť na uhoľ, ale Nicholas len opäť mykol hlavou smerom k truhlici a panovačne čakal, že ho poslúchne. Zamrmlala niekoľko vyhrážok a vyrazila mu z ruky batôžtek s jedlom tak silno, že preletel cez celú miestnosť. Vstúpila do truhlice, zaťukala hánkami na jej drevené steny a dupla si. „No namojveru! Postarali ste sa o mňa tak vynikajúco, že tú cestu možno ani neprežijem!"

„Entschuldigen Sie," ospravedlnil sa Nicholas. Z postele stiahol prikrývku, zložil ju a prestrel na dno nose. Na dôvažok priložil aj vankúš a potom už na dievča len vyzývavo pozrel: „Máte ešte nejaké priania, Englisch?"

Ale Elise len odvrátila tvár a neochotne sa usadila na dno. Do lona jej položili kožené topánky.

„A teraz, vrouwelin," oslovil ju opäť kapitán, „slávnostne odprisahajte, že..."

„Vy ste naozaj spadli na hlavu!"

Nicholas ju ignoroval. „Dáte mi slovo, že sa po ceste nebudete pokúšať upútať ničiu pozornosť, a v tom prípade vás nezviažem, ani vám nezapchám ústa. Aj tak by vám krik nepomohol, ale ak by ste aj mali dojem, že áno, sľúbte mi, že ani nemuknete, kým sa neocitnete na palube mojej lode. S voľnými nohami a rukami vám bude lepšie."

„Vari mám inú možnosť?" trpko na neho pozrela. „Ak by ste chceli, táto škatuľa by sa mohla stať hoci aj mojou rakvou, môžem teda namietať?"

„Nie," odvetil prosto. „Ale ja vám zase sľubujem, že vás bezpečne dostaneme na loď - ak dodržíte slovo."

Chladne opätovala pohľad bledomodrých dúhoviek, ktoré ju nezaujato sledovali. „Prirodzene, mám obavy o svoj život a zdá sa, že ak oň nechcem prísť, musím prisahať." Pevne zdvihla hlavu. „Nech je tak. Máte moje slovo."

Nicholas zavrel veko truhlice a Elise sa ocitla v tme. Ale o chvíľu zbadala niekoľko lúčov svetla, ktoré prúdili cez malé otvory, čo jej mali zrejme zabezpečiť dostatok vzduchu. Takže ju prinajmenšom neplánujú udusiť.

Fitch a Spence obtočili okolo truhlice laná a Nicholas rýchlo otvoril dvere. Na chodbe nebolo ani živej duše. Spence sa postavil k prednej strane truhlice a Fitch k zadnej. Spoločnými silami sa im podarilo bremeno zniesť zo schodov, aj keď Fitch mal po nedávnych skúsenostiach s dievčinou nemalé obavy. Na každom poschodí najprv kapitán opatrne skontroloval, či je vzduch čistý, a dvaja udýchaní nosiči ho potom nasledovali. Elise dokázala podľa pohybu zo strany na stranu celkom dobre uhádnuť, kedy zostupujú po schodoch a kedy prechádzajú halou, a zistila aj, keď vyšli z domu. Tam jej zas niekoľko prudkých otrasov, nepríjemné nadhadzovanie a hrmot prezradili, že chlapi vyložili drevenú debnu na akúsi ručnú káru, ktorá sa dala vzápätí do pohybu. Počula, ako zlostne kľajú, hádajú sa a úzkostlivo sa navzájom poháňajú do kroku. Neostávalo jej nič iné, iba čakať a dúfať, že jej tvrdé drevo nespôsobí priveľkú ujmu.

Bola to pekelná cesta. Truhlica niekoľkokrát takmer spadla z káry a raz len-len že nevletela do rieky (špľachot vody znel na okamih nebezpečne blízko). Potom Elise podľa nového kyvotavého rytmu uhádla, že ju naložili na nejakú malú loďku, možno dokonca tú istú, ktorou sa priplavili do Londýna.

Po nekonečnom vŕzganí vetchého plavidla, ktoré Elise takmer ukolísalo k driemotám, však prišiel ďalší šok. Truhlica sa   niekoľkokrát   nepríjemne   zakývala   a   vzápätí  vyletela, priam vystrelila rovno nahor. Dievčaťu to takmer vyrazilo dych, a kým sa jej čudesný dopravný prostriedok opäť ocitol na zemi, niekoľkokrát sa zvrtol tak prudko, že sa musela pevne zaprieť do jeho stien, aby sa celkom nedoráňala. Napokon však nastal pokoj. Som na zemi, potešila sa Elise. No o chvíľu jej k ušiam doľahlo pomalé vŕzganie, zvuk, aký vydáva veľká loď zakotvená v hlavnom prúde rieky. Ktosi truhlicu opäť zdvihol, ale tentokrát už iba nakrátko. Po pár krokoch a po buchote zatváraných dverí ju zložili na podlahu a čiesi prsty pomaly nadvihli veko.

Elise zdvihla ruku - chránila si zrak pred ostrou žiarou lampáša, ktorý jej ktosi držal pri tvári. Za ním rozoznávala v tme siluety troch mužov, čo sa nad ňou nakláňali, a ešte ďalej zazrela nízky strop lodnej kajuty. Muži na ňu hľadeli, zdanlivo neschopní pohybu, ale ona bola ešte stuhnutejšia. M á r n e sa snažila obrátiť, zaprieť sa rukou a vstať. Nohy ju neposlúchli. Zdvihla hlavu a vrhla na troch prizerajúcich sa pomstychtivý pohľad.

„Ak sa mi niekedy dostane tej cti, že uvidím, ako z niekoho z vás zaživa derú kožu," syčala hlasom, ktorý sa im zarezával do uší ako nôž, „dám svoj najcennejší majetok za to, aby som mohla ponúknuť vášho mučiteľa čajom a pečivom, nech sa osvieži a s chuťou pokračuje v práci."

 Znovu sa pokúsila vstať, ale nohy ju opäť zradili. Prvý zareagoval Nicholas Von Reijn a pribehol jej na pomoc. Za ním sa len o pol kroka oneskoril Spence a Fitch sa tlačil cez nich ako pohybujúca sa hora. Skôr ako mohla Elise prijať alebo odmietnuť pomoc svojich preochotných únoscov, natiahli sa k nej tri páry rúk a všetky naraz sa ju snažili silou vytiahnuť z truhlice. Našťastie prv ako opäť vybuchla od hnevu, odohnal kapitán svojich dvoch kumpánov a sám ju zdvihol a jemne postavil na dlážku.

V nohách sa jej rozvírili tisíce bláznivých mravcov, a keď ju Nicholas pustil, neisto sa zatackala. Kapitán ju rýchlo objal okolo pliec a podoprel ju svojou širokou hruďou.

„Prepáčte, vrouwelin." Teplým dychom jej ovial líce. „Ak dovolíte, pomôžem vám."

Elise si okamžite uvedomila, ako mimoriadne nadšene sa tento človek pasoval za jej ochrancu a ako neokrôchane ju pritíska k sebe. Pocítila príval paniky. S výkrikom zo seba striasla jeho dotieravé ruky, prešla pospiatky pár neistých krokov a zastavila sa chrbtom oproti stolu. Pri ňom bola opretá hrčovitá dubová palica a ako sa dievča pokúšalo získať rovnováhu, do ruky jej vkĺzla hladká rukoväť tejto zbrane. Rozhnevané zavrčala, schytila kyjak do rúk a rozohnala sa širokým, nebezpečne vyzerajúcim oblúkom. Muži ustúpili. Elise sa pevne zaprela o stôl. Neupravená, zahalená v otrhaných handrách a špinavá pripomínala divožienku s rozstrapatenými ohnivými vlasmi a sadzami na nose. Oči jej horeli nenávisťou a zúrivé vrčanie sa v jej ústach postupne menilo na výhražné slová.

„Milosťpáni... či azda len páni... alebo hádam najskôr naničhodní sviniari, čo vyliezli bohvie z ktorej stoky, dobre ma počúvajte. V ostatných hodinách som zažila veľmi zlé zaobchádzanie. Skočili na mňa a driapali ma ako divá zver! Zviazali ma ako nejakú hus!" Elisina zúrivosť rástla zároveň s počtom urážok, ktoré vymenúvala. „Vyhodili si ma na plecia ako vrece! A takto ma proti mojej vôli uniesli z domu a privliekli ma sem, do tejto... tejto..." Prebehla očami po kajute s nádejou, že sa jej podarí toto miesto nejako výstižne označiť, ale nakoniec nechala vetu nedokončenú. Oči jej znovu vzbĺkli. „Za všetko toto sa vám pravdepodobne onedlho dostane zaslúženej odmeny, ale varujem vás..." Hrozivo zamávala kyjakom. „Ak sa ma niekto ešte raz takto svinsky dotkne..." v tejto chvíli prevŕtala pohľadom osobitne kapitána lode, „alebo ak na mne niekto spácha nejaké násilie, prisahám, že sa vám odplatím osobne a hneď, nech ste už veľkovojvoda anglický alebo obyčajný paholok! A hoci pri tom možno prídem o život, každý, kto sa na mňa odváži položiť ruku, mi za to draho zaplatí!"

Z akéhosi dôvodu sa ani jeden z mužov neodvážil pochybovať o vážnosti týchto slov. Naozaj jej mali prečo veriť, toto dievča sa už totiž predviedlo ako neobyčajne húževnatý exemplár ženského rodu.

Kapitán Von Reijn, hoci s úsmevom, sklapol opätky a krátko sa jej uklonil. „Musím vás znovu požiadať o prepáčenie, vrouwelin. Nemal som ani potuchy, že ste taká citlivá, chcel som vám len pomôcť."

„Há, citlivá!" Elise opäť zahrozila palicou. „Ja vám ukážem takú citlivosť, že viac už pýtať nebudete! Ak ma chcete zabiť, urobte to hneď, mečom alebo sekerou." Pokynula hlavou na obidve zbrane, ktoré viseli na stene, a potom sa opäť vrátila k trom previnilcom. „Viem len toľko, že už mám toho dosť a viac neznesiem! Takže teraz buď urobte to najhoršie, čo viete, alebo mi už dajte nadobro pokoj!"

Zaťala zuby a silou vôle sa usilovala potlačiť triašku. Ak sú títo muži skutočne bez zábran, tak ju zrejme čaká smrť.

„Nebojte sa nás, vrouwelin," upokojoval ju hanzový kapitán. „Prisahám, že všetci, ako sme tu, sme sa zaviazali, že vás budeme bezpečne sprevádzať na ceste, ktorá, ako sama po istom čase možno uznáte, prispeje len k vášmu dobru. Máte k dispozícii naše služby a ochranu, až kým vás neodovzdáme do rúk toho, kto tento únos riadi."

„Ochrana!" Dievčina s neveselým smiechom buchla palicou o z e m . „Dívajte sa sem, všetci svätí! Ak mám byť ešte nejaký čas pod takouto ochranou, to už môžem rovno zomrieť. Radšej by som mala za pätami svorku vyhladnutých vlkov, ako znášať vašu dojemnú starostlivosť! Ochrana? Služby? Pchá!"

Hľadela na nich a čakala, kto sa jej opováži protirečiť, ale kapitán sa opäť tvrdohlavo bránil. „Nech už sme urobili čokoľvek, vrouwelin, nič z toho nebolo so zlým úmyslom. Znovu vám hovorím, že sme vám k službám. Potrebujete niečo, čo by som vám mohol poskytnúť?"

„Veru áno, kapitán! Najväčšmi zo všetkého by som potrebovala odtiaľto odísť a vrátiť sa domov!"

„Bohužiaľ, vrouwelin," do kapitánovho hlbokého hlasu sa vkradla štipka veselosti, „práve tú službu vám poskytnúť nemôžeme, aspoň zatiaľ nie."

„Takže mám ešte jedno želanie - zmiznite mi z očí!"

Von Reijn prikývol na súhlas a mykol hlavou smerom k svojim spoločníkom, ktorí boli iba radi, že sa môžu od rozzúrenej zajatkyne vzdialiť. Kapitán sa pobral za nimi, no pri dverách sa zastavil a z vrecka vytiahol veľký mosadzný kľúč.

„Kým nebudeme na otvorenom mori, musíte ostať tu," významne zamával kľúčom. „Samozrejme, dvere budú po celý čas zamknuté. A ak sa chcete vyhnúť situácii, v ktorej by ste sa ocitli napospas mojej posádke, radšej buďte pekne potichu. Keďže zo všetkých kajút je iba moja vhodná pre dámu, budem vás musieť poprosiť o dovolenie, aby som si sem mohol občas prísť po mapy a prístroje. Ale uisťujem vás, vrouwelin, že budem rešpektovať vaše súkromie, pokiaľ to len bude možné."

„To vám uverím, iba ak budem môcť proti vašej dotieravosti zabezpečiť dvere závorou, kapitán," nemeškala Elise s  odpoveďou.

„Svoj príchod vám vždy oznámim hlasným zaklopaním, vrouwelin," pevne vyhlásil. „Viac vám už poskytnúť naozaj nemôžem."

„Ste veľmi milý, kapitán." Sladučký, posmešný tón komplimentu jasne naznačoval, ako úprimne ho Elise myslí.

Nicholas však prešiel jej sarkastické slová bez povšimnutia a brnkol si prstom po obrube klobúka na znamenie, že odchádza. „Musím vám dať zbohom a venovať sa konečne svojim povinnostiam, vrouwelin. Len čo stratíme z dohľadu Anglicko, dovolím vám vyjsť na palubu. Guten Abend, vrouwelin."

5.   K A P I T O L A

Loď vplávala do hlbokého prieplavu a pod jej mohutnými bokmi vystrekla na oboch stranách voda tak vysoko, že ju poľahky uchytil severozápadný vietor a prehnal zúrivou rýchlosťou ponad palubu. Elise zalapala po dychu, keď pocítila náraz vlhkého vzduchu, ktorý ju zmrazil až do kostí.

Opatrne sa držala zábradlia a pomaly stúpala po schodoch na palubu, kde s rukami za chrbtom pevne stál Nicholas Von Reijn. Venoval jej iba kratučký pohľad a znovu sa sklonil k ďalekohľadu. Elise si pevnejšie pritiahla vlnený plášť a pobrala sa k zadnej časti lode, kde, ako dúfala, by si mohla nájsť miestečko ukryté pred pohľadom a hádam aj pred myšlienkami kapitána. Už mala dosť svojho tesného väzenia a na palube chcela využiť aspoň aký-taký pocit slobody, hoci si veľmi rýchlo uvedomila, že zároveň bude musieť strpieť značné nepohodlie. Zatiaľ však statočne odolávala slanej spŕške a odvracala tvár pred vetrom, nezdolaná drobná postavička čeliaca živlom.

Kapitán Von Reijn zdvihol hlavu a dôkladne si poprezeral mohutné sťažne a nadúvajúce sa plachty. Prechádzal sa po roztancovanej palube ako po vlastnej záhrade a starostlivým okom skúmal každú škárku na svojej lodi. Mal pevnú chôdzu a jeho nohy bez zachvenia odolávali nepokojnému moru. Keď sa obrátil smerom k Elise, bez problémov spoznala rytmus jeho ráznych krokov.

Hoci sa ešte lepšie zababušila do plášťa a zdanlivo si jeho prítomnosť nevšímala, bola si istá, že na ňu hľadí. Pripadala si pod jeho upretým pohľadom nahá, ako keby ju postupne vyzliekal z jej prostého odevu. Rozrušilo ju to a s rastúcim hnevom sa obzrela - kapitán sústredene žmúril niekam hore medzi plachty. Okamžite sa odvrátila a zmätene uvažovala, či si jeho chtivý pohľad len vybájila, alebo či sa ten človek dokáže naozaj  tak majstrovsky pretvarovať.

„Všetko v poriadku, vrouwelin," opýtal sa a jeho hlas, sotva rozpoznateľný v hukote vetra, bol hlboký a hladký.

Elise mu vrátila pohľad a oči jej stvrdli na oceľ. „Kapitán!" Zdvihla nos a vystrčila bradu s novou rozhodnosťou. „Keby ste mali v sebe čo i len štipku cti alebo obyčajnej slušnosti, obrátili by ste túto loď a odviezli ma naspäť do Anglicka." Usmiala sa - s pevne stisnutými perami a bez stopy citu. „Kamkoľvek do Anglicka. Ja si už cestu domov nájdem."

„Ospravedlňujem sa, vrouwelin. Nemôžem."

„Samozrejme, že nie," odsekla. „Prišli by ste o judášsky groš, ktorý vám bezpochyby prisľúbili." Chvíľu uprene hľadela na vzdúvajúce sa vlny, potom opäť rozhorčene pozrela do Nicholasových bledomodrých očí. 

„Ešte stále ste sa mi nezdôverili, kapitán, a ja som veľmi zvedavá, kam to vlastne plávame. Je to nejaké temné tajomstvo, ktoré musíte predo mnou naveky skrývať, alebo mi dovolíte dozvedieť sa cieľ vašej cesty? Ak mám hádať, tak poviem, že máme namierené do nejakého hanzového prístavu, keďže do toho zväzu patríte."

Nicholas jej prisvedčil miernym prikývnutím. „Hádali ste dobre, Englisch. Len čo preplávame Severné more, vplávame do ústia rieky Labe a zakotvíme v prístave v Hamburgu, kde sa, keď príde čas, konečne stretnete so svojím dobrodincom."

Studený vietor jej nemilosrdne bičoval vlnený plášť, ale Elise sa bez zachvenia ďalej sarkasticky vypytovala: „A bude to Nemec tak ako vy, kapitán?"

„ Možno áno, možno nie. " Nicholas pokrčil plecami. „Keď príde čas, dozviete sa všetko, Englisch."

„Tak, tak, a keď príde čas, vy všetci za svoje špinavosti odvisnete," odvrkla mu.

„ N u ž , to je takisto vo hviezdach," zamrmlal s nevzrušeným úsmevom. Mierne sa uklonil na znak rozlúčky a vrátil sa na svoje miesto pri kormidelníkovi.

Elise by za ním bola vyslala nenávistný pohľad, ale nový náraz vetra ju prinútil radšej sa starať o plášť. Veľa tepla jej tento chatrný kus látky nedával a musela zaťať zuby, aby sa jej nahlas nerozdrkotali.

Loď si tvrdohlavo vyhrýzala v rozdivočenom mori svoju cestu a blížila sa k severnému koncu prieplavu. Vietor ešte zosilnel, až bol takmer neznesiteľný. Elise však ostala na palube, až kým jej ľadová spŕška vody nevyrazila dych a celé telo sa jej netriaslo pod náporom mrazivého vetra. Hoci mala v povahe zaťatosť, rýchlo sa naučila, kedy sa treba podriadiť úsudku a zdravému rozumu. Veľmi dobre vedela rozlíšiť bláznovstvo od užitočnej tvrdohlavosti a aj teraz si spomenula na lákavé teplo kajuty. Opustila palubu a potkýnavo sa blížila ku dverám svojho dočasného útulku. Doslova premrznutá na kosť padla dnu, zatreskla za sebou dvere a oprela sa o stenu. Jej telo lačne nasávalo teplo z okolia a Elise si pomaly vyzliekla premočený plášť. Ešte nikdy v živote nezažila takú zimu a v duchu to pripočítala k mnohým hriechom toho, kto sa na nej dopustil už toľkého zla.

Počas jej neprítomnosti priniesli do kajuty obrovskú truhlicu potiahnutú kožou. N a č o asi bude, opýtala sa v duchu a pri spomienke na inú truhlicu, v ktorej ju priniesli na loď, sa otriasla. Skúsila ju otvoriť, ale bola pevne zamknutá. Ľahla si teda do kóje, zakrútila sa do prikrývok a čakala.

Keď sa priblížilo poludnie, ktosi jej rýchlo zaklopal na dvere, ale skôr ako mohla odpovedať, loď sa prudko naklonila a dnu sa vtackal plavčík, zúfalo sa snažiaci nevysypať obsah tácne, ktorú niesol. Nedbalo sa jej ospravedlnil kývnutím hlavy a mrmlúc čosi v neznámom jazyku položil svoj náklad na stôl.

Elise ukázala na truhlicu, presvedčená, že ju priniesol on. „Čo je to a prečo je to tu?"

Mladík mykol plecami, akože jej nerozumie a povedal iba: „Kapitán Von Reijn."

Z odpovede jasne vyplynulo, že vysvetlenie príde až od menovaného pána. Chlapec sa na ňu spýtavo pozrel a ona ho posunkom poslala preč. Náhlivo sa vytratil.

Z prestretého stola sa šírila lákavá vôňa, ale Elise nevenovala veľa pozornosti malej zakrytej miske, pretože si okamžite všimla, že vedľa nej stoja dva taniere a dva páry príborov, čo naznačovalo, že bude mať pri obede spoločnosť. Pokiaľ j ej bolo známe, na lodi sa nachádzal iba jediný človek, ktorý by mal tú drzosť pozvať sa sám k jej stolu, a bol ním samozrejme sám kapitán.

Pochytila ju náhla zlosť. „Obávam sa, že ten darebák bude nepríjemne prekvapený, ak odo mňa očakáva spoločenskú zábavu," zašomrala.

Z myšlienok ju vyrušilo krátke zaklopanie a Elise neveľmi ochotne povolila návštevníkovi vstúpiť. Vedela presne, kto ním bude. A skutočne, hádala správne. Do kajuty vošiel Nicholas a širokým úctivým gestom sňal z hlavy kožušinovú čiapku.

„Brrr! Ak tento vietor vydrží, ešte dnes sa ocitneme v pažeráku Severného mora," zavrčal a zhodil z pliec kožušinou obrúbený, soľou a morskou penou nasiaknutý plášť, ktorý ho chránil na palube. Trochu ho otriasol a zavesil ho na klinec vedľa Elisinho odevu. Podišiel k nej, energicky si truc ruky, ako keby si chcel v premrznutých prstoch čo najskôr obnoviť krvný obeh. Elisina tvár nebola o nič menej nepriateľská ako" sivá obloha a ľadové more, po ktorom sa plavili. V oku mu zaihrala veselá iskierka - dievča stálo pred ním s rukami pyšne založenými na prsiach a s tvrdohlavo vysunutou bradou.

„Potrebujete niečo z tejto kajuty?" opýtala sa ho priamo.

„Len mi tak napadlo," odvetil žoviálne Nicholas, „že by sme si mohli spolu zajesť z dobrôt, čo pripravil lodný kuchár... ktorý je, rovnako ako aj ja, veľkým labužníkom. Som presvedčený, že Herr Dietrich vám prichystal nejakú špecialitu. Dusené mäso s ustricami z vašej Englisch Temže. Rád by som tiež ochutnal... ak nenamietate, vrouwelin."

„Asi ťažko by som vás mohla vykázať," odvrkla. „Môžem len dúfať, že odídete sám."

„Až po večeri, dobre?" zasmial sa Nicholas. Prešiel k stolu, obidvom im naložil poriadne porcie, položil taniere každý na jednu stranu stola a rozlomil malý bochník chleba. Potom nedbalo ukázal na miesto oproti sebe.

„Nech sa páči, Englisch. Ubezpečujem vás, že nehryziem."

Elise sa na zvuk smiechu v kapitánovom hlase opäť naježila. „Ak tým chcete naznačiť, že sa vás bojím, kapitán," venovala mu chladný úsmev, „potom vás zase ja môžem ubezpečiť, že ste pre mňa iba nadutý šašo, ktorý nestojí za štipku pozornosti. A ako ste možno aj predpokladali, nemám záujem obedovať so svojimi únoscami."

„Nuž, ak ostanete radšej o hlade, ako ráčite." Zroloval si trochu sáry svojich vysokých čižiem a pohodlne sa zosunul na stoličke. Vzápätí zamyslene doložil: „Ale ak sa rozhodnete inak, vrouwelin, bol by som radšej, keby ste ma potešili svojou spoločnosťou... samozrejme, iba na základe vlastnej vôle."

Od stola sa šírila neodolateľná vôňa, ale Elise sa silou vôle prinútila ostať na mieste a zobďaleč sledovať, ako sa hanzový kapitán hltavo sýti lahôdkovým jedlom. S trpkosťou v srdci sa neskôr dívala za plavčíkom, ktorý spratal riad zo stola a jej nenechal ani omrvinku.

„Keď začne nočná hliadka, podkašeme plachtu a postavíme sa trochu mimo vetra," poinformoval ju Nicholas. „Dietrich pripravuje na dnes večer menšiu hostinu. Budem vás očakávať."

Elise však namiesto odpovede iba zdvihla hlavu. Ak ju chce prinútiť k poslušnosti, je na veľkom omyle. „Snažne vás prosím, nič špeciálne pre mňa nechystajte, kapitán," ostro odvetila. „Som sýta a veľmi dobre chápem, že som na tejto lodi iba väzňom."

„Počujte, vrouwelin," Nicholas zodvihol ruku a zdôraznil tým svoje slová. „Ide mi iba o vlastné potešenie. Mojou druhou vášňou je totiž dobré jedlo a ja vás len pozývam, aby ste si ho takisto užili, pokiaľ... ach! Ako to hovoríte vy Angličania... pokiaľ nás viaže nešťastné položenie? Ja? Táto cesta nemusí ešte znamenať, že sa vzdám pohodlia, a pokiaľ sa toho týka," opäť zašermoval prstom, „ani vy sa ho vzdávať nemusíte."

„To, že sa musím zdržiavať na palube vašej lode, ma napĺňa odporom," odvrklo dievča. „Neviem, čo ma čaká a z vašich táranín veľa útechy nenačerpám. Uniesli ma z domu a hodili ma sem, pričom ani neviem, či sa dožijem konca cesty. Povedali ste, že nás viaže nešťastné položenie? Ak som už teda celkom slepá, povedzte mi, pane, čo vám spôsobuje utrpenie? Zdá sa mi to veľmi nepravdepodobné."

Stála tam pred ním s rukami vbok, nádherné stelesnenie života a krásy. Napriek ostrým slovám to bola žena, ktorá by rozbúrila krv každého muža, a kapitánove oči sa na nej popásali, vpíjali sa do každého miestočka, kde vlnený odev priliehavo modeloval ženské krivky jej postavy. Žiadostivé pohľady neboli pre Elise ničím novým, v živote sa už stretla s mnohými mužmi, ale na tomto mieste sa nemohla tváriť, že nič nevidí, pretože bola zajatkyňou a nemala najmenšej možnosti úniku, ak by sa bolo kapitánovi zachcelo prezrieť si ju ešte podrobnejšie. Nicholasove obrvy sa však vzápätí ostro stiahli a prudko sa obrátil. Chvíľu pozoroval sivú farbu mora a mrakov za oknami, ako keby v ňom prebiehal nejaký vnútorný zápas, potom prešiel popri nej. Pristúpil k truhlici, z vrecka koženého kabáta vytiahol veľký kľúč, ktorý šikovne zasunul do zámky. Zdvihol veko, pokľakol, pozrel dovnútra a potom si opäť od hlavy až po päty prezrel Elise.

„Ja! Ja! Dobrá veľkosť, aspoň myslím. Dobre sme to odhadli."

Elise ho s potláčanou zvedavosťou pozorovala, keď z truhlice vybral dva balíky chránené plátnom. Položil ich na podlahu, vybral ešte jeden o čosi menší a nakoniec posledný, najmenší. Zaklapol veko a balíky prisunul k nej.

„Dnes večer, Englisch, si iste radšej oblečiete tieto šaty a ja sám si to tak prajem." Náhle sa mykol a odstúpil o krok ďalej. „Ach jaj! Musím odísť. Povinnosti volajú, ale keď sa zotmie, máte ma tu zas." Narazil si na hlavu čiapku, zahalil sa do plášťa a odišiel s hlasným buchnutím dverí.

Elise už nevládala dlhšie znášať múky zvedavosti a pustila sa do rozbaľovania. Najprv otvorila dva väčšie balíky. V každom z nich našla nádherné, starostlivo poskladané zamatové šaty farby kráľovskej modrej, prvé s dlhým plášťom obrúbeným striebornou kožušinou a druhé s hlbokým výstrihom, s bielym golierom lemovaným striebornou čipkou a s dlhými, pri pleciach naberanými rukávmi, pričom celá róba bola rafinovane vyšívaná striebornou niťou. V ďalšom batôžku sa nachádzala spodná bielizeň, krinolína, košieľka a jemne vypracovaná spodnička. Posledný balíček ukrýval hodvábne topánočky rovnakého odtieňa ako šaty. Bol to rozhodne bohatší odev, ako by mohla nejaká väzenka očakávať.

Elise prihladila jemnú kožušinu a dotkla sa modrého zamatu. Takmer sa jej zatočila hlava z túžby, čo ju náhle posadla. Zdalo sa jej, ako by už celú večnosť neležala vo vonnom kúpeli a netešila sa z prepychových šiat.

No odrazu si spomenula na kapitánov dotieravý pohľad a začala šaty opäť skladať a baliť. Nevedela, o čo mu ide, ale nejaký dôvod pre tie dary musel mať a bol to zrejme dôvod, ktorý sa s jej úmyslami ani v najmenšom nezhodoval. Ak by bol chcel, mohol si ju kedykoľvek vziať násilím, bez akýchkoľvek pochybností bol oveľa silnejší ako ona. No ak si aj odrazu zmyslel, že si z nej urobí na všetko ochotnú spoločníčku prostredníctvom rozličných pochúťok a honosných šiat, opäť sa mýlil. Jej priazeň nebola na predaj, a to za nijakú cenu.

Večer sa blížil a sťažne nad kajutou namáhavo škrípali, ako keby sa menila sila vetra. Neúnavné hojdanie lode postupne utíchlo a Elise už vedela, že Nicholas Von Reijn presne, ako povedal, zmenil kurz a otočil loď viac po vetre. Onedlho určite príde na večeru.

Dostavil sa plavčík a prestrel na slávnostné jedlo - ozdobil stôl jemnými obrúskami, poukladal naň nože s emailovými rúčkami, strieborné taniere a kalíšky na stopkách z rovnakého materiálu. Nakoniec podonášal jedlo. Mala to byť naozaj celá hostina - varené holuby s egrešmi, marinovaný losos a rozličné prílohy. Len čo chlapec odišiel, Elise sa až roztriasla od napätia. Nevedela, čo jej tento večer prinesie. Bolo jej jasné, že kapitán ako správny gurmán nenechá jedlo na stole dlho chladnúť. Určite čoskoro príde a dievča si s každou ubiehajúcou minútou uvedomovalo, že jej situácia naozaj nie je závideniahodná. Ak sa mu odmietne oddať, uchýli sa k násiliu a na lodi nebolo jediného námorníka, ktorý by ju pred ním zachránil. Hoci z času na čas vídala aj Spencea a Fitcha, nedalo sa od nich čakať vôbec nič, keďže ich na smrť nivočil divý tanec lode. A ak by aj boli telesne v poriadku, nemohla by sa na ich pomoc spoľahnúť. Zatiaľ totiž na slovo poslúchali kapitánove rozkazy a ak by ich poslal preč, neopovážili by sa vzoprieť.

Napriek zvyčajnej vyrovnanosti sa Elise vôbec necítila pripravená na podobný zápas a priam sa zachádzala od strachu. Ak nastane tá hrozná chvíľa, nebude môcť využiť ani rady slúžkinho syna, lebo nepomerne väčšia protivníkova sila bola v tomto prípade naozaj neprekonateľná. Mohla sa teda spoliehať iba na svoju bystrosť a tú, ako sa obávala, rozrušenie nijako nepovzbudilo.

Na dverách zadunelo hlasné klopanie a Elise na chvíľu znehybnela v úsilí získať akú - takú duševnú rovnováhu. Prihladila si hrubú látku svojich šiat a postavila sa k stolu, aby mala po ruke dubovú palicu. Pomaly, zhlboka dýchala, zbierajúc sily na nadchádzajúci boj a obracala sa ku dverám, očakávajúc nepriateľa ako nejaký bájny hrdina. Na jej pozvanie roztvoril Nicholas dvere, ale zamračil sa a zastal na pol ceste. Začudovane si ju poprezeral, dávajúc výrazom tváre jasne najavo nespokojnosť s tým, že si odmietla obliecť darované šaty. „Aha, Englisch! Takže ste sa rozhodli, že tu budete hrať úlohu úbohej, utláčanej zajatkyne."

„Ale, kapitán! A vari ňou nie som?" Elise sa odvážila so zdvihnutou hlavou čeliť jeho zachmúrenému úškľabku.

Nicholas vstúpil do kajuty, vyobliekaný do slávnostných šiat - odrazu bol z neho príťažlivý muž. Na tmavohnedom, zlatom vyšívanom kabátci zo zamatu mal oblečený kratší plášť z tej istej látky, bohato obrúbený kožušinou. Úzke vystrihnuté pásy na krátkych nohaviciach mal olemované hodvábnou zlatou šnúrkou a pod nimi mal oblečené priliehavé pančuchy a nízke topánky. Jeho bohatý odev ostro kontrastoval s Elisinými handrami a keby bola mala náladu ľutovať, že dary neprijala, určite by ju bol vlastný výzor priviedol do rozpakov. Vyzerala ako žobrácka v prítomnosti princa.

„Chcete ma opäť nechať jesť samého?" mrzuto sa spýtal Nicholas.

Elise nevidela dôvod, prečo by mala ešte navyše hladovať. 

„Veľmi rada si s vami sadnem k stolu, kapitán."

„Wunderbar!"  zvolal  Nicholas  a  krátko sa jej uklonil.

 Obradne ju odviedol k stolu a Elise mu dokonca dovolila, aby jej odsunul stoličku. Začali jesť a vyzeralo to, že kapitánovu pozornosť plne zamestnáva jedlo a vlastný vlčí apetít. Elise pomaly a spôsobne konzumovala svoju porciu a rozmýšľala, kedy sa rozpúta búrka, ktorú s obavami očakávala. Už mala príležitosť počuť, ako kapitán karhá nedbalého námorníka a hoci z jeho hatmatilky nerozumela ani slovo, previnilcovi ani zamak nezávidela. V tej chvíli sa jej videlo veľmi nepravdepodobné, že by sa chudák chlapec znovu dopustil tej istej chyby.

Nemožno sa teda čudovať, že keď sa Nicholas po jedle uvoľnene oprel o stoličku a venoval jej dlhý, trochu začudovaný pohľad, očakávala to najhoršie. „Nie ste tu väzenkou, Englisch," začal skoro až poučujúco a Elise nesúhlasne zdvihla noštek. „Poskytol som vám pohodlie vlastného obydlia a dokonca, v istej rozumnej miere, aj voľnosť pohybu na lodi." Natiahol ruku a prstom jej brnkol po vlnenom rukáve. „A napriek tomu sa stále tvrdohlavo tvárite ako obkľúčené, otrhané úbožiatko a neustále sa obávate mojich zámerov."

Zafírovomodré oči pevne spočinuli na kapitánovej tvári a Elise ani v najmenšom nezmenila ľahostajnú pózu.

Nicholas ticho pokračoval: „Je možné, že sa vám tie šaty nepáčia?"

„Práve naopak, kapitán," odvetila mu chladne, bez náznaku citu. „Sú veľmi krásne, ale až dosiaľ ste mi neoznámili, čo za ne zaplatím." Na chvíľu kvôli efektu stíchla. „Také prepychové róby majú iste svoju cenu, ktorú si v súčasnej situácii buď nemôžem dovoliť, alebo ju nebudem chcieť zaplatiť."

Nicholas na ňu hľadel s ustarostenou vráskou na čele. Natiahol ruky a opláchol si prsty v miske s ružovou vodou. „Iste vám je známe, že patrím k Hanze, takže musíte vedieť aj to, že naši kapitáni obchodných lodí skladajú prísahu celibátu, až kým nezískajú určitý majetok."

„Sú na svete muži, pre ktorých prísahy veľa neznamenajú," podotkla Elise. „ Možno hovoríte, že ste ctihodný muž, no ja som sa o tom nemala možnosť presvedčiť. Nepoznám vás, ale viem, čo ste vykonali."

Stisol pery, zatiaľ čo tuho uvažoval o odpovedi, a potom jej predložil iný argument. „Zle ste mi porozumeli, vrouwelin. Tie dary nepochádzajú odo mňa, ale od vášho dobrodinca.

On za ne zaplatil - a vari nie je správne, že vám chce nahradiť šaty, o ktoré ste pri únose prišli?"

Elise zamyslene prešla prstom po okraji svojho pohára a nahlas zauvažovala. „Rozmýšľala som, aké môžu byť dôvody môjho únosu, a napadlo mi, či to nemá niečo spoločné s mojím otcom. Čo na to poviete?"

Nicholas bezradne pokrčil širokými plecami na znak, že nevie o nič viac ako ona. „Keby som mal hádať, Englisch, odvážil by som sa povedať ja, ale kto vie, čo všetko sa skrýva v srdci človeka? Ste trofej, ktorá je skutočne hodná námahy, takže sa nemožno čudovať, ak sa do vás muž až tak veľmi zamiluje."

„Zamiluje?" Elise v zmätku zdvihla obočie. „O čom to hovoríte, pane?"

„Vari sa vám vidí také neuveriteľné, že by sa do vás nejaký muž zamiloval, vrouwelin? "

„A veru zdá!" sucho odvetila. Žiadny z nápadníkov, ktorí sa snažili upútať jej pozornosť, nebol natoľko zúfalý, aby si jej srdce získaval takýmito metódami.

„Verte mi, Englisch. Nič čudného na tom nie je."

Elise mu pozrela do očí a ich zvláštny, takmer roztúžený pohľad ju zmiatol. Ak toto bola vášeň, potom vyzerala mierumilovnejšie, ako to vídala predtým. Odvrátila tvár a odpovedala: „Po tom všetkom, čo som si vytrpela, by som si skôr mohla myslieť, že muž, ktorý nariadil môj únos, chová v srdci voči mne nenávisť."

Nicholas sa potichu zasmial. „Nein, to nie je pravda a keby som si myslel, že vás chce mučiť, nikdy by som mu vás neodovzdal do rúk."

„Tak prečo mi nechcete povedať, kto to je?"

„Jeho lordstvo si želalo, aby sme vám neprezradili jeho meno, až kým vám sám všetko nevysvetlí. Považoval za vhodné uchrániť vás pred nenávisťou voči nemu, kým nebude môcť obhájiť svoje konanie."

„Ubezpečujem vás, kapitán, že už ho nenávidím viac než dosť," vyhlásila tvrdo. „A to bez ohľadu na meno, ktoré nosí."

Ráno sa vietor trochu utíšil, ale loď obklopilo mrazivé ovzdušie, ako keby chcelo posádku potrestať za to, že sa odvážila vplávať do búrlivej  noci v Severnom mori.  

Elise však nechcela, aby ju niekto považoval za krehkú chuderku, takže sa nasledujúce ráno vybrala na palubu ako každý deň predtým. Vietor jej vyštípal líca a nos dočervena a márne sa snažila zohriať si ruky v šatách.

Nicholas k nej opäť prikročil, chvíľu ju sledoval a ústa sa mu pomaly rozšírili do úsmevu. „Obdivujem vašu guráž, Englisch. Vraví sa, že námorníci, čo sa plavia po Severnom mori po svätom Martinovi, pokúšajú Pána Boha. Ja zas hovorím, že dáma, ktorá v takomto počasí vyjde na palubu, je ženou hodnou námorného kapitána."

Elise mu pozrela bez zachvenia do očí. „Žiadate ma o ruku, kapitán?"

So smiechom potriasol hlavou. „Nein, Englisch. Hoci ste pre mňa veľkým pokušením, viaže ma moja česť."

„Tak je to lepšie! Ušetrí vás to odmietnutia," odvetila štipľavo dievčina. Bez  rozlúčenia sa pobrala ďalej, zatiaľ čo Nicholas za ňou chvíľu pobavene hľadel. Napriek chudobnému odevu sa prechádzala po palube s dôstojnosťou vznešenej dámy, nedávajúc najavo zimu a nepohodlie, ktoré, ako kapitán veľmi dobre vedel, ju mimoriadne trápili.

„Máš odvahu, Englisch,“ zamrmlal si sám pre seba potichu.

V ten večer sa Elise pri príprave na večeru rozhodla vziať darované šaty na milosť. Uvážila, že človek, ktorý zodpovedá za zničenie jej pôvodného odevu, by jej mal naozaj podľa práva poskytnúť náhradu. Už si kvôli nemu vytrpela dosť. Takže si môže spokojne vychutnať aj niečo z prepychu, za ktorý zaplatil.

Starostlivo sa upravila a vlasy si vyčesala do vysokého drdola, pričom namiesto zrkadla jej poslúžila strieborná tácňa. Ak aj mala isté pochybnosti o svojom výzore, rozptýlil ich sám kapitán, keď vošiel do kajuty. Pri pohľade na ňu sa široko usmial, oči mu zažiarili a pomaly pokýval hlavou.

„Tie šaty vám pristanú, vrouwelin."

„Sú veľmi prepychové," odvetila, nevediac, čo iné má povedať. Nicholasov milý pohľad ju načisto zmiatol. „Môj dobrodinec, ako ho vy voláte, musí byť veľmi bohatý, keď si môže dovoliť kupovať takéto veci."

Nicholas sa zasmial. „Účet ešte len dostane."

Elise zdvihla obočie. „Takže tie šaty nekupoval on?"

„On ich prikázal kúpiť, ale podrobnosti už nechal pre

krátkosť času na mňa." Kapitán pokrčil plecami. „Ja som len požiadal krajčírku, aby zhotovila niečo veľmi teplé a veľmi krásne pre dámu, a dal som jej kožušinu, ktorú som získal pri obchode s kupcami z Novgorodu. Svoje prístavy síce pred Hanzou uzavreli, ale z času na čas sa mi podarí uzavrieť obchod s niektorým lodným kapitánom. Šaty sú dielom krajčírky. Cenu som dopredu nijako neobmedzil."

„Môj dobrodinec sa vám možno za takú extravaganciu nepoďakuje."

„Jediný pohľad na vás, vrouwelin, zaženie z jeho čela každý mrak."

Elise ostala chvíľku ticho a prezerala si hanzového kapitána. Bol to svetaznalý človek, nezdalo sa, že by sa len tak pridal k nejakej pirátskej kompánii, hlavne ak by išlo o únos bezmocnej ženy. Bola by sa rada dozvedela, čo ho k tomu donútilo. „Ako kapitán obchodnej lode musíte hromadiť na svojich cestách vysoké zisky."

„ Nuž, kde-tu, občas..." Nicholas len nezáväzne pokrčil plecami.

Elise mu odvetila neveriacim smiechom. „Asi by ste mali radšej povedať, že stále."

„Ľudia z Hanzy sa v obchode vyznajú," odvetil Nicholas, nevediac, kam tým dievča mieri.

„Aj ja som už o tom počula - a ako ste sám povedali, prisahajú, že ostanú slobodní, až kým nenazhromaždia určitý majetok." Elise pomaly zdvihla obočie. „Máte manželku, kapitán Von Reijn?"

Nicholas pokrútil hlavou a na pery mu zosadol ľahký úsmev. „Také postavenie som ešte nedosiahol."

„Napriek tomu sa mi vidí, že vaša peňaženka je tučnejšia, ako pripúšťate, takže zrejme nie ste odkázaný z chamtivosti kradnúť alebo unášať ľudí. Z toho usudzujem, že vaša cena je vysoká a že za tento únos vám niekto veľmi dobre zaplatí." Nicholas len mávol rukou. „Robím len službu starému priateľovi, Englisch, o nič viac nejde."

„Ak je vás možné kúpiť," naliehala ďalej, bez ohľadu na jeho slová, „aký veľký mešec by vás prinútil zmeniť smer a zaviezť ma naspäť do Anglicka?"

Odpoveďou jej bol výbuch hurónskeho smiechu. A hoci Elise sa tvárila čoraz pohoršenejšie, nemohol prestať, smial sa a smial,  až kým mu nedošiel dych.  Potom sa Nicholas veselo zaškľabil a bezmocne rozhodil ruky. „Dal som slovo priateľovi, vrouwelin. A moje rozhodnutie nič nezmení."

„A čo znamená dané slovo pre piráta?" popudené sa opýtala. Odvrátila sa od neho a vybrala sa preč, zatiaľ čo on ju pobavene sledoval. „Hovoríte veľmi čestnými slovami o tom, že ste dali akýsi sľub, kapitán, ale je ten sľub čestný? Vari panuje medzi zločincami taká vzájomná úcta, že sa dokážete chvastať svojou povesťou, zatiaľ čo odrezávate svojej obeti mešec od opasku? Alebo zatiaľ čo unášate zajatú ženu ktovie kam?"

Nicholas otvoril ústa na odpoveď, ale Elise sa otočila na päte a rázne zdvihla dlaň.

„Nechajte ma, nech to dopoviem, kapitán. Keďže vám určite dávno stvrdlo srdce, darmo vám tu budem poukazovať na zlo, ktoré páchate. Napriek tomu vás však žiadam o vypočutie. Uzavreli ste dohodu s diablom a ja som sa ocitla v pasci, z ktorej východ strážite vy. Som nevinná, a vy ma mienite vrhnúť do priepasti, do pazúrov toho neznámeho zloducha, zatiaľ čo sa budete chvastať svojou cťou. Poviem vám, pane, že vaša česť mi podozrivo smrdí barbarstvom. Vy a váš hriešny spoločník ste sa podujali na to najhoršie zlo a nie ste o nič menej vinný ako on, lebo vykonávate jeho rozkazy."

„Nemôžem sa obhajovať," pripustil Nicholas. Hnevlivý blesk v Elisiných očiach ho fascinoval. „Som teda vinný."

Hoci Elise pôvodne dúfala, že kapitán pod váhou logických argumentov zakolíše vo svojom odhodlaní, teraz si uvedomila, že jej snaha vyšla naprázdno. Stál pred ňou muž, ktorý sa úplne oddal svojej povinnosti, pričom si bez zachvenia uvedomoval, že koná zlo, a výčitky svedomia ho nemali šancu ohroziť.

Nicholas v duchu uvažoval o Elisiných slovách, rozmýšľal, či budúcnosť ukáže, že naozaj spáchal zločin, z ktorého ho obvinila, alebo či ho naopak nasledujúce týždne v jej očiach očistia. Hoci mu bola vydaná na milosť a nemilosť, zdalo sa, že jej ducha to nezlomilo. Neustále sa v jej správaní prejavovala hrdá gracióznosť, vrodená dôstojnosť, nezdolná energia a nepoddajnosť, akou sa mohlo chváliť len málo mužov, s ktorými sa predtým stretol.

Jemne ju zachytil za rukáv ako malé zatúlané dieťa, ktoré sa pýta na cestu. „Ak do roka oľutujete túto cestu, môžete ma dať zbičovať," zašepkal. „Som presvedčený, že všetko bude slúžiť pre dobro tak vaše, ako aj dobro môjho priateľa."

Elise dlho uprene hľadela do jeho priateľských očí a napokon sa bez slova vzdialila. Nicholas vydýchol. Čoraz ťažšie vzdoroval rastúcej túžbe objať, utešiť tú ženu, zastať si po jej boku a bojovať za ňu ako jej rytier a ctiteľ. Začínal chápať, ako je m o ž n é , že muž kvôli žene zabudne na ú p r i m n e vyrieknutý   sľub.

6.   K A P I T O L A

Loď vplávala do ústia rieky Labe, a kým námorníci pozorne skúmali vodu, aby sa včas vyhli plytčinám a ľadovým kryhám, Elise stála na palube a úzkostlivo hľadela na zem, v ktorej mala byť väzenkou. Väčšinou ju tvorili močariská a nížiny, až na ďalekom severnom obzore sa krajina trochu vlnila. Stromy pokrývala biela inovať, ktorú tam zanechali ťažké, vlhké večerné hmly. Brehy lemovali obrovské kusy krýh a na miestach, ktoré chránili stromy, vydržali aj fľaky snehu. Do nehybného ticha zimného dňa z času na čas zaujúkal vietor, no neprinášal skutočnú hrozbu búrky, skôr pripomínal, aké ročné obdobie tu práve vládne.

Po istom čase sa loď konečne ocitla v hamburskom prístave a námorníci sa ponáhľali zvinúť plachty a upevniť laná. 

Studený vietor prefukoval Elisin odev, zatiaľ čo stála s Fitchom a Spenceom na palube a čakala na signál na vylodenie. Keď prišla tá chvíľa, prešla po mostíku ako prvá a tesne za ňou Fitch a Spence, ktorí niesli truhlicu s jej novými šatami. Keď vystúpila na breh, pocítila kapitánov pohľad a obrátila sa k lodi. Sledoval ju a mierne jej kývol hlavou - jediné gesto na znak rozlúčky, ktoré vôbec urobil. Elise, trochu zmätená týmto stoickým postojom, mu podobným spôsobom odpovedala. Odo dňa, keď ho tak dôrazne požiadala, aby ju zaviezol naspäť do Anglicka, sa k nej správal nanajvýš chladne a s výnimkou niekoľkých príležitostí, keď potreboval mapu alebo nejaký prístroj, sa kajute vyhýbal. Nežialila kvôli tomu, lebo sa jej aj tak nikdy nepýtal, či si jeho spoločnosť praje alebo nie. No videlo sa jej, že až do onoho rozhovoru sa s ňou stretával rád, a zaujímalo ju, čo ho prinútilo tak náhle zmeniť názor.

Elise sa v sprievode Fitcha a Spencea zamiešala do živého ruchu v prístave. Všade naokolo vychvaľovali kupci svoj tovar v jazyku, ktorému nerozumela, a handrkovali sa o práve privezený náklad, no ľahučko padajúci sneh skresľoval zvuky a akosi zjemňoval zamračený deň.

Fitch ich všetkých previedol cez hmýriace sa davy a obrátil sa k Elise. „Musím ísť zobrať kľúč od domu, ktorý pre vás jeho lordstvo prenajalo. Tak buďte dobrá a dajte mi svoje slovo, že tu počkáte, kým sa vrátim."

Elise pobavene zdvihla obočie. „Ak tu má so mnou ostať Spence, nie je vari on zodpovedný za to, či ma chytí, ak sa pokúsim utiecť? A u koho by som v tejto cudzej zemi asi hľadala ochranu, ak by sa mi aj útek vydaril? Z reči, ktorou títo ľudia hovoria, nerozumiem ani slovo."

Fitch chvíľu rozmýšľal o odpovedi a napokon súhlasil. Zanechal ju teda pod dozorom svojho spoločníka a odbehol.

Neďaleko si pri svojom voze zakladala oheň predavačka vareného mäsa a príjemné teplo plameňov prilákalo Elise bližšie. Vystrela skrehnuté prsty k ohňu a v tej chvíli ju p o -zdravila veselá, ružolíca žena. Cudzou rečou ju presviedčala, aby si vzala malú klobásku napichnutú na ražni. Elise nechcela odmietnuť, aby ju žena neodohnala od ohňa, a prosebné pozrela na Spencea, ktorý zložil truhlicu na zem a oddychoval. Vyhovel jej celkom rád a do napriahnutej predavačkinej dlane vložil mincu. Žena odvetila srdečným „Dánke, danke!" a podala Elise šťavnaté sústo. Aj pre Spencea vybrala jeden kúsok a ten sa tiež nedal dvakrát núkať. Povzbudená Spenceovým apetítom sa ho pokúsila presvedčiť, aby si kúpil ešte jednu klobásku, a neoľutovala. Elise si pomaly odštipovala zo svojej porcie. Viac sa tešila žiare ohníka ako mäsu, aj keď to bola pre ňu nová a príjemná chuť.

Kým čakali na Fitcha, uplynulo dosť času, takže mohli v pokoji skonzumovať nejednu pečenú klobásku. Elise už dokonca začala uvažovať, či sa Fitch vôbec vráti, ale nakoniec ho zazrela, ako sa k nim pomaly vlečie. Podľa bolestného výrazu v tvári to vyzeralo, že mu na plecia spadla ťarcha celého sveta.

„Plány sa menia," oznámil im bez nadšenia, keď sa posadil. „Budeme bývať inde, na sever odtiaľto. Budeme tam musieť ísť koňmo a nakúpiť aj dajaké zásoby, kým príde jeho lordstvo."

Spence sa zamračil. „Ale jeho lordstvo povedalo, že má pre nás prenajatý veľký dom dakde tu, v Hamburgu."

Fitch namiesto odpovede najprv iba zhlboka, utrápené vzdychol, potom prehovoril. „Hans Rubert vraví, že ten dom ktosi zabral. Už nie je voľný."

Spence sa naklonil k druhému mužovi a uprene sa na neho zahľadel, ale ten nezdvihol zrak. Zlostne si odfrkol, natiahol ruku po mešci a zašomral: „Idem zohnať kone a zásoby, ty počkaj s dievčaťom tu."

Fitch len nemo prikývol a s ďalším ťažkým vzdychom sa zvalil na kopu dreva. Oprel si bradu o ruky a vyzeral tak zúfalo, že si ani nevšimol predavačku, ktorá mu neodbytne vnucovala klobásky. Len keď mu ich vôňa poriadne pošteklila nos, zobudil sa a ochotne zalovil vo vrecku po minci.

Chvíľu trvalo, kým sa Spence vrátil. Pri pohľade na kone, ktoré viedol, však Elise vážne zapochybovala, nakoľko sa tento muž vyzná v zvieratách. Sedlá a postroje svedčili o dlhom používaní a to isté sa dalo povedať o štyroch malých koníkoch. Boli to krátkonohé a neudržiavané kone s dlhou zimnou srsťou a vliekli sa z nohy na nohu bez zrejmého úmyslu vôbec niekedy zrýchliť. Potraviny a iné zásoby, ktoré Spence nakúpil po ceste a naložil im ich na chrbty, by pre iné kone zrejme nepredstavovali nijakú väčšiu záťaž, ale tieto zvieratá vyzerali, ako keby mali už-už padnúť pod nejakou nepredstaviteľnou ťarchou.

Elise sa s vážnymi pochybnosťami usadila do sedla jedného z koni. Náhle sa zdvihol vietor, ktorý ju previal až do kosti a vyrazil jej dych. Zababušila sa poriadne do vlneného plášťa a popchla koníka pätou do cvalu. Zviera sa len veľmi neochotne pustilo kráčať za Spenceom, ktorý celú procesiu viedol.

Neveľká karavána prešla úzkymi, pokrútenými uličkami Hamburgu, po kamenných mostoch prekročila kanály a úzke riečky. Nakoniec sa ocitli na predmestí a pustili sa po širokej ceste, ktorá ich previedla cez hustý les. Hoci bolo len skoré popoludnie, nízke, oloveno-sivé oblaky zatemňovali oblohu a prehlbovali lesné tiene. Sneh štípal jazdcov do tváre a na hnedom opadanom lístí nechával biele stopy. Cesta sa odrazu zúžila, bol z nej chodník, čo len-len že šírkou vystačil pre menšiu káru, a navyše bol veľmi hrboľatý. Chodníček stúpal čoraz vyššie, až vyšiel z lesa a zaviedol ich medzi obrovské kopy kameňov.

Vietor neúnavne hvízdal ponad nízky hrebeň vrchu a žalostne nariekal v nižšie položenom lese. Tento smutný zvuk veľmi presne odrážal pochmúrnu náladu troch cestujúcich. Muži zrejme nevedeli o týchto miestach oveľa viac ako ich zajatkyňa a z otázok, ktoré si vzájomne kládli, bolo cítiť, že všetci traja sú rovnako zvedaví, kam ich táto cesta zavedie. Elise s úzkosťou očakávala príchod na miesto, kde bude uväznená, a rozmýšľala, do akého domu, kaštieľa, jaskyne či pevnosti ju strčia.

Vyšli až na hrebeň a Elise s údivom zistila, že cestička vedie k starému zámku, ktorý sa črtal neďaleko pred nimi. Jeho hradby, sivé a pochmúrne ako zimná obloha na pozadí, sa zdvíhali z hromady ostrých skál pri ohybe ľadom pokrytého potoka a na niekoľkých miestach boli preborené. Suché chumáče biednej trávy kde-tu vykúkali spod hromádok snehu, ktoré pokrývali zem. Nízky drevený most predstavoval jediný viditeľný prístup k tmavej, rozďavenej bráne, nad ktorou viseli hrdzavé padacie mreže, prichytené reťazou. Drevená brána hradu sa váľala zničená na hromade pred hradbami a zakrýval ju čerstvý snehový poprašok.

Trojica opatrne prešla cez most a vstúpila na nádvorie. Ani tu nebolo nič, čo by mohlo Elise ako-tak upokojiť. Zásobáreň a baraky pre vojsko v západnej časti priestranstva boli temer v ruinách. Pri východnej hradbe stála chatrná stajňa, do ktorej Spence zaviedol kone. Hlavná budova pri spojnici východnej a severnej hradby ešte stála, ale väčšina okeníc a dokonca aj niektoré okná na druhom a treťom poschodí boli v zlom stave. Niekoľko okien bolo otvorených, ako keby priam pozývali vtáčiky, ktoré cez ne prelietali dnu a von.

Fitch hľadel na túto spúšť s otvorenými ústami. Po chvíli zosadol a podišiel k dievčine, pričom sa zo všetkých síl vyhýbal jej pohľadu. Bez slova jej pomohol z koňa, a keď sa vybrala po schodoch do oblúkovitej brány kamennej budovy, išiel radšej až pár krokov za ňou. Obrovská brána bola roztvorená dokorán, takže vnútorné priestory nič nechránilo pred divými vetrami, čo ujúkali okolo hradu. Elise opatrne kráčala ďalej, žmúriac do temných miestností. Nemala ani potuchy, aké stvorenie, a či vôbec stvorenie ľudského rodu, sa zdržiava v tmavých kútoch veľkej sály, a vošla do nej nanajvýš opatrne. Nevyskočilo na ňu však nijaké zúrivé zviera, jediný šok jej spôsobila neuveriteľná špina, čo všade panovala. Pravdepodobne prešlo niekoľko desiatok rokov, odkedy bol zámok opatrovaný ľudskou rukou.

Z tmavých stropných trámov viseli chumáče starých pavučín. Pavúky si utkali siete aj vo dverách, v kútoch a vôbec v každej škáre. Drobné výkaly boli jasným svedectvom, že tu žije množstvo hlodavcov. Elise sa prešla po miestnosti a pri chôdzi rozvírila sukňou toľko prachu, že ju to takmer zadusilo. Pred obrovským kozubom ležal na boku ťažký stôl a pri ňom sa na kope vŕšili lavice. Niektoré boli poroztínané, ako keby ich bol v nedávnej minulosti niekto používal na kúrenie. Začadený kozub svedčil o dlhej ére hučiacich plameňov a tlejúcich uhlíkov. Na jednej vnútornej stene kozuba bola dokonca primurovaná rúra na pečenie - miestnosť sa teda kedysi používala aj ako kuchyňa. Nad pahrebou ešte stále visel bachratý kotol a na tráme bolo upevnené množstvo hrncov a iného náradia, všetko pokryté hrubou vrstvou prachu.

Z haly viedli na druhé poschodie strmé kamenné schody s dreveným zábradlím na bokoch. Zo svojho miesta Elise zazrela jednu plošinku, z ktorej stúpalo ďalšie schodište.

„Úbohý útulok," vzdychlo unavene dievča, „ale aspoň nás trochu ochráni pred vetrom." Otočila sa k Fitchovi, ktorý stál až doteraz mlčky za ňou. „Ako ďaleko je to ešte do domu tvojho pána?"

„Odpusťte, pani," zamrmlal zahanbene Fitch, „obávam sa, že je to práve tu."

„Tu?" zmätene pokrútila hlavou. „Čo tým myslíš? Kde to vlastne sme?"

Fitch sa s odporom poobzeral, veľmi dobre si uvedomujúc, že to nie je vhodné ubytovanie pre dámu ani len na jednu n o c , nie to na dlhšie. „Volá sa to Faulderský zámok, pani. Povedali mi, že je to tu."

No Elise to vôbec neuspokojilo. Ani dobre nerozumela, čo jej ten človek vraví. Táto ošarpaná kopa skál im predsa nemôže slúžiť ako príbytok. „Ty chceš povedať," spýtala sa ľadovým hlasom, „že máme ostať v tomto... svinskom chlieve?"

Sluha zvesil hlavu a rozpačito nohou pošúchal zaprášenú dlážku. „Hej, pani. Aspoň do príchodu jeho lordstva."

 „Ty žartuješ!" Nenachádzala v sebe silu na nič iné.

„Odpusťte, pani." Fitch si zložil z hlavy klobúk a ustarane ho žmolil v rukách. Odkašlal si, ako keby mu reč zaviazla v hrdle. „Obávam sa, že to neni žart. Toto je naozaj Faulderský zámok."

„Nemôžeš chcieť, aby som tu ostala!" neveriacky skríkla Elise. Odrazu pocítila smrteľnú únavu, zúfalstvo a nechuť ku všetkému. „Toto nie je vhodné ani pre svine!" Zaplavil ju zúrivý hnev. „Keď je ten váš pán taký bohatý a mocný, že si dokáže zabezpečiť poslušnosť takých, ako ste vy dvaja... a dokonca aj služby kapitána hanzovej lode... a mnohých iných... nechceš mi vari povedať, že nás nemôže ubytovať lepšie ako tu? Máme sa tu vari deliť o lôžka s touto háveďou? " Hodila rukou smerom k drobným stopám na dlážke. „Musí to byť naozaj veľkorysý človek, keď nás poslal do diery. Prisahám, že túto chatrč naposledy obýval Karolman, alebo iný podobný pán, čo kráčal po tejto zemi v temných dobách minulosti."

Fitch bezradne omáľal v rukách klobúk a pokúšal sa nájsť pre svojho pána nejaké ospravedlnenie. „Jeho lordstvo to určite nezavinilo, pani. Platil nájomné za jeden kaštieľ v Hamburgu. Chybu urobil ten agent, Hans Rubert. Od dakoho počul, že sme stroskotali, a dom, za ktorý jeho lordstvo zaplatilo, dal svojej úbohej ovdovenej sestre."

Elise zaškrípala zubami. Toto už bolo priveľa. „A som si istá, že ten dobrý človek, Hans Rubert, ti tento dom prenajal za pár grošov."

Fitch zvesil hlavu a súhlasne zamrmlal, akoby sa mu už o tejto veci nežiadalo dlhšie hovoriť. „Áno, za pár grošov."

Elise si založila ruky vbok a vybuchla: „Tak potom, dobrý človeče, si tých pár grošov mohol rovno hodiť do rieky!" Širokým gestom pohŕdavo zhodnotila interiér. „Len sa pozri a povedz mi, ako môže v takejto špine vôbec niekto žiť."

Fitch si pri nasledujúcej otázke takmer celkom znivočil klobúk. „Možno keby sa to trochu vyriadilo?"

Elise neveriacky otvorila ústa a ironicky na Fitcha pozrela. „Čo to vravíš, Fitch? Ponúkaš mi svoje služby? Takže tu budeš liezť po štyroch a drhnúť dlážky, kým nebudú ako zrkadlo? Opravíš dvere? Vyčistíš kozub?" Muž ustúpil pod náporom otázok, ale Elise bez milosti pokračovala: „Opravíš okná, postĺkaš okenice, vymetieš komín, oprášiš trámy pod stropom a upletieš rohože z tŕstia, aby sme nemuseli chodiť po týchto studených kameňoch?"

Fitch narazil pri ústupe chrbtom do steny a bezmocne rozhodil ruky, keď sa Elise priblížila aj tam. „Až kým nepríde jeho lordstvo, pani, nemáme peniaze na lepší dom..."

Vari ti Hans Rubert nevrátil rozdiel v nájomnom?" spýtala sa, ale veľmi dobre vedela, aká bude odpoveď.

Fitch nešťastne zavrtel hlavou. „Nie, pani, Hans Rubert povedal, že mu Jeho lordstvo čosi dlhuje a že so sluhom sa o tom baviť nebude. Tak som mu musel zaplatiť z vlastného vrecka a viac som si dovoliť nemohol, lebo som musel nakúpiť ešte  zásoby."

Elise sa znovu poobzerala. Z akéhosi zvláštneho dôvodu si predstavovala, že ju privedú do bohatého domu, v ktorom sa pre ňu nájde kúpeľ, dobré jedlo, osobitná izba a mäkké lôžko, na ktorom si konečne oddýchne. V noci nemohla spať, lebo každú chvíľu očakávala vylodenie. Dlhá jazda studenou krajinou ju už vôbec nepovzbudila. „Vyzerá to, že nemáme veľmi na výber," znechutene zašomrala a potom si ubolene povzdychla. „Zajtra musíme zistiť, koľko peňazí nám zostalo a čo bude potrebné urobiť najskôr. Pre dnešok sa uložíme, ako budeme vedieť."

„ To nebude ľahké, pani," poznamenal Fitch ponuro.

Elise sa striasla pri náraze studeného prievanu, čo prichádzal z okien. „Bolo by dobre rozložiť oheň a možno ešte niečím zakryť tie okná, čo sa nedajú zavrieť."

„Spence uväzuje kone. Donesiem nejaké drevo a zásoby a potom sa pozrieme na tie okná a okenice."

Sluha vybehol prenáramne rýchlo von a Elise zdvihla zrak na schodište, dumajúc, či náhodou nebudú vyššie položené izby v lepšom stave. Podvihla si sukne a pomaly sa vybrala po schodoch na druhé poschodie. Z plošinky zazrela krátku chodbu. Na tomto poschodí boli iba dve izby, pričom v tej menšej zrejme za lepších časov bývala komorná a vo väčšej jej pani. Dvere väčšej izby boli pootvorené a prenikal pomedzi ne lúč svetla. Keď ich Elise otvorila ešte viac, pánty sa ozvali prenikavým škripotom. Očistila vchod od pavučín a vošla. Na dlážke spálne ležala vrstva prachu. V izbe bolo dosť svetla vďaka niekoľkým vysokým, úzkym oknám, ktorých nižšie tabuľky farebného skla hádzali do miestnosti farebné tiene. Jedno z okien bolo otvorené a vtáčiky ním voľne preletovali dnu a von. Zo stropných trámov viseli veľké kusy pavučín a siahali až na baldachýn vyrezávanej postele. Na lôžku sa však nachádzali už len zvyšky dotrhaného pérového matraca. Podobný baldachýn z medi a dreva chránil okrúhlu medenú vaňu, ktorá stála v kúte medzi kozubom a oknami. Z posteľných závesov už ostali len dlhé franforce zhnitého plátna, ktoré lenivo povievali v prievane. Krásne vyrezávané skrinky, truhlice, kreslá a stolíky stáli na rozličných miestach po celej izbe, nedotknuté ničím okrem prachu a času.

Keďže bol Faulderský zámok tak ďaleko od mesta a viedla k nemu len veľmi biedna cesta, zrejme sa nestal obeťou plieniteľov a najväčšiu vinu za jeho stav niesli plynúce roky.

Pred kozubom stáli dva nízke stolce, hrubo pokryté špinou a mastnotou. Na stene vedľa dvier visel obrovský gobelín, siahajúci od stropu až po podlahu. Kvôli sivej vrstvičke nečistoty sa nedalo na prvý pohľad zistiť, čo je na ňom vyobrazené a Elise podišla k nemu. Zdvihla ruku a pokúsila sa látku oprášiť. Potom zbadala vedľa gobelínu ozdobnú šnúru, ktorej účel jej bol neznámy. Potiahla za ňu najprv jemne, ale keďže šnúra nepovolila, zaprela sa do nej celou silou a poriadne ňou trhla. Ozval sa škripot hrdzavých klincov, vytrhávaných zo suchého dreva, a Elise zmeravela. Celý gobelín aj s latkou, na ktorej visel, a s vyrezávanou ozdobnou lištou, ktorá bola na nej pripevnená - to všetko sa zrútilo ako domček z karát. Zdvihli sa dusivé mračná prachu.

Elise ustúpila, v hrôze si ani veľmi nevšimla, že za gobelínom sa v drevenom obložení objavili dvere. Vzápätí sa vzduch naplnil drobnými piskotajúcimi čiernymi tvormi, ktoré jej vírili okolo hlavy. Boli všade - raz hore, raz dolu, tu i tam, zdalo sa, že sú ich stovky. Elise skríkla, metala sa raz na jednu, raz na druhú stranu, ale nič nepomáhalo.

V chodbe zaduneli náhlivé kroky a do izby vrazil Fitch s ťažkou sekerou, s ktorou zrejme kálal drevo, pripravenou na obranu proti akémukoľvek divému zvieraťu, ktoré by sa opovážilo dáme ublížiť.

„Netopiere!!!" zreval, keď sa mu podarilo v bezhlavom behu zastať presne v strede miestnosti, kde sa náhodou zhromaždil aj kŕdeľ okrídlených zvieratiek. V okamihu si spomenul na stovky strašidelných príbehov, ktoré sa o týchto malých zloduchoch od vekov rozprávajú, a začal sa o dušu oháňať sekerou. „ Utečte, pani! Bežte preč! Ja ich zadržím!"

Široká sekera len tak svišťala, keď Fitch divokými údermi ťal vzduch, ale, zvláštne, nič iné sa mu zasiahnuť nepodarilo. Elise na svoje veľké šťastie padla na zem. Odtiaľ sa odvážila zdvihnúť zrak a zbadala, že jej statočný obranca si chráni pred netopierími telíčkami zrak, ako len môže - mal totiž pevne zatvorené oči. Dievča si uvedomilo, čo jej môže od slepého sekerníka hroziť, a plazilo sa ku dverám. Keď sa jej konečne vrátil dych, zistila, že Fitch galantne vyčistil spálňu od lietajúcich potvoriek, a to tak dokonale, že po netopieroch neostala ani stopa, ani jediné odťaté krídlo či skrvavené telíčko neležalo na dlážke. Vzhliadla k šialenému dervišovi so sekerou a zvolala: „Prestaň útočiť, Fitch! Víťazstvo je tvoje!" Muž sa zastavil, nohy naširoko rozkročené, sekera stále v pohotovosti, potom sa trochu zatackal, lebo sa mu z divokého tanca poriadne krútila hlava, a keď sa napokon presvedčil, že nepriatelia sú preč, upokojil sa. Elise si povedala, že už hádam môže bez obáv vstať a oprášila si sukňu.

„Pozri, Fitch! Rozpŕchli sa ako démoni pred anjelom pomsty."

„Veru tak, pani," dychčal Fitch. „A veru dobre urobili. Musel som ich zabiť..." poobzeral sa, hľadajúc dôkazy o strašnom vraždení, a na svoj nesmierny zmätok žiadne nenašiel. „Vari... aj stovku... či tak dajako...?"

„Namojveru, Fitch!" smiala sa Elise, zatiaľ čo bojovník si utieral spotené čelo a ešte stále bez dychu sa opieral o porisko sekery. „Ale obávam sa, že silou svojich úderov si povyrážal všetky mŕtvolky z okien." Pokynula hlavou smerom k oblokom. „Ale radšej by si mal tie okná zaistiť, aby sa nevrátili. Nerada by som ich tu mala opäť na návšteve."

„Vykonám!" pritakal ochotne Fitch a rýchlo sa pustil do práce.

„A tento kút budeš musieť dôkladne vyčistiť," ukázala Elise na špinu, čo v izbe zanechali netopiere - a nebolo jej málo. Kým sa Fitch zamestnával zatváraním okien, Elise si ukradomky prezrela dvere v drevenom obklade, ktoré boli až doteraz ukryté za gobelínom. Bola síce mimoriadne zvedavá, kam asi vedú, ale ak by Fitch zbadal, že sa o ne zaujíma, jej plánom by to neprospelo. Rozhodla sa, že ich preskúma neskôr a zistí, či by ju nevyviedli na slobodu.

Ale žiaľ, aj Fitch mal oči a dvere si takisto všimol. Tiež mu napadlo, že by mohli Elise pomôcť k úteku, a veru ho to nepotešilo. Jeho lordstvo by sa mu za takú nedbanlivosť vedelo určite po zásluhe odplatiť. Fitch si teda v duchu povedal, že by mal dvere dajako zaistiť.

Elise vyšla na chodbu a zamyslene pozrela na vyššie poschodie. Nemala však chuť na ďalšie dobrodružstvo s netopiermi ani s ničím iným a radšej zavolala na Fitcha. „ Poď sem, budeš ma strážiť," povedala mu, „chcem totiž preskúmať aj ostatok budovy. Ak by na nás odniekiaľ vyskočili ďalšie zvery, tvoja silná ruka by nemala byť ďaleko."

Fitch si narovnal kabátec a zažiaril od hrdosti. „Pravdaže, pani," odvetil srdečne, „mali by sme sa držať spolu."

Dievčina ho ochotne nasledovala po drevenom schodisku, ktoré sa v širokých oblúkoch otáčalo a stúpalo na druhé poschodie, kde ústilo do chodby. Na ľavej strane ju ohraničovali hradby s úzkymi strieľňami, na pravej sa nachádzalo dvoje dverí. Menšie viedli do izby pre sluhu, ktorá veru veľkosťou nepresahovala šatňu či toaletu.

Fitch sa usiloval vyzerať ľahkovážne, ale Elise si všimla, že pri vstupe do väčších dverí najprv strčil dnu sekeru a až potom hlavu. Keď si overil, že žiadne nebezpečenstvo odtiaľ nehrozí, odtisol skrivené dvere a umožnil vojsť aj Elise. Apartmán kedysi zrejme patril nejakému lordovi, lebo pozostával z obrovskej spálne, zo šatníka a z toalety. Spálňa bola zrejme kedysi obývateľná, ale teraz ju špatila dosť veľká diera, čo zívala v streche a poskytovala návštevníkom veľkolepý výhľad na oblohu. Na podlahe pod otvorom ležala dokonca kôpka snehu.

Elise si prehliadla izbu a sucho poznamenala: „Takže pokiaľ ide o mňa, dávam prednosť spálni na nižšom poschodí. To vaše lordstvo má možno slabosť pre ostrý vzduch, ale ja nie."

Fitchovi poklesla čeľusť pri predstave, ako asi uvíta jeho lordstvo takéto honosné bývanie. Ponoril sa do neveselých myšlienok a ani nenasledoval Elise, ktorá sa obrátila na odchod. Zamrmlal si pod fúzy: „Musíme tú strechu aj so Spenceom čo najskôr opraviť."

Elise reagovala pobaveným úsmevom, ktorý jasne prezrádzal, že o lordove potreby si starosti robiť nemieni. „Ak tu chceme bývať, musíme najprv opraviť iné veci," vyhlásila tónom, čo nepripúšťal námietky. „A keďže sa váš pán nedostaví tak skoro, strecha môže počkať. Naše pohodlie je dôležitejšie."

Fitch vrhol na dieru ustaraný pohľad, nie celkom presvedčený, či by mal mladú dámu poslúchnuť, ale Elise mu nedala možnosť priveľmi nad tým meditovať.

„Pekne po poriadku," znovu zdôraznila. „Len poď dole. Máme ešte veľa práce a až potom sa môžeme venovať aj streche."

Neochotne sa pobral za ňou, mrmlúc si zmätene pod nos. Kedy toto šťúple žieňa prevzalo vládu v dome?

„Najprv pozametáme, poutierame tu prach a všetko vydrhneme. Dúfam, že ešte nie je taká tma, aby sme to tu nemohli trochu učlovečiť, prv než pôjdeme spať."

Vlnený plášť vial za ňou a zo všetkých kútov sa pri jej krokoch dvíhali obláčiky prachu. Pohybovala sa tak rýchlo, že Fitch jej ledva stačil. Keď náhle zastala, takmer sa cez ňu prekoprcol, ale podarilo sa mu zvrtnúť bokom, takže sa udržal na nohách.

„Je tu nejaká dobrá studňa, z ktorej budeme môcť ťahať vodu?" opýtala sa.

„Áno, pani. Jedna je v záhrade. A ďalšia v stajni."

„Dobre," odvetila. „Budeme jej potrebovať dosť, ak chceme túto zrúcaninu vyčistiť." Pokračovala v ceste dolu schodmi a s Fitchom sa rozprávala už len cez plece. „Budeme toho musieť dosť zohnať! Metly! Vedrá! Mydlo! Handry! Je mi jedno, či to všetko nájdete, vyrobíte alebo požičiate!" 

Každé slovo od nej pri ráznom kroku len tak odskakovalo. „A šikovné ruky! Ale keďže si tu len ty a Spence, vaše budú musieť stačiť."

Elise prepochodovala chodbou popri izbe, ktorú si vybrala za príbytok, a pokračovala po schodoch na prízemie. „Bol tu nejaký kotol..."

A na zvyšok tohto dňa si Fitch a Spence nikdy nespomenuli inak ako s povzdychom. „Toľko práce!"

7.   K A P I T O L A

Keď sa v ten večer dostala Elise konečne do postele, bola takmer úplne vyčerpaná. Nohy ju ledva vyniesli po schodoch do jej spálne. Až do neskorých hodín sa spolu s dvoma sluhami snažila  aspoň čo-to na stave ich súčasného obydlia zlepšiť a vyžadovalo si to naozaj mnoho síl. Výsledok bol napriek tomu sotva badateľný a v porovnaní s tým, čo ich ešte čakalo, takmer ani nestál za reč. Na okamih ju premohol pocit márnosti, a keď sa konečne ocitla za bezpečne zavretými dverami svojej izby, od slabosti klesla pred kozubom na kolená a zmeravené hľadela do plameňov. V hustých mihalniciach sa jej zajagali slzy. Opäť sa jej v srdci prebudili spomienky na strateného otca a s nimi množstvo nezodpovedaných otázok. Je vari niekde uväznený? Mučia ho? A je vôbec ešte nažive?

Zatvorila oči a slzy sa jej skotúľali dolu tvárou. Z temných zákutí mysle jej pomaly pred očami povstala hrozivá predstava - otec kráčajúci pozdĺž stien väzenskej cely. Okolo členkov a zápästí mal železné okovy a tvár jasne prezrádzala prežité utrpenie. Šaty mal špinavé a roztrhané, plášť, za ktorý kedysi zaplatil nemalú sumu, si pritiahol tesne okolo tela, akoby sa chcel chrániť pred zimou. Prázdny pohľad upieral na kamenné múry väzenia a pery sa mu hýbali, ale slovám sa nedalo rozumieť.

Elise si zakryla tvár rukami a z hrdla sa jej vydrali ťažké vzlyky. Tak zúfalo si priala odísť z tohto miesta, vyslobodiť svojho otca a vrátiť sa domov v jeho bezpečnom náručí. Bála sa o neho a navyše už mala dosť ponižujúceho zaobchádzania. Zdalo sa jej, že už ani nevie, čo je to voľnosť - najprv ju uniesli bratranci, potom bola odkázaná na pohostinnosť chamtivého a na každý jej krok striehnuceho strýka a napokon sa ocitla tu, vydaná na milosť a nemilosť cudzím ľuďom v cudzej krajine. Jej mladosti by sa bolo ešte žiadalo vychutnávať ľahšiu, veselšiu stránku života. Ach, môcť tak byť po boku zbožňujúceho otca, ktorý by jej radil len v takých príjemných záležitostiach, ako sú zamilovaní mladíci. Tí by jej zas vášnivo recitovali sonety a do uška šepkali horúce vyznania a sľuby nekonečnej lásky. - Jej nohy túžili po ľahučkých krokoch tanca. Chcela sa usmievať, flirtovať a placho klopiť zrak. Aspoň raz by sa chcela správať, ako keby jej svet ležal pri nohách, a ona by ho pod láskavým dozorom otca mohla spoznávať.

Ale beda, nebolo to tak a vari to tak ani nikdy nebude!

Pomaly prestala vzlykať, zdvihla hlavu a cez slzy si obzerala špinavú izbu. Zamietli síce podlahu, umyli stenu, kde predtým sídlili netopiere, a pred kozubom očistili kus miesta, na ktoré naukladali kožušiny - tam malo byť jej lôžko, ale napriek tomu to bola holá, špinavá, surová skutočnosť, plná prenikavých pachov a studeného vetra, ktorý si cez škáry v stenách našiel cestu dnu. Bola tu, nesedela na tróne obklopená oddanými ctiteľmi. Jej otec bol buď niekde vo väzení, alebo dokonca mŕtvy.

No Elise si uvedomila, že ak sa bude stále zapodievať sladkými predstavami a nepokúsi sa najprv zmeniť k lepšiemu to, čo je okolo nej, naveky ju pochová zúfalstvo. Ak chce niekedy v budúcnosti viesť príjemnejší život, musí oň tvrdo bojovať.

Ovládla teda svoje rozbúrené city, posadila sa a utrela si slzy. S výdychom úľavy si prezrela izbu ešte raz. Postačí pár menších opráv, poriadne upratovanie, nové plachty na posteľ a pár kusov látky, a izba sa zmení na celkom príjemné miesto. Bude k tomu potrebovať len dostatok energie a trpezlivosti. Ráno však Elise jej čerstvý entuziazmus takmer opustil, keď jej namiesto raňajok predložili neveľmi lákavý tvrdý chlieb, solené mäso a lepkavú ovsenú kašu. A práve gumovitý charakter tejto kaše, ktorá sa odmietala odlepiť z lyžice, ju bezpečne presvedčil o tom, že takéto jedlo jej môže len uškodiť. 

Keď však nadškrtla, že by si mohli z Hamburgu najať kuchára, Fitch len bezmocne pokrčil plecami a už-už otváral ústa, aby podal vysvetlenie, no Elise len mávla rukou a umlčala ho.

„Nechaj to tak," vzdychla. „Ani mi nemusíš hovoriť, že na to nemáme."

Sluha sa útrpne pousmial. „Nuž hej, pani, je mi to ľúto." „Všetkým nám to bude poriadne ľúto, ak sa niekto z nás nenaučí čo najskôr variť. Ja som už síce niekoľko rokov viedla domácnosť so služobníctvom, ale ešte nikdy som nevarila."

Fitch a Spence na seba spýtavo pozreli a obidvaja naraz pokrútili hlavou, čo znamenalo, že nič jedlé sa v tomto dome v najbližšom čase zrejme nevyskytne. Elise ťažko vzdychla a odštipla si z chleba. Začala dúfať, že jeho lordstvo pricestuje čím skôr, inak umrú od hladu.

„A kedy má ten váš lord, gróf či vojvoda vlastne pricestovať?" spýtala sa. „Kde sa teraz nachádza a prečo tu ešte nie je a nestará sa o finančné záležitosti?"

„Musel najprv zariadiť niečo dôležité, pani. O pár dní je tu ako na koni."

 „Hm, čosi dôležité a určite nič dobré," zamrmlala si pre seba Elise a šúchala si akýsi fľak na vlnených šatách. Možno by jej bolo o niečo zlepšilo náladu, keby mala na upratovanie nejaké iné šaty. Ale výber bol slabý - honosná modrá róba alebo handry, ktoré mala práve oblečené. V žiadnom prípade si nemienila krásne drahé šaty, čo dostala na lodi, zničiť pri práci, ale vlnených šiat už mala skutočne plné zuby.

„Je jasné, že musíme ísť nazad do Hamburgu," vyhlásil Spence. „Máme len málo zásob, dačo na dnes a dosť."

„A je jasné, že si nemôžeme dovoliť veľmi rozhadzovať," pripomenul mu dôrazne Fitch.

„Musíme nájsť nejakého kupca, ktorý by nám dôveroval a počkal s platením, kým príde jeho lordstvo."

„A čo ak už Hans Rubert všade natáral, že jeho lordstvo zmizlo na mori? Len tak medzi nami, Spence, koľko sme my dvaja hodní?"

„Musíme to aspoň skúsiť!" oponoval Spence a pre lepšiu názornosť si ešte plesol päsťou do dlane. „Nebudeme tu diškurovať, či nám dakto uverí alebo nie, keď sme sa ešte nikoho nepýtali."

Zhodli sa teda na tom, že cesta do Hamburgu je nevyhnutná, ale vzápätí sa vynorilo toľko problémov, ako keby mali ísť na kraj sveta. Spence ani trochu neveril Fitchovi, čo sa týkalo jednania s nejakým súcitným kupcom, od ktorého by si mohli vyprosiť dlh, a nemal o ňom vysokú mienku ani pokiaľ išlo o stráženie zajatkyne. Ak bolo výsledkom jeho obchodných schopností ubytovanie vo Faulderskom zámku, zdalo sa, že v jednaní sa veľmi nevyzná, a ako väzenského dozorcu ho už Elise mnohokrát preľstila.

Fitch mal tiež isté pochybnosti o schopnostiach svojho kumpána, hlavne keď si spomenul na biedne koníky, ktoré kúpil. „Ty sa veru v obchode s koňmi moc nevyznáš."

„S tými zopár grošmi," vybehol na neho Spence, „čo by si asi tak chcel, keď si predtým premrhal peniaze jeho lordstva na túto zrúcaninu? Nič lepšie ako tie potvory sme si nemohli dovoliť!"

„Môžem vám čosi navrhnúť?" spýtala sa Elise sladkým hláskom. Muži sa obrátili a s istou opatrnosťou ju vyzvali, aby hovorila. „Ak mi dovolíte, aby som išla do mesta s vami," začala, „môžem vám byť na dobrej pomoci. Neviem síce vôbec po nemecky, ale viem čosi o manieroch a záležitostiach vznešeného panstva. Nedá sa nič robiť, keď chcete pôžičku, ako chudáci sa jej asi nedoprosíte."

Fitch rezolútne zavrtel hlavou. „Ani nápad. Čo by nám asi tak urobilo jeho lordstvo, ak by ušla?"

„A čo nám urobí jeho lordstvo, ak neopravíme tú strechu?" rozčúlil sa Spence. „Ja vravím, že má pravdu. Nám dvom nikto na dlh nič nedá."

„Vieš dobre, aká je prefíkaná! A čo ak niekomu v meste povie, že sme ju uniesli? Poštve proti nám celý Hamburg." „Prečo by to malo niekoho zaujímať? Veď je Angličanka." „A krásna ako hociktoré tunajšie dievča!" krútil hlavou Fitch. „Niekomu sa zapáči a ten nám ju ukradne."

„Aj tak vravím, že by mala ísť s nami," nedal sa Spence. „Budeme na ňu musieť dávať pozor... a ešte viac na všetkých chlapov."

Fitch dramaticky rozhodil rukami na znak, že sa vzdáva. „Bude to naša smrť! Daj na moje slová! Ak nás neobesia kupci, je dosť možné, že to urobí jeho lordstvo!"

Fitchove pochybnosti sa okamžite nafúkli do obrích rozmerov, keď po schodoch do haly zišla ich zajatkyňa, elegantne odetá v modrej zamatovej róbe a v plášti. 

Červené vlasy si rozdelila v strede cestičkou a vyčesala si ich do pôsobivého drdola, pričom niekoľko pramienkov sa jej vlnilo okolo tváre. Celok robil priaznivý dojem - vyzerala ako pani z bohatého domu. Nič na nej nepripomínalo zašpinené dievča, ktoré sa od príchodu do zámku nezastavilo a umývalo, drhlo, stĺkalo a zametalo spolu s Fitchom a Spenceom.

Tentokrát sa jej cesta do Hamburgu nezdala taká dlhá ako pri príchode. Tešila sa, že už čoskoro opäť vkročí do civilizácie a bude môcť komunikovať s ľuďmi. Hoci sa obávala, či jej vôbec niekto porozumie, aspoň nemusela byť zavretá medzi štyrmi stenami a koniec koncov, ktovie, aké možnosti na útek sa jej v prístavnom meste naskytnú?

Ešte skôr ako dorazili na trh, zacítila Elise čarovné vône, čo vychádzali z neďalekej krčmy. Raňajší pokrm jej veľmi neulahodil a žalúdok jej to dával poriadne najavo.

Fitch zdvihol nos po vetre a zaňuchal ako vyhladovaný pes, ktorý zacíti pach ranenej husi. Nepotrebovali sa nijako osobitne dohodnúť, všetci traja jednomyseľne obrátili kone ku krčme. Pred bránou zosadli a Fitch so Spenceom dali hlavy dokopy, pracne rátajúc, koľko im ešte ostalo peňazí.

  „Môj ty Bože! Máme ledva toľko, aby sme ako-tak prežili, kým príde jeho lordstvo," s istým prekvapením vyhlásil Spence. „Koľko si to vlastne dal Hansovi Rubertovi?"

Fitch sa žiarivo začervenal a zúrivo potriasol hlavou. „A ty nám povieš, koľko si vyhodil za tieto paripy, na ktorých sme prišli? Veruže ťa poriadne ošmekli!"

Spence sa urazene bránil: „Och, človeče! Teraz sa ti ľahko vraví! Keby si bol prinútil Ruberta, aby nám dal ten dom, čo jeho lordstvo prenajalo, neboli by sme potrebovali žiadne paripy. A takto sme museli väčšinu peňazí nášho pána vyhodiť na zásoby."

„Tak toto je už priveľa!" zreval Fitch a hodil rukou smerom ku krčme. „Zober paničku so sebou dnu a ja tu ostanem. Budem strážiť tieto zdochliny!"

„Tak to teda nie! Žiadne také! Nemám náladu počúvať tvoje kvílenie, že som sa napchával, kým si ty mrzol a hladoval ako žobrák."

Dvaja muži sa ocitli celkom blízko pri sebe, nos pri nose, štuchali sa ukazovákmi a tak sa usilovali jeden druhého poraziť v hádke, že si prestali všímať svoju zajatkyňu. Elise sa zatiaľ potichu vykradla z dvora. Na konci uličky predtým zbadala sťažne lodí a teraz využila nepozornosť svojich rozhorčených strážcov.

Bežala a ako sa blížila k prístavu, nádej na slobodu v nej opäť ožila. Keď prišla na pobrežie, z opatrnosti radšej spomalila krok a poobzerala sa naokolo, hľadajúc kapitána Von Reijna. Bála sa, že ju zazrie, no ak bol na palube, mala väčšiu šancu. Prešla pomedzi stánky a káry predavačov a pozorne skúmala všetky lode v prístave. Iba na niekoľko väčších lodí privážali náklad, ostatné odpočívali pri mólach ako podriemkavajúci obri.

Upravila si na hlave kapucňu, neuvedomujúc si pozornosť, ktorú medzi námorníkmi a kupcami vyvoláva. Do prístavu dámy zväčša nechodili samy, iba ak by si chceli zarobiť pár grošov, a táto vyzerala mimoriadne príťažlivo. Bola mladá, krásna a dobre oblečená, čo jasne signalizovalo, že bude zároveň aj drahá. Nebola zrejme dostupná obyčajným námorníkom, ale iba majetnejším mužom, ktorí si také lahôdky mohli dovoliť.

Starnúci bielovlasý kapitán, ktorý stál opodiaľ, štuchol do lakťa svojho mladšieho spoločníka a upozornil ho na nezvyčajne pekné dievča. Ľadovo-modré oči mladého muža sa najprv od prekvapenia rozšírili, potom v nich zaihrala veselosť. S náhlivým ospravedlnením opustil Nicholas starého kapitána a pretisol sa cez hlúčik mužov, ktorí sa už začali v Elisinej blízkosti zhromažďovať. Dúfal, že sa mu medzitým podarilo z pamäti vyhnať myšlienku na krásu mladej ženy, ale keď zastal za ňou, prekvapil ho účinok jej blízkosti. Mal už čosi po tridsiatke, ale pri pohľade na toto šťúple dievča sa mu tak rozbúchalo srdce, ako keby bol iba nedospelý mladík.

Nicholas si zložil z hlavy klobúk, pričom odkryl svoje slamovožlté vlasy, a jemne, ako keby ju nazýval nejakým nežným menom, zašepkal: „Vrouwelin?"

Elise zalapala po dychu a obrátila sa. Nemohla uveriť vlastným očiam - taká smola! Zo všetkých možných ľudí, čo sú v prístave, narazí práve na kapitána Von Reijna!

Nicholas sklonil hlavu na bok a pri pohľade na ňu mu pery zvlnil úsmev. „Je možné, že ste utiekli svojim dozorcom a teraz si hľadáte loď, ktorá by vás odviezla domov?"

Elise s hnevom odbila jeho pohľad a pozrela inam. „Asi ťažko by ste mi verili, keby som povedala, že to tak nie je, takže načo vám budem vôbec odpovedať?"

„Len veľmi málo lodí sa takto proti zime púšťa na more, vrouwelin."

Elisin zamračený pohľad jasne vyjadroval, aká je vďačná za takúto informáciu. Zdvihla nos a hľadela ponad kapitánovo plece do diaľky.

Kapitán si to však zrejme nevšimol. „Kde ste nechali Fitcha a Spencea?"

Malá, elegantne tvarovaná briadka naznačila smer. „Tamto kdesi sa škriepia, kto z nich sa pôjde najesť."

Nicholas zvedavo zdvihol obočie. „Máte nejaké problémy?"

„Nič, čo by nevyriešil tučnejší mešec a dobrý kuchár," odvrkla. „Jeho lordstvo, nech ho Boh živí, nechalo svoje peniaze na starosť dvom babrákom. Do jeho príchodu im už ostalo len veľmi málo a ani jeden z nich nevie variť."

„Rád poslúžim jeho lordstvu ako veriteľ," ponúkol sa Nicholas. „A čo vlastne potrebujú?"

„Všetko!" lakonicky odvetila Elise. „A na prvom mieste strechu nad hlavou!"

Mužove široké plecia sa zachveli potláčanou veselosťou.

 „No, určite to nebude až také strašné. Veľmi dobre viem, ktorý dom vám jeho lordstvo prenajalo. Je to vynikajúce obydlie."

„Cha! Bývame vo Faulderskom zámku a ten veru ktovieaký vynikajúci nie je!"

„Faulderský zámok?" Kapitán od prekvapenia najprv zabudol dýchať, p o t o m sa srdečne rozosmial. „Aha, takže Hans Rubert to napokon urobil! Oklamal jeho lordstvo, namojveru! Hm, veď on tú chamtivosť stokrát oľutuje. Jeho lordstvu to nebude vôbec po chuti."

„Ak sa vôbec vráti," škodoradostne oznámila Elise.

„Som rád, že vás opäť vidím, Englisch," vzdychol Nicholas, ukájajúc svoju túžbu aspoň pohľadom na dievčininu krásu. „A uzavriem s vami malý obchod, ja?" Stíšil hlas a jeho teutónsky prízvuk zaznel ešte výraznejšie. „Ak budete na jar ešte stále nástojiť, že sa chcete vrátiť do Anglicka, odveziem vás na svojej lodi domov."

Elise na neho pozrela s neskrývaným prekvapením. „Sľubujete mi to na svoju česť?"

Nicholas sa pousmial. „Ja, dávam vám slávnostný sľub, že to urobím."

„A čím vám za tú cestu zaplatím?" opatrne sa opýtala.

„Nepotrebujem vaše peniaze, vrouwelin. Bohato mi zaplatíte svojou milou spoločnosťou."

„Môžem vám zaplatiť," odvetila pevným hlasom. Nemala chuť na nijaký kompromis, ktorý by mohol naznačiť, že jeho pozornosti prijíma. „Nepotrebujem vašu dobročinnosť."

„Nechajte si svoje peniaze, vrouwelin, alebo ešte lepšie, vložte ich niekam, kde vám k nim pribudnú úroky."

„A kto mi v tom asi tak pomôže?" odfrkla Elise, „Hans Rubert?"

„ Mám taký pocit, že Hans Rubert bude mať onedlho problémy. Nein, vrouwelin, tú službu vám poskytnem ja a na dôkaz, že mi môžete dôverovať, vám pridám úroky z vlastnej peňaženky, kým sa dostaví zisk. Povedzte mi, koľko by ste si želali investovať."

Elise na kapitána chvíľu skúmavo pozerala a potom sa rozhodla, že tomuto človeku môže dôverovať prinajmenšom v otázkach majetku. Zvnútra plášťa vybrala koženú peňaženku, do ktorej predtým vložila tretinu svojej hotovosti. Zvyšok mala bezpečne ukrytý pod spodničkou. „Tu máte päťdesiat zlatých sovereignov, s ktorými nakladajte, ako uznáte za vhodné. O mesiac mi vrátite investíciu aj so ziskom. Je to prikrátka lehota, kapitán?"

Nicholas chvíľu pohadzoval mešec v ruke, ako keby odhadoval jeho váhu, a na pery mu sadol úsmev. „Bude to stačiť, vrouwelin. Vlastne už aj viem, kto tieto peniaze potrebuje."

„Kapitán Von Reijn!" Výkrik ich upozornil na Spencea, ktorý k nim bežal, divoko mávajúc rukami. Tesne za ním upaľoval Fitch, celý vysmiaty od radosti, že Elise našiel.

„Našli ste ju!" radostne zvolal Fitch. „ Ó , najsvätejšia Matka! Keď som zbadal, že je zase preč, takmer som prišiel o rozum." Pevne zdrapil Elise za plášť. „Už nám neutečie. Dám na to osobne pozor. Kým nepríde jeho lordstvo, dáme ju pod zámok, veru tak."

Elise hodila Fitchovým smerom zúrivý pohľad. Jeho slová ju pramálo potešili. Podľa spravodlivosti by sa pod jej plamenným zrakom muselo Fitchovo telo obrátiť na popol, ale Fitch jej nevenoval pozornosť, keďže práve dostával od kapitána plný mešec.

„Toto vám bude stačiť, kým príde jeho lordstvo," s úškrnom poznamenal Nicholas. „Som presvedčený, že záležitosť s Hansom Rubertom a s Faulderským zámkom sa čoskoro vyrieši." 

Otočil sa na päte a hlboko sa pred Elise uklonil. „Guten Tag, Englisch. O mesiac sa vám ozvem."

V kútiku úst sa Elise objavil úsmešok a s miernym úklonom hlavy odvetila. „Dobre, takže o mesiac, kapitán."

8.   K A P I T O L A

Vchodové dvere sa rozleteli pod náporom vetra a uprostred snehových vírov sa objavila vysoká postava v plášti, ako keby ju zrodila sila zúriacej víchrice. Skôr ako za sebou prichádzajúci stihol zatresnúť dvere, do haly nafúkala poriadna kopa snehu. Muž si zhodil kapucňu a pozrel sa smerom ku kozubu, odkiaľ na neho s vytreštenými očami hľadeli Spence a Fitch. Husté svetlohnedé vlasy mal nakrátko ostrihané a po brade, ktorá kedysi zdobila jeho hranatú čeľusť, nebolo ani stopy.  Obaja muži na okamih znehybneli, no vzápätí ho spoznali, vyskočili na rovné nohy a takmer prevrhli stôl, keď sa ho rozbehli privítať.

„Lord Seymour! Bez brady sme vás takmer nespoznali," zvolal Fitch s plnými ústami pečenej zajačiny. S námahou prehltol a pokračoval už zrozumiteľnejšie: „Sme radi, že vás vidíme, vaše lordstvo. Išli také chýry, že ste sa utopili v mori." Fitch pocítil markízov skúmavý pohľad a ostýchavo sa odvrátil, aby zakryl červený škrabanec, ktorý mu hyzdil líce. „Aspoň my sme to tak počuli."

Spence podišiel k jeho lordstvu, aby mu zobral premočený plášť, a Maxim prekvapene zdvihol zrak, keď si všimol, že má napuchnuté oko a veľkú hrču nad obočím.

„Čo sa stalo?" spýtal sa Maxim a zhodil plášť. „Vyzeráte, ako keby vás prepadli zbojníci. Čo ste sa zase pobili pre nejakú hlúposť? Alebo ste sa snažili brániť túto zrúcaninu? Asi by veru bolo bývalo lepšie, keby ju obsadil niekto iný. Vyzerá to tu všelijako, len nie ako zámok. Prečo vlastne nie ste v sídle, ktoré som si prenajal?"

Fitch si horlivo mädlil ruky a vysvetľoval: „Išli sme k Hansovi Rubertovi po kľúče, presne tak ako ste nám prikázali, ale on nám povedal, že počul, že ste sa utopili v mori, a že tam preto teraz býva jeho ovdovená sestra."

„A čo ten mešec peňazí, ktorý som mu dal, aby dom ponechal na moje meno?" Maxim od rozčúlenia zvýšil hlas. „Kde je?"

Fitch o niekoľko krokov ustúpil, aby sa vyhol prenikavému pohľadu zelených očí. „Nedal nám nijaké peniaze, ale povedal, že tento zámok je váš a že v ňom môžete zostať, dokedy chcete."

„Nech ten ničomník na mieste skape!" zahrmel Maxim a vykročil smerom k nim.

„Nemali sme ani potuchy, čo máme robiť, pane!" Spence sa ponáhľal utíšiť narastajúci hnev jeho lordstva. „Toto neni veľmi vhodné miesto pre urodzenú dámu, ale kým nám kapitán Von Reijn nedal mešec, nemali sme dosť peňazí, aby sme si mohli prenajať dačo lepšie."

„Vyberiem sa za Hansom Rubertom a porozprávam sa s ním," výhražné sľúbil Maxim. „Ešte šťastie, že som v prístave stretol kapitána Von Reijna a že ma poslal sem. Inak by som vás nikdy nenašiel. Kapitán mi nič nevysvetlil. Len mi povedal, že sa vyskytol nejaký problém. Takže toto je ten problém?" Na tvári sa mu objavil ustarostený výraz. „Čo je so slečnou? Je v poriadku?"

„Áno, pane," povedal Fitch a pozrel sa na svojho spoločníka, ako keby sa mu o tom veľmi nechcelo hovoriť. „Je zdravá ako rybička."

„ Áno, áno," horlivo prisvedčil Spence. „Slečna je čulá a k o lúč jarného slnka."

„Čo sa vám teda stalo, že ste samý škrabanec a modrina?"

Obaja muži okamžite obrátili svoju pozornosť inam. Jeden začal z Maximovho plášťa vytriasať sneh a druhý zdvihol ruku a pozýval ho ku kozubu.

„Poďte sa zohriať, pane," zvolal  Fitch. „ Máme tu aj dáku poživeň, hoci neviem, či vám to bude chutiť." Prebehol cez halu a privliekol na koniec stola veľkú stoličku s vysokým operadlom, aby Maxim mohol sedieť blízko ohňa.

V Maximovi skrslo podozrenie. Pozorne svojich mužov sledoval a vŕtalo mu hlavou, čo sa to vlastne snažia zatajiť. Boli nervózni ako deti, ktoré prichytili pri nejakom pestve. „Takže?" zrúkol. „Čo vám odpadli jazyky? Chcem vedieť, čo sa tu stalo."

Obaja splašene vyskočili a prvý sa ozval Fitch. „Ide o mladú pani. Nahnevala sa na nás, lebo sme ju zatvorili do jej komnát a nechceli sme ju pustiť von."

Maxim sa pri tejto predstave pobavene zasmial. „Ale no tak, vymyslite si niečo lepšie." Nešlo mu do hlavy, že by za ich zranenia bola zodpovedná tá jemná a mierna kráska, ale zdalo sa, že obaja muži to myslia úplne vážne.

„Naozaj, pane. Keď sa nám v Hamburgu pokúsila ujsť, tak sme ju priviedli naspäť a dvere na jej komnatách sme zvonku zavreli na závoru, aby zase neušla," vysvetľoval Fitch. „Podľa toho, ako vyvádzala, sme sa obávali, či ju neposadol diabol."

„Veľmi sa na nás nahnevala," pridal sa Spence. „Nadávala nám a hádzala po nás, čo jej prišlo pod ruku. Keď jej Fitch priniesol jedlo, tak sa pokúšala vylomiť dvere kutáčom. A mňa udrela do oka, keď som ju chytil, a keď som ju priviedol naspäť do komnát, tak ma dverami tresla do hlavy. Nepáčilo sa jej, že ju chceme zatvoriť."

„A čo slečna? Nezranila sa pri tom?" spýtal sa netrpezlivo Maxim.

„ Nie, pane," horlivo ho ubezpečil Spence. „Len sa na nás trochu nazlostila, to je všetko."

 Maxim bol v pokušení vyvrátiť ich príbeh ako divoké zveličovanie, ale nemal na to právo, kým sa podrobnejšie neoboznámi s tým, čo sa stalo. Celé mu to nejako nešlo dokopy s predstavou krehkej osôbky, ktorú predsa tak dobre poznal.

„Idem za slečnou." Prešiel cez halu a vybehol po schodoch. Na druhom poschodí prešiel cez chodbu a zastal pred masívnymi dubovými dverami, na ktorých bola ťažká závora, ktorá zabraňovala, aby sa dali otvoriť zvnútra. Opäť si spomenul na jemné, tmavovlasé, príjemné dievča a začudovane pokrútil hlavou. Vari mu na nej predtým niečo uniklo?

No ešte bolo priskoro robiť nejaké závery, kým sa jej nespýta, čo sa vlastne stalo. Jemne zaklopal na dvere. „Arabella, si oblečená? Chcel by som sa s tebou porozprávať."

Keď sa ani po opakovaných pokusoch nik neozýval, Maxim nadvihol závoru a otvoril dvere. Komnata vyzeral prázdna, a tak vstúpil a rozhliadol sa.

„Arabella? Kde si?"

Elise bola prikrčená pri stene za dverami a chystala sa zaútočiť na toho opovážlivca, čo chcel vojsť do jej komnaty. Zamrazilo ju, keď sa v miestnosti ozval vrúcny a zvučný hlas, ktorý v nej vyvolal spomienky na Bradbury Hall. Vystúpila /. úkrytu a v spustenej ruke držala malý stolček, ktorým chcela ovaliť návštevníka. Hoci bol oblečený ako zámožný lord a mal oholenú bradu, nebolo pochýb, že je to ten príťažlivý darebák.

„Čo to tu doparoma..." Prekvapene zvraštil obočie, keď ju zbadal. „ Č o tu robíte?"

„Tak to ste boli vy!" zafírovomodré oči na neho vrhali zúrivé blesky. „Vy ste im prikázali, aby ma uniesli! A ja som si myslela... no počkaj!"

Zdvihla ruku, v ktorej držala stolček, a z celej sily sa na neho zahnala. Maxim ledva uskočil, a keď videl, že sa opäť chystá na útok, vytrhol jej zbraň z ruky.

„Kde je Arabella?" spýtal sa príkro. Očami prebehol po všetkých kútoch komnaty, ale nebolo po nej ani stopy.

„Takže Arabella?" zavrčala jedovato Elise. Takto je to teda! Rozkázal svojim mužom, aby uniesli Arabellu, a oni namiesto nej chytili ju. Krásne pery sa jej skrivili pohŕdaním, keď pokračovala: 

„Arabella je nepochybne tam, kde má dobrá manželka byť... pri svojom manželovi... a zrejme v Anglicku."

„V Anglicku?" Maximovi sa naraz v hlave rozjasnilo a začala v ňom kypieť žič. Dobre si túto ženskú pamätal. Za to, že ju tu našiel namiesto svojej bývalej snúbenice, bola určite zodpovedná ona, či už mala nejaký plán, alebo či tu zohrala úlohu náhoda. „Prečo ste tu?"

Ľahostajne mávla rukou smerom ku dverám. „Spýtajte sa svojich mužov. Oni ma uniesli."

„Mali príkaz, aby sem priviedli Arabellu," oznámil jej úsečné. „Prečo ste tu namiesto nej vy?"

„Vy zadubený hlupák!" odvrkla Elise. „Nepočúvate, čo vám hovorím? Spýtajte sa svojich mužov! Tí dvaja ťuťmáci na mňa čakali v Arabelliných komnatách. Potom si už pamätám len to, že ma uniesli!"

„Zaškrtím ich holými rukami!" zreval Maxim. Zvrtol sa na opätku a vyletel z miestnosti. Schody bral po troch a celým zámkom sa niesol jeho nahnevaný hlas. „ Fitch! Spence! Kde ste, doparoma?"

Tí dvaja už vyšli z haly, ale keď začuli jeho lordstvo, okamžite sa naraz vrhli ku dverám. 

Chvíľu trvalo, než sa im ich podarilo otvoriť, vrútili sa dnu a lapajúc po dychu zastali pred markízom, ktorý ich čakal uprostred haly. S rukami vbok sa na nich zadíval zlovestným pohľadom, a keď prehovoril, jeho hlas znel ako údery hromu. „Viete, čo ste urobili?"

Obaja sa na seba zarazene pozreli. Vtom začuli kroky a bojazlivo zdvihli hlavy ku schodisku, po ktorom zostupovala zajatkyňa. Usmievala sa, ale jej úsmev neveštil nič dobré. Čo také vykonali, že na seba obrátili jej hnev?

Splašene hľadeli raz na dievča, raz na lorda a uvedomili si, že na ich tvárach niet ani stopy po radosti zo stretnutia. Markíz bol nepochybne nahnevaný. Jeho zelené oči sršali hnevom a lícne svaly mal napnuté na prasknutie.

Pozrel sa cez plece na dievča a pomalým hlasom ju požiadal: „Boli by ste taká láskavá, madam, a povedali by ste nám, kto ste?"

Elise pokračovala v zostupe po schodoch s hrdosťou kráľovnej. „Som Elise Madselin Radbornová." Jej mäkký hlas sa rozliehal halou. „Jediný potomok sira Ramseyho Radborna, jediná neter Edwarda Stamforda a prvostupňová sesternica jeho dcéry Arabelly."

Sluhom od prekvapenia klesli sánky a civeli na Elise, ako keby odmietali uveriť vlastným ušiam. Obrátili sa v nemej prosbe k markízovi a konečne si uvedomili príčinu jeho hnevu. Aj on na ňu hľadel, ako keby ho prekvapilo, čo počul, ale keď sa k nim otočil, na tvári sa mu opäť objavil rozzúrený výraz. „Už chápete, čo ste spravili?"

„Prosím vás, pane," nesmelo sa ozval Fitch. „My sme to nevedeli!"

„Mali ste sa ubezpečiť, že je to ona!" Maximov ostrý hlas preťal izbu. „Neopísal som vám ju...?"

„Áno, a my sme si mysleli, že je to ona."

„Povedal som, že má hnedé vlasy!"

Fitch zdvihol ruku a ukázal na dlhé husté pramene, ktoré jej padali na plecia. „A toto nie je hnedá, pane?"

„Čo si slepý, človeče?" zrúkol Maxim. „Nevidíš, že je to červená?"

Fitch bojazlivo vyskúšal pánovu trpezlivosť. „Alebo červenohnedá?"

„A nepovedal som, že má sivé oči? Nie modré!"

Fitch bol už radšej ticho a schoval sa za svojho druha.

„Nebolo ťažko pomýliť si ich, pane," bránil sa Spence. „Komnaty, do ktorých ste nám prikázali ísť, boh tmavé, a keď sme tam čakali, prišla iba táto slečna. Nikto iný tam nebol, pane."

„Povedal som vám, aby ste uniesli Arabellu!" zreval Maxim a pozrel sa na Elise. Tá odrazu pochopila, prečo sa obaja sluhovia tak báli jeho hnevu. Už svojou prítomnosťou ovládol celú miestnosť a teraz z neho nespúšťali oči. „A vy ste mi namiesto toho dovliekli toto pojašené dievčisko! Na čo mi je? Edward Stamford má priveľmi rád svoj majetok, než aby si robil starosti s jej zmiz..." Elise, smelá ako vždy, sa ho opovážila prerušiť. „Môžete ma poslať naspäť."

Maxim sa na ňu udivene pozrel a potom sa jeho tvár opäť zatiahla hnevom. „Verte mi, madam, že keby to bolo možné, okamžite by som tak urobil, ale obávam sa, že momentálne je to úplne vylúčené."

„Ak sa obávate, že by som vyzradila, kde ste alebo že ste zodpovedný za môj únos, tak vám môžem sľúbiť, že budem mlčať. Máte moje slovo."

„Som obvinený z vraždy a zo sprisahania proti kráľovnej, slečna Radbornová." Z jeho hlasu vyznieval sarkazmus. „Pochybujem, že by ste mohli ešte viac poškodiť mojej povesti. A okrem toho, madam, Alžbeta tu nemá nijakú moc, takže som v bezpečí pred katovou sekerou."

„Nepotrebujete ma tu," snažila sa ho presvedčiť. „Sám ste to povedali. Prosím vás, nechajte ma odísť." „Bohužiaľ, madam, aj tak musíte zostať." Elise od zlosti dupla malou nôžkou. „Musíte ma pustiť! Musím ísť hľadať svojho otca! Možno niekde leží zranený... Ja som jediná, kto ho pôjde hľadať. Potrebuje ma. Nechápete to?"

„Viem, že uniesli sira Ramseyho Radborna," odvetil Maxim. „Ak ste naozaj jeho dcéra, tak vám musím povedať, že som počul, že ho naložili na nejakú loď a odviezli z Anglicka. Ak je to pravda, tak sa tam budete za ním zbytočne vracať." Elise sa na neho prudko pozrela. „Kam ho mohli odvliecť? A prečo?"

„Mohli ho odvliecť kamkoľvek," odvetil lakonicky Maxim. „Ja tu nezostanem!" skríkla Elise so slzami na krajíčku. 

Ako teraz môže dúfať, že nájde svojho otca, keď ho bude musieť hľadať po celom svete?

„Momentálne nemáte inú možnosť, iba prijať moju pohostinnosť," povedal Maxim, zľahka kývol hlavou a odvrátil sa. „Ospravedlňujem   sa."

Priskočila k nemu a schmatla ho za ruku, takže sa k nej musel opäť otočiť. Pobavene na ňu hľadel a jeho posmešný úsmev v jej vyvolal túžbu zaryť mu nechty do jeho peknej tváre.

„Vaši muži ma uniesli z domu môjho strýka," zavrčala. „Strčili ma do truhlice a dovliekli ma do tejto zrúcaniny. A vy si teraz pokývate hlavou a poviete, že sa mi ospravedlňujete? Nie, drahý pán vrah, takéto ospravedlnenie nestačí, aby ma odškodnilo za to, čo som si vytrpela!"

Zvedavo nadvihol obočie. „A aké pokánie mi teda uložíte, madam?"

„Nebudem mať pokoja, kým nenájdem svojho otca. Nechápete to? V Anglicku budem mať väčšiu šancu nájsť niekoho, kto by vedel, kam ho odvliekli. Musíte ma okamžite dopraviť domov."

Ľahostajne mykol plecami. „To je vylúčené." Elise zaškrípala zubami a stala si na špičky prstov, aby mu mohla vychrliť svoje hrozby priamo do tváre. Oči jej zaiskrili hnevom, keď na to zareagoval posmešným úsmevom. „Pane, varujem vás, aby ste sa mali na pozore! Ak ma tu budete držať, nebudete mať ani chvíľu pokoja! Urobím vám zo živote peklo a budete do smrti ľutovať deň, keď ste prikázali uniesť Arabellu. Moja sesternica by vám možno poskytla lásku a spoločnosť, no od mňa sa vám dostane len nenávisti a pohŕdania. Budete si želať, aby to bol všetko iba zlý sen!" Maxim sa pochybovačné uškrnul. „Ale no tak, ste príliš krehká na to, aby ste dokázali uskutočniť svoje hrozby." Pozoroval, ako jej od zlosti očervenela tvár, a chlácholivo jej na plece položil dlaň. „Upokojte sa a zamyslite sa nad tým, čo ste povedali. Poradil som si už aj s mužmi, ktorí boli dvakrát toľkí čo vy. Musel by som sa zblázniť, keby som sa chcel brániť pred takýmto nežným nepriateľom."

„Ale aj tak, pane," zasyčala Elise a odsotila mu ruku. „Budem vás mučiť, až kým ma nepustíte."

Maxim si uvedomil, že svoje hrozby myslí vážne, no neostávalo mu nič iné, len pokrútiť hlavou nad jej trúfalosťou. Ešte nikdy nestretol takúto svojhlavú a bojovnú dievčinu. „Majte rozum," uškrnul sa. „Ak ma budete znervózňovať, tak vás dám zase zavrieť do komnát..."

„Len cez moju mŕtvolu!" Elise sa zahnala na jeho vyškerenú tvár, ale zovrel jej ruku skôr, ako stihla dopadnúť na svoj cieľ.

„Vidíte, aké sú vaše hrozby smiešne?" spýtal sa jej takmer nežne. Zahľadel sa na jej zápästie, ktoré zvieral v ruke, a povedal: „Keby som mal hodnotiť, tak by som povedal, že ste dosť drobná... ako už dievčatá bývajú."

Opäť sa na neho pokúsila zahnať, ale v tom momente ju druhou rukou zovrel za bok a vydvihol ju do vzduchu. Zalapala po dychu a zaprela sa mu do ramien, aby nespadla. Zhrozila sa, keď si uvedomila, že vlnené šaty veľmi nechránia jej počestnosť, a cítila jeho ruku na svojom zadku. Jeho teplo prenikalo aj cez látku a vohnalo jej do líc rumenec.

„Tak čo, dievča?" Maxim zaklonil hlavu, prebehol pohľadom po jej prudko sa nadvihujúcich prsiach a potom sa jej s úsmevom zadíval do zafírových očí. „Kto bude mačka a kto myš? Mohol by som vás zjesť na večeru. Určite by som si pochutnal."

Elise neprotestovala, ale zámerne zmiernila svoje spôsoby. Ak ho nepremôže silou, tak jej určite poslúži rozum a ženské zbrane. Nahla sa k nemu s nesmelým úsmevom, ktorý by obmäkčil srdce každého muža, ale na Maxima to malo zničujúci účinok. Najprv bol viazaný snúbeneckou prísahou a potom sa niekoľko týždňov zotavoval zo zranení. Štíhle, pôvabne tvarované telo, ktoré o neho opieralo, a mäkké prsia, ktoré ho šteklili na tvári, mu takmer vyrazili dych. Jej ženskosť v ňom prebudila vyhladované zmysly. Prestal byť ostražitý a o chvíľu pocítil prudkú bolesť v uchu. Elise využila jeho nepozornosť a z celej sily sa mu zahryzla do lalôčika.

Maxim povolil svoje zovretie a ona mu vykĺzla ako veverička a prebehla cez celú miestnosť ku stolu. Tam si sadla a pozerala sa, ako si drží zakrvavené ucho. Jej útok na neho zaúčinkoval ako vedro s ľadovou vodou. Nezmiernil však jeho hnev.

„No tak, mačka, chyť si ma," zavrtela hlavou a zasmiala sa. Potom si nasadila súcitný pohľad. „Chudáčik, veľmi som vám ublížila?"

Pomaly sa k nej začal približovať so zámerom, že jej uštedrí lekciu, na ktorú len tak ľahko nezabudne. Elise ho napäto pozorovala, a keď sa zdalo, že mu už stačí len natiahnuť ruky a zovrieť ju, vyskočila s prudkosťou, ktorá ho prekvapila. Schmatla panvicu z dlhou rúčkou, ktorá visela nad kozubom, a zahnala sa na neho. 

Maxim sa uhol, ale nepočítal s tým, že ju pustí z ruky, a panvica mu bolestivo oškrela bok hlavy.

„Prestaň, dievčisko!" Teraz bol už presvedčený, že mu chcela rozbiť hlavu.

Elise sa rozbehla ku schodišťu, lebo vedela, že jej hrozí nebezpečenstvo.

„Pane! Neubližujte jej!" zakričal Spence a zúfalo zopäl ruky.

Maxim ignoroval jeho prosbu a vyrazil za ňou. Fitch a Spence sa ponáhľali za ním a napochytro nevedeli, čo majú robiť, aby zmiernili jeho hnev. Ešte nikdy sa neocitli pred takouto dilemou, lebo jeho lordstvo bolo v prítomnosti dám obyčajne veľmi zdvorilé. No aj oni už mali možnosť pocítiť Elisin hnev a vedeli pochopiť, že sa prestal ovládať. Toto dievča predstavovalo tvrdý oriešok pre každého muža, či už bol nízkeho, alebo urodzeného pôvodu.

Elise strhla zo steny masívny svietnik a z celej sily ho šmarila dolu schodmi. Svietnik sa skotúľal k Maximovi, trafil ho do holennej kosti a podrazil mu nohy. Keď sa ako tak pozviechal, zazrel už len okraj sukne na poschodí. Nasledoval treskot dverí a škrípanie závory.

„Pane! Ste zranený?" spýtal sa horlivo Spence a pomáhal markízovi vstať. Veľmi mu odľahlo, že na upokojenie jeho lordstva nebolo treba použiť silu.

„ Zmizni!" zavrčal Maxim a odsotil ho. Išlo ho rozhodiť od zlosti, keď si uvedomil, že tá potvora je pred ním v bezpečí. Musel si priznať, že nebola až taká bezbranná, ako si spočiatku myslel. Nebola to nijaká myška, ale rozzúrená čertica.

Chytil sa za poranené ucho a zamračil sa na svojich sluhov. „Tak! Čo mi teraz poviete?"

„Čo vám máme povedať, pane?" odvetil Fitch a nervózne si prešiel rukou po mohutnom bruchu. „Urobili sme strašnú chybu a ak sa nám rozhodnete odseknúť ruky, tak si to veru celkom zaslúžime."

„Spence?" markíz zdvihol spýtavo obočie a čakal na odpoveď druhého muža.

Vyšší zo sluhov prešiel palcom na nohe po kamenej dlážke a spomenul si, že ešte pred týždňom bola pokrytá hrubou vrstvou špiny. „Je mi toho dievčaťa veľmi ľúto, keď sme to takto celé poplietli. Ak nás prepustíte, tak by som jej rád pomohol, aby sa v bezpečí dostala domov k svojmu strýkovi."

Maxim nad jeho odpoveďou dlho uvažoval a vycítil z nej úprimnú túžbu napraviť, čo sa stalo. „Je tu ešte jeden problém, kvôli ktorému ju nemôžem poslať naspäť."

„O čo ide, pane?"

„Jej otca uniesli a som presvedčený, že by bola vo veľkom nebezpečenstve, keby sa vrátila do Anglicka skôr, ako bude on na slobode. Okrem Edwarda jej tam nemá kto poskytnúť ochranu a veľmi dobre viem, aký je to zbabelec."

„Potom ju tu, pane, musíme držať kvôli jej vlastnej bezpečnosti."

„Presne tak."

„Poviete jej, aké nebezpečenstvo jej hrozí?"

„Uverila by mi?"

„ Nie, pane, ale bude vás nenávidieť za to, že ju tu držíte."

Maxim bezradne mykol širokými plecami. „Musím znášať nenávisť aj silnejších nepriateľov, ako je ona."

Fitch na neho pozrel pochybovačným pohľadom. „Pchá! Len počkajte, keď ju spoznáte. Ešte som nevidel takú krvilačnú šelmu."

Maxim si so smutným úsmevom pošúchal navreté miesto na hlave. „To máš pravdu, Fitch."

„Ale čo vaša snúbenica, pane?" naliehal Spence. Maxim sa na chvíľu zamyslel a potom si rezignovane vzdychol. „Vyzerá to tak, že je už pre mňa stratená. Nemôžem sa teraz vrátiť do Anglicka. V tomto Edward vyhral. Má svoju dcéru a môj aj Relandov majetok. Ešte ubehne veľa mesiacov, kým sa s ním budem môcť porátať."

„To je tak, pane, niekedy sa plány nevydaria," vzdychol si sústrastne Spence. „Ale napokon to aj tak vždy vyzerá, ako keby opraty držala dajaká múdra ruka. Ak sa nám aj s Fitchom napokon podarí uchrániť to dievča pre nebezpečenstvom, budem na to kvôli nej hrdý, ale zároveň mi to všetko bude kvôli vám ľúto."

Maxim zostal ticho. Nemohol týmto múdrym slovám protirečiť, ale logika aj tak neutíšila tupú bolesť v jeho srdci. Pomaly začal vystupovať po schodoch a udeľoval rozkazy. „Doneste mi do komnát jedlo a pivo a zohrejte mi vodu. Potom ma nechajte na pokoji. Potrebujem sa dozajtra dobre vyspať..."

„ No...prepáčte, vaše lordstvo..." zvolal Fitch, ktorého zase čosi trápilo.

Maxim sa zastavil, obrátil sa a čakal na jeho slová. Vycítil, že mu ešte čosi musí povedať, a podľa jeho váhavého spôsobu vedel, že mu to nie je príjemné.

„No... vaše lordstvo... už sme začali upratovať zámok. Umyli sme schody a podlahu v hale a trochu sme poupratovali komnaty urodzenej slečny..."

„Pokračuj," posmelil ho Maxim, zvedavý, čo sa z toho vykľuje.

„Zabralo nám to toľko času," Fitch si zase začal nervózne hladkať brucho, „že sme vám nestihli upratať komnaty."

Maxima to trochu nahnevalo, ale vedel, že mu bude stačiť aj čistá posteľ. „Bude to musieť počkať do zajtra. Stačí mi, ak budem mať kde hlavu zložiť."

„No... vaše lordstvo..." pokračoval nesmelo Fitch.

Maximovi sa napli lícne svaly. Išlo tu o čosi vážnejšie. „Čo je, Fitch?"

„No... viete, pane..."

„No čo je?" skríkol Maxim. „Čo sa stalo?"

„Povala!" vyhŕkol Fitch. „Ešte sme neopravili povalu."

 „A čo je s povalou?" vyštekol zlostne Maxim, lebo už začínal byť nervózny.

„Je na nej diera veľká ako kotol, vaše lordstvo. Asi vám tam nebude veľmi pohodlne. Nechceli by ste sa radšej uložiť do haly ku kozubu?"

Maxim sa na neho zahľadel chladnými zelenými očami a rovnako chladne sa ho spýtal: „Koľko bude podľa teba trvať, kým sa dajú moje komnaty do poriadku?"

„No, bude treba aspoň deň na opravu okeníc a dvier a potom dva alebo tri dni na opravu povaly. A to ešte nerátam zametanie a umývanie."

Maxim sa otočil a začal zostupovať do haly. „Najem sa dolu pri kozube, ale keď sa vrátim, tak chcem, aby boli komnaty pripravené na n o c , aj keby ste mali nad posteľ porozvešiavať kože. Ak sa vám to nepodarí, strávite zimu v stajni s Eddym. Vyjadril som sa dosť jasne?"

„Samozrejme, p a n e , " ponáhľal sa ho uistiť Fitch. Už začal horúčkovito premýšľať, čo všetko bude treba spraviť. Nemôžu si dovoliť stratiť ani minútu. „Pripravím vám večeru a pustím sa do roboty."

„S tým si nerob starosti. Ja sa obslúžim. Nemáš času nazvyš."

„Áno, pane," súhlasil rýchlo Fitch.

Spence zatiaľ utekal po metlu a vedro s vodou. Nemal ani najmenšiu chuť robiť celú zimu spoločnosť Eddymu v stajni. Za stajňou síce bola miestnosť s kozubom a komínom, ale nepredpokladal, že by im jeho lordstvo dožičilo toľké pohodlie, ak nestihnú splniť svoju úlohu. Nebol si istý, aké bude v tejto studenej krajine počasie v nasledujúcich mesiacoch, ale už si obľúbil teplo riadne naloženého kozuba a pohodlie dobre vystlaného slamníka.

9.   K A P I T O L A

Elise odhrnula kožušiny a dovolila ostrému, studenému vzduchu, ktorý prúdil cez komnatu, aby jej ovial tvár a plecia a aby svojím čerstvým a chladivým dotykom odohnal posledné stopy spánku. Od závanu chladu jej naskočila husia koža a dych sa jej premieňal na ľadovo-biele obláčiky pary. Chlad ju prenikal, až kým nezačalo hroziť, že kýchne, a hoci si štíhlymi prstami zapchávala nos, potreba kýchnuť bola čoraz silnejšia. Krátko sa nadýchla, posadila sa na posteli a rozkýchala sa. Sčerveneli jej oči a začala smrkať.

„Prekliaty lotor!" Nahnevane klesla naspäť na posteľ a rozmýšľala, ako sa asi vodí pánovi tejto zrúcaniny v jeho rozľahlej komnate. V noci ho počula kráčať hore schodmi a zatiaľ nezišiel dolu. Bolo by spravodlivé, keby trpel viac ako ona, lebo sa v tomto zajatí ocitla jeho vinou. Zaslúžil by si, aby pocítil toto chladné ráno tak, aby naň už nikdy nezabudol. No nebola si istá, či by sa jej túžba po pomste upokojila, ak by sa na neho zrútila hoci celá povala a ocitol by sa doráňaný a poudieraný medzi hromadou trámov a dosiek.

Znovu sa zababušila až po bradu do kožušín a schúlila sa v ich teple. Dážď, sneh a čľapkanica z predošlého dňa zamrzli. Srieňom pokryté okná sa leskli a trblietali vo svetle vychádzajúceho slnka. No zlatistý kotúč svojimi lúčmi nestačil vyhriať komnatu a hoci Elise najprv uvažovala, že opustí svoju útulnú skrýšu a prihodí na sliepňajúce uhlíky v kozube čerstvé triesky a polená, odmietla takéto múky podstúpiť a intenzívne si želala, aby tu bolo nejaké služobníctvo, ktoré by prišlo a založilo by oheň. Vždy bola skôr sebestačná, pokiaľ išlo o svoje potreby, alebo si to aspoň vždy myslela, no to bolo ešte predtým, ako prišla do tohto severského podnebia. Teraz si uvedomila, o čo všetko sa staralo služobníctvo. Prikladanie do vyhasínajúceho ohňa, príprava chutných pokrmov, zohrievanie a nosenie vody do kúpeľa - to boli len niektoré zo služieb, ktoré predtým považovala za samozrejmé a ktoré jej teraz bolestne chýbali. To bol len jeden z ďalších dôvodov, prečo sa búrila proti svojmu zajatiu, a hoci sa o seba dokázala pomerne dobre postarať, zaumienila si, že Maxim Seymour si od nej v budúcnosti vypočuje množstvo sťažností na nedostatky svojej podivuhodnej domácnosti.

Trápilo ju ešte veľa iných vecí, ktoré mu chcela vyhodiť na oči. V neposlednom rade napríklad to, že vyzerá ako nejaká divoška. Jej vlnené šaty sa dali sotva označiť za vhodný odev pre akúkoľvek ženu, nieto ešte pre mladú dámu.

„To všetko preto, lebo ten zaľúbený idiot si zobral do hlavy, že unesie svoju milovanú!" Oči sa jej zúžili do šikmých, pichľavých modrých čiarok. „Ešte za to zaplatí - a veľmi draho!"

„ Za všetko toto utrpenie!" Nechala voľný priechod svojim ponosám. „Radbornovci by sa od tohto bezočivca mali čomu učiť! Svojou pochabosťou ďaleko prekonal všetky druhy mučenia, ktoré používa môj bratranec. Veď on uvidí, čo je to pomsta."

Elise si štíhlymi prstami chytila nos, aby zabránila ďalšiemu kýchnutiu, a posadila sa na okraj postele. Keď ju prestalo štekliť v nose, prešla si dlaňou po ruke a pocítila drsnú husiu kožu. Prehodila si jednu ešte stále vyhriatu kožušinu na plecia a zvažovala svoje rozpoloženie. Keď sa včera večer vyzliekla, šaty si neprezieravo nechala prehodené cez stoličku pri kozube, ktorý do rána vychladol, a od postele k nemu viedla dlhá cesta.

Opatrne vystrčila jednu nohu, no pri prvom dotyku s chladnou dlážkou ju stiahla späť. Opäť pozbierala odvahu. Napokon, múky z chladu nebudú trvať večne. Zaťala zuby, spustila kožušinu a vyskočila zo svojej útulnej skrýše. V behu schytila šaty, rýchlo sa vrhla naspäť do postele a schúlila sa pod kožušiny, až kým sa konečne nezohriala. Hŕba šiat ju chladila na nahom tele, no pod ochranou prikrývok sa postupne obliekla. Potom vstala ako vtáčik, čo vyletí z hniezda, obrátila tvár k teplým lúčom slnka a znova sa posadila. Prstami si prečesala rozstrapatené vlasy, aby im aj bez kefy a hrebeňa dodala aký-taký tvar. Dôkladnejšia očista bude musieť počkať, až kým zohreje vodu a bude sa môcť pohodlnejšie pohybovať po miestnosti. Predstava umývania sa v studenej vode ju vôbec nelákala. V miestnosti bola taká zima, že voda vo vedre, ktorú jej včera večer priniesol Fitch, bola určite pokrytá vrstvičkou ľadu.

Elise sa zastavila. Hlavou jej prebleskla myšlienka a v zamyslení skoro prevrhla drevené vedro. Ak niekedy chcela, aby nejaký muž venoval pozornosť jej hrozbám a uvedomil si, že si s ňou len tak ľahko neporadí, tak práve teraz na to nastal ten vhodný čas. Posledný pohľad na lordove komnaty ju ubezpečil, že dvere sú ešte stále nakrivo a že pre ňu nebudú predstavovať prekážku. Ak všemocný lord ešte spí, mohla by zahájiť svoj prvý útok na pevnosť pýchy a mužskej sily.

Elise vkĺzla do svojich topánok z mäkkej kože, rýchlo podišla ku kozubu a vyskúšala vodu vo vedre. Bola dostatočne studená, aby vytrhla zo sladkého spánku aj toho najväčšieho spáča. Zobrala vedro a podišla ku dverám. Tu sa zastavila, priložila ucho na drevo a počúvala. Nepočula nič podozrivé, preto opatrne nadvihla vnútornú závoru a ešte opatrnejšie vykročila na chodbu. Fitchovo a Spenceovo hlasné chrápanie, ktoré sa ozývalo odspodu, ju uistilo, že je všetko v poriadku - aspoň pokiaľ ide o nich dvoch. V lordovej komnate však môže byť všetko inak.

Počkala a načúvala, no z rozľahlých izieb neprenikali von nijaké zvuky, a tak začala opatrne stúpať po schodoch. Srdce sa jej prudko rozbúchalo, keď vyšla hore a po špičkách vykročila smerom ku dverám do pánových komnát. Takmer sa ani neodvážila dýchať, keď cez prelomené dosky nazrela do miestnosti, do ktorej cez okná a otvor v povale prenikali lúče bledého zimného svetla. Pod dierou v povale bola postavená drevená nádoba na zachytávanie snehu.

Na drevenom baldachýne bol zavesený akýsi stan, ktorý mal slúžiť ako ochrana pred prievanom. Zjavne poskytoval určité pohodlie, pretože na priestrannej ozdobne vyrezávanej posteli spokojne ležal jej súper, vydaný napospas jej zámerom. Jeho pekná tvár bola otočená smerom k nej a tmavé mihalnice mal zavreté hlbokým spánkom. Kožušinová prikrývka mu siahala po pás a odhaľovala celú hornú časť tela. Aj v spánku bolo vidno, aký je mocný. Na ramenách a na rukách sa mu črtali obrysy svalov. Hruď mu pokrývalo husté, kučeravé svetlohnedé ochlpenie, ktoré sa postupne zužovalo do tenkého pásika smerujúceho pod kožušinovú prikrývku. Niekoľko jaziev na hrudi i na rukách svedčilo o tom, že je to muž, ktorý sa častokrát postavil proti nepriateľom a boj prežil.

Elise sa uistila, či má pripravenú ústupovú cestu, pretože si uvedomovala, že keď na neho vyleje vedro, musí čo najrýchlejšie utiecť. Ako sa blížil ten okamih, prudko sa jej rozbúchalo srdce a prebehla ňou triaška. Fitch a Spence dali predsa dostatočne jasne najavo svoj strach z tohto muža, je ona vari blázon, že sa opovažuje vyvolávať jeho hnev?

Nemilosrdne potlačila pochybnosti. Ten podliak si nezaslúži nič iné ako pomstu. Posteľ bola blízko. Rozhodla sa t e d a nepremárniť šancu. Zahryzla si do trasúcej sa dolnej pery, zdvihla vedro a celý obsah vychrstla na lôžko.

Prúd ľadovej vody nič netušiaceho spáča okamžite prebudil. Maxim pocítil na tvári a na ramenách úder, z hrdla sa mu vydral zachrípnutý ston a prudko sa posadil. Nahnevane zavrčal, potriasol hlavou, aby sa mu rozjasnil zrak, a uprel na ňu pichľavé zelené oči.

Elise na okamih zastala, aby si vychutnala jeho reakciu, no čoskoro zapochybovala o správnosti svojho rozhodnutia. Keď zo seba zhodil prikrývku, cúvla. Šok, ktorý jej spôsobil pohľad na nahú mužskú postavu, ju takmer ochromil. Toto veru nebol obraz, na aký sa pripravovala. Nikdy ju ani len nenapadlo, že by mohla zazrieť takúto mužskú nahotu...

V pamäti sa jej okamžite objavil obraz zlatého Apolóna vstávajúceho z lôžka. Toto však nebol nijaký boh vytesaný z mramoru; toto bol naozajstný živý muž, neohrozený, mužný a rozhnevaný.

Elise sa v strachu o svoj život zvrtla a kvôli hlasnému tlkotu srdca ledva počula vlastné rýchle kroky. Ak sa jej nepodarí uniknúť pred ním do bezpečia svojich komnát, bude jej beda.

V
zúfalej snahe zastaviť ho urobila prudký pohyb s prázdnym vedrom a pustila rúčku. Vedela, že trafila svoj cieľ, lebo sa za ňou ozval bolestivý ston a zvláštne zakopnutie, ktoré sa skončilo  zlovestným buchotom a zúrivou, cez zuby precedenou nadávkou. Elise sa neodvážila obzrieť, aby zistila, čo spôsobila, a namiesto toho sústredila všetku silu na útek do bezpečia.

Rozbehla sa na chodbu, otočila sa okolo zábradlia a napoly sa skotúľala, napoly zošmykla dolu schodmi. Srdce jej prudko tĺklo a o chvíľu sa jej rozbúchalo ešte viac, keď začula, ako sa za ňou markíz rozbehol. Vzdialenosť medzi nimi sa s každým jeho krokom skracovala. S vypätím všetkých síl vbehla do svojich komnát, roztrasenými rukami za sebou rýchlo zatresla dvere a zastrčila závoru. Lapajúc po dychu sa oprela o dvere a s úľavou si vydýchla. Bola v bezpečí! No len čiastočne. Prekvapene ustúpila, keď na dvere dopadla jeho ťažká dlaň a začula ho tlmeným hlasom zavrčať: „Ak to urobíš ešte raz, dievčisko, tak tie dvere vytrhnem z pántov!"

Elise bola vďačná za to, že je medzi nimi prekážka, no veľmi nedôverovala jej sile, a preto mu radšej neodvrkla. Pripadalo jej bláznivé dráždiť rozhnevaného muža, keď bolo veľmi pravdepodobné, že by dokázal vykonať to, čo sa zastrája urobiť. Bolo múdrejšie nechať ho, nech sa upokojí, a znova zaútočiť, keď bude moment prekvapenia na jej strane. Nech sa stane čokoľvek, v budúcnosti si bude na tohto muža dávať väčší pozor. Nemal pomalé reakcie a vôbec sa jej nepáčilo, keď na úteku cítila na krku jeho dych. A jej žartíkov sa podľa všetkého nezľakol.

Keď Elise konečne pozbierala odvahu a vyšla zo svojich komnát, bolo už  popoludnie. Dúfala, že markíz odišiel, a bola práve v polovici cesty dolu schodmi, keď si uvedomila, že sedí na konci stola. Pred sebou mal poloprázdny tanier, dôkaz toho, že práve jedol pri teplom kozube, ale keď sa zastavila a pokúsila sa odkradnúť naspäť, jeho mohutný hlas preťal ticho, ktoré predtým vládlo v hale.

„Prisadnite si, slečna Radbornová," chladne ju privítal, zdvihol ruku a pokynul smerom k miestu na opačnej strane stola. „Bude lepšie, keď vás budem mať na očiach." Elise neochotne zostupovala dolu schodmi s pocitom, že sa blíži jej koniec. Keď konečne zišla do haly, uprel na ňu stoicky pohľad, ale nijako jej obavy nerozptýlil. Dôstojne podišla ku stolu, a keďže jej neponúkol pomoc, s námahou sa posadila na masívne kreslo, ktoré tam na ňu čakalo. Jeho odmerané správanie svedčilo o nedobrej nálade. V hale opäť zavládlo ticho. „Chápem, slečna Radbornová, že sa na mňa možno trochu hneváte..." povedal napokon, ale tón jeho hlasu bol temný a zlovestný ako hlas sudcu, ktorý zločincovi oznamuje rozsudok.

Ako už mala Elise vo zvyku, nenechala si ani tentokrát ujsť príležitosť a posmešne sa spýtala: „Trochu? Prosím, vás, pane, čo rozumiete pod slovom trochu? Keď poviete, že cez mesto pretieklo trochu vody, myslíte tým záplavu? Alebo poviete, že situácia je trochu problematická, a myslíte tým nejakú strašnú pohromu?"

„Mal by som sa opraviť," odmerane prikýval Maxim. „Chápem, že sa na mňa veľmi hneváte."

„Aj to vystihuje skutočnosť len veľmi približne," odvetila ľahkovážne. Oheň jej akoby dodal odvahu a neohrozene mu vrátila jeho pevný pohľad.

Maxim prijal jej odpoveď s nevzrušeným úsmevom. „Som presvedčený, že ma považujete za nejaké strašné, odporné zviera, keďže ste sa ocitli v takomto položení."

Elise sklopila viečka, čím vyjadrila čiastočný súhlas. „Kým nenájdem priliehavejší opis môjho názoru na vás, bude musieť stačiť aj toto vyjadrenie."

Maxim opäť súhlasne prikývol. „Je zrejmé, že sa navzájom nemáme veľmi v láske, ale obávam sa, že sme sa obidvaja ocitli v pasci, z ktorej sa len tak ľahko nedostaneme. Z pochopiteľných dôvodov vás nemôžem poslať naspäť a vy zase nie ste ochotná zostať. Preto by som navrhoval, aby sme sa s touto nepríjemnou situáciou vysporiadali čo najlepšie a aby sme, pokiaľ to len bude možné, spolupracovali."

„Budem s vami spolupracovať len vtedy, pane, keď ma najbližšou loďou pošlete naspäť. Inak nebudem robiť nijaké ústupky."

Maxim pred jej upreným pohľadom neuhol. „Tak či tak, ja chcem mať vo vlastnom dome pokoj..."

„Tak ma pustite!"

„Nepáči sa mi predstava, že by sme mali byť stále na vojnovej nohe..."

„Nemusíte ma tu držať ako väzňa!"

„Považujem sa za džentlmena..."

„Dovoľte mi, aby som vás ubezpečila, že je to len váš názor."

„... ktorý dbá na blaho vznešených dám."

„Čo ste veľmi výstižne dali najavo tým, že ste ma uniesli z domu."

„Bol to nevydarený pokus prekaziť sobáš vznešenej dámy a grobiana, ktorý sa honosí šľachtickým titulom..."

„Povedzte mi, pane, nie ste nejaký príbuzný s Relandom? Veľmi sa na neho podobáte - výzorom aj správaním."

„A vy, slečna Radbornová, sa veľmi podobáte na nejakú nepríjemnú hlupaňu!" vyštekol Maxim a potom sa zarazil, nahnevaný sám na seba, že sa od nej nechal takto vyprovokovať.

Elise potichu zamrmlala: „Veď ma môžete kedykoľvek nechať odísť."

„Nemôžem!" Udrel oboma rukami do stola. Prečo len bola taká neoblomná?

Elisin úsmev v sebe nemal ani náznak tepla. „Potom sme na vojnovej nohe, pane."

„Elise..." Maxim stíšil hlas a hľadal iný spôsob, ako prelomiť hrubú stenu jej nesúhlasu. Keď jeho protivníčka začula, ako vyslovil jej meno, zdvihla obočie v nemej otázke, ale on pokračoval bez toho, že by venoval pozornosť jej skúmavému pohľadu. „Labe už zamŕza a Severné more býva začiatkom zimy zradné. Majte na pamäti svoju vlastnú bezpečnosť, keď uvažujete o okamžitom odchode. Aj tí najskúsenejší námorníci čakajú, kým nenastane oteplenie."

„Nedá sa cestovať po súši do Calais? Tam by som mohla nasadnúť na nejakú loď, ktorá má namierené do Anglicka."

„V tomto ročnom období je cesta po súši dlhá a nebezpečná. Nemôžem vás tam dopraviť, ani dovoliť, aby vás zobral niekto iný."

„To je od vás veľmi milé, Taylor." Zdôraznila toto meno, aby sa z neho vysmiala za to, že ho predtým používal. To, že prišiel do domu jej strýka a vydával sa za sluhu s úmyslom uniesť dcéru pána domu, bol opovrhnutia hodný čin, nech ho už vykonal darebák alebo šľachtic. Nedovolí mu, aby na to zabudol.

„Maxim, ak vás môžem poprosiť," opravil ju napäto.

Do ohňa spadlo brvno, hore komínom vyletel dážď iskier a napätie v miestnosti sa trochu uvoľnilo. Maxim vstal a išiel priložiť do blkotajúceho kozuba ešte zopár polien. Potom sa k nej otočil a oprašoval si ruky. Elise sa jeho pohľadu vyhla. Keď prikladal do ohňa, celého si ho poobzerala. Hoci nebol pestro vyobliekaný, pôsobil veľmi príťažlivo v šatách, ktoré zdôrazňovali jeho mužnosť. Rukávy tmavozeleného zamatového kabátca a naberané nohavice boli ozdobené olemovanými rozparkami, ktorých konce zdobili hodvábne stužky. Rovný golier bielej košele mal na krku pevne zopnutý. Podobné naškrobené biele časti košele bolo vidieť aj pod hodvábom potiahnutými manžetami dokonale padnúceho kabátca. Odev zvýrazňoval šírku jeho pliec, na rebrách sa zužoval a obopínal mu úzky pás. Hoci mal na tmavých pančuchách obuté čižmy po stehná, na krátky okamih zazrela mužnú silu jeho nôh a ani na nich nenašla nijaký nedostatok.

Elise sa pomrvila a náhle sa začala cítiť nesvoja. V porovnaní s jeho príťažlivým výzorom si pripadala ako malá sivá myška, učupená na kraji veľkého kresla. Kvôli svojim ošúchaným vlneným šatám bola v nevýhode, a keď sa na ňu zahľadel nezúčastneným pohľadom, jej ľútosť prekonala pýchu. Dokázala si veľmi dobre predstaviť, ako asi vyzerá v týchto obnosených šatách a nahnevane vyskočila z kresla.

„Keby tu bola namiesto mňa Arabella, hoci úprimne pochybujem, že by taká útlocitná osoba prežila všetko to, čo som si musela vytrpieť ja, určite by ste sa jej ospravedlňovali celé hodiny. A keby aj cestu sem náhodou prežila, naveky by vás znenávidela. Naozaj, pane, najviac by ste sa boli voči nej previnili, keby ste ulovili tú pravú korisť. Takto sme spolu zviazaní ako dve divé mačky a nemôžeme sa jeden druhého zbaviť. Stojíte tu ako veľký pán tohto hrozného miesta a ja musím mať na sebe tieto strašné šaty," s odporom schmatla svoj rukáv, „a počúvať, ako vykladáte o tom, že ma nemôžete poslať domov. Poviem vám pravdu, pane, nemáte viac úcty k dáme a jej citom ako to poleno, čo ste práve hodili do ohňa."

„Určite viete, že ma v Anglicku hľadajú," odpovedal Maxim. „Keby som sa vrátil, okamžite by ma posadili do väzenia." Elise si založila ruky na prsiach, otočila sa k nemu z profilu, ohrnula nos a špičkou topánky si čosi kreslila na kamennú podlahu. „Tam aj patríte," odvrkla. Odrazu porušila svoj pózu, zvrtla sa na opätku a pustila sa kráčať po miestnosti, naširoko gestikulujúc rukami. Keď sa mu ocitla zoči-voči, v blýskajúcich modrých očiach a úškrne pevne zovretých pier sa jej objavila potláčaná ľútosť a hnev. „Toto by sa dalo čakať od maskovaného zbojníka alebo krutého barbara zo severu, ale my tu máme," mávla rukou smerom k nemu, „vládcu veľkého panstva, vychovaného džentlmena, ktorého právom vyhlásili za vraha a zradcu kráľovnej!"

Maxim sa na svoju mučiteľku temne zachmúril. Nikdy sa nestretol so ženou, ktorá by ho dokázala tak ľahko vyviesť z miery.

„Chceli ste sa pomstiť tak, že prekazíte najšťastnejšiu noc úbohej nevesty," obvinila ho Elise, „že ju unesiete a zahanbíte jej právoplatného ženícha. Nech žije spravodlivosť! No vaše podlé plány vám nevyšli. Vaši muži sa kruto splietli, a preto tu stojím ja a musím znášať všetky dôsledky tejto strašnej frašky.

Priveľmi vás ponižujem, môj pane?" Elise sa posmešne uškrnula, keď zazrela jeho temnú grimasu. „Keď vás poprosím o návrat do Anglicka, vezmete moju žiadosť pri vašich zvrátených plánoch do úvahy? Alebo budem musieť navždy zostať v tomto studenom a nevľúdnom väzení?" Maxim zavrčal a prehltol celú záplavu neveľmi vznešených nadávok, ktorými mal sto chutí zasypať tento výkvet ženskosti a spolu s ňou aj všetky jej súkmeňovkyne. V duchu závidel kňazovi, ktorý zložil sľub čistoty, a uchránil sa tak pred ženským jedom. Arabella bola vo svojich najhorších dňoch v porovnaní

s ňou len nevrlé dievčatko. A naozaj, jej krehká krása mu bola v pamäti oveľa milšia ako smelé vystupovanie tejto zúriacej čertice.

Maxim prešiel cez halu ako rozhnevaný obor z nejakej starodávnej legendy. Fitch a Spence si veru nevybrali najlepší čas na príchod do miestnosti. Keď sa ocitli zoči-voči jeho lordstvu, od strachu sa roztriasli, lebo im bolo okamžite jasné, v akej nálade sa nachádza. Keď prehovoril, hlas, ktorý mu vychádzal spomedzi zovretých zubov, pripomínal škripot píly.

„Ak už nebudete robiť nič iné, keď budem preč, tak aspoň dávajte pozor na našu chránenku a pod hrozbou straty života vás žiadam, opravte dvere na mojich komnatách..."

Elise ho nasledovala ku schodisku, zastala a počúvala ho so spôsobne zopätými rukami a na tvári mala výraz takej nevinnosti, že by zahanbila hociktorú pokornú pannu.

„... aby som mohol stráviť pokojnú noc bez prejavov pozornosti," Maxim ukázal palcom poza rameno, „tejto kruto urazenej dievčiny.

A čo sa týka vás!" prudko sa otočil, aby upokojil Elise. Tá zdvihla obočie a čakala s milým úprimným úsmevom na tvári. „Nebolo by na škodu," zavrčal, „keby ste pomohli týmto dvom nešťastníkom a využili trochu svoj čas. Budeme mať z toho všetci úžitok."

Vykročil, ako keby sa už dostatočne vyzúril, ale Elise, ktorá pôsobila ako samo stelesnenie cnosti, ho jemným pohybom ruky zastavila. „ Ó , môj pane, nemôžem, lebo ako vidíte, som väzenka, ktorá musí zostať vo svojich komnatách, a keby som sa čo i len pohla, znepokojila by som svoje stráže."

Maxim bol celkom zúfalý. Tá trúfalá ženská obrátila každé slovo proti nemu! Pomedzi zovreté zuby precedil neartikulovanú odpoveď, schmatol plášť a vykročil, ale skôr ako dlhými krokmi došiel ku dverám, začul jej zvýšený varovný hlas.

„Bolo by dobre, pane, keby ste mi z mesta priviedli aspoň kuchárku, ktorá by nám pripravila slušné jedlo, ak už nie jednu či dve komorné, čo by sa postarali o domácnosť. Obávam sa, že vaši muži sú neveľmi zbehlí v domácich prácach."

Jej posledné slová celkom zaujímavo zakončil jeho pokus zatresnúť za sebou masívne dvere. Dvere boli uvoľnené z pántov, a keď dopadli na zem, vyvalil sa z nich kúdol prachu. Maxim zamrmlal niekoľko nadávok a zahalil sa do plášťa, ktorý ho mal ochrániť pred studeným vetrom a ľadovou pľušťou. Zamieril do stajne, a keď o niekoľko okamihov neskôr prehrmel cez dvor na chrbte svojho čierneho tátoša, jeho muži sa ešte stále pokúšali zdvihnúť dvere a upevniť ich na pôvodné miesto.

Hans Rubert zostal v túto sobotu vo svojom malom obchodíku na pobreží dlhšie ako obyčajne, lebo si potreboval urobiť poriadok v písomnostiach. Sedel na stoličke za vysokým stolom a práve opatrne namáčal husie brko do kalamára, keď na chrbte pocítil mrazivý závan vetra a buchot predných dverí ho upozornil, že do obchodu vošiel zákazník. Človek si v tomto kraji nikdy nemohol byť istý, s akým úmyslom zákazníci prichádzajú. Keď sa otočil na stoličke, ruku nechal spočívať na  dubovom kyjaku.

Návštevník bol vysoký muž a hoci mu tvár zakrývala kapucňa plášťa, zdal sa mu akýsi povedomý. Striasol si sneh z čižiem z kvalitnej kože a Hans sa zošmykol zo stoličky. Trochu ho upokojilo mužovo pokojné správanie a jeho pekné šaty.

„Prepáčte, mein Herr," začal. „Môžem vám nejako..." Hlas sa mu zasekol, keď muž zdvihol hlavu.

„Herr Seymour!" Slová vychádzali z hrdla, ktoré sa odrazu stiahlo a vyschlo. Zelené oči príchodzieho sa na neho pozerali so zámerným chladom, z ktorému mu behali po chrbte zimomriavky.

„Pán Rubert!" Hlas bol posadený veľmi nízko a jeho farba Hansa varovala pred tým, čo ešte len príde, tak hrozivo, ako keby sa už beztak netriasol od strachu.

„No... hm... jaaa!" Obchodník začal horúčkovito rozmýšľať. „Nevedel som, že ste v Hamburgu, mein Herr!"

Markíz ho ignoroval, stiahol si z rúk kožené rukavice, zhodil zo seba plášť a prehodil ho na najbližšiu stoličku. Potom sa zahľadel na Ruberta, ktorému sa medzitým na hornej pere objavili kvapôčky potu. „Zaplatil som vám dopredu polročné nájomné za panský dom, hodný svojho mena. Ak sa nemýlim, tak to bolo tisíc dukátov." Slová sa mu drali hlboko z hrude. „Ale keď som tam pricestoval, zistil som, že moji ľudia bývajú v polorozpadnutej, háveďou zamorenej starej zrúcanine."

„Faulderský zámok?" Rubertov tón ako keby vyjadroval prekvapenie a zvraštil tvár, akoby ho Angličanov opis zaskočil. „Veď keď som tam bol naposledy..."

Maxim ostro prerušil jeho výhovorky. „Stavím sa, že poslední obyvatelia umreli ešte počas križiackych výprav."

Hans už videl, ako mu uniká zisk, a v mysli si začal rýchlo preratúvať čísla. „Samozrejme, mein Herr, spomeňte si, že sme sa dohodli, že ak si do konca roka neuplatníte svoje práva, nebudem za to niesť zodpovednosť, a okrem toho sa objavili chýry, že vás postihlo nešťastie."

Maxim vykročil k Hansovi a ten rýchlo uskočil za stôl. Markíz sa oň oboma rukami oprel a naklonil sa dopredu. Jeho pohľad by bol dokázal zabíjať. „Musím pripustiť, že som o vás nepočul nič dobré." Zamĺkol a Rubert sa snažil prehltnúť hrču, ktorá mu navrela v hrdle. „Ale napriek tomu!" Menší muž sa mykol ako uštipnutý. „Počul som, že určitý členovia Hanzy hľadali majetky v inom meste a zaplatili jednému obchodníkovi slušnú sumu, aby im ich zaobstaral. Keď si ich prišli prevziať, zistili, že nič nebolo vyplatené a že obchodník zmizol. Ľudia z Hanzy sú pomstychtiví a nespoliehajú sa na zákony. Keby vedeli, kde toho človeka nájdu, nenechali by na seba dlho čakať."

Rubert si napriek chladu, ktorý bol v obchode, vytiahol vreckovku a trasúcou sa rukou si z čela utrel pot. Tento muž bol veľmi presvedčivý.

Maximov stíšil hlas a nasadil sprisahanecký tón. „Mňa Hanza nezaujíma. Väčšinou sú to krutí a bezcitní zbojníci. Keby som vedel o nejakom čestnom človeku, ktorému sa podarilo získať ich peniaze, veľmi nerád by som o ňom hovoril."

„Ja... ja... samozrejme, Herr Seymour," vyjachtal Hans. „Som, ako hovoríte, čestný človek."

„Moji ľudia už zaplatili v nájomnom dosť na to, aby sme mohli kúpiť Faulderský zámok a všetku pôdu v jeho okolí."

„Presne tak sa aj stane!" súhlasil rýchlo Hans, začal v skrinke hľadať nejaký papier, napokon ho našiel, chvatne naň dal svoju pečať a podpísal ho. Posýpal ho pieskom, vysušil atrament a podal ho Maximovi. „Nech sa páči!" zasmial sa. „S tým miestom som mal len samé problémy, už odkedy som ho kúpil, a som rád, že sa ho zbavím! Odteraz je vaše."

Maxim zobral papier, prezrel ho, jemne z neho striasol piesok, zroloval ho a zastokol si ho do kabátca. „Pokiaľ ide o ten preddavok..."

„Ten vám samozrejme vrátim!" rýchlo hlesol Hans. „Ten dom som prenajal svojej chorej a ovdovenej sestre... samozrejme až potom, čo som sa dopočul o vašej smrti," rýchlo dodal. „Nemohol som si dovoliť dvoch nájomníkov."

Maxim pomaly prikývol a obchodník spoza stola vytiahol drevenú, železom obitú truhličku a odrátal z nej kôpku mincí, ktoré dal do mešca, a potom načmáral potvrdenku. Keď ju Maxim podpísal, Hans posunul ťažký mešec po stole.

„Tu máte celý preddavok, Herr Seymour." Naširoko sa usmial. „Ako som vám sľúbil. Ešte niečo?"

Maxim zdvihol mešec, potom si ho vložil do peňaženky. Obliekol si plášť a na ruky si natiahol rukavice. „Rád uzatváram obchody s mužom, ktorý pozná cenu... hm... čestného jednania."

Hans Rubert zo seba vydal dlhý vzdych a napokon zozbieral odvahu a spýtal sa: „Takže Hanza sa nikdy..." Sťažka prehltol.

Maxim krátko potriasol hlavou na pozdrav. „Odo mňa nie," ubezpečil svojho spoločníka, zatvoril za sebou dvere a zmizol ako duch.

Hans sa pomaly posadil na stoličku a v otvorenej knihe sa smutne vrátil o pár stránok dozadu. Urobil mnoho opráv a na poslednej strane prepísal výsledné sumy na výrazne menšie čísla. Z pľúc sa mu vydral dlhý vzdych a zachmúrene knihu zatvoril. Dnes jeho osud visel na vlásku, ale vďaka svojej čestnosti a šikovnosti je zase v bezpečí, hoci aj o čosi chudobnejší.

Maxim sa vybral ulicou pokrytou polo-roztopeným snehom a vošiel do zadymeného hostinca. Sotva si z plášťa striasol hrubú vrstvu mokrého snehu, už sa spoza rohu ozval žoviálny hlas.

„Hej, Maxim!"

Seymour si spakruky utrel štípajúce oči a v hustom dyme zazrel Nicholasa Von Reijna, ktorý sa za hojne obloženým stolom oddával svojej druhej vášni. Maxim mu zakýval na pozdrav, otriasol si plášť a dal ho sušiť na dva nástenné vešiaky. Stiahol si rukavice a podišiel k teplému kozubu, kde hodnú chvíľu postál a šúchajúc si premrznuté ruky vychutnával horúčavu, ktorá sálala z blkotajúceho ohňa. Napokon podišiel k Von Reijnovmu stolu, zdvihol ruku na pozdrav a prisunul si stoličku priamo oproti kapitánovi.

„Ich mochte Branntwein, Fräulein," rozkázal si, keď k nemu podišlo bucľaté, potiace sa mladé dievča s odvážnym výstrihom. Posadil sa a oprel sa o operadlo stoličky, ktorá sa p o d jeho váhou naklonila. „Eins beiss Krug, bitte."

„Ja, mein Herr. Dánke." Dievča sa krátko uklonilo a šuchotajúc sukňami, odišlo.

Nicholas Von Reijn chvíľu pozoroval svojho spoločníka a obhrýzal pritom korenené baranie stehno. Usudzoval, že priateľa niečo trápi, pretože vyzeral, že je zabratý do myšlienok. Obočie mal skrivené a neprítomné sa obzeral po miestnosti.

Obchodný kapitán sa odrazu rozhodol, že jeho priateľ sa potrebuje vyrozprávať. Ak aj nie, vlastnej zvedavosti odolať naozaj nemohol. Položil rozhryzenú kosť, odsunul tanier a starostlivo si utrel ústa veľkou obrúbenou šatkou, ktorou predtým spôsobne stlmil hlučné grgnutie.

„Maxim?" Nicholas nedostal žiadnu odpoveď, a tak o čosi hlasnejšie  zopakoval:   „Maxim!"

Markíz sa otočil so spýtavo zdvihnutým obočím, ale práve vtedy k stolu prišlo dievča a položilo pred neho pariaci sa pohár hriatej pálenky. Naklonila tácku a čakala, čo si ešte objedná.

Hanzového kapitána nečakaný príchod dievčaťa nahneval, poklepal si teda po vlastnej peňaženke a pokynul jej, aby odišla. Maxim mu prikývol na znak vďaky, pomaly si začal upíjať z pohára a vychutnával teplo nápoja v ústach a horúčavu, ktorá sa mu rozlievala v žalúdku. 

Na hladine plával med a korenie, a keď sa nadýchol, nozdry mu naplnila ostrá aróma.

„Vonku je hrozne, ja!" Von Reijn si sám prikývol na odpoveď. „Zlý deň na dlhú cestu."

Maxim si nevdojak vzdychol, keď si položil ruky okolo pohára, a znovu sa rozhliadol po celej miestnosti. Matne si spomenul na ľadový chlad, ktorý ho sprevádzal počas dlhej cesty.

Nicholas pokračoval: „Ten starý zámok je počas takýchto dní studený a neútulný. Vnútorné izby sú možno pohodlné..." Posledné slovo vyslovil ako otázku, no Maxim len pomaly prikývol a opäť si usrkol z pohára.

Nicholas Von Reijn, námorný kupec ovládajúci sedem jazykov a odborník na jemné nuansy kultúry a vystupovania, ktoré sú nevyhnutné pre úspešné obchodné cesty, zozbieral všetku svoju šikovnosť, aby svojho zamysleného priateľa zaujal. „Ja, ja\ Ale to dievča je veľmi krásne, len čo je pravda."

Pomalé prikyvovanie odrazu zastalo. Obrvy sa zatiahli a zelené oči akoby zablčali hnevom.

Von Reijn chvíľu počkal. Predsa sa mu podarilo nájsť citlivý bod? Práve chcel pokračovať, keď tu zavŕzgali predné nohy na Maximovej stoličke. Maxim sa naklonil ponad stôl, odrazu ožil a oprel sa o lakte. Z úst sa mu vydral prúd slov.

„Ženy! Pf! Prisahám ti, drahý priateľ, že toto strašné pohlavie je prekliatím celého ľudského rodu! Zaumienili si, že pred nimi budeme kľačať a zavýjať v zúfalstve. Neriadia sa žiadnou logikou! Nenájdeš u nich ani štipku poctivosti alebo spravodlivosti!"

Maximove slová vniesli do usporiadanej kapitánovej duše zmätok. Roztiahol ruky a s utrápeným úsmevom sa snažil prísť na koreň veci. „Ja, ale čo tvoja Liebling..." Rýchlo sa opravil: „Tvoja snúbenica..."

Maxim najprv tresol päsťou do stola. „Doparoma, som zodpovedný muž, no moji ľudia uniesli nesprávnu ženu - Arabella zostala so svojím manželom a namiesto nej mi priviedli jej  sesternicu!"

Maxim si v zápale hnevu nevšimol, že Von Reijn, ktorý sa neodvážil prehovoriť nahlas, ešte pohyboval perami v otázke: „Nesprávnu ženu?" Kapitánovi sa rozšírili oči, oprel sa o operadlo kresla a s otvorenými ústami počúval, ako jeho priateľ zúri.

„Úbohá Arabella, to jemné a nežné stvorenie, sa musela podriadiť príkazom svojho lakomého otca. Proti svojej vôli ju poslali na sobáš a do pažeráka toho chlipného kanca... zatiaľ čo ja som nič netušiac uháňal hore schodmi, aby som sa stretol so svojou snúbenicou, a namiesto toho na mňa poštvali harpyu, ktorá si vzala do hlavy, že mi vycicia krv a privedie ma do hrobu. Tá zákerná zmija!"

Maxim nevenoval pozornosť Von Reijnovi, ktorý teraz meravo sedel vo svojom kresle. Kapitánova tvár očervenela a hoci mal pevne zovreté pery, mykalo mu bruchom, ako sa snažil potlačiť veselosť. Maxim udrel päsťou po stole a vrhol na svojho spoločníka pohľad, v ktorom sa zračil hnev, no nevnímal, že ten sklonil hlavu a vreckovkou si chvatne utrel slzy, ktoré sa mu kotúľali po lícach.

„Sľúbil som tomu dievčisku, že ju kvôli jej vlastnej bezpečnosti nepošlem domov cez rozbúrené more, ale ona si zaumienila, že ma bude trápiť, kým ju len budem mať na očiach. Ide jej len o seba a nedokáže pochopiť, že keby som sa rozhodol vrátiť, prídem o hlavu."

Von Reijn sa dlhým dúškom napil z vína a podarilo sa mu ovládnuť kŕče, zatiaľ čo sa Maxim trochu upokojil a tiež sa venoval svojmu nápoju.

„Aha!" Von Reijn takmer opäť vyprskol, ale opatrne položil pohár a pozrel sa na Maxima s vážnou tvárou. „Úbohý Maxim. Ale povedz mi niečo o tom dievčati. Kto to vlastne je? Je veľmi pôvabná a milá..."

„Pôvabná?" Maxim takmer zreval. „Milá? Menej starostí by mi spôsobil vlk túlajúci sa močariskami. Hovorím ti, ak ti je život drahý, musíš okolo nej chodiť s vytaseným mečom a pripraveným štítom." Usrkol si z pohára a ako sa mu zlepšovala nálada, začal byť hladný. Schmatol stehno a odhryzol si z neho a až potom si v kapitánových očiach všimol nezodpovedanú otázku.

„Volá sa Elise Radbornová." Zamával stehnom a opäť si z neho odhryzol. „Je to sesternica Stamfordovskej rodiny. Arabella odišla zo svojich komnát a zostalo tam len toto dievčisko. Práve vtedy tam prišli moji muži, nič netušiac ju zobrali a priviedli mi ju sem." Tvár sa mu opäť zachmúrila. „Čo s ňou mám robiť, Nicholas? Privádza ma do zúrivosti a veľmi by som si vydýchol, keby som sa jej zbavil, ale keby som sa vybral do Anglicka, prišiel by som o  hlavu."

Nicholas mykol plecami. „Odpoveď je veľmi jednoduchá, ak chceš, aby ti hlava zostala na krku, priateľko. Aspoň načas musíš zniesť jej prítomnosť. Ale povedz mi, Maxim," ledva dokázal ovládnuť dychtivosť, keď sa začal približovať k svojej najobľúbenejšej téme, „keďže ťa táto... hm... osoba vôbec nezaujíma, určite by si nemal nič proti tomu, keby som jej robil spoločnosť... hm... ako to vy Angličania hovoríte... ako jej nápadník?"

„Čo to vravíš, Nicholas?" Maxim sa narovnal a civel na svojho priateľa, o ktorom si práve začal myslieť, že sa  zbláznil. Ale potom si uvedomil, že nemá právo posudzovať vkus druhého človeka. „Ty by si dvoril takej, ako je ona?"

Nicholas pokrčil plecami nad pohŕdavým pohľadom svojho spoločníka a naklonil hlavu nabok s neistým úškrnom. „Tá dáma sa mi zdá byť," pohrával sa s pohárom, „... veľmi chutn... hm... chcem povedať... veľmi milá. Rozhodne má silnú povahu... a určitú gráciu. Pre muža, ktorý vie, ako na to, a má trpezlivosť, predstavuje veľké lákadlo."

Maxim zamrmlal: „ Ja do toho nemám čo hovoriť. Nie som jej pestún. Ak by mala o teba záujem, budem len rád, že sa jej zbavím. Možno by si odo mňa mohol odvrátiť jej pomstu. Ja ti môžem len zaželať veľa šťastia, ak sa zoznámiš s horšou stránkou jej povahy."

„Dobre," Maxim spokojne zachrochtal, dýkou si nabral marinovanú sušenú slivku a vložil si ju do úst. „Vraciaš sa tam dnes večer?"

Maxim vrhol pohľad na dvere. Vonku zavýjal vietor a poletoval sneh. Najradšej by svoju cestu odložil, ale uvedomoval si, že by to bolo zbytočné. „Musím ísť," vzdychol si, „lebo mojich mužov zatiaľ celkom zničí."

Von Reijn si vybral pečené jablko a ošúpal z neho jemnú sladkú kožku. „Jedla je tu, čo nám hrdlo ráči, a pred cestou sa musíš poriadne najesť. Buď mojím hosťom." Postavil pred neho tanier s pečenou kačkou a v očakávaní si pomädlil ruky. „Prisahám," zasmial sa, „že som z tvojho rozprávania zase vyhladol."

Obaja chvíľu bez slova jedli a vychutnávali bohatý výber pokrmov a chutí. Potom Maxim spláchol posledný kúsok zvyškom nápoja, čo mu zostal v pohári, a odsunul tanier s jemne nakrájanou hovädzinou. „Prisahám, že už nevládzem. Bude sa mi driemať v sedle, čo je aj taká zima."

Kapitán zdvihol hlavu, aby zadržal svojho priateľa. „Keď som mal tú česť, že si mi bol hosťom," prehltol kus kačice a zapil ju pohárom vína, „chcem ťa poprosiť o malú láskavosť. Oznámiš tej dievčine, Elise, že ju prídem na budúci piatok navštíviť? Asi okolo poludnia. Vezmem so sebou samozrejme aj pokrmy na menšiu hostinu. Počul som, že tam máte nedostatok jedla."

Maxim sa zasmial, vstal a potľapkal Von Reijna po pleci. „Obávam sa, že budeš trpko sklamaný vo svojich nádejach, ale aj tak budem riskovať svoje zdravie a poprosím ju, aby sa pripravila na tvoju návštevu." Vytiahol z peňaženky mešec s mincami. „Vyrovnaní si u teba svoj dlh ako u umierajúceho priateľa. Nemusel by si ten šok prežiť."

Nicholas sa na neho pozrel s bolestným úškrnom. „Na tvojich dlhoch som veľké úroky nezískal, Maxim. Teraz budem musieť tie peniaze niekam investovať, aby som získal toľko, za koľko som sa inde zaručil."

„Nevidím v tom nijaký problém," odpovedal Maxim a odrátal peniaze. „Teraz budeš môcť investovať ešte viac."

Hanzový kapitán si sťažka vzdychol. „Žiadny problém. Spokojne by som mohol vložiť časť svojich peňazí do cesty iného kapitána. Určite by sa mi to viac oplatilo, ale neprinieslo by mi to toľko potešenia."

„Potešenia?" spýtal sa Maxim so zvedavým pohľadom. „Kto investuje do môjho podniku?"

„ Nerob si starosti s mojimi obchodmi, priateľu," Nicholas mu s úsmevom kývol na pozdrav. „Len ma nezabudni spomenúť tomu dievčaťu."

Keď sa Maxim vrátil do Faulderského zámku, bola už takmer polnoc a všade vládlo ticho a pokoj okrem hlasného chrápania sluhov, ktorí tvrdo spali na slamníkoch pri kozube. Potichu za sebou zavrel opravené dvere a odkradol sa hore schodmi. Na druhom poschodí sa zastavil a potichu podišiel ku dverám dievčaťa. Chvíľu počúval. Nepočul ani najjemnejší dych, šepot alebo pohyb. Zvedavo sa dotkol dvier a zistil, že sú zvnútra pevne zaistené závorou. Zamyslene prikývol. Bolo to tak, ako predpokladal. To dievčisko si na neho dávalo dobrý  pozor.

Pokračoval v ceste ku svojim komnatám a tu ho privítalo teplo plápolajúceho ohňa v kozube. Pri kozube stála pripravená zásoba dreva a malý kotol, v ktorom si mohol zohriať vodu z vedra. Zdvihol zrak a prekvapene zistil, že jeho mužom sa podarilo zapchať dieru v povale pomocou starých vrát zo stajne. Keď sa však prizrel zbližša, uvidel jemné záblesky svetla, ktoré svedčili o tom, že neboli celkom úspešní. Okolo kozuba boli porozkladané mokré kožušiny a na posteli mal namiesto premočeného slamníka nový slamník. To mu pripomenulo vlastnú bezpečnosť, a keď si pred kozubom rozložil plášť a kabátec, vybral sa skontrolovať, ako jeho muži opravili dvere. Na vnútornom ráme boli umiestnené mohutné konzoly a neďaleko bol opretý osekaný trám. S ľútostivým úškrnom nasadil brvno na svoje miesto a zaistil ho klinmi. Vyvalenie dvier by si vyžadovalo množstvo silných úderov, takže sa pred vystrájaním tej zákernej potvory mohol cítiť v bezpečí.

Spokojne prisunul lavicu bližšie ku kozubu a pomaly si začal vyzúvať mokré čižmy. Položil ich tak, aby sa dôkladne vysušili v teple vyžarujúcom z ohňa. Priložil niekoľko polien a oheň sa s praskotom rozhorel. Maxim si uvoľnil golier na košeli a začal sa prechádzať po komnatách. Prezrel si toaletu a šatník a všimol si, že jeho muži mu hore povynášali debny a využili vešiaky na stenách, ale nenašiel nič, čo by dokázalo zaujať jeho nepokojnú   myseľ.

Vrátil sa ku kozubu, a keď sa chcel oprieť o stenu, s prekvapením zistil, že časť dreveného obloženia sa pod jeho váhou otočila. Otvor bol ukrytý v tieni za vyčnievajúcim kameňom, ktorý bol časťou komína a kozuba, ale keď ho preskúmal prstami, objavil malú železnú závoru, schovanú za zdvihnutým kusom dreva. Nadvihol ju a držal ju stlačenú, až kým sa neotočil celý panel, ktorý odhalil vchod do malej, tmavej miestnosti. Zobral do ruky hrubú sviečku, zapálil ju v kozube a vrátil sa k panelu. Odsunul ho a vstúpil dnu. Keď nadvihol sviečku, zistil, že sa nachádza v úzkom priestore medzi kozubom a ďalšou stenou. Priestor sa mu zužoval tesne nad hlavou a na krok od neho sa dolu točilo strmé úzke schodisko. Pohybom sa ubezpečil, či má pri boku dýku, a vykročil dopredu. Schody boli pevné a rovné a jeho chodidlá v pančuchách nevydávali žiaden zvuk. Prešiel vzdialenosť celého poschodia, keď sa schodisko odrazu skončilo krátkou chodbičkou. Po jeho pravej strane trčal zo steny vyhriaty kameň a na konci boli malé dvierka.

Maxim objavil malú závoru, podobnú tej, ktorá bola v jeho izbe. Zatiahol za ňu a dvere pod jemným dotykom povolili. Otvoril ich len na šírku dlane a na svoje veľké prekvapenie zistil, že stojí pred vchodom do komnaty svojej zajatkyne, Elise Radbornovej.

Oheň v jej kozube jemne plápolal a sama dáma tvrdo spala pod niekoľkými kožušinami, rozloženými na posteli. Doširoka otvoril dvere a nehlučným krokom prešiel cez miestnosť. Zdvihol sviečku a pozrel sa na ňu s pocitom víťazstva. Jej dlhé mihalnice spočívali na jemných lícach ako tmavé tiene,  mäkké pery mala pootvorené  a v  najhlbšom spánku nimi pomaly a dlho dýchala. Jej vlasy tvorili na vankúši tmavú, rozstrapatenú svätožiaru a v dokonalej slonovinovej krivke na ňom spočívala aj jej ruka a odhaľovala tak jeho pohľadu nahé rameno a vypuklé krivky hrude. Nechal svoj pohľad spočívať na jej tvári a zvodnej plnosti jej pŕs ako niekto, kto sa rozhodol vychutnať vzácne potešenie. Rozhodne bola viac ženou ako dieťaťom.

Jemne sa naklonil bližšie, aby si ju mohol dôkladnejšie poobzerať. V spánku vyzerala bezbranne, naozaj veľmi nevinne s jemnými črtami a smotanovou pokožkou. Nicholas, rozmýšľal, možno videl viac ako ja. Oplývala neobyčajnou krásou, rozhodne živšou, ako bola priesvitná bledosť Arabelly. Kým Arabella evokovala predstavu ebenu a čipiek, táto žena akoby vyžarovala samu esenciu života. Obidve ženy sa svojou šokujúcou a pôsobivou krásou odlišovali od ostatných. Človek by si ich nepochybne všimol v akomkoľvek dave.

Maxim podišiel ku kozubu a opatrne na uhlíky priložil Čerstvé polená. Potom ticho odišiel a všimol si, že závora na dverách bola medzitým zvnútra odstránená. Keď to uvidel, v mysli svojim mužom odpustil. O niekoľko okamihov neskôr za sebou zatvoril dvere svojej komnaty, našiel na hromade dreva paličku a pevne ju zakliesnil do závory, aby sa panel nemohol otvoriť z opačnej strany. Zajtra túto zábezpeku odstráni, pretože bolo v jeho záujme, aby cestička zostala aspoň zatiaľ jeho tajomstvom.

Priložil do ohňa, potom si upravil kožušiny na posteli, zhodil zo seba šaty a pohodlne sa uložil. Na perách sa mu objavil prešibaný úsmev, keď sa v mysli vrátil k obrazu, ktorý pred chvíľou videl, a letiac do náruče Morfea, už nesníval o  Arabelle.

10.    K A P I T O L A

Nad krajinu vyhuplo slnko a po celej oblohe rozoslalo dlhé lúče svetla. Na východe sa ranná obloha kúpala v nádherných odtieňoch ružovej, ktoré na západnom horizonte postupne prechádzali do sivobelasej. Okolo slnka sa vznášali nadýchané biele oblaky s pozlátenými okrajmi. V porovnaní

s touto krásou pôsobila tmavá silueta obydlia na kopci ako nejaká bezvýznamná, pomaly sa rozpadávajúca strážna vežička. Jej fádna prítomnosť ako keby svetu pripomínala, že v porovnaní s večnými nebeskými výtvormi je každé ľudské snaženie vratké a pominuteľné.

Maxim otvoril osemuholníkovú okenicu a zadíval sa na túto žiarivú panorámu. Slastne sa striasol, keď mu ostrý ranný vzduch pohladil telo a zmyl z neho posledné stopy spánku. Natiahol pravú ruku a zľahka zastonal, keď na svaloch na chrbte zacítil šklbnutie, ktoré mu pripomenulo jeho nedávne zranenie.

Zafúkal studený vietor a prinútil ho, aby si cez plece prehodil vlnenú prikrývku. Vyklonil sa a blúdil pohľadom široko ďaleko, až napokon zamieril na dvor. Na perách sa mu objavil pochmúrny úsmev, keď si prezeral svoje nové sídlo. Od jeho stretnutia s Hansom Rubertom uplynul už skoro týždeň, no nebol o nič bohatší. Keby sme povedali, že upadol, bolo by to ešte stále veľmi mierne. Skutočnosť bola taká, že na základe dekrétu samotnej kráľovnej si nemohol robiť nárok na svoj majetok ani titul. Aby sa mohol vrátiť do Anglicka ako právoplatný pán všetkého, čo mu kedysi patrilo, musí najprv kráľovnej Alžbete dokázať svoju nevinu. Zatiaľ však nemal ani potuchy, ako to urobí.

Maxim začul zvieratá, ktoré sa dožadovali kŕmenia, a vedel, že Fitch a Spence sú už v maštali. Potom sa rozhliadal po okolí, sledoval cestu, ktorá viedla k hlavnej bráne, ale odrazu ho premkla zvedavosť a zamieril pohľadom k oknám pod ním. Nebolo vidno, či je už malá čertica hore a či zase nechystá nejaké pestvo. Okenice boli pevne zavreté pred zimným chladom, no znenazdajky sa jedno okno otvorilo a objavilo sa v ňom dievča. Malo na sebe len kožušinovú prikrývku, uviazanú okolo pása a voľnú na prsiach. Keď sa vyklonila, aby na dvor vyliala špinavú vodu z vedra, Maxim na okamih zazrel jej nahé smotanovo-biele prsia s ružovými bradavkami.

Opäť zmizla a zatvorila za sebou okno bez toho, že by zdvihla zrak a zistila, aký výhľad mu nevedomky poskytla. Maxim si od radosti i od zimy pomädlil zmrznuté ruky, usmial sa a pocítil novú chuť do života. Aspoň teraz, keď sa ocitol v úlohe zvodcu, nemusel o nej rozmýšľať ako o bezočivom decku, ktoré potrebuje výprask, ale mohol čerpať potešenie zo vzájomného doberania s touto peknou a správne zaoblenou dievčinou.

Popiskujúc si veselú melódiu, zatvoril okno a postavil na oheň kotol s vodou. Potom sa poumýval, opatrne si oholil svetlé strnisko a obliekol si semišové nohavice, tmavé pančuchy a peknú bielu obrúbenú košeľu. Na ňu si natiahol kabátec z ľahkej kože, obul si čižmy, čo mu siahali až po stehná, a vykročil ku dverám.

V celkom povznesenej nálade vyšiel z komnaty a začal zostupovať po schodisku. Keď prechádzal okolo Elisiných komnát, všimol si, že dvere sú tentokrát otvorené dokorán. Na poslednom úseku schodov k nemu doľahol dutý zvuk medených kotlov, ktorý sa šíril od kozuba. Tam zazrel svoju chránenku, ako pripravuje raňajky. Za posledné dni sa od nej držal čo naj ďalej a skoro ráno sa vyberal na poľovačku alebo sa len tak túlal po svojom novom panstve a priľahlých oblastiach. Aj ona si od neho zachovávala odstup, a keď bol nablízku, zostávala vo svojich komnatách alebo sa utiahla do opačného kúta haly. Dnes ráno ako keby ju uvidel nanovo a čistejším zrakom. Bolo to nepochybne mimoriadne krásne dievča a hoci bola oblečená v jednoduchých šatách z hrubej vlny, zahanbila by mnohé ženy v bohatých róbach. Vlasy mala na vrchole hlavy zopnuté tenkou obšúchanou stužkou do gréckeho účesu a dlhé kučierky jej voľne splývali na plecia. Takto vystavené červenohnedé kadere dokázali v mužskej mysli vyvolať množstvo dojmov, smerujúcich k jedinej myšlienke - ako by asi vyzerala odetá len do svojich vlasov. Na chvíľu sa zamyslel a spomenul si na poklad, ktorý pred niekoľkými okamihmi zazrel v okne. Raz videl vo Florencii Botticelliho Zrodenie Venuše. Vždy obdivoval maliarove schopnosti, ale teraz v jeho mysli spomienku na neživú bohyňu prikrášlil tento ušľachtilý a skvostný príklad ženskosti.

„Som rád, že ste si zobrali moju radu k srdcu a začali ste sa venovať užitočnej činnosti," podpichol ju. „Vedel som, že to dokážete, keď budete trochu chcieť."

Elise sa na neho pozrela a v očiach sa jej zaiskrilo rozhorčenie. Chcela mu povedať, koľko síl ju to stálo, kým upratala túto zrúcaninu, ale keď je taký slepý a ťažkopádny, že si neuvedomuje, že jeho muži potrebujú príklad a pevnú ruku, nech sa radšej zapodieva svojou vlastnou hlúposťou.

Spustila ruky k štíhlym bedrám,  zaujala urazený postoja bez rozpakov mu povedala, čo mala na srdci. „Fíha! Dobrému pánovi domu sa naveľa uráčilo poctiť nás svojou prítomnosťou. Pospali ste si, pane? Zdalo sa mi, že som videla vychádzať slnko už pred niekoľkými hodinami."

„No, bolo to asi pred hodinou," odpovedal Maxim milo. „Výborne! Tu sú vaše raňajky, všetko je pripravené podľa vašej kráľovskej chuti." Podišla ku kotlu, nabrala do drevenej misky kašu a s dutým úderom ju vyložila na stôl pred jeho stoličku. Usmiala sa s pevne stisnutými perami. „Nech sa páči, pane."

„Ste veľmi milá," odpovedal jej s miernym úklonom. „A je pre mňa potešením spočinúť na vás pohľadom. Keby vaše šaty videli dámy z dvora, určite by hneď a zaraz utekali za svojimi krajčírkami. Vaša róba naozaj lahodí oku."

Jeho ľahký výsmech vyvolal v Elise novú vlnu rozhorčenia. „Hej, veru by sa na mňa mali prísť pozrieť. Aspoň by videli, aký je môj pán štedrý." Ukázala na neho štíhlou rukou, kým si sadal na stoličku. „Pozrimeže, ako si sám odopiera, aby sa druhí mohli tešiť z jeho bohatstva a ochrany. Hm, tieto šaty musia byť hodné..." Vzduch preťal dlhý, ťažký nôž, ktorým odrezala krajec z pecňa chleba, položeného na drevenom podnose tesne pri jeho ruke, a prinútila ho rýchlo sa uhnúť. Maxim sa otočil a neveriacky sa na ňu zadíval. Keby mal ruku len o vlások bližšie, určite by prišiel o prst. Elise sa usmiala, nebojácne mu opätovala pohľad, potom ľahostajne mykla plecom a dokončila vetu, „aspoň zopár zlatých sovereignov."

Maxim si odfúkol a chvíľu ju ignoroval, kým ochutnával raňajky, potom na ňu opäť pozrel a s odporom ohrnul pery. „Vidím, že varenie vám veľmi nejde," podpichol ju. „Asi by to chcelo trochu soli."

„Samozrejme, pane." Elise spred neho zobrala misku a otočila sa ku kozubu. Potom sa vrátila ku stolu a opatrne ju pred neho položila. „Je to teraz lepšie?"

Keď sa k nemu naklonila, Maxim zacítil omamnú vôňu čerstvo okúpaného ženského tela, a keď mu zrak zablúdil k jej hrudi, vo výstrihu na okamih zazrel zvodný kúsok porcelánovo hladkej pokožky. Takýto pohľad a vôňa mali silný účinok a Maxim sa nervózne pomrvil, keď zacítil, ako v ňom odrazu začína vrieť krv.

Elise sa vystrela a s určitým prekvapením uvidela, že sleduje jej pohyb, ako keby sa zdráhal odtrhnúť zrak od jej poprsia.   Očervenela  a  sarkasticky  sa  spýtala:   „Uvažujete o náhrade za Arabellu, pane?"

Maxim jej prudko odvetil: „To by pre vás bola príliš ťažká úloha, milá moja, tak radšej zbytočne neživte svoju márnomyseľnosť." Spokojný so svojou odpoveďou vložil si do úst plnú lyžicu kaše, prehltol ju, potom vystrúhal znechutenú grimasu a rýchlo sa napil vody z pohára.

„Je to dosť slané, pane?" spýtala sa Elise s prehnanou milotou. Veru, to, čo k nemu práve cítila, nebola práve náklonnosť. Skôr ľutovala, že mu s chlebom neodrezala aj prst a že mu potom do rany nenasypala soľ.

Maxim na ňu zagánil, vstal zo stoličky, schmatol misku a vychrstol jej obsah do ohňa. Kaša dopadla na poleno a vytvorila nepeknú bielu hmotu, ktorá syčala a bublala, až kým nezačala uhoľnatieť a dymiť. Nabral si z kotla novú porciu, pridal štipku soli a vrátil sa na svoje miesto pri stole.

Elise pocítila jeho oceľový pohľad a odvrátila sa, keď sa pustil do jedenia. Začala sa naoko nevinne motať okolo kozuba, tu čosi narovnala, tam čosi umyla. Schytila metlu a pustila sa do práce. Odsúvala stoličky a zametala pod nimi. Najprv sa spod metly kúdolili malé obláčiky prachu, no tie sa so zrýchľovaním pohybu metly postupne premenili na jeden veľký oblak, ktorý sa zväčšoval, až kým nezakryl celý stôl. Markíz sa prudko rozkašlal a tresol dlaňami o stôl, až sa skoro roztriasla povala.

„Prestaň, ty ježibaba!"

Elise ho poslúchla a cez plece na sa na neho vrhla chladný, opovržlivý pohľad. „Nepáči sa pánovi moja práca?"

Maxim kašlal a pohybom ruky sa snažil odohnať prach. Potom ukázal prstom na opačný koniec stola. „ Tam sa posaď, dievčisko!"

„Ježibaba? Dievčisko?" Ohrnula štíhly nos a trochu privrela oči. Potom urazene zdvihla obočie. „To hovoríte mne, pane?"

„ Hej!" Odvrkol Maxim. „Vám a všetkým podobným!" Zopäl ruky a zdvihol pohľad k nebu s gestom zúfalej prosby, ktoré Elise nenechala bez komentára.

„Darmo tam hľadáte pomoc, pane. Váš spojenec je dolu a už sa nemôže dočkať, kedy bude v kotle škvariť vašu hnusnú mŕtvolu."

Maxim na ňu úkosom zazrel nenávistným pohľadom a potom pomaly potriasol hlavou, ako keby nad niečím trpko smútil. „Ja som to Nicholasovi vravel, ale nedal si povedať."

„Nicholas?" Elisina zvedavosť ožila.

„Uhm, Nicholas," prikývol Maxim. „Požiadal ma, či by vám nemohol prísť dvoriť."

„Naozaj?!" spýtala sa ostrým tónom. „A aká bola vaša odpoveď, pane?"

„Príde dnes okolo obeda."

Teraz bola na rade Elise, aby vyskočila zo stoličky a tresla dlaňami o stôl. „Ako dobre, že ste mu dali svoj súhlas, pán Seymour!"

„ Nedal som mu nič, iba dobrú radu," odpovedal ľahostajne Maxim. „ Nemám žiadne právo povedať mu áno alebo nie, no ponúkol som mu možnosť, aby si sám našiel odpoveď. Vo všetkej počestnosti som ho varoval, aby prišiel v plnej zbroji, ak chce odísť so zdravou kožou."

„ Ó , vy...!" Tyrkysovo-modré oči sa jej rozhoreli hnevom a zavreté pery jej obeleli. „Vy sa opovažujete brať do úst moje meno a poškodzovať moju povesť pri rozhovoroch so svojimi kumpánmi! Ech!"

Zaťala päste a keďže nebola dlhšie schopná znášať jeho posmešný úškľabok, zvrtla sa na opätku a zamierila do svojich komnát. No ak si ten blázon myslí, že vyhral, veľmi sa mýli. Zastavila sa na prvom schode a ostro ho požiadala: „Mohli ste by povedať Fitchovi a Spenceovi, aby mi hore priniesli vedrá s vodou? Veľa vody! Chcem vyskúšať tú medenú vaňu, čo je v mojich komnatách."

Bolo krátko pred poludním, keď Maxim po návrate z ďalšej jazdy po svojom novom panstve zazrel Von Reijna, ako sa aj s malým sprievodom blíži po cestičke k zámku. Otvoril okenicu, aby lepšie videl, a pohľad, ktorý sa mu naskytol, mu na tvári vyčaril úsmev. Nicholas mal občas sklony k márnivosti a tá sa teraz naplno prejavila. Jeho odev bol bohatý ako odev kráľa. Zlaté vlákna na jeho bohato vyšívanom plášti takmer oslepovali zrak. Kožušinová podšívka ho očividne hriala, lebo cválal, ako keby bol pekný jarný deň. Jednou rukou v rukavici zvieral opraty a druhú mal položenú na bedrách a pridržiaval si ňou plášť, aby bol bolo vidieť kabátec a nazberané nohavice z tmavého zamatu. Na hlave mu hrdo sedel klobúk s pierkom a Maxim aj z diaľky videl, že mu na krku visí drahá zlatá reťaz so žiariacimi drahokamami.

 Spredu i zozadu za ním cválali stráže v brnení z vyleštenej mosadze a v rukách držali halapartne, ktorými dávali najavo odhodlanie ochrániť svojho pána pred každým podliakom, čo by sa mu postavil do cesty. Za touto trojicou nasledoval objemný sluha, ktorý viedol ťažného koňa, na ktorom boli naukladané najrozličnejšie batôžky, nádoby a truhlice. Jeho vlastný kôň neniesol len jeho značnú váhu, ale aj medené panvice a široký výber rôzneho iného hrkotajúceho riadu.

„Hľaďme, prichádza nápadník," zvolal Maxim s pobaveným úsmevom. Vyšiel z komnaty a zišiel dole po schodisku pred vchodové dvere, aby privítal hostí. Zastal na schodíku v smelom postoji, s rozkročenými nohami a rukami vbok a vietor sa mu pohrával s nakrátko ostrihanými vlasmi. Hanzový kapitán sa so znechuteným pohľadom priblížil k zdanlivo opustenej zrúcanine, a keď zbadal svojho hostiteľa, popchol koňa a viedol svoj sprievod cez priekopu.

„Maxim!" zakričal Von Reijn živo na pozdrav. „Ako sa ti vodí, priateľu?"

„Dobre," odpovedal Maxim. „Ráno sa moje oči tešili z mnohých príjemných pohľadov."

„Ja, východ slnka bol naozaj krásny." Nicholas prikývol a potom sa rozhliadol po schátralých stenách. „Hoci si neviem predstaviť, ako sa niekto môže tešiť z pekného pohľadu v takejto zrúcanine."

„Človek nikdy nevie, kde objaví zázraky. Niekedy aj priamo pod nosom," poznamenal Maxim a mysľou mu prebehla spomienka na pohľad, ktorý sa mu dnes ráno naskytol, keď sa vykláňal z okna.

„Tu je to vylúčené," vyhlásil presvedčené Nicholas.

Maxim sa zasmial a zostúpil z kamenného schodiska. „Vidím, že si sa rozhodol ignorovať moje varovanie a vydal si sa na toto riskantné dobrodružstvo. Kým si ešte celý, poď dnu a zohrej sa pri kozube."

Nicholas skĺzol zo sedla a hodil opraty Spenceovi, ktorý spolu s Fitchom práve prišiel pomôcť hosťom. Kapitán sa pomaly otáčal a obzeral si dvor s drobiacimi sa kameňmi a deravými strechami budov. „Dúfal som, že tu nájdem aspoň nejaký príbytok pre kone."

„Ten je tam," Maxim ukázal smerom k stajni. „Je dostatočne pevný a neprefúka ho vietor. Za stajňou je miestnosť s kozubom, kde si môžu odpočinúť tvoji muži. Fitch sa postará, aby dostali niečo pod zub a aj nejaký ten pohár piva, nech sa trochu rozohrejú."

„Nech to s tým pivom veľmi nepreháňajú," poradil Nicholas. „Musia byť svieži, aby večer vládali ísť domov."

Tučný muž si nabral plnú náruč hrncov a panvíc a s rachotom sa vybral do budovy. Maxim ho sledoval pobaveným pohľadom.

„Priviedol som so sebou Hen Dietricha, môjho kuchára, aby nám pripravil poriadnu hostinu," vysvetľoval Nicholas.

„Určite sa tomu niektorí členovia tvojej domácnosti potešia."

„Čokoľvek bude lepšie ako presolená kaša," sucho odvetil jeho hostiteľ. „Prejedol som sa jej už minulý týždeň."

Nicholas sa pobavene zasmial, podišiel k nemu a priateľsky mu podal ruku. Maxim ho privítal pevným, vrúcnym stiskom.

„Z mesta je to len hodina cesty, a ty si so sebou zobral celú eskortu," poznamenal Maxim a kývol hlavou smerom k strážam.

„Opatrnosti nikdy nie je nazvyš." Nicholas žmurkol a tichšie dodal: „Pravdupovediac, myslel som si, že by som mohol zapôsobiť na dámu."

„A ja som si zas myslel, že ťa majú pred dámou ochrániť," zažartoval Maxim a rozosmial sa, keď videl kapitánov prekvapený pohľad.

Maxim mu položil ruku na chrbát a po schodoch ho uviedol do haly. Nicholas zvedavo vkročil dnu, dosť podobný nebohému Henrichovi Ôsmemu. Naširoko sa rozkročil, rozhalil si drahý kabát a založil si ruky vbok. „Ja, už rozumiem, prečo sem nechodili ľudia z mesta. Sú presvedčení, že tu straší, a podľa toho, ako to tu vyzerá..."

Fitch sa pošmykol na schodoch a vrazil do svojho spoločníka, ktorý pred ním prudko zastal. Práve niesli ku kozubu kuchárov náklad, keď ich pozornosť upútali kapitánove slová. Podozrievavo sa rozhliadli po hale, ako keby čakali, že na nich z tieňov vyskočí strašidlo.

„Toto tu je tmavé a pochmúrne miesto," pokračoval Nicholas. „Je to priam urážka slova, zámok.'1

„A to sme už urobili nejaké opravy," odvetil Maxim s pokriveným úškrnom. „Skús si predstaviť, ako to tu vyzeralo, keď sem prvýkrát prišlo to dievča."

Hanzový kapitán neveriacky pokrútil hlavou. „Neviem si predstaviť, že by to mohlo vyzerať ešte horšie, ako to vyzerá teraz."

Markíz kývol hlavou smerom k stoličkám, rozloženým okolo kozuba. „Poď, priateľu. Oddýchni si."

Nicholas si stiahol rukavice, usadil sa v plášti na stoličku a naklonil sa dopredu. Lakťom sa oprel o koleno a zadíval sa na svojho hostiteľa. „Tak ako? Čo povedala? Súhlasí?"

Maxim mykol plecami. „Ťažko povedať, Nicholas. Má svoj vlastný rozum a mne nedôveruje."

„Ale povedal si jej o tom," nástojil obchodný kapitán.

„Povedal."

„A nič nepovedala?"

„Nič také, čím by naznačila, čo má za lubom."

„Ach!" Nicholas si rozhorčene plesol rukavicami po stehne. „Táto neistota! Nemám rád, keď neviem, na čom som!"

Maxim podišiel ku stolu, nalial do pohára trochu medoviny a podal ju nahnevanému priateľovi. „Tu máš, toto ti dodá odvahu."

Von Reijn prijal pohár a na dúšok do seba vlial jeho obsah. Kývol, že chce ešte jeden, a Maxim nadvihol krčah a nalial mu.

„Nikdy som nevidel, že by si sa takto zaujímal o nejaké dievčisko," povedal a sadol si sa stoličku vedľa naho. „Pamätám si, ako si raz prišiel na moje sídlo a hľadal si nejaké mladé, súce dámy. Vtedy si sa veru neupínal len na jedno dievča..."

„Ale, Maxim," pokarhal ho s úsmevom Nicholas. „Veď vieš, že som svätec."

„Daj si pozor, Von Reijn!" uškľabil sa Maxim. „Mohol by si na naše hlavy privolať žeravé blesky a veľmi dobre vieš, že nemám inú strechu nad hlavou."

„Čo tým chceš povedať?" zvolal Nicholas s predstieraným rozhorčením. „Žiadam vysvetlenie."

Maxim sa usmial a skepticky zdvihol bledohnedé obočie. „Viem, akú prísahu vraj skladajú členovia Hanzy, ale mnohí si túto prísahu vysvetľujú po svojom a tajne idú po každom peknom dievčati, ktoré im padne do oka." Mykol plecami. „ N i e je ma nič do t o h o , či dodržiavaš šieste prikázanie. No už od narodenia si veľký darebák a ja som zodpovedný za dievča, ktoré som sem priviedol. Viem, že nie si žiadne neviniatko."

„Veď ani ty!" zahromžil Nicholas.

Maxim sa prívetivo usmial: „To som nikdy netvrdil."

Ľadovomodré oči sa zahľadeli na Maxima, keď jemná narážka zasiahla svoj cieľ. „Toto nie je len zábava, " protestoval Nicholas v dobrej nálade. „Zničíš mi reputáciu."

„To sa nedá, lebo si to už urobil ty sám. A okrem toho, ja tvoje tvrdenia spochybňujem len medzi nami dvoma, priateľu."

Nicholas prikývol. „Medzi nami dvoma, priateľu, pripúšťam, že som tak trochu lotor."

Maxim sa usmial. „To už viem."

„Ale to dievča, to je niečo iné. Chytila ma za srdce."

Maxim sa rozosmial výsmešným smiechom. „Len opatrne, Nicholas. Ak jej ponúkneš svoje srdce, rozseká ti ho na tri kusy." Veľmi dobre si pamätal na svoje natrhnuté ucho. „Je to priečne a tvrdohlavé dievčisko."

„Vari som sa s ňou neplavil cez Severné more?" Povedal Nicholas na jej obranu. „Ja, súhlasím, je energická - ale priečna? Nein! Len bojuje za svoju slobodu. Nerobil by si vari to isté?"

„Aspoň by som pri tom riadil zdravým rozumom."

„A nie je rozumné, že chce ísť domov a nástojí, aby si ju tam dopravil? Nerozumné bolo, že šiju som dovliekol."

„Bol to omyl," bezradne súhlasil Maxim. „Keby moji muži uniesli Arabellu, určite by tu rada zostala."

„Opýtal si sa jej t o ? "

Táto jednoduchá otázka priviedla Maxima do rozpakov. „Chcel som." Sklopil zrak a zamiešal medovinu na dne pohára. „V deň svadby som ju chcel upokojiť, aby sa nebála, že ju odvezú z Bradbury." Zdvihol hlavu. Mal od hnevu zvraštené obočie a pevne zovreté pery. „Nepodarilo sa mi to , lebo som náhodou stretol slečnu Radbornovú a spoznala ma. Vyzerá to, ako keby mi od začiatku stála v ceste."

„Ja!" Nicholas sa nahlas rozosmial. „Počul som o tvojej eskapáde v Bradbury Hall. Dobre si Edwarda vystrašil a dokonca v tvojej vlastnej sieni!!" Opäť sa zasmial. „Počul som, že Edwardovi teraz stoja pre spálňou stráže. Ten dobrý človek sa bojí aj vlastného tieňa." Od smiechu mu začali tiecť slzy a prestal, až keď zachytil Maximov znechutený pohľad. „Možno si zašiel priďaleko, a preto ti to dievča stálo v ceste."

 Markíz nahnevane vybuchol. „Od samého začiatku mi kazila plány."

„Aké si mal vlastne plány, Maxim? Čo ťa k tomu dohnalo? Bola to láska k Arabelle alebo túžba pomstiť sa jej otcovi?"

„Len som chcel prekaziť ten sobáš, kým..." Maxim zmĺkol a zamračil sa. Nepáčili sa mu zvedavé otázky ani jeho vlastná obhajoba. „Bože, vari si myslíš, že by som si zobral Arabellu za ženu, keby som si ju necenil viac ako iné ženy?"

Nicholas sa oprel a zamyslene si premeral svojho priateľa. „Podľa toho, čo si o nej povedal," takmer prehĺtal slová, ako sústredene rozmýšľal, „je krásna a poddajná. Zdá sa mi, že by si si za manželku logicky vybral práve takéto dievča. Vo všetkom by sa ti podriadila, nebúrila by sa, nemala by nerozumné požiadavky." Počkal, kým sa Maxim sústredí na jeho slová. „Veľakrát si vravel, že potrebuješ ženu a rodinu, aby si zabezpečil pokračovanie rodu. Rozmýšľam nad tým, či si si Arabellu zvolil rozumom alebo srdcom. 

A keď ťa jej otec zradil, vyhľadal si ju v hneve alebo si k nej cítil naozajstnú vášeň?"

„Z našich bedier by mala vyjsť pravá dynastia," povedal Maxim so zbytočnou, no úprimnou rozhodnosťou.

„Nemôžeš to dievča obviňovať, že sa začala pozerať po inom. Považovala ťa za mŕtveho."

„Za to, že sa vydala za Relanda, môže Edwardova túžba po majetku," nástojil Maxim.

„Ale no tak," odporoval mierumilovne Nicholas. „Keď ťa moji muži doniesli na moju loď, tak si bol skoro bez života. Len vďaka Ramonde si prežil cestu, ale chodiť si mohol začať až po mesiaci. Skús sa vcítiť do Arabellinho položenia," nabádal ho. „Trpela tvojou smrťou a zároveň túžila po slastiach manželského života. Mal by si byť rád, že si nažive a že si môžeš nájsť nejakú inú ženu, ktorá by ti zohrievala   posteľ."

„Ja som vďačný, že som nažive!" zvolal Maxim. „Som vďačný, že v člne pod mostom boli skrytí Spence a Fitch, ako sme si to naplánovali. Preukázali mi svoju vernosť a zachránili mi život. Bola to vôľa osudu, že nikdy nevideli. Arabellu, čo doteraz ľutujem, ale nemysli si, že nie som rád, že som nažive!"

Nicholas sa odmlčal, potom ticho zamrmlal: „Ak si vážiš, život, priateľu, tak ťa musím varovať aj v inej veci."

Jeho hostiteľ sa na neho prekvapene pozrel a čakal, čo sa dozvie.

Hanzový kapitán pokračoval. „Stretol si sa už niekedy s Karrom Hilliardom, majstrom gildy?"

Maxim prikývol. „Spoznal som ho na spiatočnej ceste do Anglicka, Možno vieš, že som sa plavil na jeho lodi."

„ Karr Hilliard vlastní veľa lodí Hanzy. Je zástupcom Hanzy až do najbližšieho letného snemu a potom ho asi opäť zvolia. Je to najbohatší a najmocnejší muž vo zväze."

Maxim nevzrušené reagoval: „Povedal, aby som sa mu ozval, keď budem v Lubecku." Vytiahol z kabátca voskovú pečať, na ktorej bol odtlačok prsteňa. „Dal mi toto, aby som sa k nemu mohol dostať."

Nicholas vzal do rúk pečať, prezrel si ju a potom si strčil ruku pod košeľu a vytiahol zlatú reťaz, na ktorej visela medená známka. Bola o niečo menšia ako odtlačok na pečati, ale podobala sa na ňu. „Je to pečať Hanzy. Máju každý hanzový kapitán a musí ju nosiť stále pri sebe." Vrátil Maximovi pečať. „Otvorí pre teba mnohé dvere. Jej veľkosť svedčí o jej dôležitosti. Ešte som ti nepovedal, že Karr Hilliard je najnebezpečnejší človek, akého môžeš stretnúť. Aj pri najmenšom podozrení už poslal ľudí pod katovu sekeru. V Lubecku má absolútnu moc a je celej veci ešte oddanejší ako ja, priateľu. Ja nie som veľmi dobrým príkladom Hanzy. Nikdy som nemal potrebu oddeľovať sa od sveta a zachovávať tajnosti, ktoré si zväz tak žiarlivo stráži. Keď som sa v Hanze zaúčal, spolu s inými chlapcami som spával v kontoroch bez kúrenia a svetla. Bolo nás sedem alebo osem v jednej izbe. Prežil som iniciácie, ktoré iných zabili, a vytvoril som si na veci vlastný názor. Na Karra Hilliarda si treba dávať pozor. Ako prvý sa podieľal na iniciačných rituáloch našej mládeže... niektorých aj zabil, lebo pre nich pripravil priťažké skúšky. Je to zákerný človek a dozvedel som sa, že si zisťoval, prečo si v Hamburgu."

„Prečo by sa mal o mňa zaujímať?" spýtal sa Maxim a sklopil zrak do pohára.

„Nepáči sa mu, čo sa deje s našimi prístavmi a obchodom," odvetil Nicholas. „Pomaly zanikáme. Pred sto rokmi sme ovládali celý obchod od Baltského po Stredozemné more. Teraz bojujeme o prežitie. Alžbeta je proti zakladaniu kontorov v Anglicku a Hilliard sa ňu nahneval. Už sme stratili dve lode kvôli tomu pirátovi Drakovi."

Maxim okamžite zdvihol zrak. „Počul som o tom. Zavliekol ich do Španielska. Vyzerá to tak, že keď Filip minulé leto zajal anglické lode s obilím v baskických prístavoch, poskytol kráľovnej dobrý dôvod, aby mohla svojho morského vlka vypustiť na Španielov."

„Drake sa od svojho návratu na more stal hrozbou aj pre nás! Rád vodí za nos Španielov a Portugalcov a teraz začal vodiť za nos aj nás!"

„Pozri, ja sám necítim k Alžbete veľkú náklonnosť po tom, aká nespravodlivosť sa mi udiala," odpovedal Maxim. „Ale členovia Hanzy za uplynulých dvesto alebo tristo rokov vďaka svojim veľkým monopolom takmer úplne zničili anglický obchod. Minimálne rovnako dlho neplatia v Anglicku mýto ani dane. Odkedy si kráľ Edward Tretí zobral od zväzu pôžičku a dal do zálohy kráľovské klenoty, anglickí kupci musia trpieť aj vo vlastnej krajine. 

Hanza bola vďaka Edwardovmu dekrétu dočasne zvýhodnená, ale kedykoľvek sa anglickí námorníci odvážili prísť do prístavov Hanzy, uväznili ich a zaobchádzali s nimi ako s háveďou. Alžbeta si možno pamätá na deväťdesiatšesť anglických rybárov, ktorých členovia tvojho zväzu zajali pri Bergene, zviazali a hodili do mora. No nech už má k Hanze akýkoľvek zlý vzťah, musí sa postaviť proti Španielsku."

„Priateľu, nehovor takéto veci pred Hilliardom. Uväznil by ťa ako špióna. Hanza raz aj v Hamburgu zajala stopäťdesiat cudzincov a popravila ich ako pirátov. Mám ti pripomínať, že ťa postihne rovnaký osud, ak nebudeš opatrný, pokiaľ ide o Karra Hilliarda?"

Maxim sa zasmial. „Myslíš si, že by som bol tak blízko smrti, keď si ma zobral na svoju loď, keby som bol špión? Keby som prišiel s nejakou úlohou, tak by ma sa Alžbetini muži nesnažili zabiť ešte pred jej splnením."

„Priateľu, ja by som ako prvý odporoval tvrdeniu, že pracuješ pre Alžbetu, ale Karr Hilliard je aj tak nebezpečný človek. Keby mohol, tak by na trón posadil Máriu, aby dosiahol svoje." Nicholas na okamih zmĺkol, nechcelo sa mu pokračovať, ale vedel, čo hrozí jeho priateľovi, a nedokázal skryť svoje starosti. „Veľmi sa zaujímal o Throgmortonovo sprisahanie proti kráľovnej. Určite chce pripraviť podobný plán, pomocou ktorého obmedzí Alžbetinu moc."

„Vie, že ma obvinili zo sprisahania?" spýtal sa opatrne Maxim.

 „Ja, vie o tom a myslím si, že práve preto sa o teba zaujíma. Možno si chce kúpiť tvoje služby."

„Nech sa ma spýta a ja mu odpoviem."

„Hilliard je veľmi opatrný. Obáva sa cudzincov a najprv si ťa dôkladne preverí."

Maxim kývol rukou. „Vidíš tu nejaké stráže, ktoré by striehli, kto sem príde? Som bedár, pripravili ma o majetok. Čo si mám strážiť?"

„To najvzácnejšie, čo máš, priateľu. Svoj život."

Maxim si upil medoviny a obaja hodnú chvíľu mlčali. Nicholas začal byť netrpezlivý, civel ma schody a mávol k nim.

„Hovoríš, že to dievča je vo svojich komnatách? Vie, že som prišiel?"

„Jej okná sú otočené do dvora. Tvoj príchod jej nemohol uniknúť. Určite skúša tvoju trpezlivosť."

Nicholas vyskočil zo stoličky. „Pôjdem ju zavolať!"

„Radil by som ti, aby si ju neprovokoval," zamrmlal Maxim do pohára. Napil sa medoviny a zdvihol zrak ku schodisku, lebo z komnát začul nejaké zvuky. Posmešne sa usmial: „Pozor, krásavica sa konečne rozhodla, že nás poctí svojou prítomnosťou."

Nicholas sa pomrvil v zjavnej nedočkavosti a dlhými krokmi vykročil cez halu dievčaťu naproti. Maxim ho s pobavením pozoroval, zvedavý, čo si tá čertica obliekla na privítanie hosťa. Hoci vyčlenil určitú sumu na nákup oblečenia, zatiaľ ju videl len v ufúľaných vlnených šatách. Z vedier vody, ktoré jej jeho muži vyniesli do komnát, mohol usúdiť len to, že bude aspoň čistá.

Maxim uprene hľadel na schodisko, až kým sa na ňom nezjavila hodvábna črievička pod obrubou šiat z modrého zamatu. Keď sa v jeho zornom poli objavila celá, len si oprel lakeť o drevené operadlo stoličky a podoprel si bradu, aby mu neklesla čeľusť. Pozoroval, ako sa milo a pôvabne zvítala s Nicholasom a pomyslel si, že asi došlo k nejakej zámene, lebo teraz tu naozaj stálo to nádherné dievča, o ktorom hovoril Nicholas.

Elise si vložila štíhlu ruku pod kapitánovo rameno a dovolila mu, aby ju previedol cez halu. Maxim vstal, aby dal najavo svoje dobré spôsoby, ale Elise ho ignorovala a pochválila nákladný odev ich hosťa. „Bože! Som uchvátená vašim pekným výzorom, kap..."

„Nicholas," horlivo ju prerušil plavovlasý muž.

„Ako si želáte... Nicholas," milo zašepkala a prikývla. „Je to pre mňa česť."

Maxim neveriacky prevrátil oči. To hlavaté dievčisko má hybkejší jazyk ako had v rajskej záhrade.

„Prišiel som vám položiť veľmi závažnú otázku," bľabotal Nicholas. „A ak dovolíte, chcel by som hneď počuť vašu odpoveď."

Elise sa spôsobne posadila a milo počúvala, čo jej povie. Nicholas si k nej prisunul stoličku, naklonil sa a chytil ju za ruky. „Drahá Elise... nikdy som nestretol ženu, ktorá by ma tak zaujala... a v Hanze som už dosiahol také postavenie, že môžem dvoriť, komu len chcem..."

Elise šarmantne nadvihla kútiky úst a podpichla ho: „Ak si dobre spomínam, Nicholas, tak ste sa na palube vašej lode vyhýbali akýmkoľvek zmienkam o vašom bohatstve. Čo sa odvtedy zmenilo?"

Nicholas si odkašlal a pozrel sa na Maxima, ktorý sa teraz rozvaľoval v kresle s nohami natiahnutými pred sebou. Hostiteľ sa zjavne zabával na ich rozhovore, pretože ich sledoval so záujmom zvedavého jastraba, ktorý striehne na korisť. Kapitán si znova zhlboka odkašlal, zahľadel sa dáme do tváre a prehovoril: „Maxim mi minulý týždeň povedal, že nie ste jeho snúbenica."

„Keby ste sa ma na to boli opýtali už na palube vašej lode, Nicholas, povedala by som vám, že toho muža vôbec nepoznám," Elise ukázala na Maxima. „Ale vy ste boli natoľko rozhodnutý utajiť totožnosť môjho únoscu, že ste ani nepripustili možnosť omylu. Táto strašná tragédia by nemusela dospieť do takéhoto štádia, keby ste boli prehovorili."

„Nemal som dôvod domnievať sa, že sa Fitch a Spence dopustili takéhoto omylu," opatrne vysvetľoval hanzový kapitán. „Keďže som bol presvedčený, že patríte inému, snažil som sa byť čo najmenej osobný." Na okamih zmĺkol a palcom pohladkal jemnú, hladkú pokožku jej ruky. „Nepodarilo sa mi t o . "

Elise pozrela na Maxima a pocítila prudké rozhorčenie. Zdvihol za Nicholasovým chrbtom ruky a nečujne jej zatlieskal. Oči sa jej zúžili v strašnom opovrhnutí. Čo by za to dala, keby mu mohla z tváre vyškriabať ten jeho úškľabok!

„Nicholas?" Jej hlas znel mäkko a kapitán horlivo zdvihol pohľad a uprel ho do hĺbky jej zafírových očí. „Lord Seymour hovoril o vašej túžbe a som veľmi polichotená, že sa o mňa zaujíma takýto džentlmen."

Maxim prekvapene zdvihol pohľad a pozrel sa na ňu s výrazom hlbokého skepticizmu. Na jej ustarostený pohľad zareagoval nesúhlasným potrasením hlavy.

„Priniesol som vám darček," povedal Nicholas. Vstal zo stoličky a vykročil na druhý koniec haly. Vrátil sa s veľkým balíkom, ktorý dnu priniesol Spence. Rozbalil ho a roztiahol pred ňou luxusný turecký koberec. „Aby vás v komnatách chránil pred chladom."

„ Ó , Nicholas, aký vzácny a krásny darček."

„Pre vzácnu a krásnu dámu," zamrmlal Nicholas.

„Som uveličená vašou štedrosťou. Je mi ľúto, že ja vás nemám čím obdariť."

„Najcennejším darčekom je pre mňa vaša spoločnosť."

Maxim sa zdvihol zo stoličky a dal najavo svoje rozhorčenie. „Už som dosť dlho počúval vaše mňaukanie," vyhlásil netrpezlivo. „Idem sa previezť na Eddym. Neviem, kedy sa vrátim."

„Nemusíš sa ponáhľať," odpovedal Nicholas, ktorému jeho odchod padol vhod. „My sa počas tvojej neprítomnosti primerane zabavíme."

„O tom nepochybujem!" odpovedal Maxim a vôbec sa nesnažil skryť sarkazmus. Vykročil naprieč halou a otvoril masívne vchodové dvere. Jeho odchod spečatilo ich prudké zatresnutie, ktoré Elise skomentovala dobre maskovanou posmešnou poznámkou, prednesenou sladkým hlasom.

„Chudáčik. Ešte stále myslí na Arabellu." Obrátila pozornosť na kapitána, ktorý sa medzitým usadil v kresle. „Povedzte mi, Nicholas, ako sú na tom moje investície?"

Keď sa Maxim v ten večer vrátil, našiel Fitcha a Spencea, ako sedia opretí chrbtami o seba na lavici pred kozubom. Obaja ustarostené sledovali svoju časť haly a v rukách držali pripravené kyjaky, keby sa náhodou objavil nejaký prízrak. Keď vstúpil ich pán, vyskočili a s bojazlivými výkrikmi zaujali obranný postoj.

Maxim nebol z tých, ktorý veria na duchov, ale od ich hlasného prestrašeného kriku sa mu skoro zježili vlasy. „Prestaňte!" skríkol. „Zobudili by ste aj mŕtveho!"

„Prepáčte, pane," ospravedlňoval sa Fitch a snažil sa zakryť svoje veľké znepokojenie. „My sme báli, že mŕtvy sa už zobudil."

„Tu nie sú nijakí duchovia!" dôrazne vyhlásil Maxim a začal si sťahovať rukavice. „Kým som tu, môžete spať v miestnosti za stajňami, ale keď som preč, mali by ste zostať v hale a chrániť dievča."

„Áno, pane."

Sluhovia si zobrali slamníky a kyjaky a chvatne opustili miestnosť. Maxim prešiel cez halu a začal vystupovať po schodoch. Po dlhej jazde bol na kosť premrznutý a musel premáhať triašku. Pritiahol si plášť ku krku, aby sa lepšie ochránil pred prievanom.

Jeho pozornosť upútalo mihotavé svetlo na druhom poschodí, preto zišiel zo schodiska a vkročil do krátkej tmavej chodby. Elise stála vo dverách do svojej komnaty a jej silueta sa odrážala vo svetle ohňa z kozuba. 

Okolo ramien mala kožušinovú prikrývku, pod ktorou bolo vidno čipkovanú spodničku. Na kamennej dlážke stála bosá a Maxim nepochyboval, že jej útle chodidlá sú studené ako ľad.

„Čo sa deje?" spýtal sa a vykročil smerom k nej. Videl, že sa trasie, a rozmýšľal, či je to len od zimy. V rukách zvierala sviečku, a keď sa na neho pozrela, v jej svetle bolo vidieť, že má v očiach strach.

„Mala som zlý sen," šepkala a obzerala sa okolo seba, ako keby sa snažila odlíšiť fantáziu od skutočnosti. „Snívalo sa mi, že som videla môjho otca priviazaného o komín. Všade bol hustý dym a nemohol dýchať. Nechali ho tam, aby ho mučili."

Maxim vystrel ruku a odsunul jej z čela zvlnený pramienok vlasov. „Nicholas vám rozprával rozprávky o rituáloch Hanzy..."

Zdvihla pohľad a zmätene na neho pozrela. „Naozaj to robia?" Maxim si zhlboka vzdychol. „Ich rituály by sa mali držať v prísnej tajnosti, ale Nicholas sa vždy neriadi pravidlami. Považuje sa tak trochu za vydedenca. Občas mu veľmi prekáža, čo bratstvo robí, no zároveň k nim cíti určitú lojalitu. Jeho matka je Holanďanka a žije v Lubecku. Jeho otec už nežije, ale kedysi to býval majster gildy." Maxim na okamih zmĺkol a zadíval sa jej do utrápených očí. Potom pokračoval: „Predpokladám, že Nicholas od nich aj tak raz odíde.

Ste celá premrznutá," skonštatoval, keď sa striasla. Vystrel ruku a otvoril dvere do jej komnát. Plamene v kozube boli nízke a k ich blednúcemu svetlu sa plazili tiene. „Ak dovolíte, madam, priložím do ohňa."

„Ako si želáte," odpovedala ticho Elise a posadila sa na okraj stoličky s vysokým operadlom, ktorá bol postavená blízko pri kozube.

Maxim si zobliekol plášť, položil si ho na ďalšiu stoličku a medzitým si ju pozorne poobzeral. Keď pocítila jeho pohľad, hanblivo si zakryla jednu bosú nohu druhou. Nevedela si predstaviť, čo ho na nej zaujalo, ale do tváre sa jej nahrnula červeň, keď si ju prezrel od hlavy po päty. Veľmi jej odľahlo, keď sa napokon začal venovať prikladaniu do ohňa.

Maxim pred kozubom pokľakol na koleno, prehrabal rozžeravené uhlíky, poukladal na ne triesky a napokon na rozhorievajúce sa plamene priložil niekoľko polien. „Tak, o chvíľu tu bude teplejšie."

„Lord Seymour..." Jej hlas sa tíško niesol izbou.

„Nemusíte byť formálna, Elise," ubezpečil ju Maxim, keď videl jej pochybnosti. „Už na tento titul nemám právny nárok."

„O čo sa nepochybne pričinil môj strýko."

„Už ste o tom určite veľakrát počuli," odpovedal. „Nemusím nič vysvetľovať."

Elise si zložila ruky do lona a blúdila zrakom po miestnosti, kým sa prehrabával v trieskach, potom jej zrak zase zablúdil k nemu, hnaný rastúcou zvedavosťou. Blkotajúce plamene dodávali jeho ostrému profilu zlatú žiaru. Nedokázala si spomenúť, že by si niekedy takto zblízka a podrobne obzerala nejakého muža, a nikdy predtým nevidela nikoho, kto by natoľko stelesňoval jej predstavu Apolóna z antických bájí. V hlave sa jej nástojčivo rozhorela jedna otázka. Mohol byť tento muž vrah? „Počula som o vás veľa, pane, a často rozmýšľam, čo z toho je pravda."

Maxim sa krátko zasmial, uprel na ňu zrak a objal si koleno v koženej čižme. „Ste v rozpakoch, že ste so mnou sama, lebo si myslíte, že som vrah?"

Elise jeho slová pobúrili a hrdo zdvihla bradu. „Ja sa vás nebojím."

„Nie... pochybujem, že by ste sa ma báli," pomaly prikývol a pozoroval jej kráľovský súmernú čeľusť. Bola odvážnejšia než všetky dievčatá, čo kedy stretol. „Prinajmenšom ste to nikdy nedali najavo."

„Takže?" nástojila.

„Drahá Elise." Oslovil ju, ako keby začínal prednášku. „Niekedy musím zobrať do ruky meč a zabiť človeka, keď si plním povinnosti ako ochranca kráľovnej alebo keď som na cestách a môj život je v ohrození, ale prisahám vám, že som nikdy nikoho nezavraždil a už tobôž nie v mojom vlastnom dome. V ten večer som prišiel domov, aby som sa obliekol na banket na počesť Arabelly. Sluha mi povedal, že na mňa čaká kráľovnin agent. Vošiel som do haly a našiel som ho ležať pri kozube. Vyzeralo to, ako keby spadol a narazil si hlavu, lebo mal na čele škaredú ranu a na rímse kozuba bola krv, ale neskôr sa zistilo, že ho niekto prebodol. To ma veľmi zmiatlo, lebo keď som ho našiel, nemal na sebe ani stopy po bodnutí. 

Ešte žil a práve som chcel zavolať pomoc, keď som začul nejaký šramot z lodžie a utekal som sa pozrieť, či sa tam niekto neskrýva. Moje stretnutie s agentom malo byť súkromné, ale Edward neskôr povedal kráľovnej, že ma s ním videl. Preto sa musel na tej lodžii skrývať on."

„Chcete povedať, že môj strýko vošiel dnu, keď ste odišli od agenta, a že ho prebodol? Tomu neverím. Strýko Edward by nikdy nikoho nezabil! Na to je príliš veľký zbabelec."

Maxim sa usmial nad jej úprimnosťou. „Aj ja som si to myslel, ale určite ma tam pozoroval. Prečo by ma obvinil, že som toho muža zabil, keby bol on sám nevinný?"

„Nenávidíte môjho strýka, lebo si myslíte, že vás obvinil, aby zakryl svoj vlastný zločin? Určite ste ho chceli zabiť, keď som odišla z hodovnej siene."

„Netúžim po Edwardovej smrti. Aspoň zatiaľ nie. Chcem, aby bol ponížený tým, že vyjde najavo, že je klamár, zlodej a zbabelec. Nemôžem odprisahať, že zabil toho agenta, ale jeho vina raz určite vyjde najavo."

„Aj keby ste sa o to museli postarať vy sám?"

„Edward je predo mnou momentálne v bezpečí." Pozrel na ňu so zdvihnutým obočím. „Možno by ste mali byť kvôli strýkovi vďačná, že sa nemôžem vrátiť do Anglicka."

„Nie som Edwardova pokrvná príbuzná," povedala zamyslene Elise. „Moja matka bola sirota, našli ju na stamfordskom panstve."

 „V tom prípade to s vašou povahou ešte nemusí byť stratené." Na perách sa mu objavil úškrn. „Možno ešte máte nádej."

„A čo Arabella?" nedala sa Elise. „Ona podľa vás mala nádej, hoci bola jeho dcéra?"

Maxim jej odpovedal so zanovitým úsmevom. „Vždy som sa čudoval, ako mohol Edward splodiť také nádherné stvorenie."

Elise na lícach pocítila teplo z kozuba a po prvýkrát v ten večer sa začala cítiť pohodlne a bezpečne. Ukradomky pozorovala, ako natiahol svoje dlhé štíhle prsty nad čoraz vyššie plápolajúce plamene, a rozmýšľala nad tým, či jej zlepšená nálada nejako súvisí s jeho prítomnosťou.

Vari natoľko pochybovala o ochrane zo strany Fitcha a Spencea, že sa cítila bezpečne len v spoločnosti tohto naničhodného lorda?

„Nicholas vie vybrať pekné darčeky," povedal Maxim a kývol hlavou smerom ku kobercu, ktorý teraz ležal pri jej posteli. „Nebude šetriť peniaze, len aby vás videl šťastnú."

„Dozvedela som sa, že šaty, ktoré som mala dnes poobede na sebe, boli kúpené za vaše peniaze..." Elise zdvihla ľúbezné obočie podpichla ho: „Alebo mám tento dar prijať ako náhradu za svoje šaty, ktoré sa zničili počas môjho uväznenia?"

Maxim ignoroval jej ostrú poznámku a pozrel sa na obšúchané vlnené šaty, ktoré viseli na vešiaku. „To sú jediné šaty, ktoré tu máte?"

Elise sa vypla na stoličke a pozrela na neho ako kráľovná na svojho poddaného. „Mám to chápať ako kritiku môjho šatníka, pane?"

Elise si, predstierajúc smútok, položila pôvabne tvarovanú ruku na kožušinovú prikrývku, ktorá jej zakrývala prsia. „Hlboko ste ma ranili."

Maxim skĺzol pohľadom po obrysoch jej tváre a nevynechal ani jeden detail. Toto dievča bolo nielen krásne, ale bolo aj bystré a vtipné, čo, pravdupovediac, Arabelle občas chýbalo. Na perách sa mu zjavil úškľabok. „Zajtra vás pošlem ku krajčírke. Tam si dáte ušiť zopár šiat podľa vašich predstáv. Krajčírka ma pozná a o všetko sa postará."

„Som očarená vašou štedrosťou, pane."

Maxim v jej vyjadrení rozoznal sarkastický osteň a vstal zo stoličky. „Asi som sa zdržal pridlho. Vzduch je už zase studený."

Kozub hrial väčšmi ako za celý deň, no Elise sa bezočivo striasla, ignorujúc prenesený význam jeho vyhlásenia a pohľad zelených očí, ktorý na nej spočinul. „Ako si želáte, pane."

Maxim si vzal plášť a vykročil ku dverám, no tu sa zastavil a otočil sa k nej. „Budete potrebovať papučky a topánky, aby vám nebola zima na nohy. V Hamburgu je aj obuvník, u ktorého si môžete dať urobiť všetko, čo potrebujete."

„Pôjdem tam s Fitchom a Spenceom?" spýtala sa nevinne.

„Samozrejme, že nie!" odvetil Maxim a krátko sa zasmial. „Pár minút po príchode do mesta by ste ich zamkli kdesi do klietky pre husi. O všetko sa postarám ja sám."

„Pôjdem tam ako vaša väzenka? V takom prípade odo mňa nemôžete očakávať, že si budem pred vami skúšať šaty."

„Nemusíte sa obávať, madam. Budem sa zdržiavať inde. Krajčírka vám určite vyjde v ústrety."

Elise sa oprela o operadlo a bezočivo sa zamračila. Čo je tá krajčírka zač, keď jej tak dôveruje, že ju s ňou nechá samu?

Maxim sa obrátil na odchod, ale Elise ho zastavila.

„Ešte malý moment, pane." Keď sa na ňu pozrel, ustarostené pomrvila prstami. „Chcela by som vám oznámiť, že som pre nás najala kuchára."

Pekné obočie sa podozrievavo zvraštilo. „Naozaj? A kde ste ho našli?"

„Nicholas mi poskytol svojho."

„Nepochybne po vašich medových prosbách!" odvrkol Maxim a začudoval sa, prečo sa tak ľahko nahneval. „Nicholas by nedovolil, aby u mňa zostal jeho kuchár bez veľkej odmeny, ktorú ste mu podľa všetkého ochotne poskytli..." Jeho hlas nabral ostrý, vyčítavý tón. „A to dokonca v mojej prítomnosti!"

„Vy sa len strachujete o svoje peniaze," obvinila ho s bezočivým pokrútením hlavy. „Nezaujíma vás, že by sme tu pomreli od hladu, keby sme museli čakať, kým vy nájdete kuchára! Myslím si, že Nicholas prejavil veľkú mieru súcitu, keď dovolil svojmu kuchárovi, aby pracoval pre vás."

„To si len myslíte!" odvrkol Maxim. „Nevidíte, že Nicholas chce, aby ste sa stali..."

 „Jeho ženou!" dokončila prudko Elise a vyskočila z kresla. Inštinkt jej našepkal, že chcel povedať niečo iné.

Maxim k nej podišiel ťažkým krokom, zadíval sa jej do očí a nahnevane skríkol: „Chceli ste povedať jeho milenkou!"

Elise sa rozhoreli oči a s celou silou ho sotila, ale Maxim zostal pevne stáť a dosiahla len to, že sa jej z nahých pliec zošmykla prikrývka. V rozhorčení, ktoré v nej vyvolala táto poznámka, si to nevšimla a udierala ho do hrude. „Zmiznite!" skríkla. „Zmiznite odtiaľto!"

Maxim pohľadom zablúdil k plným krivkám jej pŕs. Pod jemnou látkou spodničky sa črtali dva hebké belostné pahorky, ktoré mu pripomenuli jej ženskosť. To, že sa pre ním takto bezstarostne odhalila, v ňom vyvolalo nevysvetliteľnú zúrivosť. Bola to taká nehanebnica? Ľahtikárka? Nemravnica? Ak pred ním prejavila takýto nedostatok zdržanlivosti, aký poklad asi ponúkla Nicholasovmu zraku?

Jeho rozhorčenie vystriedala rýchlo narastajúca vášeň, ktorá však len znásobila jeho hnev. Zaťal zuby a bojoval so svojou túžbou. Ale do bedier mu aj tak začala prúdiť horúca krv a v hlave mu hučalo. Poobede ju videl ako počestnú, jemnú a krásnu dámu a zistil, že na neho znepokojivo zapôsobila. Teraz tu bola energická, vášnivá čertica, ktorá v ňom vyvolala túžbu. Jej prsia žiarili ako perly, oheň osvetľoval jej belostné obliny, medzi ktorými bolo hlboké tmavé údolie. Odrazu ho posadla túžba schmatnúť ju do náručia a ukojiť s ňou svoju vyhladovanú vášeň.

So zovretými zubami sa naklonil k jej tvári. Aj tu musel potlačiť svoje násilnícke pudy, keď všetky jeho zmysly prenikla jej vôňa. „Myslíte si, že som nejaký eunuch?" spýtal sa jej príkro. „Zahaľte sa, lebo sa nezdržím a prelejem vašu panenskú  krv!"

Elise zostala od prekvapenia bez dychu, s horiacimi lícami ustúpila a prehodila si cez plecia svoju kožušinovú róbu. Len potom sa na neho opovážila pozrieť, zahanbená poznámkou, kvôli ktorej si bolestne uvedomila svoju nepozornosť.

Maxim na ňu stále hľadel a bojoval so svojou túžbou. Nozdry sa mu chveli a zo zovretých úst s chrapotom vychádzali tieto slová: „Prišiel som do Anglicka za svojou nevestou a keby nie vás, bol by som sa sem vrátil s ňou. Teraz mnou zmietajú neopätované mužné vášne a ak si nedáte pozor, madam, poslúžite mi. Nie som z tých, ktorí obťažujú dámy, ale keďže je pre mňa Arabella navždy stratená, uspokojím sa s hocijakou ženskou." Jeho oceľové oči sa do nej zabodli. „Ako možno viete, madam, mnoho džentlmenov sa muselo dodatočne ospravedlňovať za znásilnenie zdráhavej dievčiny."

Prudko sa zvrtol a vyšiel z izby. Elise ho prekvapene pozorovala, kým v nej jej vlastný hnev nevyvolal vlnu zúrivosti. Podišla ku dverám a z celej sily ich zatresla.

Ako sa len opovažuje vyhrážať sa jej znásilnením! Založila závoru.

Myslel si vari, že je nejaká pobehlica, ktorá mu poslúži na uspokojenie žiadostivosti? 

Prechádzala sa sem a tam pred kozubom.

Zajtra mu ukáže! Zasype toho namysleného kohúta takou spŕškou slov, až mu veru ovisne hrebienok!

11.   K A P I T O L A

Bývalý markíz sedel na koni s rukami položenými na hruške sedla. Pod zalesnenou strminou tiekla medzi ľadom pokrytými brehmi rieka. Na opačnom brehu sa medzi kríkmi ligotali fľaky snehu a z času na čas bolo vidieť nejaké malé srstnaté zvieratko, ako si chvatne zháňa potravu.

Maxim zdvihol hlavu a pozoroval malý kŕdeľ vtákov, poletujúci azúrovo-modrou oblohou nad údolím. Len kde-tu sa objavil mráčik a zasneženými korunami stromov prefukoval teplý južný vietor. Maxim blúdil pohľadom po okolí, ale v mysli sa stále vracal k zafírovým očiam jagajúcim sa vo svetle ohňa a červenohnedým kučerám, ktoré sa vlnili nad chabo zahaleným poprsím. Tento obraz ho stále prenasledoval. Bol mužom, ktorý spadol do vlastnej pasce. Pod vplyvom dlhej abstinencie sa takmer prestal ovládať a len vďaka sile vôle vycúval z náhlej vzniknutej situácie, potlačil túžbu schytiť ju do náručia a odniesť ju do postele. Kvôli tomu, že reagoval tak prudko a že sa jej vyhrážal znásilnením, teraz zápasil s bolestivým sklamaním.

Maxim prinútil svoje roztúlané myšlienky, aby sa zamerali na prijateľnejšiu tému, svoju kedysi v pamäti uchovávanú snúbenicu. Ona bola tá, ktorá si svojou milotou a pokojnou mlčanlivosťou zaslúžila jeho pozornosť! Nikto nespochybňoval, že Arabella bola od prírody stelesnením jemnej dámy a tichej krásy. Jeho myseľ našla vždy úľavu, keď si spomenul na ich spoločne strávené okamihy, a aj teraz čakal, že napätie pominie. Namiesto toho sa márne snažil sprítomniť si obraz jej sivých očí a hodvábnych kaderí svetlohnedých vlasov. Jeho spomienky boli matné a rozmazané. Nedokázal si vybaviť krivku jej pier, tvar jej nosa, ani zaoblenie brady. Dokázal si spomenúť len na chabý úsmev, ktorým privolila, keď Edwarda popýtal o jej ruku. Akou tajomnou schopnosťou disponoval Nicholas, keď dokázal rozoznať jej mdlú reakciu, kým on bol presvedčený, že ho ovládla vášeň, za ktorú sa oddá riskovať život? Naozaj chcel uniesť Arabellu len kvôli pomste, ako to tvrdil Von Reijn?

Opatrne, ako keby zo svojej mysle vyťahoval žeravý uhlík, skúšal presnosť spomienky na krátky pohľad na hebké prsia v kožušinovej prikrývke a na bledé, od chladu vztýčené hroty bradaviek. Vôľa ho zradila a pred vnútorným zrakom mu začalo defilovať množstvo obrazov vychádzajúcich zo všetkých kútov jeho mysle. Videl pery svojej chránenky zovreté v úškrne, potom jemne a nežne pootvorené v spánku. Jej červenohnedé vlasy sa rozprestierali na vankúši ako tmavá svätožiara. Jej mihalnice spočívali na lícach ako jemné tiene a potom odhaľovali modré oči blčiace hnevom. Bod po bode videl štíhlu líniu jej krku, od ušného lalôčika až k belostným pleciam a hebkému zaobleniu pŕs, keď pred ním neohrozene stála a bránila sa jeho obvineniam.

Maxim v duchu zaklial, keď si uvedomil, čo v ňom tieto obrazy vyvolávajú. S vedomím vlastnej túžby v ňom zároveň silnel hnev a rozhorčenie. Bojoval s narastajúcou príťažlivosťou, ktorá vtrhla do jeho života a kvôli ktorej sa triasol a zlostil sám na seba. Kto bolo toto jedovaté dievčisko, ktoré mu vždy stálo v ceste, neustále skúšalo jeho trpezlivosť, donekonečna mu prekážalo v zámeroch? Nemohol myslieť na jej pôvaby. Bol mužom bez vlasti, vyhnancom a svoj majetok a miesto v spoločnosti môže získať len tak, že dá najprv veci do poriadku, čo ho môže stáť aj život. Nemal čas zaoberať sa tvarmi, ktoré v ňom vyvolávali túžbu po tom zdráhavom a tvrdohlavom dievčisku. Zase by sa do neho pustila ako malá pomstychtivá mačka a jeho návrhy by bez rozpakov odmietla.

Čierny žrebec sa chápavo vzopol, ako keby cítil trápenie svojho pána. Maxim ho popchol do chvejúcich sa slabín a zviera prudko vyskočilo dopredu a pustilo do mierneho poklusu, ktorého pravidelný rytmus trochu upokojil Maximovu myseľ. Hrebeň sa postupne znižoval a napokon prešli cez hustý porast kríkov. 

Rieka, vyslobodená zo strmej bariéry útesov, zaplavila nižšie položený breh a vytvorila na ňom močaristé jazierko, v ktorom sa v lúčoch slnka jagalo tŕstie obalené ľadom.

Maxim spomalil Eddyho krok a upriamil pozornosť na účel svojej výpravy, ktorým bola poľovačka. Prebrodil rieku, zoskočil z koňa a uviazal ho k starému dubu. Zložil si z chrbta luk a vložil doň šíp. Skúseným, tichým krokom sa vydal k jazierku, od ktorého sa ozývalo tlmené gagotanie, ktoré svedčilo o prítomnosti husí. Maxim zamieril luk, natiahol tetivu a vystrelil šíp. Jeden gunár zatrepal krídlami a zostal plávať na hladine jazierka tesne pri brehu.

Maxim zdvihol svoj úlovok, zviazal mu nohy koženými remienkami a upevnil si ho na opasok. Odrazu jeho zrak zaujal pohyb medzi stromami. O malú chvíľu zazrel jeleňa, ktorý opatrne podišiel ku rieke a začal z nej piť. Maxim si kľakol na koleno, založil šíp a vystrelil. Jeleň prekvapene zaerdžal, keď mu šíp prebodol srdce, vyskočil dopredu, potom klesol na kolená a zvalil sa na zem.

Maxim prezrel svoju korisť a pustil sa do chmúrnych úvah. Keby nebol opatrný, aj jeho by zasiahli kruté šípy tej zvodnej malej čertice. Vodila by ho za nos ako toho hlupáka Von Reijna a nakoniec by skončil vyvrhnutý niekde na skalnatom brehu zúfalstva a sklamania.

Elise stála uprostred haly s rukami v bok a bubnovala si prstami po bedrách. Chystala sa zaútočiť na pompéznu pýchu pána a vládcu tejto rozpadajúcej sa ruiny, ale na svoje veľké sklamanie zistila, že ho niet.

„Kamže sa takto skoro ráno vybral lord Seymour?" spýtala sa Fitcha.

„Jeho lordstvo odišlo na poľovačku. Aby sme mali v komore čerstvé mäso pre kuchára," odpovedal Fitch. Už pobudol v jej blízkosti dosť dlho, aby dokázal rozoznať, kedy je nahnevaná, a v snahe zlepšiť jej náladu spomenul zmenu ich situácie. „Kým je tu jeho lordstvo, nebudeme veru hladovať. Pán mi rozkázal, aby som vám povedal, že sa na poludnie vráti a zoberie vás do Hamburgu. Prosí vás, aby ste boli pripravená."

„Ako jeho lordstvo rozkáže," odvetila Elise so zle predstieranou pokorou.

Fitch si uvedomil, že sa už neoplatí skúšať jej trpezlivosť, rýchlo sa ospravedlnil a vybral sa do bezpečia stajne. Tam začal obriaďovať slečninho koňa, ako mu to rozkázalo jeho lordstvo. Keď bude kobyla pekne vystrojená, možno jej to zlepší náladu a nebude sa hádať s pánom.

Elise sa hneď nechcelo vrátiť do komnát a chystať sa na cestu. Do markízovho návratu ešte zostávalo dosť času a cítila potrebu odísť na chvíľu zo zámku a prejsť sa po úbočí.

Pri obliekaní plášťa si spomenula na svoj sen. Nemohla mu veriť, kým sa nepresvedčí, že je to naozaj pravda. Nemala nijaký skutočný dôkaz, že jej otca zajala Hanza, ale na druhej strane sa takáto možnosť nedala celkom vylúčiť, keďže počas niekoľkých mesiacov pred svojím únosom často chodieval do Stilliards. Bude musieť byť ostražitá, ak chce o ňom získať aspoň nejakú správu.

Elise si nasadila vlnenú kapucňu, vykročila na priedomie a porozhliadla sa naokolo. Hoci svietilo slnko a odrážalo sa od okien a fľakov snehu, zároveň fúkal ostrý, studený decembrový vietor. Pomaly zostúpila dole schodmi a prebehla cez dvor. Bez toho, aby si to niekto všimol, prešla cez most, a keď už bola za priekopou, pokračovala v ceste po chodníku po jeho okraji, kde ju zámocký múr chránil pred studeným vetrom.

Elise sa zastavila na kopci, lebo cestička bola ďalej zarastená ostružinami a šípkovými kríkmi, medzi ktorými zostala hrubá vrstva snehu. Videla, že sa ďalej nedostane, preto sa otočila a vybrala sa späť, keď zrazu pocítila v členku pichnutie. Nadvihla si sukne a z miesta nad koženou topánkou si vytiahla tŕň. Pri tom sa pichla do prsta. Zamyslene hľadela na poranený prst a na tvári sa jej zjavil zlomyseľný úsmev. Odrazu jej napadlo, ako by asi reagoval mocný pán zámku, keby našiel v posteli ostré tŕne. Aká by to bola sladká pomsta a ani by sa nemusela vystavovať nebezpečenstvu a utekať pred ním. Zostala by v bezpečí svojich komnát.

Nahlas sa rozosmiala, nadvihla si sukne, rozviazala mašličku a striasla zo seba spodničku. Najrýchlejšie získa tŕne tak, že rozprestrie spodničku na kríky a ony sa na látku sami napichajú. Bude to určite menej bolestivé, ako keby ich mala trhať po jednom. O chvíľu mala na spodničke dostatočné množstvo tŕňov, opatrne ju zabalila, aby sa nepopichala, a rýchlo vykročila tou istou cestičkou naspäť. Teraz sa musí poponáhľať. Maxim sa môže každú chvíľu vrátiť.

Prebehla cez dvor, presvedčila sa, že Fitch a Spence sú niekde vonku, a vošla do svojich komnát. Zobrala hrebeň a pokračovala v ceste na tretie poschodie. Vošla do jeho komnaty, zhodila z postele kožušiny a prestieradlo a pustila sa do práce. 

Opatrne vyčesala tŕne zo spodničky a vytriasla ich na hrubú plachtovinu matraca. Keď bola hotová, rozprestrela prestieradlo a vrátila kožušinové prikrývky na pôvodné miesto.

Po špičkách sa odkradla ku dverám, presvedčila sa, že má voľnú cestu, a vyšla z priestrannej komnaty. Bolo načase pripraviť sa na cestu do Hamburgu, a preto nestrácala ani minútu. Keď jej neskôr Maxim zaklopal na dvere komnaty, mala celkom dobrú náladu.

„Už idem," rýchlo zakričala, schytila plášť a otvorila dvere. Zastala, keď sa po nej skĺzol skúmavým pohľadom, a keď sa im oči stretli, spýtavo zdvihla obočie. „Keď ma budete nabudúce vyzliekať, pane, tak mi ponechajte aspoň spodničku," povedala posmešne. „V hale dosť fúka."

„Len som obdivoval vaše šaty," ospravedlňoval sa Maxim.

„Viem, že boli pôvodne určené pre Arabellu," podpichla ho Elise. „Ale za týchto okolností určite nebude nič namietať, lebo má manžela, ktorý jej bude kupovať takéto drahé šaty."

Maxim sa zamračil. Nerád počúval, keď mu pripomínala Arabellu, ale nebolo to z dôvodov, aké by sa možno dali čakať. Omínal ho pocit viny. Vyzeralo to, ako keby zabudol na všetky svoje sľuby, ale pritom ona prijala ponuku na sobáš krátko potom, čo sa dozvedela o jeho smrti. Keď na tým tak rozmýšľal, nežialila za ním veľmi dlho.

Maxim galantne kývol rukou ku schodisku. „Pôjdeme?"

Elise rýchlo vykročila cez chodbu a začala schádzať po schodoch. Maxima jej chvat na chvíľu zaskočil. Ľahkými krokmi sa však čoskoro ocitol po jej boku, no Elise sa na neho neodvážila pozrieť, lebo sa bála, že by v jej tvári mohol uzrieť záblesk obdivu. V zelenom kabátci a nohaviciach lemovaných kožou vyzeral celkom štýlovo a šarmantne a hoci ho považovala za človeka, ktorého má právo nenávidieť, musela uznať, že je to pravdepodobne najkrajší muž, akého stretla.

„Smiem?" Maxim jej pri vchodových dverách zobral z rúk plášť. Nasadil jej ho na plecia, otvoril dvere a dvorne sa uklonil.

Elise takýto prejav galantnosti prekvapil a cítila sa v istých rozpakoch zoči-voči tejto strane jeho povahy. Bolo oveľa jednoduchšie tváriť sa chladne, keď zúril. Prikývla na znak vďačnosti, vyšla von a ostala stáť v závetrí. O chvíľu vyšiel aj Maxim, ktorý si medzitým obliekol plášť a zostúpil po kamenných schodoch.

Dole na neho čakal Fitch s Eddym, podal jeho lordstvu opraty a potom sa ponáhľal naspäť do stajne po koňa pre Elise. Eddy zafŕkal a Maxim mu láskyplne pošúchal zamatovo hebký ňufák. No odrazu zastal, lebo pod prstami zacítil malé jazvičky. Nahol sa k nemu a pozorne si ich prezrel. Boli to štyri tenké stopy, aké môže po svojich pazúroch zanechať nejaké malé zviera. „Čo je to?" povedal, ako keby svojmu žrebcovi kládol otázku. „S kým si sa to naťahoval, kamarát? Vyzeráš, ako keby ťa poškriabala nejaká mačka."

Eddy zagúľal očami a Elise mala pocit, ako keby ju z niečoho obviňovali. Rýchlo túto myšlienku zahnala, natiahla si rukavice a začala zostupovať dolu schodmi. Počula, že Fitch privádza jej kobylu, a keď sa pozrela tým smerom, zostala prekvapene stáť. Malá, zavalitá kobyla, ktorej dala meno Anjel, vždy vyzerala v porovnaní s mocným čiernym žrebcom ako chudobný príbuzný, ale teraz, s hrivou plnou zvončekov a farebných handrových stužiek, pôsobila naozaj smiešne.

V Maximovi tento pohľad vyvolal výbuch veselosti. No potom zachytil Fitchov zmätený pohľad a potlačil smiech, lebo si uvedomil, že Fitch pravdepodobne strávil celé dopoludnie zdobením kobyly, aby ju mohol predviesť pred dámu.

Maximov pobavený smiech len zvýšil Elisino rozhorčenie a bola by si hneď vyliala zlosť, keby si neuvedomila, že Fitch jej chcel preukázať službu. Nemohla takto uraziť jeho mäkké srdce. Jej hnev predsa patril tomuto nepodarenému lordovi. Vrhla na neho pohŕdavý pohľad a potom graciózne podala ruku zmätenému sluhovi.

Elise sa usadila na  ozdobenej kobyle, upravila si plášť a zobrala si od Fitcha opraty a bičík. Popchla kobylu a vyrazila na cestu bez toho, aby čo i len pozrela na svojho sprievodcu. Najprv sa po moste ozval dupot menších kopýt Elisinej kobyly a potom sa pridali ťažšie kopytá Maximovho žrebca. Maxim sa na Elise uškrnul, keď ju predbiehal, potom spomalil, aby prispôsobil rýchlosť jej kobyle. Občas sa v sedle otočil a medzi kopcami sa rozliehala ozvena jeho smiechu.

Prestal fúkať vietor a napokon ustali aj prejavy pobavenia jeho lordstva. Slnko dosiahlo svoj najvyšší bod a nastala najkrajšia časť dňa. Sneh zvlhol a chodník pod Eddyho kopytami zmäkol. Povedľa cválala Elisina krátkonohá kobyla a fŕkala okolo seba sneh a blato, až jej napokon celkom stmavli biele nohy i brucho.

Tichom strání a lesov sa rozliehal cvengot malých zvončekov. Nebol to nepríjemný zvuk a Elise cítila, že jej rozhorčenie postupne upadá a že sa začína tešiť z cesty. Vďaka Von Reijnovej eskorte si uvedomovala, že na ceste môže mimo vychodených chodníkov číhať nebezpečenstvo, ale napriek tomu ju napĺňal zvláštny pocit bezpečia. Bolo to azda preto, že bola v poslednom čase mnohokrát vystavená nebezpečenstvu a naučila sa ním opovrhovať? Alebo za to mohla prítomnosť jej spoločníka?

Za sedlom mu visel pevný anglický luk a plný tulec šípov. Pri boku mal meč a z jeho spôsobov a vzpriameného držania tela vyžarovala ostražitosť. Samotné jeho čierne zviera by vyvolalo opatrnosť aj v tom najväčšom odvážlivcovi. Veľké kopytá sa dvíhali a dopadali na zem s pomalou pravidelnosťou a ľahkosťou zároveň, ktorá svedčila o sile žrebca.

Elise sa na neho pozornejšie zadívala a zistila, že hoci pôsobí uvoľnene, pohľad mu kíže po každom kríčku, za ktorým by mohlo číhať nebezpečenstvo. Ak vyletel vták, sledoval ho pohľadom. Ak sa pohol krík, ubezpečil sa, že to bol len vietor. Zamyslela sa nad jeho sústredením a ostražitosťou. Zdalo sa, že mu dosť záleží na jej bezpečnosti a pohodlí a často sa obzerá, aby sa ubezpečil, že je v poriadku.

Elise sa takmer zahanbila, keď si spomenula na tŕne pod jeho prestieradlom, ale podarilo sa jej potlačiť výčitky svedomia. Zaslúžil by si ešte oveľa väčší trest. Vzhľadom na to všetko, čo si kvôli nemu vytrpela, by mala večer veľmi pozorne načúvať, ako zareaguje, aby si vychutnala pomstu.

Maxim zastavil Eddyho a počkal na ňu. Keď ho dohonila, chvíľu cválal po jej boku. „Je všetko v poriadku, Elise?" spýtal sa so záujmom, a keď prikývla, pokračoval: „Nie je vám zima? Sedíte pohodlne?"

Elise opäť bez slova prikývla.

„Dobre, ale keby ste niečo potrebovali, tak zakričte." Eddy akoby sám od seba opäť zaujal svoje miesto vpredu.

„Zaujímavé," vzdychla si Elise sama pre seba, keď pozorovala koňa a jazdca. Pôsobili ako jedno telo a jedna duša. Keď na tomto žrebcovi jazdil Reland, jeho povely často sprevádzalo prudké poťahovanie opratami a popchýnanie do slabín. Gróf sa často vyzbrojoval ostrohami a veľkým bičíkom a na svoje ospravedlnenie uvádzal Eddyho svojhlavosť a neposlušnosť. Nafukoval sa ako kohút, keď mohol užasnutým poslucháčom vykladať, aký je Eddy nezvládnuteľný. „Takýto kôň si veru vyžaduje poriadneho chlapa so železnou rukou."

A predsa sa našiel niekto, kto ho dokázal ovládať jemným dotykom oprát. Nikdy nepoužíval ostrohy a kôň pod ním napriek tomu tancoval, ako keby sa tešil z jeho váhy a spoločnosti. Keby takýto jemný dotyk použil aj pri dáme, určite by každá rada súhlasila, pomyslela si pobavene. Samozrejme, okrem mňa. V duchu takúto možnosť hneď vylúčila. Drezúry už mám dosť. Na mňa by to nezapôsobilo.

Zdvihla zrak od Eddyho vejúceho chvosta k širokým hranatým pleciam muža na j e h o chrbte. Vyzerá to tak, že Maxim si je istejší zoči-voči nebezpečenstvu, pomyslela si, ako keď je vystavený prianiam dievčaťa. Keby tak dokázal pochopiť...

Odrazu sa zháčila. Maxim? Už druhýkrát dnes o ňom takto rozmýšľam. Prečo? Vari ma sklamal môj úsudok? Nájde sa pre neho miesto v mojom srdci?

Elise si neisto predstavila, ako spolu obaja slávnostne oblečení, ona s rukou pod jeho pazuchou, vstupujú do nejakej majestátnej komnaty. V mysli počula šepot davu a cítila, ako sa k nim otáčajú všetky oči, doliehali k nej tlmené hlasy dám obdivujúcich jej sprievod. Zaplavila ju vlna citov a jej modré oči dostali zelenkavý nádych. Vedela svoju odpoveď ešte skôr, ako jej zahoreli líca a ako v obave zahnala myšlienku prv, než sa mohla rozvinúť do slov.

Elise sa s určitým zahanbením sústredila na malý kŕdeľ vtákov, ktorý vyletel z kríka pri ceste. Zámerne si pospomínala na všetky krivdy a rozmýšľala nad nimi dovtedy, kým nepocítila  dôverne  známy  hnev  a  sebaľútosť. Len  kdesi hlboko v nej ju varoval akýsi slabý hlas, aby si dávala pozor. Svoju vášnivú nenávisť sa jej podarí udržať len s veľkou námahou, a preto sa nesmie oddávať podobným myšlienkam, ak má Seymour dostať, čo si zaslúži.

Docválali k Hamburgu a o niekoľko okamihov vstúpili do životom dýchajúceho mesta. Maxim cválal vedľa nej po uliciach pokrytých čľapkanicou a napokon sa zastavili pred skupinou malých obchodov. Elise váhala pri zostupe z kobyly, lebo sa bála, že si zničí črievičky a zašpiní okraje šiat. Po včerajšej snehovej búrke a dnešnom teplom slnečnom dni boli ulice Hamburgu plné špinavého topiaceho sa snehu. Teraz by sa jej zišli vysoké čižmy. Vyzeralo to však, že jej neostáva nič iné, len čo najopatrnejšie zosadnúť.

Elise dlho otáľala a hľadala nejaké suchšie miesto, a keď k nej podišiel Maxim, zdvihla k nemu ustarostený pohľad.

„Potrebujete pomoc?" spýtal s pobaveným úsmevom.

Zatvárila sa spýtavo. „Ponúkate ju?"

„Áno, madam."

Jej napätie opadlo. „Potom ju vďačne prijmem."

Maxim si zložil klobúk a galantne sa uklonil. „Váš služobník, madam." V širokom úsmeve na chvíľu odhalil svoje biele zuby, potom si energicky nasadil klobúk. Jednu ruku jej dal za chrbát, druhú pod kolená a tak ju zdvihol zo sedla. Vydvihol si ju vysoko k hrudi a zaspätkoval dozadu kolísavým krokom, lebo sa mu nohy zabárali do snehu.

Elise zatajila dych a pevne privrela oči, lebo čakala, že sa každú chvíľu ocitne na zemi v čľapkanici, no potom pocítila, že Maxim zastal. Opatrne otvorila oči a uvidela jeho zelené oči, ako na ňu zblízka hľadia. Maxim si ju pozorne prezeral, až kým si neuvedomila, že mu v panike pevne zakliesnila ruky okolo krku.

Keď Maxim uvidel, že sa jej do tváre nahrnula červeň, jemne pokýval hlavou a mäkkým hlasom vyslovil slová, ktoré ju zahanbili ešte viac. „Bolo mi naozaj potešením, madam."

Elise si zložila pravú ruku z jeho krku, ale ľavú musela nechať tam, kde bola. Cítila jeho svaly na hrudi a oceľovú pevnosť jeho rúk. Nechtiac si spomenula na svoju dnešnú predstavu a tvár jej zrumenela.

Došli ku dverám do obchodu, Maxim jednou rukou nadvihol závoru a ramenom otvoril dvere. Keď sa ocitli dnu, položil ju na zem s jemnosťou, ktorá jej rozjatrila zmysly. Chvíľu hľadela bokom, až kým sa jej nepodarilo po kúsku nadobudnúť stratenú vyrovnanosť. Chcela sa na neho pozrieť starým známym opovržlivým pohľadom, ale nepodarilo sa jej to, lebo jej práve vtisol do rúk objemný mešec.

„ To by malo stačiť, aby ste sa rozumne zaodeli," zamrmlal.

Elise podrobne preskúmala jeho tvár, ale nedokázala z nej nič vyčítať. Nebolo na nej ani stopy po sarkazme alebo pohŕdaní, aké očakávala. Jeho usmievajúce sa oči boli naopak mäkké a takmer nežné, keď mu ruka s mešcom spočinula v jej dlaniach.

„Zatiaľ vás musím poprosiť, aby ste sa uspokojili s tým, čo je v mešci, kým si nebudem môcť dovoliť kúpiť vám drahšie šaty."

„Nemusíte na mňa míňať svoje peniaze, pane," odvetila Elise a podarilo sa jej nadobudnúť neosobný tón. „Ako vaša väzenka môžem sotva očakávať, že ma budete zahŕňať darmi."

Maxim si založil ruky za chrbát a venoval je uprený pohľad. „Ak len nemáte slabosť pre nejaké výstrelky, tak kúpa nových šiat určite nebude zbytočná. V každom prípade, šaty si vyberiete vy a ponesiete aj následky vášho výberu. Skoro všetko bude lepšie ako tá handra, v ktorej chodíte po zámku. Rád by som vás videl v krajších šatách."

Zo zadnej časti obchodu sa ozvali ťažké kroky a Maxim sa otočil, aby pozdravil korpulentnú ženu, ktorá sa pred nimi objavila. „Guten Tag, Frau Reinhardtová. Mein Name ist Maxim Seymour.  Ich sei Freund mit Kapitán  Von Reijn..."

„Samozrejme!" odvetila krajčírka jadrnou angličtinou a pokračovala s veselým úsmevom. „Veľmi ma teší. Pred časom som hovorila s kapitánom Von Reijnom a povedal, že asi čoskoro prídete."

„Vidím, že Von Reijn dokáže predpovedať budúcnosť," odvetil zdvorilo Maxim. „Je to človek, ktorý vie rozoznať kvalitu, a veľmi mi vás odporúčal."

Po polichotenej okrúhlej tvári sa rozliala červeň. Pani Reinhardtová, v srdci pravá Angličanka, bola už asi tri roky vdova a hoci už mala na chrbte zopár krížikov, nebola ešte natoľko stará, aby nezareagovala na galantnosť anglického džentlmena. „Pán kapitán je veľmi láskavý, tak ako aj vy, pane." Ukázala rukou smerom k plášťu a šatám, ktoré mala na sebe Elise. „Pamätám si, že si ich objednal pán kapitán Von Reijn. Je pre mňa potešením vidieť ich takto pekne vystavené."

„Keďže sme už videli dôkaz o vašich schopnostiach, madam, prišli sme s prosbou, aby ste nám pomohli aj pri ďalších šatách. Postaráte sa o moju chránenku?" spýtal sa Maxim.

„Samozrejme, pane. Je to vaša..." Zvedavosť ju prinútila vysloviť túto otázku, ale potom sa zháčila. Bolo by nerozumné, keby sa pripravila o zisk len kvôli neposlušnému jazyku. No títo dvaja tvorili veľmi príťažlivý párik a ju vždy veľmi zaujímali ľúbostné záležitosti.

„Momentálne sa o ňu starám." Maxim si odkašlal a pozorne skúmal neďaleko položenú látku. „No... nečakane musela odísť od svojho strýka... samozrejme, nebolo to jej vinou." Otočil sa k vdove, zobral ju za ruku a tak sa na ňu usmial, že si začala spomínať na nežnejšie okamihy svojho vlastného manželstva a zabudla, na čo sa vlastne pýtala. „Kvôli bezpečnosti tejto mladej dámy," pokračoval tlmeným hlasom, „by som bol rád, keby zostala s vami, až kým sa nevrátim."

„Samozrejme, pán Seymour. Na peknú mladú dámu dnes na ulici číha veľa nebezpečenstiev, ak nemá vhodný sprievod."

Maxim sa radšej neodvážil pozrieť na svoju chránenku v obave, že by sa mu ušiel obviňujúci pohľad. „Tak potom určite chápete, že na ňu bude treba dať pozor. Občas býva trochu   svojhlavá."

„Samozrejme, pane. Môžete byť bez obáv."

„Dobre, ja sa teda poberiem." Pozrel sa na Elise. Svojou zachmúrenou tvárou dávala jasne najavo, že sa jej nepáčili slová, ktorými varoval krajčírku. „Buďte dobrá, kým budem preč," napomenul ju a zľahka ju pobozkal na líce. Pocítil, ako sa zachvela, keď jej položil ruku na plece. „Vrátim sa čo najskôr."

„Určite si poradíme aj bez vás, pane," ubezpečila ho Elise. „Vôbec sa nemusíte ponáhľať."

„Presne tak, pane," prisvedčila pani Reinhardtová. „Spokojne si vybavte, čo potrebujete."

Maxim vrhol na Elise pohľad plný pochybností, no zaskočil ho jej nevinný úsmev. Otvoril ústa, aby ju varoval, ale potom ich znova zatvoril, lebo sa rozhodol, že bude lepšie, ak nebude prilievať olej do zlomyseľného ohňa, ktorý možno horí za týmito hlbokými modrými očami.

Keď sa za ním zatvorili dvere, Elise si schovala Maximov mešec pod plášť. Stiahla si rukavice a medzitým ho pozorovala cez oblok, ako odchádza a vedie si za sebou Eddyho a jej ufúľanú kobylu, aby sa uistil, že z obchodu by mohla ujsť jedine po vlastných. „Aký je len podozrievavý, " povedala. „Človek by si myslel, že ma chce držať ako väzňa."

Obrátila sa k pani Reinhardtovej. „Chcela by som odovzdať odkaz pánu kapitánovi Von Reijnovi. Môžete za ním niekoho poslať?"

Vdova zalomila rukami. V hlase tejto mladej ženy bola určitá rozhodnosť, ktorá trochu spochybňovala priania pána Seymoura. „No... mohla by som poslať susedovie chlapca..." „Výborne! Zaplatím, koľko bude treba." Elise si zhodila plášť a prehodila ho cez stoličku, zatiaľ čo pani Reinhardtová bezradne postávala. Elise videla jej nerozhodnosť a s úsmevom jej upokojujúco položila ruku na plece.

„ Madam Reinhardtová, je to celé veľmi jednoduché. Lord Seymour je síce momentálne môj... ochranca, ale kapitán Von Reijn má na starosti moje peniaze, takže ak mám zaplatiť za šaty, musím sa s ním skontaktovať. Pošlite, prosím, toho chlapca a môžeme sa začať venovať šatám."

Pani Reinhardtová sa s výdychom úľavy poponáhľala nájsť chlapca a s prísľubom odmeny ho poslala na cestu. Keď sa vrátila, našla svoju zákazníčku, ako si už vyberá látky zo súkromnej kolekcie, ktorá sa nachádzala v skrini vo vzdialenom rohu obchodu. Krajčírka si uvedomila, že nechala skriňu otvorenú, a znova ju pochytil nepokoj, lebo látky, ktoré si teraz dievča so záujmom prezeralo, patrili medzi najkrajšie a najdrahšie v celom obchode. Mohli si ich samozrejme dovoliť len tí najbohatší zákazníci. Krajčírka pochybovala, že by ich bolo dievča schopné zaplatiť, a preto jej priniesla niekoľko menej nákladných látok. „Tieto by sa vám určite hodili, moja milá."

Elise si zdvorilo poprezerala všetky látky, ktoré jej pani Reinhardtová priniesla, ale pri každej z nich rozhodne zavrtela hlavou. „Tieto sa mi páčia viac," povedala nakoniec a ukázala na krásne hodváby, plyšové zamaty a bohaté brokáty v skrini. „Bol by v tom nejaký problém?"

„Problém je ich cena! Tieto látky sú veľmi drahé! Ste si istá, že si ich môžete dovoliť?"

 Elise sa odvrátila, vytiahla spod sukne peňaženku a odrátala niekoľko mincí. „Toto bude preddavok za to, čo si u vás objednám," uistila ženu. „Kapitán Von Reijn vám potvrdí, že si môžem dovoliť zaplatiť aj zvyšok."

Krajčírka zobrala do ruky mince a pocítila jemný dotyk zlata. Odvrátila sa a vyskúšala jednu mincu medzi zubami. Potom ich bez dychu spočítala. Boli nové a neošúchané. Udivene zdvihla obočie. „Preddavok? Veď za ne by ste si kúpili celé šaty z takejto látky."

„Viem veľmi dobre, čo si za ne môžem kúpiť, madam, ale chcem si dať záležať. V poslednom čase som sa veľmi nestarala o svoj šatník a teraz to musím napraviť." Nahla sa k nej s hanblivým úsmevom a sprisahanecky zašepkala: „Viete, dvorí mi veľa bohatých nápadníkov, a ako iste

uznáte, nemôžem v ich spoločnosti vyzerať ako nejaká bedárka."


Jej odôvodnenie bolo z veľkej časti pravdivé. Nicholas bol bohatý a dvoril jej. Hoci vždy mávala kvalitné šaty, v minulosti bola pri ich výbere dosť konzervatívna a kupovala si len to, čo považovala za nevyhnutné, a aj potom uprednostňovala tmavšie odtiene a nenápadný štýl. Teraz zatúžila po zmene a ako hlavný dôvod si v duchu uviedla potrebu byť pripravená na každú príležitosť, ktorá by sa mohla vyskytnúť počas pátrania po jej otcovi. Čo ak by ju Nicholas predstavil nejakým vplyvnejším členom Hanzy? Na takomto stretnutí by možno mohla získať nejaké užitočné informácie.

Pre túto zmenu mala však aj ďalšie, oveľa osobnejšie dôvody, ktoré si zatiaľ nechcela priznať. Arabella si vždy dávala záležať na svojom vzhľade, nad čím sa Elise nikdy nepozastavovala, ale spomienka na markízov výsmech a spochybnenie jej schopností vyrovnať sa sesternici ju hnevali a hoci k nemu cítila iba nenávisť, túžila mu dokázať, ako veľmi sa mýli. Pobúrilo ju, že ju tak ľahko zatratil ako ženu nehodnú záujmu muža. Dal jej dosť jasne najavo, že by chcel, aby poslúžila jeho nízkym potrebám, ale hlbší záujem si nechával len pre svoju bývalú snúbenicu.

Pani Reinhardtovej sa zlepšila nálada a ponechala voľný priechod svojej predstavivosti. Takéto pekné dievča určite priláka množstvo nápadníkov a nie je vylúčené, že sa jej podarí získa nejakého bohatého džentlmena. Keby sa tak stalo, jej manžel by určite chcel, aby jeho mladá žena chodila pekne oblečená, a to by jej v budúcnosti mohlo priniesť zisky.

„Myslíte si, že budete vedieť splniť takúto úlohu?" spýtala sa Elise vľúdne.

Frau Reinhardtová sa hrdo vypla. „V celom Hamburgu nenájdete  lepšiu krajčírku."

Elise si prešla dlaňou po svojich šatách. „Viem, že máte talent, madam. O tom nepochybujem, ide mi len o to, či by ste tie šaty stihli dokončiť do konca tohto mesiaca. Uvedomujem si, že je to šibeničný termín, ale nemám si čo obliecť."

„Urobím, čo bude v mojich silách," sľúbila pani Reinhardtová. „Podľa toho, koľko si objednáte šiat, uvidíme, či vám ich všetky stihnem dokončiť do konca mesiaca, zaručene však budete spokojná."

„V tom prípade využijem vaše služby." „Nebude sklamaná, moja drahá, to vám sľubujem." „Dobre, potom môžeme začať," navrhla Elise. „Musím dnes ešte navštíviť aj ďalšie obchody..."

„Ale pán Seymour... povedal, že by ste tu mali zostať..." Dievča sa prekvapene usmialo. „Môžete ma sprevádzať, ak chcete, ale ja si dnes potrebujem nakúpiť topánky, klobúky a ďalšie doplnky. A od tohto zámeru ma nikto neodradí."

Pani Reinhardtová pokorne zopla ruky a už nič nenamietala. To dievča dalo jasne najavo, že ju nič nezastaví a kto by sa o to pokúsil, trpko by to oľutoval.

O niekoľko hodín chlapec našiel Nicholasa Von Reijna. Nicholas sa okamžite vybral za Elise a prešiel niekoľko obchodov, v ktorých nachádzal naradostených majiteľov, až ju napokon objavil u obuvníka, kde si starostlivo vyberala kožu na dámske čižmičky. Obuvník bol jej objednávkou celý nadšený a horlivo jej sľuboval, že ich zhotoví čo najskôr a pošle ich do Faulderského zámku, aby si ich mohla vyskúšať.

Nicholas sa ukradomky usmial, keď videl, ako jej obuvník vďačne pobozkal ruku. „Ten má vďaka vám svoj šťastný deň, vrouwelin," povedal jej neskôr, keď spolu vyšli z obchodu. Potiahol ju za kožušinový lem plášťa a doberal si ju. „A ja som si myslel, že som konečne stretol ženu, ktorá si dokáže rozmnožovať majetok a nemíňa ho na zbytočnosti."

„Zbytočnosti! O čom to hovoríte, Nicholas?" protestovala. „Nemám nič okrem toho, čo mám na sebe. Keby som neurobila dnešný nákup, tak by som asi onedlho musela chodiť nahá!"

Nicholas zasnene pokýval hlavou. To by bol pohľad, za ktorým by bol ochotný ísť aj na kraj sveta. „Maxim je teraz zodpovedný za vaše blaho. Nech vám poskytne, čo potrebujete."

Elise tvrdohlavo zaťala zuby. „Ja si budem kupovať šaty bez jeho pomoci. To mi pripomenulo, že..." Vytiahla Maximov mešec. „Chcela by som, aby ste túto sumu investovali s čo najvyšším úrokom na krátky čas. Bolo by to možné?"

Nicholas bezmocne roztiahol ruky. „Pokazil som vás, vrouwelin."

Elise sa pôvabne usmiala a položila mu ruku na plece. „Máte pravdu. Nikdy som nedúfala, že na svojich investíciách toľko zarobím. Viem, že ste boli veľmi štedrý, a ak ma tentokrát odmietnete, pochopím to."

„Odmietnuť vás?" zašepkal vrúcne a chytil jej ruky do svojich. „Ak ma požiadate, aby som si vytrhol srdce z hrude, tak vám nepoviem nie, drahá Elise. Ochotne vám ho celé dám."

Elise od neho vykĺzla a zopla ruky. Záblesk obdivu, ktorý videla v jeho sivomodrých očiach, ju uviedol do pomykova a nevedela prečo. Keď Nicholas navštívil Faulderský zámok, jeho záujem na ňu pôsobil zvláštne povznášajúco a dokonca ho aj povzbudzovala, ale zároveň cítila silnú túžbu skriviť výsmešný úškľabok na Maximových perách tým, že mu ukáže, že po nej nejaký muž môže túžiť tak, ako on túžil po Arabelle. Keď potom Maxim odišiel, jej nadšenie vyprchalo, ako keby jej reakcie rozpaľovala len jeho dráždivá prítomnosť.

Elise sa na ulici znovu ocitla pred dilemou, či vkročiť alebo nevkročiť do špinavej čľapkanice. „Jeho lordstvo odviedlo kone. Určite si zničím črievičky, ak prejdem cez ulicu."

„Žiadne strachy, moja drahá. Zavolám koč a odvezieme sa do hostinca," ponúkol sa Nicholas. „Tam sa spolu môžeme najesť a počkať, kým sa vráti Maxim."

„Vy viete čítať myšlienky, Nicholas," odvetila s úsmevom Elise. „Omdlievam od hladu."

„ Čo, s mojím kuchárom?" namietal Nicholas s pobaveným smiechom. „Nein! Nein! Ak nič iné, vrouwelin, tak budete lepšie živená." Oči sa mu zaleskli, keď naklonil hlavu a žartovne sa snažil posúdiť jej postavu pod plášťom. „Alebo viete čo? Zaberiem si Herr Dietricha späť. Mohol by zničiť to, čo sa mi tak páči."

„Že sa nehanbíte," odvetila Elise s cudným úsmevom. „Rozprávate skôr ako nejaký sukničkár než ako asketický hanzový kapitán."

„Ach! Už viete, čo som zač, tak čo vám mám povedať? Že som znalec Fräuleins a že sa vám žiadna nevyrovná?"

„Ste znalec žien?" spýtala sa s úsmevom Elise. „Alebo ste sa zľutovali nad úbohým dievčaťom, ktoré uniesli z domova?"

Nicholas si založil palce za drahokamami vykladaný opasok, zaklonil hlavu a nahlas sa zasmial. „Vari nemám oči, aby som nevidel, že ste najkrajšia žena, aká ma poctila svojou spoločnosťou?"

Elise cítila, ako sa červená, keď zistila, že na nich pozerajú okoloidúci. Hanzový kapitán dokázal svojím burácajúcim hlasom upútať pozornosť. „Pôjdeme, Nicholas? Obávam sa, že sa na nás pozerá celé mesto."

„To preto, lebo ich upútal tento nezvyčajný klenot," uistil ju Nicholas. „Vaša krása uchváti srdce každého muža, ktorý vás zazrie."

Elise mu odpovedala s miernym úškrnom. „Povedzte mi, Nicholas, prečo ma potom jeho lordstvo tak nenávidí?"

„Pehe! Je slepý. Túži po to, čo nemá, a nevidí, že v jeho dosahu sa nachádza vzácny poklad. Keby som mal čas, tak by som ho naučil, čo sú to ženy, ale s takým tvrdohlavcom by to bola aj tak len strata času."

12.   K A P I T O L A

Šero neskorého popoludnia predĺžilo tiene v hostinci, preto obsluha zapálila sviece a zároveň priložila do kozuba, aby odohnala narastajúci chlad. Maxim ani nepotreboval takéto osvetlenie, aby našiel Von Reijnov stôl. Hoci sedel inde ako zvyčajne, kapitánov hlasný smiech upútal jeho pozornosť ako maják v búrke alebo skôr ako pokrik víťaza, čo sa zmocnil koristi. Maxim prešiel mnoho obchodov a všade nachádzal stopy nákupov, čo takmer trikrát presahovali obsah mešca, ktorý nechal Elise, a keď sa navyše dozvedel, že ju sprevádzal ten najnápadnejší hanzový kapitán, ešte to znásobilo jeho rozhorčenie. 

Ľahšie by preniesol cez srdce, keby boli všetky tieto nákupy len otázkou obyčajnej rozhadzovačnosti, mal však podozrenie, že Elise si vychutnáva sladkú pomstu, že si z neho robí blázna a chce zničiť jeho povesť u miestnych obchodníkov. A teraz bola dokonca v spoločnosti človeka, ktorý by jej k nohám doniesol aj modré z neba.

Maximova zlosť ešte vzrástla, keď sa pretisol cez hlúčik ľudí a zazrel dvojicu, ako si spokojne sedí za stolom. Nicholas sa nakláňal k Elisinej pôvabne učesanej hlave ako zamilovaný pytač. Dievčina mala vlasy v strede rozdelené cestičkou a zopnuté na temene, takže vytvárali ľúbeznú ohnivú korunu. Niekoľko neposlušných pramienkov sa jej vlnilo na sluchách a zátylku. S tvárou osvetlenou mäkkým svetlom sviečky a so svetlom kozuba v pozadí, ktoré okolo nej vytváralo hrejivú svätožiaru, vyzerala ako stelesnenie nežnej ženskosti. Maxim si spomenul na jemnú vôňu, ktorú cítil, keď ju dnes popoludní držal v náručí, a ktorá teraz určite preniká Nicholasovými zmyslami a dráždi jeho predstavivosť.

„Dobrý večer," pozdravil stroho Maxim, keď zastal pri ich stole.

„Maxim!" zvolal žoviálne Nicholas, vstal a srdečne mu potriasol rukou. „Už sme rozmýšľali, kde si toľko." Hanzový kapitán mu ukázal smerom ku stolu. „Poď! Posaď sa k nám, priateľu."

Maxim ignoroval jeho pozvanie, pomaly si sťahoval rukavice a hľadel na dievča. V jeho očiach nebolo ani stopy po vrúcnosti alebo nežnosti, čo v Elise vyvolalo zmätok. Prebehlo jej mysľou, že tie oči ešte nikdy nevidela také chladné a nahnevané. Položil si rukavice na stôl, zobliekol si plášť a posadil sa na stoličku po jej pravici.

„Musíte byť hladná, madam," povedal sucho a zamyslene si rukou podoprel bradu. „V každom obchode, ktorý som navštívil, mi povedali, že ste boli veľmi usilovná. A tie ceny!" Posmešne sa zasmial. „Ešte som o takomto čomsi nepočul. Pekná mladá dáma s výborným vkusom, hovorili všetci. Vyberala si len to najkvalitnejšie... vždy posledný kus z toho najlepšieho!"

„Ó, áno, pane, niečo som minula," Elise vyslovila svoju posmešnú odpoveď čo najsladším hlasom, keď zistila dôvod jeho zlej nálady. „Hádam som nemala byť až taká extravagantná."

Maxim úsečné odpovedal: „Vidím, že máme na vec rôzne názory. Ale to si vyjasníme neskôr, keď budeme mať viac súkromia. Nebolo by veľmi vhodné, keby sme si vymieňali názory pre cudzími ľuďmi."

„Hovoríte, pane, ako by sme my dvaja boli viac ako cudzí ľudia, ba čo viac, ako keby sme mali za sebou roky manželstva," podpichla ho Elise a mykla plecom, lebo nemala v úmysle niečo mu uľahčovať. „Nicholas vás už určite videl zúriť, a keďže ste ho zlákali, aby sa podieľal na mojom únose, zdá sa, že ste spolu už ukuli veľa tajných plánov. Medzi únoscami a ich obeťami sa predsa dajú očakávať malé nezhody. Nejaká tá zvada nášho dobrého kapitána asi ťažko prekvapí."

Maximovi od narastajúceho rozčúlenia navreli na lícach svaly. „Uvedomujem si, že som mal byť opatrnejší. No ja som vám dôveroval..."

Elise mu so sladkým úsmevom odvetila: „Nie je vari spravodlivé, že som dostala toľko, koľko ste chceli minúť na Arabellu? Vari som netrpela toľko, koľko by trpela ona... alebo aj viac?"

Zelené oči sa zaleskli v ohnivom rozhorčení. „Myslíte si, že vám odopieram pohodlie?" spýtal sa a snažil sa ovládnuť hnev. Táto malá ježibaba ho naozaj dokázala rozčúliť viac, ako bolo vhodné. „Ak ide o to, potom ste poriadne prekročili medze. Dal som vám všetko, čo som si mohol dovoliť, ani o groš menej!"

„Ale no tak, Maxim," zasmial sa Nicholas. „Elise sa správala ohľaduplne a..." Odrazu prestal, lebo pocítil, ako ho do holenej kosti kopla nôžka v črievičke. Pozrel na Elise a tá mu nebadane naznačila, že nechce, aby hovoril o šekoch, ktoré jej vystavil, aby sa nimi mohla v obchodoch preukázať. So skriveným úsmevom nenútene pokračoval. „Určite budeme mať z jej nákupov radosť."

„Ty nepochybne!" odvrkol Maxim, sám prekvapený náhlou nevraživosťou voči mužovi, s ktorým ho viazalo dlhoročné priateľstvo. V ostatnom čase mu to stávalo pomerne často a hoci si to nechcel priznať, vedel, že to súvisí s jeho rastúcim záujmom o toto dievča a že je to žiarlivosť.

Maxim sa oprel o operadlo a obsluhujúce dievča mu donieslo pohár piva. Dal jej mincu a napil sa. Opakom ruky si utrel penu z kútika úst a obrátil pozornosť na Elise. Bola to jediná žena, ktorá dokázala všetky jeho city obrátiť hore nohami. Chcel sa jej pomstiť za to, čo mu dnes vykonala, no zároveň v sebe cítil túžbu spoznať ju čo najintímnejšie. „Moja chránenka vyhlásila, že sa pomstí všetkým, ktorí jej ublížili, a prisahám, že dnes ma takmer oholila až na kosť." 

Pozrel na priateľa a na tvári sa mu objavil pochmúrny úsmev. „Mal by si sa mať na pozore, Nicholas. Skôr, ako odíde, by nás možno rada videla visieť na šibenici."

„Len vás, pane," uistila ho Elise takmer príjemne a pozrela do jeho tmavých smaragdových očí, ktoré na ňu hľadeli s pevnou rozhodnosťou. „Vy ste zodpovedný za môj únos! Vy si zaslúžite trest!"

„Chcete povedať, že Nicholasa necháte nažive?" Počkal, kým mu pomaly prikývla, a potom ešte drsnejšie pokračoval: „A keby som sa vám dostal do rúk ja, tak by ste ma obetovali?"

Elise sa od neho s výrečným gestom odvrátila a ponechala ho v pochybnostiach.

„Prečo?" spýtal sa Maxim a uvažoval nad jej chladným odstupom. „Urazil som vás?" Zachytil bleskový pohľad spod tmavých mihalníc a zahnal myšlienku, že nesúhlasí so záverom, ku ktorému dospel. „No tak, povedzte mi, že to nie je pravda, a uvidíme, či vám uverím. Povedali ste si, že ma budete pri každej vhodnej príležitosti mučiť, a vari ste tak aj nerobili?"

„Celkom správne," pripustila pyšne.

„Prečo by som si mal myslieť niečo iné?" nedal sa.

„Môžete si myslieť, čo chcete, pane. Nemôžem vám predsa prikázať, čo si o mne máte myslieť."

„Vaše činy jasne svedčia o vašich zámeroch," pokračoval, aby ju vyprovokoval. „Bolo by bláznivé myslieť si niečo iné."

„Bláznovstvo je stav, ku ktorému dospieva každý sám, ako ste nám to práve ukázali, pane. Potom je už zbytočný každý argument."

Nicholas sa oprel o operadlo a nezdržal sa smiechu, keď videl, ako Elise šikovne odbila markíza. Len veľmi zriedka sa stávalo, aby nejaká mladá dáma dávala s takou vervou najavo opovrhnutie jeho lordstvom. Nežnejšie pohlavie malo vo zvyku vrhnúť sa mužovi okolo krku, sľubovať hory-doly a žiadať od neho to isté. Žiadne z týchto zbožňujúcich stvorení nikdy nepochopilo skutočnú zložitosť muža. Maxim patril k tým, ktorí pred ľahko nadobudnutými trofejami uprednostňujú namáhavý lov a ťažko vyhratý súboj. Keď Nicholas pozoroval ich hádku, napadlo mu, že keby jeho priateľ toľko nemyslel na Arabellu, tak by práve toto dievča stálo za jeho úsilie. Pomyslel si, že by mu mal pripomenúť jeho stratenú lásku, aby si nevšimol, akú vzácnu potenciálnu korisť má pred sebou.

„Počul som, že Reland a Arabella odišli po svadbe na pár dní do Londýna a že Arabella si objednala kompletnú novú garderóbu, v ktorej sa objavila na kráľovskom dvore. Tiež som počul, že ho to stálo menší majetok." Usmial sa. „Ale určite bol za to náležité odmenený."

Elise zdvihla pôvabne tvarované obočia a zachytila Maximov uprený pohľad. Jemným hlasom povedala: „Reland aspoň vie, ako sa má správať k dáme."

Maxim sa opovržlivo zasmial. „Asi by ste neboli veľmi nadšená, drahá Elise, keby som začal napodobňovať spôsoby toho trkvasa." S ironickým úškrnom pokračoval: „Dovolím si tvrdiť, že najprv dievča poblázni romantickými vyznaniami a potom za svoju pozornosť požaduje jej vďačnosť."

„Pochybujete o jeho dobrej povesti v jeho neprítomnosti, pane?" spýtala sa Elise s nevinným výrazom. Hoci jeho slová jej názor na Relanda vystihovali, nedopriala mu to zadosťučinenie, aby počul z jej úst takéto priznanie. „Vari ste ho špehovali, keď tak dobre poznáte jeho poklesky, alebo ste si taký istý svojím vzťahom k ženám, že sa môžete pasovať za sudcu?"

Maxim sa krátko zasmial. „ Nemusím nikoho špehovať, aby som vedel odhadnúť jeho povahu. A čo sa týka toho ostatného... áno!" Oprel sa lakťom o stôl a v slabom svetle sa jej pozorne zadíval do očí. „Keby ste ho počuli, ako sa chvasce, drahá Elise, tak by ste vedeli, že sa nestará o potešenie dámy, ale iba o svoje vlastné. Čo sa má čo chvastať, keď odišiel od svojej lásky, hoci tá ešte zmierala túžbou?" Nicholas sa ustarostené pomrvil, keď na Elisinej tvári spozoroval zmätený výraz, ktorý u Maxima vyvolal úsmev. Bolo zrejmé, že nevie, o čom Maxim hovorí, a Nicholasa trápilo, že jej naivita by mohla u Maxima vyvolať túžbu vyskúšať jej vedomosti. Nicholas sa potešil, keď im priniesli veľké podnosy s mäsom a zeleninou. Dobré jedlo dokáže upokojiť aj tie najneskrotnejšie túžby hladného človeka. Hanzový kapitán si pomädlil ruky a bolo vidieť, že sa teší na každý chod zvlášť. To však neplatilo pre markíza, ktorý bol plne sústredený len na červenovlásku.

„ Nech sa páči, Maxim," ponúkol ho Nicholas. „ Je tu toho dosť pre všetkých."

„To áno," prisvedčil Maxim, keď pohľadom premeral misy. „Ale ja budem večerať až doma."

„Doma?" Nicholas prekvapene zdvihol obočie. „Hovoríš, ako keby si už začal Faulderský zámok považovať za svoj domov."

„Je oveľa lepší ako niektoré brlohy, do ktorých som sa musel uchýliť, a nie horší ako mnohé iné. Je tam teplý kozub, bezpečná posteľ a strecha nad hlavou."

Elise si odkašľala, lebo jej odrazu stiahlo hrdlo pri pomyslení na pascu, ktorú mu nastražila. Na okamih ju viac ako kedykoľvek predtým trápilo svedomie, ale okamžite tento pocit potlačila s tým, že to bude aj tak len malá časť trestu, ktorý by si v skutočnosti zaslúžil. Pred spýtavými pohľadmi oboch mužov jemne prehltla a s úsmevom sa pustila do jedenia.

Nicholas sa opäť usiloval presvedčiť Maxima, aby zostal, lebo sa bál, že vyruší dievča "uprostred jedla a odvedie ho preč. „Urazím sa, priateľu, ak odmietneš moju pohostinnosť. Tu máš," podal mu drevenú misku, „poď si vychutnať, čo leží pred tebou, a prestaň už snívať o tom, čo je ďaleko."

Lord zaujal pohodlnú pozíciu, zamyslel sa nad radou svojho priateľa a zobral si z nej k srdcu viac, ako mal Nicholas v úmysle. Nebolo až také ťažké zabudnúť na to, čo nechal v Anglicku, keď sa tu jeho zraku ponúkal taký príťažlivý pohľad. „Prekvapuje ma tvoja múdrosť, Nicholas, " skonštatoval napokon. „Máš pravdu, radšej si s tebou vychutnám toto jedlo." Nabral si vidličkou kus bravčoviny a pripojil pozvanie, na ktoré, ako vedel, kapitán čakal. „Ja ťa zase pozývam na večeru k nám do Faulderského zámku, keď budeš mať čas."

„Samozrejme!" prijal Nicholas horlivo pozvanie a pokračoval: „Na budúci mesiac pôjdem do Lubecku navštíviť svoju matku. Matka sa nazdáva, že by nebolo vhodné, keby sme cestovali len my dvaja s Elise, a preto dúfam, že nám budeš robiť spoločnosť."

 „Pôjdem veľmi rád," odvetil Maxim. „Keď budem v Lubecku, mohol by som navštíviť Karra Hilliarda."

„Koľko životov ti ešte zostalo, priateľu?" spýtal sa udivene Nicholas. „Už si raz vstúpil do údolia smrti a dovoľ, aby som ti pripomenul, že to bolo naozaj len o vlások. Ako dlho chceš ešte pokúšať osud? Aj ty si len smrteľník."

Elise položila vidličku, lebo akosi stratila chuť do jedenia. Bolo nemysliteľné, aby jej záležalo na mužovi, ktorý spôsobil, že ju násilím uniesli z domova, a predsa ju vážny tón Nicholasovho hlasu naplnil nevysvetliteľným strachom.

Ale Maxim sa len usmial a snažil sa rozptýliť Nicholasove obavy. „Ale choď, Nicholas, ešte nám svojou skľúčenosťou zbytočne pokazíš chuť do jedenia. A my pritom máme byť za čo vďační."

„Ja, to je pravda. Mám naozaj šťastie." Jeho zrak spočinul na Elise a Maximovi neušla vrúcnosť tohto pohľadu. Bolo zrejmé, že kapitán nachádza v tomto dievčati čoraz väčšie zaľúbenie. Nicholas sa zasmial a udrel dlaňou po stole. „A ty, priateľu, začínaš v Hamburgu nový život a môžeš byť rád, že si nažive. Je to tak, ako vravíš, máme dosť dôvodov, aby sme boli vďační."

„A zatiaľ sa nám všetko darí," povedal Maxim a zadíval sa na Elise. Bola zamyslená a rozmýšľal, či si spomína na to, ako sa ocitla v tomto zajatí, alebo či si naopak spomenula na niečo príjemné. „Čo poviete, Elise? Máte dôvod byť vďačná?"

Uprela na neho svoje modré oči a chvíľu v jeho očiach hľadala stopy výsmechu. No namiesto toho v nich našla úprimnú zvedavosť a tichý súhlas s jej právom na vlastný názor na to, čo je pre ňu najdôležitejšie. „Vážim si, že som nažive," odvetila ticho. „Ale život sám osebe ešte nemusí byť dôvodom na vďačnosť - môžeme byť nažive a zároveň môžeme byť nešťastní. Srdce určuje, akú hodnotu pripisujeme tomu, že môžeme dýchať a žiť. Toto tajomstvo nezávisí od slávy alebo od majetku. Niekto, kto je chudobný, môže byť šťastný a niekto, kto je bohatý, sa môže vážne zamýšľať nad smrťou ako východiskom. Tajomstvo šťastia je v srdci."

„To je výstižné," udivene odvetil Maxim. Prekvapilo ho, že niekto taký mladý môže byť taký múdry. Preletelo mu mysľou, že počas dvorenia na neho Arabella nikdy takto nezapôsobila svojím dôvtipom. „A čo sa deje vo vašom srdci? Aké máte životné plány?"

„Chcem nájsť svojho otca a oslobodiť ho," odpovedala pokojne. „Nebudem mať pokoja, kým sa mi to nepodarí."

„Nespomenuli ste svoju túžbu po slobode," poznamenal Maxim.

Jej vlastná sloboda akoby odrazu prestala byť tou najdôležitejšou vecou v živote. Stala sa pre ňu cieľom, ktorý ju mohol doviesť k otcovi. „Na túto otázku som vám už odpovedala," odvetila. „Môj názor poznáte."

Nicholas pocítil rozpaky, lebo si uvedomil, že ho, aj keď neúmyselne, vylúčili zo svojej konverzácie. Takmer to vyzeralo, ako keby zabudli, že je tam. Napil sa vína, pouvažoval nad témami, ktoré by ich mohli zaujímať, a potom si odkašľal, aby upútal ich pozornosť. „Ja, počasie sa do zajtra určite zmení. Koncom roka väčšinou nebýva takéto teplo."

Maxim si spomenul na spôsoby svojho priateľa a načal tému, v ktorej by sa kapitán mohol cítiť istejšie. „Čo hovoria námorní kapitáni, Nicholas? Čo sa deje vo svete?"

Nicholas pokrčil plecami. „V tomto ročnom období sa správy šíria pomaly, ale počul som, že Alžbeta po páde Antverp poslala pod Leicesterovým vedením veľké množstvo mužov na pomoc holandským provinciám. Farnese sa stal po zavraždení Williama Oranžského pomstiteľom Španielska a predstavuje pre Anglicko hrozbu. Alžbeta síce zatiaľ váha s vyhlásením vojny Španielsku, ale naďalej sa zahráva s Filipom. Jej pirát zatiaľ vyhľadáva a rabuje španielske veslice. Dohoda s Nizozemskom určite vyvolá otvorený konflikt medzi Anglickom a Španielskom." Nicholas sa uškrnul a pokračoval. „Španieli sa majú prečo báť tejto ženy na - anglickom tróne. Je to prefíkaná ženská, len čo je pravda."

Maxim zamyslene prešiel prstom po okraji pohára. „Vyzerá to tak, že Filipa napokon prestane baviť naťahovať sa donekonečna s Holanďanmi. Ten konflikt sa už vlečie pekných pár rokov."

„Ja, potom, čo mu dal otec vládu nad provinciami, sa aj so svojimi Inquisitores snaží zabrániť pôsobeniu kalvínov. V španielskom kráľovstve bolo vždy plno nepokojov, teraz to však čoraz viac začína vyzerať na vojnu."

„Asi nemáš veľmi rád Španielov, keď je tvoja matka Holanďanka," poznamenal Maxim.

 „Ach! Moja matka ich nenávidí! Jej brata pred sedemnástimi rokmi popravil Alba a jeho Krvavá rada. Veľmi sa jej nepozdáva, že Hanza naďalej obchoduje so Španielskom." Zaškľabil sa. „Keby nie jej, tak by som bol čiernou ovcou vo vlastnej rodine."

Dojedli, a keď Maxim nástojil, že treba ísť, lebo cesta je dlhá a nebezpečná, Nicholas sa chopil iniciatívy. Prikázal svojim dvom mužom, ktorí sedeli pri vedľajšom stole, aby pocestných sprevádzali. Nenechal si to od Maxima vyhovoriť a dal jasne najavo, že sa strachuje o Elise. Maximovi nezostalo nič iné, len sa zamračene podvoliť a nasledovať kapitána a Elise ku dverám.

Len čo kapitánovi muži dostali rozkaz, rýchlo odišli po svoje i markízove kone, takže keď kapitán a jeho lordstvo vyšli z hostinca, už ich čakali aj so zvieratami. Elise zastala pri dverách a znova zvažovala, ako sa vyhne špinavej čľapkania, aby si nezničila črievičky. Zdvihla zrak, až keď začula Nicholasovo obdivné zahvizdnutie.

„Ja, Maxim, akú máš peknú kobylku... vskutku naozajstnú krásavicu."

Elise si spomenula na smiešne vystrojenú malú kobylu a obrátila zrak ku koňom, pochybujúc o Nicholasovom zdravom úsudku. Na svoje veľké prekvapenie uvidela, že obaja muži obdivujú urastenú tmavo-gaštanovú kobylu. Hneď si poopravila názor na Nicholasov úsudok, lebo kobyla bola naozaj výnimočne krásna. Na pôvabne tvarovanej hlave svietili veľké múdre oči a pod hustou hrivou sa črtal dlhý krk. Toto bolo nepochybne vhodnejšie zviera pre dámu ako tá malá zavalitá kobylka, ktorú Elise volala Anjel.

Maxim vzal opraty a priviedol kobylu k Elise. „Možno vás poteší, že som predal vašu kobylku a namiesto nej som kúpil túto. Je to pekné zviera, čo poviete?"

„Nepochybne, pane , " odpovedala udivene Elise. Nevedela pochopiť, prečo predal jej zavalitú kobylku, keď sa ráno tak bavil pri pohľade na jej jazdu. Kúpil aj nové sedlo a postroj.

Elise na neho pozrela a neschopná potlačiť údiv s úsmevom povedala: „Som zaskočená, pane. Takéto niečo som naozaj nečakala. Ďakujem."

Maxima očarila krása jej jemného úsmevu a najprv nebol schopný odtrhnúť od nej oči, no keď k nej podišiel Nicholas, aby jej pomohol s nasadaním, otočil sa k nim chrbtom, pripravil si svoje sedlo a pohladkal Eddyho po chrbte. Počul za sebou tlmené hlasy a v duchu videl, ako Nicholas na rozlúčku bozkáva Elise ruku a pozerá jej obdivne do nádherných modrých očí tak, ako to robil v hostinci.

Maxima odrazu pochytila túžba, aby už boli čím skôr na ceste. Schmatol opraty, vyskočil do sedla a nedočkavo sa pozrel na lúčiacu sa dvojicu.

Nicholas jemne stisol Elisinu ruku a starostlivo jej cez plecia prehodil plášť. „Buď opatrný," varoval Maxima. „Šťastnú cestu."

Maxim zdvihol ruku na pozdrav, popchol Eddyho a ten pomalým krokom vyrazil dopredu. Elise sa otočila, zamávala Nicholasovi na pozdrav a potom aj ona pohnala svoju kobylu do cvalu.

Noc bola pokojná. Nezafúkal ani vetrík. 

Mesiac v splne osvecoval krajinu strieborným jasom, ktorý kde-tu prerušovali čierne tiene. Vysoké stromy s konármi pokrytými hrubou vrstvou snehu stáli bez pohnutia a pod kopytami koni vŕzgal zamrznutý sneh. Elise si pritiahla plášť ku krku a videla, ako Maxim cvála na svojom tátošovi po jej pravom boku. Svalnaté zviera sa pri kobyle vzpínalo a mykalo chvostom ako rozkokošený kohút. Jeho ovládanie si vyžadovalo pevnú ruku a Maxim ho viedol s ľahkosťou, ktorá mohla mať svoj pôvod len v cviku.

Niekoľko kilometrov od nich sa medzitým Fitch posadil do výklenku pri studni medzi hlavnou bránou a vchodovými dverami do zámku. Predtým pozoroval dlhý zimný súmrak, až kým sa obloha nepremenila na gobelín z čierneho zamatu posiaty hviezdami. Nad horami vyšiel mesiac. Fitch sa najviac bál tejto hodiny, keď prichádza noc a duchovia vstávajú z hrobov.

Spence si zaumienil, že ak aj duchovia existujú, vyskytujú sa len vnútri zámku, a preto sa v miestnosti za stajňou spokojne zababušil do kožušinových prikrývok a čoskoro zaspal spánkom spravodlivých. Na Fitcha pripadla večerná hliadka a mysľou sa mu preháňali mnohé strašidelné príhody. Keď Herr Dietrich dokončil svoju prácu a odišiel z haly, rýchlo priložil do ohňa, pozatváral dvere a vykročil von, vyzbrojený dubovou palicou, vysokou ako on sám a hrubou ako jeho predlaktie. Prechádzal sa po dvore a hoci nevidel nijakých duchov alebo prízraky, jeho predstavivosť mu nedopriala pokoja. Pohrával sa s myšlienkou, že v hociktorom z dlhých tieňov, ktoré križovali dvor, by sa mohla zakrádať nejaká mátoha. Zdvihol zrak k zámku, ktorý sa nad ním týčil ako tmavý obor, a ešte tuhšie sa zababušil do prikrývok, prehodených cez plecia. Nevedel, či ho striaslo od zimy alebo od strachu, ale pre každý prípad nespúšťal zrak z okien, či sa v nich neobjaví čosi podozrivé.

Noc bola chladná, ale prikrývky hriali. Fitchovi oťaželi viečka. Hlava mu postupne klesala, potom ju prudko zdvihol, lebo mu spadla palica, no chvíľu opäť zadriemal. Spal nepokojným spánkom a snívalo sa mu o prízrakoch z rozprávok a duchárskych príbehov.

Po oboch stranách dvier boli zastoknuté pochodne a ukazovali cestu vracajúcej sa spoločnosti. Dupot kopýt tlmil hustý sneh, až kým neprišli ku studni, kde bol sneh zamrznutý. Tu sa začal celým dvorom ozývať zvuk mohutných Eddyho kopýt prelamujúcich ľad, ktorý pripomínal hrkotanie kostí.

Fitch otvoril oči, no mysľou bol ešte vo svojich strašidelných snoch. Uzrel pred sebou štyroch jazdcov, ktorí v mesačnom svite pôsobili, ako keby sem pricválali rovno z pekla. Z úst sa mu vydral zhrozený výkrik a okamžite vyskočil na nohy. Začal utekať, no pošmykol sa na klzkom ľade a spadol. Na úteku zhodil palicu, ktorá bola opretá o výklenok, a tá sa s hrmotom skotúľala priamo pod nohy Elisinej prekvapenej kobyly. Kobyla sa postavila na zadné a Elise sa z rúk vyšmykli opraty.

Maxim skríkol na Fitcha, ktorý sa okamžite prebral, a zvrtol svojho žrebca k divoko sa vzpínajúcej kobyle. Natiahol ruku a jedným pohybom stiahol Elise k sebe. Kobyla so rozbehla dopredu, až kým ju jeden z Nicholasových mužov neschmatol za opraty a s upokojujúcimi slovami nepriviedol späť.

Maxim si pritisol Elise k sebe a ona ho roztrasenými rukami pevne zovrela okolo krku. Zmyslami mu prenikla vôňa červenohnedých vlasov a na krátky okamih pocítil túžbu zaboriť do nich tvár.

„ Ste, v poriadku?" zašepkal jej do ucha.

Elise prikývla a dlho zmätene hľadela do jeho zelených očí. Maxim bez slova popchol Eddyho smerom ku stajni.

Fitch im horlivo priskočil na pomoc a ospravedlňoval sa za t o , čo spôsobil. Jej noha v črievičke sa dotkla schodu a až keď pevne stála, uvoľnil Maxim zovretie. Sedel na žrebcovi a počkal, kým k nemu zdvihne zrak. Ich oči sa stretli v blikajúcom svetle pochodní a chvíľu tak zostali bez slova. Potom sa ozval a jeho hlas ju akoby pohládzal. „Dnes v noci sa mi o vás bude snívať. To bude ten najlepší odpočinok."

Elise pochytil ešte väčší zmätok a keďže nevedela, čo má odpovedať, rýchlo sa zvrtla a vošla do haly. Vybehla po schodoch a vtrhla do svojich komnát. Mysľou jej prebehla jediná vec. Tŕne! Ak niekedy niečo ľutovala, tak to bola určite pasca, čo ho čakala v posteli. Ako sa mu teraz pozrie do očí? Všetko by bolo bývalo lepšie, keby k nej nebol taký štedrý. Keby domov cestovala na tej smiešnej bielej kobyle, tak by ho určite túžila potrestať.

Elise starostlivo zaistila dvere, aby sa ochránila pred akýmkoľvek útokom. Zhodila plášť a pustila sa chodiť sem a tam po miestnosti. Horúčkovito si predstavovala, čo sa asi tak odohráva v lordových komnatách. Zdalo sa jej, že ubehla večnosť, kým na vŕzgajúcom schodisku začula kroky. Je len otázkou času, kedy sa jej za dverami ozve Maximov rozhnevaný hlas a možno aj údery päsťou. Napäto čakala a počúvala. Prsty mala studené ako ľad a pochytila ju triaška. Priložila do kozuba, ale nepomohlo to. Čas plynul a začala sa pomaly vyzliekať. Naskočila jej husia koža, keď nahá vkĺzla pod kožušinové prikrývky. Hľadela do stropu a rozmýšľala, prečo ešte stále nepočuje rozhorčené výkriky.

Maxim si vyzul čižmy a pomaly sa prechádzal po hornej chodbe. Nechcelo sa mu spať. Myšlienky mu vírili hlavou ako vyplašený kŕdeľ vtákov. Z každej strany na neho útočili obrazy Elise s Nicholasom. Asi by som mal ostať bokom, hovoril si, a nechať Von Reijna, nech nerušene pokračuje vo svojom dvorení. Nedal už vari jasne najavo, že o ňu nemá záujem, a neposkytol mu svoj tichý súhlas? No s každou hodinou v ňom rástla nevôľa. Nedokázal zniesť pohľad na to, ako jej dvorí iný muž. Na svoje veľké rozhorčenie si začal uvedomovať čoraz silnejšiu túžbu ponechať si právo uchádzať sa o dievča iba pre seba.

Maxim sa s nespokojným výrazom oprel o kamennú stenu a pozrel sa von strieľňou. Mesiac sa zahaľoval do oparu a obloha potemnela. Tento pohľad v ňom nevyvolal úľavu, a tak sa znova začal bezcieľne prechádzať. Jeho myseľ sa zmietala v neriešiteľnej dileme. Nedokázal sa zmieriť s predstavou, že jeho priateľ dvorí Elise, no zároveň si nevedel sám seba predstaviť v úlohe jej nápadníka. Vedel, že je pre ňu únosca a najväčší zloduch. A táto situácia musí trvať, až kým ho od tejto namáhavej úlohy neoslobodí nejaká nepredvídaná udalosť.

Nie! Maxim zastal a uvažoval nad svojím podielom na jej únose. Sily osudu sa s ním kruto zahrali! Sám vymyslel celý plán a napokon zo seba urobil blázna, keď dopustil, aby došlo k takému strašnému omylu.

Mesiac pokračoval vo svojej púti po ebenovej oblohe a jeho trápenie si nevšímal. Prázdnou chodbou sa ozýval len tichý zvuk jeho krokov. Keď vošiel do komnát, oheň bol už celkom vyhasnutý a chvíľu mu trvalo, kým ho pomocou triesok a polien znova zapálil. Potom sa začal vyzliekať. Nechal si len priliehavé nohavice a zostal stáť rozkročený pred kozubom. Zdvihol zrak ku stene, za ktorou sa skrývali tajné dvere, a mysľou mu začali nástojčivo víriť predstavy jeho chránenky, ako leží v hlbokom spánku na posteli s vlasmi rozprestretými na vankúši a s hodvábnymi mihalnicami odrážajúcimi sa od belostnej pleti. Bol to pohľad, drahý každému mužovi.

Maxim podišiel k posteli a oprel sa o drevený baldachýn. Vždy keď videl, ako jej vlnené šaty priliehajú k telu, zbystril pozornosť a teraz mu tieto sa krátke pohľady pre duševným zrakom poskladali do obrazu nahej ženy na posteli. Jej štíhle telo bolo mäkké a ženské, jej prsia zvodne zaoblené a belostné a jej nohy hebké a hladké.

Potriasol hlavou, aby sa zbavil dotieravej predstavy a niekoľkokrát sa pomaly zhlboka nadýchol. Pošúchal sa po chrbte a obzrel sa, ako keby očakával, že ju uzrie v tmavých tieňoch svojej komnaty. Začal si upravovať prikrývky. Posadil sa na kraj postele, rozhodnutý, že na ňu prestane myslieť, aby dokázal zaspať, ale vedel, že to bude ťažká úloha. Bola ako nejaká sladká opojná vôňa, ktorá mu prenikala všetkými zmyslami naraz.

Maxim si utrápené vzdychol a so zdvihnutými rukami sa prevalil na posteľ. Oči sa mu odrazu rozšírili, keď mu kožu prepichli tisíce ostrých hrotov a vyskočil z postele. Prekvapene sa otočil, strhol prestieradlo a prešiel rukou po slamníku. Tvár sa mu skrivila bolesťou, keď sa mu do dlane zapichlo niekoľko tŕňov. Podržal ruku oproti svetlu a vytiahol si z dlane jeden osteň. Podržal ho medzi prstami a pozrel sa ku dverám.

„Takže tak! To dievčisko ešte neprestalo so svojimi zábavkami," pomyslel si nahlas.

Premkla ho túžba ukázať jej, čo mu urobila, ale potom sa zastavil a na tvári sa mu objavil úsmev. Opatrne dal prestieradlo aj kožušinové prikrývky naspäť, aby poste! vyzerala nedotknutá. Zo šatníka si vybral plášť lemovaný kožušinou, zahalil sa doň, ku kozubu si pritiahol masívnu stoličku s vysokým operadlom a posadil sa. Rozkošnícky vystrel nohy smerom k zdroju tepla. Dokázal hrať túto hru šikovne ako líška a jeho pohodlný spánok mal lovkyňu zmiasť.

Prišlo ráno a Elise sa prudko prebudila. Uvedomila si, že v noci zaspala, keď čakala na hlučný výbuch Maximovho hnevu. Bolo zrejmé, že nezišiel dolu a nebúchal jej na dvere. Tak čo má teraz robiť? Čo má od neho očakávať? Nebolo by bezpečnejšie, keby nevychádzala z komnát?

Prehodila si cez nahé telo kožušinu, prebehla cez miestnosť ku kozubu, prehrabala uhlíky hrdzavým starým mečom, ktorý našla pri upratovaní, a priložila za hrsť triesok. Položila okraj kožušiny na dlážku, kľakla si naň a začala dúchať do vyhasínajúcej pahreby. 

Z pahreby sa najprv zadymilo, potom sa objavil malý plamienok a s divokým pôžitkom sa pustil do suchých triesok. Elise priložila niekoľko polien, sadla si na päty a pozorovala hladné plamene. Pri ohni jej prestala byť zima a začala si kefovať dlhé vlasy, až kým sa jej voľne nevlnili na pleciach. V mysli videla studené, obviňujúce zelené oči, pomaly si zložila ruky do lona a skľúčene hľadela na tancujúce plamene. Keby jej Maxim nekúpil novú kobylu... keby ju nezložil z vystrašeného koňa... keby k nej tak vrúcne neprehovoril... možno by teraz tak netrpela za to, čo urobila.

Zaujal ju buchot okenice. Vstala a podišla k obloku. Obloha bola zastretá sivými mrakmi a po dvore sa ako nejaký prízrak preháňal zavýjajúci vietor a hnal pred sebou smeti. Obloha sľubovala nepokojný deň, ale ani snehová búrka nemohla byť horšia ako hádka s pánom domu.

Na dvore uvidela Fitcha. Vietor mu z hlavy odfúkol klobúk a on sa ho pustil naháňať po celom dvore. Elise si vzdychla a vrátila sa ku kozubu. Obliekla si domáce šaty a skľúčene zišla dolu schodmi.

Keď ju zbadal Hen Dietrich, pozdravil ju so žoviálnym úsmevom: „Guten Morgen, Frau. Wie geht es Ihnen?"

Elise mu na otázku odpovedala váhavým prikývnutím. Z nemčiny vedela sotva toľko, čo by sa za necht vošlo. „ Dobré ráno, Hen Dietrich."

Kuchár prikývol a pokračoval v príprave jedla. Elise napadlo, že prítomnosť Herr Dietricha v hale by pre ňu mohla predstavovať bezpečie, keďže bol lojálny voči Von Reijnovi a Maxim by preto pred ním krotil svoj hnev. Rozhodla sa, že sa od neho veľmi nebude vzďaľovať, a začala sa motať okolo stolov.

Čas sa vliekol a Elise mala nervy napnuté na prasknutie a strhávala sa na každý zvuk. Napokon sa oprela o stoličku a v mysli si opakovala odpovede na obvinenia, ktoré by sa mohli zosypať na jej hlavu. Postupne ich všetky zamietla s tým, že jej možno ani nedá možnosť, aby sa mohla brániť.

Takmer vyskočila zo stoličky, keď sa ozval zvuk podobný tresnutiu dvermi, no keď sa ešte niekoľkokrát zopakoval, uvedomila si, že to je len buchot okenice. Objala si rukami ramená a opäť klesla na operadlo. Napokon sa hore predsa len ozvalo tiché otvorenie a zatvorenie dvier a zvuk krokov na schodisku. Elise zatvorila oči. Tento zvuk bol predzvesťou jej záhuby.

Hen Dietrich si nevšimol jej nervozitu a položil pred ňu malý pariaci sa pohár jablčného muštu, ochuteného rozmarínom a cukrom. Chytila teplý pohár do rúk a milo sa na kuchára usmiala, keďže mu svoju vďačnosť nevedela vyjadriť jeho rodným jazykom. Kuchár prikývol a popiskujúc si veselú melódiu sa otočil späť ku kozubu.

„Dobré ráno," zvolal Maxim zo schodov, a keď sa na neho Elise pozrela, zbadala, že sa príjemne a milo usmieva. V jeho očiach napodiv nebolo ani stopy po studenom hneve, ktorý ju mal prepichnúť ako najostrejšia britva.

„Dobré ráno, pane," odvetila so svojím zvyčajným prízvukom, ktorý vyznieval skôr ako výsmech než ako kompliment. Ponad pohár sledovala, ako rezko prešiel cez halu. Zastal pri nej a ona opatrne položila pohár na stôl. Zložila si ruky do lona, ale zároveň bola pripravená kedykoľvek vyskočiť a utiecť do bezpečia.

„Vyzeráte odpočinutá, Elise. ,Spali ste dobre?" opýtal sa s  láskavým záujmom.

„ Áno, pane. Ďakujem za opýtanie," zamrmlala. Nenútene jej poopravil prameň vlasov a ruku nechal zľahka položenú na jej pleci. Elise sa rozbúchalo srdce a zdalo sa jej, že jeho ruka ju akoby priklincovala ku stoličke. Opatrne sa ho spýtala: „A vy, pane? Spali ste dobre?"

Maxim sa zamyslel, založil si ruky na prsia, pozrel sa smerom k povale a potom k nej opäť sklonil zrak. „Celkom dobre..."

Elise striehla na jeho slová. Neprekvapilo by ju, keby jej ich zakričal do ucha.

„Bol som večer nepokojný," vysvetľoval Maxim. „Pritiahol som si stoličku ku kozubu a potom som v nej zaspal a strávil som tak celú noc."

Elise nemohla dať najavo úľavu, keďže stál tak blízko. „A prečo ste boli nepokojný, pane?"

Maxim jej nadvihol pramienok vlasov, nahol sa, aby zacítil ich vôňu, a so širokým úsmevom pomaly povedal: „Myslel som na vás. Tak ako som vám to sľúbil."

Prekvapene k nemu zdvihla zrak a rozmýšľala, akú hru to hrá. „Na mňa, pane?"

Maxim pustil pramienok jej hodvábnych vlasov, zasmial sa a presunul sa na opačný koniec stola. Posadil sa a kuchár mu priniesol pohár jablčného muštu. 

Zdvihol pohár k perám a povedal: „Rozmýšľal som nad tým, čo budem musieť predať, aby som zaplatil šaty, ktoré ste si nakúpili."

„Och." Vzdychla Elise sklamane a uvedomila si, že až doteraz zadržiavala dych. To, čo jej povedal, ju ohromilo. Naozaj verila, že by bol schopný vyjadriť nejakú zmenu vo svojich citoch? „Nemusíte si s tým robiť starosti, pane." Svoju odpoveď, v ktorej bolo aj trochu ľútosti, predniesla chladným a neosobným hlasom. „Na vyplatenie nákupu už vaše peniaze nepotrebujem."

Tentoraz bol zarazený Maxim. „A to už prečo?"

„Je to veľmi jednoduché." Elise mávla rukou, ako keby chcela naznačiť koniec rozhovoru. „Mám dosť peňazí, aby som zaň mohla zaplatiť."

Maxim na ňu udivene hľadel. Nevedel, čo v nej vyvolalo takú prudkú zmenu nálady, ale odrazu dávala najavo rovnakú vzdorovitosť ako po príchode z Anglicka. Uvedomil si, že ak bol doteraz vo výhode, teraz sa rozloženie síl zmenilo.

Herr Dietrich pred obidvoch položil taniere s raňajkami. Potom poodstúpil, zložil si ruky na zástere a čakal, kým ochutnajú. Obaja sa pustili do jedla, ktoré pozostávalo z vynikajúcich klobás, chrumkavého chleba a ovocných koláčov.

„Výborné!" zvolala Elise s úsmevom. „Ďakujeme."

„Est gut," súhlasil Maxim. „Dánke."

Herr Dietrich sa naširoko usmial a prikývol. Potom zvážnel, zhlboka sa nadýchol a s námahou povedal: „Ďa-ku-jem, ma-dam... pa-ne . "

Elise sa zasmiala a Maxim jeho námahu odmenil potleskom. Herr Dietrich sa vrátil k svojej práci a Maxim so zmäteným výrazom tváre pokračoval v rozhovore.

„Povedali ste, že máte dosť peňazí, aby ste mohli zaplatiť za šaty, ale ako ste si mohli pri únose zobrať so sebou toľké bohatstvo?"

Elise sa od neho pohŕdavo odvrátila. „Pomohol mi jeden priateľ," odpovedala a ženským inštinktom vytušila, k akým mylným záverom dôjde so svojou logikou. Nech sa trochu podusí vo vlastnej šťave, pomyslela si a neposkytla mu nijaké bližšie  vysvetlenie.

Von Reijn! Maxim začal horúčkovito uvažovať. Mohol to byť len on! Veľkolepý darček? Alebo odmena za...? Maxim sa musel ovládať, aby pri tejto myšlienke nevybuchol od zlosti. „Vyzerá to tak, že máte Nicholasa celkom v láske," podpichol ju. „Ale ktovie, či by ste boli spokojná ako manželka hanzového kapitána."

„Neviem, prečo by vás to malo zaujímať, pane. Určite sa natoľko zaoberáte Arabellou, že nemáte čas starať sa o to, či budem alebo nebudem s výberom manžela spokojná. Uniesli ste ma síce z domu, ale nikto vás nenajal ako môjho strážcu."

„Cítim voči vám určitú povinnosť."

„Vašou povinnosťou je, aby ste ma čím skôr dopravili domov a medzitým mi zabezpečili stravu a všetko potrebné. Môj súkromný život sa vás netýka." Elise vstala, prudko sa uklonila a nechala ho sedieť v žiare ohňa.

13.   K A P I T O L A

Vietor zavýjal ako ranené zviera a prenikal každou štrbinkou kamenných stien Faulderského zámku. Elise sa striasla od zimy. Prehodila si cez plecia vlnenú prikrývku, ale prsty na nohách a na rukách mala aj naďalej celé skrehnuté. Počula buchot okenice a potom sa ozval Maximov hlas, ktorý z okna vydával nejaké rozkazy. O chvíľu sa otvorili vchodové dvere a do haly rýchlo vbehli Fitch a Spence. Zhodili svoj náklad a spoločnými silami dvere zatvorili. Zastavili sa pri kozube a rozložili si tam prikrývky, ktoré sa im počas cesty zo stajní premočili od snehu a ľadovca. Fitch potom opäť zdvihol pílku a dosky a Spence drevenú debničku, v ktorej boli klince, pánty a dve kladivá. Keď prechádzali okolo Elise, Fitch ju pozdravil: „Dobré ráno, pani." Nečakajúc na odpoveď, obaja rýchlo pokračovali v ceste po schodisku do komnát svojho pána. 

Našli ho, ako stojí rozkročený s rukami vbok. Nahnevane zdvihol zrak k povale. Silný víchor strhol dvere zo stajne, ktorými kedysi zapchali veľkú dieru, a do komnaty teraz snežilo. Fitch a Spence sa bez slova horlivo pustili do práce a tentokrát im pomáhal a radil aj pán domu.

Kým muži opravovali strechu, Elise sa pustila do upratovania v nádeji, že tak bude môcť vstúpiť do Maximových komnát. Utierala prach na nábytku, umývala dlážku a schody. Minulo sa poludnie, a keď už čakala, že muži zídu z komnaty na obed, prešiel okolo nej Herr Dietrich s podnosom plným jedla a prekazil jej tak plány, že vojde do Maximových komnát, kým budú všetci jesť dolu v hale.

Keď doupratovala, vošla do svojich komnát a poupchávala kúskami handier štrbiny na oknách. Vedela, že ak sa jej nepodarí odstrániť tŕne z Maximovej postele ešte pred tým, ako sa večer utiahne do svojich komnát, strávi ďalšiu noc v napätí.

Hoci zapchala všetky okná, v miestnosti bol stále prievan. Po krátkom hľadaní zistila, že vietor sem prúdi cez dvere, ktoré boli kedysi skryté za gobelínom. Už sa ich raz pokúšala otvoriť, ale boli z druhej strane pevne zaistené. No nech už boli zaistené akokoľvek pevne, studenému vetru nedokázali vzdorovať.

Keď prvýkrát upratovala zámok, dala gobelín zvesiť a pokúšala sa ho dôkladne vyčistiť. Vedela, že je dosť hrubý, aby slúžil ako bariéra pred studeným vzduchom, nebola si. však istá, či ho bude vládať zavesiť na pôvodné miesto.

S vypätím všetkým síl pritiahla zrolovaný gobelín ku stene. Po dlhom súboji sa jej horko-ťažko podarilo rozprestrieť ho tak, že v oboch rukách držala jeho okraj. Zaprela sa o stenu a podarilo sa jej nadvihnúť jeden koniec a zavesiť ho na háčik tesne pod povalou. Druhý koniec jej však zároveň spadol na zem a hrozilo, že silou svojej váhy stiahne aj pripevnený koniec a zničí tak celé jej úsilie. Napadlo jej, že by mohla použiť stoličku pri kozube.

Oboma rukami naďalej pevne držala jeden koniec gobelín u , jednou n o h o u sa zaprela do podlahy a druhou sa načahovala za stoličkou. Podarilo sa jej zachytiť ju špičkou črievičky, pomaly ju priťahovala a potom ju prudkým pohybom bedier pritlačila ku stene. Zhlboka sa nadýchla a vyskočila na ňu. Teraz sa bude musieť sústrediť, aby gobelín nevisel nakrivo a aby udržala rovnováhu a nespadla pod jeho váhou na zem.

Utrela si spotené čelo do rukáva vlnených šiat a odrazu ju zamrazilo, lebo za chrbtom začula tichý smiech. Ruky sa jej triasli od námahy, ale aj tak sa jej podarilo otočiť hlavou. O veraje dvier sa lenivo opieral Maxim v nedbalo rozhalenej košeli. Hoci sa na neho pozerala, oči mu nehanebne kĺzali od jej odhalených členkov cez krivku bedier, kde jej šaty tesne priliehali k zadku, a k štíhlym bokom, až sa napokon stretli s jej obviňujúcim pohľadom.

„Dvere boli dokorán," vysvetľoval a mykol plecami. „Počul som... akoby zvuky zápasu a bál som sa, či ste v poriadku." „Nie som! Prestaňte sa na mňa škeriť ako idiot a poďte mi pomôcť!" Posledné slová vyslovila ako zúfalú prosbu, lebo sa bála, že každú chvíľu pod váhou gobelínu spadne.

Maxim k nej okamžite priskočil a postavil sa za stoličku. Jednou rukou si pridržal prichytený koniec gobelínu a druhou začal postupne upevňovať zostávajúce voľné časti. Elise sa cítila takmer pridusená jeho prítomnosťou, ale napriek tomu sa mu snažila pomôcť a nadvihovala gobelín, aby zmiernila jeho váhu. Bol pri nej tak blízko, ako keby bol jej súčasťou, a to, že musela zostať pokojná, zatiaľ čo sa im telá dotýkali, bola nepochybne tá najťažšia úloha v jej doterajšom živote.

Maxim sa nahol dopredu, aby upravil pokrčený záhyb, a Elise začalo byť horúco, keď si uvedomila, ako sa jej jeho hruď opiera o plece a ako ju jeho bedrá jemne hladkajú po zadku. Všetkými zmyslami jej prenikala jeho opojná mužská vôňa a vyvolala v nej vlnu rozkoše, ktorá jej zaplavila celé telo. Nikdy necítila takúto horúčosť. Tento pocit bol úplne neznámy, no zároveň zvláštne dráždivý. Znehybnela, a keď sa po chvíli obzrela, zistila, že sa jej pozerá cez plece. Sledovala jeho pohľad a uvidela, že v tejto polohe jej šaty vo výstrihu odstávajú a odhaľujú značnú časť jej plných, zapýrených pŕs.

Elise zložila ruky, mierne si nadvihla sukne, pričom ho udrela do svalnatej hrude, a prudko zoskočila na podlahu. Keby na neho spadol gobelín a zrútil by sa zo stoličky, bola by to považovala za spravodlivé.

„Smilník akýsi! Zvrhlík!" obvinila ho s blčiacimi lícami. „Musím sa mať na pozore pri každom pohybe! Nemôžem vám vôbec dôverovať!"

Maxim konečne upevnil gobelín na stenu, potom sa k nej otočil s nevyspytateľným úškrnom a mäkko zostúpil na dlážku. Posunul stoličku na pôvodné miesto pred kozubom a postavil sa pred ňu s rukami vbok. „Drahá Elise, toto nie je otázka dôvery. Nijako som sa vás nepokúšal zvádzať, len sa ochotne pozerám na to, čo vystavujete na obdiv. To robí každý muž, keď má možnosť obdivovať tak nádherne tvarované driečne dievča."

„Špehujete ma ako jeleň v ruji!" zakričala Elise. Uvedomila si, aký je urastený, a na mieste, kde mal rozhalenú košeľu, zahliadla zlatisté ochlpenie, ktoré mu pokrývalo svalnatú hruď. Vzrušovala ju jeho mužnosť, ktorá pôsobila na jej ženskosť, ale snažila sa tieto zvláštne pocity skryť za rozhodným výrazom tváre. Zovrela päste a pokračovala: „Vy naozaj potrebujete manželku, aby ste mohli ukojiť svoju žiadostivosť."

Maximove ústa sa skrivili potláčaným úsmevom, keď s predstieraným prekvapením nadvihol obočie. „Takže mi navrhujete manželstvo, krásavica?"

Elisine oči zaiskrili hnevom. „To určite!"

Maxim mykol plecami, prešiel ku dverám a zamával jej na pozdrav. „Stačí povedať a urobím, čo chcete."

„Ja som vám nenaznačovala, že sa so mnou máte oženiť!" zavrčala.

Maxim sa na ňu uškrnul. „Mal som na mysli pomoc s upratovaním, ale ak chcete, tak by som súhlasil aj so sobášom, keď som vám už poškodil povesť tým, že som vám sem privliekol."

 „Vy ste, pane, ten posledný, komu by som povedala svoje áno! Ste... ste odporný!"

„Možno." Nedbanlivo prebehol prstom po dverách. „Ale vedel by som, ako sa mám správať k žene, s ktorou by som sa oženil."

Elise sa mu rozosmiala. „Ako? Zavreli by ste ju do svojich komnát a nedovolili jej odísť? Bola by taká istá väzenka, akou som teraz ja a akou mala byť aj Arabella!"

„Bol by som veľmi pozorný manžel," uistil ju s vrúcnym zábleskom v očiach. „A vy, krásavica, by ste počas dlhých zimných nocí neboli bez spoločníka."

„Chcete tým naznačiť, že by som bola osamelá, keby som sa vydala za Nicholasa?" spýtala sa neveriacky.

„Nicholas by vám bol dobrým manželom... ale len ak by bol práve v prístave," odvetil nezaujato.

Elise naklonila hlavu a podozrievavo sa na neho zahľadela. „A môžete ma ubezpečiť, že vy by ste vždy boli po mojom boku?"

„Nemôžem sľúbiť to, čo môže osud zmeniť, krásavica, ale keby si povinnosti nevyžadovali moju pozornosť, vždy by som sa ponáhľal za vami."

Elise sa netrpezlivo odvrátila, ale jeho slová, iskra v očiach a vrúcnosť hlasu ju zmiatli. Ako mu mohla veriť, že by jej bol milujúcim manželom, keď obaja vedeli, že je zamilovaný do Arabelly? A potom, muž nemusí byť do ženy zamilovaný, aby s ňou prežíval rozkoš. Ide mu len o jedno. Otočila sa k nemu, ale prekvapene zistila, že ho už niet.

Odišiel úplne nehlučne. V jeho neprítomnosti k nej odrazu začalo bolestivo doliehať ticho v miestnosti a zatúžila, aby sa vrátil. Ich hádky boli rozhodne vzrušujúcejšie ako rozhovor so štyrmi stenami.

Čo si mám o tom myslieť? rozmýšľala. Vysmieva sa mi? Vrhla podozrievavý pohľad ku dverám. Určite by sa veľmi dobre bavil, keby sa mu podarilo nahovoriť si ma, použiť ma a potom ma odložiť. Zamyslene si prešla ukazovákom po ušnom lalôčiku. Nechcem zo seba robiť hlupaňu. Nie, táto hra je omnoho sladšia, keď ju hrajú dvaja.

Napriek tomu v sebe cítila nepokoj. Všetky miesta, kde sa jej dotkol, jej horeli, ako keby jej svojimi horúcimi dotykmi vypálil na telo znak. Ako mohla Arabella zabudnúť na vzrušenie z prítomnosti tohto muža a dať svoju ruku tak skoro po jeho domnelej smrti Relandovi Huxfordovi? Kde sa v nej podela žena, že aspoň desať rokov neoplakávala jeho smrť?

Elise zostala celý deň vo svojich komnatách a dokonca odmietla zísť dolu na večeru. Nebola si istá, či by jej zmätená myseľ dokázala odolávať Maximovmu jemnému presviedčaniu. Mohla by sa mu poddať a vrhnúť sa do záhuby.

Poslala po Spenceovi neveľmi presvedčivé ospravedlnenie a o chvíľu jej na dvere zaklopal sám pán domu. „Spence mi povedal, že ste chorá," zakričal Maxim cez dvere. „Nepotrebujete lekára?"

„Ani nápad! Radšej by som umrela, než by som sa mala zveriť do rúk nejakého šarlatána, ktorý by mi nerozumel ani slovo!"

Maxim si skrížil ruky na prsiach a zasmial sa. Aspoň že má silu jedovato odvrkovať. „Pošlem hore Herr Dietricha s jedlom," povedal a nahol sa ešte bližšie ku dverám. „Mám mu povedať, aby vám doniesol nejaké dračie šupiny alebo koreň bolehlavu, aby ste si ich mohli uvariť v kotle, madam?"

Maxim si vedel predstaviť, ako si nazlostené zastala ku dverám. „Áno! Doneste mi to a ešte aj iné veci! Oko mloka! Jazyk netopiera! Srdce smútiacej holubice! Chyťte sa za uši, pane! Nepredlžujú sa? Nemenia sa vám ruky a nohy na kopytá? Nevyrastá vám vzadu chvost? Pehe, čarodejnica! Keby som ňou bola, tak by ste ešte doteraz niesli dôsledky svojho bláznivého činu. Radšej sa straťte, lebo postavím kotol na oheň a budem dúfať, že sa naozaj stane, čo by som vám želala!" Pokojne jej cez dvere odvetil: „Ako vidím, krásavica, už ste zase zdravá a v dobrej nálade."

Ozval sa smiech a potom bolo ticho. Elise vedela, že odišiel. No jeho neprítomnosť nezmiernila jej rozhorčenie.

„Takže čarodejnica!" vzdychla si, keď so večer líhala do postele. „Zaslúžiš si, aby si dnes v noci pocítil ostré tŕne." Napriek tomu sa však celú noc nepokojne prehadzovala a nemohla prestať myslieť na Maximov dotyk, a ak už nie naň, tak aspoň na výbuch zlosti, ktorý, ako očakávala, bude nasledovať, keď jeho lordstvo objaví pascu.

Prišlo ráno a Elise najprv dlho a pozorne načúvala, či sa na schodoch neozývajú kroky, a až potom otvorila dvere. Na svoje veľké prekvapenie uvidela Maxima, ako sa na schodisku opiera o stenu. Vyzeralo to, že tam na ňu čaká.

Okamžite spomalila a spýtavo si ho premerala pohľadom.

Očakávala, že sa do nej každú chvíľu pustí za t o , čo vykonala, no namiesto toho sa mu na perách objavil široký úsmev.

„Chúďatko," vzdychol a potriasol súcitne hlavou. „Tak ste nám ochoreli."

Elise rýchlo odvrátila pohľad. „Už som zase zdravá."

„Určite?" nástojil a pristúpil k nej bližšie. Jemne ju chytil za bradu, nadvihol ju a skúmavo sa jej zblízka pozrel do tváre. „Dúfam, že vás nezobudila snehová búrka."

„Ani nie," odvetila odmerane. Nevšímala si, čo sa deje vonku, keď už jedna búrka zúrila v jej vlastnom vnútri. „A vy... spali ste dobre, pane?"

„Bohužiaľ, nie. Keď sme opravili dieru v povale, Fitch mi priložil na oheň toľko polien, že sa v takej horúčave nedalo spať. Zobral som si prikrývku a spal som v hale. Ten chlap ma chcel asi uškvariť."

Elise v duchu ožila, keď počula, že zase nespal vo svojej posteli. Možno sa jej podarí odstrániť tŕne skôr, ako ich objaví. „Fitch vám chcel určite len dobre. Občas to s tým drevom trochu preženie."

„Hej, on to myslí dobre, ale nabudúce pred ním radšej zamknem dvere."

Elisine nádeje sa v okamihu ukázali márne, no pozbierala sa a povedala: „Dnes som vám chcela poupratovať komnaty. Po včerajšku tam musí byť neporiadok."

„Fitch včera večer všetko upratal, takže si nemusíte robiť starosti."

„To nie sú nijaké starosti."

„No aj tak to nemôžem dovoliť. Boli ste chorá a nechcem, aby ste sa zase ocitli v posteli."

Zdalo sa, že sa s ním neoddá škriepiť, a tak Elise radšej prijala porážku. No počas nasledujúcich dní sa jej zmocnilo podozrenie. Nikto predsa nemohol mať toľko výhovoriek, prečo nespal vo vlastnej posteli, ako Maxim Seymour. Čoraz viac bola presvedčená, že o všetkom vie a že len čaká na vhodný okamih, aby sa jej mohol pomstiť.

Za múrmi Faulderského zámku zúrila snehová búrka. Celý dvor bol zapadaný snehom a len kde-tu ho križovali úzke chodníčky.

Keď Elise na štvrtý deň zostúpila do haly, vypočula si ďalšiu výhovorku, so súcitným úsmevom si sadla a povedala: „To je smutné, drahý pane, že ste už tak dlho nemohli spať vo vlastnej posteli. Človek by si myslel, že voči nej máte averziu."

„Áno, v ostatnom čase mi neposkytovala veľa pohodlia," odvetil zamyslene. „Ubíja ma, že tu musím byť kvôli počasiu takto uväznený."

„Veru," vzdychla si. „Väzenie človeku neprospieva. Kapitán dnes určite nepríde, hoci to mal pôvodne v úmysle."

V hlase mala len slabý náznak sklamania. Maxim sa na ňu uprene zadíval. 

„Práve naopak, madam, Nicholas dnes určite príde," oznámil jej sucho. 

Potom vstal, podišiel ku dverám, otvoril ich a pozrel sa, aký je deň. Obloha síce bola zatiahnutá, ale už nesnežilo a aj vietor sa trochu utíšil. Zavrel dvere, vrátil sa ku kozubu a začal si zohrievať ruky. „Nicholas je už určite na ceste."

„Ako si môžete byť taký istý?" Elise bola v tomto smere skeptická, keď si uvedomila, že cesty sú určite pokryté hrubou vrstvou snehu. „Určite má toľko rozumu, že sa v takýto deň nevyberie na cestu. Každú chvíľu by mohla znova prepuknúť   fujavica."

Maxim ju dlho uprene sledoval, potom podišiel ku stolu, vyložil si nohu v čižme na lavicu a oprel si ruku o koleno.

V očiach sa mu objavila diabolská iskra. „Uzavriem s vami stávku, že sa tu objaví ešte pred obedom."

Elise horúčkovito zvažovala túto výzvu, no nechcela jej pripisovať veľký význam.

„Uzavriem stávku," pokračoval pokojným tónom, „a ak prehrám, strávim noc vo svojej posteli..."

Elise mávla rukou, aby ho zastavila. „Možno máte pravdu. Mala by som sa ísť pripraviť." Vyskočila a zvolala: „Fitch! Spence!" Keď prišiel mohutnejší ž nich, okamžite mu dala inštrukcie: „ Chcem sa okúpať. Doneste mi do komnaty horúcu vodu... a trochu studenej, aby som si ju mohla zriediť. A poponáhľajte sa!"

Rýchlym krokom vybehla po schodoch a Maxim šibalskými očami sledoval jej pekne tvarované lýtka. Potom sa ticho pozeral, ako sa obaja sluhovia, ktorí donedávna poslúchali len jeho, náhlia po vodu. Keď Spence prešiel cez halu s dvoma vedrami studenej vody, pán domu sa pobavene usmial a prikázal Fitchovi, aby doniesol ešte jedno. Fitch prekvapene zdvihol obočie, lebo vedel, že jeho lordstvo sa už ráno kúpalo.

 Keď bolo všetko pripravené, za dverami do Elisiných komnát sa ozval hrmot, z ktorého bolo zrejmé, že ich zatarasila masívnou stoličkou. Sluhovia prekvapene pozorovali, ako Maxim zobral posledné vedro a začal opatrne vystupovať po schodoch. No s uľahčením si vydýchli, keď prešiel popri Elisiných dverách a pokračoval v ceste do vlastnej komnaty, potom sa posadili a začali od kuchára drankať krajce čerstvo upečeného chleba.

„Ten prefíkaný lotor," vzdychla si, keď sa ponárala do medenej vane. „Myslí si, že sa so mnou môže zahrávať."

V bezpečí svojich komnát sa natiahla a chvíľu len tak vychutnávala teplú vodu. Potom si zobrala voňavé mydlo, ktoré si priniesla zo svojich nákupov v Hamburgu, a začala si mydliť plecia. Potom sa znova oprela, zatvorila oči a nechala vodu, aby z nej zmyla mydlo.

Bol to úžasný pocit, Elise si vydýchla a jemne sa pohla, aby okolo seba trochu rozvírila vodu...

Odrazu na prsiach pocítila ľadovú kvapku. Otvorila oči a zistila, že má nad sebou naklonené plné vedro vody. Pozrela sa ešte vyššie a uvidela usmievajúcu sa tvár Maxima Seymoura.

Okamžite pochopila, aká pomsta sa na ňu chystá. Vydala zúfalý nárek, prudko sa naklonila dopredu a v očakávaní ľadovej spŕšky si oboma rukami zakryla hlavu. Čakala... a čakala... Otvorila oči, zdvihla hlavu a zistila, že položil vedro a hľadí do vody. Bleskurýchlym pohľadom sa presvedčila, že mydlová voda je natoľko priehľadná, že vidí všetko, čo chce.

Skrížila si ruky na prsiach a vrhla na neho nahnevaný pohľad. „Tak?!" vykríkla. „Prišli ste na mňa civieť alebo sa pomstiť?"

Na tvári sa mu zjavil posmešný úškrn. „Drahá Elise, obávam sa, že aj ten najsladší kvet pomsty väčšinou zvädne vo chvíli svojho rozkvetu a premení sa na horký blen. Takejto kráse nemožno len tak ľahko ublížiť a aj milosrdenstvo prináša odmenu, nehovoriac už o výhodách múdrej zdržanlivosti alebo prostého súcitu. Už sama príležitosť je dostatočnou náhradou. Tŕne už dávno zhoreli v kozube."

„Och!" Jeho výsmešná ľútosť bola horšia ako ľadová spŕška. Nahnevane schytila mydlo. „Vy zvrhlík! Ako sa opovažujete špehovať ma pri kúpaní!"

Maxim sa zasmial nad jej hnevom a odvetil: „Kúpeľ dámy je rovnako intímny ako mužova posteľ. Myslím si, že trest je primeraný zločinu."

Nahnevane zaťala zuby a zdvihla ruku, v ktorej zvierala mydlo. Maxim sa jej uklonil, priskočil ku dverám a odkopol stoličku. Lem tak-tak uskočil pred letiacim mydlom, ale keď sa otočil, jeho zraku sa naskytol nádherný pohľad na rozhnevanú Elise a jej zvodne oblé nahé prsia.

„Ak si potrebujete schladiť kúpeľ, spokojne použite vodu z môjho vedra," povedal a galantne jej poslal bozk. Elise schmatla zo stola pri vani fľaštičku voňavého oleja a zahnala sa na neho. 

Maxim otvoril dvere, vybehol von a rýchlo ich za sebou zatresol, takže zabrzdili jej let.

Elise klesla do vane, až sa z nej takmer vyliala voda, a z úst sa jej rinuli slová, ktoré pánovi domu neveľmi lichotili. Trvalo dosť dlho, kým vyšla z vane a začala sa utierať. Vtom si uvedomila, že videla, ako Maxim pred svojím útekom odkopol stoličku a nadvihol závoru.

Zrak jej padol na gobelín a oči sa jej rozšírili, keď si spomenula na dvere, ktoré sa za nimi skrývali. „Ten prefíkaný zvrhlík! Mala som byť ostražitejšia!"

14.    K A P I T O L A

Slnko sa skrylo za sivé oblaky, ale v porovnaní s pochmúrnou hmlou, ktorá v ostatných dňoch obklopovala zámok na vŕšku, to bola príjemná zmena. Nicholas naozaj prišiel, tak ako to predpovedal Maxim, a v sprievode jazdcov so sebou priniesol dary - šitie, niť a vyšívací rám pre Elise a súdok kvalitného vína pre Maxima. Elise bola počas celej návštevy, ktorá trvala niekoľko dní, veľmi milá a pozorná. So záujmom počúvala každé Nicholasovo slovo, ale za jeho chrbtom bola chladne odmeraná voči hostiteľovi, ktorý na ňu ustavične fascinovane hľadel. Vždy, keď bol Maxim v miestnosti, cítila jeho pohľad, a keď sa náhodou pozrela tým smerom, zistila, že jej intuícia ju nesklamala. Jeho uprený pohľad bol niekedy spýtavý, inokedy zmätený či premýšľavý, ale sotva sa dal ignorovať. A hoci sa Elise zapovedala, že si ho nebude všímať, nedarilo sa jej to. Ak bolo jeho cieľom zneistiť ju, tak sa mu to v konečnom dôsledku podarilo.

Nicholas sa rozlúčil pri vchodových dverách a uistil Elise, že nabudúce ich príde vyzdvihnúť na ceste do Lubecku. Elise ledva stačila sledovať, čo hovorí, lebo si príliš dobre uvedomovala, že za ňou stojí Maxim a uprene ju pozoruje.

V ten večer po jedle povedala Spenceovi, aby jej založil oheň v komnate, a v Maximovej prítomnosti ho zároveň požiadala, aby na dverách za gobelínom urobil z jej strany závoru. Stiahla sa s darmi do svojich komnát a nechala Maxima, nech hľadí na jej prázdne miesto pri stole. Maxim sa kedysi dokázal tešiť z pokojného večera stráveného osamote, ale teraz mu osamelosť prekážala. Zvykol si na spoločnosť tohto dievčaťa, a hoci sa väčšinou hádali, uvedomil si, že sa teší z každej chvíle, ktorú s ňou strávi.

Herr Dietrich poupratoval a odišiel si ľahnúť, Fitch a Spence zase vycítili, že medzi jeho lordstvom a slečnou nie je niečo v poriadku, a preto sa radšej bez slova začali venovať svojim povinnostiam. Fitch sa vybral pripraviť pánove izby a Spence vykročil do Elisinej komnaty s hŕbou polien, ktoré jej mali vystačiť na celú noc.

Maxim si rýchlo zvážil, aké má možnosti. Môže stráviť zvyšok večera sám alebo môže vyhľadať spoločnosť. Prudko vyskočil zo stoličky, zo zvyku si so sebou zobral meč, ktorý mával večer pri sebe, a nasledoval Spencea k Elisiným dverám. Tu sa oprel o veraje, kým sluha zložil drevo na podlahu a začal prikladať do ohňa. Na Elisinom stole horeli dve sviečky a osvetľovali jej tvár. Maxim nevidel, ako jej líca zalial rumenec, vedel len, že sa premenila na sladký nektár, ktorý túži vychutnať.

Dlho stál bez slova a potom sa jej spýtal: „Nebude vám prekážať, ak sa k vám pripojím, alebo chcete stráviť večer sama?"

Prekvapene zdvihla obočie a chladne na neho pozrela: „Môžete si robiť, čo chcete, pane. Je to váš dom." Obzeral sa po komnate, mykla plecom a pridala: „Taký, aký je."

Spence rýchle dokončil svoju prácu a pri odchode vrhol ustarostený pohľad na svojho pána. Dievčina na neho podozrievavo hľadela a v porovnaní s jeho vysokou, svalnatou postavou ožiarenou ohňom vyzerala malá a slabá. Spence vedel, že lord Seymour sa vždy v spoločnosti dám správal ako pravý džentlmen, a veril, že napriek tomu, že je s Elise rozvadený, dokáže sa na rozdiel od prvého večera po svojom príchode ovládnuť.

Maximovi sa na tvári objavil ľahký úsmev, keď si ku kozubu prisunul stoličku s vysokým operadlom a posadil sa na ňu. „Vidím, že ste mi ešte neodpustili."

„Nevšimla som si, že by ste túžili po mojom odpustení," odvetila odmerane Elise. 

„Svoje činy ste zjavne považovali za opodstatnené."

Nedbanlivo mávol rukou. „Aspoň som vás ušetril pred plným vedrom ľadovej vody."

„Pehe!" vysmiala sa z jeho logiky. Sústredila sa na výber farebných nití a potom ich upevnila na vyšívací rám. Maxim uprene pozoroval jej pohyby. Či už bola alebo nebola nahnevaná, predsa vytvárala veľmi pôsobivý obraz domáceho pokoja. Uvedomil si, že je v jej blízkosti radšej ako bol predtým v blízkosti akejkoľvek inej ženy. Spomienka na Arabellu vybledla a stal sa z nej len tieň v minulosti. Vedel, že keby mu Elise niekedy otvorila svoju náruč, musel by sa veľmi snažiť, aby si vôbec spomenul aj na iné ženy.

Maxim sa niekoľkokrát snažil prelomiť bariéru a nadviazať rozhovor, ale vždy narazil na zaryté mlčanie. Bolo zrejmé, že dievča je zamyslené a že bude hrať urazenú, až kým si nezmyslí, že sa nad ním zľutuje.

Maxim sa oprel o operadlo, vystrel nohy a vyložil si ich na okraj kozuba. Meč si položil na bedrá, skrížil ruky na prsiach a zatvoril oči. Spomínal si na každý detail okamihu, keď stál nad vaňou a pozoroval jej nahotu. Hoci sa s ním odmietala rozprávať, nemal v úmysle utiahnuť sa do komnát alebo do haly, prinajmenšom nie teraz. Bolo mu príjemnejšie vidieť ju nahnevanú, ako ju nevidieť vôbec.

Elise sa venovala vyšívaniu a popri tom rozmýšľala nad mužom, ktorého považovala za svojho mučiteľa. Bol to muž, ktorý prikázal svojím sluhom, aby ju uniesli. Muž, ktorý mal na svedomí všetko jej utrpenie. Muž, ktorý ju odvliekol do cudzej krajiny, v ktorej ledva rozumela jednoduchým pozdravom. Muž, ktorý sa jej pomstil tak, že ju prekvapil pri kúpeli. A napriek tomu v nej jeho prítomnosť vyvolávala tisíce zmätených snov a on sám v nej prebúdzal zvláštne vzrušenie, kedykoľvek sa na neho pozrela.

Pomaly si začala uvedomovať, že Maximov dych je odrazu hlboký a pravidelný. Vedela síce, že počas Nicholasovej návštevy sa veľmi nevyspal, ale predstava, že zaspal v jej prítomnosti, v nej vyvolal rozhorčenie. Cítila sa odmietnutá, ponížená! A čím viac sa pozerala na jeho výrazné črty, tým viac sa jej ľútosť menila na túžbu po pomste.

Odložila šitie, prehodila si cez plecia šál, lebo zacítila studený vietor, a podišla k  nemu. Tento hlupák nemôže byť lord, pomyslela si zlostne. Pozrimeže na neho! Cíti sa pohodlne v takejto polorozpadnutej šope, ako keby ani nikdy nepoznal nič lepšie.

Elise sa prechádzala po miestnosti a pozorovala svoje väzenie, osvetlené matným svetlom. Na stenách a na povale tancovali dlhé tiene. Plamene sa scvrkávali a do komnaty sa začal vkrádať chlad.

„Nafúkaný surovec!" vyhŕklo z nej, keď sa tuhšie zababušila do šálu. Podišla k ohňu a prihodila doň zopár polien. Keď sa trochu zohriala, začala si ho nerušene prezerať. Nad vyhrnutými čižmami sa črtali dlhé, štíhle svalnaté stehná a s potešením za zadívala na jeho úzke boky. Nebolo pochýb, že sa obliekal s nevtieravým vkusom, a na rozdiel od iných príslušníkom mužského pokolenia nenosil krikľavo vyšívané šaty a zdobené rázporky, ktoré pôsobili, ako keby sa ich nositeľ pýšil svojou mužnosťou... alebo ako veľa kriku pre nič, pomyslela si Elise pobavene. Musela uznať, že tomuto mužovi nič nechýbalo. Pokiaľ išlo o tvár a črty, v živote nevidela nikoho krajšieho. A čo sa týkalo postavy, patril medzi najmohutnejších mužov a spĺňal sny mnohých dievčat.

Elise sa v duchu striasla, keď si uvedomila, nad čím začína rozmýšľať. Ovládla svoje city, narovnala sa a zatvrdila si srdce. Tento muž si raz a navždy zaslúži príučku!

V zlostnom rozmare mu skopla nohu z kozuba. Rýchlosť jeho reakcie jej vyrazila dych. Skočil na rovné nohy a vytasil meč. Bleskovo sa poobzeral po všetkých kútoch komnaty a zistil, že v nej okrem štíhlej dievčiny nikto nie je. Zasunul meč do pošvy a postavil sa pred ňu. Stála na schodíku pri kozube, takže oči mali na jednej úrovni.

„Chceli ste sa so mnou rozprávať, madam?" Jeho hlas bol tichý, ale bez emócií.

Elise sa mohla len čudovať jeho nálade, keď si spomenula na svoj vlastný hnev. Možno si s ním najlepšie poradí, ak k nemu bude milá. „Už mám vašu plnú pozornosť, pane?"

„Všetku, ktorej som len schopný," vyhlásil Maxim. Šibalsky nadvihol kútik úst. „Možno budete ľutovať deň, keď vám ju dám celú najavo." Oči sa im stretli a neprestal na ňu hľadieť, až kým jej nezrumeneli líca. „Poznal som niekoľko dám, ktorým by len prospelo, keby som ich prehol cez koleno. Hoci som na ne nikdy nezdvihol ruku, niekedy som k tomu pociťoval silné nutkanie."

„Máte zvláštnu predstavu o svojich vlastníckych právach, pane," poznamenala Elise s predstieranou sebaistotou. „Vyhrážate sa mi trestom za moju opovážlivosť, ale zároveň rušíte moje súkromie, ako keby ste na to mali právo ako pán tohto domu."

Maxim si všimol jej chvejúce sa hrdlo a potom spustil zrak nižšie, kde sa šaty prispôsobovali plnosti jej pŕs. Keď zbadal, že na neho hľadí, spýtal sa jej so zdvihnutým obočím: „Neurobili ste vari to isté a nezaútočili ste na mňa, keď som spal?"

Elise mykla hlavou a začala sa prechádzať po okraji schodíka pred kozubom. Netušila, ako oheň zdôrazňuje jej postavu a farbí jej vlasy do červená. Znova pred ním zastala, sklonila hlavu nabok a zadívala sa na jeho peknú postavu. „Naozaj by ste na mňa položili ruku, ako keby som bola nejaké nespratné decko?" Dotkla sa šnúrok na jeho košeli a nedbanlivo ho pohladkala, skúšajúc na ňom svoje ženské triky. Bola zvedavá, či je aj on taký citlivý na jemný dotyk alebo slovo ako Nicholas. „Tak veľmi som vám ublížila?"

Maxim sa už naučil, že sa pred ňou musí mať na pozore, a opatrne si ju premeral. „Áno, prisahám, že ste mi ublížili!"

Nesmelo sklopila mihalnice a mierne sa odvrátila, čím mu poskytla pohľad na svoju posmutnenú tvár. „Ste veľmi nahnevaný, pane? Chcete ma potrestať, kým vás neprejde hnev?"

Toto nebola tá čertica, ktorú poznal, a hoci cítil, ako sa mu rozbúchalo srdce, keď sa o neho oprela, obával sa, že sa očitá v ďalšej pasci. Na hrudi cítil zvodný dotyk jej mäkkých pŕs a zatúžil ju zovrieť do náručia a zasypať ju horúcimi, vášnivými bozkami. Zachrípnutým hlasom zašepkal: „Nikdy som vám nechcel ublížiť, Elise."

„To hovoríte teraz?" Vyrovnala sa, ako keby ju pichol a oči sa jej zaleskli hnevom. „Tak potom som bola vo vašej nežnej opatere kruto zneužitá!" Malou päsťou ho udrela rovno do hrude a on cúvol, prekvapený jej náhlou zmenou. „Neuniesli ste ma vari z domu môjho strýka, pane? Nevliekli ste ma cez kanály Alsatie, nehodili ste ma do truhlice, nedovliekli ste ma násilím na lodi do tejto krajiny, kde ma držíte ako väzňa medzi cudzincami?" Začala mu po hrudi bubnovať aj druhou päsťou a pokračovala v záplave otázok. „Neurobili ste vari zo mňa svoju otrokyňu?"

Maxim sa snažil ustupovať, ale narazil na posteľ. Prudko sa posadil, ale jeho protivníčka mu nedala vydýchnuť. Vtisla sa mu medzi roztiahnuté nohy a zabodla mu do hrude ukazovák na miesto, kde sa mu odhalila košeľa, až sa jej necht zarezal do mäsa. Hovorila v krátkych, úsečných vetách, ako keby dohovárala malému dieťaťu.

„Kto si myslíte, že som, pane? Vojak alebo zbojník? Myslíte, že sa mi páči táto zrúcanina, v ktorej sa vy, ako sa zdá, cítite ako doma? Nie som náročná, ale nemám rada, keď cez každú štrbinu prefukuje studený vietor. Každé ráno sa prehadzujem v posteli a bojím sa vstať." Utíšila sa a hovorila pokojnejším hlasom. „Pane, potešila by som sa teplej a bezpečnej posteli a keby to bolo možné, aj nejakej žene, ktorá by mi pomohla s upratovaním."

Elise sa zamyslene odvrátila a chvíľu hľadela do ohňa. Keď sa na neho opäť pozrela, prekvapený Maxim zbadal, ako sa jej v očiach lesknú slzy.

„Nežiadam vás o pohodlie, ktoré by ste poskytli svojej drahej Arabelle," povedala, keď pominul jej hnev. "Už vás nebudem žiadať, aby ste ma poslali domov ešte skôr, ako začne jar. Chcem vás len poprosiť, aby sme nažívali v mieri, kým tu musíme spolu bývať. Už som unavená zo všetkých tých hádok a hoci viem, že by ste boli radšej, keby pri vás bola sladká Arabella, ani jeden z nás nemôže napraviť chybu, ktorá sa stala."

Elise sa náhle zahanbila za svoj výstup, podišla ku dverám a otvorila ich. „Prosím vás, aby ste teraz odišli, pane," povedala tichým hlasom. „Želám vám pokojný spánok."

Maxim sa postavil a hlavou mu vírilo množstvo myšlienok. Podišiel ku dverám a zastal pri nej. Na jazyk sa mu tlačilo veľa slov, ale zaťal zuby, lebo akékoľvek popretie citov k Arabelle by mohlo vyznieť ako prefíkaný úskok. Váhavo odišiel.

Elise zatvorila dvere a oprela sa o stenu. V tej chvíli sa cítila veľmi unavená a úplne osamelá. Vyzeralo to tak, že keď sú spolu sami, napokon sa vždy začne správať ako pomstychtivá ženská. Nedokázala vydržať ani hodinu, aby sa do neho nepustila. Bolo to, ako keby bola na nože sama so sebou.

Sivasté svetlo naznačilo príchod rána a Elise sa prudko prebudila, keď sa niekde v zámku otvorili a zatvorili dvere. Vystrčila nos spod kožušín a zbadala olovenú oblohu. Obávala sa myšlienky na ďalšie sneženie, pretože celý zámok sa premieňal na bielu pevnosť. 

Schmatla spodničku a šaty a pod prikrývkami si ich navliekla. Vstala, vkĺzla do črievičiek, prehodila si okolo pliec šál a vybrala sa priložiť do kozuba.

O čosi neskôr, keď jej tvár i ruky zružoveli od šúchania a keď si vlasy pevne zopla na temene hlavy, vyšla z komnaty a zostúpila do haly. Pohybovala sa pomaly a bolo na nej vidno, že je skrúšená. Nechcelo sa jej. veľmi stretnúť s jeho lordstvom, keď si spomenula, ako ho udierala päsťou do hrude. Čo si o mne pomyslí? zaúpela v duchu. Arabella by také niečo nikdy neurobila!

Pri kozube sedel Spence a horlivo pozoroval Herr Dietricha, ako z rúry neďaleko kozuba vyťahuje čerstvé žemle. Keď ju zbadal, vyskočil a rýchlo jej odsunul stoličku. Bolo dosť neobvyklé vidieť Spencea bez svojho spoločníka, a preto sa spýtala: „Vidím, že si tu dnes sám. Kde je Fitch? Je v poriadku?"

„ Žiadne strachy, madam. Išli aj s jeho lordstvom do Hamburgu."

Využil, že sa kuchár práve nedíval, uchmatol mu z pekáča jednu do zlatistá vypečenú žemľu a utiekol s ňou do bezpečia. Urobil tak práve včas, lebo Herr Dietrich sa práve otočil a nahnevane sa na neho zahnal varechou.

„Do Hamburgu?" Elise sa hrdlo stiahlo zdesením. Takže Maxim sa napokon urazil a opustil zámok? „Vráti sa... chcem povedať, vrátia sa skoro?"

„Neviem presne, madam. Jeho lordstvo mi o tom nič n e -povedalo."

„To nič," vzdychla si Elise a krátko sa zasmiala. „Aspoň sa budem môcť trochu venovať sama sebe."

Spence si nevšimol, že zosmutnela, lebo sa plne sústredil na jedenie ukradnutej žemle. „Na to asi myslelo aj jeho lordstvo, keď vás tu nechalo."

Elise sa podarilo usmiať. „Len aby im vyšlo počasie. Vyzerá to na snehovú búrku."

Poobede celé okolie pokryla hustá hmla, ako keby chcela potvrdiť Elisine slová, a zo vzdialených vrchov zostali len matné tmavé obrysy, až napokon zmizli aj tie. Elise pozerala z okna a mala zvláštny pocit, ako keby sa aj s celým zámkom ocitla v nejakom vzdialenom vesmíre a ako keby už nikdy nemala uvidieť Anglicko a svoj domov. Silou vôle premohla pochmúrnu náladu a vybrala sa poupratovať Maximove komnaty. Hoci sa nedalo povedať, že boli v neporiadku, nepochybne patrili človeku, ktorý bol zvyknutý zveriť takéto záležitosti do rúk služobníctva.

Elise občas začula, ako si Herr Dietrich dolu pospevuje pri práci a do jeho spevu sa miešali Spenceove údery kladivom, ktoré sem doliehali zo stajne. Čas od Maximovho odchodu plynul pomaly a Elise ho nemala čím vyplniť. Miatol ju pocit prázdnoty a hoci sa pokúšala potlačiť vlastné city, uvedomila si, že si zvykla na jeho prítomnosť a že jej chýba.

Podvečer sa vo vchodových dverách objavil Spence. Prebehol cez chodbu a schmatol svoj luk a plný tulec šípov.

„Čo sa deje?" spýtala sa preľaknuto Elise.

„Žiadne strachy, madam," ubezpečoval ju. "Len som počul nejaké hlasy na ceste a povedal som si, že ostražitosti nikdy nie je nazvyš."

Spence posunkom naznačil Herr Dietrichovi, aby za ním zatvoril a zaistil dvere, a vyšiel na dvor. Elise vybehla do svojej komnaty, otvorila okno a pozorovala, ako Spence zasúva závoru na bráne. V diaľke začula dupot mnohých kopýt. Nech sa už k zámku blížili akýkoľvek útočníci, bolo zrejmé, že osamelý obranca bude potrebovať pomoc.

Elise postupne rozoznávala matné obrysy prvého jazdca, potom druhého, za nimi sa črtalo čosi ako voz ťahaný koňmi a za ním nasledoval ďalší povoz.

Elise sa z pŕs vydral vzdych. Pohľadom sa vrátila k prvému jazdcovi a spoznala jeho pevné držanie tela. Keď uvidela jeho vysokú postavu, uvedomila si, že cíti čosi viac ako len úľavu.

"Maxim sa vrátil!" Táto myšlienka prenikala celým jej vedomím a obliala ju vlna radosti.

Nadvihla si sukne a vybehla z komnaty. Schody brala po troch a o chvíľu už dvíhala závoru na vchodových dverách. Keď ich otvorila, Maxim a Fitch už boli vo dvore. Za nimi prišiel voz naplnený sudmi, prútenými košíkmi so sliepkami   a  vedľa   nich   trónili dve   malé   delá.   Pri pohoničovi sedela veľká, mocne stavaná žena, zababušená v plášti s kapucňou. Na druhom voze sa nachádzali dve drevené dosky, dve veľké truhlice, baly látok a perové matrace. Aj pri druhom pohoničovi sedela žena - pekne oblečená staršia pani - a v rukách zvierala kufrík potiahnutý gobelínom. Za vozom nasledovali zvieratá: jedna krava a malé stádo, ktoré viedol chlapec s dlhou palicou, a popri ňom poskakoval veľký huňatý pes.

Maxim zoskočil z koňa a hodil opraty Fitchovi. Podišiel k Elise a stiahol si rukavice. „Presne ako prikázala moja dáma." So širokým úsmevom vystrel ruku smerom k cudzincom. „ M u r á r i a tesári, ktorí n á m pomôžu pozapchávať škáry, žena, ktorá vám bude upratovať, ďalšia, ktorá bude šiť, zvieratá, aby sme mali dobré zásoby potravy, a chlapec, ktorý sa o ne postará."

Elise bola zaskočená. „Ale ako ste si mohli dovoliť taký luxus?"

„Nicholas mi poskytol peniaze a zaručil som sa mu majetkom markíza z Bradbury," odvetil so smutným úsmevom. „Niekto by povedal, že sa bláznil, ale on verí, že ma kráľovná rehabilituje."

„A čo Edward a jeho lži?" zamrmlala.

Natiahol ruku a odsunul jej z tváre neposlušný pramienok vlasov. „Nad tým človekom už v ostatnom čase veľmi nerozmýšľam. Možno môj plameň nenávisti pohasína v príjemnej spoločnosti jeho netere."

Cítila, ako sa červená, a keďže bol vkusne vystrojený v plášti lemovanom kožušinou, zamatovom kabátci a pekných kožených čižmách, nemohla si neuvedomiť, že jej šaty pôsobia drsne a neogabane. Zamyslene sa dotkla líca na mieste, kde sa ju pohladili jeho prsty, čím si rozmazala špinavú šmuhu a váhavo povedala: „Ste veľmi štedrý, pane."

Fitch sprevádzal obidve ženy ku vchodovým dverám a niesol im kufre. Elise ustúpila do haly a podržala im dvere. Staršia žena sa zdvorilo usmiala, ale tá mohutná sa tvárila neobyčajne dôležito. Zastala niekoľko krokov od Elise, pohŕdavo prebehla pohľadom po hale a s rovnakým pohŕdaním sa otočila k Elise.

Fitch sa pokúšal prepchať cez dvere, celý obložený batožinou. Napokon sa cez ne prudko pretlačil bokom, ale malo to taký účinok, ako keď z fľaše vína vyletí zátka. Čo ako sa snažil, neudržal batožinu, a tá sa s hrmotom rozletela po podlahe.

„Pozri sa, čo si urobil, ty babrák!" okríkla ho mohutná žena. Hovorila so slabým nemeckým prízvukom a práve keď dnu vstúpil Maxim, rozkazovačne pokynula Elise, aby pomohla Fitchovi.

„No, čo sa pozeráš! Pomôž mu a potom nám ukážeš naše izby!"

„Netreba, pani!" zvolal horlivo Fitch a zavrtel hlavou smerom k Elise. „Nerobte si starosti!"

„Pani?" Žena prekvapene nadvihla obočie a skepticky si Elise premerala pohľadom. Elise sa začervenala od poníženia, ale uvedomovala si, že naozaj vyzerá ako nejaká slúžtička, a nedokázala nájsť nijakú vhodnú odpoveď.

Maxim ich predstavil: „Frau Hanzová, toto je vaša nová pani... slečna Radbornová."

„Takže..." žena sa neveriacky pozrela na jej obšúchané vlnené šaty, "to nie je markíza?"

Maxim pocítil pobúrenie, keď si všimol veľavravný výraz jej tváre. "Najal som vás ako chyžnú, Frau Hanzová, a budete vykonávať úlohy, ktoré vám určí slečna Radbornová. Ak sa vám to nepáči, môžem hneď zajtra povedať svojim mužom, aby vás dopravili naspäť do Hamburgu."

Chyžná sa zarazila, keď si vypočula túto výčitku, vyslovenú pokojným hlasom, a po dlhej chvíli odvetila: „Entschuldigen Sie, mein Herr. Nechcela som nikoho uraziť."

„Dávajte si pozor, aby sa to už v budúcnosti neopakovalo," odvetila Maxim a pokynul Fitchovi. „Zaveď ženy do ich izieb."

V tichu, ktoré sprevádzalo ich odchod, pozrel na Elise, ktorá vyzerala zaskočená. „Nie je ľahké nájsť dobrých sluhov za taký krátky čas," zamrmlal a očami ju pohladkal po sklonenej tvári. „Ak s Frau Hanzovou nebudete spokojná, môžeme ju prepustiť."

Elise si uvedomila, že má plač na krajíčku, a odmerane ho poprosila: „Ospravedlňte ma, prosím."

Skôr, ako mohol Maxim odpovedať, zakryla si chvejúce sa pery hánkami a rozbehla sa hore po schodoch. Maxim za ňou zmätene hľadel. Videl, že sa jej celá situácia dotkla, a vedel to pochopiť, ale z akéhosi dôvodu mal zvláštny pocit, ako keby zo všetkého vinila jeho.

Rozbehol sa za ňou a jemným dotykom ju prinútil, aby sa k nemu otočila. Odvrátila sa od neho s očami plnými sĺz. „Vidím, že to nie je len obyčajný hnev," zašepkal. „Čo sa deje?"

„Vy... vy ma zahanbujete, pane," zavzlykala.

„Čo?" To slovo z neho vyletelo skôr, ako ho stihol zastaviť.

Elise sa pri jeho reakcii mykla a zaslzenými očami sa mu zahľadela do tváre. „Nevideli ste, čo si o mne myslela?"

Maxim prijal jej obvinenie. „Viem, že to, čo sa stalo, bolo nepríjemné, Elise. Frau Hanzovú môžeme kedykoľvek poslať preč. Stačí povedať."

„Pozrela sa na mňa... ako na niečo odporné." Elise sa pozrela na svoje šaty a znechutene ich schmatla do rúk. „A mala na to plné právo. Vyzerám ako... ako nejaká slúžtička!" Smrkla a opakom ruky si utrela líce. „Ako sa môžem ukázať pred služobníctvom, ako mám ísť s Nicholasom do Lubecku, keď takto vyzerám?"

Maxim sa zamračil. Tak takto to je! Nicholas! Chce pre neho vyzerať čo najlepšie. „Zobrali ste si od neho peniaze na šaty. Čo s tým mám teraz robiť?"

Elise prosebné zopäla ruky. „Keď som sem prišla, tak som mala pod sukňami skryté peniaze, a tie som aj dala Nicholasovi, aby ich výhodne investoval. Nijaké iné peniaze som neprijala ani od neho, ani od vás. Peniaze, čo ste mi dali na šaty, som tiež dala Nicholasovi, aby ich investoval. Vrátia sa vám do poslednej mince."

Maxim si založil ruky za chrbát a vyzeral, ako keby vedel nejaké tajomstvo a nechcel ho až do posledného okamihu vyzradiť. „Ženy," zamrmlal. "Nikdy som im nerozumel. Privádzajú ma do veľkých problémov a ešte do väčšej zúrivosti. Mohli ste mi to vysvetliť, ale radšej ste ma nechali, aby som si myslel, že ste prijali peniaze od nás oboch."

„Dovoľte mi, aby som odišla do svojich komnát, skôr ako sa vráti Frau Hanzová," zúfalo ho poprosila Elise. „Nechcem, aby nás takto spolu videla."

„Počkajte chvíľu, Eiise. Keď si Frau Reinhardtová myslí, že si niekto zaslúži jej pozornosť, tak sa podľa toho aj správa." Zbadal zmätok v jej tvári a usmial sa. „Šaty sú až na malé úpravy hotové, a tak sme ich sem doniesli. Na vašom mieste by som si ich išiel prevziať do mojich komnát..."

Elise sa postavila na špičky, objala ho okolo krku a príjemne prekvapený Maxim zacítil nalíči krátky a jemný dotyk jej pier.

„Ďakujem vám, Maxim. Ďakujem," zašepkala mu do ucha a skôr ako stihol zovrieť jej štíhly driek, sa mu vyšmykla a rozbehla sa po chodoch.

„Frau Reinhardtová poslala krajčírku, aby vám tie šaty upravila," zavolal za ňou a o chvíľu počul buchnutie dvier do jej komnát.

Maxim zišiel do haly a zamieril ku kozubu, aby si zohrial skrehnuté ruky. Spomienka na Elisinu žiariacu tvár ho však zohrievala viac ako oheň a v mysli sa čoraz väčšmi zžíval s myšlienkou na Faulderský zámok ako dočasný domov. Kým sa budú môcť vrátiť do Anglicka, obom im poslúži ako pokojný   prístav.

Elise sa prudko prebudila a celé telo mala vlhké od studeného potu. Vo sne videla svojho otca v nejakej malej tmavej kobke, s okovami na rukách a na nohách a jeho utrápené oči na ňu uprene hľadeli.

Vstala z vyhriatej postele, cez plecia si ledabolo prehodila zamatové šaty a vkĺzla do črievičiek. Nestarala sa teraz o svoje krásne šaty. Čo na nich záležalo, keď jej otec možno niekde hrozne trpí?

Prihodila do ohňa niekoľko polienok a posadila sa na stoličku. Hlavou jej stále vírili myšlienky na nepríjemný sen.

Len s veľkou námahou obrátila myseľ iným smerom a pred duševným zrakom sa jej začali odvíjať obrazy z predchádzajúcich dní. Maxim sa prekonával a ako nápadník bol neodolateľný. Stále sa jej venoval, žartoval, doberal si ju a cítila sa pri ňom plná života. Po prvýkrát v živote jej dvoril muž, ktorý bol dostatočne dospelý, aby si bol istý sám sebou a svojou presvedčivosťou. Aj ten najjemnejší dotyk jeho prstov na jej pleci či lícach v nej dokázal prebudiť vlny rozkoše a vyvolať triašku.

Skončilo obdobie adventu a začali sa hody pre sluhov i pre pánov. Dokonca aj Frau Hanzová sa párkrát pobavene zasmiala, keď si pri kozube rozprávali smiešne príbehy. Maxim Elise medzi štyrmi očami daroval skrinku ozdobenú klenotmi a zachrípnutým hlasom jej povedal, aby si ju nechala a uložila do nej srdcia, ktoré si získala. Elise si pamätala len intenzívny pocity, keď jej pobozkal štíhle prsty.

Istý čas sa obaja venovali svojej práci, ona udeľovala príkazy domácej a on tesárom. Krajčírka ušila závesy na okná v spálňach a drapérie na postele, dostatočne masívne na to, aby slúžili ako bariéra pred studeným vetrom. Na miestach, kde sa najčastejšie sedáva, pokryli kamennú podlahu kobercami a drevené stoličky zakryli vlnenými poťahmi.

Elisina komnata nadobudla vďaka zamatovým závesom na oknách a drapériách okolo postele útulný ráz. Dokonca aj medená vaňa v rohu miestnosti sa po dôkladnej očiste celá leskla.

V zámku sa po všetkých úpravách začala Elise cítiť čoraz bezpečnejšie. Na predných stenách teraz spočívali malé delá, ktoré priniesol Maxim, a v noci sa za opravenou bránou spúšťali mreže.

No Elise aj tak cítila nepokoj. Hodiny, ktoré strávila s Maximom v priestoroch Faulderského zámku, spôsobili, že sa začala rúcať jej kedysi taká pevná ochranná stena. Jeho vrúcne a jemné spôsoby v nej vyvolávali doteraz neznáme city. Nikdy v živote nevyhľadávala spoločnosť mužov, ale teraz sa tešila, keď mohla byť s ním. Zdalo sa, že sa jej dotýka s určitou vyrovnanosťou, no ona sa márne snažila potlačiť túžbu tak, aby dokázala reagovať rovnakým spôsobom. Úplne ju zmiatlo, ako na jej zmysly zapôsobilo, keď ho v to ráno náhodou zazrela nahého, a musela sa veľmi premáhať, aby dokázala odtrhnúť zrak od jeho mužného tela. V duchu sa stále vracala k pohľadu, ktorý sa jej naskytol. Zapamätala si každý tvar, každú krivku, každý sval. Často musela sklopiť zrak, ale jej predstavivosť sa odmietla zastaviť len na jeho šatách. Videla všetko, a keďže bola samopašná, túžila to uvidieť znova.

Vstala zo stoličky a začala sa prechádzať po miestnosti. Nebola jediná, kto sa zmáral túžbou, pretože Maxim jej dal jasne najavo, že po nej túži ako muž po žene, ale ona sa snažila túžby oboch, jeho i svoje, nebrať na vedomie. No nech sa snažila, ako vedela, pokoj nenachádzala.

Pohľad jej zablúdil na gobelín. Prebudila sa v nej zvedavosť, kam vlastne vedú dvere, ktoré sú za ním skryté. Nebola vari práve teraz najvhodnejšia doba na vylúštenie tejto záhady, keďže Maxim spal?

 So sviečkou v ruke pristúpila ku gobelínu, opatrne ho odhrnula a ocitla sa pred dverami, pevne rozhodnutá, že ju nič neodradí, dokonca ani netopiere, ktoré tu kedysi sídlili. Zdvihla závoru a otvorila dvere.

Nadvihla ruku so sviečkou a vstúpila do úzkej chodbičky, ktorá pokračovala schodiskom. Opatrne začala vystupovať po úzkych schodíkoch. Na ich vrchole sa objavili dvere, ktoré mali na pravej strane závoru. Posvietila si na ňu a opatrne ju nadvihla. Dvere sa nehlučne otvorili, a keď vstúpila dnu, začula pomalý dych spiaceho muža. Oheň v kozube vrhal viac tieňov ako svetla a okolo postele viseli ťažké zamatové drapérie.

Elise sa s nervami napnutými na prasknutie začala prikrádať k posteli. Nebolo pochýb, že zazrela bledohnedé vlasy pána Faulderského zámku. Ležal na ľavom boku, s tvárou otočenou opačným smerom a kožušinové prikrývky ju veru nenechali pokojnú, lebo mu ledva zakrývali úzke bedrá. Hladkú symetriu jeho chrbta narúšala škaredá purpurová jazva, vďaka ktorej pochopila, prečo sa občas stávalo, že sa mu tvár skrivila bolesťou.

Zaliala ju vlna súcitu, keď si pomyslela na bolesť, akú musel prežívať, keď ho Fitch a Spence vytiahli z tmavých hlbín rieky a priviedli k životu v hostinci v Alsatii. Nicholas povedal, že bol blízko smrti, a celé Anglicko bolo presvedčené, že zomrel. Veľmi sa tešila, že to nie je pravda.

Elise zatajila dych, keď sa v spánku nepokojne pomrvil a prevalil na chrbát. Z úst sa mu vydral dlhý vzdych, keď si položil ruku cez hlavu a pomaly sa odvrátil. Hoci sa neodvážila dýchať ani pohnúť, jej pohľad putoval, kam len mohol, a líca jej čoskoro sfarbil rumenec. Pomaly skĺzla pohľadom po zarastenej hrudi a štíhlom páse a posunula sa k pevnému, plochému bruchu s jemnou cestičkou chĺpkov. Na ľavej strane sem od rebier pokračoval temný tieň jazvy a Elise sa nahla nad posteľ, aby zistila, kam až smeruje.

Odrazu pocítila, ako jej dlhé prsty zovreli ruku a ocitla sa na posteli. Maxim sa prevrátil na bok a pritisol ju k sebe s rukou pevne zovretou okolo jej drieku. Elise na okamih ohromene hľadela rozšírenými očami do jeho tváre, ukrytej v tieni, zatiaľ čo zlatistá žiara ohňa lemovala jeho postavu od hranatej krivky pleca až k miestu, kde jeho nohu zakrýval záhyb jej šiat. Zazrela pri sebe záblesk jeho bielych zubov a zdalo sa jej, že sú skrivené v akomsi strašnom úškľabku.

„Čože? Nemáte so sebou vedro s ľadovou vodou?" Jeho hlas znel mäkko a pobavene. „No, čo vravíte? Priniesli ste si povrazy, aby ste mali pripútali k posteli?"

„Nechajte ma odísť!" zaúpela Elise. Položila mu na nahú hruď ruku a pokúsila ho od seba odtlačiť a vstať.

„Nie, ešte nie!" zašepkal Maxim a podložil jej pod hlavu svoju ľavú ruku. Trochu sa nadvihol, až kým ju nezahalil jeho tieň, a sklonil k nej hlavu. Elise sa pokúsila odvrátiť, ale jemné, no zároveň pevné zavretie jeho ruky jej v tom zabránilo. Zámerne sa neponáhľal a bozkami jemnými ako vánok zákerne roznecoval jej vášeň. Jej odpor postupne slabol pod náporom jeho presvedčivej jemnosti. Pomaly roztvoril pery a začal jej z pier sať sladký nektár, až kým sa jej od jeho opojných bozkov nezakrútila hlava. Jeho vášeň po jej reakciách ešte vzrástla a jeho jazyk sa rýchlo pohyboval, keď jej prenikal do úst s hladom, ktorý sa nedá len tak ľahko nasýtiť. Jemne vzdychla, keď mu pery skĺzli po jemnej krivke jej hrdla. Jeho pátrajúca ruka našla pod rozhalenými šatami nahé prsia a Elise zatajila dych od narastajúcej rozkoše, ktorú v nej vyvolala horúca vlhkosť jeho úst a plamenné dotyky na hebkom a poddajnom ňadre.

V kozube sa pohlo poleno, z ohňa vyleteli iskry a Elise sa odrazu spamätala. Otvorila oči, prudko od seba Maxima odsotila a vyskočila z postele, nehľadiac na to, že šaty sa jej roztvorili a odhalili tak celú jej nahotu. Vyletela z komnaty a zabuchla za sebou dvere. Schmatla horiacu sviečku a zbehla po schodoch tak rýchlo, až prúd vzduchu takmer uhasil jej plameň. Prekĺzla cez dvere, dôkladne ich zaistila a zakryla gobelínom. Položila sviečku na miesto a roztrasená si pokľakla ku kozubu, ale príčinou jej triašky nebol chlad. Triasla sa, lebo si uvedomila, kam až ju doviedla vášeň.

Zatajila dych, keď sa za skrytými dverami ozval jemný škrabot a tlmená prosba.

„Elise? Otvor dvere."

Prešmykla sa pod gobelínom a oprela sa čelom o dvere. „Prosím vás, Maxim, choďte preč."

„Chcem ťa." Hoci šepkal, bolo to ako výkrik v tme, ktorá ju obkolesovala. „Túžim po tebe."

Napriek chladu ju oblial pot a ruky sa jej triasli, keď si pritisla k chvejúcim sa ústam. „Choďte preč, Maxim, nechajte ma. Zabudnite, že som za vami prišla."

Jeho krátky smiech potvrdil nemožnosť takéhoto hrdinského činu. „ M á m zabudnúť, že m á m srdce, ktoré nechce tľcť pomalšie? Ruku, ktorá sa neprestane chvieť? Neuhasenú túžbu? Nájdete mi inú, aby ju uspokojila?"

„Nie! Odpoveď jej vykĺzla z pier skôr, ako ju stihla zastaviť, a rozvzlykala sa. Od náhlej hrozby jeho slov ju bolelo srdce, ale nemohla sa poddať spaľujúcemu ohňu vášne, keď si ešte toho mali toľko povedať.

15.   K A P I T O L A

Hanzový kapitán pricválal na Faulderský zámok ako obvykle vo veselej nálade a len čo zahliadol Elise, naširoko rozhodil ruky a zvolal: „Ohohó! Čože to tu máme? Odkedy nám krásne dámy v týchto severských končinách ešte viac krásnejú? Pane Bože, toto stvorenie je živý zázrak! Že by to bolo kvôli tým šatám, čo má na sebe?" Svetlomodré oči sa mu len tak blýskali. „Nein, bude v tom čosi viac. Prisahám, že sa tejto dievčine oči iskria a líčka červenajú od mrazu!" Naklonil sa bližšie k Elise a položartom - polovážne povzdychol: „Nuž, veru, vrouwelin, keby som nevedel, ako sa veci majú, myslel by som si, že ste tu šťastná."

„A keby som zase ja nepoznala vás, kapitán Von Reijn, považovala by som vás podľa britkého jazyka za Íra," nedala sa Elise a dokonca položila Nicholasovi ruku na plece. „Ale máte pravdu, mráz mi páli líca a vaša príjemná spoločnosť ma hreje pri srdci. Vítame vás na Faulderskom zámku."

„Ste rovnako milá ako krásna, vrouwelin."

Maximovi neostávalo nič iné, iba s kapitánom potichu súhlasiť. Elise mu každým dňom pred očami priam rozkvitala. A dnes večer jej čierno-zlaté šaty, ktoré si obliekla na počesť hosťa, osobitne svedčali. Útle hrdlo jej obopínal nadýchaný zlatý golierik a spod neho vykúkal najnovší darček od hanzového kapitána - zlaté retiazky s ponavliekanými perlami a drobnými drahokamami. Ťažké mahagónové kadere si vyčesala vysoko na temeno a hlavu držala tak kráľovský, že to robilo dojem dokonca aj na nespokojnú Frau Hanzovú.

 Bola jednoducho nádherná a Maxim iba mlčky stál a počúval Nicholasovo vášnivé hrkútanie. Neveľmi sa mu to páčilo - hrať nezaujatého pozorovateľa a potláčať bodavú žiarlivosť, zatiaľ čo kapitán sa bez zábran bavil s Elise, mu prišlo naozaj zaťažko. Ale už raz dal priateľovi súhlas, že môže jeho chránenke dvoriť, a nemohol ho odvolať, ak zo seba nechcel urobiť hlupáka.

„Herr Dietrich sa celý deň činil, len aby ulahodil vášmu apetítu, kapitán," ukázala Elise k stolu. „Celá táto hostina čaká len na vás."

Nicholas sa uškrnul. „Niekto mi tuším číta myšlienky."

„Ale kde," zasmialo sa dievča. „Všetci o vás vedia, že ste veľký labužník."

Večera sa začala a čas plynul v príjemnom, priateľskom ovzduší. Po jej skončení si každý našiel miesto na oddych, zatiaľ čo Frau Hanzová a Herr Dietrich odpratávali riad. Nicholas sa zložil do obrovského kresla a Maxim spoza stola sledoval graciózne pohyby svojej zajatkyne, ktorá práve servírovala nadšenému kapitánovi korenené víno.

„V nových šatách ste tou najkrajšou ženou, akú som videl," roztúžene prevravel Nicholas a spýtavo pozrel na Maxima, ktorý sa však tváril nadmieru stoicky. „Neviem, neviem, priateľu, či by som ju tu mal nechávať s tebou samu. Takémuto pokušeniu by odolal málokto."

Elise pozrela na Maxima s očakávaním. Nedalo jej, aby ho nepodpichla. „Žiadny strach, pochybujem, že si jeho lordstvo vôbec všimlo, že žijem. Na to je priveľmi ponorený do spomienok na Arabellu."

Nicholas vyprázdnil pohár a pobral sa k fľaške. „Maxim u nás na severe žije iba krátko. Studené noci zapaľujú oheň v srdciach mužov a oni si potom dokážu viacej oceniť krásu mladej devy, ktorá je nablízku. Je to takpovediac... životne dôležité. Aj keď treba priznať, že jeho lordstvo už dokázalo, že vôľa k životu mu nechýba."

„A vari to neplatí o nás všetkých?" Elise sa záhadne pousmiala.

„Ale pravdaže, vrouwelin!" zvolal kapitán. „Am Leben bleiben! U niektorých ľudí je tá túžba taká silná, že sú hluchí aj voči kriku topiaceho sa." Zvlažil si hrdlo dúškom vína a chvíľu zamyslene civel pred seba. „Nikto nevie, z čoho je človek odliaty, kým nepríde skúška ohňom. Niekto pred nebezpečenstvom uteká, iný s ním bojuje. Vždy som sa sám považoval za bojovníka a prešiel som mnohými bitkami, ale zároveň som býval milovníkom života a žien. Len sám Boh však vie, čo by som spravil pri pohľade smrti do tváre!" Zdvihol ruku a ukázal na markíza. „Ale s mojím priateľom je to iné. Bojoval so zubatou a preľstil ju."

Maxim reagoval trpkým úškrnom. „Aj ja som utiekol, lebo som si chcel zachrániť kožu. A stráže ma veru takmer poslali na druhý svet ešte skôr, ako sa mi podarilo uniknúť z ich milej starostlivosti."

Nicholas sa len oprel v kresle a zopäl ruky na hrudi. „Tuším zľahčuješ svoju statočnosť, priateľu. Ale iba málo ľudí utieklo spod rúk Alžbetiným strážcom a ešte menej sa ukrylo pred ich prenasledovaním a prežilo to čo ty."

„A ty zas robíš mnoho kriku pre nič," pokrčil plecom Maxim. „No nech som už mal kedysi čokoľvek, dnes som chudák. Prišiel som o domov, o česť, o majetok."

„O dom a o majetok možno," pripustil so zamysleným úsmevom Nicholas. „Ale o česť hádam nie."

„Obávam sa, že moja zajatkyňa by s tebou asi ťažko súhlasila," sucho podotkol Maxim a pozrel na dievča. „Ona je presvedčená, že medzi zlodejmi a inými vagabundmi cti niet."

„ Presne tak, pane. Piráti, briganti a únoscovia nemajú viac cti ako ten najposlednejší žobrák," Elise podišla k stolu a pokračovala, „ale keďže zatiaľ z vlastnej skúsenosti neviem, ako ďaleko je človek ochotný zájsť kvôli láske, možno raz zistím, čo robí chlapa chlapom a zmením názor. Už ste predsa mnohokrát predviedli, že pre to, aby ste znovu získali Arabellu, urobíte čokoľvek." S dobre maskovaným úmyslom sa natiahla k miske sladkostí, ktorú na stôl položil Herr Dietrich, pričom sa dostala k Maximovi tak blízko, že jej sukne mu napoly prikryli nohy. Ostýchavo k nemu zdvihla zrak a spýtala sa: „Veď len z lásky k nej ste plánovali aj jej únos, nie je tak, pane?"

Maxim zacítil v jej slovách osteň a jej blízkosť mu vohnala krv do tváre. Už niekoľkokrát v uplynulých dňoch zistil, ako ľahko ho toto žieňa vyvedie z rovnováhy jediným úsmevom, dotykom, pohľadom. Ešte nikdy nestretol žiadnu, ktorá by ho tak šikovne podpichovala a pritom by sa tvárila, že o účinku svojho počínania nemá ani potuchy. Alebo sa v nej skrýva chtivá zvodkyňa?

Zatiaľ z neho Elise nespúšťala zrak. „Stratili ste reč, drahý pane? Alebo ste sa urazili?"

Maxim sa lenivo uškrnul a v zelených očiach mu zaihral zlomyseľný plamienok, ale mlčal.

„Ach, Bože, vy máte ale čudesnú náladu," povzdychlo si dievča.

Maxim len mykol obočím. „Zvláštne, že to počujem práve od vás."

Odpoveďou mu bol nevinný úsmev. „Naozaj neviem, čo tým myslíte, pane." Vystrela k nemu ruku s miskou. „Nemáte chuť na sladké?"

Maxim jej pevne pozrel do očí a ani sa nepohol. Už ju poznal dosť dlho, aby sa niečo dozvedel o jej sklonoch k protivným spôsobom. Ale o čo jej ide teraz? Provokuje ho len tak, pre potešenie, alebo opakuje prastaré spôsoby žien, ktoré si kvôli jednému nápadníkovi doberajú druhého? Veď on si to zistí. „Prečo nie, madam. Už dlho mi za takým čímsi duša piští."

Elise starostlivo uvážila jeho slová. Nemohla sa ubrániť vlne horúčavy, čo ju zaliala, lebo veľmi dobre pochopila Maximovu jemnú narážku. Potichu sa opýtala: „A čo by ste si priali?"

„Čokoľvek z vašej ruky bude to najsladšie na svete," zamrmlal nežne, ako keby ju pohladkal roztvorenou dlaňou a dievčina sa proti svojej vôli začervenala. Nicholas spozornel.

Elise vybrala z misky malý ovocný koláčik a vystrela ruku, ale Maxim na ňu len uprene pozeral. Horúcim pohľadom sa jej vpi] do očí, mierne sa predklonil a s očakávaním pootvoril ústa. Poslúchla. Srdce sa jej prudko rozbúchalo, keď mu vložila lahôdku do úst a na prste pocítila jemný dotyk jeho jazyka. Bola to tá najmenšia z nežností, no Elise vďaka nej zapochybovala o svojom zdravom rozume. Ako sa len opovažuje hrať s ním svoje detinské, naivné hry? Toto nie je neskúsený mladík, ktorého môže donekonečna naťahovať a potom odbiť. Je to muž, ktorý, zdá sa, dokáže odraziť jej útok ešte vyzývavejšie, ako ho ona myslela.

„Zabúdame na nášho hosťa!" hlesla Elise bez dychu a vykročila aj s miskou k Nicholasovi. „ Č o si vyberiete, kapitán?"

Nicholas si sústredene prezrel cukrovinky, potom si jednu vybral a labužnícky ju zhltol. Maximovi venoval prefíkaný úsmev a podotkol: „ N o , priateľu, aj keď ty možno ešte stále žiališ za Arabellou, ja sám som veľmi rád, že ti plány nevyšli. Vďaka tomu som spoznal Elise. A pokiaľ ide o teba, nech ti tvoje bláznovstvo prinesie raz najmenej toľko šťastia, ako prinieslo m n e . "

Oslovený iba vážne prikývol. „Kiež nám je Prozreteľnosť všetkým   milostivá."

Nicholas vyprázdnil pohár na dúšok a s pôžitkom si odfúkol. „Mimochodom, keď už spomíname Prozreteľnosť, tak mne bola v poslednom čase naozaj naklonená." Vytiahol z vrecka akýsi zelený chumáč, chytil ho za stonku a vystavil nechápavým pohľadom hostiteľov. „Len pozrite, čo sa mi podarilo získať od jedného Angličana, čo pricestoval do Hamburgu!"

Elise podišla bližšie. „A čo to má byť?"

„ Imelo," odvetil Nicholas prosto.

Ale Elise jeho odpoveď neuspokojila. „Na čo je to, prosím vás, dobré?"

„Povedali mi, že na mnoho vecí." Nicholas vstal, obradne uviazal okolo stonky zelenej rastlinky stužku a jej druhý koniec upevnil na drevený trám. Maxim a Elise ho udivene sledovali. „Druidi tvrdili, že imelo má veľkú hodnotu v medicíne. Hlavne ako protijed."

„Že vám to napadlo práve tu!" urazene vyskočila Elise. „Tu vás predsa nikto nechce otráviť - a jedlo Hen Dietricha vám môže urobiť len dobre!"

„O  tom  ani  v  najmenšom  nepochybujem,   vrouwelin," ubezpečil ju kapitán horlivo. „A najlepší na imele je ten zážitok, ktorý vám môže ponúknuť, keď sa podeň postavíte."

Elise pokročila dopredu, zastala pod rastlinkou a podozrievavo si ju premerala. „Ste si istý, že vás neoklamal dajaký šarlatán, Nicholas? N i č necítim."

„ Nebudete sklamaná," uistil ju Nicholas. „Veď už sám Plínius starší písal pred mnohými rokmi o blahodarných účinkoch imela," zvedavo na Elise pozrel. „Počuli ste o ňom?"

„Ste si istý, že existoval?" so smiechom mu odvrkla. „Možno aj jeho život je lož - rovnako ako jeho tvrdenia."

Maxim nenáhlivo podišiel k nej. „Ale hej, ten človek naozaj žil... asi pred tisícpäťsto rokmi. Jeho adoptovaný syn bol koncom prvého storočia prvým rímskym konzulom."

 „Históriu ovládaš dobre, priateľu," pochválil Nicholas Maxima.

„Moji vychovávatelia pri vyučovaní často citovali Plíniove listy. Ale priznám sa, že o imele neviem nič. Keby však bolo naozaj také zázračné, určite by to už bol niekto zdokumentoval."

„A ja by som aspoň vedela, čo môžem očakávať," pridala sa aj Elise.

Nicholas sa k nej priblížil a s úsmevom pokrútil hlavou: „Ako môžete vedieť, čo vás čaká, keď ste nikdy nič také nezažili? Pochopiteľne, na pravdu sa navŕšilo množstvo povier. Aj sami druidi k mnohým rozprávkam vďačne prispeli. Napríklad jeden milý zvyk - bozkávanie pod imelom - dal vzniknúť myšlienke, že takýto bozk vedie nevyhnutne k manželstvu. Ak by som vás teraz pobozkal, myslíte, že by sa to potvrdilo?" 

Nedal jej možnosť odpovedať, schytil ju do náručia a na pery jej vtisol nenásytný bozk. Maxim sa mykol a vykročil k nemu, no potom zastal. Kapitán medzitým pustil dievča a žiarivo sa naň usmial. „Prinajmenšom pre mňa to bol naozaj nádherný zážitok, vrouwelin - povedali by ste, že sme zasnúbení?"

Elise sa, celá červená, hrdo vystrela. „Ani nápad! O takom niečom rozhodnem sama, a nie v pasci - do akej ste ma vlákali!"

Nicholas sa pred rozhnevaným dievčaťom hlboko uklonil. „Tak túto lahôdku si vezmem so sebou a budem o nej snívať celú noc, vrouwelin. Ja, už je neskoro, mali by ste sa obidvaja pobaliť, ak chceme do Lubecku vyraziť ešte pred svitaním. Oddych sa nám zíde - prajem vám Gute Nacht."

Nedbalo mávol Maximovi na rozlúčku a pobral sa hore schodmi.

Elise ho rozhnevané sledovala a vôbec si nevšimla, že sa k nej zozadu približuje Maxim. Zrazu jej na plece skĺzli štíhle prsty. Zadržala dych. Muž ju jemne, ale neústupčivo chytil za lakeť a obrátil k sebe. Srdce jej bilo ako na poplach, zdvihla zrak a stretla sa s Maximovým nevyspytateľným pohľadom.

„Tradíciu treba ctiť, nemyslíte?" ticho sa jej opýtal a pohľadom ukázal na vetvičku imela priamo nad ich hlavami. Sklonil hlavu a pootvorenými perami sa jej prisal na ústa s pomalou, vzrušujúcou nežnosťou, ktorá ju zbavila všetkých síl a odhodlania odporovať. V hlave jej vírilo tisíc myšlienok,

jej telo sa rozpamätávalo na túžby, ktoré už raz, pri nočnej návšteve v jeho spálni, pocítilo.

Odtiahol sa a Elise vzdychla, ako keby sa preberala z príjemného sna. Otvorila oči a hľadela do ostro rezanej, peknej tváre, ktorá k nej bola teraz blízko. Ostal tak, nevzdialil sa, ani sa nepriblížil, až to nevydržala a oboma rukami ho objala okolo krku. Maxim takmer spadol z nôh od prekvapenia. V hlave mu zahučalo a pocítil závrat, ako keby sa bol napil silného vína. Stisol ju okolo štíhleho pása a vychutnával jej vášeň. Cítil, ako mu pritíska prsia rovno na hruď a ako jej bije srdce.

Od kozuba sa ozvalo hlasné, pohrdlivé „Pch!" a Elise sa odtrhla od Maxima ako uštipnutá hadom. Zabudla, že v miestnosti je aj služobníctvo.

Maxim sa obrátil a chladným zrakom hľadal nevychovanca. Bola ním, samozrejme, Frau Hanzová. Herr Dietrich nesúhlasne tľoskol jazykom - ani jemu sa reakcia gazdinej nepozdávala.

Zatiaľ sa Elise podarilo pozbierať zvyšky dôstojnosti a prísne na Frau Hanzovú pozrela. „Frau Hanzová, nebola som s vašou prácou veľmi spokojná. Spísala som zoznam všetkého, čo by ste mali urobiť, kým sa vrátime. Očakávam, že úlohy splníte, inak si budete musieť hľadať zamestnanie inde."

Ak gazdiná čakala, že pán domu ukáže svoju autoritu a rozkaz dievčaťa nejako poprie, tak sa škaredo prerátala. Maxim mlčal, a tým vyjadril súhlas. Žena sa teda obrátila naspäť k Elise. „Ako si želáte, pani."

„Takže sa rozumieme," milo odvetila Elise. „ N o ešte stále nám ostáva jedna záležitosť, o ktorej sa musíme pozhovárať."

Frau Hanzová si mladú ženu premerala pevným pohľadom. „Čo také?"

„Vaše správanie," bez obalu vyhlásila jej pani. „Je jednoducho strašné."

Gazdinej sa v tvári nepohol ani sval, keď vyhlásila: „Vždy som sa snažila správať tak, ako to prináleží môjmu postaveniu, pani. Je mi ľúto, ak vás to urazilo."

Elise pokojne pozrela žene do očí. „Radím vám, pouvažujte nad mojimi slovami, kým budeme preč. Ak to nemienite urobiť, budeme vás musieť prepustiť."

„Vy?" Frau Hanzová obrátila spýtavý pohľad na markíza.

„Pane, vy s tým súhlasíte?"

Takmer sa neubránil úsmevu. „Pravdaže."

„No dobre!" zasyčala gazdiná. „Myslím si, že nemám inú možnosť. Musím plniť priania panej, inak sa ocitnem na ulici."

„Vyzerá to tak, Frau Hanzová," prikývol Maxim.

Frau Hanzová nebadane prikývla na znak podriadenosti. „Ak je to všetko, pane, rada by som sa vrátila k svojej práci... aby som vám mohla byť užitočná."

Maxim sa pozrel na Elise, očakávajúc súhlas, čím ešte posilnil jej novú autoritu. Dievča súhlasne sklonilo hlavu a venovalo mu vďačný pohľad.

Frau Hanzová sa teda vrátila k povinnostiam a už onedlho bolo počuť, ako si vylieva zlosť na Herr Dietrichovi, ktorý však nemal chuť prijímať neodbornú kritiku, a nasledovala hlasná hádka aj s trieskaním taniermi a hrncami.

„Čo som to len urobila?" zalamentovala Elise.

Maxim sa len zachichotal. „Netrápte sa, madam. Herr Dietrich sa vie dobre brániť."

„Dúfam," povzdychla. „Radšej sa poberiem, inak budem v pokušení vyhodiť tú ženu okamžite a proti noci."

„Spokojne ju vypusťte z hlavy," poradil jej Maxim. „Keď sa vrátime, uvidíme, či sa polepší, a ak nie - rozlúčime sa s ňou."

„Nuž, tak vám želám dobrú noc, pane," Elise sa usmiala s pohľadom upretým do roztúžených zelených očí. „Uvidíme sa ráno."

Poctil ju hlbokou, elegantnou poklonou. „Kiež vás tento požehnaný večer ukolíše do sladkého spánku, krásna deva."

O niekoľko minút padla Elise do postele so zasneným vzdychom. K nahej hrudi si pritisla vankúš a oddala sa spomienkam, ktoré v jej lone vzbudzovali zvláštne, divoké túžby. Už raz pocítila markízove pery na svojich prsiach a tento pocit sa k nej vracal vždy, keď bola s ním, alebo, čo bolo ešte horšie, keď bol prítomný aj Nicholas. Nevedela, či Maxim uhádol, prečo sa pred ním tak často náhle začervená, ale niekedy, keď na ňu pozrel žiadostivým pohľadom, bola si temer celkom istá, že aj on na tú chvíľu spomína.

Jej sny boli v tú noc plné úžasných predstáv. Najprv sa ocitla v objatí pevných ramien. Nespoznala muža, ktorý ju držal a spočiatku sa mu usilovala márne uniknúť - najmä, keď sa jej pred očami objavila brunátna tvár a blčiace svetlomodré oči. No vzápätí sa stal zázrak - pokožka muža nadobudla bronzový nádych, oči stmavli do prekrásnej smaragdovej zelene. S trasúcim sa srdcom čakala na bozk, ktorý sľuboval extatické rozkoše, netrpezlivo sa poddávala pootvoreným perám, čo sa k nej blížili a hľadali odpoveď. Odpoveď prišla a hoci sa jej myseľ túlala tmavými zákutiami spánku, vedela presne, čo to znamená. Do jej života sa nebadaná, nevolaná vkradla láska a Elise už nikdy nebude taká ako predtým.

16.    K A P I T O L A

Nadýchané vločky snehu sa vznášali vzduchom a pomaly sa usádzali na široko rozkonárené ihličnaté stromy v lese. Celý kraj pokrývali plášťom z nepoškvrnenej beloty. Ticho posledných nočných hodín odrazu rozvírilo vzdialené cinkanie. To zneli strieborné zvončeky, dávajúc obyvateľom lesa na známosť, že sa blížia ľudia. Vzápätí sa k nim pridal aj temný dupot kopýt a už onedlho sa zjavili štyri mocné kone, ktoré za sebou ťahali voz, čo svojím vzhľadom pripomínal dlhú drevenú truhlicu. Za sane boli zapriahnuté aj tri jazdecké kone a medzi nimi sa vynímal Eddy. Povedľa saní cválala eskorta zložená zo šiestich mužov v pestrých odevoch - presne podľa vkusu kapitána Von Reijna.

Nicholas sa naozaj zo všetkých síl snažil urobiť na svoju milovanú čo najlepší dojem. A uzavreté sane vyzerali impozantné nielen zvonku, ale aj zvnútra. Bohato zdobené okenice si mohli pasažieri kedykoľvek otvoriť, ak by sa im zažiadalo sviežeho, mrazivého vzduchu, no keď boli zavreté, účinne ich chránili pred zimou. Celý interiér bol navyše preteplený množstvom zamatových závesov, sedadlá sa pýšili prepychovým čalúnením a horami vankúšov a kožušín. Na podlahe stáli ohrievače.

Prirodzene, hanzový kapitán nezabudol ani na jedlo a na skladací stolík si mohli jeho hostia kedykoľvek naservírovať dobroty, ktoré do košíkov zabalil neprekonateľný Herr Dietrich.

Nicholasovej vášni pre dobré jedlo a prepychový odev veru nemohla konkurovať ani Elise, ktorá si so svojimi dvoma truhlicami pripadala vedľa markíza - ten si priniesol iba jednu - dosť neskromne. Potom však zazrela štyri obrovské, kožou potiahnuté cestovné kufre pána kapitána, opatrené zdobenými monogramami a bolo po ostychu.

Už od začiatku cesty sa Nicholas pasoval za Elisinho sprievodcu a oblažoval ju siahodlhým rozprávaním o vzniku hanzového zväzu. 

Opisoval začiatky, keď sa proti pirátom a iným lotrom spojilo zopár nemeckých kupcov, zoširoka vykladal, ako Hanza rástla, a nezabudol ani na rozličné farbisté historky o jej vláde v prístavoch a na mori. Potom mu zišla na um prítomnosť a povzdychol si nad úpadkom moci hanzových kapitánov na Temži, v Novgorode a v Dánsku.

„Občas rozmýšľam, vrouwelin, či sa okolo nás nevznáša nejaká predzvesť budúcich pohrôm a či nám naša pýcha nebráni zachytiť tieto znamenia."

Keď Elise zbadala, že Nicholas upadá do melancholickej nálady, rýchlo sa pokúsila zmeniť tému. „Nicholas, povedzte, drží ešte Hanza nejakých rukojemníkov?"

Kapitán sa na svojom sedadle vystrel. „Kde-tu sme brali zajatcov, väčšinou takých, čo sa dopustili prečinov voči zväzu." V očiach sa mu zjavilo podozrenie. „Máte na mysli nejakého konkrétneho rukojemníka?"

„Samozrejme," odvetila pohotovo. „Môj otec ešte predtým, ako ho uniesli, niekoľkokrát cestoval do Stilliards a mnohí hovoria, že ho zrejme držia v zajatí ľudia z Hanzy. Nemôžem si pomôcť, niekedy si myslím, že na tom čosi bude."

„Zvyčajne obchodujeme s tovarom, vrouwelin, nie s ľuďmi," odvetil Nicholas.

Ale Elise sa nedala. „Hovorí sa, že otec veľkú časť svojho majetku vymenil za zlato z Hanzy. Chcete povedať, že predstava truhlice plnej zlata by nikoho v Hanze nezaujímala?"

„Samozrejme, že niektorí z nás sa ženu za rýchlym zbohatnutím, ale ja sám som žiadne chýry o vašom otcovi nepočul, takže sa obávam, že vám nepomôžem... aj keď by som rád, vrouwelin. Keby sa mi nejako podarilo vrátiť vám otca, nepochybne by som si tým získal vašu lásku, a to je pre mňa lákavá odmena."

„A kto by o tom mohol niečo vedieť?" naliehala Elise ďalej a kapitánove slová o láske nechala bez povšimnutia. „Koho sa mám opýtať?"

Kapitán mávol rukou smerom k Maximovi. „Možno tu môj priateľ by vám mohol pomôcť. Má svojich špiónov."

Maxim skepticky nadvihol obočie. „Nerozumiem ti. O akých špiónoch to hovoríš?"

„O Spenceovi a Fitchovi predsa," žoviálne odvetil Nicholas. „Sú veľmi šikovní, to im treba priznať. Poslal si ich za Arabellou, a oni sa vrátili s týmto klenotom medzi ženami. Čo keby si im tak dal za úlohu nájsť Elisinho otca? Ktovie, koho by nám priviedli?"

„Už im neverím." Maxim pozrel zo svojho kúta nežným pohľadom na svoju chránenku. „Ešte stále sa pokúšam dať si život ako-tak do poriadku po ich prvom dobrodružstve. Viac podobných prekvapení by som asi nezvládol."

Kútiky úst peknej zajatkyne sa zvlnili úsmevom. „Čo to, pane, počujem vari náreky zbabelca?"

Zelené Maximove oči sa vrúcne zahľadeli na dievča. „A vari by som nemal právo na trochu strachu? Veď som si pri vás vytrpel viac než dosť."

Elise sa ticho zachichotala a pohodlnejšie sa uvelebila medzi vankúšmi. „Robíte zo seba neviniatko, ale všetci vieme, že ste si to bohato zaslúžili."

„O tom by sa dalo diskutovať," namietal Maxim. „Som presvedčený, že moji muži museli poriadne dlho hľadať, kým našli takú talentovanú mučiteľku." Ukázal na dievča, ktorej z krásnej tváre len tak žiarilo šťastie. „Nie je to veru obyčajná žena - vrátila mi všetko aj s úrokmi. Musím povedať, že pochybujem, či by takéto zábavky dokázala vymyslieť aj samotná Arabella."

Elise popudené zdvihla hlavu a prv, než mohla lepšie porozmýšľať, bezhlavo vyhŕkla: „Arabella je priveľmi tichá pre muža a..." Vtom si uvedomila, čo hovorí a zmätene zmĺkla, nevediac, ako tú nešťastnú vetu dokončiť. „Chcem povedať, že vy... a..."

Maximovi však jej zaváhanie neušlo a s radosťou sa chytil nedopovedaného. „Pre muža, ako som ja? To ste chceli povedať?"

Ale dievča sa už horlivo zakrývalo kožušinami v nádeji, že odpúta markízovu pozornosť od svojich náhle zapýrených líc. „ To len preto, že ste niekedy taký... h m . . . prudký."

Maximovi sa do Lubecku veľmi nechcelo. Vedel, že pohľad na Nicholasovo dvorenie Elise mu nebude po chuti, ale v Elisinom správaní sa mu začala črtať nádej, že cesta predsa len nebude taká nepríjemná. „A vy si myslíte, že by ku mne lepšie pristala žena prudšej povahy?"

 „Ach, ako to mám vedieť, pane?" opýtala sa Elise takým tónom, ako keby ju otázka šokovala. „Poznám vás iba pár mesiacov, to je rozhodne málo na to, aby som vám radila v takýchto veciach."

„To nerozhoduje!" zaprízvukoval Maxim. „Už ste si vytvorili istý názor a ja by som ho veľmi rád počul. Zrejme si myslíte, že by sme s Arabellou neboli dobrý pár, ale nepovedali ste mi, kto by sa ku mne hodil lepšie." Sústredene sa na ňu zahľadel a opýtal sa: „Myslíte, že by som si mal radšej hľadať ženu s vaším temperamentom?"

Elise otvorila ústa, hotová poprieť takéto vyhlásenie, ale nenachádzala slová. Ako by mohla zaprieť to, čo cíti?

„Nein, nein," vstúpil do rozhovoru Nicholas. Smer, ktorým sa konverzácia uberala, ho poriadne znepokojil. Už videl mnohé ženy, ženy z rôznych krajín i postavení, ktoré sa zamilovali do Maxima. Nech už si to tento muž uvedomoval alebo nie, zlomil srdce nejednej deve. Nebolo by nič čudné ani na tom, keby Elise nebola imúnna voči jeho čaru, a to ho trápilo. „Si muž pevnej vôle a si tvrdohlavý, Maxim. Tvojim potrebám by lepšie vyhovovalo pokorné dievča, ktoré by sa ti vo všetkom podriadilo. Takže je jasné, že najlepšou ženou by ti bola Arabella."

„A vám, kapitán?" spýtala sa trochu popudené Elise. Ako môže tento človek tvrdiť, že Arabella, nerozhodné dievča, ktoré tak ľahko podlieha každej emócii, by sa s jeho lordstvom zhodla lepšie ako ona? To teda naozaj nie, podľa nej by k Maximovi lepšie pristala divá mačka ako ustráchaná myška. Pozrela zamyslene na Nicholasa. „Aké dievča by vyhovovalo vám, kapitán? S tichučkou povahou a melancholickými očami?"

„Odpoveď je nad slnko jasnejšia, meine Liebchen," odvetil Nicholas a pohladkal ju po ruke.

Maxim zdvihol obočie a pozrel na Elise, ale ona sa mu neodvážila vzhliadnuť do očí. Nechcela, aby videl, v akom zmätku sa nachádza. Odrazu veľmi ľutovala, že Nicholasove nádeje vôbec niekedy povzbudila. Spočiatku jej bol dobrý na dráždenie Maxima, ale teraz už od neho nečakala nič okrem priateľstva. Netušila však, ako mu to povedať a ako ho múdro odradiť od ďalších bláznovstiev.

Markíz sa oprel na sedadle a obrátil tvár k oknu. Nálada mu viditeľne poklesla. Toľko rokov boli s Nicholasom priatelia, a teraz sa z nich majú stať sokovia! V srdci sa mu usídlila obrovská zelená vretenica menom Žiarlivosť a vždy, keď sa ten druhý k dievčine priblížil, zdvihla hlavu a zaťala mu zuby rovno do mäsa.

Napoludnie sa cestovatelia utáborili, urobili si oheň a menší prístrešok a výdatne sa posilnili zo zásob Herr Dietricha.

Krátko po jedle sa Nicholas ospravedlnil a vyšiel si na prechádzku do lesa. Potreboval si vyčistiť hlavu, keďže si k obedu veselo uhýbal z fľašky vína. Maxim bez slova pozoroval Elise. Trvalo to dosť dlho, až napokon Elise nevydržala a rovno sa ho opýtala: „Vari sa mi odrazu vyhodili na tvári vredy?"

„Jedna vec ma už dlhšie veľmi trápi, madam," bez obalu začal. „A musím si ju vyjasniť."

V zelených očiach mu planul akýsi zvláštny oheň a Elise sa nemohla ubrániť zvedavosti. „Máte moje dovolenie hovoriť o tom, čo vás postihlo, nech je to akákoľvek pliaga. Urazila som vás niečím?"

Maxim si síce svoje slová už dlhšie pripravoval, no napriek tomu teraz náhle stratil hlavu a nezdvorilo vyblafol: „Viem iba o jednej urážke, madam. Prečo ste ešte stále nepovedali Nicholasovi, že do neho nie ste zamilovaná?"

Takýto útok však Elise nemienila nechať bez odvety. „Pane, hovoríte tu drzo o veci, ktorá vás kedysi tuším zabávala. A odkiaľ tak dobre poznáte moje city, keď som ich ešte zatiaľ    nevyjavila?"

„Ako som už raz hovoril, madam, mám už najvyšší čas, aby som si vybral manželku..."

„Akúkoľvek, pane?" opýtala sa milo, čo však len podčiarkovalo jej skrytý skepticizmus. Už predsa raz vyhlásil, že po strate Arabelly mu nezáleží na tom, s kým sa ožení.

Ale Maxim bez mihnutia oka pokračoval: „Takže viem rozpoznať, kedy sú moje nádeje márne."

„Mám vám to objasniť?"

„ Áno, madam! Povedzte mi, že som si iba nenahováral to , čo mi pošepkali vaše bozky. Zahrávate sa so mnou ako žena, ktorú pokúša vlastná túžba, a ja sa každým dňom blížim k okamihu, v ktorom zahodím všetky zábrany, a vtedy už z mojej postele neuniknete. Ak teda nechcete, aby sa to stalo, či už bez manželstva alebo po svadbe, povedzte mi to teraz a už od vás nebudem žiadať, aby ste niečo vysvetľovali Nicholasovi. Pre boha živého, nezavádzajte aj mňa tak ako jeho!"

„A čo Arabella, pane?" opovážila sa hlesnúť Elise. „Už k nej nič necítite?"

Maxim sa vystrel a pevným hlasom vyriekol: „Nie je pre mňa ničím iným ako hmlistou spomienkou. Už si ani nedokážem poriadne vybaviť jej tvár. Všade vidím len vás."

Elise od radosti poskočilo srdce a bola by sa vrhla do víru extatického triumfu, ale musela byť opatrná. Tento muž zatiaľ rozpráva iba o túžbe - lásku vôbec nespomenul. To je málo. Ona chce predsa jeho srdce, myseľ a vášeň iba pre seba. Nemieni sa o neho deliť so žiadnou inou. „Možno je to len prchavá zaľúbenosť, pane," dráždila ho. „Dnes je tu, zajtra bude preč."

„Nie som žiadny nestály mladík, madam," ostro odvetil. „Viem presne, čo si myslím."

„Ale viete aj, čo cítite?" nedalo sa dievča. „Predtým ste si boli absolútne istý, že milujete Arabellu, a teraz hovoríte, že ste na ňu už zabudli. Dokážete mi tu s čistým svedomím vyhlásiť, že si ma budete aj v budúcnosti ceniť viac ako Arabellu?"

„Madam, nemáte ani potuchy o mojich minulých citoch k   Arabelle."

„Čo to vravíte? Že ste neboli do Arabelly zamilovaný?"

Nežiadalo sa mu priamo odpovedať na túto otázku. Veľmi dobre vedel, že v jej očiach si tým vôbec nepolepší. Pomaly, opatrne volil slová. „Neznesiem, keď mi niekto niečo vezme násilím. Keď sa tak teraz zamýšľam nad svojím hnevom voči Edwardovi, zisťujem, že mi v prvom rade išlo o osobnú pomstu."

Elise zdvihla obočie. „Ale predtým ste hovorili čosi iné. Bola som pevne presvedčená, že som sa tu ocitla kvôli vašej láske k Arabelle."

Maxim potichu zaklial. Začínal už strácať trpezlivosť. Tak veľmi ju chcel, a ona mu odmietala uveriť! Skúsil sa teda prihovoriť k jej rozumu. „Madam, ponúkam vám svoju ochranu a svoje meno také, aké teraz je. Nebolo by pre nás dvoch manželstvo logickým riešením? Veď ja som zorganizoval váš únos, a tým som skompromitoval vaše meno i povesť."

„Kedysi ste ma nenávideli, už ste zabudli?"

 „Nikdy!" zakrútil hlavou Maxim.

Elise mu vrátila ublížený pohľad. „Ale ja som si myslela, že ma nemôžete ani cítiť."

Maxim zúfalo rozhodil rukami. „Chcete skúmať moje srdce až tak podrobne, že mi ho musíte vytrhnúť z hrude? Obaja sme sami na svete. Ja nemám žiadnu rodinu a vy tiež nemôžete dôverovať takmer nikomu. Nevedno, čo sa stalo s vaším otcom. Prijmite môj návrh, ak už pre nič iné, aspoň pre vzájomnú útechu a oporu, ktorú by sme si mohli poskytnúť!"

Elise sa celou silou vzoprela proti chladnej logike jeho slov. Túžila po inom, nie po manželstve, ktoré sa zdalo výhodné a správne. „Naozaj viete, čo chcete, Maxim?" opýtala sa potichu. „Možno vám raz do života vstúpi žena, ktorú budete chcieť viac ako mňa." Nesúhlasne sa pousmial, ale ona pokračovala. „A možno sa s ňou budete chcieť oženiť."

„Madam, nikdy v živote som nestretol ženu...," naklonil sa dopredu a na chvíľu sa pre efekt odmlčal, „ktorá by bola taká protivná ako vy!"

Elise iba otvorila ústa. Očakávala vášnivé vyznania, a teraz toto! Nakoniec sa s urazeným vzdychom usadila na svoje miesto. „Ak som podľa vás taká odporná, pane, prečo ma vôbec žiadate o ruku?"

Maxim zvesil ústa v čudesnom úškrne. „Pretože som nikdy žiadnu ženu nechcel tak, ako chcem vás."

Elise sedela chvíľu ticho, rozmýšľala nad vhodnou odpoveďou a nakoniec povedala: „Váš návrh ma zaskočil." Hovorila opatrne, niežeby si nebola istá vlastnými citmi - obávala sa práve citov tohto nevyspytateľného muža. Po celý život ho budú obletovať ženy a na tom ona nič nezmení. Budú ho zvádzať, keď už pre nič iné, tak aspoň pre jeden večer či jedinú hodinu, ktorú by mohli stráviť v jeho náručí. Ako si ho ona dokáže udržať? Veľmi rada by mu bola hneď dala kladnú odpoveď, ale nemohla vedieť, či si o nejaký čas nenájde inú a neoľutuje svoje náhlivé rozhodnutie. „Skôr, než vám dám odpoveď, musím zistiť, čo na to hovorí moje srdce."

Zo zelených očí priam kričalo sklamanie. „Ako si prajete, Elise, ale... veľmi vás prosím... buďte opatrná. Nedokážem už dlho znášať pohľad na to, ako vám dvorí iný muž."

„Budem opatrná, pane," zašepkala. Sama si dobre uvedomovala, čo by v takej situácii urobila žiarlivosť s ňou. Zdvihla sa. „Ospravedlňte ma, pane. Rada by som sa trochu poprechádzala po lese."

„Je plný naviateho snehu. Zničíte si obrubu šiat, madam."

„Čo sa dá robiť," povzdychla. „Nebudem preč dlhšie ako pár minút." Zohla sa a chcela si natiahnuť čižmy.

Maxim si pred ňou pokľakol, vzal jej čižmu z rúk a natiahol jej ju na nohu. „Neviem, neviem, či vás ochránia pred zimou."

„Nové si obuť nechcem."

„Ak už musíte ísť, madam, dovoľte mi pomôcť vám," naliehal.

„Ak chcete, pane," odvetila šeptom.

Vyzul jej aj druhú črievičku a položil si jej nôžku - obutú iba v pančuche - na stehno. Elise pocítila príjemné teplo tohto dotyku. Bola to iba drobná galantná služba dáme, ale pre Elise práve takéto momenty vydávali svedectvo o tom, s akým mužom má do činenia. Tento tu už vybojoval mnoho bitiek a stál zoči-voči smrti, ale nechýbala mu jemnosť. A počas ostatných týždňov sa práve prostredníctvom menších vzájomných služieb dosť zblížili. Elise si v duchu vzdychla. Možno by od neho nemala vyžadovať všetky odpovede hneď teraz. Ak ju aj nemiluje, mohol by jej byť starostlivým manželom, akého naozaj potrebovala. A možno po čase do jeho srdca zavíta aj láska.

Maxim vstal, chytil ju za ruku a pritiahol si ju k sebe. „Len povedzte, že necítite to isté, čo ja, keď vás objímam." V hlase mu znelo tisíc vábivých tónov, ktoré by už samy osebe stačili na to, aby z nich žena stratila hlavu. Opieral sa o ňu a ona cítila jeho vôňu - vôňu muža! Počula ho, cítila - už chýbalo len, aby ho ochutnala, a aj to sa nezdalo nemožné, pretože jeho pery boli celkom blízko jej. „Len povedzte, že sa nechvejete, keď sa vás dotknem," šepkal vášnivo, „a potom mi ešte skúste povedať, že sa so mnou nechcete milovať!"

Dievčina zalapala po dychu. Zdvihla hlavu, vediac, že by sa mala uraziť, ale na jazyk jej prišli iba mdlé slová: „Nemali by ste mi hovoriť také veci, Maxim."

Očami sa vpil do jej pohľadu a jasne v ňom čítal o jej skrytých túžbach. „Prečo? Bojíte sa počuť pravdu? Vy potrebujete lásku, madam." Nozdry sa mu rozšírili a z očí planula divá vášeň. „Dopekla, madam! Mojím nešťastím je, že vás chcem mať hneď!"

Bol už priveľmi blízko! A ona nemohla ani vydýchnuť!

 Podarilo sa jej vytrhnúť sa mu z rúk a bežala ku dverám do saní, ale Maxim jej bol za pätami. Schytil ju, jednou rukou jej vkĺzol pod kabátik a chytil ju za prsia. Tvár jej vtisol do vlasov, až počula priamo pri uchu jeho prerývaný dych. Náhle sa však od nej odtrhol a obrátil sa chrbtom.

„Smiešne," trpko utrúsil cez plece. „Toľko dní som vás mal blízko seba a hoci ste ma neznesiteľne dráždili, neuchýlil som sa k násiliu. Len čo sme preč zo zámku, najradšej by som vám vyhrnul sukne a hodil sa na vás ako nejaký divoch." Pozrel na zem. „Keby ste mali menej šiat, madam, určite by som to bol aj urobil."

Elise s rozbúchaným srdcom pozbierala zvyšky dôstojnosti a trasúcim sa hlasom vyriekla. „Ocenila by som, pane, keby ste mi pomohli prejsť cez tie záveje."

Prudko na ňu pozrel. To nie je možné! Videl na nej, že ju čosi veľmi trápi, ale že on to nie je. Pristúpil k nej a vtom zbadal, ako jej oči zastiera obava. V duchu si ľútostivo vzdychol. Občas zabúdal, že je veľmi mladá a nevie takmer nič o mužoch a o žiadostiach, ktoré v nich vrú. „Bola to moja vina, Elise," úprimne ju ubezpečil. „Neurobili ste nič, za čo by ste si zaslúžili moje chrapúnske správanie."

Pozrel naokolo. Strážcovia boli zhrčení okolo ohňa, veselo sa rozprávali o zohrievali si nad plameňom ruky, ale keď zdvihol Elise do náručia, všetci spozorneli. Nicholas sa o toto dievča zaujímal dostatočne verejne a určite sa onedlho o tejto príhode dozvie.

Elise mu síce objala rukami šiju, ale odmietala sa mu pozrieť do očí. Nemohol ju za to viniť. Nezachoval sa k nej o nič lepšie, ako by to bol na jeho mieste urobil ten nafúkanec Reland.

Kráčal s ňou mlčky pomedzi snehom obsypané stromy, brodil sa závejmi a vychutnával pokojné ticho lesa. O niekoľko minút vyšiel na opustenú čistinku lemovanú krásnymi ihličnatými stromami. Nad nimi bezstarostne prebrnkávali drobní lesní vtáci.

Náhle sa zasmial a zatočil sa s dievčaťom do kruhu. Elise tým vyrazil dych a voľky-nevoľky ho musela objať pevnejšie. Keď konečne zastal, pritisla mu čelo k hlave a zašepkala. „Čo to robíte? Už aj srdce sa mi krúti tak ako hlava."

„A tak by som vás bol omámil aj svojimi bozkami, krásavica," zamrmlal a obrátil k nej tvár, až sa im skoro dotýkali pery.

Elise nevedomky prehrabala prstami krátke vlasy na Maximovom temene. „Ste si taký istý svojou vládou nado mnou, Maxim?"

„Nie som si istý ničím, iba tým, že vy ma máte pevne v hrsti," nežne zašepkal. „Kiežby ste cítili to isté."

Už-už sa Elise drali na jazyk nepremyslené, náhlivé vyznania, ale ovládla sa, Namiesto toho prehovorila o inom. „Myslím, že by som si mala veľmi starostlivo premyslieť, či chcem s vami žiť. Bojím sa, že by ste si po čase do svojho vzdialeného paláca uniesli nejakú inú ženu." Zasmiala sa. „Alebo si viem celkom dobre predstaviť, že by ste Fitcha a Spencea poverili, aby ma odvliekli do dákeho cudzokrajného prístavu, a tak by ste sa ma zbavili. V takom prípade prisahám, že by som vás dala utopiť a rozštvrtiť, pane - až potom by sa uspokojila moja túžba po pomste."

„Bohuprisahám, že by ste toho boli schopná!" Maxim ju znenazdajky vyhodil do vzduchu až zalapala po dychu. Keď ju znovu zachytil, sklonil hlavu až takmer k jej tvári. „Možno by som si mal dať pozor na vaše úmysly."

„Rovnako ako šija dávam pozor na vaše zámery." Odtisla ho od seba dlaňou. „Správajte sa slušne, vy darebák, a neublížim vám. A teraz by som mala rada na chvíľu pokoj od vás a od všetkých mužov."

Maxim sa uškrnul a mykol hlavou smerom k hustým stromom. „Myslíte, že tamto miesto bude vašim potrebám vyhovovať, madam?"

„Ste neuveriteľne drzý a indiskrétny!" vyštekla Elise.

Maxim zavrtel hlavou a dotkol sa temenom jej prstov, ktoré neuvedomelo hladkali zvlnené konce jeho vlasov. „Nemám vám čo ponúknuť, krásavica, iba seba," vydýchol s perami pritisnutými na jej čelo. „Nie je to ktoviečo, no nič iné nemám."

Nádherný, horúci pocit objal Elisino srdce. Pozrela mu do očí a uvidela v nich zvláštny, úprimný výraz oddanosti. Hľadeli na seba tak dlho, až to vyzeralo, že svet okolo nich sa celkom zastavil. Potom sa z tábora ozvalo hlasné volanie a čaro bolo preč.

„Maxim? Elise? Kde ste?"

Pomaličky ju spustil na zem a hoci mala celý odev pokrútený, zacítila medzi nohami zakliesnené jeho koleno a na prsiach jeho veľkú ruku. Nevládala odporovať a Maxim sám sa ledva ovládol. Skĺzol rukou na jej štíhly pás a neochotne odstúpil. Hľadela na neho ako zhypnotizovaná, neschopná pohybu. Sám jej musel upraviť sukne, ktoré sa mu zamotali okolo nôh, a len čo skončil, za chrbtom sa mu ozval praskot. Prichádzal Nicholas.

Dievčina ešte stále stála ako drevená bábka, takže ju Maxim musel potisnúť smerom ku kríkom. „Choďte a vybavte si, čo treba, madam. Už nás našli."

„Tak tu ste!" vykríkol kapitán, no to už bola Elise v úkryte. Vyšiel na čistinku a zbadal Maxima, ale tá, po ktorú prišiel, tam s ním nestála. „Ale kde je Elise? Myslel som, že ste spolu."

Maxim mávol rukou smerom k húštine. „O chvíľu príde."

Nicholas pozrel na drobné stopy v snehu, potom za seba a na Maxima. Maxim len pokrčil plecami. Veľmi nerád priateľovi klamal, ale nedalo sa nič robiť. Najprv musela kapitánovi čosi vysvetliť Elise. „Nemohol som ju nechať, aby sa tu predierala snehom. Nechcela si zničiť šaty, tak som jej ponúkol pomoc."

Kapitán pocítil čudné podráždenie. Zdrapil Maxima za kožušinový golier a zasyčal. „Tú službu som jej mohol poskytnúť aj ja."

„Staral si sa o seba. A dáma už nemohla čakať."

To však soka veľmi neupokojilo. „Nemusíš tu stáť. Do tábora ju odvediem ja."

„Ako si želáš," mykol plecom Maxim a poslušne sa pobral preč.

Ale keď sa za ním Nicholas obzrel, v očiach mal ešte stále nedôveru. V duchu si vynadal do hlupákov, že na cestu do Lubecku pozval aj Maxima. Nebol blázon, príťažlivosť jeho lordstva bola neodškriepiteľná. Ale kým sa tí dvaja hádali ako psi, necítil z tejto strany žiadne nebezpečenstvo. A koniec koncov, obaja mali k vzájomnej nenávisti veľa dôvodov, takže kapitán nijaký odmäk v ich vzťahoch ani neočakával. Ale čo sa to s ním deje teraz?

Keď sa Elise vrátila a na čistinke ju čakal namiesto Maxima hanzový kapitán, len-len že vládala skryť rozčarovanie. Zároveň ju bodol osteň viny voči Nicholasovi, pretože aj keď si zatiaľ celkom nepriznávala, že miluje Maxima, bolo jej jasné, že koketovanie s kapitánom musí prestať. Ako rada by bola našla slová,  čo by jemne, bezbolestne  prerušili všetky citové záväzky, ktorými sa k nej tento dobrák upínal! Vážila si aj naďalej jeho priateľstvo, ale to bolo aj všetko. 

No nakoniec sa zmohla iba na odmietnutie jeho mocných rúk. „Už tuším až tak veľmi nesneží."

Nicholas sa zahľadel do zahmleného lesa a pokrútil hlavou. „Ešte chvíľu to potrvá. Odnesiem vás k saniam, vrouwelin."

„Ale to vôbec nie je potrebné, kapitán," náhlivo ho ubezpečovala Elise. Nechcela, aby z jej súhlasu čerpal nejaké ďalšie nádeje. „Nohy mám v poriadku."

„Nechcem, aby ste si v snehu zničili šaty, madam," odporoval Nicholas a pokročil k nej.

Z lesa za nimi doľahol tichý praskot a obidvaja sa ako na povel obrátili. Spomedzi stromov vystúpil Maxim a za ohlávku viedol obrovského čierneho žrebca Eddyho. Elise si sotva počuteľné vydýchla.

„Muži sú pripravení na odchod," oznámil Maxim Nicholasovi, ktorý ho priam prevŕtal pohľadom. „Nevedia, či bude lepšie cválať pred nami a preskúmať cestu, alebo či majú ostať so saňami. Určite čakajú na tvoj rozkaz."

Pre Nicholasa to v tejto chvíli nevyzeralo priaznivo. Nebolo veľmi vhodné, aby schytil dievča a uháňal s ním do tábora plného zvedavých chlapov. A nemohol dosť dobre v prítomnosti Maxima tvrdiť, že nikto iný Elise odniesť nemôže. Nakoniec sa zmieril s tým, že dáma jeho srdca pocestuje do tábora na koni.

„My dvaja pôjdeme popri saniach, aby mala dáma viac miesta," prehodil Maxim, zatiaľ čo pomáhal Elise nasadnúť do sedla. Potom sa vyšvihol za ňu a pevne ju objal rukami.

Zviera sa zavrtelo na mieste, takže kapitán sa radšej utiahol do bezpečnej vzdialenosti a odtiaľ popudené sledoval markízovo počínanie. Rozhodol sa však, že bude radšej ticho, pretože nechcel vyzerať ako nejaký ufňukanec. Keď však Maxím popchol koňa do klusu, mal Nicholas sto chutí urobiť žiarlivú scénu, pretože dievča sa akosi priochotne oprelo o širokú hruď svojho spolujazdca.

V bezpečnej vzdialenosti od kapitána pritisol Maxim pery k Elisiným vlasom a zašepkal: „Nezniesol som pomyslenie na to, že vás drží v náručí niekto iný, hoci len z galantnosti. Musel som sa vrátiť."

Odpoveďou mu bol vzdych, ktorý len-len že neprezradil, akú veľkú úľavu Elise pocítila, keď ho zazrela prichádzať na čistinku, no slová nakoniec povedali čosi iné: „Nicholas je naozaj dobrý priateľ. Nechcem mu ublížiť."

„Ak ho milujete, Elise, povedzte mi to, a ja sa stiahnem," odvetil Maxim. „Nebudete mi musieť nič vysvetľovať. Ale ak je pravda to, čo cítim, že medzi nami dvoma sa čosi rozvíja, potom bude jedno milé slovo, ktoré mu poviete teraz, lepšie ako oneskorené ospravedlňovanie. Tým by ste mu už veľmi nepomohli, drahá moja."

17.    K A P I T O L A

Rieka Tráve a opevnenia, ktoré pred niekoľkými storočiami postavili obyvatelia hanzového mesta, chránili Lubeck pred útokmi a umožňovali pomerne jednoduchú obranu. Pred hradbami mesta stáli akoby na stráži dve rovnaké veže Holstenskej brány a z obidvoch trčali delá, pripravené rozdrviť prípadného nepriateľa na prach. Pod oblohou zaliatou červenými lúčmi zapadajúceho slnka žiarilo mesto ako brošňa s mnohými drahokamami. Strmé strechy a ostré kostolné veže odrážali zmierajúce svetlo a súmrak osviežovali zábleskami tých  najroztodivnejších farieb.

„Lubeck! Unser aller Haupt!" zvolal Nicholas, len čo sa na koňoch priblížili k mestským bránam. „Hlava nás všetkých! Kráľovná Hanzy!" Uškrnul sa na Elise, ktorá cválala vedľa neho. „To nie je mesto, to je diamant!"

„Máte pravdu," s úžasom odvetila Elise.

Prešli cez Holstentor a Nicholas sa ujal vedenia. Ukazoval im cestu nekonečným labyrintom väčších i menších ulíc, námestí a brán, až zastal pred veľkým domom s mocnými drevenými trámami. Z okna na nižšom poschodí vykukol mladý muž, a keď zbadal, kto prichádza, tvár mu rozjasnil úsmev. Vzápätí zmizol a z domu zazneli radostné výkriky. Otvorili sa predné dvere, z ktorých vybehol nielen mladík, ale aj dve ženy, a všetci pocestným mávali a nahlas ich vítali.

Nicholas skĺzol z koňa a hromovým hlasom s roztvoreným náručím pozdravil svoju rodinu. Všetci sa vyobjímali a na okamih sa Nicholas celkom stratil v mäteži hláv a rúk.

„Nicholasova rodina tuším miluje život rovnako ako on," zasmial  sa potichu  Maxim,  keď pomáhal Elise zosadnúť z koňa. Zložil dievča na zem a záhadne sa naň pozrel. Hoci sa k nej usiloval správať s bezchybnou zdvorilosťou, v jeho pohľade zreteľne rozpoznávala žeravú vášeň. Kdesi v lone pocítila zvláštnu slabosť, ktorá sa jej ako ortuť rozliala po celom tele. Za ňou prišlo vzrušujúce teplo, čo ju zalialo od hlavy až po päty. V mysli jej skrsla kradmá myšlienka - čo keby ho tak v noci zavolala k sebe a rázne by tým ukončila detské zábavky, ktoré v nej zanechávali iba hlad po niečom, čo ešte nepoznala? On by ju predsa všetko naučil...

V duchu sa striasla. Ak to takto pôjde ďalej, nebude veru vedieť odporovať jeho argumentom. Zahnal a dotieravé predstavy a pevne sa zachytila ruky, ktorá sa jej ponúkala. Keď si však spomenula, že Arabella odmietla mužné pozornosti tohto výnimočného človeka a rozhodla sa pre obyčajného nadutého darebáka, opäť ju zamrazilo. Vari je jej sesternica naozaj z kameňa?

„Arabella je bláznivá chudera," potichu zašomrala.

„Madam?" zamračil sa Maxim. „Prečo ste si práve teraz spomenuli na Arabellu?"

Elise zareagovala vzdychom. „Pochybujem, či by ste to dokázali pochopiť, pane. Takýmto veciam muž nerozumie."

„Hovoríte mimoriadne záhadne," usmial sa markíz.

„Ženy sú už také, pane," úkosom na n e h o pozrela a ústa jej zvlnil úsmev. „Je to naša jediná možná obrana."

„Tuším sa nikdy nedozviem, čo sa deje v tej vašej bystrej a peknej hlávke." Lačným pohľadom si premeral jej znenazdajky zapýrenú tvár. „Možno síce necítite voči mne to, čo ja cítim voči vám, ale...," na chvíľu sa odmlčal a pokračoval hlbokým šepotom, „mnohému by som vás naučil..."

Prudko zdvihla hlavu. Vari jej číta myšlienky? Pocítila náhly strach z dôvtipu tohto muža. Skôr, než však mohla na jeho narážku odpovedať, zbadala, ako sa od skupinky okolo Nicholasa oddelila mladá, zhruba dvadsaťročná žena s plavými vlasmi a s úsmevom podišla k Maximovi.

„Vy ste určite lord Seymour," pozdravila čistou, plynulou angličtinou. „Nicholas mi o vás toľko rozprával, nemohla som sa dočkať, kedy vás uvidím. Som jeho sesternica, Katarína Hamiltonová..." zmĺkla a so smiechom sa opravila, „... no, pravda je taká, že naše matky boli vzdialené sesternice, takže..." znovu sa spokojne zachichotala, „nie sme vlastne vôbec príbuzní."

Maxim sa galantne uklonil. „Potešenie je na mojej strane, Fräulein Hamiltonová."

„A toto musí byť Elise," usúdila Katarína a rýchlo v duchu zhodnotila výzor mladšej ženy. Veľmi ju to síce neutešilo, ale veľmi dobre rozumela, prečo toto dievča kapitána tak očarilo. „Nicholas nám písal, že vás privedie na návštevu. Mali ste príjemnú cestu?"

„Ale áno, ďakujem za opýtanie, celkom príjemnú," odvetila Elise, ktorej spadol zo srdca obrovský kameň, že sa už nemusí naťahovať s Maximom. „Veľmi ma teší, že sa tu môžem s niekým pozhovárať. Obávala som sa, že nebudem nikomu rozumieť ani slovo."

„Nikomu nie je ľahko žiť v krajine, ktorej reč neovláda, ale zdá sa, že vám sa nevodilo zle. Nicholas a lord Seymour vás zrejme verne chránili."

„No, z času na čas som mala dojem, že ma strážia až príliš pozorne," poznamenala Elise s obviňujúcim pohľadom smerom k Maximovi. Ten iba sklonil hlavu, ako keby priznával svoju chybu, ale Katarína sa zmätene zamračila, takže Elise sa jej radšej rýchlo opýtala: „Ale ako je možné, že tak dobre hovoríte po anglicky?"

„Môj otec bol Angličan, a keď sa oženil s mojou matkou, ostal tu," vysvetľovala Katarína. „Môj brat Justin a ja sme boli ešte malí, keď mama umrela a o niekoľko rokov, po otcovej smrti, si nás k sebe vzala Nicholasova matka a vychovala nás ako vlastných." Pokrčila štíhlymi plecami. „Musím priznať, že bez Nicholasa tu bola strašná nuda. Až som vám závidela."

„Mne?" teraz bola zmätená zas Elise. „A prečo?"

„Nič nehovorte, byť obklopená toľkými peknými mužmi musí byť predsa snom každého dievčaťa. Keby som ja mala takých sprievodcov, okamžite odídem z Lubecku, ale takto, ako vidíte, som len stará dievka."

„Katarína! Čo si o tebe pomyslí lord Seymour?" ozvala sa bucľatá bielovlasá žena, ktorá predtým vítala Nicholasa. Teraz sa priblížila ku Kataríne, zavesená o synovo rameno. Mávla rukou a pozrela na Maxima. „Nein, nein, nesmiete si brať Katarinine slová k srdcu, mein Herr, nevie, čo hovorí."

„Ale veď Katarína si vždy veľmi jasne povie svoje," vstúpil do rozhovoru Nicholas s veselým zábleskom v očiach.

„A ty!" Staršia žena ho karhavo potiahla za rukáv. „Hanbi sa, ty ju v tom len povzbudzuješ! Pletieš jej hlavu, odkedy umrel jej chudák Vater a prišla bývať k nám. Keby si nebol môj syn, vyhnala by som ťa z domu!"

Ani Justin sa nedal zahanbiť a so smiechom sa pustil do bratranca. „Ja, nebyť bratranca Nicholasa, Katarína a ja sme úplní svätci. On nás nakazil takými divokými myšlienkami a teraz je už neskoro niečo naprávať."

„Peha!" odfrkla si staršia žena. „Vy dvaja nepotrebujete, aby vás niekto balamutil, Justin Hamilton, vy si toho dosť navymýšľate aj sami."

Justin sa uškrnul a jemne brnkol žene po nose. „Ty budeš vždy naším svedomím, Taňte Therese, hlavne keď ti v zlosti oči metajú také krásne blesky!"

„Správaj sa slušne, mladý muž," zahrozila mu, ale zároveň sa išla zadusiť od smiechu. „Si už príliš veľký na t o , aby som ťa prehla cez koleno."

Nicholas objal matku okolo pliec a srdečne ju stisol. „Meine Mutter! Es ist Wonne sehen Sie." Pobozkal ju na čelo a potom sa obrátil. „Ach, zabúdam na našich hostí." Ukázal rukou na Elise, ktorú dobromysefné podpichovanie tejto rodiny milo prekvapilo. „Mama, toto sú moji veľmi dobrí priatelia, slečna Elise Radbornová," mávol rukou k markízovi, „... a lord Maxim Seymour."

„Milé od vás, že ste nás prišli navštíviť." Therese potľapkala Elise po ruke. „Vitajte v našom dome, Fräulein... mein Herr. Bitte, Kommen Sie ans Feuer... Kommen! Poďte sa zohriať k ohňu."

Voviedla všetkých do domu, hneď v predsieni vydala rozkazy slúžkam, aby hosťom pomohli z plášťov a zatlieskala na ďalšie dve pomocnice, aby nachystali pohostenie.

Keď Nicholas prešiel okolo Kataríny, zaťahala ho žartovne za plášť. Pozrel na ňu, nevediac, či si má ísť vybojovať miesto pri Elise, ktorej už medzitým z čižiem a plášťa pomáhal Maxim, alebo či si radšej zašpásovať so sesternicou. Napokon sa rozhodol pre druhú možnosť, vyzliekol si ťažký plášť a celý ho hodil na Katarínu, ktorá sa v ň o m okamžite stratila. Zvreskla, sľubujúc bratrancovi strašnú pomstu, ale ten sa len zasmial, schytil ju, vyhodil si ju na plece a zaškeril sa na Elise.

„Pamätáte sa na naše prvé stretnutie, vrouwelin?"

Elise sa so smiechom oprela o Maximovo rameno a obula si črievičku. „Na to veru nikdy nezabudnem," odvetila.

Len čo Therese zbadala, čo sa deje, vychytila postávajúcej slúžke z rúk metlu a začala ňou bez milosti prášiť synovi nohavice, na čo on reagoval značne prehnaným zúfalým krikom.

„Sie Scheusal! Sie Schuft!" hrešila ho najprv po nemecky a potom, pre prípad, že syn na svojich cestách zabudol materinskú reč, zopakovala to isté po anglicky. „Ty obluda! Ty lotor! Okamžite ju pusť, lebo si budeš myslieť, že máš v nohaviciach žeravé uhlíky!"

Nicholasovi sa podarilo dostať do bezpečia, zložil svoje bremeno na zem, ale Katarína sa nedala. Len čo sa vymotala z plášťa, pustila sa za ním. Chvíľu ho naháňala, potom sa Nicholas obrátil a začal pre zmenu prenasledovať on ju. Katarína zjajkla a v úmysle uniknúť preletela okolo rozosmiatej Elise, ktorá si práve chcela obuť druhú črievičku. Narazili do seba bokmi a Elise sa nebezpečne zakymácala, stojac iba na jednej nohe.

Až doteraz čupel Maxim pred Elise a zabával sa na žartoch druhého páru, ale keď nad sebou začul poplašené zhíknutie, pozrel hore a videl, že Elise sa nezadržateľne rúti rovno na neho. Obrátil sa a pokúsil sa vstať, s úmyslom zabrániť jej pádu, ale bolo neskoro. Elise pristála priamo na ňom, a to v osobitne nedôstojnej polohe, rovno medzi jeho rozkročenými nohami. Obidvoch ich zakryli jej široké sukne a odhalili horu spodničiek, ktorá prítomných pánov mimoriadne zaujala. Elise sa s hrôzou oprela o lakeť a priamo pod sebou zazrela markízovu tvár.

„Drahá moja, vaše ohnivé pozornosti ma veľmi tešia," vyriekol s predstieraným prekvapením.

Hoci iba potichu šepkal, Elise sa zdalo, že priam kričí. Nielenže si dobre uvedomovala, čo ich pozícia najviac pripomína, no navyše si ako naschvál spomenula aj na svoje nedávne predstavy. Pokúsila sa čo najrýchlejšie vstať a v náhlivosti nešetrne narazila markízovi do rozkroku.

„Madam, dávajte pozor!" zasyčal a vzápätí sa uškrnul. „Ohrozujete našu budúcnosť."

„Čušte už!" zahriakla ho potichu. „Všetci to počujú."

Ale to už do celej veci vstúpil Nicholas. Aj jemu totiž záležalo na tom, aby sa tí dvaja po sebe tak nehanebne neváľali. Objal Elise okolo drieku a zdvihol ju ľahučko ako bábiku. Len čo sa ocitla opäť na nohách, rýchlo si prihladila sukne a ukradomky pozrela na Maxima. Už zase kľačal, krížom cez stehná si pritískal ruku a hľadel na ňu spôsobom, ktorý sľuboval hroznú odplatu.

„Prepáčte mi, Elise," ospravedlňovala sa takmer placho Katarína. „Nechcela som vás zraziť z nôh."

„Ale samozrejme, že ste nechceli," odvetila Elise, ešte stále trochu napálená, že sa ocitla v takej trápnej situácii. „Zrejme to bola moja chyba, stojím si tu len tak a bránim ľuďom v pohybe."

„Ale kdeže!" Katarína sa začervenala. „Bolo to odo mňa neopatrné, ale viete, my dvaja sa občas naozaj správame ako divosi."

„Bože na nebesiach, to je ale urážka!" zvolal s hraným podráždením Justin. „Na vine si ty a tvoj bratranček - renegát. Ja mám naozaj vyberané spôsoby."

„Kdeže, ty si najhorší!" zhodnotila ho Therese a pridala štuchanec metlou.

Nicholas sa spokojne zasmial a obrátil sa k Maximovi. „Možno by som sa mal za svoje správanie ospravedlniť. Ako sám vidíš, sme trochu roztopašní."

„Tá nehoda bola pre mňa veľmi... poučná."

„No, neviem, neviem," odvetil skepticky kapitán. „Alebo sa mi len zdalo, že ťa čosi zabolelo?"

Maxim sa usmial. „Ľutoval som jediné - že tu bolo tak veľa ľudí. V súkromí by som si takúto zábavku vychutnal viac."

Na Nicholasovu tvár sa nasťahoval smútok. „Práve toho som sa trochu obával."

„Som si istá, že cestovatelia vyhladli," zvolala Therese. „Ak chcete, môžeme jesť hneď teraz, ;a?"

Markíz pozrel spýtavo na Nicholasa. „Je tu nejaký kút, kde by som sa mohol trochu obriadiť? Po celom dni cesty sa necítim práve reprezentačne."

„Ja, ukážem ti tvoje izby," odvetil Nicholas. „Kým budeme jesť, sluhovia ti tam vynesú aj batožinu."

„Aj Fräulein Elise by sa možno rada osviežila," navrhla Therese.

„Ďakujem, to máte naozaj pravdu," vzdychla Elise, ešte stále zapýrená ako pivónia.

„Nicholas vás zavedie do hosťovskej izby." Therese pozrela s otázkou v očiach na syna. „Dala som Fräulein Elise hosťovskú izbu, môže byť?" 

Kapitán iba prikývol hlavou a nepríjemné prekvapenie si nechal pre seba. Nechcel robiť scény a tvrdiť, že Maxim a Elise by nemali bývať na tom istom poschodí, to by znamenalo, že im nedôveruje, a bolo by to nanajvýš trápne.

Trojica spolu vystúpila až na najvyššie poschodie domu. Všade sa drevené podlahy blýskali od nedávneho leštenia a okná s malými tabuľkami skla len tak žiarili, odrážajúc svetlo sviečok z porcelánových lustrov. Maxim pozrel na koniec chodby a zapamätal si, na ktorú stranu vedie okno. Zastali pred ťažkými dverami. Nicholas ich otvoril a gestom ruky pozval Elise do dobre vykúrenej a krásne osvetlenej izby.

„O chvíľu sa po vás vrátim, vrouwelin," oznámil jej.

Elise sa pre istotu vyhla Maximovmu pohľadu a nemo prikývla. Vošla do izby a zavrela za sebou dvere. Konečne sama! Až teraz sa celá roztriasla pri spomienke na to, čo sa práve odohralo, a na prsiach pocítila páľavu. Dúfala, že nikto z prizerajúcich sa dole v hale nespozoroval medzi ňou a Maximom nič mimoriadne dôverné. Ale aj tak ju zalievali vlny horúčosti - fantázia sa jej nadobro vymkla z rúk a vláčila ju za sebou ako divoký záprah koni. Spomenula si, ako vyzeral Maxím, keď ho vtedy ráno obliala ľadovou vodou, a pristihla sa pri myšlienke, aké by to asi bolo, žiť v dôvernom vzťahu s týmto mužom a mať takýto nádherný exemplár mužského rodu iba pre seba.

Zatiaľ viedol Nicholas Maxima do jeho izieb. Prešli cez halu do veľkého komplexu miestností, ktoré boli bohato zariadené prvotriednym nábytkom. Pri stenách bolo vidieť police obťažkané nespočetnými v koži viazanými zväzkami.

„V týchto izbách býval môj nebohý otec," vysvetľoval Nicholas. „Keď Justin zistil, že nikomu z nás sa sem nechce liezť po toľkých schodoch, zabral si ich pre seba. Má tu súkromie -a samozrejme aj všetky otcove knihy a mapy. Jedného dňa z neho možno bude veľmi vzdelaný muž. No, dosť tých rečí. Kým si u mňa, priateľu, tieto izby sú ti k dispozícii. Justin bude spávať dole v malej miestnosti pri kuchyni."

„Taký prepych naozaj nepotrebujem," zaprotestoval Maxim. Na jednej strane ho blízkosť Elise hriala pri srdci, ale zároveň si uvedomoval, do akého pokušenia sa môže dostať, a nechcel zneužívať pohostinnosť tohto domu. „Poslúžila by mi aj malá izbička."

Nicholas potriasol hlavou. „Nein, priateľu. Matka by sa urazila, keby som hosťa ubytoval v takej komôrke. Justinovi to neprekáža, lebo aj tak väčšinu času zaberá najväčšie miestnosti v dome."

Nedalo sa nič robiť a Maxim len pokrčil plecami. Pristúpil k oknu, odhrnul záves a pokúsil sa zahnať z mysle Elisin obraz. „Musím si tu v Lubecku niečo vybaviť, Nicholas," prehodil. „Bude mať tvoja rodina niečo proti tomu, ak budem chodiť von a vracať sa, kedy budem chcieť?"

Hostiteľ sa zľahka zamračil. Čo si tu chce vybavovať práve tento cudzinec? „Nuž, môžeš sa samozrejme túlať, koľko len chceš, Maxim, ale varujem ťa, v Lubecku sa človek ľahko stratí. Ak chceš vyjsť za bránu tohto domu, mal by si so sebou mať sprievodcu. Inak sa môže stať, že sa už nikdy neuvidíme."

Maxim prikývol na znak, že rozumie priateľovmu varovaniu. „Neboj sa, dám si pozor."

„Ak by som ťa mohol niekam zaviesť..." kapitán nedokončil, čakajúc na markízovu reakciu.

„Určite máš vlastné, dôležitejšie povinnosti. U mňa v podstate o nič mimoriadne nejde, len som tak trochu zvedavý na mesto."

„No, čo už s tebou?" povzdychol Nicholas. Priateľove vyhýbavé odpovede ho vôbec neuspokojili, ale zároveň mu nemohol brániť vo voľnom pohybe. A možno z toho vzíde aj čosi dobré - v markízovej neprítomnosti zmäkne hádam aj Elisino srdce a bude ochotnejšie prijímať pozornosti muža, ktorý sa už tak dlho usiluje získať si jej náklonnosť. „Tak čo, ideme večerať? Umieram od hladu!"

„Len sa trochu opláchnem a hneď som dole," odvetil Maxim.

Už-už to vyzeralo, že Nicholas odíde z izby bez slova, ale napokon to nevydržal, pri dverách zastal a vyriekol otázku, čo ho už dlho mátala. „Nebol by si až taký blázon, aby si chodil za Karrom Hilliardom, však nie?"

Na priateľovom čele sa zjavila zamyslená vráska. „No, môžem o tom porozmýšľať. Som na toho človeka dosť zvedavý."

„Ale Karr Hilliard je nebezpečný, Maxim," rozhodil kapitán v zúfalstve rukami. „Boja sa ho aj omnoho bohatší, ako som ja. Prosím ťa, neťahaj sa s ním za prsty! Ak sa mu vyhneš, prežiješ, inak nie, to mi ver."

„Rozhodne sa nemienim nechať zabiť," pousmial sa záhadne Maxim. „Na svete je toľko nádherných vecí, pre ktoré sa oplatí žiť."

„Povedal by som, že príliš hazarduješ so svojím životom," zamrmlal Nicholas. „Ani sa nedivím, že Arabella veľmi nečakala na potvrdenie tvojej smrti. Ľahko jej bolo veriť, že je po tebe." A s týmito slovami opustil hanzový kapitán izbu.

Maxim vošiel do menšej miestnôstky s umývadlom. Nalial si z krčaha vodu a starostlivo si začal umývať ruky, až kým kroky a hlasy v hale nestíchli. Potom vzal dlhú sviečku a zastal si k oknu. Roztiahol závesy, niekoľkokrát zamával sviečkou zo strany na stranu a zahasil plameň. Potom čakal, prikrytý zamatovou tmou noci, až kým nezazrel pod neďalekou strechou signál, ktorý mu dal odpoveď.

Keď sa Maxim vrátil do spodných komnát, Therese sa ujala úlohy vzornej hostiteľky. „Katarína," oslovila neter, „zaveď Nicholasa na jeho miesto a sadni si k nemu. Ja sa zatiaľ pozhováram s hosťami. Rada by som od Fräulein Elise a Herr Seymoura počula nejaké zaujímavé historky z ciest."

Nicholas podal sesternici rameno a cestou sa usmial na Elise. „Ak sa nejakým zázrakom na svete nájdu aj lepší kuchári, ako je Herr Dietrich, potom sú všetci v dome mojej matky, vrouwelin. Len počkajte na ten úžasný zážitok."

„Niečo ako s tým imelom?" zasmiala sa Elise. „Už som opatrnejšia, kapitán. Naučili ste ma, že ľuďom nehodno dôverovať."

„Aj ja vám veru radím, nikdy neverte Nicholasovi," hlasným, pichľavým šepotom sa ozvala Therese. „Katarína by so mnou súhlasila. Nie je to dobrý chlapec."

„Veľmi vás prosím, vrouwelin, nedajte na jazyčenie týchto žien," modlikal Nicholas. „Ich najmilšou zábavou je celé dni ma škvariť na ohni svojich rečí."

„Nuž, tá myšlienka sa mi celkom vidí, kapitán, možno sa k nim pridám," žartom prehodila Elise.

„Ach, Bože môj, čo som to urobil, prečo som vás len do tohto blázinca vôbec priviedol?" zanariekal falošne Nicholas.

„Osvietili ste mi myseľ, kapitán," zašvitorilo dievča. „Už nie ste pre mňa ten samotársky morský vlk, čo ani nevie, či má ešte rodinu. Vidím, že si svojich milovaných nosíte v srdci všade, kam sa zatúlate."

Theresine oči zažiarili blaženosťou. „Ja! Presne tak! Nicholas na nás nikdy nezabúda!"

18.  K A P I T O L A

Mesiac sa pomaly kĺzal po ebenovej oblohe posiatej nespočetnými hviezdami. Blížila sa polnoc a studený vietor prefukoval od Baltského mora cez Lubecher Bucht. Už onedlho začnú na m e -sto sadať snehové vločky. Maxim Seymour vyšiel z domu Von Reijnovcov a zastal. Chvíľu načúval nočnému tichu, potom si na hlavu založil kapucňu a vybral sa do mesta ako človek, ktorý presne vie, kam ísť. Prešiel zopár ulíc a ostal stáť pred štvorposchodovou budovou s lomenou strechou, ktorá mala na fasáde pripevnený vývesný štít. Na ňom sa vynímal červený nápis Lowentatze a obrázok levej laby. Usiloval sa sluchom preniknúť ticho, ale z budovy k nemu nedoľahol nijaký zvuk. Zdalo sa, že j e neobývaná. Nazrel dovnútra. Uvidel miestnosť plnú stolov, ako to už v krčme býva - bola však prázdna. Okrem mladíka, ktorý ju usilovne upratoval, v nej nebolo ani živej duše.

Maxim zaťahal za šnúru malého mosadzného zvona, čo visel pri vchode. Zvon vydal ostrý zvuk, ale mladík vôbec nedal najavo, že by si ho všimol. Až po chvíli sa kdesi na druhom poschodí ozval hlas.

„Ja! Ja! Ich  komme!"

Nasledoval šuchot krokov a dvere krčmy sa konečne otvorili. Takmer celé ich zaberal obrovský širokoplecí chlap.

„Bitte, kommen Sie naher," srdečne pozdravil neskorého návštevníka. „Wir haben leider sehr selten Gaste bei uns."

„Ja vlastne ani nie som hosť," odvetil Maxim, keď už boli dnu, a krčmárova tvár sa okamžite stiahla podozrením. Markíz pre istotu vylovil z vrecka mincu a hodil ju na vedľajší stôl.

„Sprechen Sie Deutsch?" opýtal sa ostražito majiteľ domu.

„Povedali mi, že vy hovoríte po anglicky," nedal sa Maxim.

Krčmárove zapadnuté očká si ho aj naďalej nerozhodne premeriavali spod hustých obŕv, ale odpoveďou na markízovu otázku bolo iba ticho.

„Ist jemand da, der Englisch spricht?" spýtal sa Maxim a poobzeral sa po miestnosti.

„Wie heissen Sie?" ozval sa konečne tučný krčmár.

„Seymour... Maxim Seymour."

Muž sa nahol dopredu a dobre si vo svetle sviečky poobzeral Maximovu mincu. Prehliadka ho očividne uspokojila a pery sa mu roztiahli do širokého úškľabku. Mincu hodil naspäť Maximovi, ktorý ju bez meškania opäť schoval.

 „Dobre, pane! Vyzerá to, že ste ten správny človek." Krčmár si s úľavou vydýchol. „Ja sa volám Tobie."

Maxim pozrel úkosom na zametajúceho chlapca. „A čo on?"

„Kdeže, pane, o neho sa báť nemusíte. Je hluchý a navyše je to len taký hlupáčik. Bude to tak istejšie."

„A čo chlapi, s ktorými sa mám stretnúť?"

„Pán Kenneth aj s bratom prišli pred týždňom z Hamburgu a povedali, že onedlho sem pricestuje nejaký džentlmen. Keď som večer zazrel váš signál, zavolal som ich. Čakajú na vás hore." .

„Máte aj nejakých iných hostí?"

„No, nejakí sa nájdu, pane, aleje ich pomenej. A starajú sa len o seba."

Maxim si krčmára zamyslene premeral pohľadom. „Sie sprechen sehr gut Deutsch, Tobie. Ako to, že angličtina vám tak dobre nejde?"

Tobie si zakvačil prsty za opasok a pohojdal sa na pätách. „No, to máte tak, milosťpán. Radšej sa tvárim ako dajaký grobian, než aby ma chytili a obesili. Fajnový pán, ako ste vy, príde o hlavu skôr ako chudák... veď viete, o čom hovorím. Tak som si povedal, že to skúsim takto."

„Môžete sa za svoj jazyk schovávať, koľko chcete, Tobie, ale ak všetko zle dopadne, potom sa nás nikto na rodokmene pýtať nebude. Všetci zaradom pôjdeme pod katovu sekeru."

Tobie si znechutene pošúchal krk. „To, čo vravíte, pane, neznie moc pekne."

„S pravdou to už tak býva."

Onedlho vkĺzol Maxim potichu do domu svojich hostiteľov a vybral sa na dlhú cestu po jeho tmavých chodbách a halách. Pred otvorenými dverami do svojich izieb však zastal. Niečo nebolo v poriadku. Nešiel dnu, iba zvonku zrakom skúmal kúty, ktoré mohli skrývať prípadné nebezpečenstvo. Oheň v kozube už pred časom dohorel a blikotajúce uhlíky mu veľa svetla neposkytli. Z nábytku boli odrazu zvláštne, strašidelné siluety. Ako-tak dokázal v šere rozpoznať iba vysokú stoličku, čo stála pred kozubom. Nevidel síce priamo nič neobvyklé, ale na šiji ho mrazil čudný pocit neistoty.

Zavrel za sebou dvere, vyzliekol si plášť a vstúpil do spálne. Aj tu už oheň dávno vyhasol. Zapálil svietnik a v jeho žiare si celú izbu dôkladne prezrel. Všetko sa zdalo nepohnute, iba široká posteľ stála naprostred s napoly odtiahnutými prikrývkami, ktoré ho lákali do svojho mäkkého náručia. Ich svieža vôňa mu pripomenula Elise.

S povzdychom sa unavene spustil na okraj postele a začal si vyzúvať vysoké čižmy. Vyzliekol si všetok odev okrem priliehavých pančúch, ktoré občas nosil namiesto nohavíc. Vtedy mu po nahom chrbte prebehli zimomriavky a pripomenuli mu, že treba rozdúchať oheň.

Ale ani keď už bola izba osvetlená a dokonale vyhriata, sa nedokázal zbaviť zvláštneho nepokoja.

Prešiel do predizby, priložil do kozuba aj tam a chvíľu stál v žiare plameňov, pričom sa mu v hlave naháňali protichodné myšlienky. Na jednej strane sa tešil z plánov a informácií, ktoré sa dozvedel dnes v noci, na druhej strane ho však zarmucovalo, že nebude mať na Elise v Lubecku ani zďaleka toľko času ako Nicholas.

Odkiaľsi vzadu za ním sa ozval dlhý vzdych. Prekvapene sa obrátil, narýchlo prehľadávajúc zrakom tienisté miesta, až sa napokon zahľadel na vysokú stoličku pred kozubom. Na nej, stúlená v sladkom spánku, spočívala tá, po ktorej túžil. Kožušinová prikrývka jej skrývala takmer celú tvár, ale jej bohaté červenkasté vlasy sa v ťažkých kaderách rozsypali po operadle a v žiare ohňa priam horeli. Pristúpil bližšie a v mihotavom svetle rozpoznal jej milované, jemné črty. Od zružovených líc sa odrážali hodvábne husté mihalnice, nádherne krojené pery mala vábivo pootvorené. Odrazu sa v spánku pomrvila, obrátila a markízovým prekvapeným očiam sa naskytol pohľad na rozhalenú nočnú košieľku a hebké, už celkom vyvinuté prsia. Ako rád by jej bol ešte trochu uvoľnil šnúročku pri hrdle a pokochal sa ružovými bradavkami! Potriasol hlavou. Nesmie sa nechať ovládnuť vášňou, aj keď mu krv v žilách vrie ako pekelná smola. Neveril, že dievča za ním v nočnom čase prišlo na milostnú schôdzku. Nakoľko ju poznal, zdalo sa mu pravdepodobnejšie, že dôvody tejto návštevy súvisia s jej strateným otcom.

Vzápätí, ako odozva na jeho myšlienky, dievčina pomaly otvorila oči a pozrela markízovi priamo do tváre. Vzdychla a prevravela tak jasne, ako keby ju spánok ani trochu neomámil.

„Chcela som sa s vami pozhovárať... tak som si povedala, že počkám..." Zrak jej skĺzol po Maximovej nahej hrudi k úzkym pančuchám, ktoré tesne obopínali jeho mužnosť. Vôbec sa nenamáhal zakryť vzrušenie a Elise sa rýchlo pozrela na svoje rozhalené šaty. Zapýrila sa a rýchlo sa upravila. „Asi som zaspala."

Zložila si nohy na zem a bola by z izby celkom isto v panike ušla, ale Maxim sa ohľaduplne otočil chrbtom a priložil do kozuba ďalšie poleno.

„Prečo ste prišli?" opýtal sa jej ponad plece.

Ozvala sa tichým, veľmi plachým hláskom. „Nicholas povedal, že by ste mi možno vedeli pomôcť nájsť otca..."

Maxim sa krátko zasmial. „Nicholas je už raz taký. Zhodí zodpovednosť zo seba a oblaží ňou druhých. Nesmiete veriť všetkému, čo hovorí."

„Viem, že to bral na ľahkú váhu," vzdychla dievčina. Zopäla ruky a pokrútila hlavou. 

Čo si len o nej Maxim bude myslieť? Mala si dať väčší pozor a nezabúdať na svoje postavenie. Určite ho svojou zdanlivou vyzývavosťou odpudila. „Nemala som sem chodiť," smutne zašepkala. „Ale myslela som si, že mi pomôžete."

„Pravdupovediac..." Maxim sa na okamih odmlčal. Nechcel v nej vzbudzovať plané nádeje. „Prednedávnom som hovoril s jedným človekom a... možno sa mýlil... ale tvrdil, že videl muža, ktorý by mohol byť váš otec."

Elise vyskočila, odrazu sa jej vrátila odvaha. „Kde?"

Maxim mávol rukou a nalial si hit slabého vína. „Neviem, či by ste to mali brať veľmi vážne, Elise. Ten človek si nebol istý, či to bol naozaj váš otec."

Prebehla k nemu a Maxim sa udivene otočil, keď mu položila ruku na plece.

„Ale tá možnosť tu je, Maxim, možno to bol skutočne on."

„Rozhodne sa na to ešte opýtam..."

„Videli ho niekde tu, v Lubecku?"

Maxim si uchlipol z vína. „Ten človek vravel, že bol jedného rána v dokoch a videl tam, ako členovia Hanzy vedú z nejakej lode na breh Angličana - v reťaziach."

„ Potom by nám mohol pomôcť Nicholas..."

„Nie!" vyhlásil pevne Maxim a pozrel na Elise pohľadom, ktorý nepripúšťal námietky. „Do tohto ho nesmieme zatiahnuť."

„Prečo?" opýtala sa zmätene. „Vari mu nemôžeme dôverovať?"

Na to sa neodpovedalo ľahko. Maxim nechcel, aby sa v Elisiných očiach hanzový kapitán zmenil na zloducha.

Odložil pohár a zobral Elisine ruky do svojich. „Nicholas je môj priateľ, Elise. Ale je aj členom Hanzy... a pred ním tam patril aj jeho otec. Napriek všetkému, čo pohovorí, zákony Hanzy sú súčasťou jeho života. Ak by si mal vybrať, na ktorej strane bojovať, neviem, ako by sa rozhodol. Radšej nežeňme veci na ostrie noža, dobre? Ak sa na neho budeme priveľmi spoliehať, je možné, že to oľutujeme. Ale ak nebude nič vedieť, nebude ani v pokušení udať nás. Nechajme ho zatiaľ tak."

„A ako sa potom dozviem, či to bol naozaj môj otec?"

„Dajte mi čas, Elise. Sľubujem vám, že zistím všetko, čo sa bude dať."

Dievčina sa nežne usmiala a dala mu odpoveď, akú by ani vo sne nebol očakával. „Čudné, že som musela zájsť až tak ďaleko, aby som našla svojich milovaných."

Pozrel jej hlboko do očí, pátrajúc po skrytom význame týchto slov. „Dávate mi tým nádej?"

„Dávam vám možnosť myslieť si o tom, čo len chcete, pane," zašepkala.

Naklonil sa nad ňu a s naliehavou prosbou v hlase prehovoril. „Otvárate dvere mojej predstavivosti dokorán, madam, a pritom som už teraz len hračkou vášní. Povedzte, máte pre mňa odpoveď?"

„Ak nemám byť neustále v pokušení uspokojiť vlastnú zvedavosť," odvetila otvorene, „myslím, že manželstvo je to menšie zlo."

Na Maximových perách zaihral úsmev. Objal ju jednou rukou okolo pása, druhou ju celkom nehanebne pohladkal po zadku a pritisol si jej boky pevne k svojim. Elise zadržala dych - veľmi dobre cítila jeho vášeň, ktorú už teraz vôbec netajil. Zašepkal: „Som pripravený uspokojiť vašu zvedavosť, madam."

Bol by ju bez váhania schytil do náručia, ale Elise mu p o l o -žila dlaň na nahé prsia a tým jediným pohybom ho okamžite prebudila do skutočnosti. „Nezabúdajte, prosím, kde sme," ozvala sa prosebným hlasom. „Nebolo by odo mňa pekné, keby som sa vám teraz oddala a zahanbila Nicholasa rovno pod strechou jeho matky."

„To, čo je medzi nami, je už príliš silné, Elise," zúfalo zašepkal. „Ako môžem prestať, keď sa topím vo víre vášní?"

„Sľúbte mi to," pozrela na neho rozochvené.

Maxim jej jemne vošiel prstami do vlasov a vzal jej tvár do dlaní. Chvíľu uprene hľadel do nezmerateľných hĺbok modrých očí, potom pritisol svoje pootvorené ústa na jej pery s vášňou, ktorá jej vyrazila dych. Nikdy v živote nepocítila taký oheň, nikdy by nebola povedala, ako dokáže páliť jediný bozk. Bozkával ju divoko, žiadostivo a nežne zároveň, oslobodzoval ju od nevinných panenských snov a zasieval do jej vnútra zmyselnú rozkoš. Hladne pil z jej úst všetko, čo bola ochotná poskytnúť, a ona naozaj dávala všetko, nič si nenechávala pre seba. 

Pritisol si ju k svojmu pevnému, polonahému telu tak mocne, že sa kdesi v hĺbkach jej lona začal vzmáhať nikdy nepoznaný plameň. Hlava sa jej krútila, cítila jeho mužnosť na svojom lone a zároveň ju premáhala túžba pritisnúť sa k nemu ešte bližšie. Jej prsia bolestne volali po dotykoch tohto nádherného muža, ktorý jej svojou nahou hruďou dráždil bradavky, prikryté iba slabou látkou nočnej košele. Označkoval ju svojou vášňou ako žeravým železom, už nedokázala ani pomyslieť na to, že by mali prestať...

Nakoniec si Maxim spomenul na svoj tak trochu vynútený sľub, odtrhol sa od nej a zastal, s rozšírenými nozdrami, hotový okamžite ju znovu uchvátiť. „Bože môj, čo to tu robíme?" zastonal. Pozrel na Elise, ktorá si, odrazu plachá, zapínala košeľu. Tak rád by ju bol v jej neistote potešil! „Takýto bozk ma nemôže uspokojiť," zašepkal. „Iba čo ma rozpaľuje túžbou po väčších rozkošiach." Neochotne zaspätkoval. „ N e -môžem byť s vami sám a nepomilovať vás, madam. Radšej odíďte skôr, ako znovu stratím hlavu."

Odišla z izby ako tichý prízrak a on za ňou ešte dlho hľadel do tmy. Potom sa obrátil k ohňu. Teraz už presne vedel, čo musí zajtra urobiť. Inej cesty niet.

19.   K A P I T O L A

Už od príchodu do Lubecku prenasledovala Nicholasa zlovestná predtucha. Cítil v kostiach, že v Hanze sa deje niečo čudné, alebo, presnejšie, že ide o Karra Hilliarda a jeho nohsledov. Hilliard bol človek s obrovskou mocou a v momentálnej situácii dokázal svojimi intrigami manévrovať s celým hanzovým zväzom bez toho, že by sa mu niekto odvážil postaviť na odpor.

Ráno prišiel do domu Von Reijnovcov posol a doručil Nicholasovi pozvanie na schôdzku s Hilliardom. Kapitánovi sa to ani trochu nepáčilo. Obával sa, že náhly záujem vplyvného muža má čosi do činenia so Seymourom. Všetci veľmi dobre vedeli, ako Hilliard nenávidí anglickú kráľovnú a že by neváhal siahnuť k akýmkoľvek prostriedkom, len aby ju zničil. Nicholas preto tŕpol, že Karr Hilliard sa rozhodol pre svoje ciele zverbovať práve Maxima Seymoura. Ak by markíz takúto ponuku odmietol, hrozilo by mu vypovedanie z krajiny, možno dokonca priamo do rúk kráľovnej. Ak by súhlasil, nepochybne by v prípade prezradeného sprisahania poslúžil obidvom stranám ako obetný baránok. Ani jedna z možností nesľubovala Maximovi nič dobré, a keďže sa zdalo, že sám je voči nebezpečenstvu slepý, čo pre neho mohol urobiť jeho priateľ?

Keď Nicholas s ťažkým srdcom vchádzal do radnice, slnko už na oblohe pokročilo k poludniu. Vybehol po schodoch ku komnatám, na ktoré si z času na čas robil nárok Karr Hilliard. Plášť odovzdal zavalitému mužovi menom Gustave, ktorý, ako to všetci v Hanze vedeli, robil Hilliardovi osobného sluhu. Vystrel sa a vošiel do miestnosti.

„Guten Morgen, Kapitán," pozdravil Karr Hilliard svojho hosťa a dokonca mu vyšiel naproti. Bol to urastený, veľmi korpulentný muž s hojdavým krokom námorníka. Vlasy mal dlhé, riedke a mastné, len o čosi svetlejšie ako hnedé kožené čižmy, ktoré mal na nohách. Spod prečnievajúcich obŕv podozrievavo hľadeli na svet vodnaté sivé oči a vačky pod nimi svedčili o drsnom živote. Niektorí síce o Hilíiardovej sile pochybovali, ale Nicholas ho už raz videl pri potýčke s dvoma námorníkmi, ktorí mu odmietli poslušnosť. Vtedy im zdrapil hlavy do mäsitých láb a treskol ich dohromady s takou silou, že len málo chýbalo a bolo by po nich.

„Guten Morgen, Herr Hilliard," zdvorilo odzdravil Nicholas.

 Na hrubých perách staršieho muža sa rozlial úsmev a odhalil rad krivých, škvrnitých zubov. „Som rád, že ste prišli tak rýchlo."

„Vyzeralo to, že máte naponáhlo."

„Áno, mám tu čosi, o čom sa chcem s vami pozhovárať." Karr Hilliard sa odknísal ku kozubu a jednou rukou zdvihol pariaci sa kotlík. „Dáte si čaj, Kapitáni"

„Samozrejme, mein Herr." Kapitán s vďačným úklonom prijal ponuku na osvieženie. Uchlipol si z príjemného nápoja a sponad šálky pozrel na Hilliarda. Nie,  tomuto mužovi určite nie je nič dlžný.

Hilliard sa znovu usadil v kresle a zopäl si ruky na objemnom bruchu. Nicholasa už nejaký čas poznal a hoci o ňom nemal dôvod pochybovať, jeho nonšalantný prístup ho popudzoval. Zdalo sa, že ním jeho povesť vôbec neotriasla. V duchu sa zasmial. Nie je veru múdre nedbať na svojich nadriadených. „Čo viete o markízovi Bradburym?" opýtal sa náhle.

„Momentálne nikto taký neexistuje." Nicholas si upil z čaju a chvíľu ho nerušene vychutnával. „Tento titul jeho nositeľovi odňali, mein Herr. Až doteraz ho nikomu neudelili. Nuž, anglická koruna je v týchto veciach naozaj veľmi pomalá."

„ Nehrajme sa tu na slovíčka, Nicholas," zavrčal zatiaľ dobromyseľne Hilliard. „Veľmi dobre viete, že hovorím o Maximovi Seymourovi. Myslím, že je vaším priateľom."

„Ach tak, o toho vám ide," Nicholas si znovu nalial do šálky čaj a už vopred sa maškrtné oblizol. „No áno, priatelili sme sa, chodieval som na jeho panstvo a on zas cestúval na mojej lodi. Vypili sme spolu veru nejednu času piva."

„Takže to nie vy ste ho priviedli do Nemecka?"

„Ale áno, náhodou sem prišiel práve na mojej lodi. Viete, nechcelo sa mu veľmi znášať milé pozornôstky kráľovského kata."

Hilliard pokýval hlavou a prešiel k dôležitejším veciam. „Počul som, že ho obvinili zo zrady."

„Ja, mein Herr." Nicholas si trochu pofúkal čaj. „Obvinili ho, že sa spriahol so škótskou kráľovnou Máriou a že zabil kráľovského  agenta."

„A tiež sa hovorí, že sa mu podarilo utiecť pred celým plukom kráľovských stráží, práve keď ho viedli do Toweru." Z tónu Hilliardovho hlasu bolo zrejmé, že tejto časti povedačiek veľmi neverí.

Nicholas sa iba pousmial. „Ja."

„Takže je to bojovník?"

Kapitán pomaly prikývol. „Aj tak sa dá povedať." Znova si s pôžitkom usrkol zo šálky a pokračoval. „Ale nie je to ten známy typ frajera, čo nemá čo robiť a vyvoláva súboje, kde sa len dá. To, čo vie o boji, sa naučil v skutočných bitkách, takže svojho protivníka posiela k zemi vždy čo najrýchlejšie." Nicholas pokrčil plecami. „Nuž, keby ho to bolo ťahalo na more, mohol by konkurovať aj samotnému Drakovi."

Z Hilliardovho hrdla sa vydral ston. „Ach jaj, koho to tu vlastne máme? Suchozemského dandyho?" Zamyslene sklonil hlavu a prižmúril sivé oči. Nič nové sa síce od Nicholasa nedozvedel, ale aj tak to stačilo. Rozhodol sa ísť priamo na vec. „A aký vzťah má vlastne Seymour k tej svojej Alžbete?"

Teraz musel byť Nicholas mimoriadne opatrný. Nenáhlivo sa napil čaju, odložil šálku bokom a zopäl ruky. „Ťažko povedať," začal pomaly a zahľadel sa Hilliardovi pevne do očí. „Poviem vám, čo o tom viem. Priateľstvo Maxima Seymoura nie je hocijaké priateľstvo. Naopak, za niekoho, koho nazýva priateľom, by aj umrel, ale nie ako blázon. Nepochybujem, že v takom prípade by so sebou na druhý svet zobral mnohých. Ako nepriateľa by som ho rešpektoval, ako priateľa si ho z celého srdca vážim. Ale na druhej strane... ak takéhoto človeka niekto veľmi raní... ak mu vezme majetky, postavenie, česť, dôstojnosť... ktovie, čo by sa mohlo stať. Už uvažoval o tom, že vstúpi do služieb Williama Múdreho. Ako dôstojník by mal výborný príjem. A môžete dať hlavu na to, že by si ho zaslúžil."

Do Hilliardových očí sa vkradol pohľad obchodníka, čo zaňuchal príležitosť. „Myslíte, že by sa nám dal najať ako žoldnier?"

„Sám by mi to určite navrhol," odvetil Nicholas. „Má síce nejaké peniaze... investície, na ktoré mu Anglicko nemôže siahnuť, ale rýchlo sa míňajú. No som presvedčený, že v hĺbke srdca túži po návrate domov, a ak by Alžbeta padla, určite by sa tam vrátil."

Maxim vybehol na najvyššie poschodie domu, berúc schody po troch. Zastavil sa až pred Elisinými dverami, zložil si klobúk a rukavice a jemne zaklopal. Zvnútra sa ozvala zdvorilá žiadosť, či by nemohol ešte chvíľku počkať, a až o malý okamih sa dvere otvorili a zastala v nich Elise. Mala už oblečené dlhé šaty tmavomodrej farby a usilovala sa zapnúť si manžetu. Markíz prešiel obdivným pohľadom po celej jej štíhlej postave a dievča sa spokojne zapýrilo.

„Si taká nádherná, si ako slnce, čo pozlacuje tento zamrznutý kraj svojím teplom a žiarou," vyriekol galantne Maxim a hlboko sa jej uklonil.

Šaty boli skutočne prekrásne. Ozdôb na nich bolo síce poskromne, ale Elise v nich aj tak pôsobila priam kráľovský. 

Naberané rukávy zdobila zamatová tmavomodrá stuha a hodvábne volány, ktoré na svetle menili farbu od temnej až po striebristú. Pri zápästiach sa rukávy náhle zužovali a končili sa priliehavými manžetami. Živôtik vystavoval na obdiv Elisin útly driek a pod ním sa skveli nadýchané sukne z lesklého materiálu. Golierik mala vzadu trochu zdvihnutý a na hlavu si nasadila pikantnú podperenú čiapočku, ktorá vynikajúco dopĺňala jej  ryšavé, dovysoka vyčesané kučery.

„No konečne!" vydýchla si Elise, keď sa jej podarilo zapnúť neposlušný gombík. Radostne sa zavrtela, aby dopriala Maximovi pohľad na nové šaty, vyhupla sa na špičky a na líce mu vtisla letmý bozk. „Och, Maxim, cítim sa dnes ráno plná života!"

„Pravdaže, láska moja," prikývol a nežnejú objal. „Myslíš, že to necítim, keď ťa objímam?"

Veselo sa zasmiala, no odrazu zvážnela a pozrela mu do očí. „Madam Von Reijnová mi povedala, že ma dnes vezmeš na prechádzku, ale vraj si jej nespomínal, kam pôjdeme. Vari si zistil niečo o mojom otcovi? Pôjdeme sa pozhovárať s niekým, kto má o ňom informácie?"

Maxim sa potichu zasmial. „Zdá sa ti také nemožné, srdiečko, že by som chcel jednoducho stráviť s tebou nejaký čas osamote? Ešte sme síce nestáli pred oltárom, ale si už moja snúbenica a budúca nevesta. Chcem byť s tebou a vedieť, že si moja."

Bez slova sa usmiala, ale jej oči mu nadšene odpovedali.

„No inak máš pravdu," pokračoval so šibalsky prižmúrenými viečkami, „zariadil som, aby si sa mohla stretnúť so Sheffieldom Thomasom. Je to Angličan, ktorý bol tu zhruba v tom čase, keď uniesli tvojho otca. Pozhováraš sa s ním a sama usúdiš, či je pravdepodobné,   že ho videl.   Vyzdvihnem ho neskôr, ale teraz už musíme ísť. Chcem s tebou stráviť celé popoludnie."

„Ale kam pôjdeme?" zvedavo sa vypytovalo dievča.

Maxim zopäl ruky za jej chrbtom a položartom - polovážne sa na ňu zahľadel. „Čo by si povedala na to, keby som ťa zobral niekam, kde budeš musieť urobiť jedno rozhodnutie?"

„Ale aké rozhodnutie?" Elise už od zvedavosti ani nedýchala.

„To sa onedlho dozvieš, krásavica." Sklonil hlavu a nenáhlivo si vychutnával sladkosť jej úst. Bozk ich obidvoch rozpálil a bol by určite viedol aj k ďalším nežnostiam, ale Maxim si s ľútosťou spomenul na nedostatok času a zamrmlal: „Ak neprestaneme, zamknem dvere a už ti nič nepomôže."

Pohladkala ho chrbtom ruky po líci a šibalsky žmurkla. „Určite by som neprotestovala, pane. Už sa nemôžem dočkať svadobného dňa a hlavne svadobnej noci."

„Bude to skutočne zázračný deň i noc," zašepkal jej do uška. „Ale dnes, hoci fúka vietor, od ktorého ti určite rozkošné očervenie noštek, dnes sa spolu zabavíme! Vezmi si šál, drahá moja, a poďme preč, lebo sa neovládnem."

Pomohol jej do kožušinou lemovaného plášťa, ktorý získala ešte na mori, a odviedol ju dolu schodmi. Keď takto kráčali bok po boku, Elise pocítila dosial nepoznanú hrdosť, že môže byť vedľa tohto muža. Ešte aj v nedbalom oblečení bol príťažlivý, o tom sa nedalo pochybovať, ale dnes ráno sa starostlivo vyobliekal. Zamatová vesta a naberané nohavice z rovnakej látky, tmavočervený kabát, okolo vysokého goliera bohato lemovaný zlatými niťami, z neho robili dokonalého džentlmena. Celý odev bol obrúbený kožušinou a v nádhere ani trochu nezaostával za Nicholasovou garderóbou.

Pri dverách sa s nimi srdečne rozlúčila Therese, no nezabudla im trochu ustarostené pripomenúť, aby sa v meste nestratili.

Napriek jej milote však Maxim cítil, odkiaľ pramenia jej skutočné starosti. Vzal jej vráskavé ruky do svojich a úprimne pozrel do svetlobelasých očí tejto dobrej ženy. „Nemusíte sa obávať, Frau Von Reijnová. Nezabúdame na Nicholasa."

Pomaly prikývla, ako keby už dávno porozumela, o čo tu ide. Rezignovane zopla ruky a dlho sa za nimi melancholicky pozerala.

Kone už boli osedlané a Maxim pomohol Elise nastúpiť do sedla. Potom sa vyšvihol na Eddyho a žrebec s kobylou sa pustili do drobného poklusu, čo sa len tak ozýval na dlažobných kameňoch.

Bol mrazivý, svieži deň, jeden z pekných dní tejto veternej zimy a Elise sa čoskoro začervenali líca. Netrvalo dlho a zastali pred skromne vyzerajúcim kostolom. Maxim zosadol z koňa. Naznačil Elise, aby na neho počkala, a vošiel dovnútra. Vrátil sa za krátku chvíľu a zastal pred Elise s klobúkom v ruke, váhavo ako mladík, čo má prehovoriť pár slov so svojou prvou  láskou.

„Elise..." začal a jej meno mu splynulo z pier ako roztúžený šepot vánku. Potom zmĺkol, nenachádzal slová.

„Čo sa deje, Maxim?" opýtala sa ho nežne, povzbudivo a jej zbožňujúci pohľad mu konečne dodal odvahy.

„Minulú noc... som sa ťa opýtal, či mi dáš odpoveď... a na moju nekonečnú radosť si povedala áno." V rukách stískal klobúk a reč sa mu opäť zadrhla v hrdle. „Elise... rád by som sa ťa opýtal, či si to myslela vážne... lebo vnútri čaká kňaz, ktorý súhlasil s tým, že nás hneď teraz zosobáši... ak budeš, pravdaže, chcieť."

Pozerala sa naňho a nemohla veriť vlastným očiam. Vždy býval predsa taký silný, mužný, sebaistý, nikdy by nebola predpokladala, že sa v ňom skrýva toľká neistota, hlavne keď mu už predsa dala odpoveď. Možno ich manželstvo pre neho predsa len znamená viac, ako si predtým myslela.

Odpovedala mu žiarivým úsmevom a položila mu ruky na plecia. Maxim ju zdvihol zo sedla a postavil na zem. Rozbehli sa do kostola, držiac sa za ruky ako dve nezbedné deti. V predsieni sa Elise nahlas zasmiala a vďačne nastavila pery Maximovmu horúcemu bozku. Vošli do sparťansky zariadenej kaplnky a pokľakli pred oltárom. Začal sa obrad. Okolo Elise sa uzatvoril jej vlastný svet - ich svet! Nevnímala takmer žiadne slová, zvuky, nič, čo nebolo súčasťou ich dvoch, no o to lepšie si uvedomovala nedefinovateľné puto, ktoré sa medzi nimi uzatváralo, a hlavne prítomnosť muža, čo kľačal po jej boku. Navzájom si prisahali večnú lásku a práve vtedy ju Maxim chytil za ruku a stisol jej ju ako na tiché potvrdenie posvätného sľubu. Fascinovane pozorovala hru svalov, šliach a kostí na bronzovom chrbte jeho ruky, ktorý zdobili zlatisté, vo svetle sviečok žiariace chĺpky. Pozrela na svoju ruku - v jeho dlani vyzerala taká biela a nepatrná. V duchu mu prisľúbila nekonečnú dôveru.

Keď podpisovali svadobnú zmluvu, Elise hľadela na Maxima a usilovala sa precítiť každým pórom svojho tela, každým kútom svojej mysle, že odteraz je jeho ženou. Náhle sa jej to zazdalo až neuveriteľné - veď ešte nie tak dávno bola presvedčená, že ho nenávidí.

„Ak sa niekedy vrátim do Anglicka," pošepla Maximovi, „budem sa musieť pozhovárať s kráľovnou. Zrejme sa nevyzná v ľuďoch, keď ťa uznala vinným zo všetkých zločinov, ktoré ti pripísali."

Nikdy predtým tak jasne nevyjadrila, ako veľmi mu verí a aké nádeje vkladá do ich spoločnej budúcnosti. Maxim si v duchu vzdychol. Možno bolo od neho sebecké, pripútať si ju k sebe za takýchto nepriaznivých okolností, ale nemohol riskovať, že ju stratí. Vášnivé dvorenie hanzového kapitána mu iba pomohlo naplno si uvedomiť hĺbku svojej túžby po Elise. „Len mi tak zišlo na um, čo by ti kráľovná asi odpovedala. Pravdepodobne by si myslela, že si voči chybám svojho manžela celkom slepá."

„Tak potom jej to budem musieť vysvetliť!" zaťala sa Elise. „Môj otec jej slúžil viac ako oddane. Vari by nebolo od nej správne vypočuť dcéru svojho verného poddaného?"

S úsmevom pokrčil plecami a nežne svoju manželku objal. „Ale áno, máš pravdu, láska moja. Ak jej to vôbec niekto niekedy vysvetlí, budeš to práve ty."

Zahľadeli sa jeden druhému do očí s vrúcnosťou, ktorá ich opäť načisto odrezala od okolitého sveta. Ani si nevšimli, keď vzal mních zo stola svadobnú zmluvu a osušil atrament na ich podpisoch. Maxim sa sklonil a pritisol pery na jej ústa ako pečať na zmluvu, ktorá mala trvať naveky.

Pred kostolom ich privítal svieži vetrík a lúče zimného slnka. Maxim vyložil svoju ženu do sedla a dôkladne ju zababušil do kožušinovej  prikrývky.

„Poznám tu neďaleko hostinec, kde by sme sa mohli najesť," ústa mu rozvlnil šibalský úškrn, „a stráviť trochu času osamote."

Elise sa začervenala a usmiala - srdce jej bilo novým vzrušením a slov sa jej nedostávalo. Zdalo sa jej, že v Lubecku si nebudú môcť nájsť jeden pre druhého ani chvíľu, ale Maxim napokon všetko zariadil. V duchu mu za to poďakovala.

Hostinec, do ktorého ju priviedol, bol neveľký, ale čistý a útulný. Maxim požiadal hostinského o izbu a ten, prekvapený bohatým odevom neznámych hostí, poprosil o dovolenie pripraviť pre nich vhodné ubytovanie. Slúžka začala medzitým nosiť jedlo na stôl, ktorý stál v kúte, ukrytý pred pohľadmi iných hostí.

„Na naše manželstvo," zašepkal Maxim a zdvihol pohár.

„Kiež ho večne živí láska," pridala sa s úsmevom Elise.

„A mnoho detí," dodal nesmelo on.

Vypili víno s pohľadmi upretými jeden na druhého a prípitok zakončili dlhým bozkom. 

Maxim vzdychol. „Už sa neviem dočkať, kedy sa naozaj staneš mojou ženou."

„Už len chvíľu," vydýchlo dievča s rumencom na lícach.

„Každá minúta sa mi zdá ako celý rok, lady, ťažko mi je vyčkávať."

„Lady?" začudovala sa Elise.

„Áno," prikývol Maxim a stisol jej ruku. „Lady Elise Seymourová, a ak sa mi niekedy podarí získať svoj titul naspäť, tá najkrajšia markíza z Bradbury, aká kedy žila. A dovtedy -moja  láska."

„Práve ten posledný titul sa mi páči najviac, lord Seymour, chcem byť vždy tvojou láskou...," skusmo na neho vzhliadla, „muž môj." Vpila sa očami do jeho príťažlivej tváre. „Keď ma tak surovo uniesli z Anglicka, nikdy by som sa nebola nazdala, že idem v ústrety šťastiu."

„A keď si na mňa vyliala to vedro ľadovej vody," nedal sa Maxim, „nebol by som si veru pomyslel, že budem nebesiam ďakovať za to, že mi priviedli teba, a nie Arabellu. V to ráno som síce pocítil mimoriadnu túžbu položiť ruku na tvoj nahý zadoček, drahá moja, ale nepoháňala ma ľúbostná vášeň, skôr pomstychtivosť."

„Z mojej strany to bola len spravodlivá odplata, pane," podpichla ho Elise. „Tvoj plán na únos Arabelly nebol veľmi galantný."

„Chvalabohu, Prozreteľnosť mi v tú noc poriadne zamiešala karty."

„Keď si len pomyslím, že som ťa kedysi nenávidela," povzdychla Elise.

„A čo si o mne myslíte teraz, krásna deva?"

„Myslím, pane, že vás mám veľmi rada."

„Rada?" Maxim pochybovačné prižmúril oči. „Mne sa zdá, že v očiach ti čítam oveľa viac. Aké ďalšie vášne skrývaš, drahá moja? Že by som sa presvedčil?"

Šikovne jej vkĺzol rukou pod plášť a sukňu, no ďaleko sa nedostal a vyčítavo na ňu pozrel. „Ako mnoho iných mužov, ani ja nedokážem pochopiť, ako ďaleko je žena ochotná zájsť pri ochrane tých častí, ktoré oku i ruke môžu poskytnúť toľko blaha. Sedím tu ako roztúžený novomanžel, a keď sa chcem pokúsiť o nevinnú zábavku, zistím, že moja mladá žena sa stráca v hore spodničiek."

Elise sa pohniezdila a so smiechom karhavo pokrútila hlavou. Kvôli upätému korzetu mu dokonca nemohla k ramenu pritisnúť ani prsia. „Hádam by si si mal radšej nechať túžby pre manželské lôžko a nezahrávať sa so mnou na verejnosti, čo ty na to, drahý?"

„Ešte sa máš mnoho čo učiť, dievčatko," brnkol jej Maxim prstom po nose. „Posteľ je síce príjemné miesto, ale sú aj iné, ktoré sú pre rozkoš ako stvorené. Napríklad..." sklonil sa a letmo ju pobozkal na čelo, „... napríklad si viem veľmi dobre predstaviť, ako sa milujeme pod rozkonáreným stromom a v tvojich božských očiach sa odráža nebo."

„Vaše lordstvo," pousmiala sa Elise záhadne, „vaše pozornosti mi budú rovnako milé, či už budeme v zámku alebo v šírom poli. A pokiaľ ide o to, či ťa mám viac než len rada, drahý, tak hádaš správne. Zamilovala som sa do teba tak, že ak ma niekedy opustíš, naskutku mi pukne srdce."

S vážnym výrazom jej pobozkal ruku. „Neboj sa, láska moja. To sa nikdy nestane."

Dvere do hostinca sa roztvorili dokorán, dnu zavial ľadový vietor a na dlážke zadupotali ťažké čižmy. Maxim vykukol z ich úkrytu a to, čo uvidel, ho vôbec nepotešilo.

„Ahá, tak tu si!" zahrmel Nicholas a Elise sa pri zvuku jeho hlasu takmer zadusila hitom vína. Nič síce nevidela, lebo bola ku kapitánovi a jeho ľuďom obrátená chrbtom, ale s hrôzou pozrela na manžela, ktorý potichu zaklial.

„Ako nás našiel?" zašepkala.

„Neviem," zasyčal Maxim cez zaťaté zuby.

Nicholas si vyzliekol plášť, zhodil klobúk a rukavice a všetko zavesil na vešiak v stene. „Prechádzal som okolo hostinca a čo nevidím? Tá potvora Eddy sa vzpiera paholkovi, čo ho ťahá do stajne. Tak som si povedal, že sa k tebe pridám, aby si nebol taký osamotený..."

V tej chvíli by bola Elise najradšej zaliezla pod stôl. Za celý svet sa nemohla prinútiť zdvihnúť zrak a pozrieť Nicholasovi do očí. Keď sa jej to nakoniec podarilo, stretla sa v kapitánovej tvári s takou nevôľou, že to okamžite oľutovala.

„Vyzerá to, že vlastne ani nie si až taký osamelý, priateľu," trpko prehodil Nicholas.

„Nepridáš sa k nám?" zdvorilo ho pozval Maxim.

Nicholas zachmúrene prikývol. Ticho, ktoré nastalo, by bolo svojou váhou prelomilo aj pevný dubový stôl. Toto veru nebola najvhodnejšia chvíľa oznamovať kapitánovi novinu o manželstve a Maxim to dobre vedel. Napriek tomu pozbieral všetku výrečnosť a bol by sa pustil do vysvetľovania, nebyť Elisinho varovného pokrútenia hlavou. A naozaj - keď sa lepšie poobzeral, zbadal, ako sa k vedľajšiemu stolu usádza aspoň pol tucta Nicholasových mužov. Maxim nebol zbabelec ani zoči-voči presile, ale napriek tomu by si v prípade škriepky nemohol byť istý, či by dokázal zaručiť bezpečnosť svojej nevesty.

Chlapi z nich ani na okamih nespúšťali oči a Nicholas sa cítil na koni. „Vysvetlil by si mi láskavo, prečo tu sedíš s Elise?"

„Veď je to jasné, nie?" mávol rukou Maxim. „Prišli sme si niečo  zajesť."

„Ale, čo nepovieš? A čo malo nasledovať potom? Posteľ?"

Maxim sa oprel o drevený chrbát lavice a oči sa mu nebezpečne zaleskli. „Práve si surovo urazil dámu, priateľ môj, a hoci ťa chápem, takéto reči strpieť nemôžem. Dnes som zavolal Elise na prechádzku ja a ja ju musím aj brániť." Vtom pod stolom pocítil dotyk Elisinej črievičky a jej oči ho zúfalo prosili, aby nechal celú vec radšej na nej. Podvolil sa. „Moje úmysly sú nanajvýš čestné a varujem ťa, ber ohľad na Elisinu povesť. Náš spor si môžeme vyriešiť aj v súkromí."

„Dámu odvediem domov ja," vyštekol Nicholas. „A ty... priateľu," zdôraznil toto oslovenie, „kiež stihneš prísť včas na schôdzku s Karrom Hilliardom a kiež je Boh milostivý tvojej temnej duši."

„Karr Hilliard?" Maxim pozrel spýtavo na kapitána.

„Požiadal ma, aby som ťa za ním poslal," chladne oznámil Nicholas. „Ak ťa nezabije on," začal a pokračoval bez ohľadu na Elisin šokovaný výdych, „možno sa o to pokúsim ja."

 Hodil rukou smerom k strážam. „Ich pomoc pri tom naozaj nepotrebujem."

„Bol by si taký láskavý a oznámil mi, kedy sa stretneme? Nerád by som prišiel neskoro," spýtal sa takmer ľahostajne Maxim.

„Ak prežiješ stretnutie s Hilliardom, môžeme sa stretnúť zajtra ráno..."

„Prečo až zajtra? Nemôžeme si to vybaviť dnes večer?"

„Večer mám schôdzu v kontore," odvrkol Nicholas. „Inak by som ťa samozrejme nenechal čakať."

„A o koľkej mám byť u Karra Hilliarda?"

„Okolo štvrtej."

Maxim si pošúchal bradu. „Dnes večer som sa mal stretnúť s jedným človekom. Možno by mi povedal niečo o Elisinom otcovi. Nemohla by sa tá schôdzka s Hilliardom odložiť?"

„Hilliard na nikoho nečaká. Buď prídeš presne, alebo ti unikne príležitosť - nech už je, aká chce."

Druhý muž len rezignovane vzdychol. „A kde sa to mám s ním stretnúť?"

„V Hilliardovom sklade neďaleko dokov." Nicholas vytiahol z vrecka kus papiera, na ktorý narýchlo načrtol plánik. „Tu ťa bude čakať."

Maxim si prezrel mapku a vzal si zo stola rukavice. „No, mám akurát čas odviesť dámu domov."

Nicholas vyskočil. „Ty ju domov odprevádzať nebudeš!"

Hoci Elise pri každom kapitánovom slove čoraz viac bledla, Maxim sa len pousmial. „Obávam sa, že budeš musieť prikázať strážam, aby ma zastavili. Ja som sem dámu priviedol a ja ju aj odvediem!"

Napriek zlosti, ktorá v ňom len tak vrela, sa Nicholas rozhodol zdržať ďalších scén. Maxim na odchode vtisol hostinskému do ruky niekoľko mincí a pošepol mu pár slov po nemecky. Keď vyšli von, rýchlym krokom sa pobral k stajni.

„Musíme sa poponáhľať," zamrmlal a položil Elise ruku okolo pliec. „U Hilliarda musím byť načas."

„Bude to nebezpečné, Maxim." Prosebné mu pozrela do očí. „Možno ťa zabijú. Musíš tam ísť?"

„Nemám inú možnosť, láska moja. Ver mi, že som si našu svadobnú noc predstavoval inak, ale zdá sa, že osud nám nie je naklonený. Keby išlo o niekoho iného, ostal by som s tebou, ale takto ťa musím iba poprosiť o trpezlivosť."

A Boha o pomoc, povzdychol si v duchu, keď už cválali k Nicholasovmu domu. Zo srdca dúfal, že na skutočné naplnenie ich vzťahu nebude musieť pridlho čakať.

20.    K A P I T O L A

Maxim zastal a v tme, ktorá ho obklopovala, sa pokúsil preskúmať zrakom okolie. Už o niekoľko krokov sa začínalo schodisko, ktoré ho zavedie do nebezpečenstva. Strmo sa vinulo do ťažko odhadnuteľnej výšky. Oprel sa o stenu a zhlboka sa nadýchol. Má sa postaviť zoči-voči neobmedzenému vládcovi hanzového zväzu. Proti Hilliardovi a jeho brutálnym metódam sa síce v samotnej Hanze občas dvíhal odpor, ale členovia zväzu boli natoľko zaujatí vlastnými škriepkami, že ho v podstate neboli schopní z jeho postu odvolať. Ani tento rok sa im to zrejme na jarnom zasadnutí Diét nepodarí.

Nedalo sa nič robiť. Maxim si pridržal pri boku meč, aby nezvonil, a vybehol na schody. Keď odprevadil Elise do domu Von Reijnovcov, obliekol si jednoduchšie šaty a v očakávaní najhoršieho si zobral aj zbraň. Na schôdzku sa vybral pevne rozhodnutý v prípade boja zobrať so sebou na druhý svet čo najviac protivníkov - hoci predstava smrti sa mu po svadbe s milovanou vôbec nepozdávala.

Ľahkým krokom vybehol až na tretie poschodie a obrátil sa k jediným dverám, ktoré viedli nevedno kam. No skôr, než sa stihol dotknúť kľučky, roztvorili sa a zastal v nich zavalitý, svalnatý muž.

„Čo si prajete?" opýtal sa jemným, takmer až zoženšteným hlasom, s ktorým zvláštne kontrastovala jeho medvedia postava.

„Maxim Seymour k vašim službám. Myslím, že Herr Hilliard ma očakáva." Vytiahol z vrecka pečať a podal ju strážcovi. Ten na ňu pozrel a z očí sa mu vytratila predchádzajúca zvedavosť. Namiesto nej mužov pohľad prezrádzal utajovanú úctu.

„Ja som Gustave... hm... osobný pisár Herr Hilliarda." Odmlka bola takmer nepostrehnuteľná, ale aj tak bolo jasné, že funkcie a povinnosti tohto muža sa zrejme neobmedzujú iba na písanie. „Vstúpte."

 Maxim si zložil rukavice a premeral si Gustavove šľachovité ruky, na prvý pohľad ruky zabijaka.

„Smiem vám odložiť plášť?"

Ignorujúc zdvorilú otázku, Maxim si plášť prevesil cez ruku, a keď sa Gustave začal mračiť, krátko svoje počínanie vysvetlil: „Vezmem si ho so sebou. Cestou sem som trochu prechladol a možno sa budem potrebovať ohriať."

„Poviem pánovi, že ste prišli," vyhlásil Gustave a vytratil sa.

Izba, v ktorej sa Maxim ocitol sám, bola prostá, no zaprataná hŕbami dokumentov, ktoré sa vŕšili na dlhej komode. Papiere boli síce v zdanlivom neporiadku, ale, ako markíz správne odhadol, keby na ne niekto siahol, domáci by si to ihneď všimli.

Do miestnosti znovu vstúpil Gustave a pokynul Maximovi, aby ho nasledoval vedľa. „Mein Herr si praje, aby ste na neho počkali tu." Maxim prikývol a uvelebil sa v čalúnenom kresle. Sluha odišiel a markíz čakal, kedy sa v zámke ozve hrkotanie kľúča, ale márne. Takmer si s úľavou vydýchol, no veľmi dobre si uvedomoval, že by to bolo priskoro.

Oprel sa teda v kresle ešte pohodlnejšie a spod privretých viečok si poprezeral túto izbu. Bola pravým opakom predchádzajúcej - dokonale uprataná a ozdobená drahými pamiatkami z ciest po svete, ktoré jej majiteľ vykonal. Svedčila o veľkom bohatstve, ktoré dozaista predčilo majetok mnohých korunovaných hláv.

Prešlo niekoľko minút a dvere sa takmer nehlučne otvorili. Vstúpil sám veľký Karr Hilliard.

„Ach, lord Seymour! Milé od vás, že ste prišli."

Maxim zdvorilo vstal a opätoval pozdrav s miernym úklonom hlavy. „Milé od vás, že ste ma zavolali, Herr Hilliard."

Hilliardovo obrovské mäsité telo sa roztriaslo potláčaným smiechom. „Nevedel som, či si na mňa ešte pamätáte."

„Ako by som mohol zabudnúť? Veď vy ste pán celej Hanzy, nie je tak?" usmial sa Maxim naoko zdvorilo.

„Preháňate, lord Seymour. V Anglicku by ste ma nazvali obyčajným sedliakom." Počkal, či markíz nezačne protestovať, ale keď sa ten k ničomu nemal, sklamane pokračoval. „Som iba služobník hanzového zväzu."

Maxim pokrútil hlavou a konečne trochu povzbudil Hilliardovu márnomyseľnosť. 

„Ak služobník, tak potom taký, čo si získal obrovskú úctu."

„Nuž áno," pripustil ochotne Hilliard. „Som jedným z úspešnejších delegátov nášho Diét."

„O tomto vyhlásení by sa neopovážil pochybovať naozaj nikto," odvetil Maxim, presne rozoznávajúc nepatrný rozdiel, čo delí pravdu od urážky.

Hilliard sa polichotené zasmial a ukázal Maximovi, aby sa posadil na svoje miesto. Sám prešiel cez miestnosť k akémusi drevom obloženému výklenku, ktorý bol vstavaný na mieste, kde by inak bolo okno. Keďže bol zvonku vystavený chladu a od teplej izby izolovaný naolejovaným plátnom, slúžil ako vhodná chladiareň na nápoje.

Najvyšší pán hanzového zväzu (aspoň sám sa za takého považoval) sa vrátil k stolu s osrieneným pohárom speneného piva a podal ho hosťovi. „Dáte si so mnou chladivého moku, Herr  Seymour?"

„Rád, Herr Hilliard. Ďakujem." Maxim prijal podávaný nápoj a schuti si odpil dlhý dúšok.

„Dnes ráno bol u mňa kapitán Von Reijn," začal Hilliard rozprávať, zatiaľ čo ukladal svoje masívne telo do pevného kresla. Otvoril ústa ako vypasený kapor, napil sa z pohára a pokračoval. „Povedal mi, že by ste sa chceli dať najať ako... žoldnier?"

Maxim nenáhlivo prikývol. „Už som o tom uvažoval."

Druhý muž ho chvíľu pozoroval, ako keby sa snažil odhadnúť, aká inteligencia sa za tou peknou tvárou môže skrývať. „Máte aj nejaké konkrétne plány?"

„ H m , " pousmial sa markíz, „a čo ak áno?"

Hilliard sa zasmial, až sa mu laloky pod bradou roztriasli ako moriakovi. „Nedajte sa prosiť, Herr Seymour. Ak na vás takto nalieham, zrejme mám na to dôvod. Zaujímalo by ma, ktorej krajine by ste boli ochotný predať svoje služby."

„Na to nie je ťažké prísť. Samozrejme tej, ktorá by mi ponúkla najťažší mešec."

„Nicholas mi spomínal, že ste v núdzi."

Maxim posmešne skrivil pery. „Ešte nie som žobrák, môžem si dovoliť ísť na vec pomaly."

Aha, povedal si v duchu Hilliard, už sme blízko. Keď sa takto uráža, asi bude k chudobe bližšie, než je ochotný priznať.

 „A čo ak by mal niekto o vaše služby záujem a ponúkol by vám dosť zlata? Vypočuli by ste si ho?"

„Samozrejme, nie som predsa blázon," odvetil vážne Maxim.

„A záležalo by vám na tom, ktorá krajina by si vás najala... alebo proti ktorej by ste museli bojovať?"

Maxim sa uškrnul. „Ak vám už môj priateľ Nicholas nepovedal o mne všetko, potom vás budem musieť s istými vecami oboznámiť sám, Herr Hilliard. Som človek bez vlasti a všetko, k čomu som bol pripútaný vernosťou, je preč. Dnes už slúžim iba sám sebe."

Vodnaté oči sa prefíkane zúžili. Nazrieť tak do vnútra tohto neobyčajného muža! „A čo Alžbeta?" opýtal sa Hilliard. „Máte voči nej nejaké záväzky?"

Pekne krojené Maximove pery skrivil úškľabok. „Jej ruka ma obrala o titul, panstvá, o celý majetok." Jednotlivé slová zo seba vyrážal jedovato, až zneli ako údery biča. „Posúďte sám - mám jej byť prečo verný?"

„Na vašom mieste by som ani nebol."

„Máte pravdu."

Hilliard prešiel dlhým, špinavým nechtom po obrube svojho pohára. Markízova odpoveď znela úprimne a vzhľadom na jeho neutešené majetkové pomery bolo naozaj možné, že kráľovnej by sa dokázal pomstiť. „Položím vám priamu otázku, Herr Seymour. Chceli by ste sa vrátiť do Anglicka, ktorému by vládla kráľovná Mária?"

„Ak by mi vrátila titul a majetky," opatrne odvetil markíz.

Hilliard sa naklonil dopredu a prevŕtal hosťa zvedavým pohľadom. „Nenapadlo vám niekedy, že by ste mohli pomôcť kráľovnej Márii utiecť z väzenia?"

Odpoveďou mu bol trpký smiech. „A akým zázrakom by som to asi dokázal? Som len sám - čo zmôžem?"

„Môžete si byť istý, Herr Seymour, že by ste neboli sám. V Anglicku máme svojich ľudí a tí by vám pomohli. Ale niektorí sú toho názoru, že by bolo jednoduchšie najprv zabiť Alžbetu."

„Čo mi to tu vlastne navrhujete?" ostro sa opýtal Maxim. „Aby som pomohol utiecť Márii, alebo aby som zabil kráľovnú?"

Hilliard uhol očami a zdalo sa, že nad otázkou vážne rozmýšľa. Po chvíli sa sťažka zdvihol z kresla a podišiel k stene, ktorú celkom zakrývala knižnica, plná tých najrozličnejších zväzkov. Zastal, pozrel pred seba, potom sa obrátil a s pohľadom, v ktorom sa miešala chamtivosť s akousi čudesnou chtivosťou, pokynul markízovi: „Poďte sem. Chcem vám čosi ukázať."

Stlačil neviditeľný mechanizmus a na Maximovo veľké prekvapenie sa knižnica nehlučne odsunula. Za ňou sa ukázali dvere. Maxim sa pobral za domácim pánom do temnej úzkej chodby, ktorú len kde-tu osvetľovali lampáše. O chvíľu sa priestor rozšíril.

Zlovestná budova skladiska sa ťahala kamsi do hĺbok zabudnutia a celá bola zaprataná nekonečnými hŕbami drevených škatúľ, balov a sudov. V tme sa pomaly pohybovali svetelné body - všade boli ozbrojené stráže.

Hilliard stál mlčky, čakal, kým si Maxim uvedomí obrovské rozmery tohto miesta. Napokon prehovoril a v očiach mu žiarila pýcha. „Pred sebou vidíte čosi, za čo by sa dali kúpiť mnohí králi, mnohé kráľovstvá. Niektoré sme už kúpili." Ukázal na druhú stranu. „Sú tu korenia, čaj a hodváb z Číny. Tam zas gobelíny, koberce a kandizované datle, nakúpené od emirov, bejov a sultánov, ktorí vládnu Čiernemu moru. A tamto máme najnovší tovar, kožušiny, mošus a med z Východu a pobaltských prístavov."

Obrátil sa k Maximovi a v úškrne opäť odhalil svoje krivé zuby. „Moje lode sem privážajú náklad z celého sveta a ja zas do celého sveta rozposielam tovar, ktorý je žiadaný a za ktorý sa draho platí." Tvár mu zrazu potemnela nejakou náhlou myšlienkou. „Alebo aspoň obyčajne to robím, ak ma neotravuje ten pankhart Drake. Toto je Hanza. Nič viac, iba spolok čestných kupcov, ktorí sa snažia o poctivý zisk všade, kde je to možné."

Vrátili sa do Hilliardovej izby a Maxim musel voľky-nevoľky uvažovať o tom, koľko mŕtvych padlo kvôli obrovským ziskom tohto prvého muža Hanzy.

„A teraz," vyštekol zlostne Hilliard, keď sa usádzal do kresla, „teraz ma musí otravovať tá hlupaňa Alžbeta, ktorá sa tvári, že nevie narátať do piatich, ale zo svojho paláca riadi toho chumaja Draka, aby nás okrádal." Oči pod previsnutým čelom mu blýskali od zúrivosti. „Ale nemyslite si, že ide iba o nás. Aj iní by tú pyšnú potvoru najradšej videli v prachu." Zaklonil sa v kresle akoby od únavy a zmenil tón hlasu na nariekavé kvílenie. „Viete, koľkokrát sa mi vyhrážali? Už sa ani neopovážim osobne kontrolovať svoj majetok v Stilliards v Londýne, lebo by ma chytili a posadili do väzenia za vymyslené prečiny. Alžbeta nemá vo svojom čiernom srdci ani trochu zmyslu pre  spravodlivosť."

Maxim sa nad Hilliardovými sťažnosťami v duchu iba zasmial. Položil ruku na svoj meč a pozrel hostiteľovi do očí. „Ak sa obávate Alžbetiných úskokov, prečo vo svojej prítomnosti trpíte ozbrojeného Angličana? Nemáte žiadne podozrenie? Možno ma poslala práve ona."

Hilliard sa oprel lakťami o kreslo, spojil brušká hrubých prstov a usmial sa. „Trochu ma upokojuje to, že ste na jej rozkaz takmer prišli o život. No napriek tomu, lord Seymour, som opatrný." Ukázal rukou na stenu za markízovým chrbtom. „Obrátili by ste sa, prosím?"

Maxim sa obzrel. Obrovský obraz v zdobenom ráme, ktorý visel za ním, sa trochu posunul nabok a za n í m v stene zíval otvor. Spomenul si na miestnôstku, v ktorej Gustave držal mapy.

„Gustave má medzi kolenami poriadnu kušu a mieri vám na chrbát, odkedy ste tu. Keby ste sa boli pokúsili vytasiť zbraň, vaši priatelia by vás už nikdy nevideli." Zadumane pokýval hlavou. „Rieka odnáša všetko do mora dosť rýchlo, dokonca aj v zime."

„A Gustave je, samozrejme, váš verný sluha," poznamenal Maxim.

„Slovo pomocník je hádam výstižnejšie. Dovolil som mu likvidovať mojich protivníkov. Dozaista to chápete."

„Vaša opatrnosť je známa široko-ďaleko, Herr Hilliard," prikývol Maxim a znovu sa oprel v kresle. „Ale na moju otázku ste ešte neodpovedali. O čo pôjde - o vraždu alebo únos?"

„Čo bude výhodnejšie," zasmial sa pod fúzy Hilliard. „Ale podľa mňa je to úplne jasné. Ak by sa Márii aj podarilo utiecť z väzenia, nemohla by nastúpiť na trón skôr, ako by sa vysporiadala s tou druhou a s jej pätolizačmi. Takže Alžbetina smrť by nám prišla naozaj vhod."

Maxim si len pohŕdavo odfrkol. „No pravdaže, a len čo vstúpim na pozemky kráľovninho zámku, chytia ma a odvedú do Toweru, kde na mňa už dosť dávno čaká kat. Prepáčte, Herr Hilliard. Radšej si hlavu nechám, ako by som mal o ňu prísť na kláte. Mŕtvemu je zlato nanič."

Hilliard pokýval hlavou a ďalšiu otázku sformuloval nadmieru opatrne. „A čo keby vám niekto pomohol vstúpiť do zámku tak, aby vás nikto nevidel?"

„Ak máte v zámku takého človeka, načo ešte potrebujete mňa? Zabiť kráľovnú môže aj on a potom bez stopy zmiznúť."

Hilliard si smutne vzdychol. „Ach jaj, to je práve ten problém. Dvorná dáma nedokáže dobre narábať mečom."

„To nie, ale mohla by použiť jed." Maxim sa naklonil smerom k prvému mužovi Hanzy. „Ale no tak, nebudte smiešny, Hilliard. Ak máte niekoho až tak blízko pri kráľovnej, potom je už celá vec akoby hotová. Mňa nepotrebujete."

„Kiežby to bolo také jednoduché," znechutene pokrútil hlavou Hilliard. „Tá dáma je kráľovnej verná. Ak sa dostanete dnu, nesmie mať ani potuchy o tom, čo zamýšľate."

„Prečo by ma potom vôbec vpúšťala do kráľovniných komnát?" Markíz sa zamračil. Hilliardove plány vyzerali prinajmenšom čudne. „Prečo by mi dôverovala natoľko, že by ma vpustila dnu?"

„Je to len taká chudera..."

„Opakujem: prečo by ma mala vpustiť dnu?" naliehal Maxim.

Mohutné plecia staršieho muža sa sťažka pohli. „Už starne a má dosť naivné predstavy o láske..."

„No a čo?"

Po prvýkrát v živote si Hilliard uvedomil, že stojí pred mužom, ktorého vôľa nie je o nič slabšia ako jeho. Napriek svojej neodškriepiteľnej moci sa nemohol ubrániť túžbe uniknúť týmto očiam, ktoré ho prevŕtavali ako dva zelené nebožiece. Nakoniec vzdychol a mávol rukou. „Tá stará potvora má milenca..."

„Ach tak!" Markíz sa pousmial. „A určite by si nemyslela, že jej milenec by bol schopný takého podlého činu. Ale povedzte mi - prečo nezaplatíte za vraždu kráľovnej rovno jej milencovi?"

Hilliard si takmer odpľul. „Ten chlap má do istej miery svoju cenu, ale srdce nosí v nohaviciach. Spokojne by zabil, keby mu nič nehrozilo, ale takto..."

„Takže je to zbabelec," drzo doložil Maxim.

Hilliard nezáväzne pokýval hlavou, ale neprotestoval.

Markíz sa rozhodol riskovať a trochu starého nafúkanca podpichnúť. „Nemec by mal mať viac guráže."

„Nemec by ju aj mal! Ale toto je len také roztrasené anglické nedochôdča." Vystrčil spodnú peru na znak toho, ako veľmi svojím agentom pohŕda.

Ale Maxim ho nemienil nechať na pokoji. „A vy sa na neho neopovážite pritlačiť, aby ste neprišli o prístup ku kráľovnej. Možno mu dokonca ustupujete."

Z Hilliardovho hrdla sa vydral ston. „Áno, urobil som to, hoci ma to stálo celý majetok v zlate. Tuším sa ani nikdy nedozviem, čo všetko som stratil..."

Maxim si uchlipol z piva. „Nuž, k zlatu sa človek nedostane tak ľahko. Len blázon by ho pustil z ruky."

Hilliard si užialene tľapol dlaňou po čele. „Bolo moje... alebo takmer moje, ale ten sukin syn sa mi vyhrážal, že sa s tou ženskou rozíde, tak som musel splniť, čo chcel. Iné mi neostávalo."

„Zrejme ho potrebujete, aby bola tá dáma pre vás použiteľná," povedal Maxim, „ale mám taký pocit, že jeho smrť by vás len potešila."

Hilliard sa zaškeril a rukami naznačil pohyb, ako keby vykrúcal krk kohútovi. „Keby som mohol," zasyčal, „urobím to sám."

Jeho návštevníkovi tento pohyb pripomenul, ako ľahko by sa mohol medzi tými mäsitými labami ocitnúť jeho vlastný krk, ale teraz už zaváhať nemohol. „Povedzte mi, Herr Hilliard. Máte naozaj konkrétny plán, ako zabiť kráľovnú? Alebo je to len váš sen, ktorý sa nikdy nesplní?"

Sivé oči starého kupca sa zahmlili zlosťou - v Angličanovom hlase zachytil stopy posmechu. „Len sa nebojte, Herr Seymour, mám svoje plány a tie sa aj uskutočnia. Ak mi neposlúžite vy, urobí to niekto iný."

„A akú odmenu mi ponúknete?"

Hilliard sa len chmúrne usmial. „Nuž akú, vaše pozemky, panstvá, váš majetok. Nestačí to?"

Maxim vycedil z pohára posledné kvapky piva a vstal. Zobral si plášť a pozrel na Hilliarda. „Ale stačí - ak mi to dokážete zaručiť."

„Zabite tú tudorovskú suku, osloboďte Máriu Stuartovú a všetko bude vaše."

„Budem samozrejme potrebovať menšiu sumu, aby som prežil, kým sa dostanem do Anglicka," usmial sa sebavedome Maxim. „Môžete to brať ako malý prejav svojej dôvery."

Hilliard sa odknísal z miestnosti, a keď sa vrátil, niesol železom okovanú truhličku. Maxim ju spoznal - menšiu mal doma aj Nicholas a nazýval ju testament. Vládca Hanzy si vybral z kabáta

kľúč, truhlicu odomkol a vytiahol z nej mešec, ktorý hodil hosťovi. Potom odtlačil svoju pečať do voskovej tabuľky a tú tiež podal Maximovi. „Toto vám v Anglicku pomôže získať pomoc, aj keď iba málokto u vás nepočul o markízovi Bradburym."

„Váš človek sa so mnou teda skontaktuje? Alebo ho mám vyhľadať  sám?"

„Krátko po vašom príchode sa vám ozve."

Maxim pokročil k dverám, tam zastal a obrátil sa naspäť k Hilliardovi. „Ak by sa Nicholas pýtal, o čom sme sa zhovárali, ocenil by som, keby ste mu nič neprezradili. Rád sa považuje za odborníka na moju povahu. Nechcem, aby sa o našej dohode dozvedel."

„Nepoviem mu ani slovo."

Maxim krátko kývol hostiteľovi na rozlúčku a odišiel. Pred domom si s úľavou vydýchol - za spoločnosťou Karra Hilliarda a jeho Gustáva žialiť naozaj nebude.

21.   K A P I T O L A

Slnko sa pomaly skláňalo k západu, klesalo, mizlo, až po ňom ostali iba zvyšky červenej žiary, ktorá oproti horizontu zdôrazňovala siluety vysokých kostolných veží a špicatých striech domov. Dokonca aj vetry ako keby sa unavili a dopriali mestu pokojný súmrak. Nebo tmavlo, prišla noc a začal padať jemný, sypký sneh. Mráz vytváral na oknách fantastické ornamenty.

Aj Elise sledovala jeho majstrovské počínanie, aspoň sa tak zdalo, pretože sa pozerala von malým okienkom vo svojej izbe. Ale jej pohľad sa upieral skôr na ulicu. Utrápené vzdychla. Nicholasove reči o Hilliardovi v nej zanechali strach z muža, ktorého nikdy nevidela. Ak ten zloduch zabije Maxima - nepochybovala, že by toho bol schopný - z jej života sa razom vytratí všetka radosť. A ak sa aj Maxim šťastne vráti, ešte stále je tu tvrdohlavý Nicholas. Dosiaľ sa jej nepodarilo oznámiť mu, že sa vydala, pretože po návrate domov sa jej jednoducho vyhýbal.

Znovu sa zahľadela von. Okenice trieskali pod nápormi vetra, zdalo sa, že otriasajú samotnými základmi domu. Odrazu však začula iný zvuk. Na streche zaznel čudný hrmot a hneď potom čosi s rachotom spadlo na dlažbu. Elise vyskočila a rozbehla sa dole do haly. Tam sedeli Therese a Katarína a pokojne vyšívali gobelíny. Zároveň s Elise do veľkej miestnosti vstúpil aj Justín.

„Tuším zas vietor zrazil zo strechy škridlu, Taňte Therese," poznamenal.

Therese starostlivo vpichla ihlu do plátna. „Ten hluk musel úbohú Elise na smrť vyľakať. Zajtra tam vylezieš, Justín, a všetky ostatné poriadne upevní?." Mladík poslušne prikývol.

Therese sa spokojne pustila opäť do vyšívania a Justín pristúpil k Elise, ktorá stála pri prednom okne a zúfalo hľadela do čoraz hustejšej tmy.

„Nemusíte sa tak báť o Nicholasa, Elise," potešil ju Justín. „Pozná toto mesto rovnako dobre ako svoju vlastnú loď."

Hoci sa mládencovi nepodarilo uhádnuť pravý dôvod jej obáv, vďačne sa na neho usmiala. Justin sa naklonil bližšie k oknu a pošúchal ho, aby lepšie dovidel na tieň, ktorý sa znenazdajky vylúpol z temnoty a nadobudol podobu muža v plášti.

„Aha ho! Tuším dostaneme hosťa, ktorý sa sem statočne prebojoval nepriateľskými živlami." Pozrel na Elise, ktorej sa v očiach blysla nádej a ľútostivo pokrútil hlavou. „Je to cudzí človek, Elise."

„Otvor dvere, Justin," nabádala chlapca Therese, „lebo ten úbožiak načisto zmrzne."

Justin sa vrhol k dverám a otvoril ich práve vo chvíli, keď sa neznámy chystal zaklopať. Najprv na mladíka prekvapene vytreštil oči, potom si zložil z hlavy zasneženú kapucňu a zakoktal.

„V-v-volám sa S-Sheffield Thomas, pane," začal namáhavo cez zmrznuté pery. 

„P-priŠiel som sa p-pozhovárať so slečnou Elise Radbornovou o jednej dôležitej veci. Lord Seymour mi poslal odkaz, že musí niečo súrne vybaviť s Hilliardom. Tak som si povedal, že asi príde potom, ale neprišiel, tak reku, pozriem sa, či už nie je tu."

„Lord Seymour tu teraz nie je, ale je tu slečna Radbornová. Môžem vás pozvať dnu, aby ste sa trochu ohriali, kým ju zavolám?" Muž vďačne prikývol a vošiel dnu. Justin mu pomohol vyzliecť plášť a uviedol ho do malej predsiene, kde v kozube blkotal oheň. „Počkajte tu, prosím, hneď oznámim slečne Radbornovej, že ste prišli."

 Sheffield si vytiahol z kabáta vreckovku a utrel si červený nos. O niekoľko minút začul kroky a pozrel sa zaslzenými očami na dvere. Približovala sa k nim štíhla, graciózna postava, ktorá v ňom vyvolávala predstavu nadzemskej krásy. Rýchlo si utrel aj oči a na svoje veľké prekvapenie zistil, že sen je skutočný.

„Dobrý človeče," pousmial sa Justin popod fúzy, keď zbadal Sheffieldov obdivný pohľad. „Smiem vás zoznámiť so slečnou Elise Radbornovou?"

Starnúci holohlavý muž sa namáhavo, ale o to úprimnejšie uklonil. „Veľmi ma teší, slečna. Naozaj veľmi."

„Máte pre mňa nejaké informácie?" opýtala sa ho Elise zdvorilo.

Jej hlas, hoci napätý a rozochvený, v Sheffieldovi prebudil predstavu miesta neďaleko jeho domu v Anglicku, krásneho zákutia, kde úzky potôčik milo zurčal po kamennom dne svojho riečiska. „Áno, slečna," odvetil zasnene. „Lord Seymour ma požiadal, aby som vám porozprával o čomsi, čo som videl pred niekoľkými mesiacmi. Ale jeho lordstvo tu zrejme nie je."

„Zdržal sa," zamrmlala Elise. Na jednej strane sa tešila, že sa možno konečne niečo dozvie o otcovi, na druhej strane ju však priveľmi kvárili obavy o Maxima a nemohla ich len tak odohnať.

Justin zatvoril dvere a ponúkol Sheffieldovi stoličku. „Slečna Radbornová ma požiadala, aby som tu zostal ako svedok. Nemáte proti tomu nič?"

„Kdeže." Sheffield si sadol, posunul sa trochu bližšie k ohňu a začal rozprávať. „Som anglický kupec. Pred časom som priplával so svojou loďou do Brém a išiel som ešte ďalej do Norimbergu a Lipska. Obchodoval som tam. Potom ma Karr Hilliard zavolal sem do Lubecku. Prijal som jeho pozvanie a vybral som sa sem s loďou plnou toho najvzácnejšieho tovaru. Bol som presvedčený, že sa obojstranne výhodne dohodneme. Ale beda, moja loď zhorela do tla ešte v ten večer, keď som z nej vyložil zopár vzoriek, čo som chcel Hilliardovi ukázať." Mrzuto si povzdychol. „Stratil som kapitána a tucet námorníkov, ktorí mali loď strážiť. Nič z nej neostalo. A ani jediný kúsok zo všetkých tých fajnovostí, čo viezla, more nevyplavilo. Vyzeralo to, ako keby mi ju boli ukradli briganti a potom namiesto nej spálili nejakú prázdnu škrupinu."

Sheffield sa očividne zatúlal do svojich vlastných myšlienok. Otočil sa k ohňu, zadumane sa doň zahľadel a vystrel ruky nad plamene. „Na druhé ráno sa zvyšok posádky preberal z takej opice, akú som veru u nich ešte nevidel. V pití sa pritom tým chlapom vyrovnal málokto. Ale keď som sa išiel sťažovať k starostovi, mal odrazu toľko výhovoriek, že sa mi zatočila hlava. Tvrdil, že tú vec už skúmal, ale že zatiaľ niet po mojej lodi a mojich chlapoch ani pamiatky." Sheffield mávol zatrpknuto rukou. „Nuž hej, odvtedy som sa viac priučil tejto reči a počul som o mnohých anglických námorníkoch, ktorí už v okovách prešli po doske na Hilliardových lodiach." Mykol plecami. „A keď sa na to niekoho opýtam, každý čuší ako nemý."

„Je mi veľmi ľúto, že sa vám tak zle povodilo, pán Thomas," súcitne sa ozvala Elise. „Ale má to niečo spoločné s mojím otcom?"

„Hej, hej," začal Sheffield, ale odrazu sa rozkašlal. Keď prestal, pozrel prosebné na Justína. „Nemali by ste niečo, čím by si mohol našinec zvlažiť hrdlo? Ten vietor ma celkom znivočil."

„Ale samozrejme." Justín podišiel k skrinke, čo stála pri stene, a na veľké prekvapenie hosťa z nej vybral čajník a tri poháre. Nalial Sheffieldovi do polovice pohára čaju a zvyšok štedro doplnil z fľaše, ktorá tiež čakala v skrinke.

„Ach!" vzdychol blažené premrznutý hosť a poriadne si z ponúkaného nápoja upil. „Toto je to pravé pre moje hrdlo." Znovu si uchlipol a pokračoval v rozprávaní o čosi uvoľnenejším jazykom. „Pred pár mesiacmi som si povedal - čo tak sledovať trochu Hilliardove lode, či z nich nevykladajú nejaký môj tovar? A veru som to aj urobil. Raz som sa tak motal v prístave a zbadal som čosi zvláštne. Najprv som si myslel, že ide o jedného z mojich vlastných ľudí."

Elise chlipkala čaj a snažila sa nemyslieť na to, ako Maxim vyjednáva s človekom, ako je Hilliard.

„Hilliardova loď Grau Falke akurát priplávala zo Stilliards v Londýne," pokračoval Sheffield. „Pozoroval som ju z bezpečnej vzdialenosti a uvidel som, ako z nej vyvádzajú muža spútaného ťažkými reťazami."

„A bol to Angličan?" spýtala sa Elise.

„Áno, slečna."

„Ako to viete?" vstúpil do rozhovoru Justín.

 „O čosi neskôr som sedel v pivárni a spoznal som jedného z tých chlapov, čo ho viedli. Kúpil som mu pár pív a vytiahol som z neho, že v Stilliards chytili nejakého Angličana, vraj špióna. A že ho sem nikto nepríde hľadať, lebo nikto v Anglicku si ani nevšimne, že zmizol. Tak."

Elise sa napäto vystrela. „ Č o ste si všimli na tom spútanom mužovi? Bol vysoký? Chudý? Mal tmavé vlasy? Pravidelnú tvár?" Sheffield na každú z otázok prikývol a dievčina sa od vzrušenia začervenala. „Povedzte, nemal náhodou na prste veľký zlatý prsteň s ónyxom?"

Starší muž sa zamyslel a po chvíli pokrútil hlavou. „O tom nič neviem, slečna. Ruky mal síce zviazané vpredu, ale žiadny prsteň som nevidel." Ľútostivo pozrel na Elise, ktorej nádeje hneď viditeľne opadli. Prsteň by jej bol nad všetky pochybnosti dosvedčil, že išlo o jej otca, ale takto ktovie, kto to bol?

„Taký prsteň by mu boli určite vzali," podotkol Justin.

„Veru tak," prikývol Sheffield horlivo, len aby v tých nádherných zafírových očiach opäť zasvitla nádej.

„Ak je môj otec naozaj tu... a ak je ešte nažive..." Elise hovorila pomaly, ako keby sa musela predierať cez hmlu zúfalstva, „potom môže byť jedine v nejakom dúpäti, čo patrí Hanze."

„Možno by nám m o h o l pomôcť Nicholas," navrhol Justin.

Dievča zvraštilo obočie. Maxim ju varoval, aby sa do veci nepokúšala zatiahnuť Nicholasa. „Viac mi neviete povedať, pán Thomas?"

„Nie, slečna," smutne zavrtel hlavou Sheffield. Naozaj jej len veľmi nerád spôsoboval žiaľ. „Kiežby som vám mohol dať do plachiet lepší vietor, nie len takýto úbohý vánok."

„Nech je, aký chce, budem ho nasledovať hoci aj na koniec sveta." Elise sa vystrela a pozrela mužovi rovno do očí. „Ale čo ma tam čaká? Už som ho hľadala takmer všade, a nič. No rozhodne ste ma potešili, pán Thomas, vliali ste mi do srdca aspoň trochu úfnosti." Vkĺzla rukou do záhybu šiat, a keď ju vytiahla, zaleskol sa jej v dlani sovereign. Sheffield nechápavo zdvihol obočie. „Vezmite si to, " vystrela k nemu ruku. „Maličkosť za t o , že ste sa v takýto hrozný večer odvážili vyjsť von."

„Ale kdeže, slečna. Zahanbujete ma. Nebolo by správne, keby som prijal od dcéry za správy o otcovi jediný halier. Veď som vám aj tak nepovedal veľa. A za odmenu mi bolo dopriate počúvať sladkú reč vlasti a ten najkrajší hlások, odkedy umrela moja dobrá žena. Prajem vám dobrú noc, slečna a pane. Musím už ísť."

Justin odprevadil Sheffielda ku dverám, a keď sa vrátil, našiel Elise uprene pozerať do ohňa. Chvíľu ju sledoval, ako si hryzie spodnú peru a nervózne si mädlí ruky. Priam fyzicky cítil jej vnútorný nepokoj.

„Na čo myslíte, Elise?" ticho sa spýtal. Obľúbil si túto milú dievčinu a rád by ju bol videl šťastnú.

Elise zdvihla zrak a pozrela mu do tváre. Po prvýkrát od svojho príchodu zahliadla za maskou nespútanej veselosti citlivé srdce mladého muža. Potriasla hlavou a nasilu sa zasmiala. „Viete, Justin, žena si niekedy musí nechať svoje myšlienky pre seba."

Prikývol a pristúpil ku kozubu, ponorený do vlastných úvah. „Ach, Pane Bože," povzdychol si v duchu, „už zase starý Karr Hilliard. Ten človek je naozaj schopný všetkého. Vraždy, zlodejstvá, pirátstvo. Odkiaľ berie právo zlorečiť Francisovi Drakovi? To, čo si Drake vydobyl na mori v bitkách, získal Hilliard zradou a podlými útokmi od chrbta." Justin už dávno odhalil pravú podstatu všemocného pána Hanzy a odkedy si uvedomil, že spravodlivosť súdov je na tohto darebáka prikrátka, sníval už len o jednom. Vraziť mu nôž hlboko do čierneho srdca a vychutnať jeho predsmrtný strach.

Elise zahnala vír myšlienok, čo ju ťahal až na dno zúfalstva, a pozrela na Justina. Stál pri kozube zadumaný, nevšímavý k okoliu. Tvár mu zvážnela, postava akoby zmužnela. Kam sa podel ten večne rozšantený chlapec? Teraz, zrejme o tom ani sám nevediac, vyzeral celkom ako dospelý chlap.

Na perách mu znenazdania zaihral spokojný úsmev a Elise si spomenula, ako Justin spozornel, keď Sheffield Thomas spomenul Hilliarda. Napadla jej zvláštna myšlienka. Tento mladík mohol svojich starších príbuzných ľahko oklamať zdaním ľahkomyseľnosti a získať tak voľnosť. Ktovie, kade sa túlal, čím sa v skutočnosti zapodieval? O Hanze a hlavne o Hilliardovi toho vedel pozoruhodne veľa - rozhodne viac, ako bolo u ľudí jeho veku bežné.

No ešte skôr, ako mohla Elise svoje myšlienky sformulovať do otázky, začal hovoriť sám Justin. „Prečo si myslíte, že Maxim išiel za Karrom Hilliardom? Chce sa ho povypytovať na vášho otca?"

Dievča iba smutne potriaslo hlavu. „Neviem. Možno. Nepovedal mi, po čo tam ide, a ani som sa ho na to nepýtala."

Justin sklonil hlavu, akoby na ospravedlnenie. „Prepáčte mi, Elise, nechcel som byť indiskrétny." Po chvíli mlčania však znovu začal hovoriť na rovnakú tému, hoci tento krát to znelo, ako keby iba nahlas vyslovoval svoje myšlienky. „Len mi tak prišlo na um, že Hilliard svoj čas a priazeň venuje iba tým, ktorí by mu mohli byť dajako na osoh. Ale čo by asi tak mohol získať od Maxima?"

„Zrejme veľmi málo," opatrne odvetila Elise. „Maxim si vôbec nemôže robiť nárok na svoj majetok. Vlastne je takmer bez peňazí a nemá ani žiadne záväzky - okrem úmyslu získať naspäť stratenú česť."

„A Hilliard si ho dal napriek tomu zavolať. To sa na neho nepodobá. Určite by to neurobil iba preto, aby markízovi odpovedal na otázky ohľadne vášho otca."

Ach tak! Elise sa v duchu naježila. Chce tento bezočivý holobriadok vari naznačiť, že Maxim je s Hilliardom dajako spriahnutý? Bude ho musieť poriadne uzemniť. „Vy by ste o tom možno niečo vedeli, pán Justin. Zdá sa, že Karra Hilliarda veľmi dobre poznáte. Tak povedzte, prečo sa chcel asi zhovárať s Maximom?"

Mladík sa usadil na stoličku oproti Elise a zamyslene zopäl ruky. Chvíľu na ňu uprene pozeral, až potom ponúkol odpoveď. „Hilliard už dávno vykrikuje, že Drake mu zajíma lode a že pod ochranou ho drží sama Alžbeta. A teraz k sebe Hilliard pozýva Angličana? Je to síce len bývalý lord, ale kráľovský dvor pozná ako vlastnú dlaň. Pýtam sa vás, Elise, čo by ste si o takomto stretnutí mysleli vy?"

Dievčina urazene zdvihla hlavu a s ťažko ovládaným hnevom sa opýtala: „Odkiaľ tak dobre poznáte Karra Hilliarda, Justin? Musíte s ním byť veľmi zadobre, nemám pravdu?"

Justin sa len chmúrne pousmial. Od prvých okamihov sa mu táto mladá žena páčila, ale zároveň cítil, že medzi ňou a markízom sa čosi deje. Jej slová to len potvrdili. Ale kto je vlastne lord Seymour? Obvinili ho predsa zo zrady - možno je schopný vykonať omnoho strašnejšie veci, ako si môže on alebo aj Elise predstaviť. Mávol rukou. „Karra Hilliarda poznám , pretože ho už zopár rokov pozorujem. Určité okolnosti ho spájajú aj so smrťou môjho otca. Som presvedčený, že ho zabil buď on sám, alebo jeho nohsled Gustave."

Elisina odmeranosť trochu opadla. „Takže chápete moje obavy."

„Obávam sa, že až príliš dobre." Mladík sklonil hlavu a v srdci opäť pocítil žiaľ za otcom, s ktorým išla ruka v ruke túžba po pomste. „Hilliardovi sú živí Angličania zväčša nanič. Nech už chce Maxim čokoľvek, kráča po tenkom ľade."

„Myslíte, že by už mohol byť mŕtvy?" vykríkla Elise, zabúdajúc na všetku diskrétnosť.

„Môjho otca našli mŕtveho vo vínnom sude," chmúrne zamrmlal Justin. „A ak si Sheffield Thomas nedá pozor, môže sa veľmi ľahko ocitnúť v podobnom položení. Ktohovie, čo čaká Maxima?"

„Prestaňte!" zúfalo zvolalo dievča. „Vari vás teší, že sa trasiem od strachu?"

„Prepáčte mi, Elise. Odpusťte," sklonil hlavu Justin. „Nechcel som byť krutý."

„Čo mám robiť?" vzlykla a vyhla sa mladíkovi, ktorý ju chcel súcitne objať. „Nicholas povedal, že dnes večer sa koná stretnutie Hanzy. Hilliard sa na ňom chce určite zúčastniť, takže s Maximom už určite skončil."

Justin zvesil natiahnutú ruku a ublížené sa utiahol k ohňu. Treba uznať, povedal si, že ten Maxim má odvahu, ale čo v skutočnosti zamýšľa? Nicholas o ňom síce narozprával celé romány, ale inak tu o ňom nikto nevedel vôbec nič. Pocítil osteň žiarlivosti - to dievča mu tak slepo verí! No odrazu sa mu hlavou prehnala iná myšlienka. Hilliard často zvykol zvolať kontor bez zjavného dôvodu, len preto, aby uspokojil svoju pýchu. Rád sa považoval za mocného vladára a členovia Hanzy boli pre neho len poddanými. 

Niekedy sa na týchto stretnutiach chvastal svojimi plánmi, ale tak prefíkane, že nikto ani netušil, čo skutočne zamýšľa. Dokonca si občas vyžiadal tichý súhlas miestnych pánov s niektorým zo svojich zločinných zámerov, ale pod pláštikom zdanlivo nevinných obchodov. Ak sa aj neskôr niekto ozval proti spáchanému zlu, Hilliard sa mohol brániť, že konal iba z vôle Hanzy. Dnes večer možno na stretnutí prednesie nejakú výhovorku, prečo najal do svojich služieb Angličana.

Justin sa Elise krátko uklonil. „Pôjdete so mnou, Elise? Musím ísť na chvíľu von."

„Ale kam pôjdete?" vyzvedala. Nikto so zdravým rozumom by sa do takéhoto počasia neodvážil, ak by nešlo o niečo vrcholne dôležité.

Justin zastal a chvíľu uvažoval, akú odpoveď jej má dať. Nemohol jej povedať, že chce vniknúť na kontor, alebo že by rád odhalil skryté Maximove zámery. A tak sa len záhadne pousmial a odvetil podobne ako prednedávnom ona jemu. „Sú veci," dôležito sa pousmial, „ktoré by muž žene radšej nemal hovoriť."

Keď odišiel do svojho dočasného príbytku, Elise sa tiež odbehla obliecť. Letela po schodisku so sukňami v hrsti a brala schody po troch bez ohľadu na etiketu. Ak správne vycítila Justinove úmysly, jeho výprava nemala poslúžiť Maximovmu dobru. Možno mu chce dokonca ublížiť! Justin jej manželovi očividne nedôveroval, nech už mal k tomu akúkoľvek príčinu. Musela ho sledovať a zistiť, čo má za lubom. Vedela, že v Maximovej spálni sa nachádza truhlica plná Justinových starých šiat a išla celkom naisto. Najprv si vyzliekla všetky dámske časti oblečenia. Prsia si stiahla pruhom látky tak, aby čo najmenej vyčnievali, natiahla si voľnú košeľu a na ňu si prehodila vlnenú tuniku. Pomocou dvoch vrstiev hrubých pančúch a jedných širokých nohavíc skryla ženské obliny  svojich bokov.

Vlasy si zviazala šnúrkou, nastrkala ich pod koženú čiapku a pevne si ju prichytila pod bradou. Na nohy si obula vlastné obnosené kožené čižmy a navyše si ich ešte kvôli teplu vypchala vlnenými handrami.

Z vedľajšej izby sa ozval škripot dverí - čo sa deje? Nech už sa dnu zakrádal ktokoľvek, Maxim to nebol. Nemal najmenší dôvod vchádzať do vlastných miestností ako zlodej.

Prikradla sa ku dverám, ktoré viedli vedľa, čo najopatrnejšie ich pootvorila a škárou nakukla dnu. Vyrazilo jej dych. V miestnosti stál starec s dlhými sivými vlasmi, vytŕčajúcimi spod klobúka. No keď sa obrátil a položil na stôl sviečku, zbadala, že je to zamaskovaný Justin. Na tvári mal dokonca nalepené bokombrady, bradu a fúzy. Hornú peru mal skrútenú akoby v neustálom úškľabku. Pohyboval sa presne tak, ako by to robil unavený starec.

Z drevenej truhličky - testamentu - vytiahol za šnúrku bronzovo sfarbenú pečať, strčil si ju do vrecka, okolo pliec si so širokým rozmachom prehodil vlnený plášť a vyšiel von.

Ani Elise však nezaháľala. Z Justinovej truhlice schmatla krátky kabát a pobrala sa za ním. Po špičkách zbehla na druhé poschodie, prešla polovicu chodby a odrazu v úľaku zastala - doľahol k nej blížiaci sa zvuk hlasov. Z Theresinej izby vyšla Katarína a prešla do vlastných komnát. Elise si vydýchla a vykukla spoza zábradlia práve včas, aby ešte zahliadla Justína, ako vychádza prednými dverami z domu.

Potichu vybehla za ním. Na ulici sa však zháčila - kadiaľ teraz? Našťastie však prestal fúkať vietor a Justinove stopy v snehu boli ešte viditeľné. Vybrala sa povedľa nich. V Alsatii a v Stilliards sa podučila, ako sa nenápadne zakrádať ulicami. Bežala ako nočný duch, ktorý loví duše pocestných, ostražito sa pritískala k múrom domov a pod brány, len aby ju nik neuvidel. No Justin si udržiaval náskok. Nakoniec sa jej ho podarilo zazrieť - obzeral sa okolo seba a rýchlo vkĺzol do ďalšej aleje. Elise zastala a pomaly narátala do piatich, potom sa pustila za ním.

Naháňačka trvala dlho. Dievča nemalo ani potuchy, do akých končín sa dostávajú, sledovala jedine Justina, lebo ak by jej bol zmizol z očí, bola by v tmavom meste stratená.

A naozaj, keď vyšla z aleje, jej zlá predtucha sa ukázala správna. Justinove stopy sa v snehu pred ňou náhle končili. V panike sa vrátila a začala hľadať miesto, kam by bol mohol mladík zabočiť. No zdalo sa, že sa jednoducho vyparil.

Odrazu jej od strachu takmer zastalo srdce. Do aleje vstúpili tri temné postavy a odrezali jej ústupovú cestu. Automaticky zaspätkovala medzi stromy, keď jej akási ruka zapchala ústa a niekto neznámy ju vtiahol do úplnej tmy. Metala sa, usilovala sa vyslobodiť a vtom jej pri uchu zasyčal známy hlas: „Buďte ticho! Je to nebezpečné!"

Bol to Justin. Elise sa prestala triasť a dívala sa, ako traja neznámi muži kráčajú k nim. Viedol ich človek impozantnej postavy, v prepychovom odeve, už na pohľad navyknutý na absolútnu poslušnosť. Okolo štíhleho pása mal ovinutý plášť z jahňacej kože a na opasku mu visel meč. Golier mu vzadu siahal až do polovice hlavy a vpredu sa jeho snehobiele konce roztvárali nad tmavou tunikou. Aj klobúk so sponou z drahých kameňov ho iste stál nemálo peňazí. Na nohách mal objemné nohavice, nastrkané do vysokých kožených čižiem.

Elise mu poriadne nevidela do tváre, ale zdalo sa jej, že má dlhé tmavé fúzy a na jednom líci výraznú jazvu.

Muž chvíľu načúval, potom znovu vykročil. Približoval sa k nim a čižmy mu na snehu ostro škrípali. Keď napokon zastal len niekoľko metrov od nich, Elise zadržala dych. Stál tam dlho, podozrievavo sa obzeral okolo seba a úbohá dievčina sa takmer zadusila, kým sa opäť pohol. Obišiel aj so svojimi dvoma kumpánmi celú alej a vrátil sa na jej začiatok. Justin aj Elise si naraz vydýchli.

„To sú ľudia z Novgorodu," pošepky oznámil Justin. „Vraj ich je teraz v meste veľa. Ja sám som videl niekoľkých na kontore. Sú to ostrí chlapi a s nikým sa veľmi nebratajú. Aj Hilliard sa ich bojí. Vraj sú to bojari, ktorých kedysi Ivan vyhnal z Novgorodu, ale teraz, keď umrel, chceli by obnoviť svoju moc. Pobaltské prístavy by s nimi chceli obchodovať a boja sa, že ich niekto urazí." Kývol hlavou smerom k najvyššiemu z trojice. „Ak ten chlap nie je nejaký princ, tak neviem. Vyzerá, akoby si prebojoval cestu z Novgorodu až sem."

„Kam teraz idú?" zašepkala Elise.

„ D o sály kontom... chcú si všetko prezrieť a všetko počuť."

„A tam idete aj vy?" opýtala sa Elise.

Justin prikývol. „Chcel by som, ale nemôžem vás tu nechať samu. Nemám čas odprevádzať vás domov. Čo s vami?"

„Nemohla by som ísť s vami... alebo za vami ako doteraz?"

„Do kontoru sa sama nedostanete a ak vám dovolím sledovať ma, chytia vás ako špiónku." Justin si pošúchal čelo a mykol plecom. Kde inde by sa táto dievčinka nakoniec lepšie presvedčila o Maximových skutkoch ako práve na kontore, kde bude o nich počuť z úst samotného Hilliarda? „Zrejme mi neostáva nič iné, iba súhlasiť." Chytil ju za ruku. „Poďte."

Kráčali k obrovskej budove s veľkým vstupným schodiskom a dávali si pozor, aby zachovali bezpečný odstup od troch Novgorodčanov, ktorí išli pred nimi. Pri vstupe do budovy sa dokonca ani stráže neopovážili vysokánskeho cudzinca veľmi kontrolovať a vpustili ho dnu len s letmým pohľadom na pečať.

„Moju pečať si obyčajne prezerajú omnoho dlhšie," zavrčal kyslo Justin. Pozrel bokom na Elise. „Ak sa vás bude niekto pýtať, ste učeň od Du Volstada. Ale radšej sa dívajte na zem a do tváre si stiahnite kapucňu. Nevyzeráte veľmi ako chlapec."

Elise popudené zdvihla noštek. O preoblečeniach čosi vedela a bola by mu rada povedala, že jeho vlastná maska je síce vynikajúca, ale zároveň pôsobí nepríjemne a na iných ľudí odpudivo.

Napriek všetkému sa Justin obával, aby sa na dievča nikto priveľmi pozorne nezadíval. Jej tvár bola predsa len očividne ženská. Preto pri bráne rozohral malú scénku. So šomraním a nadávkami v huhňavej nemčine postrkoval svojho „učňa" dnu a uštedril úbohej Elise pár veľmi realistických buchnátov. Strážnik sa veselo bavil a dokonca pridal zopár pichľavých poznámok o tom, aká je tá dnešná mládež hrozná. Na Justinovu pečať takmer ani nepozrel.

Konečne boli vnútri! Elise si pošúchala chrbát a zazrela na Justína, ktorý si jej pohoršené syčanie vôbec nevšímal. Kráčal do obrovskej haly osvetlenej lampášmi a ona musela ísť za n í m . Všade sa vznášali vône pečeného mäsa, pach dymu, potu a silného piva. V dave ľudí, ktorí sa tu tlačili, sa držala čo najtesnejšie pri Justinovi a zhrbené sa šuchtala za ním ako ten najhlúpejší učeň na svete. Prítomní muži sa bavili v skupinkách, niektorí hlučne a bujaro, iní potichu. Na vyvýšenom pódiu sedeli za dlhým stolom niekoľkí páni. Hoci Elise v živote nevidela Karra Hilliarda, okamžite ho spoznala. Sedel na najväčšej stoličke a na prsiach sa mu hompáľala masívna zlatá reťaz s odznakom jeho úradu. Obďaleč stál iný, zdanlivo nezúčastnený chlap s mečom, ktorý však napriek unudenému výzoru bystro strieľal očami napravo i naľavo, pripravený zakročiť pri akejkoľvek výtržnosti.

Elise odrazu začula hlasný smiech, výkriky a mužské hlasy, ktoré zborovo čosi počítali. Nadvihla sa na špičkách a ponad plecia prítomných sa jej podarilo uzrieť zvláštny pohľad. 

V kruhu mužov sa tackal chlapec asi v jej veku. Muži držali v rukách krátke biče s množstvom remienkov a bili mladíka po chrbte, pričom nahlas počítali údery. Elise odvrátila zrak od roztrhanej a zakrvavenej košele nešťastníka. Domyslela si, že ide o nejaký rituál, ktorý má dokázať, že učeň je hoden svojho miesta v Hanze, a modlila sa, aby nedošlo aj na ňu.

No vzápätí si uvedomila, že Justin je preč. Kam sa len podel? Zúfalo ho hľadala pohľadom, no nebolo ho. Namiesto neho sa jej podarilo zahliadnuť   Nicholasa  vo  vážnom rozhovore s inými členmi Hanzy. Zdalo sa, že je akýsi smutný, až nahnevaný a Elise si ľútostivo uvedomila, že to môže súvisieť aj s ňou.

Na druhom konci haly zbadala Novgorodčanov. Najvyšší z nich si zložil plášť, ale klobúk si ponechal. Teraz už bolo jasne vidieť jeho bohatý odev - tmavú tuniku zo vzácnej látky a opasok posádzaný drahými kameňmi. Meč mal pripevnený tesne pri boku. Stál hrdo ako princ a Elise na neho fascinovane pozerala. Ešte stále mu celkom nevidela do tváre, ale dlhé fúzy a takmer šikmé tiene v oblasti očí mu dodávali mongolský výraz. Alebo nie? Nebola si tým celkom istá, ale videlo sa jej, že ten muž má v sebe čosi známe. Ako keby ho už bola zahliadla v niektorom zo svojich dávnych dievčenských snov.

Okolostojaci muži sa začali hýbať a tlačiť. Zo všetkých strán ju zovreli spotené telá a zablokovali jej výhľad. Čo ma to len posadlo, chodiť na takéto nebezpečné miesta? karhala sa v duchu Elise. Vážne dokonca uvažovala, že ak sa dostane preč so zdravou kožou, všetkým dobrodružstvám bude koniec a až do konca života sa bude správať ako poddajná, milujúca manželka.

Niekto do nej zozadu nešetrne vrazil lakťom a Elise stratila rovnováhu. Vletela do chrbta mužovi, čo stál pred ň o u , a ten sa zlostne otočil.

„Dummkopf." vykríkol a schytil ju za golier. Pokúsila sa mu vytrhnúť, ale ešte väčšmi ho tým rozzúrila. Mrmlúc čosi v cudzej reči ju tisol pred sebou cez celú halu, až kým neprišli na miesto, kde bolo voľnejšie. Tam ju jej väzniteľ zdrapil ešte pevnejšie, šmykol ňou v polkruhu okolo seba a šmaril ju do skupinky, čo stála neďaleko. Padla na zem. Sklonil sa k nej asi šesťdesiatročný muž a už-už sa zdalo, že ju ochráni, ale on sa len uchechtol a hodil ju naspäť do náručia jej mučiteľovi. Ten sa vďačne zarehotal, chytil dievča opäť za kabát a v druhej ruke sa mu zjavil krátky rozstrapkaný bič. Ozval sa mrzký zvuk trhajúcej sa látky - to povolil Elisin kabátec. Vzápätí preťal šum v hale ten najstrašnejší ženský výkrik, aký kedy celý hanzový zväz zrejme počul. Všetko stíchlo. Všetky tváre sa obrátili k Elise, všetky oči na nej viseli ako na prízraku. Márne sa snažila zachrániť si roztrhaný odev. Smotanová pleť jej ramien sa vo svetle lustrov jagala neprístojne. Zdvihla zrak a priamo pred sebou zbadala stáť kapitána Nicholasa Von Reijna. Tomu od údivu poklesla čeľusť. Čo tu to dievča robí? Prečo je takto oblečené? Aj by ju bol chcel ochrániť, ale tým by sa bol definitívne vyradil spomedzi svojich druhov. Stál tam ako soľný stĺp a bojoval s vlastným svedomím.

„Was ist das? Eine Junges Mädchen?" zvolal muž, ktorý ju chcel bičovať. Zašumelo more hlasov a nad všetkými zahrmel Karr Hilliard: „Eine Fräulein?" Od zlosti očervenel ako moriak, vstal a ukázal na dievča prstom. „Egreifen ihr!"

Masa tiel sa dala do pohybu. Množstvo mužov sa valilo k nej, pripravených pomstiť sa za vstup na svoje výsostné územie. Elise sa roztriasla. Už-už videla, ako ju ich ruky trhajú na kusy, a k o po nej šliapu koženými čižmami. V poslednej chvíli sa však zaťala. Svoju kožu lacno nepredá! Prvý, ktorý sa na ňu vrhol, dostal kopanec do brucha. Podarilo sa jej dostať o pár krokov ďalej. Druhého uhryzla a znovu si vydobyla niekoľko metrov. Tlačila sa pomedzi rozzúrených, ale zároveň zmätených kupcov a po kúskoch za sebou v stisku nechávala oblečenie, až ostala iba v niekoľkých franforcoch toho, čo bolo kedysi Justinovou košeľou. Ozaj, kde je Justin? Poobzerala sa a zbadala, že sa k nej usiluje prebiť z druhého konca sály. Bol však priďaleko. Začala slabnúť. Dav ju vláčil, chniapali po nej desiatky rúk, až sa napokon ocitla priamo pred vypasenou tvárou ktoréhosi hanzovníka. Odrazu sa však čosi zablyslo a na mužovom líci vyskočili kvapky krvi. Reagoval pomaly a neznámy útočník urobil druhý výpad. Hrot meča mu pritisol na hrdlo a tučniak sa od strachu pred oceľou vypäl až na špičky, očami zúrivo strieľajúc po opovážlivcovi. Aj Elise sa obrátila a s úžasom zazrela obrovskú postavu Novgorodčana. No ešte väčší šok zažila, keď pozrela do jeho zelených očí. Bol to Maxim! A v hlase, ktorým prehovoril k prestrašenému kupcovi, znel posmech.

„Wenn du deine Freunde heute nicht zu deinem Begrabnis einladen wilst, wurde ich vorschlagen, dafi du die Dame so schnell wie môglich freigibst, mein lieber Freund."

Muž poslúchol v obave, že hrozba by sa splnila, a opatrne pustil Elise zo svojho medvedieho objatia. Tá vybehla ako srnka a pritisla sa k ramenu svojho záchrancu. Po jeho boku vytasili meče aj jeho dvaja spoločníci.

„Ak nechceš dnes večer pozvať priateľov na vlastný pohreb, kamarát, radšej tú dámu čo najrýchlejšie pusti."

Obďaleč sa Nicholas konečne prebral zo šoku a v duchu si poriadne vynadal, že dievča nezachránil on. Vyrazil do oneskoreného útoku, cestou odhadzoval na obidve strany rozzúrených hanzovníkov, až kým s obnaženým mečom nezastal rovno pred vysokým Novgorodčanom.

„Maxim!" vydýchol.

„No, čo povieš, Nicholas?" zasyčal vyzývavo markíz. „Aj ty ma chceš zabiť?"

„Ach, dopekla!" zahrešil sklamane Nicholas. Túto hru v očiach mladej ženy jasne prehral.

„Odveď ju odtiaľto!" zvolal kapitán a zahral útok. Maxim pohotovo zareagoval a vyrazil mu meč z ruky. No cvengot ocele ešte ani nedoznel, a páni z Hanzy sa rozostúpili pred Gustávom, ktorý podišiel k markízovi s vytaseným mečom a krátko sa mu uklonil.

„So! Tak sme sa zase stretli, Hen Seymour," zasmial sa potešené. „Hen Hilliarda to bude iste zaujímať. Ste blázon, že ste sa dali spoznať kvôli tejto Fräulein. Bude vás to stáť život."

Sála zašumela. Každý vedel, že Gustávovi sa v boji s mečom vyrovná málokto. Ten nadutý Novgorodčan dostane poriadnu príučku!

Neďaleko sa pod ochranou dvoch markízových spoločníkov triasla Elise. Nepochybovala síce o schopnostiach svojho manžela, ale Gustave mal v sebe brutálnu silu divého zvieraťa, a keď vyrazil do útoku, jeho čepeľ sa len tak mihala naokolo. Maxim pred ňou zatiaľ stále iba ustupoval. Muži za jeho chrbtom sa rýchlo rozostupovali, každý chcel vidieť tento boj.

Elise kútikom oka zazrela, ako sa Nicholas obďaleč o čomsi zhovára s Justinom. Vzápätí sa mladík začal zúrivo predierať ku dverám, cestou vzal svoj a Elisin plášť, dokonca aj vrchný odev jej momentálnych ochrancov a vybehol z brány. Odtiaľ pozrel na Elise a naliehavo mykol hlavou. Musia ujsť. Hneď!

„Nie, prosím," zakvílila. „Nemôžem odísť bez Maxima!"

„Prosím vás, madam," zašepkal jeden z jej strážcov, „musíme odísť, je to pre dobro vášho manžela."

„Nie!" vykríkla. „Neopustím ho!"

Vtom sa ozval Maximov hlas. „Choď, žena! Okamžite odíď!"

Sklonila hlavu. Jeho rozkazu sa protiviť nedokázala. Muži ju ťahali ku dverám a ona sa už nebránila.

Gustave sa škeril ako opica a usilovne útočil na markíza. Do jeho pohybov sa čoraz väčšmi vkrádala sebaistota. „Vaša Liebchen môže ísť, Herr Seymour, ale neunikne," zvolal. „A pre vás bude tento deň posledným!"

„Možno, Herr Gustave," odvetil Maxim. „A možno ani nie." Vrhol pohľad ponad plece, ubezpečil sa, že jeho spoločníci sú už takmer vonku, a akoby zázrakom zmenil postoj. Švihol mečom prekvapenému Gustávovi rovno pred nosom. Okolostojaci sa pri pohľade na ten zvrat nestačili diviť. Maxim už neustupoval, nebránil sa, jeho meč teraz neúprosne dorážal na Gustáva, zatláčal ho ďalej a ďalej, bodal, sekal, krútil sa ako veterný mlyn. S eleganciou, akú dosiaľ dobre skrýval, sa vypol na špičky a uštedril Gustávovi sek cez líce.

„To je iba taká menšia trofej, Gustave. Pre to sa ešte trápiť nemusíš," zasmial sa Maxim.

Vo dverách sa Elise obzrela a zmena, ktorá sa medzitým udiala, ju uchvátila. Pánom situácie bol teraz jej manžel, pohrával sa s protivníkom ako mačka s myšou. Fascinovane hľadela na tanec jeho zbrane, až ju jeden zo spoločníkov zaťahal za ruku.

„Musíme odísť, lady. Lord Seymour by si neprial, aby ste to videli."

Elise sa ticho striasla, a nebolo to iba od zimy. Vedela, že Gustávov koniec sa blíži. Na schodoch už čakal Justin, ktorý stihol medzitým omráčiť už beztak podriemkavajúceho strážcu a podal im plášte.

V sále sa medzitým súboj naozaj chýlil k záveru. Gustávovi vyrazil na čele pot. Nevládal vzdorovať všadeprítomnej čepeli markízovho meča, šaty už mal dotrhané a kožu dosekanú, podlaha pod ním sa farbila krvou. Odrazu zbadal v krytí svojho protivníka medzeru a so zúrivým zavrčaním vyrazil dopredu, ruku napriahnutú na útok. Na Maximových perách zaihral letmý úsmev. 

Gustave s hrôzou sledoval, ako sa mu šikovným výpadom blíži k hrudi čepeľ - a nezastavuje sa! Pocítil bodnutie. Zatackal sa. Ešte zazrel markízov meč, až do polovice sfarbený vlastnou tmavočervenou krvou, a zrútil sa na dlážku. Z meravejúcich prstov mu vypadla zbraň.

Maxim sa poobzeral a rozhodol sa, že najlepšie bude nestrácať ani chvíľu. Zatiaľ čo dav stál v nehybnom úžase nad Gustavovou mŕtvolou, vybehol z brány a zatresol ju za sebou tak mocne, ako sa len dalo. Zvonka ju ešte zaistil závorou, hoci vedel že ktovieako dlho nevydrží. Pod schodami čakali všetci, ktorých predtým vykázal von.

„Tadiaľto!" zašepkal Justin a rozbehol sa do tmy. Markíz sa nedal dvakrát núkať.

Bežali s ujúkajúcim vetrom o preteky. Mladík ich viedol tými najužšími, najpokrútenejšími uličkami Lubecku. Vnárali sa čoraz hlbšie do labyrintu mesta a známe končiny nechávali ďaleko za sebou. Elise sa statočne usilovala držať krok s mužmi, ale nakoniec to už jej pľúca a nohy nevydržali. V jednej uličke sa potkla, celým telom sa oprela o múr a ostala stáť. Neďaleko nej lapal po dychu Justin. Maxim takisto zastal a pozrel na jedného zo svojich spoločníkov.

„No, ako, sir Kenneth, máte potuchy, kde sme?" zadychčané vyhŕkol.

„Pravdaže, pane," zaznela odpoveď „Viem, na čo myslíte. Rozdeľme sa."

„Dobre, vy a Sherbourne choďte jednou cestou. Mňa odtiaľto vyvedie Justin. Uvidíme sa neskôr."

Sir Kenneth pokročil k markízovi a dotkol sa obruby svojho klobúka. „Ak by sa stalo, že niekto z nás by do zámku nedošiel, rád by som povedal, že bolo pre mňa cťou pracovať s vami. Dobrú noc." Uklonil sa aj smerom k Elise. „Bolo mi potešením, madam. Želám vám a lordovi Seymourovi dlhý život."

„Ďakujem vám... za všetko," zašepkala zahanbene Elise a dlho hľadela do tmy za odchádzajúcimi mužmi. Mala strašný pocit, že všetko sa pokazilo iba kvôli nej.

Justin sledoval rozlúčku s nedôverou. Obrátil sa na Maxima a už-už sa chystal vysypať na neho všetky otázky, čo mu vírili v hlave, ale Maxim mu nedal šancu. Namiesto toho vzal za ruku Elise a odviedol ju o čosi ďalej.

„Prečo si prišla?" zašepkal. „Kvôli čomu si si obliekla tieto šaty a votrela sa na kontor? Neuvedomila si si, aké je to nebezpečné? Hilliard ženy nenávidí, a hlavne Angličanky!"

Dievčina zúfalo vzdychla. Vedela by mu to vysvetliť, ale v porovnaní s nebezpečenstvom, akému vystavila jeho život a životy jeho spoločníkov, sa jej zdali všetky vlastné dôvody slabé. „Bála som sa o teba," pošepla mu. „Chcela som sa uistiť, že si v poriadku a že ti nikto neublíži."

Naklonil sa nad ňu a pobozkal ju na ucho. „Láska moja, prisahám, že som mal stále pred očami tvoju tvár. Túžil som sa vrátiť k tebe a stráviť s tebou túto noc ako tvoj manžel." Podal jej svoj plášť. „Podrž to chvíľu, drahá. Dám ti svoju košeľu."

Elise pohladkala v ruke vzácny plášť. Netrúfala sa pýtať sa ho, prečo sa obliekol práve takto. „Takmer som ťa nespoznala," povedala placho.

Spod košele, ktorú si Maxim práve prevliekal cez hlavu, zaznel krátky smiech. „Ty mi máš čo hovoriť!"

Maxim sa postavil tak, aby Justin nevidel jeho ženu pri obliekaní a Elise si pohodlne zasunula košeľu do nohavíc. Zhlboka vdýchla vôňu svojho manžela, ktorá uľpela na tomto kuse oblečenia. „Hotovo!" vyhlásila.

„Musíme ísť," naliehal Justin. „Hilliard si nedá pokoj, kým nás nenájde."

„Ale kam pôjdeme?" opýtala sa Elise. „K Von Reijnovcom ísť nemôžeme. A krčmy budú určite tiež prehľadávať."

Na Justinovej tvári sa rozhostil úsmev. „Viem, kam vás zavediem. Budete tam v bezpečí." Obrátil sa a pokynul im rukou. „Poďte za mnou. Tam vás nikto hľadať nebude."

Maxim si síce nebol istý, nakoľko môže prefíkanému mladíkovi dôverovať, ale nič iné mu zatiaľ neostávalo. Vybrali sa za ním.

Hmla zhustla, vzduch silnejšie zavoňal vodou. Boli v prístave. Noc sa zrazu naplnila špľachotom vín, škrípaním sťažňov a fičaním vetra. Traja utečenci sa opatrne približovali k mólu s Justinom na čele. Mládenec naliehavo gestikuloval a volal ich ďalej a ďalej. Nakoniec zastali pod najväčšou loďou široko-ďaleko. Tam sa Justin skrčil, zdvihol ruku a ukázal na nápis na trupe. Bola to Hilliardova loď Grau Falke!

22.    K A P I T O L A

Na lodi panoval iný svet. Svet mimo ostatnej skutočnosti. V tomto svete premieňal sneh, mráz a ľadový vietor sťažne a laná na zvláštne, nadpozemské predmety, ktoré v tme budili dojem, že každú chvíľu ožijú. Palubu neustále zalievala   spŕška   vody   a   odvšadiaľ   viseli   stovky   cencúľov.

Zvnútra drevenej konštrukcie sa ozývalo tajomné vŕzganie, ako keby chcela loď príchodzím čosi povedať.

Maxim išiel prvý. Opatrne našľapoval po zľadovatenej palube a Justin s Elise ho potichu nasledovali. Na palube nebolo zrejme ani živej duše. Počasie zahnalo niekam do teplej krčmy ešte aj stráže. Odrazu Maxim narazil hlavou do lampáša, ktorý visel zo sťažňa a v tme ho nebolo vidieť. Zlostne poznamenal čosi o tom, že stavitelia lodí sú zrejme abnormálne nízki, ale Elise, keď videla, že sa nič vážne nestalo, odvetila smiechom. „Ja som takéto problémy nikdy nemala," podpichla ho.

„A ja som už toľkokrát vážne rozmýšľal, že sa kvôli tomu prestanem plaviť na lodiach," povzdychol si Maxim, zatiaľ čo sa snažil zapáliť svetlo.

„Určite žartujete," zareagoval Justin. „Vždy som túžil byť námorníkom, ale do Hanzy by som kvôli tomu nevstúpil."

„Strávil som na mori zopár rokov," pokýval hlavou markíz. „Istý čas som dokonca velil malej galeone. Ale beda! Námorníctvo jej výsosti mi nebolo súdené." Znenazdajky sa, už vo svetle lampáša, zadumane pousmial. „Moji rodičia sa mali radi a takmer stále boli spolu. Chcem stráviť čo najviac času so svojou manželkou." Spočinul nežným pohľadom na Elise a v jej očiach čítal nevyslovené vyznanie.

Pokračovali v prieskume lode, až objavili menšiu krytú miestnosť rovno pred kapitánskou kajutou. Podľa všetkého to bol príbytok lodného kuchára a viedli z neho dvojité železné dvere rovno do kajuty samotného veliteľa. Len čo boli všetci vnútri, poponáhľali sa dôkladne zatiahnuť závesy, aby von do tmy neprenikol ani jediný lúč svetla. Až potom sa Elise opovážila poobzerať si prepychové zariadenie miestnosti. Všetko však bolo preniknuté mrazom.

„Zdá sa, že Hilliard sa vôbec neobáva zlodejov," podotkol lakonicky Justin.

„Veru nie," prikývol Maxim. „Ak by sa aj niekto opovážil siahnuť na jeho majetok, lubeckí mešťania by s ním určite urobili bleskový poriadok."

„Áno, a kričali by: 'Hore s ním, obeste ho čo najvyššie!'" vzdychol Justin. „Ako len túžim počuť tie hlasy a vidieť, ako sa mi nad hlavou hojdá Hilliardovo telo!"

„Jedného dňa sa to stane, alebo ho skôr dostane pod svoju sekeru kat," zamyslene prehodil Maxim a pozrel na kóju.

Bola bohato vystlaná kožušinovými prikrývkami, ktoré sľubovali dobrú ochranu pred zimou, no prítomnosť mladého muža mu už vopred marila nádeje na zavŕšenie manželstva.

„Je mi jasné, že pre Hilliarda nepracujete," vyhlásil Justin s ťažko ukrývanou zvedavosťou. „Ste špión?"

„Čí špión?" zasmial sa Maxim. „Prosím vás, nepridávajte tomu, čo robím, žiadnu džentlmenskú pozlátku. Som človek bez vlasti." Vzápätí sa zatváril tak odmietavo, že Justin si radšej trikrát rozmyslel, či sa bude ešte vypytovať.

Markíz dôkladne prezrel drevené obloženie kajuty a zistil, že neďaleko hlavných dverí sa v ňom nachádzajú ešte jedny malé dvierka zo železa. Pod nimi ležala na dlážke takisto železná platňa, ktorá mala zrejme chrániť drevo pred teplom. Maxim dvierka pootvoril a presne, ako očakával, zistil, že vedú rovno do hlavného kozuba, ktorý stál vo vedľajšej miestnosti.

„Múdra hlavička, tento Hilliard," pousmial sa. „Dal si tu vlastne urobiť súkromný kozub a my sa vďaka nemu teraz parádne zohrejeme."

„Myslíte, že by sme mohli založiť oheň?" natešene vyhŕkol Justin.

„Asi b-b-budeme m-m-musieť," zadrkotala zubami Elise. „Inak p-p-pomrzneme."

„Ak odídeme ešte pred úsvitom, nikto sa tu zrejme prechádzať nebude," zauvažoval Maxim. „Nemáme dôvod triasť sa tu celú noc od zimy."

„Musím vás na pár hodín opustiť," vyhlásil po krátkom uvažovaní Justin a smelo opätoval Maximov prekvapený pohľad. „Keď si Hilliard uvedomí, že ste zabili Gustáva, určite obráti celé mesto hore nohami. Vrátim sa do domu Taňte Therese a zbalím vám kufre, aby ste mohli byť už pred úsvitom na ceste z Lubecku. Ak mi poviete, kde nájdem vašich dvoch priateľov, poviem im, aby vás na kraji mesta čakali aj so saňami. Potom vás prídem sem vyzdvihnúť s koňmi a prevediem vás cez mesto."

Maxim si skrížil ruky na prsiach a skúmavo sa na mládenca zadíval. „Môžeme vám až natoľko dôverovať?"

Justin sa vystrel ako uštipnutý. Ruka mu zbehla k dýke za pásom. „Už som toto mesto prebrázdil v mnohých preoblečeniach a mnohokrát som vodil za nos vážených hanzovníkov. O mojej cti sa tu pochybovať nebude!"

 „Upokojte sa," tíšil ho Maxim. „Hnev vie z muža urobiť blázna."

„To som vám dnes večer poslúžil až tak zle?"

„Nie, poslúžili ste nám veľmi dobre," pripustil markíz. „Ale ešte sa musíte mnoho učiť o zodpovednosti..."

„Skutočne?" Justin sa už teraz doslova triasol od zlosti. „A to už ako?"

„Napríklad," začal Maxim a dovolil si dať najavo miernu nevôľu, „napríklad ste priviedli Elise na zasadnutie Hanzy, hoci ste vedeli, aké je to pre ňu nebezpečné! Keby sa jej bolo niečo stalo, tak by som vás..."

„Maxim, prosím ťa, vypočuj ma," prosíkala Elise. „Bola to moja chyba. Sledovala som ho a keby ma nebol objavil, bola by som sa dnu pokúsila dostať sama."

„Iste, drahá, ale bez hanzovej pečate by ťa tam nebol nikto vpustil..."

„Aha, a čo vy?" skočil mu do reči mladík. „Ako ste sa vy dostali dnu?"

Markíz na neho stoicky pozrel. Najprv sa mu do vysvetľovania nechcelo, ale potom mávol rukou. „Ak to chcete vedieť, povedal som strážam, že sme obchodníci z Novgorodu, a ukázal som im dokument s Hilliardovou pečaťou."

„Ach tak!" prikývol Justin. „Tak preto ste takto vyobliekaný. Vedeli ste, že vaša historka bude strážcom pripadať dôveryhodná." Odrazu prižmúril oči. „Ale ako ste získali tie šaty?"

„Počas mnohých rokov na cestách som si našiel aj zopár priateľov. Ani oni nemajú Hilliarda v láske, takže mi radi pomohli."

„Podľa toho, ako vyzeráte, tak sa naozaj priatelíte s nejakým princom z Východu. Že by ste hovorili aj ich jazykom?" uškrnul sa Justin. Maxim však stiahol obočie a mlčal.

„No dobre, záleží len na vás, či mi budete dôverovať ako priateľovi," pokračoval mládenec. „Alebo tu počkajte, kým vás nájdu Hilliardovi ľudia. Ak sa vrátite k nám domov, ohrozíte celú rodinu, a to nikdy nedovolím. Radšej sa mi naučte veriť tak, ako som ja začal tejto noci veriť vám. Nemám v úmysle robiť láskavosti človeku, čo zabil môjho otca, a ak to nebol Hilliard osobne, určite na vraždu vydal rozkaz."

Elise položila manželovi ruku na rukáv. „Som presvedčená, že mu môžeme dôverovať, Maxim. Nechce nám zle."

Justín jej vďačne kývol. „Ste veľmi láskavá, Elise."

Maxim na mladého muža ešte chvíľu pozeral, ale potom sa podvolil. „Dobre, rešpektujem názor dámy, ale ak nás sklamete, ručím vám za to, že to budete trpko ľutovať. Dajte si dobrý pozor."

„Presne vám rozumiem, pane," vyhlásil Justin. „Musím priznať, že ešte pred pár hodinami som ani ja o vás nemal najlepšiu mienku." Pousmial sa, akoby mu čosi zišlo na um. „Dúfam, že na svojom zámku budete mať izbu pre ďalšieho hosťa. Keď si vás tam Hilliard nájde, budete potrebovať každého chlapa. Čo sa mňa týka, tú udalosť si rozhodne nenechám  ujsť."

Na to už Maxim nepovedal ani slovo. Mlčky pristúpil k stolu a na kus papiera čosi napísal. Odkaz podal Justinovi s otázkou. „Poznáte hostinec Lowentatze?" Mládenec prikývol. „Čakajú tam na môj odkaz." Maxim si z vrecka vylovil malú mincu a podal ju Justinovi. „Dáte im ten papier a ukážete im túto mincu s portrétom Alžbety. Budú vám dôverovať."

„Nebojte sa, nesklamem vás," vážne mu pozrel do očí Justin.

„Dobre," prikývol Maxim. O svojich spoločníkov Kennetha a Sherbourna si robil naozaj starosti. Boli v cudzom meste prakticky sami a ak by sa Hilliard rozhodol pre represálie, smrti by sa nevyhli ani iní, za ktorých markíz zodpovedal.

Vo dverách Justin zastal a šibalsky sa pousmial. „Prv než odídem, rozložím vám tu v kozube oheň. Berte to ako svadobný dar."

„Odkiaľ to viete?" zalapala po dychu Elise.

„Najprv niečo spomenul sir Kenneth, a keď sme prišli sem, dal som si pár vecí dohromady. Môžem sa opýtať, odkedy ste manželia?"

„Len od dnešného rána," zamrmlala Elise.

„Nicholasovi ste to zrejme nepovedali, však?"

Dievčina prikývla a Justin na ňu povzbudivo žmurkol. „V tom prípade mu ani ja nič nepoviem. A ešte čosi," mladý muž zrazu vyzeral ustarostené. „V tejto krajine nie ste v bezpečí, kým je Hilliard na čele Hanzy. Mali by ste čo najskôr odplávať. Možno by som o tom mohol prehodiť pár slov s Nicholasom. Už ma doma určite netrpezlivo čaká. No napriek všetkému si môžete byť istí, že Hilliard neprestane hľadať, kým vás nenájde. Neznáša, keď ho niekto dobehne - a hlavne, keď ho preľstí nejaký špión." Maxim sa zamračil, ale Justin iba mykol plecom. „Popierate t o , pane, ale iné vysvetlenie nenachádzam. No nech je už, ako chce, budem mlčať ako hrob. A vy si dávajte pozor. Špióni Karra Hilliarda sú všade."

„Budem opatrný," uistil ho Maxim. „A ďakujem vám, že ste nás zaviedli až sem."

„Mohol by som odvetiť, že mi bolo potešením, ale obávam sa, že dnes v noci bude všetko potešenie patriť len vám." Justin si ťažko vzdychol, uklonil sa a vyšiel z kajuty. O chvíľu už bolo počuť, ako šramotí pri kozube vo vedľajšej miestnosti. Keď napokon odišiel z lode, Maxim si odlepil falošné fúzy, umyl si tvár a upil si z príručnej fľaštičky brandy. Nastalo ticho.

Odrazu sa ocitli v objatí a pery sa im spojili v dlhom bozku. „Mala by som byť opatrná," zasmiala sa odrazu Elise. „Cítim alkohol. Že by si ma chcel opiť?"

„O takom čomsi ani nerozmýšľaj, láska moja," šepol Maxim. „Keby som bol darebák, čo znásilňuje ženy, bolo by to iné. Ale ja si chcem v momente spojenia našich tiel vychutnať tvoju ničím nehatenú odozvu."

Elise sa vypla na špičky, pevne ho objala okolo nahých ramien a pritisla sa k nemu. Maxim jej vkĺzol rukami pod košeľu a mocne ju chytil za boky. Zalapala po dychu. Až takýto priamy útok nečakala. Jeho ústa sa vášnivo vpíjali do jej, bozkami jej pokrývali celú tvár. Odrazu sa mierne odtiahol. Pozrela spýtavo hore, ale to sa len túžil pokochať pohľadom do jej zafírových očí.

„V týchto studničkách by som sa rád utopil, láska moja, " zašepkal vrúcne. Opäť ju pritisol k sebe tak mocne, že takmer stratila dych. „Je pre mňa takmer nemožné byť nežný a trpezlivý, keď som už po tebe toľký čas túžil."

„Drahý, uvedom si, prosím, že ja predsa nie som slabá kvetina. Keď ma budeš objímať a láskať, určite mi neublížiš. Môžem ťa ubezpečiť, že čosi znesiem. A navyše som veľmi zvedavá. Už ti napadlo, miláčik, že potom, čo má prísť, túžim rovnako ako ty? Chcem ti darovať rozkoš a hoci som v tomto umení ešte neskúsená, nemôžem sa už dočkať, kedy sa ho naučím. Je pre ženu vhodné, aby svojím telom obšťastnila muža?"

„Pravdaže!"

„Potom ťa prosím, nauč ma, ako sa s tebou milovať. Nauč ma, čo je mužovi príjemné. Dovoľ mi byť tvojou milenkou, vďaka ktorej už nikdy ani nepomyslíš na tú, ktorú si možno kedysi ľúbil." S nežným, trochu šibalským úsmevom mu siahla na sponu ozdobného opasku. Rozopäla ju, odhodila pás bokom a potom mu dlaňami prešla po nahej hrudi. Bol taký pevný a svalnatý, no zároveň hebký! Stál ticho, rýchlo dýchal a podľa čoraz silnejších úderov jeho srdca spoznala, že sa mu jej hra páči. Povzbudilo ju to a skĺzla mu rukami na zadok.

Maxim jej zvliekol z pliec košeľu a perami sa dotkol jej nežne klenutého hrdla. V dôvernom svetle sviec sa jej prsia belostné jagali. Chvíľu sa na ne fascinovane díval, potom ich vzal do dlaní, sklonil sa a pokryl ich žiadostivými bozkami. Elise zvrátila hlavu dozadu - po celom tele sa jej rozhoreli ohníčky vášne. V lone jej začala pulzovať dosiaľ nepoznaná horúčava, ktorá sa šírila stále vyššie a vyššie, až kým ju takmer celú nepohltila. Dýchala prudko a prerývane, pritláčala sa k Maximovi tak tesne, ako sa len dalo, a vďačne prijímala jeho láskanie. Zalievali ju vlny vášne, ktoré ju roztápali ako kryštálik ľadu na púšti, rozochvievali ju ako vietor, ktorý kmáše zo stromu lístie, a rovnako, ako ono padá, opadávali aj z nej posledné zábrany, ak nejaké mala. Nikdy by si nebola pomyslela, že dotyk milenca ju dokáže až natoľko vzrušiť. 

Keď ju začal Maxim vyzliekať, pridala sa k nemu a horúčkovito odhadzovala jednotlivé vrstvy šatstva, až kým pred ním neostala stáť celkom nahá. Okamžite mu začala rozopínať nohavice, a kým sa on rukami vnáral do jej ženských tajomstiev, zvodne si obtierala prsia o jeho hruď.

Objal ju okolo pliec a priviedol ju ku kóji. Tam si sadol na okraj postele, vyzul si čižmy, potom opäť vstal a uvoľnil si posledné zaviazané šnúrky na nohaviciach. Vystrel sa a pozrel na Elise, ktorá síce od prekvapenia zadržala dych, ale iba na kratučkú chvíľku.

„Bojí? sa?"

Pousmiala sa a zamyslene si ho poobzerala od hlavy až po päty. Ten upretý, smelý pohľad v ňom rozochvel nové struny vzrušenia. Keď opäť zdvihla zrak, vyzerala trochu omámená. „Skôr som zvedavá," zamrmlala.

Už od ich prvého stretnutia sa Maxim nestačil čudovať nad zvláštnou, fascinujúcou zmesou nevinnosti a odvahy, ktorú u tohto dievčaťa pozoroval. Nikdy však nebol prekvapený viac a krajšie ako teraz, keď spolu stáli na prahu manželského spolužitia.

Objal ju jednou rukou okolo pása, druhou jej nadvihol bradu a celú tvár jej pokryl bozkami.

„Všetko je tu pre nás oboch, láska moja. Ak chceš, som ti celý k dispozícii, uspokoj svoju zvedavosť. Ani ja nie som zo skla. Čosi vydržím."

Elise sa vypla na špičky a zavesila sa mu rukami okolo hrdla. Maxim ju zdvihol, pritisol k sebe a sadol si na okraj postele, pričom si ju posadil na lono. Ústa sa im spojili v bozku, rukami jej nežne blúdil po celom tele. Jeho láskanie a jemný tlak jeho mužnosti prebúdzali v Elisinom tele pocity, ktoré jej opäť vyrážali dych a srdce jej poháňali v šialenom behu stále ďalej. Už jej nemohol ublížiť chlad, aspoň nie pokiaľ ju jej manžel takýmto spôsobom vzrušoval.

Odrazu ju pochytila nová žiadostivosť a bolesť, ktorú jej spôsobil Maxim, keď do nej celkom prenikol, bola v porovnaní s ňou iba čosi nejasné, čo ľahko potlačila v snahe ukojiť svoj hlad. Maxim sa oprel o podušky a kým mu ona s posvätnou bázňou bozkávala hruď, položil jej ruky na boky. Čosi jej ticho pošepol do ucha a Elise sa začala pohybovať. Jeho telo jej mocne odpovedalo a ona od údivu nestačila vydýchnuť. V lone jej pomaly rozkvitala rozkoš, silnela, rástla, ťahala ju ďalej, vyššie a vyššie. Veľmi dobre vedela, že tie najúžasnejšie závraty ju ešte len čakajú. Maxim vystrel ruky a začal jej hladkať prsia. Zaklonila hlavu, pokrývajúc mu stehná zamatovým plášťom svojich vlasov. Prehla chrbát, vytvorila si vlastný rytmus pohybov a milovala ho tak vrúcne a vášnivo, ako jej prikazovalo telo, myseľ, srdce. Stúpala ďalej, ani na okamih sa nezastavovala, a potom sa odrazu prehupla cez okraj. Svet okolo nej sa divoko rozkrútil a v jej vnútri vybuchol ohňostroj neopísateľnej nádhery. Ako keby jej v tele kolovali tisíce hrejivých ohníkov a odpaľovali nové a nové výbuchy rozkoše. Bola ženou, on mužom. Bola jeho paňou a on jej pánom. Bola jeho manželkou, on jej manželom. Elise a Maxim. Naveky spojení v jednom tele, pevne pripútaní svojou vášňou, obklopení láskou - spojení osudom.

Elise klesla na hruď svojho manžela a spomedzi pier jej vykĺzol dlhý vzdych. Dlho si ju pritískal k sebe, hladkal jej vlasy, bozkával čelo, šepkal jej slová lásky. Potom si zrazu uvedomila, že vzduch v miestnosti je studený, a striaslo ju. Maxim zachytil rožok kožušinovej prikrývky, objal svoju ženu a obrátil sa tak, že ju zakryl svojím telom. Pohľad na ňu v ňom znova prebúdzal žiadostivosť.

„Už ste uspokojili svoju zvedavosť, madam?"

Elise sa pod ním zavrtela a zacítila, že ju znova chce.

„Naučíte ma ešte niečo, pane?"

„Neublížil som ti priveľmi, Elise?"

Usmiala sa a zasnene vzdychla. „Som ti vydaná na milosť a nemilosť, rob so mnou, čo chceš."

Opäť sa spolu vzniesli ku hviezdam. Prešla večnosť, kým sa Maxim zdvihol z postele a odobral sa k ohňu, na ktorom sa v kotlíku hriala voda. Nalial si z nej do vane a pod obdivným pohľadom svojej manželky sa začal umývať. Umyl si z vlasov zvyšky černe a z tela škvrny od krvi a dôkladne sa poutieral.

„Nechal si trochu vody aj pre mňa?" spýtala sa Elise zvedavo.

Maxim sa zaškeril. „Samozrejme, drahá moja. Vari si nenechám ujsť tvoj kúpeľ."

Posadila sa a k prsiam si pritisla kožušiny. „Drahý, chcem ti niečo povedať..."

„Čo, láska moja?"

„Nemôžem sa kúpať v tvojej prítomnosti," ticho riekla. „Nebolo by to pekné."

„Ale, no tak," podpichol ju Maxim. „Zabudla si, čo sme robili? Chceš mi upierať právo dívať sa na vlastnú manželku pri kúpeli?"

„Nie, miláčik," pokrútila hlavou. „Budem rada, keď ma budeš pozorovať... ale trochu neskôr, keď si na to všetko zvyknem."

Maxim sa potichu zasmial a pobozkal ju na horúce pery. „Musím ísť priložiť do kozuba. Vrátim sa, keď budeš hotová."

Obliekol si nohavice a košeľu a odišiel z kajuty. Elise sa umyla, utrela a potom otvorila zopár zásuviek, či v nich náhodou nenájde hrebeň. Do ruky jej však namiesto toho padol malý kožený meštek s iniciálkami R . Aj jej otec mal také . Poťažkala vrecko - nezdalo sa, že sú v ňom mince, skôr čosi iné...

Vytriasla obsah mešteka von a na dlaň jej skĺzol veľký ozdobný prsteň so vsadeným ónyxom. S chvejúcim sa srdcom ho podvihla bližšie k lampášu - už nebolo pochýb, bol to prsteň jej otca!

 Ozvalo sa klopanie na dvere a vošiel Maxim. „Pozri, drahý!" zvolala. „Otcov prsteň! Takže Sheffield vtedy naozaj videl jeho! Ale prečo? Načo by Hilliard zajímal môjho otca? Že by len kvôli zlatu? Veď musí mať dosť vlastného!"

„Slovo, dosť " Hilliard určite nepozná," zachmúrene poznamenal Maxim.

„Môjho otca držia iste niekde v meste."

„Nie, láska moja. Myslím, že ho odviezli naspäť do Anglicka."

„Myslí?, že ho pustili na slobodu? Myslí?, že je už v bezpečí?" Dievčina zopäla ruky. „Kiežby to bolo tak!"

„Obávam sa, že je to inak, Elise."

Maxima zabolelo srdce, keď videl účinok svojich slov. Elise zbledla ako stena a oči sa jej naplnili slzami.

„Ak mi aj povieš, že je mŕtvy... ak mi to hoci odprisaháš, Maxim... neuverím ti. Nemôžem tomu uveriť, kým neuvidím jeho telo."

„Nie, Elise. Myslím, že je ešte nažive," tíšil ju markíz. „Ale nemyslím si, že ho pustili. Ak by im náhodou prezradil, kde ukryl svoj poklad, bol by to jeho koniec. Mlčanie je jeho jediná ochrana."

„Nikdy im to nepovie," vyhlásila Elise. „Nikdy ho nezlomia. Môžu ho mučiť, koľko chcú, ale on je silný a múdry."

„Takže musíme dúfať, že sa dostaneme do Anglicka včas, aby sme ho mohli oslobodiť."

Elise zdvihla hlavu a začudovane sa zahľadela manželovi do očí. „Ty sa odvážiš vrátiť, drahý?"

„Nemôžem tu ostať dlhšie ako do začiatku jari. Justin má pravdu, Hilliard sa mi za smrť Gustáva pomstí."

„Možno by sme sa nemali vracať na Faulderský zámok."

„Je to jediné miesto, kam môžeme ísť. Neboj sa, pokúsime sa ho ubrániť. Hilliard si svoju pomstu nevybojuje ľahko a s Božou pomocou ho možno aj porazíme."

Elise mu zložila hlavu na plece. „Máš v rukách môj život, Maxim. Hoci som si nikdy nemyslela, že to raz poviem, teraz som šťastná, že sa vraciame na Faulderský zámok."

Maxim ju pobozkal na pery a zdvihol ju zo stoličky. Uložil ju do postele pod vyhriate kožušiny, sám sa vyzliekol a vkĺzol k nej. Stúlili sa k sebe, pevne sa objali a svet mimo lode Grau Falke pre nich prestal existovať.

V Elisinom podvedomí sa čosi pohlo, napoly sa zobudila a s privretými očami vychutnávala Maximovu prítomnosť. Obklopovalo ju príjemné teplo z jeho silného, mužného tela, ktoré cítila tesne za chrbtom. Pod stehnami cítila jeho štíhle nohy a objímala ju veľká ruka, čo jej spočívala na prsníku. Na šiji ju šteklil jeho pravidelný dych. Všetko bolo v dokonalom poriadku.

Pritisla sa k manželovi ešte tesnejšie a znovu upadla do pokojných driemot. Odrazu si však uvedomila, že ju Maxim jemne hladká po prsiach. Zľahučka jej prešiel perami po šiji a vtisol jej bozk na chrbát. Elise sa obrátila. Nepotrebovali si nič vysvetľovať. Pohľady sa im stretli a všetko bolo jasné. Maxim sa oprel o lakeť a naklonil sa nad svoju manželku. Jeho ústa sa nežne dotýkali jej líc, potom hrdla, pŕs.

Do ticha kajuty vtrhol nečakaný hluk zvonka. Maxim zdvihol hlavu a načúval. Dutý zvuk sa ozval aj po druhý raz. Znelo to ako pomalé, ťažké kroky po drevenej palube lode. Blížili sa k dverám kajuty. 

Maxim vyskočil z postele, schytil nohavice a obliekol si ich tak rýchlo, že Elise nestačila ani vydýchnuť. Vzal meč a priskočil k dverám. Ktosi zabúchal.

„Kto je tam? Priateľ, či nepriateľ?" zavolal Maxim. .

„Nicholas," odvetil známy hlas. „Justin čaká pri koňoch. Prišiel som po vás."

Maxim sklonil meč, otvoril dvere a uskočil, keď sa kapitán vovalil ako veľká voda dnu. Tvár mu stvrdla. Na posteli sedela Elise a k nahým prsiam si pritískala kožušinovú prikrývku. Nicholas prebehol zrakom po kajute, ale iné miesto, kde by bol mohol nocovať Maxim, nevidel. A navyše bolo dievča očividne ešte zapýrené od markízovho láskania.

„Ty bastard!" zavrčal Nicholas a obrátil sa k Maximovi. Ten nestihol ani otvoriť ústa a už ho kapitán poslal ťažkou päsťou k zemi. Ticho preťal Elisin výkrik. Zbehla z postele a cestou si pridŕžala prikrývku. Na prvý pohľad bolo jasné, že jej je úplne jedno, či ju uvidí markíz. Zakrývala sa iba pred Nicholasovým pohľadom.

Hanzový kapitán podišiel k ležiacemu Maximovi a štuchol ho čižmou. „Vstávaj! Ešte si nedostal všetko, čo si zaslúžiš!"

Namiesto Maxima sa zdvihla Elise, jednou rukou si k telu pritiahla kožušinu, druhou sa rozohnala a bolestivo zasiahla Nicholasa do brucha. Zalapal po dychu a prekvapený jej silou ustúpil o pár krokov dozadu. Medzitým sa markíz oprel o stenu a opatrne si ohmatal čeľusť.

„Ako sa opovažujete vtrhnúť sem a strkať nos do vecí, do ktorých vám nič nie je?" zúrivo skríkla na Nicholasa Elise. „Chcela som vám to oznámiť opatrnejšie, ale vaša neokrôchanosť ma už naozaj rozčuľuje. Včera ráno sme sa s Maximom zosobášili." Nedbala na Nicholasove vytreštené oči a pokračovala: „Nechceli sme vám ublížiť. Vlastne sme sa do seba vôbec nechceli zamilovať, ale stalo sa. Ak si myslíte, že ma Maxim zneužil, pozorne ma počúvajte. Viem veľmi dobre, čo chcem. Som šťastná, že je mojím manželom, a budem sa zo všetkých síl snažiť byť mu dobrou manželkou - rovnako, ako by som sa snažila v manželstve s vami, keby sme sa boli vzali." Na chvíľu zmĺkla a hľadala ďalšie slová. „Som vám však dlžná ospravedlnenie. Nepovedala som vám včas, že moje city sa zmenili. Maxim ma už pred časom nabádal, aby som vám to oznámila, ale bála som sa, že vás raním. Vidím, že som urobila chybu. Takto som vám spôsobila omnoho väčšiu bolesť a je mi to veľmi ľúto. Z hĺbky srdca vás žiadam, odpusťte mi, Nicholas. Prosím!"

Kapitán vzdychol a tým vzdychom akoby sa bol celý zošúveril. Zdvihol ruku v malátnom geste a zašepkal: „Justin vám obidvom priniesol nejaké šaty. Idem po ne a vyrazíme. Pôjdem s vami až ku hradbám, potom sa rozlúčime. Prv než odídem do Hamburgu, musím zaručiť bezpečnosť matke a Kataríne. Justin mi povedal, že musíte odísť z Nemecka, a len čo sa ľady trochu roztopia, vyplávam s vami na more. Keď príde ten čas, pošlem vám po poslovi správu."

„Naozaj nám pomôžete ujsť, Nicholas?" dojato sa opýtala Elise. „A čo vaša vernosť Hanze?"

Nicholas pokrútil hlavou. „V Hanze musí dôjsť k zmene. Keď vznikla, bolo to na ochranu proti pirátom a iným zloduchom. Dnes sa zdá, že v samom srdci Hanzy chránime piráta. Musím si to všetko premyslieť. Dlho som sa z pohodlnosti tváril, že Hilliardove skutky nevidím. Bolo pre mňa jednoduchšie nevstupovať mu do cesty."

Maxim sa s bolestivou grimasou zdvihol z dlážky. „Skoro si mi zlomil čeľusť, priateľ môj."

„Presne to som chcel." Nicholas sa odrazu zasmial. „No, teraz sme si kvit. Nikdy predtým som ťa neporazil. Gustave bol hlupák, keď si myslel, že si s tebou poradí. Ja som veľmi dobre vedel, o čo ti ide a že ti netreba pomáhať."

„Veď som si všimol," podpichol ho markíz. „Len čo si zistil, že som to ja, nechal si ma v tom. Už som si myslel, že si proti nám."

„Choď do pekla!" zvolal Nicholas. „A kto podľa teba dostal von tú tvoju pojašenú bandu?"

„Pojašenú bandu?" zhíkla Elise. „Dajte si pozor na jazyk, kapitán, lebo vás dobre vyobraciam tým svojím!"

Nicholas sa s potláčaným smiechom pobral preč. Dobrá nálada sa mu zrejme vrátila.

O chvíľu im doniesol šaty a najmä Elise bola vďačná Therese a Kataríne, že nezabudli pribaliť ani jediný kúsok garderóby, ktorý potrebovala. Nicholas sa samozrejme diskrétne vzdialil a Maxim jej statočne pomáhal s obliekaním, zaväzovaním a šnurovaním. Nedalo jej, aby ho žartom 

nepoprekárala: „Vidí sa mi, láska moja, že si štúdiu ženskej toalety venoval mnoho času. Mám to chápať tak, že si tie vedomosti získal dlhou a opakovanou praxou?"

Zasmial sa a pobozkal ju na rameno. „To ti nikdy nepoviem, drahá. Ale vedz, že teba som vyzliekal mnohokrát... v duchu."

„Chlipník!" štuchla ho jemne pod rebrá.

„Pravdaže, ale len pri tebe." Zaviazal jej poslednú šnúrku a postavil sa pred ňu. „A teraz daj svojmu mužovi taký bozk, čo mu vydrží na celú cestu."

Nemusel ju dvakrát prosiť. Poslúchla ho s takou naliehavosťou, že neodolal a rukou jej ešte na chvíľu vkĺzol pod šaty. „Už sa neviem dočkať, kedy dorazíme na zámok," vydýchol.

Jeho manželka sa k nemu pritisla a pošepla mu do ucha. „Myslím, že budem po tvojom dotyku túžiť každý deň po celý život, Maxim. Najmä keď už viem, aké rozkoše prináša. Ani pre mňa nebude tá dlhá cesta ľahká."

„Nicholas čaká a už sme sa zdržali viac než dosť." odvetil nežne. „Vezmi si prsteň svojho otca a poďme. Nech nás Boh ochraňuje."

Vyviedol ju z lode na breh, kde už čakali jeho spoločníci. Vysadil ju na kobylku, ktorú chytil za ohlávku Justin, a vykročil s ňou dole ulicou. Sám Maxim sa ešte raz vrátil na loď, sledovaný znepokojeným pohľadom Elise.

V Hilliardovej kajute sa poobzeral, vzal z kúta dlhý kovový kutáč a z kozuba vytiahol niekoľko horiacich polien. Ťahal ich za sebou po palube a nakoniec ich zhodil na horu odpadkov, starého šatstva a iného neporiadku, ktorá sa týčila v podpalubí. Ak už nič iné Hilliarda nedonúti, aby sa za nimi vybral na Faulderský zámok, bude to túžba pomstiť sa podpaľačovi svojej lode. Maxim sa chmúrne usmial. Pomsta anglickej kráľovnej sa začína.

23.   K A P I T O L A

Nad vrchom, na ktorom stál Faulderský zámok, viseli olovené mračná. Po chodníku sa k nemu cez snehové záveje predierali kone, zapriahnuté do dlhých saní, v ktorých sa pred surovým vetrom schovávala Elise. Vykukla cez okienko a s radosťou zistila, že zámok je už na dohľad. Onedlho kopytá koni zaklopkali na rozbitej dlažbe nádvoria a ozval sa trochu pritlmený Maximov hlas. Príchodzích už natešene vítali Fitch a Spence, a keď Sherbourne a Justin zosadali z koni, Kenneth pomohol sluhom zaviesť zvieratá do stajne.

Všetko bolo zaviate snehom. Keď Elise otvorila dvierka saní, čakal ju s roztvoreným náručím Maxim. Obočie a vlasy mal pod kapucňou pokryté inovaťou a jeho pekná tvár niesla jasné známky únavy.

O niekoľko minút boli kone v suchej stajni a celá spoločnosť vošla do čistučko upratanej prednej siene v zámku. Ich príchod neostal ani vnútri nepovšimnutý. Zobďaleč ich sledovala Frau Hanzová a zamračene hľadela na mláčky, ktoré na bezchybnej podlahe zanechávali ich čižmy. Pamätala si však, ako ju naposledy Elise vyobracala, a neopovážila sa povedať ani slovo.

„Frau Hanzová," začala Elise a v hlase jej ešte znel trochu odmeraný tón, „keďže Herr Dietrich nerozumie celkom dobre po anglicky, povedzte mu, aby hore doniesol dostatok jedla. Títo ľudia sa sem trmácali až z Lubecku a potrebujú si oddýchnuť. A tiež mu pripomeňte, aby dal ohriať vodu -všetci sa chcú okúpať. Jeho lordstvo sa môže kúpať v mojej izbe. Ostatní sa uchýlia do jeho bývalej komnaty."

„Ja, Fräulein." Frau Hanzová sa pobrala do kuchyne, ale Elise ešte neskončila.

 „A keď prídu Fitch so Spenceom, povedzte im, aby šaty a truhlice jeho lordstva preniesli ku mne do izby. Ostatní hostia budú zatiaľ v horných miestnostiach."

Staršia žena popudené zdvihla obočie. „Ale kde bude spať jeho lordstvo?"

„Kde by spal? So mnou," odvetila Elise bez ďalších vysvetlení a obrátila sa k manželovi.

Takto je to teda! Frau Hanzová takmer nahlas vybuchla do škodoradostného smiechu. Vari to od samého začiatku nevedela? 

To dievča je obyčajná pobehlica, ktorá chce jeho lordstvo iba využiť a hrá sa tu na pani domu. Nezaslúži si ani trochu úcty. Gazdiná zdvihla bradu a pocítila nával pýchy. Onedlho sa o tom dozvie celý dom! Vykročila do kuchyne ako pávica a tam začala preháňať kuchára, ako keby bola skutočnou paňou domu. Ten naničhodník ju bude odteraz rešpektovať!

„Poď hore, Maxim," pohladkala Elise manžela po líci. „Zohreješ sa pri ohni, kým ti pripravia kúpeľ a jedlo. „Fitch a Spence určite tvojich priateľov zavedú do izieb a nanosia im do kozuba dreva."

Maxim prikývol. Pomaly spolu vykročili po schodoch, pričom Elise ho zo všetkých síl podopierala. Len čo sa ocitli v izbe, zosunul sa do kresla pred kozubom a ostal tam vyčerpané ležať. No to už k nemu priskočila Elise a okolo pliec mu prehodila kožušinovú prikrývku. Čupla si na podlahu a vyzula mu premočené čižmy. Potom ho vyzliekla zo zľadovatených šiat a dovtedy mu trela skrehnutú pokožku a pokrývala mu hruď a tvár bozkami, kým sa slabo neusmial. Ešte lepšie ho pozakrývala kožušinou a odbehla k ohňu. Do čaše naliala silnú pálenku, ohriala ju žeravým železom a podala mu ju k ústam. Trochu sa upokojila, lebo po pár hitoch sa Maximovi začala vracať do tváre farba.

„Už je ti trochu lepšie?" opýtala sa ho nežne.

„Tá búrka ma skoro dorazila," priznal sa a pri spomienke na to, čo prekonali, sa znovu striasol. „Už som si myslel, že to nedokážeme."

„Hilliard nás v takomto počasí určite nebude môcť sledovať," podotkla Elise.

„To je pravda," prikývol. „Ak búrky ešte nejaký čas potrvajú, do jari sa sem nedostane."

„Ešte stále sa trasiem od strachu, keď na neho pomyslím."

 „Neboj sa, láska moja. Budeme pripravení. A ešte aspoň dvadsať rokov z teba nemienim urobiť vdovu."

Elise sa nasilu usmiala. Vstala, podala mu ďalší pohár a pohladkala ho po mokrých vlasoch. „Už chápem, ako ho asi Justin nenávidí."

Maxim pokýval hlavou a prešiel si rukou po trojdňovom strnisku. Bol taký vyčerpaný, že sa ledva hýbal a trochu ho zamrzelo, že svojej žene poskytuje taký zúbožený pohľad. „Novomanželka by svojho muža nemala vidieť v takomto stave," vzdychol. „Musím vyzerať strašne."

„Milujem ťa," pošepla mu do ucha a opäť si k nemu kľakla. „Nezáleží mi na tom, ako vyzeráš, len ako sa cítiš. Bez teba by som umrela."

Pozrel na ňu, trochu prekvapený naliehavosťou v jej hlase. Pohyboval sa pomaly ako dravý vták, ktorý si poranil krídlo. Táto mladá žena, s ktorou sa zosobášil, bola naozaj zvláštna. Dokázala byť nežná a tichá, divoká a žiadostivá rozkoše, vážna, veselá, bola všetkým, čím životaschopná a milujúca žena dokáže pri svojom mužovi byť. Čím dlhšie ju poznal, tým viac v duchu ďakoval Fitchovi a Spenceovi, že v tme nedokázali rozoznať červené vlasy od hnedých.

Bez slova jej rozpustil vlasy a fascinovane sledoval, ako sa červenkasté prstence rozsýpajú po smotanovej šiji. Obkrúcal si ich okolo prstov, pritískal k perám a odrazu si uvedomil, ako veľmi ju ľúbi. Už jej to síce hovoril, ale tento krát pocítil hĺbku svojej lásky tak intenzívne, že to až zabolelo. Záležalo mu na nej omnoho viac ako na vlastnom živote.

Na dvere ktosi zľahka zaklopal a čaro okamihu pominulo. Elise odstúpila od kresla a Maxim zvolal: „Vstúpte!" Na prahu zastal Fitch, v rukách dva džbery horúcej vody. Vošiel dnu a kútikom oka pozrel na Elise, ktorá sa chystala, že jeho lordstvo oholí, ale nepovedal nič. Vylial vodu do mosadznej vane a zastal pred svojím pánom.

„Môžete byť na nás hrdý, pane. Skoro vôbec sme sa so Spenceom neškriepili. Ale tá stará vrana, tá potvora Hanzová, nás poháňala ako sopliakov. No nič, pane. A ako ste sa mali vy a pani? Tak vám poviem, ani sme vás tak skoro nečakali. Vravíme si aj so Spenceom, či vás reku nepostretla dáka neplecha."

„No, neplecha je slabé slovo," poznamenal Maxim. „Ale pokiaľ ide o pani Elise a mňa, pred pár dňami sme sa v Lubecku zosobášili."

Sluhovi sa tvár rozžiarila ako svieca. „To je moc dobrá novina, pane." Očami chvíľu blúdil po izbe. Videlo sa mu, že nič lepšie sa jeho lordstvu prihodiť ani nemohlo. Hoci musel prísť ku šťastiu cez mnoho nešťastí, tá dáma bola toho hodná. Odvážil sa podotknúť: „Nebol by som sa veľmi úfal, že vy dvaja pôjdete pred oltár, pane. Ale vybrali ste si veru dobre, pane, akože sa volám Fitch."

„Ďakujem, Fitch," usmiala sa ponad plece Elise.

„Pani moja, bude pre mňa potešením slúžiť vám," uklonil sa zas on. 

„A hneď to poviem aj Spenceovi, len čo vám ešte donesiem viac vody, pane."

Opäť osameli a Maxim sa so záľubou pozrel na svoju manželku. „Hm, zdá sa, že Fitch s naším manželstvom súhlasí/' poznamenal a pritiahol si Elise k sebe.

Žiarivo sa usmiala. „Určite je bez seba od radosti, že sa už nebudeme hádať."

Fitch sa s vedrami ešte niekoľkokrát obrátil, a keď to už vyzeralo, že vody je dosť, Maxim zhodil kožušinu a vstúpil do vane, kde mu už Elise namiešala príjemný kúpeľ. Vtom sa do dverí opäť vovalil Fitch a ponáhľal sa k vani s ďalším párom vedier. Ledva ich však stačil priliať markízovi do kúpeľa, keď sa od dvier ozvalo zakašlanie. Stála tam Frau Hanzová s tácňou naloženou jedlom a nesúhlasným pohľadom si premeriavala Elise. Tá si však zdanlivo nič nevšimla a pokynula gazdinej rukou. „Nechajte jedlo pri ohni, najeme sa, až keď sa jeho lordstvo okúpe."

„Nemyslela som si, že budete jesť s jeho lordstvom, Fräulein," ľadovým hlasom vyhlásila Frau Hanzová. Žena, ktorá sa prizerá kúpeľu svojho milenca v prítomnosti iných, nebola v jej predstavách ničím iným než fľandrou. „Vravela som si, že svoje si asi zjete dole v kuchyni."

„Mýlili ste sa, Frau Hanzová," ostro odsekla Elise. Arogantné spôsoby tejto ženy ju už unavovali.

„Takže si želáte, Fräulein, aby som vám sem doniesla ďalšiu tácňu?"

„Samozrejme!" zvolala Elise. „A rýchlo! A ešte môžete povedať Herr Dietrichovi, aby ohrial ďalšiu vodu. Po raňajkách sa chcem okúpať."

Ale Maxim na svoju ženu iba žmurkol. „Nemusíš čakať, láska moja. Poď ku mne, vody je dosť."

Gazdinej nebolo viac treba. S hlasným zalapaním po dychu tresla tácňou o stôl, otočila sa na päte a vypochodovala z miestnosti ako stelesnenie urazenej počestnosti.

Chudák Fitch sa ledva ubránil smiechu. Elise však pozrela na Maxima trochu vyčítavo. „Ty tú chuderu na smrť vydesíš, drahý," pokrútila hlavou, ale nezdalo sa, že by jej pokoj Frau Hanzovej až tak veľmi ležal na srdci.

„No, hádam už pôjdem," otriasol sa odrazu Fitch. Jeho lordstvo ho totiž už hodnú chvíľu prevŕtavalo pohľadom, ktorý jasne dával najavo, že si želá trochu súkromia. Vyšiel von a dobre za sebou zavrel dvere.

„A teraz, drahá..." usmial sa Maxim a uprel zrak na zvodnú postavu svojej manželky, „máme more času. Poď ku mne a poteš ma svojou prítomnosťou, lebo mi tuším začína vrieť krv."

Usmiala sa a bez slova si opäť zviazala vlasy do uzla. Dobre zamkla dvere, tácňu s jedlom posunula bližšie k ohňu a podišla k posteli. Zdvihla si sukne a pomaly si stiahla z n ô h pančuchy, pričom dávala dobrý pozor, aby si jej manžel mohol dôkladne obzrieť, čo mu právom patrilo. Vyzliekala sa nenáhlivo, po kúskoch kládla oblečenie na posteľ a Maxim sa na ňu nemohol vynadívať.

Onedlho bola nahá. Vkĺzla k nemu ako živý plameň, ako nádherné poláskanie slnkom. Objal ju a ich pery sa spojili v dlho očakávanom bozku.

Na dverách opäť zaznelo klopanie a Maxim zdvihol hlavu. „Kto mi to búcha na dvere?" zvolal podráždene.

„Mein Herr, prišla som s ďalším jedlom," odvetila z chodby Frau Hanzová. „Želá si Fräulein Radbornová, aby som jej ho dala teraz?"

„Choďte preč..." prikázal jej Maxim. „Sme zaneprázdnení."

„Ale Fräulein Radbornová povedala..."

„Teraz je už Frau Seymourová," opravil ju ostro Maxim.

Na druhej strane dverí sa Frau Hanzová chytila za srdce. Jeho lordstvo sa s tou neurodzenou potvorou zosobášilo! Že by naozaj? Pre istotu sa opäť opýtala: Mein Herr, myslíte tým, že slečna Radbornová... je teraz... Frau Seymourová...?"

„Ženská, ako vám to mám ešte povedať?" zahrmel Maxim.

 „Je lady Seymourová. A teraz odíďte a nechajte nás na pokoji. Nech ste už preč!"

„Ako si prajete, pane," pokorne odvetila Frau Hanzová. Keď kráčala dolu schodmi, trochu sa chvela. Veru, je to smutné, že taký urodzený pán klesne tak hlboko a obdarí svojím menom jednu obyčajnú pobehlicu.

„Lady Seymourová," zasnene zopakovala po manželovi Elise. Objala Maxima okolo hrdla a položila si mu hlavu na plece. „Znie to nádherne."

„Áno, láska moja," prikývol. „Nijaká iná žena by tomu menu nerobila väčšiu česť."

Do očí jej odrazu vstúpila zvedavosť. „Ani Arabella?"

„Nemilujem žiadnu inú, iba teba, Elise. Ver mi," odvetil Maxim a s úľubou pozrel na žiariacu tvár svojej krásnej panej.

O niekoľko hodín zaliala krajinu hmla ako mlieko a búrka sa rozzúrila ešte s väčšou silou. No v teple izby, pod mäkkými kožušinami, ležali Elise a Maxim a zdalo sa im, že nikomu na svete nemôže byť lepšie. Dlho čakali na túto chvíľu, keď sa budú môcť venovať iba jeden druhému a spoznávať sa. Potichu sa rozprávali o všetkom, čo im prišlo na um. Otvárali si navzájom srdcia, vraveli si o svojich nádejach, túžbach, snoch. Maxim ležal na boku s rukou pod hlavou a Elise sa pohodlne opierala chrbtom o vankúše s nohami prehodenými cez svalnaté stehná svojho manžela. Hľadela na neho tak ako nikdy predtým. Boli svoji, začínali žiť ako manželia. Mohli si budovať pevné základy pre spoločný život, aby dokázali vždy bok po boku vzdorovať Všetkým nepriazňam osudu. Dva životy jemne splývali do jedného.

Bolo už takmer poludnie, keď Maxim odprevadil svoju manželku do siene na prízemí a pod chmúrnym pohľadom Frau Hanzovej sa pridal k svojim hosťom.

„Vitajte v mojom skromnom príbytku," srdečne sa usmial a oni mu odpovedali veselým pokrikom.

„No namojveru!" zvolal sir Kenneth. „Prisahám, že nádhera tvojho zámku sa vyrovná ktorémukoľvek z palácov anglickej   kráľovnej!"

Elise  tiež podišla  k  stolu, kde  už  všetkých  očakávala skutočne priam kráľovská hostina. Zazvonila nožom o pohár a zvolala: „Počúvajte ma, milí páni! Buďte k tejto chalúpke ohľaduplní! Aj vy budete jedného dňa starí a zošúverení, aj vám budú vŕzgať kosti ako okenice tohto zámku! Radšej sa ponáhľajte potešiť svoje žalúdky tým najlepším jedlom široko-ďaleko. Dnes ráno musíme byť veselí. Nielenže sme prešli cez rozum akémusi Karrovi Hilliardovi..."

Prásk! Elise s prekvapením pozrela na Frau Hanzovú, ktorá s istým zahanbením hľadela na kotlík, čo jej práve vypadol z rúk. Kovová nádoba sa s rachotom točila na dlážke, až kým ju gazdiná nezachytila a nezdvihla. Panej domu sa radšej do očí ani nepozrela.

„No, kdeže som to ostala?" pokračovala Elise. „Aha, pri Karrovi Hilliardovi. Teda nielenže sme mu prešli cez rozum, ale búrka nás obdarila takým množstvom snehu, že sme unikli aj jeho prenasledovaniu. Tešme sa teda, priatelia. Celý zvyšok zimy je len a len náš! Okrem iného sa môžeme radovať z úžasných pokrmov, čo pre nás bude pripravovať neprekonateľný Herr Dietrich," ukázala rukou na kuchára, ktorý sa pri kozube zubil od ucha k uchu. „Jeho umenie by nám určite závidela aj anglická kráľovná!"

„Veru tak! Správne!" vykríkol sir Kenneth a doprial si dlhý dúšok vína. „Sme tak blízko pri nebeskej bráne, že nám Pán doprial pohľad na svojho najkrajšieho anjela." Zdvihol času na pozdrav smerom k Elise. „Pripíjam na zdravie nádhernej lady Seymourovej, ktorá, hoci je len krehká dáma, ťahala za nos vážených členov ešte váženejšej Hanzy!"

Muži si pripili a Elise pridala ešte jeden prípitok. „A ja zas pripíjam mužom, ktorí ju zachránili. Kiež každý z nich žije dlhé roky a kiež sa pred nimi trasú všetky bájne draky na celom svete!"

Frau Hanzová uštedrila veselým hodovníkom pohŕdavý pohľad, ale radšej držala jazyk za zubami. Veď príde deň, keď títo úbohí slabí Angličania okúsia pomstu Karra Hilliarda.

24.    K A P I T O L A

Snehová búrka zúrila bez prestávky šesť dní a na siedmy svitlo jasné, mrazivé ráno. Faulderský zámok bol pokrytý snehom takmer na nerozoznanie od okolitých pahorkov. O niekoľko míľ ďalej na sever zunelo slobodné mesto Lubeck ako úľ plný podráždených včiel. Hilliardovi ľudia už ktovie koľký krát obracali všetky domy hore nohami, len aby našli tých zverských zloduchov, ktorí sa dopustili vraždy a podpaľačstva. Keď sa všemocný pán Hanzy dopočul, že mu horí loď, utekal do dokov, ale úbohá Grau Falke sa už potápala pod hladinu rieky. Vtedy zavyl ako smrteľne ranený vlk a prisahal, že tí, čo za to zodpovedajú, budú umierať pomaly a strašne.

No zima sa vliekla, ako keby mala na nohách okovy. Hanzovníci sa nevedeli dočkať lepšieho počasia, aby sa mohli vydať za tými, čo ich tak strašne urazili. Na Faulderskom zámku však vládla pohoda. Herr Dietrich vyváral jedlá, ktorým sa nevyrovnali ani hostiny olympských bohov, a všetci -okrem jednej osoby - si nažívali v priateľskom ovzduší plnom žartov. Muži spolu zápasili a sieň sa len tak ozývala ich bujarými výkrikmi. Elise ich z bezpečnej vzdialenosti sledovala a nešetrila slovami chvály. Hlavne mladší sa kvôli jej úsmevu prekonávali, ale Maxim nepocítil ani najmenší osteň žiarlivosti, keď sa pred jeho ženou dvorne uklonil Justin či Sherbourne. Vedel, že Elise patrí iba jemu. Kenneth si zase často dobromyseľne doberal Justína pre jeho mladosť a neskúsenosť, ale Justin mu všetko vracal aj s úrokmi. Zdalo sa, ako keby obyvateľov zámku ani nečakali krušné chvíle či už na úteku, alebo, ak to inak nepôjde, v otvorenom boji s Hilliardom a jeho žoldniermi.

Po večeroch, keď sa páni zhromažďovali pri stole, dostatočne ďaleko od načúvajúcich uší Frau Hanzovej, a robili plány do budúcnosti, Elise sa zvykla utiahnuť do izby, kde vyšívala, prípadne mužom opravovala odev. Nad zámockou idylkou sa však ako zlý duch vznášala pomstychtivosť gazdinej.

Len čo sa búrky aspoň trochu vyzúrili, muži sa pustili do výroby zbraní. Pozbierali všetko použiteľné drevo, kusy železa a za výdatnej pomoci Spencea tavili a kuli, kým sa na nádvorí neleskli kopije a hlavice šípov. Ozývalo sa búchanie kladív a hučanie kováčskej pece.

Elise sedávala pri okne a sama pre seba sa záhadne usmievala. Ani v tom najodvážnejšom dievčenskom sne o láske by si nebola vedela predstaviť, že polorozpadnutý zámok uprostred zamrznutej krajiny môže človeku poskytnúť taký príjemný, bezpečný úkryt. Keď sa zotmelo, sedávali s Maximom v jednom kresle pri kozube, túlili sa k sebe pod kožušinou a potichu sa rozprávali ako tí najdávnejší priatelia. Len čo oheň dohorel a zima ich vyhnala do postele, priateľstvo sa razom menilo na vášeň. Takéto noci si naozaj nikdy nedokázala vysnívať. Bála sa iba príchodu jari a občas sa potichu modlila, aby čas zastal.

No jar prišla ako každý rok. Riečka tečúca okolo zámku sa oslobodila z ľadového väzenia, vtáky sa rozospievali a dni boli čoraz teplejšie. Jedného večera sa po spoločnom kúpeli Maxim poutieral a s vysvetlením, že by rád chvíľu cvičil Eddyho, vyšiel z izby. Srdce jeho ženy zovrela čudná hrôza. Áno, odteraz treba zámok každú noc strážiť.

Vystrela sa vo vani a chvíľu si v duchu premietala všetko t o , čo už s Maximom prežili. Urobil z nej ženu, o tom nebolo pochýb. Jeho láskanie prijímala dychtivo, bez zábran, ba čo viac, čoraz častejšie sa na neho zvykla znenazdajky zahľadieť zahmleným zrakom a vtedy Maxim vedel, že je rad na ňom, aby uspokojil túžby svojej  manželky.

Odrazu sa vo vode prudko vystrela. To nie je možné! S naširoko roztvorenými očami začala počítať na prstoch. Potom ešte raz, pozornejšie. No pravdaže! Pozor na posteľ a chlipne túžby mužov! Áno, presne tak zneli výstrahy mnohých starších dám, ktoré sa obávali o svoje panenské dcéry. Nuž ale kde je dosť lásky, tam treba vo všetkom hľadať radosť... aj v nepatrnom púčiku nového života.

Prešiel ďalší týždeň a nič sa nestalo, iba každý deň bol o trošičku dlhší. Ale jedno ráno zišla Elise na raňajky a zistila, že musí jesť sama, pretože muži už boli na nádvorí. Pomaly si uchlipkávala z čaju a odrazu ju na smrť vydesil sir Kenneth, ktorý sa vrútil dnu, ako keby mu horelo za pätami.

„Čo sa stalo?" vyhŕklo z nej.

„Nechcel som vás vyrušiť, lady, len... chcel som si vziať meč."

 „Prečo - vari niekto prichádza?" Okamžite jej v mysli vyvstalo jedno meno - Hilliard!

„Netreba sa ľakať, lady," pokrútil hlavou sir Kenneth. „Nie je to nič vážne. Chýba jeden malý poník a Frau Hanzová. Asi ušla. Jeho lordstvo už sedlá kone. Povedali sme si, že... že sa presvedčíme, v akom stave je cesta."

Elise však v jeho hlase začula neistotu. „Myslíte si, že odchod Frau Hanzovej nám môže poškodiť?"

Sir Kenneth si odkašlal. „Opatrnosti nikdy nie je nazvyš, lady."

„Samozrejme," prikývla. „A myslím, že v prípade Frau Hanzovej to platí dvojnásobne. Obávam sa, že nikdy nestála na našej strane."

„Aj jeho lordstvo si to myslí. Dokonca tušil, že ujde, a vlastne jej to umožnil."

Elise sa zamyslela. Maximovi naozaj máloktorá drobnosť unikla. Pred Frau Hanzovou sa mal na pozore, už odkedy sa vrátili z Lubecku, a nikdy nedopustil, aby z ich porád vypočula čokoľvek dôležité. Ak sa niečo o svojom manželovi za ten čas, čo bola s ním, naučila, bola to skutočnosť, že ho nemožno brať na ľahkú váhu. Pocítila zvláštnu pýchu, že môže stáť po boku takého muža. Dokonca sa trochu pousmiala. Aspoň nebude musieť znášať hrozné maniere svojej bývalej domácej.

Obliekla si plášť a vybrala sa na prechádzku pozdĺž hradieb, kde slnko roztopilo pás snehu a vytvorilo celkom príjemný chodníček. Chvíľu sa kúpala v jeho lúčoch a potom pozrela na zem. Čosi upútalo jej pozornosť. Zohla sa -v dutinke naplnenej pôdou tesne pod stenou žiaril chumáčik zelených lístkov a uprostred neho skromne klonil hlávku drobný kvietok, ako keby sa takmer ospravedlňoval za svoju prítomnosť. Elise zvesila hlavu. Kedysi dávno raz nazbierala na lúke kvety a uvila z nich pestrý veniec, ktorým ozdobila tmavé vlasy svojho otca. Spomienka prišla znenazdajky ako závan z iného sveta. Myseľ jej zablúdila na miesto uprostred zrúcanín, kde spolu s otcom sedávali a pozorovali oblaky. To miesto Ramsey miloval. Zvláštne bolo, že niekoľko mesiacov pred svojím únosom jeho túžba po tých končinách ešte vzrástla. Dokonca ju zaprisahal, aby sa v prípade jeho smrti vrátila do domu neďaleko zrúcanín a vzala si odtiaľ matkin portrét.

Zdvihla hlavu. Zdalo sa jej, že počuje hlas, čo sa jej prihovára z ďalekej minulosti. Vráť sa. Vráť sa.

Z veže zaznel výkrik a druhý mu odpovedal zo stráne. Pozrela smerom dole a srdce jej od radosti poskočilo, keď v jednom z dvoch blížiacich sa jazdcov spoznala Maxima. Klopot konských kopýt jej zunel v hlave ako tá najkrajšia hudba a rozbehla sa na nádvorie.

Maxim práve zosadal z Eddyho, keď zazrel svoju manželku, ako beží cez most do zámku. V prvom momente by ju bol najradšej pokarhal za to, že sa vzdialila z bezpečia zámku, ale len čo zbadal jej rozžiarené oči a zružovené líca, nevôľa bola preč. Zoskočil na zem a Elise sa mu vrhla do náručia. Schytil ju a zatočil sa s ňou dookola. Vzápätí zastal a pobozkal ju na pery.

„Prišla jar," zašepkala mu do ucha. „Príde aj ten netvor?"

Stiahol si ťažkú koženú rukavicu a nežne ju pohladil po líci. „V Lubecku sme boli na Hilliardovom území, a aj tak sme vyhrali. A toto tu, láska moja, toto miesto patrí nám."

25.    K A P I T O L A

Juhozápadný vietor priniesol do Faulderského zámku prísľub jari. Ubehli dva dni a rozpútala sa prudká búrka. Zúrila aj v noci a okolie zámku z času na čas ožiarilo svetlo blesku. Elise sedela pri kozube a prečesávala si vlasy. Odrazu zdvihla zrak, keď tmavé tiene komnaty náhle strašidelné obeleli. V nasledujúcom okamihu sa ozval nepríjemný rachot a Elise prudko vyskočila z kresla. Začala sa nervózne prechádzať po komnate a rozmýšľala, či bude cesta späť nepoužiteľná. Fitchovi a Spenceovi sa podarilo odviezť truhlice s majetkom do Hamburgu, kde Nicholas pripravoval loď na cestu, ale po ich návrate to vyzeralo, ako keby sa otvorili samotné nebesá. Obyvatelia zámku sa kvôli prírodným živlom stali zároveň jeho väzňami, pretože hrozilo, že dážď zmetie každého odvážlivca, ktorý by sa vybral na cestu. Neostávalo im iné ako dúfať, že znemožní cestu aj Hilliaraovi.

Čakanie v nich vyvolávalo nepokoj. Maxim ustarostené hľadieval z obloka, počítal každú hodinu a jeho nádej na útek bola čoraz menšia.

 Napokon sa medzi mrakmi konečne objavilo slnko a muži sa pustili do horúčkovitej činnosti. Elise sa nazdávala, že čakajú len na to, kým vyschne cesta, ale oni si už cestu nevšímali a plne sa sústredili na prípravu zámku a opevnenia na očakávaný útok. Zo suchého dreva, ktoré doteraz skladovali, postavili pod vonkajším múrom dlhý rad. Pri stene sa objavili kotly s olejom, zásoby šípov, skál a delových gúľ, sudy s pušným prachom a nádoby s malými kúskami železa. Zatvorili a zaistili opravenú vonkajšiu bránu a spustili padacie mreže.

Elise bola práve v spálni, keď sa zrazu ozval výbuch a sklené tabule v oblokoch zarinčali. Rozbehla sa k okna a otvorila ho dokorán. Očakávala, že na ceste k zámku uvidí Hilliarda a jeho oddiely, ale namiesto toho videla, ako sa na zem usádza malý gejzír blata. 

Zdvihla zrak k múrom opevnenia a zazrela Maxima, ako sa nakláňa nad malým delom a ukazuje Justinovi a dvom rytierom, kam ho treba umiestniť. Keď ho posunuli, opäť ho nabili a nadvihli. Opäť sa ozval výbuch a vystrekol gejzír blata, tento krát uprostred úzkej cesty.

Muži reagovali spokojnými výkrikmi a v dobrej nálade začali delo opäť nabíjať. Takto pokračovali, až kým celú cestu až k mostu nelemovali stopy po výbuchoch, a potom to isté zopakovali aj s druhým delom.

Elise si uvedomila, že od odchodu Frau Hanzovej sa viac zaoberajú opevňovaním zámku ako prípravou na cestu.

Večer, keď v spálni čakala na Maxima, sa jej z hrdla vydral hlboký vzdych. Hoci videla Hilliarda iba raz, počula už o ňom od Maxima a od mužov dosť na to , aby vedela, že nebude mať pokoja, kým ich všetkých nepochytá a nepozabíja, aj keby mal pri tom zbúrať celý Faulderský zámok. Keď si predstavila, že sa mu budú musieť v takom malom počte postaviť na odpor, prudko sa jej rozbúchalo srdce.

Elise cítila, ako v nej narastá úzkosť, a roztancovala sa v malých kruhoch po miestnosti a rozvírila pri tom sukne. Odrazu zastala, keď zazrela svojho usmievajúceho sa manžela, ako sa opiera o zatvorené dvere a vychutnáva si pohľad na jej belostné štíhle lýtka.

Maxim zastokol pochodeň, zaistil dvere, podišiel k nej a zobral ju do náručia. Pery sa im spojili v dlhom bozku a Elise cítila, ako v jeho náručí slabne. Potom ju na jej prekvapenie a sklamanie chytil za ruky a poodstúpil od nej.

Uprene jej hľadel do očí, ako keby si chcel zapamätať každý detail jej krásy. Napokon ju s hlbokým vzdychom pustil, a keď sa na ňu znova pozrel, v očiach mal napriek rozhodnému výrazu potláčaný smútok.

„Chcem sa s tebou porozprávať o jednej vážnej veci, láska moja." Jeho hlas znel akosi chrapľavo.

Elise na neho prekvapene pozrela a z jeho spôsobov vytušila, že naozaj ide o čosi vážne. „Nech sa páči, Maxim. Čo ťa trápi?"

Maxim si rozpačito podoprel bradu a zahľadel sa do prázdna. Nevedel, ako má začať a zbaviť ju všetkých nádejí na skorý útek do Anglicka. „Láska moja, ver mi, že som veľmi chcel, aby si mohla na Nicholasovej lodi čím skôr odplávať do bezpečia do Anglicka..."

„Ja?" spýtala sa prekvapene Elise a tón jej hlasu prezrádzal vzrušenie. „Veľmi si sa mýlil, ak si si myslel, že odídem do Anglicka bez teba. Ako by som ťa mohla opustiť?"

Maxim k nej vystrel ruku a utrel jej z líca slzy. „Bolí ma, keď ti v očiach vidím smútok. Ale ešte väčšmi ma bolí, že ti musím oznámiť, že už niet času na útek. Keby sme sa vybrali na cestu, Hilliard by nás dostihol a nemali by sme sa ako brániť. Musíme si na neho počkať tu a bojovať s ním na vlastnom území."

„Ako s ním budeme bojovať? Nicholas nám predsa povedal, že Hilliard vyrazil z Lubecku s vyše osemdesiatimi žoldniermi. Čo budeme robiť?"

„Máš pravdu, nemali by sme veľkú šancu na víťazstvo, keby sa všetci dostali na dvor, ale ak nám vyjde náš plán, Hilliard by mal prísť o väčšinu svojich ľudí ešte skôr, ako dôjde k zámockým múrom. Preto musíš zostať s nami medzi hradbami. A kvôli tomu ťa i chcem poprosiť o odpustenie."

Elise sa na neho udivený pozrela a začala si uvedomovať,

ako sa o ňu bojí a že sa hanbí za to, že udalosti neprebiehajú

tak, ako mal v pláne. „Tak toto ťa tak trápi? Že musím zostať?"

„Myslel som si, že som/všetko dobre naplánoval a že už budeš v bezpečí," šepkal Maxim. „Veľmi ma trápi, že som ťa sklamal."

„Sklamal? A čo tie dažde? Vari si Boh, že môžeš rozkazovať prírode? Proti tomu sa nedalo nič robiť." Objala ho a hlavou sa pritisla na jeho hruď, kde počula pokojný, bezpečný tlkot jeho srdca. „Vari nevieš, ako ťa milujem, Maxim? Hoci nám hrozí nebezpečenstvo, nikdy ťa neopustím."

Maxim sa dotkol jej brady a jemne ju k sebe pritiahol. „Kým sa ťa nepoznal, nevedel som, čo je to láska," šepkal s perami pritisnutými k jej ústam. „Teraz celý môj život žiari radosťou."

Pobozkal ju zľahka a jemne, ale čoskoro sa ich telami začalo šíriť teplo a na Hilliarda celkom zabudli, keď na podlahu skĺzli Elisine zamatové šaty.

Vychádzajúce slnko ešte len sfarbovalo zore do karmínová, keď sa odrazu z veže ozvalo vyzváňanie na poplach a všetci obyvatelia zámku okamžite vyskočili na rovné nohy.

„Prišiel Hilliard!"

Elise sa z hrdla vydral výkrik, keď Maxim vstal od kuchynského stola a vybehol von. Náhlivo vybehla po schodoch do komnát a otvorila oblok. Uprostred cesty k zámku sedel Hilliard na obrovskom žrebcovi a po oboch stranách čakali jeho muži, pripravení zaútočiť. Fitch a Spence sa ponáhľali zapáliť oheň pod kotlami s olejom a Maxim dlhými krokmi prešiel cez dvor a vyštveral sa na múr k delu. Pri druhom dele už stál sir Kenneth a Sherbourne a Maximovi prišiel na pomoc Justin.

Hilliard vztýčil bielu zástavu a v sprievode dvoch jazdcov podišiel na svojom koni bližšie k múru.

„Lord Seymour!" zakričal. „Nerobte hlúposti! Nemáte toľko mužov, aby ste sa dokázali ubrániť! Mám tú so sebou osemdesiat vyzbrojených jazdcov! A vy? Menej ako desať a aj z toho jedno dievča! Vzdajte sa a ja vám sľubujem, že ostatných pustím na slobodu."

„Pehe!" zasmial sa Justin. „Pozabíjali by nás všetkých do jedného, len čo by sme otvorili dvere.

„V Lubecku sme vás porazili!" zakričal výsmešné Maxim. „Koľkých mužov ste tam vtedy mali? Veru sa mi nezdá, že vás je tu dnes dosť!"

Hilliard očervenel od zlosti a pomedzi zuby precedil vyhrážku, že Maxima kopne čižmou do tváre. Popchol koňa a vrátil sa k svojim mužom. Zdvihol ruku, chvíľu ju držal vo vzduchu a vychutnával pocit moci, napokon ju spustil a zavelil do útoku. Jeho kôň sa nepokojne vzpínal, ale Hilliard zostal stáť na mieste a pozoroval svojich mužov, ako sa v dvoch radoch približujú k Faulderskému zámku.

 Sir Kenneth počkal, kým sa prvý rad priblíži na dostrel, a potom priložil k delu nabitému nasekaným železom horiaci knôt. Ozval sa výstrel, a keď rozplynul dym, Kenneth uvidel, že vyradil z boja asi štyroch či piatich mužov. Sherbourne mu pomohol nabíjať a Maxim sa zatiaľ nahol s horiacim knôtom k svojmu delu. Po výstrele to vyzeralo, ako keby prvý rad preriedila ruka nejakého obra. V blate sa chvíľu mykal jeden muž a potom znehybnel. Útok sa zastavil. Hilliardovi muži boli pripravení na šípy a kopije, nie však na dve delá nabité sekaným železom. Ozvala sa ďalšia rana a tento krát z dela vystrelila olovená guľa a uprostred Hilliardových žoldnierov vystrekol gejzír blata a kamenia. Muži sa otočili a s výkrikmi hrôzy začali rýchlo ustupovať.

Hilliard pricválal medzi nich a rozháňal sa bičom, aby ich zastavil. Ale sir Kenneth sa ich naopak rozhodol pohnať. Opäť vystrelil z dela a medzi mužmi sa ozval ešte hlasnejší nárek.

Kus sekaného železa zasiahol aj Hilliardovho koňa, ktorý sa splašil a vyhodil pritom jazdca zo sedla. Hilliard preletel vzduchom a so šplechotom dopadol do blatistého jazierka, na čo obrancovia zámku zareagovali srdečným smiechom. Chvíľu trvalo, kým sa mu podarilo postaviť, ale keď sa konečne ocitol na nohách, jeho žoldnieri si rýchlo uvedomili, že im od neho hrozí nemenšie nebezpečenstvo ako od zámockých múrov. Nemali dôvod pochybovať, že by svojou mušketou, ktorou sa okolo seba rozháňal, zastrelil každého, kto by sa pokúsil utiecť z boja.

Obrancovia zámku si mohli na chvíľu odpočinúť, kým Hilliard karhal svojich mužov a v duchu menil názor na Maxima Seymoura. lien blázon by ho podcenil aj druhýkrát.

Zo svahu jačali na zámok strieľať lukostrelci a Hilliardovi muži opäť zaútočili, ale tento krát zmenili taktiku. K zámockým múrom sa približovali po jednom a niesli si so sebou hrubé rebríky. Justin a Sherbourne do nich začali páliť z lukov, ale keď nejaký vojak padol so šípom v hrudi, na jeho miesto hneď vyliezol ďalší.

Útočníci sa y čoraz väčšom počte približovali k zámockým múrom a dokonca aj Hilliard opustil bezpečné miesto na svahu. Fitch, Spaence, Dietrich a pastier dobytka začali na útočníkov vylievať vriaci olej. Popálení muži s výkrikmi bolesti padali z rebríkov na zem, no ani tu nenašli útočisko, lebo

obrancovia hodili na naukladané kopy suchého dreva horiace fakle. Drevo okamžite vzbĺklo a plamene v okamihu preskočili aj na odev vojakov poliaty olejom.

Hilliard videl, že ak sa mu teraz nepodarí upokojiť svojich mužov, tak ich stratí. Prikázal im, aby sa zoskupili v bezpečí pod svahom, a tu ich začal posmeľovať prísľubom väčšej odmeny. Sám bol zhrozený, keď videl, ako sa ich počet drasticky znížil. V duchu si nadával, že uveril Frau Hanzovej, keď sa vysmievala zo zásob a obranyschopnosti obyvateľov zámku. Bolo zrejmé, že sa nechala oklamať niekým ešte prefíkanejším než ona sama. A on nebol o nič menší blázon, keď prijal jej názor.

Elise využila prerušenie boja a uistila sa, že nikto neutrpel vážnejšie zranenie. Najhoršie obišiel Sherbourne, ktorému šíp oškrel líce. Ošetrila mu ranu a doberala si ho, že s takouto peknou jazvou určite vzbudí záujem nejednej anglickej dámy. 

Dietrich im priniesol jedlo, čaj, mlieko a vodu, aby sa pred ďalším útokom trochu občerstvili.

Krátko popoludní konečne dohoreli posledné kúsky suchého dreva pred predným múrom. V popole ležali zuhoľnatené zvyšky vojakov, ktorí nestihli ujsť pred hladnými plameňmi, a pohľad na ne vyvolával v útočníkoch na svahu strach. Aké hrôzy pre nich ešte tento diabolský Angličan chystá?

Opäť sa pustili do útoku, ale tento krát sa roztiahli natoľko, že Maxim aj sir Kenneth usúdili, že je zbytočné páliť na nich delami. Všetci štyria zobrali do rúk kuše, ale ani to nepomohlo, lebo útočníkom sa podarilo umiestniť rebríky do rohov, kam kuše nedostrelili, a čoskoro sa objavili na múroch.

Tu ich privítali kopije obrancov, ale Maxim usúdil, že v boji muža proti mužovi by boli útočníci v priveľkej prevahe. Zakričal na svojich druhov, aby sa schovali do budovy, a o chvíľu ich rýchlymi krokmi nasledoval aj on sám. Vbehol dnu a dvere sa za ním okamžite zatvorili.

Maxim otvoril strieľňu a podarilo sa mu trafiť asi troch mužov. Videl, ako Hilliardovi žoldnieri ohýbajú padacie mreže, a vedel, že o chvíľu sa ocitnú na dvore. Bolo len otázkou času, kedy sa na vchodových dverách ozvú nárazy mocného brvna.

„Hilliardovi muži sa čoskoro dostanú do haly," povedal a otočil sa k svojim druhom. „Našim útočiskom bude komnata na najvyššom poschodí. Len odvahu, ešte sme neskončili!" Pokynul sirovi Kennethovi, aby jeho slová preložil pastierovi a kuchárovi, a podišiel k Elise, ktorá stála na schodoch. Zobral ju do náručia a ubezpečoval ju: „Neboj sa, miláčik, Hilliard ešte netuší, akým mám plán. Porazíme ho."

Elise mu položila chvejúcu sa ruku na čelo ufúľané od sadzí. „Keď si so mnou, nebojím sa ho."

„Choď aj s chlapcom hore a počkajte na nás. O chvíľu sme tam."

Elise pozbierala odvahu a spolu s pastierom vykročili hore po schodoch do komnaty. Muži zaujali svoje miesta a pripravili sa na útok. Dietrich sa s ťažkou železnou rajnicou v ruke postavil ku schodom, Justin schmatol sekeru a stal si sa za Maxima. Sherbourne, Kenneth, Fitch a Spence namierili kuše priamo na dvere.

Z vonku sa ozval prenikavý Hilliardov hlas. Rozkázal svojim mužom, aby sa rozohnali s baranidlom proti dverám. Pri štvrtom údere sa dvere naštiepili a pri ďalšom sa prelomili vo dvoje. Prvých útočníkov privítala spŕška šípov a ďalší, ktorí prekročili telá svojich druhov, sa ocitli zoči-voči meču, sekere a rajnici. Maxim si zobral na starosť troch votrelcov. Jedného zrazil na kolená kopancom do slabín a potom jeho bolesť utíšil mečom. V nasledujúcom okamihu zastavil mečom úder druhého a galantne sa medzi nich postavil, keď sa zrazu jeden z nich zrútil na zem so šípom v hrudi. Maxim sa ani nemal kedy poďakovať sirovi Kennethovi, lebo dovnútra sa medzitým prepchali ďalší útočníci.

Hoci mnohí z nich padli, Maxim a jeho druhovia boli aj tak nútení ustupovať ku schodom. Hilliard stál za svojimi mužmi a vykrikoval na nich povely. Keď sa jeden z členov Hanzy s výkrikmi zrútil na dlážku s ranou od sekery na bruchu, chladnokrvne ukončil jeho život úderom mohutného kyjaka, ktorý zvieral v pravej ruke. V ľavej ruke mal dvojitú reťaz, ktorou mŕtve telo odtiahol na bok. Hilliard dal jasne najavo, že neznesie nijaký ústup z boja.

Jeho čin pobúril Justina, ktorý sa proti nemu rozbehol so sekerou. Hilliard sa pred útokom na budovu zámku dobre vystrojil a sekera sa odrazila od brnenia na hrudi. Hilliardovi sa na perách objavil zlomyseľný úškrn a z celej sily sa na Justina zahnal ťažkým kyjakom. Justinovi sa podarilo pred úderom uhnúť a druhýkrát sa na Hilliarda zahnal sekerou.

Hilliard tento krát použil reťaz. Rýchlym švihnutím ju omotal okolo Justinovej sekery a vytrhol mu ju z rúk. Justin stratil rovnováhu, čo Hilliard okamžite využil a z celej sily ho kyjakom udrel po pleci. Justin sa s bolestným výkrikom zosunul ku stene a Hilliard k nemu prikročil, pripravený dokončiť svoje strašné dielo, ale cestu mu skrížilo telo vojaka, ktorý padol za obeť markízovmu meču.

„Ty zbabelec!" zakričal na neho posmešne Maxim, aby odpútal jeho pozornosť. „Kedy začneš bojovať ako muž? Schovávaš sa za svojimi vojakmi a sám od nich vyžaduješ odvahu."

Hilliard okamžite zabudol na Justína, ktorý medzitým s námahou vstal a držiac si poranené rameno sa tackal ku schodom, a zabodol svoj pohľad na muža, ktorý mu v posledných mesiacoch spôsobil toľké problémy. Vykročil k nemu so zlovestným vrčaním a odtláčal pritom vojakov, ktorý mu stáli v ceste. Nebude mať pokoja, kým ho vlastnoručne nerozseká na kusy. Túžba po pomste mu úplne zahmlila myseľ.

Maxim uskočil pred Hilliardovým kyjakom a uvedomil si, že na neho útočí aj päť ďalších mužov. Šermujúc ustupoval ku schodom a veľmi mu odľahlo, keď sa pri ňom objavili sir Kennetha Sherbourne. Kenneth zo steny strhol horiacu fakľu a zahnal sa ňou na útočníkov. Potom ju z celej sily vrazil do Hilliarda, ktorý sa zatackal a spadol na zem, pričom v úzkom priestore pozrážal aj svojich druhov.

Obrancovia zámku medzitým rýchlo vybehli na najvyššie poschodia a rozbehli sa po chodbe za Elise a pastierom do komnaty, v ktorej bývali sir Kenneth, Sherbourne a Justin. Zatvorili a zaistili dvere a muži sa na seba pozreli s nevypovedanou otázkou, lebo to vyzeralo, že keď Hilliard a jeho vojaci vylomia dvere, okamžite im padnú za obeť. Hoci nikto z nich nevyjadril svoje obavy nahlas, v duchu si všetci predstavili, aký strašný koniec ich asi čaká... ale Maxim položil ucho na dvere a počúval. Keď začul kroky na schodoch, otočil sa k svojim druhom a naznačil im, aby boli ticho. Podišiel ku kozubu a otvoril tajné dvere. Z úst všetkých sa ozvali výdychy úľavy. Maxim pokynul Kennethovi, aby Elise zobral dole schodmi. Hilliardovi vojaci už tĺkli sekerou na dvere, ale Maxim pootváral obloky, aby nepriateľa ešte viac zmiatol. Zatvoril za sebou tajné dvere a rýchlo zbehol ku spodným dverám, kde na neho čakal Kenneth s ostatnými obrancami zámku. Rytier ukázal na dvere a Maxim k nim priložil ucho. Z komnaty sa ozývali nejaké zvuky. Nehlučne pootvoril dvere a uvidel široký chrbát jedného z Hilliardových žoldnierov, ktorý sa prehrabával v truhlici. Vytiahol z nej kožený kabátec, ale vtom za sebou začul šramot. Prudko sa otočil, ale skôr ako sa stihol brániť, mu hruď prevŕtal Maximov meč.

Všetci vošli dnu a opatrne zavreli dvere na chodbu. Zatiaľ boli nažive.

Zhora sa ozývali údery a spolu s Hilliardovým nahnevaným hlasom svedčili o tom, že jeho mužom sa zatiaľ nepodarilo vyvaliť dvere.

„Tie dvere by ešte mali chvíľu vydržať," skomentoval zvuky s lakonickým úsmevom Maxim. „Boli urobené tak, aby odolali náporu jednej rozzúrenej čertice."

Ale keď podišiel k Elise, výraz jeho tváre posmutnel. Chytil ju za ruky a zahľadel sa jej do očí. „Teraz niet času na vysvetľovanie, ale keď zídeme na dvor, musíš odísť so Spenceom a Fitchom. My zdržíme Hilliarda a jeho mužov, a vy zatiaľ odídete. Pôjdu s vami aj Dietrich a pastier. Eddy by ich mal obidvoch odniesť a Nicholas povedal, že vás všetkých zoberie na loď."

„Maxim! O čom to hovoríš? Ja ťa neopustím! Nemôžem!"

Elise by bola ešte pokračovala, ale jemne ju umlčal rukou. Odrazu mu zvlhli oči, zažmurkal a nahol sa k nej. Pery sa im spojili v dlhom bozku na rozlúčku, a keď zdvihol hlavu, pritisol ju k sebe, ako keby ju chcel do seba vtiahnuť.

„Nemôžem ísť s tebou, Elise. Skús to , prosím ťa, pochopiť. Musíš odísť do Anglicka s Nicholasom." Na lícach mu navreli svaly, ako sa snažil potlačiť svoje city. „Ja za tebou prídem neskôr na inej lodi."

Elise sa k nemu pritisla so slzami v očiach. „Ako sa chceš

dostať z Nemecka, ak nie na Nicholasovej lodi? Nijaký iný

hanzový kapitán ťa so sebou nevezme, keď si si pohneval Hilliarda!"

Maxim sa jej zahľadel do očí. „Nikomu o tom nehovor, láska moja, ale po rieke Labe príde jedna anglická loď a zoberie nás do Anglicka."

„Ak je to tak, prečo nemôžem ísť s tebou?"

„Bolo by to priveľmi nebezpečné."

„Maxim, je ťa nemôžem opustiť!" zašepkala a z celej sily mu zovrela ruky okolo krku. „Prosím ťa, nenúť ma."

„Musíš ísť, láska moja," zašepkal jej do vlasov. „Ak sa nám podarí zvíťaziť, budeme musieť ísť k Labe a v prípade útoku sa brániť po ceste. Prosím ťa, choď, aby som sa nemusel báť o tvoju bezpečnosť."

Elise neochotne prisvedčila a Maxim sa otočil k sirovi Kennethovi. Rytier opatrne pootvoril dvere a vystrčil hlavu na chodbu. Potom potichu vyšiel na chodbu a nasledovali ho všetci obrancovia zámku. Vďaka hluku na najvyššom poschodí sa im podarilo nebadane dostať na dvor. Kenneth a Sherbourne sa okamžite rozbehli na múry a otočili delá smerom ku vchodovým dverám. Sluhovia utekali do stajne a vyšli so štyrmi osedlanými tátošmi. Herr Dietrich a pastier vyskočili na Eddyho a Spence priviedol pred Elise jej kobylu. Maxim zobral Elise do náručia.

„Sľúb mi, že vrátiš živý a zdravý," prosila ho Elise so slzami v očiach.

„Dobre ma počúvaj," zašepkal jej do vlasov. „Urobím všetko preto, aby som sa mohol vrátiť do Anglicka, a ak všetko dobre pôjde, zoberiem so sebou aj Hilliarda."

Z otvorených okien komnaty na najvyššom poschodí sa ozvali zmätené výkriky. Hilliard a jeho muži sa vykláňali z okien a pokúšali sa zistiť, ako sa obrancom zámku podarilo zdolať takú vysokú stenu, ale odpoveď nenašli. Hilliard, škrípajúc zubami, nasledoval svojich mužov, ktorí sa vyrútili na chodbu a pustili sa utekať dolu schodmi. V tej chvíli bol ochotný uveriť, že tomu Angličanovi a jeho druhom narástli krídla.

Maxim zdvihol Elise, vysadil ju do sedla a popchol kobylu, aby vybehla zo dvora. Hoci cítil, akoby mu na hruď zosadla obrovská ťarcha, vybehol na múr a pozoroval, ako skupinka jazdcov opúšťa zámok. Teraz však nemal čas oddávať sa smútku, a tak sa otočil k delu. Z vchodových dverí práve vybehli Hilliardovi muži a na dvore ich privítali dobre mierené výstrely z dvoch diel. Ale ešte dlho trvalo, kým Hilliard vztýčil nad hlavou palicu s bielou zástavou.

26.    K A P I T O L A

Loď síce viezla náklad medi, striebra, sušenej tresky a hamburského piva, ale vďaka dobrým vetrom sa po nepokojnom sivom mori kĺzala s prekvapujúcou ľahkosťou. Palubu občas zmáčala spŕška spenenej morskej vody a nad hlavami posádky sa ozýval škrekot čajok. V pozadí sa zmenšovali obrysy nizozemských brehov a loď mierila do Severného mora.

Elise sa striasla, keď jej studený vietor rozhalil vlnený plášť a zhodil z hlavy kapucňu. Obliekla si jednoduchý teplý odev a lepšie šaty spolu s kožušinou lemovaným plášťom si nechala v truhlici. Stála pri zábradlí a uprene hľadela do diaľky. Tam niekde za horizontom bolo Anglicko, ale hoci sa k nemu blížila, netešila sa z toho, že ide domov, lebo jej srdce zostalo v Nemecku. Nebola si istá, či je Maxim nažive, a keď si spomenula na rozhnevaného Hilliarda, predstavila si svojho milovaného, ako leží mŕtvy pri nohách tejto nenásytnej šelmy. Keby sa zo všetkých síl nesnažila potlačiť svoje obavy, boli by ju úplne pripravili o rozum. Neustále si pripomínala šikovnosť svojho manžela v boji a jeho až zlovestnú schopnosť zvrátiť víťazstvo na svoju stranu.

Vyšla na hornú palubu, aby sa ukryla pre spŕškou vody. Nicholas a kormidelník tam sústredene sledovali kompas. Elise sa snažila zostať v diskrétnej vzdialenosti od kapitána a ten si ju sotva všimol, lebo bol natoľko zamestnaný určovaním smeru lode, Nicholas bol síce od ich odchodu z Hamburgu občas trochu odmeranej ši, ale väčšinou bol milý a starostlivý. Elise navyše vďaka stretnutiu s ním zbohatla, pretože jej vrátil viac ako trojnásobok jej investícií, ale jej skutočný zisk spočíval v priateľstve s človekom, ktorý dokázal život vychutnávať plnými dúškami.

Uvoľnil jej svoju kapitánsku kajutu a vždy, keď mali možnosť posedieť si pri spoločnom jedle, ktoré pripravil Herr Dietrich, trávili čas v príjemnom rozhovore, pričom sa vyhýbali úvahám nad tým, čo sa mohlo stať. Elise sa zdalo, že na ňu hľadí ustarosteným pohľadom, ktorý prezrádzal, že aj on sa bojí o Maxima. Inokedy sa jej zase videlo, že prežíva rovnaký zápas ako na ich prvej spoločnej ceste. Patrila inému a on sa medzi nich nechcel vtesnať, ale napriek tomu si ju vážil najviac zo všetkých žien, dosť na to, aby ju chcel za ženu, a preto túžil aspoň po tom, aby medzi nimi vzniklo silné priateľské puto.

„Segelschift! Viertel Steuerbord!" ozval sa výkrik zo stožiara, a keď sa Elise pozrela smerom, ktorým ukazoval plavčík, uvidela v diaľke za nimi bielu bodku. Bola to loď!

Nicholas zobral ďalekohľad a dlho sa cezeň pozeral. Zamračene ho zložil, rýchlo vydal kormidelníkovi príkazy v nemčine a opäť zdvihol k oku ďalekohľad.

„Anglická loď!" povedal cez plece Elise. „Plaví sa z Nizozemska."

„Je to jedna z Drakových lodí?" spýtala sa ustarostené Elise. Vedela, že Nicholas nie je taký bohatý ako Hilliard a že strata lode a nákladu by pre neho predstavovala veľký úder.

„Ten diabol! Kto vie, kde práve teraz je! Odkedy mu Alžbeta povolila plavby, rabuje španielske lode. Santiago! Hispaniola! Cartagena! Všetky padli pod jeho zbraňami! Urobí z Filipa bedára! Aj zo všetkých, čo s ním obchodujú! Bola by to irónia osudu, keby sme sa mu dostali do rany!"

„Určite vás pustí, keď uvidí, že máte na palube Angličanku."

„Drake je nenásytný! Nebude mať čas klásť nám otázky."

Nicholas sa otočil k svojim námorníkom a vydal rozkazy. O chvíľu sa zo sťažňa opäť ozval výkrik, posádka sa ako jeden muž opäť pozrela za plavčíkovou rukou a uvidela ďalšiu loď, ktorá k nim medzitým nepozorovane priplávala. Na boku lode sa dokonca objavil obláčik dymu. Niekoľko míľ od Nicholasovej lode vystrekol gejzír vody, ale posolstvo tejto rany bolo jasné. Stojte! Nicholas nemal inú možnosť, iba spomaliť, lebo nebol dostatočne vyzbrojený, aby sa mohol brániť proti dvom útočníkom.

O chvíľu už mala Nicholasova loď na každom boku anglickú loď a posádka väčšej z nich si ju hákmi pritiahla k sebe. Hanzový kapitán so zovretými perami čakal, kým sa votrelci nalodia.

Veliteľ anglickej veslice bol vysoký, pekný muž. Predstavil sa ako Andrew Sinclair, pozdravil Nicholasa takmer až veselo, hoci ten len nahnevane mlčal. „Prepáčte, že vás zdržiavam, kapitán," začal Sinclair, „ale keďže sme práve opustili Nizozemsko, rozmýšľal som, či náhodou nemáte na palube zásoby pre španielske jednotky." Napriek Nicholasovmu nahnevanému pohľadu prívetivo pokračoval: „Ak je to tak, budem musieť obsadiť vašu loď. Lordovi Leicesterovi by sa vaše správanie nepáčilo a urazil by sa, keby som účinne nezasiahol."

 Nicholas nemal náladu na žarty. „Asi ste si všimli, že moja loď je vrchovato naložená, a hoci sa vaše podozrenie nezakladá na pravde, určite si už nájdete nejakú zámienku, aby ste ma obrali o celý náklad. Ak je to tak, ako hovorím, kapitán, dovoľte mi, aby som vám ukázal, čo vlastne vezieme."

Hanzový kapitán čosi povedal svojmu pobočníkovi a ten spolu s ďalším námorníkom náhlivo odišiel. Kým na nich čakali, Elise cítila pohľad anglického kapitána, a keď sa na neho spýtavo pozrela, usmial sa na ňu.

Nicholasovi potemnel zrak, keď si všimol Angličanov záujem o Elise. Kedysi pomáhal Maximovi pri jej únose, ale bol by prekliaty, keby dopustil, aby si morskí vlci ako tento tu mysleli, že na ňu môžu len tak bezočivo hľadieť.

Andrew Sinclair si odkašlal a zdvihol zrak k červenej zástave, na ktorej bola biela trojvežová budova. „Ste z Hamburgu, kapitán?"

Nicholasa mierne prekvapila jeho znalosť hanzových zástav. „Ste veľmi všímavý, kapitán."

„Už sme mali do činenia s hanzovými loďami," odvetil Sinclair s miernym úškrnom. „Naučil som sa rozoznávať ich zástavy. Zaujímajú ma najmä jednoduché červeno-biele zástavy Lubecku. Zdá sa, že bez problémov navštevujú španielske prístavy. Ak nejdete z Nizozemska a nemáte namierené do Španielska, kam vlastne plávate, kapitán?"

„ D o Anglicka," odvetil odmerane Nicholas. „A potom ďalej!"

Sinclair sa nedokázal premôcť a znovu sa zadíval na Elise. Jej krása ho natoľko zaujala, že sa rozhodol neopustiť loď, kým sa s ňou nezoznámi alebo nezistí, kde by ju neskôr mohol nájsť. „A čo táto dáma? Je to vaša manželka?"

„Je to Angličanka a vracia sa do vlasti." Nicholas pozorne sledoval kapitána a rozmýšľal, čo za problémy by mohol spôsobiť jeho záujem o Elise. „Mám tú česť, že ju tam môžem dopraviť."


„Naozaj?" horlivo sa spýtal Andrew Sinclair. „Bol by som rád, keby ste ma predstavili.“

Nicholas sa zamyslel, aby zvážil, aké následky by mohlo mať prezradenie Elisinho spojenia s Maximom. Angličania boli veľmi citliví na správy o sprisahaní proti kráľovnej a nebolo si ťažké predstaviť, že Sinclair by využil každú zámienku, aby sa jej mohol zmocniť. Nicholas bol síce úprimne presvedčený, že meno jej otca nie je natoľko známe ako meno jej manžela, zdôraznil ho však, aby schladil Sinclairovo nadšenie. „Toto je Elise Radbornová, dcéra sira Ramseyho Radborna."

Sinclair na jej meno okamžite zareagoval. „Je to tá istá Elise Radbornová, ktorú z domu jej strýka uniesol markíz Bradbury?"

Nicholas sa zachmúril a založil si ruky za chrbát, lebo nechcel viac dráždiť jeho zvedavosť. Nevedel, nakoľko bol známy Elisin únos, bolo však zrejmé, že si na ňom preprali jazyky mnohí ľudia.

Kapitánov pobočník a námorník sa vrátili z podpalubia a priniesli so sebou súdok. Anglický kapitán podišiel bližšie a sledoval, ako ho otvárajú, a Elise aj z tej diaľky, kde práve stála, zavetrila, že hanzoví námorníci chystajú dáke pestvo. Videla, ako pobočník žmurkol na Nicholasa, strčil do súdka ruku a vytiahol z neho kus sušenej tresky, ktorú strčil priamo pod nos anglického kapitána. Ten sa musel s odporom odvrátiť, čo v hanzových námorníkoch vyvolalo výbuch hlasného smiechu.

„Máme aj sudy hamburského piva, kapitán, ak by ste chceli ochutnať," ponúkol ho s úškrnom Nicholas a potom kývol hlavou smerom k provizórnemu prístrešku, pod ktorým boli uviazané kone. „Dokonca vezieme aj párik koni, ako ráčite vidieť."

„Nechajte si svoje ryby a pivo, kapitán," odvetil Angličan. Nepáčilo sa mu, že si z neho vystrelili, ale vedel, že existuje spôsob, ako im skriviť úsmevy a azda i získať neobyčajne krásnu slečnu Radbornovú. „Odpusťte, že odmietam vašu pohostinnosť, ale musím vám oznámiť, že ste zatknutí..."

„Čo?" prekvapene skríkol Nicholas a prudko pristúpil tesne k nemu. „Nemáte právo obsadiť moju loď! Mňa nezaujíma, či máte poverenie priamo od vašej kráľovnej. Toto nie je Anglicko! Ak ste sa dali na pirátstvo, tak potom pomenujme veci pravým menom!"

Andrew sa sebavedomo usmial, spokojný s tým, že sa karta obrátila. „Máte na palube vzácny náklad... Angličanku, ktorú uniesol zradca kráľovnej. Neviem, ako sa k vám dostala, ale počul som, že jej strýko poprosil kráľovnú, aby spravodlivo potrestala jej únoscov. Preto je mojou povinnosťou zatknúť vás. Celá vaša posádka pôjde na moju loď a budeme vás držať v okovách, až kým sa nedoplavíme do Anglicka."

 „Toto je porušenie všetkých zákonov mora...!" protestoval Nicholas. „Ja tú dámu predsa nikam neunášam, ja ju veziem domov!"

„Na vašich obvineniach nie je ani zrnko pravdy!" vyhlásila Elise, keď videla, že Andrew Sinclair chce využiť jej prítomnosť na lodi ako zámienku na uväznenie Nicholasa. „Sama som kapitána Von Reijna poprosila, aby ma zobral domov. Teraz má byť potrestaný len preto, že súhlasil?"

„V tom prípade vás rád odvediem na moju loď a kapitán Von Reijn môže ísť svojou cestou."

„Ani nápad!" zreval Nicholas. „Radšej sa dám uväzniť než by som ju mal nechať odísť s takými, ako ste vy!"

„Nicholas, prosím." Elise sa pokúsila utíšiť jeho hnev. „Veď o nič nejde..."

„Boli ste mi zverená do opatery, Elise, a ja vás nevydám len kvôli svojmu pohodliu." Odviedol ju nabok a pokračoval tichším hlasom. „Už som vás raz sklamal. Veľmi by ma bolelo, keby som to mal urobiť znovu."

„Nemusíte sa o mňa báť, Nicholas. Ja sa o seba postarám..."

Nesúhlasne zavrtel hlavou. „Nedokázali ste to v kontore, nedokážete to ani tu. Ak si kapitán Sinclair zobral do hlavy, že vás chce, nezastavíte ho! Ako viete, či bude aj o niekoľko okamihov taký istý džentlmen?"

„Išli by so mnou Spence a Fitch..."

Hanzový kapitán si posmešne vzdychol, keď sa pozrel smerom k tým dvom, ktorí práve postávali pri Eddyho stajni. Boli celí zelení a vyzeralo to tak, že budú každú chvíľu zvracať. „Ja som zodpovedný za vašu bezpečnosť, Elise. A pokiaľ ide o tých dvoch, nahýnali sa cez zábradlie ešte predtým, ako sme zdvihli kotvy."

Nicholasovi stvrdla tvár a pristúpil naspäť k Angličanovi. Keď prehovoril, jeho hlas znel sarkasticky. „Keďže mám namierené do Anglicka, nemám nič proti tomu, ak nás budete sprevádzať, ale ak chcete uväzniť mňa a mojich ľudí alebo zobrať na palubu slečnu Elise, musím vašu pohostinnosť odmietnuť... nech by to už znamenalo čokoľvek..." Sinclair otvoril ústa a chcel protestovať, ale Nicholas ho umlčal zdvihnutím ruky. „Uvedomte si, že máte dve vyzbrojené lode a že by som bol blázon, keby som sa vám pokúsil uniknúť. Nechať sa sprevádzať do Anglicka je jednoduché, ale opravovať poškodenú loď čosi stojí."

„Dobre teda," povedal Sinclair, keď videl, aký je hanzový kapitán tvrdohlavý. Ďalšia výmena názorov by asi prerástla do krvavého konfliktu, ktorého svedkom by bola Angličanka a za ktorý by sa potom musel zodpovedať. „Budeme sa plaviť po vašom boku, až kým neprídeme k Temži, a potom vás budeme nasledovať."

Ustúpil, kývol Nicholasovi na pozdrav a potom sa uklonil Elise. „Dovidenia, slečna Radbornová."

Nicholas pozoroval, ako Angličania opúšťajú loď, a potom sa začal prechádzať po palube a vydával rozkazy. Vedel, čo ich čaká v Anglicku, ale bola to otázka cti. Ukáže tomu povýšeneckému Angličanovi, že sa mu nemôže len tak pre nič za nič vyhrážať väzením.

27.   K A P I T O L A

Londýn bol naozaj nepokojným miestom. Ak aj nie predtým, tak sa ním určite stal po zatknutí hanzového kapitána a jeho mužov a po ich uväznení v New gate. A ak aj nie celý Londýn, tak určite mólo, kde Elise dala Andrewovi Sinclairovi jasne najavo, ako ju rozhorčila nespravodlivosť vykonaná v mene ochrany jej osoby. „Nie ste môj poručník a ja si vyprosujem, aby ste sa za neho pasovali," nadýchla sa a pokračovala. „Prejavili ste sa ako nactiutrhačný grobian! Prisahám, že nebudem mať pokoja, kým neprepustia kapitána Von Reijna a jeho mužov z väzenia a kým sa im neospravedlníte! A pôjdem rovno za kráľovnou, aby túto nespravodlivosť   napravila!"

Hnevlivo odtisla Sinclaira, ktorý sa ju pokúšal odprevadiť k pripravenému člnu, a ostro mu povedala: „Nemám s vami nič spoločné, tak ma láskavo nechajte na pokoji."

Sinclair nevedel, ako by napochytro utíšil jej hnev, a tak ju odovzdal do opatery prievozníka a zarazene čakal, kým Spence diskrétne najal jedného námorníka, aby dopravil Eddyho a Elisinu kobylu do stajne v Bradbury, a Fitch nakladal majetok svojej panej na čln. Spence a Fitch radšej mlčali, lebo si veľmi dobre vedeli predstaviť, čoho by bol asi schopný človek, ktorý sa neostýchal zatknúť nevinných ľudí, a boli veru radi, že s nimi necestoval aj markíz, lebo by už nepochybne všetci traja putovali do väznice v Toweri.

O čosi neskôr zakotvil čln pri brehu, z ktorého viedli schodíky do domu sira Ramseyho Radborna. Vyložili batožinu a vyplatili prievozníka. Elise sa od kapitána Sinclaira dozvedela, že jej strýko momentálne sídli v tomto dome. Prijala túto správu so stoickou odovzdanosťou, ale bola pevne rozhodnutá, že v mene svojho manžela bude kráľovnú presviedčať dovtedy, kým Maximovi nevráti jeho česť, titul a majetok.

Keď sa blížila k panstvu, z ktorého už raz utiekla, pochytila ju úzkosť. Predstava úteku jej v mysli zatemnila všetky spomienky na čas, ktorý tu strávila v spoločnosti svojho otca. Keby sa nemusela snažiť o audienciu u kráľovnej, bola by išla rovno do Bradbury Hall a ani by sa tu nezastavila. Bola si veľmi dobre vedomá, že napriek ochrane zo strany Fitcha a Spencea sa bude musieť mať na pozore pre Cassandrou.

Priestranná hala bola vysvietená a z veľkej komnaty sa ozývali hlasy. Elise mala dokonca pocit, že počuje strýkov hlas, ale nedokázala rozoznať jednotlivé slová.

„Bože! Veď je to mladá pani!" ozval sa vzrušený výkrik starej slúžky, ktorá stála na poschodí a ako prvá zbadala príchodzích. „Vrátila sa domov!"

Zo všetkých častí domu sa začalo zbiehať služobníctvo a prekvapene, takmer so strachom ju pozorovalo. Nikto sa k nej neodvážil priblížiť a zmätená Elise pomaly prešla cez halu. Vrava v komnate stíchla a Elise cítila, ako sa do nej z každej strany zabodávajú zvedavé pohľady. Napokon jej vyšla v ústrety stará domáca Clara.

Elise trochu odľahlo a vystrela ruky, aby sa zvítala s touto

drobnou ženičkou, ktorá neraz \riskovala vlastný život

a pomáhala jej počas Cassandrinej krutovlády. „Vari mi na

rástli rohy a chvost?" spýtala sa udivená Elise. „Prečo sa

všetci tvária tak ustarostené?"


 „To kvôli vašej tete Cassandre," odvetila pošepky Clara. „Teraz tu býva s vaším strýkom... ako jeho manželka."

Elise sa zadívala do zvráskavenej tváre starej slúžky a najprv bola presvedčená, že ju dobre nepochopila. Ani Edward Stamford predsa nemohol byť taký hlúpy, aby sa oženil s Cassandrou! „Povedz mi, že to nie je pravda, Clara."

„Veru je to tak, pani,"  uisťovala ju drobná domáca. 

„Váš strýko Edward a vaša teta sa zobrali krátko po vašom únose. Váš pán strýko sa tu zastavil, keď bol na audiencii u kráľovnej, kde obvinil markíza Bradburyho z vášho únosu a žiadal jeho uväznenie. Cassandra tu asi na vás čakala, a keď videla jeho bohatstvo, musela si zobrať do hlavy, že už neodíde, a čoskoro bola  svadba."

Elise si bola veľmi dobre vedomá, že Cassandra má veľa tvárí. Nebolo pre ňu ťažké použiť všetok svoj šarm na získanie postaršieho pána. Ešte stále bola natoľko krásna, že by zaujala aj mladších mužov, a osamelý vdovec pre ňu predstavoval ľahkú korisť.

Za sebou začula tichý výsmešný chichot. Otočila sa a vo dverách komnaty uvidela štíhlu siluetu svojej tety. Za jej chrbtom uzrela tváre jej synov, medzi nimi aj žiariace tmavé oči Forswotha Radborna.

„No toto, nie je to vari naša malá Elise?" opýtala sa Cassandra so sarkastickým úsmevom bez toho, že by sa k nej priblížila. „Prišla si nás navštíviť?"

Elise mala pocit, ako by ju niečo udrelo do pŕs a na okamih sa nevládala nadýchnuť. Vrátili sa k nej všetky hrozné spomienky a striasla sa od strachu, že by to malo začať znova.

Cassandra sa spokojne uškrnula, keď vycítila jej strach. Nepochybovala o tom, že je len otázkou času, kedy sa jej od dievčaťa podarí zistiť, kam Ramsey Radborne skryl svoje zlato.

Jej neter však pozbierala všetku odvahu a rozhodla sa, že bude pre všetkých zúčastnených lepšie, ak čím skôr odíde.

Prikázala Fitchovi a Spenceovi, ktorí ešte nepochopili, o čo ide, aby zostali pri nej, a potom poslala Claru za kuchárom, aby im pripravil jedlo. Cassandra výsmešné pozorovala, ako prikázala dvom mocnejším slúžkam, aby jej vyniesli truhlice hore do komnaty.

„Ale tam je pán Forsworth," rýchlo jej oznámila jedna mladá slúžka, ako keby táto správa mala nejako zrušiť jej rozkaz.

Elise sa spýtavo pozrela na mladú krásavicu a vytušila, že toto dievča má svoj dôvod, prečo tak dobre vie, kde spáva Forsworth. Keby svojho bratranca nepoznala, myslela by si, že to dievča využíva. „V tom prípade mu zbaľ všetky veci," rozkázala jej odmerane.

„Ale... kam ich mám zobrať?" zmätene habkala slúžka a pozrela sa smerom k Forsworthovi. Pre pani Cassandru začala pracovať len nedávno, preto nevedela, čo si má o novej príbuznej myslieť.

Elise začala byť netrpezlivá. „Zatiaľ ich len pekne vynes z mojej komnaty. Potom sa dohodneme, kam ich dáš."

Vtom sa so smiechom ozvala Cassandra: „Ako sa opovažuješ rozhodovať, kde bude spať môj syn?"

Elise na ňu pozrela a odvetila rozhodným hlasom. „Môžeš spochybňovať moju autoritu, koľko len chceš, ale zatiaľ som ja jediná pani tohto domu, a preto sa tu budú plniť moje príkazy. Nepotrebujem v ničom čakať na tvoje dovolenie. Je to jasné?" Ignorovala povýšenecky úsmev svojej tety a otočila sa k slúžke. „Teraz choď a urob, čo som ti povedala! A poponáhľaj sa!"

Slúžka sa už neodvážila protestovať, rýchlo sa uklonila a odišla. Postupne sa rozpŕchlo aj ostatné služobníctvo, lebo vycítilo, že medzi mladou paňou a jej tetou sa schyľuje k hádke.

Elise sa odmerane obrátila ku Cassandre v očakávaní ďalšej výmeny názorov, ale teta aj so synmi medzitým ustúpili odo dvier, aby uvoľnili cestu Edwardovi. Elise takmer utrpela šok. Nemohla uveriť, že tento vychudnutý starec s rozstrapatenými vlasmi je jej energický a vystatovačný strýko.

„Strýko Edward?" ozvala sa, ako keby čakala, že jej potvrdí, že je to naozaj on. Pomaly prikývol a Elise zobrala do rúk jeho vychudnutú ruku. Nevedela, čo má povedať, keď sa zahľadela do jeho prepadnutej, popolavej tváre.

„Elise... dievčatko..." Pokúsil sa o úsmev, ale výsledkom bol strašný úškľabok. „Som rád, že si sa vrátila. Arabella potrebuje tvoju spoločnosť. Teraz je z nej vdova..."

Táto správa ju šokovala. Pritisla si stýka k sebe a tomu sa vydral z pŕs hlboký vzdych. Už dávno nezažil takýto prejav náklonnosti.


„Je mi to veľmi ľúto, strýko Eduard," zašepkala Elise.

„Nevedela som o tom... Chúďa Arabella... musí byť veľmi nešťastná."


Edward sa zhlboka nadýchol a povedal: „Asi pred mesiacom ho našli v rieke. Bol sa previezť na koni. Asi sa to stalo tak, že ho kôň zhodil, a on si pri páde udrel hlavu a utopil sa."

„Kde je teraz Arabella?" spýtala sa Elise a rozhliadla sa po hale. „Nikde ju tu nevidím."

 „Išla navštíviť jednu svoju priateľku - grófku," odvetila Cassandra odo dvier. „Vráti sa až neskôr. Tie dve sú ako dvojčatá, a keď sa stretnú, nevedia, kedy prestať s klebetami."

Edwardovi sa skrivila tvár bolesťou, chytil sa za brucho a na čele mu vyrazil pot. Elise mu chcela pomôcť do kresla, ale on potriasol hlavou a bolesť o chvíľu prestala. Napokon sa s námahou narovnal a povedal: „Idem si ľahnúť. V poslednom čase sa necítim dobre a som už veľmi unavený."

„Strýko... musím sa ťa niečo spýtať..." zastavila ho Elise a on počkal, kým začne. Takmer sa bála vysloviť svoju otázku, lebo by mohol potvrdiť jej podozrenie. Mala pocit, ako keby sa jej vracali všetky hrôzy, ktoré si vytrpela v detstve a na ktoré sa radšej neodvážila ani pomyslieť. „Odkedy si takýto chorý? Keď som ťa naposledy videla, bol si plný života! Čo hovoria lekári?"

„Pehe!" Edward sa pokúsil o výsmešný tón. „Lámu si nad tým hlavy. Tie bolesti začali krátko nato, ako ťa uniesli. Ešte že sa o mňa stará moja Cassandra. Lekári mi dávajú takú odpornú medicínu a moja žena ma presviedča, že mi to pomôže... ale som čoraz slabší..." Dopovedal a neistým krokom sa pomaly odšuchtal.

„Úbohé dieťa, musí to byť pre teba strašný šok vidieť, ako Edward upadá," ozvala sa Cassandra a konečne jej vykročila v ústrety. Natiahla ruku k jej lícu, ale Elise sa s odporom prudko odvrátila. Cassandra sa len usmiala a pokračovala: „Všetci si o neho robíme starosti." Obrátila sa k svojim synom, aby potvrdili jej slová. „Robíme, čo sa dá."

„Robíme, čo sa dá," pritakal Forsworth s prefíkaným úsmevom. „Nikto nám nemôže nič vyčítať."

Cassandra sa len zamračila. „Nepožije si už asi ani rok."

„ Určite ste sa už na jeho smrť dopredu pripravili," odvetila Elise.

Na Cassandriných perách sa objavil povýšenecky úsmev. „Samozrejme. Edward v deň našej svadby podpísal dohodu, v ktorej sa zaviazal, že vyplatí všetky moje dlhy a po smrti mi zanechá všetok svoj majetok. Bude zo mňa boháčka, keď sa, chudáčik, pominie."

Elise dala najavo svoje pobúrenie. „Určite sa už nemôžeš dočkať."

„Bude to pre mňa veľká tragédia," lamentovala Cassandra s predstieraným smútkom.

 „To určite," zasmiala sa Elise.

Cassandra zaklonila hlavu a pozorne si prezrela svoju neter. „ Zdá sa mi, že si sa zmenila, drahá Elise. Dokonca by som povedala, že si ešte krajšia. Alebo si len dospelejšia."

„Našťastie už poznám tvoje spôsoby, Cassandra," odvetila úsečné Elise.

Cassandra pokračovala, ako keby jej poznámku nepočula: „Počuli sme také divoké zvesti o tom nespratníkovi Seymourovi, až si ani neviem predstaviť, že nevyužil tvoje zajatie. Taký mocný muž a mladé dievča... bolo by naivné myslieť si, že k ničomu nedošlo."

Elise cítila, ako jej líca zalieva rumenec, ale zo všetkých síl potlačila zahanbenie a rýchlo odvrkla: „Nevedela som, že poznáš lorda Seymoura a že vieš, aký je. Z toho, čo som o ňom počula, usudzujem, že si veľmi dobre vyberá spoločnosť a nestýka sa so zlodejmi a vrahmi."

„Pehe! Už dávno mal visieť na šibenici. Môžem ťa ubezpečiť, že kráľovná určite vypíše na jeho hlavu odmenu."

„Nepotrebujem tvoje ubezpečenia, Cassandra," odvetila Elise so slabým úsmevom.

Cassandra mykla plecami. „Takí ako on si vôbec nezaslúžia súcit."

„Lord Seymour sa o mňa dobre staral," Elise sa začala prechádzať po hale, „ale keď som ešte bývala tu, musela som sa obávať o svoj život."

„Máš pravdu, Elise, služobníctvo je tu také nešikovné, až sa človek občas na smrť vyľaká!"

Elise si už dávno uvedomila, že Cassandra dokáže zvrtnúť každú poznámku, namierenú proti nej, celkom naruby. Otočila sa k Spenceovi a Fitchovi a prehovorila k nim nahlas, aby to počula aj Cassandra: „Dobre Sa vyzbrojte a strážte ma, kým bude táto žena a jej príbuzní/v mojom dome."

„V tvojom dome?" sebavedomo zareagovala Cassandra. „Drahá Elise, vari ti musím pripomínať, že nie si viac ako slúžka a že si bez dovolenia kráľovnej nemôžeš robiť nárok na majetok svojho otca? Jedinými dedičmi radbornovského majetku sú moji synovia. Pravdupovediac, moja milá, si len bedárka... bez domova a bez majetku."

Elise sa usmiala a siahla rukou do mešca, ktorý jej visel pri boku. Vytiahla prsteň svojho otca a ukázala ho Cassandre. „Spoznávaš ho?" Počkala, kým pomaly prikývne, a potom začala hru, ktorá by jej mohla pomôcť zistiť, čo Cassandra vie o zmiznutí jej otca. „Potom si asi pamätáš, že ho nosil všade so sebou?" 

Cassandra opäť takmer nebadane prikývla a Elise pokračovala: „Tento prsteň je dôkazom, že viem, kde je môj otec. Môj otec žije!" vyhlásila odhodlane a v Cassandrinej tvári uzrela záblesk zdesenia. Zmätený výraz jej tety bol dôkazom jej neviny, aspoň pokiaľ ide o samotný únos. „Preto vás žiadam, aby ste si čím skôr našli iný príbytok."

„To je nejaký trik!" vyhlásil Forsworth a vykročil smerom k Elise. Nezabudol na jej úder a na svoju urazenú pýchu. „Klame! Inak by strýko Ramsey prišiel s ňou!"

Elise na neho pozrela so sebavedomým úsmevom. „Vždy si bol trochu ťažkopádny, Forsworth. Prečo radšej nepočkáš na príchod môjho otca? Určite sa s tebou poráta."

Tmavé oči sa mu nahnevane zablysli. „Ty klamárka! Choď si za svojím zradcom! Vždy si túžila po mužovi so šľachtickým titulom! Pehe! Markíz! Určite už pod srdcom nosíš jeho decko!"

Halou sa ozvalo plesnutie a Forsworthovi sa na chvíľu zahmlilo pre očami. Potriasol hlavou a so zovretými päsťami sa chystal pristúpiť bližšie k Elise, ale do cesty sa mu postavil Spence.

„Ani sa jej nedotknite," povedal pokojným hlasom. „Inak to budete ľutovať."

„Ty sa mi opovažuješ vyhrážať!" zrúkol Forsworth, pobúrený, že sa do neho zastarel obyčajný sluha. „ Uhni mi z cesty!"

Spence odmietavo zavrtel hlavou. Lord Seymour mu prikázal, aby dával pozor na mladú pani, a nedovolí, aby sa jej čo i len vlások na hlave skrivil. „Môj pán mi prikázal, aby som na ňu dával pozor. A kým som tu, tak sa jej nič nestane."

„Kto je tvoj pán?" naliehal Forsworth a ustúpil o krok dozadu. „Kto poslal sluhu proti lordovi?"

„Lordovi? Ha!" vyprskla Elise a postavila sa medzi nich. „Ak si ty lord, tak ja som potom kráľovnina sesternica!"

„Ty...!" zavrčal Forsworth a pohrozil jej prstom. „Ešte uvidíš!"

„Ó, aký si chrabrý, keď máš do činenia so ženou!" zvolala a napodobnila Cassandrin sladký hlások, ale prezradil ju jej úškľabok. „Už nebudem znášať tvoje ústrky! Už sa nenechám vyhladovať! Už sa nenechám biť! Toto je dom môjho otca a chcem, aby ste z neho okamžite vypadli!"

Forsworth opäť zovrel päste a snažil sa rozohnať na Elise, ale odrazu zistil, že mu ruky zviera vyšší zo sluhov.

„Pani povedala, že máte ísť, tak choďte," povedal Spence. Pozrel sa na Forsworthových bratov, ktorí sa blížili cez halu, a okamžite zobral pištoľ, ktorú mu podal Fitch. Ten si ju ešte na lodi schoval pod kabátec pre prípad, že by nastali nejaké problémy, a tie aj nastali - oveľa skôr, ako očakával. Spence namieril svoju pištoľ na troch bratov. „Prvý z vás, ktorý sa pohne, bude mať dieru v hlave. A je mi jedno, ktorý to bude."

Cassandra sa k nim pokúsila nebadane priblížiť, ale Spence nezaváhal ani na sekundu a namieril aj na ňu. „Len pekne zostaňte, kde ste," poprosil ju úctivým hlasom. „Nerád by som mojej panej zakrvavil koberec."

„Toto je škandál!" zakričala Cassandra a prudko sa zvrtla k Elise. „Som tvoja teta! Prečo im dovolíš, aby sa mi vyhrážali?"

Na krásnych perách sa objavil zdvorilý úsmev. „Pamätám si, že si svojim synom dovolila, aby ma trápili. Nie si mi pokrvná príbuzná a keby si aj bola, najradšej by som na to zabudla. Títo muži dostali príkaz, aby ma chránili pred takými, ako si ty a tvoji synovia. Neviem, ako sa ti podarilo presvedčiť môjho strýka, aby sa s tebou oženil, je však isté, že je vo veľmi zlom stave... a keďže nijako neskrývaš svoje plány, obávam sa toho najhoršieho. Ešte keď som bola malá, počula som slúžky rozprávať, že videli, ako si mojej matke a potom svojmu manželovi podávala jed." Elise videla, že v Cassandriných očiach sa zračí prekvapenia a strach. „Podľa všetkého si zodpovedná za Edwardov stav. Vidím, že si robíš zálusk na tento dom a chceš ho zavraždiť."

Cassandra sa pyšne vypla. „Nenechám sa urážať! Nezostanem tu už ani minútu!"

„Výborne! Len utekaj!" skríkla Elise a pocítila úľavu. „Utekaj, lebo na teba poštvem poľovníckych psov! Zmizni! Prac sa mi z očí!"

Cassandra kývla na svojich synov, aby ju nasledovali. Teraz jej zo všetkého najviac záležalo na tom, aby čo najrýchlejšia ušla pred týmto nepodareným dievčiskom, ktoré pre ňu mohlo predstavovať hrozbu.

V dome chvíľu vládol hurhaj, kým si Radbornovci náhlivo zbalili svoje veci a odišli. Po ich odchode v ňom zavládla príjemná   atmosféra,   ako  keby  sem zavial  čerstvý vzduch.

Služobníctvo sa zhromaždilo v hale, aby poriadne privítalo svoju pani, a slúžky jej začali s úľavou pripravovať komnaty a vybaľovať šatstvo.

Elise bola natoľko vyčerpaná, že nevládala ísť do haly a najesť sa. Utiahla sa do komnát a bezvládne padla do postele. Clara jej priniesla jedlo a pomohla jej vyzliecť sa, ale Elise s ňou ledva dokázala prehodiť pár slov. Po jej odchode sfúkla sviece a zatvorila oči. Okamžite zaspala a snívalo sa jej o Maximovi.

Nad ránom sa pomaly prebudila. Chvíľu len tak ležala a načúvala, ale všade bolo ticho. Ovládla ju zvedavosť a rozmýšľala, čo ju prebudilo.

Vstala, obliekla sa, vyšla z komnát a zamierila k miestnostiam, ktoré si pre seba vybrala Arabella. Jemne zaklopala na dvere, a keď nikto neodpovedal, vošla dnu, zvedavá, či sa vrátila jej sesternica. Cez obloky do miestnosti svietil mesiac a na podlahe sa povaľovali kusy šatstva. Posteľné prikrývky boli pokrčené a Elise pojala podozrenie, že nech už v tejto posteli spal ktokoľvek, určite nebol sám.

Spomenula si na podobnú situáciu, hoci ju zažila v inom dome pred niekoľkými mesiacmi. Vtedy tiež vošla do Arabellinej izby, ale nenašla ju v nej. Tento krát na ňu nikto neskočil, ale aj tak pocítila úzkosť zo sesternicinej neprítomnosti, hoci rozhádzaná posteľ svedčila o možnom návštevníkovi.

Elise sa zmätene vrátila do svojich komnát a práve sa chystala vyzliecť, keď tu začula tiché zaerdžanie. Vstala a vybehla ku dverám na galérii. Nečudovala by sa, keby sa Radbornovci vrátili, aby jej ublížili. Opatrne otvorila dvere a prešmykla sa na verandu. Pohybovala sa v tieni a odrazu zarazene zastala.

Na dvore stála vo svetle mesiaca Arabella, oblečená len v priesvitnej nočnej košieľke. Vedľa nej sedel na koni muž. Mal na sebe plášť a kvôli kapucni mu nebolo vidieť črty tváre. Naklonil sa k Arabelle, ktorá k nemu vystierala ruky, a dlho sa bozkávali. Potom sa muž konečne narovnal, upravil si plášť a položil si ruku na stehno. Elise prebehli po chrbte zimomriavky. Mužove pohyby jej pripomenuli kvetnaté spôsoby Forswortha Radborna. Bezmocne sledovala, ako sa muž ešte raz naklonil k Arabelle a pohladkal ju po líci, potom popchol koňa a odcválal.

Elise sa pritajila a zadržala dych, kým jej sesternica vyšla po schodoch. Vydýchla si až vtedy, keď Arabella zavrela dvere svojej komnaty.

Elise sa nestačila čudovať, keď Arabella nasledujúce ráno zišla na raňajky a tvárila sa ako smútiaca vdova. Bola bledá a pod červenými očami mala tmavé kruhy. Elise nechápala, prečo sa takto pretvaruje. Ešte väčšmi ju udivilo, keď si jej Arabella položila hlavu na plece a nariekala nad Relandovou smrťou.

„Nehovorila som ti, že som prekliata?" povedala Arabella medzi vzlykmi.

Elise ju pohladkala po chrbte a nevedela, ako má reagovať. „Počula som, že Relandovi sa to stalo, keď jazdil na koni. Bol sám?"

Arabella smrkla a priložila si k nosu vreckovku. „Išli sme jazdiť spolu, ale on ma predbehol, a tak som sa musela sama vrátiť domov."

„Kde sa to stalo?"

„Blízko Bradbury," odvetila Arabella.

„Pred mesiacom?"

Arabella váhavo prikývla a položila si ruku na prsia, lebo hrozilo, že sa zase usedavo rozplače. Elise sa ako zhypnotizovaná zahľadela na Arabellin náhrdelník. Nemohla sa mýliť. Arabella si všimla jej pohľad, smrkla a zobrala ho medzi prsty. „Veľmi mi ťa pripomína, Elise, preto ho musím nosiť." Sňala si ho a dala na krk svojej mladej sesternici. „Keď som sa v deň môjho sobáša vrátila do komnát, našla som ho roztrhnutý na podlahe. Takmer som umrela, keď som si uvedomila, že ťa uniesli. Nevedela som, či si živá alebo mŕtva, tak som ho opravila a nosila ako pamiatku na teba."

„Ďakujem ti, že si ho opravila."

Arabella sa opäť rozplakala a Elise zatúžila byť sama, aby si mohla odpočinúť.

Arabella si napokon utrela slzy a jej tvár dostala potuteľný výzor, keď sa na ňu ukradomky zahľadela. „Muselo to byť pre teba strašné, keď ťa tak násilím odvliekli. Všetci sme rozmýšľali, čo sa vlastne stalo."

„V skutočnosti to bolo veľmi krásne... a romantické," uistila ju Elise so smutným úsmevom.

Arabella pocítila bolesť, keď si všimla zamyslený pohľad modrých očí. Zdalo sa, že to dievča smúti za stratenou láskou. „Rozmýšľala som nad tým, koho hľadali Maximovi muži... a keďže ťa zobrali z mojich komnát, predpokladám, že sa pomýlili. Je to tak?"

Elise si uvedomovala, že Arabella čaká na odpoveď s horlivosťou, ktorá popiera jej hlboký smútok, preto prikývla a odpovedala jej podľa očakávania. „Jeho muži sa pomýlili."

„Samozrejme, ja som to vedela. Maxim bol do mňa tak vášnivo zamilovaný, že som vôbec nepochybovala, že si prišiel po mňa. Určite bol veľmi sklamaný, keď zistil, že jeho muži neuniesli jeho milovanú." Vzdychla si, ako keby si predstavovala jeho utrpenie. „Ako ho poznám, určite sa nahneval."

Elise nebola schopná poprieť jej slová a snažila sa skryť bolesť, ktorú pocítila. Možno bola príliš citlivá na pravdu, ale bola takmer presvedčená, že Arabella sa pýšila predstavou, že Maxim túžil uniesť práve ju.

„Maxim sa chce určite vrátiť a napraviť ten strašný omyl. Nespomínal, kedy sa vráti?"

„Maxima odsúdili ako zradcu," pripomenula jej Elise. „Keby sa vrátil, hrozila by mu poprava, ak by ho kráľovná neomilostila."

„Keby predsa prišiel," zašepkala s úsmevom Arabella, „prijala by som jeho žiadosť o ruku."

Elise otvorila ústa a chcela jej všetko povedať, ale potom ju premkla neistota. Pýcha jej nedovolila, aby si robila nárok na Maxima, kým ju sám nepresvedčí, čo chce. Keď sa vráti do Anglicka a uvidí Arabellu, možno k nej pocíti starú lásku a zruší sľub, ktorý jej dal v Lubecku.

„Ak je Maxim nažive, má v pláne vrátiť sa do Anglicka," oznámila jej ticho.

Arabella si položila ruku na trasúce sa hrdlo. „Je v nebezpečenstve?"

„A kedy nebol?" odvetila Elise.

„Povedz mi, že je v bezpečí!" nástojila Arabella pošepky. „Musí byť v bezpečí!"

Elise sa smutne usmiala. „Nemôžem ťa ubezpečiť o ničom, Arabella, tým menej o jeho bezpečí."

28.    K A P I T O L A

V okolí obrovskej budovy paláca Whitehall s vyše tisíckou izieb sa rozprestierali obrovské záhrady, sady, tenisové kurty a kolbištia. Elise vystupovala po schodoch od rieky a obdivovala krásu kvetov, ale nemohla sa plne oddať ich nádhere. Čakala ju audiencia u kráľovnej a hoci sa snažila zachovať si chladnú hlavu, ovládol ju nepokoj. Azda tisíckrát si v duchu opakovala slová, ktoré chcela povedať, lebo sa obávala, že onemie.

Dala si záležať na šatách, lebo sa vravelo, že Alžbeta nenávidí každú ženu, ktorá je oblečená krajšie ako ona. Elise si preto obliekla iba jednoduché čierne zamatové šaty s bielym čipkovým golierom a ako jedinú ozdobu použila perlový náhrdelník s rubínovou sponou. Na starostlivo učesaných vlasoch mala čelenku, ktorá jej dodávala štýlový, ale triezvy výzor.

Uplynul takmer týždeň, odkedy po prvýkrát požiadala o audienciu u panovníčky, a bola zúfalá, pretože nevedela, kde je Maxim, a naopak veľmi dobre vedela, kde držia Nicholasa.

Viedli ju dlhými chodbami, prechádzala ozdobenými dverami, takmer dvakrát vyššími od nej, až sa napokon ocitla v predsieni, kde mala počkať, kým ju zavolajú do súkromných komnát kráľovnej. Lord Burghley, kráľovnin minister, sa prišiel spýtať na dôvod jej návštevy a Elise, ledva potláčajúc triašku v hlase, povedala, o čo ide. Lord Burghley, spokojný s odpoveďou, odišiel a o chvíľu po ňu prišla dvorná dáma. Elise sa upokojila, až keď sa ocitla v prítomnosti panovníčky. Hlboko sa uklonila a kráľovná zatiaľ pokynula všetkým prítomným, aby odišli, okrem starej Blanche Parryovej, ktorá Alžbete verne slúžila ešte ako dieťaťu.

„Postavte sa, nech sa na vás môžem pozrieť," prikázala jej Alžbeta.

Elise sa narovnala a dovolila páru tmavých, sivočiernych očí, aby si ju dôkladne poobzerali. Kráľovná sedela na vysokom vyrezávanom kresle blízko okien a perly a drahokamy, ktoré zdobili jej červenú parochňu, žiarili v slnečnom svetle. Žiarivá parochňa kontrastovala s pozoruhodnou belosťou jej pokožky. Jej čelo svedčilo o jej päťdesiatich dvoch rokoch, bolo však zároveň vysoké a pyšné, hoci mu takmer chýbalo obočie. Nos mala dlhý a pri koreni trochu zahnutý a pozorne ju sledovala orlím zrakom.

 „Vy ste dcéra sira Ramseyho Radborna," povedala napokon Alžbeta a milo sa usmiala.

„Som Elise Madselin Radbornová, vaše veličenstvo, jediná dcéra sira Ramseyho."

„Určite rozmýšľate nad tým, prečo som si vás dala zavolať do svojich súkromných komnát..." Alžbeta chvíľu počkala na zdvorilé prikývnutie a potom pokračovala: „Začali sa o vás zaujímať moji dvorania. Vždy o niečom klebetia, tak ich niekedy nechcem o všetkom informovať. Hovorí sa, že vás uniesol Maxim Seymour, markíz Bradbury, a odvliekol vás do Hamburgu, kde vás držal v zajatí." Dlhými prstami ozdobenými množstvom prsteňov nahnevane poklopala po vyrezávanom operadle kresla. „Ten naničhodník. Som veľmi zvedavá, ako mi to vysvetlí."

Elise o svojom sobáši s Maximom radšej múdro mlčala, lebo už neraz počula o kráľovninom hneve voči tým, ktorí uzavreli manželstvo bez jej súhlasu. Vari Alžbeta neposlala lady Katherine Grey Seymourovú do väzenia za to, že sa vydala bez jej súhlasu, a nenechala ju tam bez milosti umrieť? Kráľovná síce odsúdila Maxima na smrť, ale Elise dúfala v nejakú iskierku súcitu, vďaka ktorej by svoj rozsudok odvolala. Bolo by nerozumné ohroziť túto nádej správou o jej manželskom zväzku s Maximom. A ak sa Maxim rozhodne, že miluje viac Arabellu ako ju, potom sa bude dať ľahšie získať vyhlásenie o neplatnosti sobáša bez vedomia kráľovnej.

„Vaše veličenstvo, v skutočnosti ma omylom uniesli sluhovia lorda Seymoura."

Štíhla ruka udrela po drevenom operadle a miestnosťou sa rozľahol kráľovnin smiech. „Chcete vari, aby som vám verila? Nepochybne ste sa do neho zaľúbili, keď dnes hľadáte ospravedlnenie pre jeho zločiny.

„Lord Seymour je pekný muž. Vyvolal by záujem v každej žene," priznala sa Elise a kráľovná stíchla a prikývla na znak, že si cení jej úprimnosť. „To, čo hovorím, môže dosvedčiť môj strýko, Edward Stamford. V ten večer prišiel do haly, aby ho zosmiešnil za to , že sa pomocou klamstva zmocnil jeho majetku."

„Počula som markízove protesty," pripustila nevzrušené Alžbeta. „Zatiaľ nemám dôkaz o jeho nevine, ale zato mi Edward Stamford často pripomína jeho zlé skutky."

 „Edward získal majetok tým, že ho obvinil. Neviem, či je lord Seymour nažive a či bude môcť prísť dokázať svoju nevinu, ale pokiaľ ide o mňa, je nevinný."

Kráľovná smutne vzdychla. „Ak je mŕtvy, potom si so sebou zobral do hrobu aj svoje tajomstvo."

„Dúfam, že žije, vaše veličenstvo," zašepkala Elise.

Tenké obočie sa prekvapene zdvihlo a Alžbeta sa na chvíľu zahľadela na svoj zlatom lemovaný rukáv. „Pokiaľ viem, prišli ste prosiť aj o prepustenie toho hanzového kapitána, ktorému sme zabrali loď. Je to tak?"

„Áno, vaše veličenstvo," odvetila ticho Elise, lebo vycítila kráľovnino pohŕdanie.

„Ako je to možné, že prosíte o prepustenie člena Hanzy, keď sa hovorí, že vášho otca uniesla Hanza?"

„Kapitán Von Reijn sa nijako neprevinil. Môjho otca uniesol Karr Hilliard."

„Ste zamilovaná do kapitána Von Reijna?" spýtala sa Alžbeta.

Elise zopla ruky a mierne sklonila hlavu. „Nie, vaše veličenstvo. Ale je to môj priateľ."

„Hovorí sa, že kapitán Von Reijn je priateľom lorda Seymoura... Je to pravda?"

Elise na okamih váhala, ale pocítila na sebe prenikavý kráľovnin pohľad. Zdalo sa, že táto žena má schopnosť čítať myšlienky, preto sa neopovážila klamať. „Máte dobré informácie, vaše veličenstvo."

„Nepokúšajte sa mi lichotiť!" povedala prudko Alžbeta. „Vždy som sa snažila byť dobre informovaná."

Elise sklonila hlavu a čakala, kým sa kráľovná upokojí.

„Čo to máte na krku?" spýtala sa napokon Alžbeta a nedbanlivo ukázala na jej náhrdelník.

Elise dúfala, j že kráľovnú svojimi perlami neurazila, a rýchlo začala vysvetľovať: „To je náhrdelník, ktorý mala na sebe moja matka, keď ju našli ako malé dieťa."

Alžbeta zdvihla ruku a pokynula Elise, aby podišla bližšie. Chytila náhrdelník, chvíľu si ho prezerala a potom k sebe zavolala Blanche Parryovú. Elise si až teraz uvedomila, že Blanche je skoro slepá.

„Je momentálne na dvore grófka Dowagerová z Rutherfordu?" spýtala sa kráľovná.

Starena ticho odvetila: „Nie, vaše veličenstvo."

 „Tak povedz lordovi Burghleyomu, aby po Anne poslal. Určite ju bude veľmi zaujímať, že jej pravnučka býva na panstve sira Ramseyho."

„Grófka Rutherfordová?" spýtala sa Elise zmätene a kráľovná prikývla. „Ako je to možné?"

„Jej dcéru a vnučku... vašu matku... uniesli kvôli výkupnému. Grófka Rutherfordová okamžite vyplatila požadovanú sumu, ale vrátili jej len dcéru... Asi ich oddelili a žena, ktorá sa mala o dieťa starať, dostala horúčku a umrela skôr, ako niekomu stihla povedať, komu to dieťa patrí. Dcéra grófky Rutherfordovej o niekoľko rokov umrela na ovčie kiahne a grófka naďalej márne hľadala svoju vnučku. To všetko sa odohralo pred mnohými rokmi a vy ste určite to stratené dievča."

Alžbeta ukázala rukou na jej náhrdelník. „Tento vzor bol urobený podľa portrétu grófky Rutherfordovej, ktorý teraz visí v jej dome. Sama som ho videla a môžem dosvedčiť, že je jeho presnou kópiou.

Zariadim, aby vás grófka Rutherfordová mohla čo najskôr navštíviť," pokračovala Alžbeta. „Je už stará ako Blanche a má veľmi dobré srdce. Nemá už nijakých pokrvných príbuzných. Určite bude mať veľkú radosť."

„Veľmi rada spoznám svoju prastarú mamu," odvetila Elise pohnutým hlasom. Poznanie, že má iných, starostlivejších príbuzných ako tých, ktorých doteraz poznala, ju napĺňalo zvláštnymi pocitmi."

Ozvalo sa jemné zaklopanie a Blanche Parryová vpustila dnu vysokého, tmavovlasého muža s bradou, ktorý náhlivo podišiel ku kráľovnej. Chvíľu si čosi šepkali a Elise diskrétne odstúpila. Alžbeta vstala, pokynula Elise, aby podišla bližšie, a povedala mužovi: „Sir Francis Walsingham, možno vás bude zaujímať, že mojím hosťom nie je nik iný ako dcéra sira Ramseyho Radborna. Elise prišla prosiť o prepustenie toho hanzového kapitána."

Vysoký muž sa so záujmom pozrel na Elise. „Osobne som poznal vášho otca..."

„Prosím, sir Francis, verím, že je ešte nažive... aspoň v to dúfam... Nehovorte o ňom, ako keby už bol mŕtvy."

„Prepáčte mi, drahé dieťa." Podišiel k nej a chytil ju za ruky. „Začal som si už nad jeho neprítomnosťou zúfať a pochybovať o milosrdenstve jeho väzniteľov. Nechcel som sa vás dotknúť."

 „Sir Francis je môj nenahraditeľný štátny tajomník, " vysvetľovala kráľovná so zamysleným úsmevom. „Jeho špecialitou je odhaľovanie sprisahaní proti mojej osobe... a jeho odhalenia ma vždy udivia. Jedno sprisahanie sa vraj chystalo v kontoroch v Stilliards. Poslali sme tam vášho otca, aby odhalil jeho zdroj."

Elise prijala túto správu s údivom. „Hovorilo sa, že tam chodil kvôli obchodom."

„To bola len zámienka, moja drahá. Počul som o poklade, ktorý vraj zozbieral, ale vážne o jeho existencii pochybujem." Sir Francis si založil ruky za chrbát a podišiel k obloku, z ktorého chvíľu zamyslene hľadel. „Práve som dostal správu, že v Stilliards sa naozaj chystalo sprisahanie." Pozrel sa na Elise a pokračoval s úprimným pohľadom. „Musím vás preto poprosiť, aby ste sa nepokúšali dosiahnuť vyslobodenie toho hanzového kapitána. Nemyslím si, že si zaslúži váš súcit."

„Ak niektorí členovia Hanzy chystajú sprisahanie, neznamená to, že sú doň zapletení všetci kapitáni." Elise sa snažila zapôsobiť na jeho zmysel pre spravodlivosť. „Kapitán Von Reijn nám pomohol ujsť z Lubecku, keď sa nás chcel zabiť Karr Hilliard. Keby som dopustila, aby zhnil v New gate, a nepokúsila by som sa ho zachrániť, hanbila by som sa sama pred sebou. Previnil sa len tým, že som bola na palube jeho lode. Kapitán Sinclair ho len preto zajal a obsadil jeho loď. Odpusťte mi, sir Francis, ale nemôžem inak, len prosiť za jeho prepustenie. Som presvedčená, že kapitán Von Reijn je nevinný."

„Možno nám celú záležitosť pomôže objasniť človek, ktorého som nechal čakať vedľa. Určite ho poznáte a určite vás poteší, že je nažive." Otočil sa k Alžbete. „Vaše veličenstvo, ten človek čaká na vaše dovolenie, aby vás smel navštíviť. Asi radšej rozhodnete o jeho osude v súkromí..."

„Čo? Ten naničhodník sa opovažuje položiť krk na klát a čakať na môj rozsudok...? Alebo očakáva, že ho omilostím? " Mávla rukou. „Nech teda vstúpi a prosí o milosť!"

Sir Francis sa uklonil a vrátil sa ku dverám. Otvoril ich a slávnostne oznámil: „Vaše veličenstvo, markíz z Bradbury."

Elise sa od radosti prudko rozbúchalo srdce. Pokročila ku dverám, ale potom sa prinútila zastať, aby vrúcnym privítaním v kráľovnej nevzbudila hnev. Len zo strachu o manžela sa ovládla, aby sa mu nevrhla do náručia, pretože keď vstúpil, mal pocit, že ešte nikdy nevidela takého neobyčajne príťažlivého muža. Mal na sebe čierne nohavice, pančuchy, nízke topánky a bohatý zamatový kabátec tej istej farby. Jeho tmavé oblečenie zdôrazňovali biele manžety a golier košele. Na kabátci mal oblečený čierny plášť zastrihnutý pri golieri a lemovaný hodvábnymi niťami. Pleť mu od slnka stmavla a jeho oči pri nej vyzerali ešte živšie. Hneď, ako vstúpil, spočinul očami na Elise a prekvapene zastal. Hoci nič nepovedal, cítila v jeho pohľade vrúcnosť.

Maxim sa otočil ku kráľovnej, povedal zvučným hlasom: „Vaše veličenstvo!" a uklonil sa.

Kráľovná nepokojne poklepala prstami po operadle kresla. Musela by byť slepá, aby si nevšimla, ako sa tí dvaja na seba pozreli. Ale tým sa bude zaoberať neskôr. Teraz musí s týmto mužom prediskutovať dôležitejšie záležitosti. „Tak, vy naničhodník! Vrátili ste sa, ako ste sľúbili."

„Áno, vaše veličenstvo, a dokonca som so sebou z Lubecku priviedol človeka, ktorý je zodpovedný za sprisahanie voči vám. Karr Hilliard je už zavretý v New gate a čaká na váš rozsudok."

„Priznal sa už k vražde môjho agenta?" spýtala sa s očakávaním Alžbeta.

„Nie, vaše veličenstvo, on ho nezavraždil," odvetil Maxim. „Vrahom je Angličan, ktorého meno nepoznám, ale viem, že je to milenec jednej z vašich dvorných dám."

„ No toto!" skríkla rozhorčene kráľovná. „Ešte sa o tom so svojimi dvornými dámami pozhováram! Nemienim takéto niečo tolerovať!"

„Okamžite toho muža odhalíme a uväzníme," sľúbil Walsingham.

„Bohužiaľ, je to ten istý človek, ktorý väzní sira Ramseyho o . . . " oznámil im Maxim.

„V tom prípade musíme byť opatrní." Alžbeta si podoprela bradu a zahľadela sa Maximovi do očí. „Navrhujete niečo?"

„Ak prehovoríte so svojimi dvornými dámami, vaše veličenstvo," začal Maxim, „mohli by ste ich vyplašiť. Domnievam sa, že dotyčná dáma nemá potuchy, že je využívaná."

„Ak je to tak," poznamenala kráľovná, „potom jej vysvetlíme, o čo ide, a určite nám rada pomôže odhaliť totožnosť zradcu."

„Ak je naozaj nevinná, vaše veličenstvo, nevzbĺkne v nej hnev?" spýtal sa Maxim. „Ak sa nedokáže ovládať, mohla by ho nechtiac varovať."

„Vari mám dať uväzniť svoje dvorné dámy?" spýtala sa ostro Alžbeta. „Čo teda navrhujete?"

„Mali by nevedomky rozšíriť nejakú správu, ktorá by ho mohla zaujať."

„A aká správa by to mala byť?"

„Mám podozrenie, že únosca väzní sira Ramseyho kvôli pokladu, ktorý vraj ukryl. Keby sa mu dostalo do uší, že viem kde je to zlato, určite by ma vyhľadal a ponúkol by mi na výmenu sira Ramseyho."

Vtom sa ozvala Elise: „A keď si bude myslieť, že viete, kde je ten poklad, pomôže to môjho otcovi alebo mu to pohorší?"

Maxim sa pozrel na svoju manželku a na tvári sa mu objavil nevyslovený sľub lásky. „Prečo by mu to malo pohoršiť?"

Elise váhavo prikývla a pocítila, ako ju zalieva horúčava. Ako mohla skryť lásku, ktorá ju celú prenikala? „Keď sa únosca dozvie, že viete, kde je poklad, môže sa rozhodnúť, že už môjho otca nepotrebuje, a zbaví sa ho."

Maxim už nad touto možnosťou uvažoval, a preto pohotovo odvetil: „Nebude jednať unáhlene, lebo sa najprv bude chcieť uistiť, čo vlastne viem."

„Čo ak už sir Ramsey všetko povedal a zabili ho?" spýtal sa sir Francis.

Maxim sa zamyslel. „Ak únosca nepredloží dôkaz o tom, že sir Ramsey je ešte stále nažive, zistíme jeho meno od dvornej dámy a uväzníme ho. Ale ak je sir Ramsey nažive, únosca ho určite ponúkne za informáciu o poklade,,

„Ten muž bude chcieť utajiť svoju totožnosť," namietol sir Francis.

„Mojou úlohou bude odhaliť ju," odvetil Maxim.

„Nebudete aj vy sám v nebezpečenstve?" spýtala sa ho Alžbeta.

„Urobím všetko pre to, aby som si zachoval dobré zdravie," povedal s úsmevom Maxim.

„Určite pre vás bude veľkým zadosťučinením zajať človeka, kvôli ktorému ste si toľko vytrpeli," odvetila zamyslene Alžbeta a prikývla. „Postupujte podľa svojho plánu. Ja sa postarám, aby sa dvorné dámy dozvedeli, že viete, kde je ukrytý Radbornov poklad.

 „A čo urobíme s kapitánom Von Reijnom?" spýtal sa sir Francis kráľovnej.

„Kapitán Von Reijn?" okamžite spozornel Maxim. „ Čo sa s ním stalo?"

„Kapitán Von Reijn bol aj so svojou posádkou zajatý a uväznený v New gate," oznámil mu sir Francis. „Kapitán Sinclair povedal, že možno viezol zásoby pre Parmove jednotky v Nizozemsku a že je možno nejako spojený s únosom slečny Radbornovej."

„Za únos nesiem vinu iba ja!" vyhlásil Maxim.

„To je zaujímavé," zareagovala sarkasticky Alžbeta. „Slečna Radbornová povedala, že ju vaši muži uniesli omylom."

Maxim ignoroval Walsinghamovu varovnú grimasu a začal vysvetľovať: „Áno, pomýlili sa, ale mal som v úmysle uniesť svoju bývalú snúbenicu skôr, ako sa s ňou ožení Reland Huxford. Ako dobre viete, predtým, ako ma Edward Stamford obvinil z vraždy, sme boli s jeho dcérou zasnúbení." Maxim vedel, že riskuje kráľovnin hnev, ale Nicholas bol jeho dlhoročný priateľ a nemohol ho nechať v ťažkostiach. „Poslal som svojich mužov, aby uniesli Arabellu, ale oni namiesto nej uniesli slečnu Elise Radbornovú." Úkosom pozrel na Alžbetu, aby odhadol jej hnev. „Ešte v ten istý týždeň som poprosil sira Francisa, aby v mojom mene požiadal o audienciu, lebo som vám chcel vyjadriť svoju vernosť a dokázať, že nie som zradca, za akého ste ma považovali."

Alžbeta vstala z kresla a s hnevom v očiach podišla k Maximovi. „Vy ste prišli dokazovať svoju nevinu a zároveň máte na svedomí únos?"

„Myslel som si, že som do Arabelly zamilovaný," odvetil pokojne Maxim, ktorý si bol dobre vedomý kráľovninej výbušnej povahy. „Keďže som bol presvedčený o svojej nevine, dúfal som vo vašu milosť." Na chvíľu sa zamyslel a pokračoval: „Odvtedy som zvážil svoje činy a pochopil som, že som konal najmä v hneve voči Edwardovi za to, ako o mne klamal."

„A čo to znamená?" spýtala sa Alžbeta a opäť sa usadila v kresle.

„ Znamená to, že som sa mýlil, keď som si myslel, že som do Arabelly   zamilovaný."

Elise nemala kedy vychutnať úľavu, lebo kráľovná okamžite nahnevane skríkla: „Hlupák! Nie ste hodný mojej milosti!" Ukázala rukou smerom k Elise. „Uniesli ste toto dieťa z domu a poškvrnili ste jej dobré meno..."

„Prepáčte, vaše veličenstvo," prerušila ju Elise. „Keby ma lord Seymour neuniesol, už by som dnes možno nebola medzi živými."

Sivočierne oči spočinuli na mladej žene. Nezniesla, keď niekto prerušoval nejakými rozprávkami. „Čo tým chcete povedať?"

„Moji príbuzní sa odo mňa chceli dozvedieť, kde je otcov poklad. Ušla som od nich, lebo ma trápili. Odvtedy som sa dozvedela, že minimálne jeden z nich je vinný z vraždy, a keby ma lord Seymour neuniesol, moja teta by ma asi zase uväznila a trápila, kým by som nevypustila dušu."

„Jeden zlý skutok neospravedlňuje iný zlý skutok," namietla Alžbeta. „Lord Seymour sa nepokúsil dopraviť vás domov a napraviť vašu česť."

„Práve naopak, vaše veličenstvo," povedala trasúcim sa hlasom Elise, lebo vedela, čo všetko riskuje. „Poskytol mi česť a ochranu svojho mena a veľakrát kvôli mne riskoval život. Pokiaľ ide o mňa, som veľmi rada, že sa jeho sluhovia pomýlili, a svoj únos považujem za Božie požehnanie."

„Pehe! Vidím, že ste sa do tohto nespratníka zamilovali a poviete na jeho obhajobu čokoľvek," povedala posmešne Alžbeta a obrátila pozornosť na vysokého muža, ktorý práve nežne hľadel na Elise. Hoci videla, ako sa im pohľady nežne stretli, táto dvojica ju hnevala. Musela zvážiť ich činy a ju už to večné rozhodovanie unavovalo. Keby nehrozilo, že Španielsko sa po porážke vojsk v Nizozemsku vrhne na Anglicko, nechala by Filipa, aby robil, čo chce! Nemienila pristupovať k činom, kým to nebolo nevyhnutné. Teraz mala pred sebou oveľa jednoduchšiu záležitosť ako zúriacu vojnu, ale pochytil ju hnev. Lord Seymour nepovažoval za potrebné požiadať ju o povolenie na sobáš. Keď na druhej strane zobrala do úvahy, že bol ďaleko od Anglicka, bola ochotná prižmúriť oko. Bolo by len a len spravodlivé, aby si to dievča zobral za ženu a vynahradil jej všetky príkoria. Zároveň však prejavil neúctu k dobrým mravom a nezaslúžil si jej odpustenie.

Alžbeta si položila ruky na operadla a spýtala sa: „Aký máte vzťah k tomuto dievčaťu, Bradbury?"

Maxima táto otázka zmiatla, ale pozrel sa panovníčke priamo do očí a povedal to, čo už Elise naznačila. „Je to moja manželka, vaše veličenstvo."

„Zosobášili ste sa bez toho, aby ste ma požiadali o dovolenie?" podpichla ho, ale vzápätí mávnutím ruky zastavila jeho pokus o vysvetlenie. „Čo k nej cítite?"

„Milujem ju," povedal pokojne Maxim a bol si dobre vedomý, aké môže mať jeho priznanie následky.

Walsingham prevrátil oči, lebo sa obával, že práve počul rozsudok smrti.

„Láska!" zvolala sarkasticky Alžbeta. „Čo vy viete o láske? Raz obdivujete jednu ženu, potom druhú, potom tretiu? Páčili ste sa mi viacej, keď ste boli slobodný!"

Walsingham sa nebadane usmial pod fúzy. Bolo veľmi dobre známe, že Alžbeta mala na svojom dvore rada spoločnosť galantných a pekných mužov, a nie div, že napriek svojmu veku dokázala oceniť Seymourov mužný pôvab. Od prírody bola proti každému dvoranovi, ktorý sa oženil.

„Mnohokrát som v službe vám, vaše veličenstvo, riskoval život - nie je to vari dôkaz mojej lásky a oddanosti?" Maxim videl kráľovnin zamyslený pohľad a pokračoval: „Som rozhodnutý položiť život, aby bola Elise v bezpečí pred tými, ktorí jej chcú ublížiť - nie je to vari dôkaz mojej lásky k  nej?"

„Slúžili ste mi dobre," pripustila Alžbeta. „A veľmi ma bolí srdce pri pomyslení, že by ste mali byť zradca." Zhlboka si vzdychla a konečne dospela k rozhodnutiu. „Odvolám svoje rozhodnutie, Bradbury. Vraciam vám váš šľachtický titul a majetok. Máte moje požehnanie."

Elise naradostene vykríkla a bola by sa Maximovi hodila do náručia, ale videla, že váha a že ešte nie je koniec. Zovrelo sa jej srdce, keď videla, ako jej manžel čaká. Kráľovná sa oprela v kresle, na chvíľu zatvorila oči, pošúchala si prstami spánky a potom sa na neho opäť zahľadela.

„Takže? Čo ešte chcete? Nedala som vám vari dosť?"

„Čo bude s kapitánom Von Reijnom, vaše veličenstvo?" spýtal sa potichu.

Kráľovnej sa zablyskli oči, ale postupne sa rozjasnili a napokon sa jemne zasmiala. „Keď toto skončí, budem sa môcť rozlúčiť so svojou povesťou múdrej panovníčky. Vaša húževnatosť vám zase priniesla, po čom ste túžili, Bradbury. Omilostím vášho priateľa a nariadim, aby mu vrátili loď aj s nákladom. A teraz už choďte. Som unavená."

29.    K A P I T O L A

Elise a Maxim sa so smiechom náhlili rozkvitnutými whitehallskými trávnikmi. Keď prišli k rieke, vybehli im v ústrety Fitch a Spence. Naradostene potľapkávali markíza po chrbte a všelijako dávali najavo svoju radosť z toho, že ho znovu vidia. Keď sa napokon Maxim vymanil z ich objatia, zobral Elise do náručia a rýchlo zišiel k člnu, ktorý už na nich čakal. Usadili sa na sedačku a prievozníkov mladý pomocník s údivom hľadel na bozkávajúcu a objímajúcu sa dvojicu. Starý prievozník však už bol zvyknutý na všetko, a tak mladíka rýchlo pohnal do práce. Fitch a Spence sa usadili za svojim pánom a čln sa o malú chvíľu prudko odrazil od brehu a vybral sa na svoju púť riekou.

Maxim ignoroval prítomnosť mužov a zvedavého mládenca a horlivo sa venoval svojej žene. Musel sa veľmi ovládať, aby ju nezobral do náručia už v kráľovniných komnatách, a teraz mu záležalo len na tom, aby ju mohol mať blízko pri sebe a bozkávať ju.

Elise sa od jeho opojných bozkov pred očami zatočila nočná obloha posiata hviezdami a zadychčané šepkala: „Naše zvítame mi takmer vyrazilo dych, ale po inom som netúžila."

Sklonil sa k nej a dychtivo pil nektár z jej roztvorených úst. „Je to, ako keby som znovu ožil," zašepkal. „Bez teba som ako bez duše, ako keby som bol počarovaný."

„Aj ja sa cítim ako znovuzrodená." Elise chytila ruku, ktorou jej začal blúdiť po tele, a usmiala sa do jeho žiariacich očí. „Neskôr, miláčik," sľúbila mu pošepky, „keď nebudeme nikomu na očiach."

„Veď nevidia, kde mám ruku," presviedčal ju Maxim s rozmarným úsmevom.

„Ale budú počuť moje vzdychy." Usmiala sa a prstami sa mu dotkla pier. „Nedokázala by som sa ovládnuť. Keď sa ma dotýkaš, pochytí ma ošiaľ a nemám pokoja, kým nesplynieme v jedno telo."

Zahľadel sa jej do očí. „Počkám, kým budeme sami, a potom spolu prežijeme to, o čom si ani nesnívala."

„Už sa nemôžem dočkať," zašepkala Elise.

Maxim sa narovnal a pritisol si ju na hruď. Šibalsky jej zhodil z hlavy čelenku. „Edward buď odíde, alebo zostane v Bradbury, ako si budeš želať. Nástojím len na tom, aby boli moje staré komnaty naše."

„Edward umiera, Maxim. Teraz býva v tu Londýne, aby mohol byť blízko lekárov, ktorí ho navštevujú. Myslím, že je to len otázka času."

Maxim sa udivene zamračil. „Keď som ho naposledy videl, tak bol plný života. Čo sa stalo?"

„Prisahala by som, že už samotný sobáš s Cassandrou môže muža pripraviť o zdravie." Uvedomila si, že jej vyhlásenie Maxima rozveselilo, a preto pokračovala: „Už dávno sa medzi služobníctvom môjho otca hovorilo, že Cassandra otrávila moju matku a neskôr aj svojho manžela, Bardolfa Radborna. Ako dieťa som tomu nerozumela a neskôr som podobné chýry odmietala ako výmysly. Teraz som presvedčená, že sa zakladajú na pravde. Dokonca sa nazdávam, že sa vydala za Edwarda, aby ho mohla otráviť, a viem, že ho presvedčila, aby podpísal vyhlásenie, v ktorom jej po smrti odkazuje všetok svoj majetok. Edward nikdy nevedel dobre čítať. Vždy, keď mal niečo podpísať, zavolal Arabellu, aby to skontrolovala, ale tento krát Arabella asi o ničom nevedela. Edward bol pravdepodobne opitý, inak by ju bol zavolal."

„Kráľovnin dekrét prekazí Cassanrine pokusy o získanie môjho majetku."

„Cassandra veľmi dobre pozná moc právnych dokumentov. Po zmiznutí môjho otca sa nenašla jeho posledná vôľa a Cassandra robí všetko pre to, aby získala jeho majetok pre seba a pre svojich synov, a vyhlasuje, že je mŕtvy. Obávam sa, že keby to bola pravda, bola by na koni. Vždy mala dobrý nos na majetok a vedela, ako ho získať."

„Požiadam, aby na ňu vydali kráľovský zatykač."

„Hovorí sa, že utiekla z Anglicka. Mala by som si vydýchnuť od úľavy, ale obávam, sa, že sa raz vráti a bude nám chcieť ublížiť."

„Ak sa vráti, bude sa musieť zodpovedať za svoje činy. A keby sa mi niečo stalo, mala by si vedieť, že som dal Walsinghamovi dokument, v ktorom ťa vyhlasujem za svoju dedičku - markízu Dowagerovú z Bradbury."

„Nezáleží mi na majetku," povedala dôrazne Elise. „Chcem len teba... a naše dieťa."

„Naše dieťa?" Maxim sa naklonil, aby jej videl lepšie do tváre. „O čom to hovoríš?"

Elise sa na neho pozrela láskyplným pohľadom. „Moje telo radostne prijalo tvoje semeno. Nosím tvoje dieťa."

Maxim ju k sebe tesnejšie pritisol a prikryl ich vlnenou prikrývkou, ktorá ich mala chrániť pred nočným chladom. „Splním tvoju túžbu, lebo aj ja chcem žiť pre teba a pre naše dieťa. Musím však ešte odseknúť hlavu tejto Hydre, ale najprv ti nájdem otca."

Zmĺkli a čln sa nečujne kĺzal po rieke, ožiarenej hviezdami. Elise vnímala tlkot srdca svojho manžela a už dávno sa necítila tak bezpečne a spokojne.

Neskôr už ruka v ruke stúpali po schodoch a kráčali do sídla jej otca. Medzi služobníctvom sa rýchle rozšírilo, že sa vrátila pani aj s manželom, lordom Seymourom, a všetci sa zvedavo zhrčili v hale. Mladé slúžky sa potešili, keď uvideli jeho mužnú postavu, ale hneď zosmutneli, keď sa dozvedeli, že jeho lordstvo vezme nasledujúce ráno svoju pani do svojho vidieckeho sídla.

Maxim sa v sebe snažil potlačiť hnev voči Edwardovi, keď s Elise po boku pomaly vystupoval po schodoch, ale keď vošiel do komnaty, kde Edward spal, a uvidel, čo z jeho protivníka zostalo, jeho hnev sa premenil na súcit. Uvedomil si, že Edwardovo obvinenie bolo pre neho v konečnom dôsledku požehnaním, lebo aj vďaka nemu spoznal Elise.

Chytil Elise okolo pliec a pozrel sa jej do milujúcich očí. „Keď na tým tak rozmýšľam, musím uznať, že Edward mi vlastne urobil veľkú službu," zašepkal s úsmevom. „Medzi jeho príbuzenstvom som našiel poklad... ženu svojich snov."

„Seymour?" Z postele sa ozval namáhavý šepot a Elise s Maximom sa otočili k posteli. Edward sa pokúsil posadiť, ale nepodarilo sa mu to. Rezignovane vzdychol, klesol na posteľ a s údivom sledoval, ako ho Maxim nadvihol a dal mu za chrbát vankúše.

„Modlil som sa, aby ste prišli..." zašepkal.

Maxim pozrel na Elise, ktorá prekvapene potriasla hlavou.

Maxim zmätene zvraštil čelo a spýtal sa: „Prečo ste sa modlili za môj príchod, Edward?"

„Trápi ma svedomie..." chrapľavo šepkal chorý starec. „Ja som vás očiernil... aby som zakryl vlastné skutky... Ja som zodpovedný za smrť toho agenta."

„Čo to hovoríte, Edward?" Takéto priznanie na smrteľnej posteli Maxim nečakal. „Ako ste zabili?"

„Počúvajte!" šepol. „Nezabil som ho, ale som zodpovedný za jeho smrť. Keby nebolo mňa, nezavraždili by ho."

„Vysvetli mi to, prosím," nabádal ho Maxim. „Chcel by som vedieť, čo sa v tú noc stalo."

Edward chvíľu zbieral silu a s námahou otvoril vyhasnuté oči. Keď však otvoril aj ústa, vychádzalo z nich skôr chrčanie ako hlas. „Sledoval som Ramseyho... lebo som počul, že si chce niekde skryť poklad... ale neodvážil som sa ísť do Stilliards... tak som ho čakal pri rieke a pozoroval som ho... ako sa vracia... väčšinou s nejakou truhlicou."

Edward sa snažil nadýchnuť a zdalo sa, že sa zadusí. Maxim ho nadvihol a priložil mu k perám pohár vody. Edward sa trochu napil, prikývol na znak vďaky a plynulejšie pokračoval: „Kráľovnin agent si ma všimol, a keď za vami neskôr prišiel do Bradbury, spoznal ma... Obvinil ma zo sprisahania proti kráľovnej... Nebola to pravda, ale on si nedal povedať... Chytil ma a triasol so mnou... Odsotil som ho a on spadol a udrel sa hlavou o kameň... Krvácal ako podrezané kurča, a keď som vás počul prichádzať, skryl som sa na lodžiu." Edward na chvíľu prestal a s očami upretými do prázdna pokýval hlavou. „Je to všetko moja vina."

„Ten muž bol ešte nažive, keď som sa k nemu sklonil," povedal Maxim. „Prečo hovoríte, že je to vaša vina?"

„Keby som sa s ním nepohádal a neušiel na lodžiu, neboli by ho neskôr prebodli... Pôsobil ako človek, ktorý sa o seba vie postarať. Keby ste boli pri ň o m , nezabili by h o . . . Je to moja vina."

„Nemôžete za jeho vraždu, Edward," uisťoval ho Maxim. „Klamali ste, aby ste sa očistili, ale zlo sa nakoniec obrátilo na dobro. Vyzerá to tak, že všetko riadila nejaká múdra ruka, a ja budem navždy vďačný, že sa nakoniec stalo to, čo sa stalo."

„Čo budete teraz robiť?" spýtal sa Edward.

„Kráľovná mi vrátila titul a majetok. Zajtra ráno sa vrátim do Bradbury."

 „Nebudem žiť tak dlho, aby som sa z toho mohol radovať," vzdychol si Edward od úľavy, že sa priznal k činom, ktoré mu ťažili svedomie, potom zvraštil tvár a chytil sa oboma rukami za brucho. „Cassy... Cassy!" Metal sa zo strany na stranu a kvílil od bolesti. „Kde je moja krásna Cassandra? Prečo nie je so mnou?"

„Strýko Edward." Elise mu položila ruku na rameno. „ N e -vieš, čo ti urobila?"

„Viem to veľmi dobre!" precedil medzi zuby Edward. „Pritúlila si ma na hruď, keď mi všetci pekelníci trhali brucho. Priniesla mi dobrý liek. Áno! Liek!" Natiahol ruku a ukázal na malú zelenú fľaštičku, čo ležala na nočnom stolíku. „Podaj mi ten liek, dievča."

Elise nadvihla fľaštičku a prezrela si hustú žltú tekutinu. Otvorila zátku, privoňala k nej a s odporom zvraštila tvár. Podala ju Maximovi, ten si z nej kvapol na prst a chvíľu kvapku pozoroval. Potom sa kvapky zľahka dotkol jazykom. Ústa sa mu skrivili, podal fľaštičku Elise a dôkladne si utrel prst aj jazyk do rukáva. Naklonil sa k Edwardovej bledej tvári a všimol si belavé fľaky okolo očí. Potom mu prezrel ruky a zbadal na nich tie isté fľaky.

„Keby ste študovali Aristotela alebo Plínia Staršieho, spoznali by ste, čo táto fľaštička obsahuje. Kryštály, z ktorého sa tento nápoj vyrába, pochádzajú zo železných baní v Nemecku. Počul som, že to niektoré ženy pijú, aby im obelela pleť, ale je to nebezpečné a môže to spôsobiť smrť."

„Čo to hovoríte! Moja Cassandra by nikdy... Prisahala, že je to ten istý liek, ktorý pripravovala svojmu prvému manžel..." Edwardovi sa slová zasekli v hrdle, keď si spomenul na osud jej prvého manžela. Aj svojím jednoduchým rozumom dokázal pochopiť súvislosti. „Ale prečo?"

Elise mu nežne položila ruku na rameno. „Pamätáš si, či si v deň vášho sobáša podpisoval nejakú dohodu?

Edward sa zmätene zamračil. „Spomínam si len na to, že som podpisoval sobášne listiny, ale nijaká dohoda medzi nimi nebola."

„Cassandra tvrdí, že má taký dokument," oznámila mu Elise. „Musel si ho podpísať bez toho, že by si si to uvedomil."

„Čo je na ňom?" spýtal sa a bolestne si uvedomil, že sa občas opil natoľko, že si nasledujúce ráno nič nepamätal.

 „Že jej odkazuješ celý svoj majetok," odvetila lakonicky Elise.

„Nie! To by neurobila!" Schmatol Elise a pokúsil sa vstať.

Maxim mu položil ruku na vychudnuté plece a pritisol ho naspäť na vankúš. „Radšej si šetrite silu kvôli Arabelle. Budete musieť napísať dokument, v ktorom ju ustanovíte jedinou dedičkou svojho majetku."

„Pošlite mi po advokáta," požiadal vysilený Edward. „Rýchlo." Potom sa zamyslel. „Keď ste dostali späť svoje majetky, nemám ani groš." Pomaly zdvihol obočie. „Nemusím sa báť. Má dosť bohatstva. Reland jej odkázal celý svoj majetok. Veď mu s ňou aj bolo dobre."

Maxim a Elise sa utiahli do Elisiných komnát a dôkladne za sebou zavreli dvere. Maxim sa o ne oprel a pritiahol si ju k sebe so všetkou vyhladovanou vášňou. Prstami jej blúdil vo vlasoch, rozopol jej šaty a tie sa aj so spodničkou so šušťaním zošmykli na podlahu. Elise s hanblivým úsmevom zdvihla ruky a ustúpila pred jeho upretým pohľadom. Rýchle sa zbavoval šiat a nespúšťal oči z jej postavy. Videl plné prsia, ktoré jej vykúkali zo spodnej košieľky, a keď pomaly pristúpila k lampe, nemohol neobdivovať jej nádherne tvarované boky.

„Nesfúkni ju," požiadal ju a odhodil košeľu a kabátec. „Chcem si osviežiť pamäť."

„Vari si toho toľko zabudol?" doberala si ho so zvodným úsmevom a vyslobodila si hebké plece z čipkovaného ramienka  košieľky.

Na perách sa mu objavil šibalský úsmev. „Tvoj obraz je navždy vyrytý v mojej mysli. Nikdy na teba nezabudnem."

Zobliekol si nohavice a uvedomil si jej pohľad, ktorým si premeriavala jeho mužnosť. Pomaly k nej pristúpil. Dlho sa jej horúcim pohľadom díval do očí a potom jej stiahol druhé ramienko. Sklonil sa a perami sa dotkol ligotavej pokožky jej hebkého pleca. Elise vzrušene vzdychla, keď sa pomaly posunul k jej prsiam. Zvyšky odevu jej spadli na podlahu a dych sa jej udivene zastavil, keď na jemnom pahorku zacítila horúcu vlhkosť. Ocitla sa v jeho náručí. Posteľ už čakala a ich pery sa spojili, keď si ju položil pod seba. Privítala v sebe jeho horúčosť a na jeho mužné pohyby odpovedala s horlivou vášňou zaľúbenej ženy.

 Noc strávili podobnými dobrodružstvami a keď im do izby zasvietili slnečné lúče, Elise si strčila hlavu pod vankúš a odmietala odpovedať na jemné klopanie na dvere.

„Pani? Už ste hore? Požiadali ste ma, aby som vás s pánom zavčasu zobudila, aby ste mohli ísť do Bradbury. Priniesla som vám raňajky."

Elise pod vankúšom vydala odmietavé zavrčanie. Maxim sa usmial a prehodil cez ňu prikrývku. Narýchlo sa obliekol, otvoril dvere a zobral od slúžky podnos s raňajkami. Lakťom pribuchol dvere a vrátil sa k posteli.

„Poď, miláčik," zavolal ju vábivým hlasom a položil medzi nich podnos. „Už by som chcel byť doma. Môžeš sa vyspať v člne."

Natiahol ruku a nežne pohladkal krivku jej zadku, ktorá sa črtala pod prikrývkou. Usmial sa a v duchu sa vrátil k predchádzajúcim hodinám. Zatiaľ čo mnohé ženy mali vo zvyku odvracať sa od manželských povinností s vágnym nezáujmom, Elise horlivo skúmala nekonečné oblasti lásky. Cítila sa v ich spoločnej dôvernosti uvoľnene a dokonca prejavovala otvorenosť, ktorá len zvyšovala jeho túžbu a rozkoš. Žiadna iná žena by si nezískala jeho srdce tak úplne a natrvalo. Jeho mladá manželka ho úplne opantala.

„Poď, miláčik, musíš sa po takej noci priadne posilniť," opäť ju volal. „Je tu marinovaný losos, tvaroh, smotana a koláče." Nadvihol vankúš a nakukol podeň. Medzi rozstrapatenými prameňmi vlasov, ktoré jej zakrývali tvár, uvidel jedno oko. Nahlas sa zasmial, keď znova zavrčala a ešte hlbšie sa zahrabala do prikrývok.

„Maj zľutovanie," zamrmlala. „Po dnešnej noci nemám silu najesť sa, obliecť sa a odísť. Nebuď taký krutý. Nechaj ma ešte chvíľu spať, kým sa trochu nepozbieram. Vari nenosím tvoje dieťa? Nie je to vari dostatočný dôvod?"

Maxim ju opäť nežne pohladkal a usmial sa. „Tvoje argumenty ma presvedčili. Veľmi rád ťa nechám spať, kým sa neoblečiem. Nahneváš sa, keď prikážem, aby nám pripravili kúpeľ?"

„Budem veľmi rada," zamrmlala a znovu sa ukryla pod vankúš.

Maxim odložil podnos, aby sa neskôr mohli najesť spolu, a zatiahol drapérie, aby jej doprial trochu súkromia. Zavolal na služobníctvo a o chvíľu už ležal v kúpeli.

Elise sa napokon ako-tak zozbierala, ospalo vstala z postele a podišla k vani, pričom si cestou odhŕňala vlasy z tváre. Krása jej štíhlej, nahej postavy jagajúcej sa v ranných lúčoch slnka zaujala Maximovu pozornosť. Keď pred ním zastala, aby ho zľahka pobozkala, objal ju mokrým ramenom, pritiahol si ju k sebe a zotrvali v dlhom bozku.

Odrazu sa bez varovania rozleteli dvere a do miestnosti vbehla rozrušená Arabella. „Elise, počula som novinu! Maxim sa vrátil..."

Oči jej padli na objímajúcu dvojicu a zarazila sa. Bola natoľko šokovaná, že chvíľu len tak stála s otvorenými ústami. Elise sa v zmätku ani nepohla a prvý sa s ľútostivým úsmevom ozval Maxim: „Asi som mal lepšie zaistiť dvere."

„Čo sa to tu deje?" skríkla Arabella.

„Čo asi?" Maxim ukázal okolo seba rukou. „Kúpem sa a práve sa ku mne chcela pripojiť aj moja manželka."

„Tvoja manželka?" zakričala zhrozene Arabella. „Ale veď ty si miloval mňa! Neprišiel si vari minulý rok po mňa?"

„Áno," pripustil Maxim. „Ale moji muži omylom uniesli Elise."

Arabella si zahanbene zahalila nočnú košeľu na hrudi, lebo si pri pohľade na Elisinu nahotu uvedomila svoju vychudnutosť, ktorá sa za uplynulé mesiace ešte zvýraznila. Krása jej sokyne bola nepopierateľná a veľmi jej odľahlo, keď sa Elise prikryla šatami.

Ešte stále odmietala pochopiť, že Maximova láska k nej opadla len kvôli hlúpemu omylu. „Viem, čo sa stalo, ale myslela som si, že pre teba tvoja láska niečo znamená a že mi zostaneš verný, ale ty si si namiesto toho zobral túto... túto..."

„Váž slová, Arabella," varoval ju zamračene Maxim. „Za všetko môžem ja, preto si vyprosím, aby si urážala Elise. Ona sa v tom všetkom ocitla nevinne."

„Nevinne?“ vyprskla Arabella. „Vyzerá to tak, že ti tá nevinná malá pobehlica ochotne skočila do postele!" Pohľadom si premerala jeho široké plecia a potom ním nehanebne skĺzla do vody, kde sa rozprestierala jeho mužná postava. V porovnaní s telnatosťou jej nebohého manžela bol Maxim Seymour krásny ako zlatá socha antického boha.

Maxim nadvihol obočie, položil si ruku medzi stehná a povedal. „Všetko, čo vidíš, už patrí Elise."

Jeho vyhlásenie Arabellu znova rozzúrilo a vrhla obviňujúci pohľad na Elise. „Ty si mi ho ukradla! Prišla si na moje miesto! Nemala si na to právo!"

„A aké máš ty právo stáť tu a obviňovať nás?" skríkol Maxim. Schmatol uterák, vstal z vane a obkrútil si ho okolo pása.

Arabella na neho hľadela so spadnutou sánkou. „Ale ja som bola tvoja snúbenica."

„Ako rýchlo si zabudla, pani grófka," posmešne zdôraznil jej titul. „Teraz si vdova po Relandovi Huxfordovi. Tým, že si sa za neho vydala, si zrušila všetky dohody, ktoré sme spolu mali. Deň si ma oplakávala a už o týždeň si s ním bola zasnúbená!"

„Tvoja smrť bola len jednou z mnohých tragédií, ktoré ma postretli," zakvílila Arabella. „Som nešťastná žena! Všetci moji nápadníci tragicky zahynuli a môj otec teraz leží na smrteľnej posteli."

Maxim ju chvíľu uprene pozoroval a začal získavať nový pohľad na jej povahu. Spomenul si, koľkokrát spomínala všetky tragédie a jej sklon k dramatizovaniu, keď jej druhí prejavili súcit. Často od svojho otca dosiahla, čo chcela, keď predstierala depresiu, ktorá ju potom s prekvapivou rýchlosťou prešla.

„Začínam mať dojem, že sa v tých tragédiách vyžívaš, Arabella," odvetil napokon, „alebo aspoň v pozornosti, ktorú nimi k sebe priťahuješ. Nikdy som ťa nevidel šťastnejšiu, než keď ťa potom ostatní chlácholili. Potrebuješ na seba neustále upútavať pozornosť, ale mňa z toho vynechaj."

Zobral Elise do náručia a odmerane povedal: „Nech už bolo medzi nami čokoľvek, je to navždy preč rovnako ako tvoji nápadníci. Elise je jediná žena, ktorej som sľúbil, že ju budem milovať, až kým nás smrť nerozdelí. Bude matkou mojich detí a ja si ju budem ctiť každý deň môjho života. Spolu sa pokúsime zabudnúť, že vôbec došlo k tomuto stretnutiu s tebou."

Arabella ako vo sne odišla z izby a Maxim za ňu potichu zatvoril dvere. Pokrútil hlavou, lebo mu jej bolo ľúto. Jej túžby nedokázal uspokojiť nijaký muž.

30.    K A P I T O L A

Záhrady v Bradbury Hall boli posiate krásnymi pestrofarebnými kvetmi. Elise tu bola už skoro týždeň, a predsa sa ešte stále nedokázala nasýtiť prechádzok po záhradách. Hoci bradburyovské panstvo teraz pohostinne otvorilo svoje dvere Nicholasovi, Justinovi a rytierom Sherbournovi a Kennethovi, Elise si každé ráno našla aspoň hodinku na prácu v záhrade. Obliekala si sukne, blúzky a živôtiky, ktoré napodobňovali jednoduchosť oblečenia vidiečanov, ale zároveň sami osebe predstavovali čerstvú kyticu jemných jarných odtieňov. Klobúky so širokou strieškou a dlhými stužkami ešte zvýrazňovali jej krásu a zároveň chránili jej smotanovo-bielu pleť pred páľavou. Niet sa čo diviť, že upútala viac obdivných pohľadov ako kvety, o ktoré sa starala.

Maxim mal uvoľnenú náladu, lebo napokon postupne pominuli všetky tlaky, ktorým bol v poslednom čase vystavený. Panstvom sa častejšie rozliehal jeho smiech a konečne sa tešil zo spoločnosti priateľov a milujúcej pozornosti manželky. Vychutnával si pocit domova. Často sa prechádzal po záhradách spolu s Elise, a keď musel kvôli nejakej povinnosti odísť, cestou späť vždy horlivo poháňal svojho Eddyho. Nikdy predtým necítil takú spaľujúcu túžbu a vždy horel nedočkavosťou, kedy budú môcť s Elise v súkromí komnát spečatiť svoju lásku.

V stredu ráno sa na ceste k bradburyovskému sídlu ozval dupot kopýt. Elise práve v záhrade trhala kvety, a keď zdvihla hlavu, uvidela pekný koč ťahaný dvoma pármi koni, ktorý sprevádzali dvaja jazdci. Koč zastal pred sídlom, pohonič zoskočil, otvoril dvere a pomohol vystúpiť starej panej. Mala biele vlasy, drobnú postavu a pri chôdzi sa podopierala paličkou, ale bola oblečená elegantnejšie, než zvykli byť aj o polovicu mladšie ženy. Tmavozelené šaty zdobil čipkovaný golier a na hlave jej sedel klobúčik rovnakej farby ako šaty. Mala živé a jasné belasé oči, a keď sa k nej priblížila Elise, vrúcne na nej spočinuli.

„Som Anne Hallová, grófka z Rutherfordu a vy, moja drahá...?"

Vzrušená Elise sa rýchlo uklonila. „Elise Seymourová, markíza z Bradbury."

Modré oči na ňu zažmurkali. „Počula som, že máte náhrdelník, ktorý by som mala spoznať. Smiem ho vidieť?"

 „Samozrejme, pani grófka," odvetila Elise a elegantným pohybom ruky ukázala smerom k dverám. „Nech sa páči, vojdite."

„S radosťou, moja drahá."

Elise rýchlo vybehla po schodoch a podržala jej dvere. Grófka sa pri nej zastavila a zadívala sa jej do tváre a potom prikývla, lebo ju Elisin výzor potešil.

„Moja drahá, žiarite ako slnko. Predpokladám, že okolo seba rozdávate radosť. Váš manžel musí byť veľmi šťastný."

Elise sfarbil líca jemný rumenec a skromne sa usmiala. „Dúfam, pani grófka."

Starej panej neušiel záblesk v jej očiach. „Vidím, že ho milujete."

„Veľmi," odvetila Elise. Stará pani ju pohladkala po ruke. „Ani sa nemusím pýtať, či ste šťastná. Vidím na vás, že ste."

„Áno, pani grófka."

„Hovorte mi Anne, moja drahá." Stará pani ukázala paličkou smerom dnu. „Pôjdeme?"

„Samozrejme," zasmiala sa Elise a pomohla jej vojsť. Usadila ju v hale, prikázala slúžke, aby priniesla čaj a občerstvenie, a vybehla hore schodmi do komnát po náhrdelník. Keď po nich schádzala, musela sa na chvíľu zastaviť a počkať, kým sa jej prestane krútiť hlava. Spomenula si,

ako na týchto istých schodoch kedysi spoznala Maxima. Nikdy nepochopí, ako po nich dokázal vybehnúť a zbehnúť bez toho, aby sa mu zrýchlil dych alebo aby dostal závrat.

Keď ju niekedy pri zostupe niesol v náručí, musela ho ešte silnejšie zovrieť okolo krku, a bola si istá, že ju takto plaší náročky, lebo sa jej vždy zasmial do ucha, keď sa k nemu pritúlila.


Závrat prestal, ale stará pani si všimla, ako jej zbledli líca, a chcela vstať a podať jej rukuj ale Elise jej so slabým úsmevom naznačila, aby zostala sedieť.

„Len sa mi zatočila hlava," uistila ju. „Príliš som sa ponáhľala."


„Inak ste v poriadku?" spýtala sa ustarostené Anne.

Elise prikývla a podala grófke náhrdelník. Anne si oprela paličku o kreslo a opatrne ho oboma rukami zdvihla. Trasúcimi sa prstami vytiahla z mešca lupu a preskúmala vzor. Po chvíli si ho pritisla oboma rukami na prsia a zdvihla oči k nebu. Zvráskavená tvár sa jej rozžiarila šťastím.

„Konečne!" zašepkala a po lícach sa jej rozkotúľali slzy. Zažmurkala a usmiala sa na Elise. „Hovoríte, že vašu matku našli ako dieťa s týmto náhrdelníkom?"

„Tak mi to povedali," odvetila Elise. „Našli ju v košíku v kaplnke na stamfordovskom statku."

„Tento náhrdelník patril mojej dcére," povedala rozcitlivene Anne. „Podobáte sa na moju dcéru a som presvedčená, že ste moja príbuzná, dcéra mojej vnučky, ktorú pred mnohými rokmi uniesli."

Elise sa usmiala a horlivo starej panej oznámila: „Môj otec mal v jednej ďalekej chalupe portrét mojej matky. Už som tam poslala sluhu a mal by sa každým dňom vrátiť. Povedali mi, že prídete, a predpokladala som, že by ste radi videli, ako vyzerala vaša vnučka Deirdre."

„Tak pomenovali vašu matku?" spýtala sa Anne s usmiala sa, keď dievča prikývlo. „Pre nás bola Catherine."

„Dúfam, že u nás budete môcť zostať čo najdlhšie," pozývala ju horlivo Elise.

„S radosťou chvíľu zostanem, moja drahá," prijala pozvanie stará grófka. „Rada by som vás lepšie spoznala a máme si veľa čo povedať."

Ozvali sa kroky a Elise naradostene vyskočila. „Prichádza môj manžel. Rada vám ho predstavím."

Anne sa zasmiala a ukázala na Maximov portrét, ktorý visel na stene pri kozube. „Žiadna žena, ktorá bola na dvore, by si nenechala ujsť príležitosť zoznámiť sa s takým krásavcom, ako je lord Seymour. Nie som ešte taká stará, aby som nevedela oceniť tých galantných šľachticov, ktorých Alžbeta rada pozýva na dvor. Mala oko na pekných dvoranov."

. Maxim medzitým zastal vo dverách, a keď skončila, zasmial sa. „Grófka Anne, tak sa znova stretáme."

„Vy darebák!" zvolala s úsmevom. „Oženili ste sa s mojou pravnučkou. Čo mi na to poviete?"

„Že som veľmi šťastný. Teraz už chápem, po kom zdedila svoju   krásu."

Anne mierne privrela oči a pozrela na nebo zboku. „A čo robíte preto, aby ste pokračovali v rodinnej tradícii a priviedli na svet krásne a zdravé deti?"

Maxim veselo zaklonil hlavu a ukázal na Elise. Elise sa zapýrila a jej zahanbený úsmev Anne uistil, že sa na tom už pracuje.

„Pehe, a vraj sa jej zakrútila hlava od schodov!" zvolala pobavene Anne. „Mám rada dievčatá, a nech ich je čo najviac."

„Budeme potrebovať aspoň jedného chlapca, aby ich chránil pred nápadníkmi," podotkol veselým tónom Maxim.

Anne odvetia. „Veru, aspoň jedného alebo dvoch."

Elise vkĺzla Maximovi do náručia a usmiala sa na neho. „Ak máme splniť všetky tieto plány, musíš byť často doma."

„Presne to mám aj v pláne," uistil ju Maxim.

Nasledujúci deň sa vrátil Spence s portrétom Deirdre a na Elisinu žiadosť ho vyniesol do panských komnát, kde ho chcela nechať zavesiť. Práve sa vrátil Maxim, ktorý sa bol previesť na koni po svojom majetku. Utrel si spotené čelo do rukáva a zasmial sa, keď zbadal, že mu na košeli zostal špinavý fľak.

„Musím sa umyť skôr, ako ťa pobozkám," povedal so šibalským úsmevom.

„Trochu špiny mi určite neublíži," odvetila Elise a pozrela na neho pohľadom plným očakávania.

Maxim ju schytil do náručia, sklonil hlavu a pery im splynuli v dlhom bozku. Keď zdvihol hlavu, zbadal Spencea a pozrel na neho pohľadom, od ktorého sluhovi prebehli po chrbte zimomriavky.

„Máš tu nejakú prácu?" spýtal sa tónom, ktorý nezniesol protesty.

Elise sa zasmiala a mávnutím ruky prepustila roztraseného Spence a z miestnosti. Povedz sluhom, aby jeho lordstvu priniesli vodu do kúpeľa,"! rozkázala mu a usmiala sa na Maxima. 

„Lord Seymour mi už s tým obrazom pomôže."

„Áno, pani," prisvedčil Spence a náhlivým krokom vyšiel z miestnosti, lebo nemal chuť skúšať trpezlivosť jeho lordstva.

„Ty surovec," doberala si ho Elise. „Asi sa ti páči, keď sa pod tvojím pohľadom všetci trasú."

„Len tak ich môžem dostať zo svojich komnát, keď mám v úmysle niečo iné."

„A čo také?" spýtala sa Elise s predstieranou nevinnosťou a koketné roztvorila oči.   

 „Veď ty veľmi dobre vieš," Maxim jej očami blúdil po tele. Jeho úsmev svedčil o jeho sebavedomí. „Máš vari nejaké námietky, miláčik?"

„Ani v najmenšom," odvetila Elise, postavila sa na špičky a pobozkala ho. Potom sa s úsmevom pozrela na portrét, ktorý Spence nechal opretý o stenu. „Musíme ešte zavesiť portrét mojej matky."

„Dovolíš mi, aby som zo seba najprv zmyl špinu, miláčik?" poprosil ju s perami pritisnutými na jej perách.

Elise s úsmevom prisvedčila a Maxim si zhodil kabátec a košeľu a vstúpil do spálne. Tam si nalial vodu do umývadla a začal si umývať tvár, krk a ruky. Keď rukou šmátral po uteráku, dotkol sa Elise, ktorá k nemu zozadu pristúpila. Otočil sa k nej a ona mu začala ho utierať tvár a plecia. Potom sa jeho vlhkej pokožky začala dotýkať perami. Pomaly otvoril oči a uvidel jej vášnivý pohľad. Nepotreboval ďalšie pozvanie. Pritisol ju k sebe, oprel sa o stolček s umývadlom a vpil sa do jej pier. Úzky živôtik sa odmietol poddať jeho blúdiacej ruke, tak jej radšej s nezbedným úsmevom nadvihol sukne a zovrel jej nahý zadok. Nadvihol ju a posadil si ju na seba.

„Prídu sluhovia s vodou," varovala ho pošepky Elise.

„Viem," vzdychol si Maxim a potom so širokým úsmevom zdvihol hlavu. „Neokúpeš sa so mnou?"

V jej pohľade čítal prísľub. „Takú príležitosť si naozaj nenechám ujsť."

Elise pootvorila pery, keď sa k nej opäť sklonil, a až po chvíli si spomenula na portrét svojej matky. Neveľmi ochotne sa vrátili do komnaty. Maxim pripravoval miesto pre portrét a Elise sa posadila na lavicu a začala opatrne odstraňovať ochranné plátno. Oči jej takmer okamžite spočinuli na zrolovaných pergamenoch, ktoré boli pripevnené na zadnej strane obrazu.

„Čo to môže byť?" zamrmlala a začala ich rozväzovať.

Maxim si stal za ňu a ponad plece sledoval, ako rýchlo listuje pergamenmi. So zvedavým výrazom si ich vzal do rúk a dôkladne si ich prezrel. Všimol si, že každý dokument sa vzťahuje na iný majetok. „Elise, nevieš, o čo ide?"

„Nikdy predtým som ich nevidela, Maxim. Čo to môž byť?"

Maxim jej vrátil pergameny a posadil sa vedľa nej. „Moja drahá, tieto dokumenty ťa oprávňujú zdediť všetok majetok tvojho otca."

Elise sa na udivene pozrela. „Cassandra a jej synovia už všetko prehľadali, ale nenašli ich. Keby mohli, tak by ich zničili."

„Neprehľadali chalupu, v ktorej visel tento obraz."

„Vôbec nevedeli, že existuje. Môj otec si myslel, že to tak bude lepšie."

„Preto sa ich tam rozhodol skryť. Vedel, že tam budú v bezpečí."

„Prečo mi nejako nenaznačil, kde ich skryl?"

„Si si istá, že tak neurobil, miláčik?"

Elise sa zamyslela a spomenula si, ako jej otec vravel, aby sa po jeho smrti vrátila do chalupy a zobrala odtiaľ matkin portrét. „Asi máš pravdu, Maxim, ale ja som si to neuvedomila. Si si naozaj istý, čo tie dokumenty znamenajú?"

„ Á n o , miláčik. Neviem, či je tvoj otec živý alebo mŕtvy, ale tieto dokumenty podpísala samotná kráľovná a oprávňujú ťa zdediť všetok jeho majetok, keby ho zabili pri výkone povinností. Určite s tým mal niečo spoločné Walsingham, lebo Ramsey s ním úzko spolupracoval."

„Skutočne." Elise udivene rozmýšľala, ako si dal jej otec záležať, aby dokumenty ukryl na bezpečné miesto. Asi si dával na Cassandru väčší pozor, než si uvedomovala.

„Pozri sa sem," Maxim ukázal prstom na pergameny. „Podľa týchto dokumentov Ramsey v čase svojho zmiznutia vlastnil všetky svoje majetky, dom v Bath, sídlo v Londýne a aj pozemok, na ktorom dal postaviť tú chalupu."

„Tak čo potom predával v Stilliards? Išli chýry, že si stadiaľ odnášal truhlice plné zlata. Aj strýko Edward to tvrdil."

„Neviem, miláčik. Walsingham vedel, čo mal v úmysle. Z tohto všetkého je zrejmé, že si bola svetlom jeho života a že urobil všetko pre to, aby si bola dobre zabezpečená a aby ti Cassandra a jej synovia nemohli ublížiť." 

Položil jej ruku na brucho. „Ja raz urobím pre svoju dcéru to isté."

Elise sa lícom oprela o jeho rameno. „Bola som vo svojom živote trikrát požehnaná, Maxim," zašepkala zamyslene. 

„Najprv bol požehnaním môj otec, teraz Anne a najdrahší môjmu srdcu je môj manžel. Ak ma aj v budúcnosti čaká toľko radosti, teším sa na každý deň."

Nasledujúci piatok dostal Maxim správu od kráľovnej, v ktorej ho žiadala, aby prišiel do Londýna. Na konci jedného dlhého schodiska v paláci našli mŕtvu dvornú dámu. Na krku mala stopy po škrtení veľkosti mužských prstov. Mŕtva žena mala štyridsaťtri rokov a jej žialiace priateľky prezradili, že v priebehu posledného roku sa tajne stretávala so svojím milencom.

Maxim sa neskôr dozvedel, že aj Hilliarda postihlo v New gate nešťastie. Na svitaní ho našli v cele s podrezaným hrdlom. Nedokázali určiť vinníka, lebo väzni odmietali navzájom proti sebe svedčiť. Našli sa medzi nimi takí, ktorí mali pri sebe viac mincí ako obvykle a objavili sa chýry, že pred tým, ako došlo k zločinu, prišiel do väzenia neznámy bohatý advokát a navštívil nejakého obyčajného zlodeja kvôli dedičstvu, ktoré mu zanechal strýko. Hovorí sa, že krátko po Hilliardovom zavraždení dotyčný dostal zdedenú sumu, dosť veľkú na to, aby pomocou nej umlčal tých, ktorí by chceli hovoriť.

Elise zostala v Bradbury, lebo predpokladala, že Maxim sa asi o deň či o dva vráti. Anne sa cítila veľmi dobre. Medzi ňou a Elise sa vytvorilo silné puto. Keď uvidela portrét Elisinej matky, nezostala v nej už ani najmenšia pochybnosť, že Elise je jej pravnučka.

Nicholas, Kenneth a ďalší dvaja muži sa po troch dňoch od Maximovho odchodu rozlúčili. Nicholas a Justín išli dohliadnuť na nakladanie nového nákladu na kapitánovu vrátenú loď a Kenneth so Sherbournom sa vrátili do svojich domovov neďaleko Londýna. Každý z nich pri rozlúčke sľúbil, že keď ich bude Elise potrebovať, stačí len poslať správu a oni sa okamžite vrátia, nech by už boli kdekoľvek. Elise si takmer so smútkom uvedomila, že Nicholasa a Justina uvidí už len krátko, lebo onedlho odídu do ďalšieho prístavu, a rytieri sa zase budú musieť venovať svojim povinnostiam.

Zatiaľ trávila čas prechádzkami s Anne, pri ktorých sa venovali rôznym témam, od bežných maličkostí až po najskrytejšie   myšlienky.

Na štvrtý deň od Maximovho odchodu sedeli v záhrade za stolom pri čaji a rozprávali sa, keď k nim z diaľky doľahlo zúfalé    zavýjanie.

„To bude nejaké šteňa," povedala Anne, keď chvíľu počúvala s rukou na uchu. „Čo robí pes na bradburyovskom panstve?"

 „Neviem, ale ten zvuk sa sem šíri z krovia pri jazierku. Maxim mi to miesto ukázal." Elise vstala a odložila obrúsok. „Idem sa tam pozrieť."

„Buď opatrná, drahá. To chúďa sa možno zachytilo do krovia."

Elise zobrala záhradnícke nožnice, strčila si ich do vrecka zástery a vykročila za zvukom. Vstúpila na dlhý, úzky chodník, po oboch stranách lemovaný živým plotom. Kráčala hodnú chvíľu a napokon na samom brehu jazierka zazrela sedieť malého psíka. Keď ju uvidel, vyskočil a vrtiac chvostom jej chcel vybehnúť naproti, ale zastavil ho remeň, ktorý mal pripevnený na obojku. Druhý koniec remeňa bol zachytený niekde v kríkoch. Huňatý psík sa márne snažil vyslobodiť, krútil chvostom a ľútostivo zavýjal, ako keby ju prosil, aby ho vyslobodila. Elise sa zasmiala a ponáhľala sa k nemu. „Čo tu robíš takto sám?"

Psík otočil hlávkou zo strany na stranu, ako sa snažil porozumieť, čo mu hovorí. „Neboj sa, maličký. Zoberiem ťa domov a tam budeš voľný ako vták."

Zohla sa k remeňu, aby ho odviazala, no uvidela, že je pevne zauzlený o hrubý konár. Začudovane zvraštila čelo a rozmýšľala, prečo by niekto uväzoval psa na takomto mieste a prečo práve na bradburyovskom pozemku.

„Vždy si mala rada tieto potvory," ozval sa za ňou hlas.

Elise zalapala po dychu a rýchlo sa otočila. Ten hlas veľmi dobre poznala! Patril človeku, ktorého sa bála a ktorého nenávidela viac ako kohokoľvek iného. „Forsworth!"

„Á, nie| je to vari moja sesternica Elise?" povedal posmešne. „Myslel som si, že tvoj manžel postaví okolo domu kamenný múr, aby si bola v bezpečí."

Elise nestrácala čas, lebo vedela, že jej hrozí nebezpečenstvo. Zvrtla sa na útek, ale potkla sa o psíka, ktorý sa jej natešene motal popod nohami.

Forsworth k nej okamžite priskočil. Chytil ju za rameno a otočil m k sebe. Ústa mu skrivil divoký úškrn, keď ju opakom ruky sťažka udrel po tvári. „Tento krát neujdeš, ty suka!"

Elise na chvíľu vyrazilo dych, ale potom na neho zazrela pohľadom plným nenávisti. Na jazyk sa jej tlačilo tisíc nadávok, ale uvedomila si, že by bolo zbytočné provokovať ho. Toto stretnutie nebolo náhodné. Forsworth ju náročky odlákal čo najďalej od sídla a použil psa ako návnadu. Podľa prachu na jeho čižmách usúdila, že sem pricválal z veľkej diaľky.

„Čo chceš, Forsworth?" Tón jej hlasu nezakryl prudké pobúrenie.

Forsworth sa sebavedomo usmial. „Čo, vari si zabudla? Chcem, aby si mi povedala, kde je ten poklad."

„Koľkokrát ti to mám opakovať?" vybuchla Elise. „Nič neviem! Otec mi o žiadnom poklade nič nepovedal!"

Forsworth si nespokojne vzdychol. „Už zase sa máme biť a hádať?" Pomaly pokrútil hlavou, ako keby v ňom táto predstava vyvolávala smútok. „Vieš, aké to pre teba bude tento krát ťažké. Už nie som taký zhovievavý."

Elise vyprskla: „A kedy si bol? Si ako jedovatá vretenica, Forsworth!"

„Vretenica?" zavrčal. „Veď ja ti ukážem!" Zovrel ju ešte pevnejšie a znovu ju začal biť po tvári, hnaný túžbou po pomste. Psík sa rýchlo schoval do krovia a tíško kňučal, ako keby vycítil, že medzi týmito dvoma nie je všetko v poriadku.

Elise sa snažila zachovať pokoj. Cítila v ústach krv, ale údery neprestávali. Sústredila sa a rýchlo vkĺzla rukou do vrecka zástery. Pevne zovrela nožnice, rýchlo ich vytiahla a vrazila ich do ramena, ktoré ju zvieralo v zajatí. Zovretie okamžite povolilo a zdesený Forsworth si s bolestným výkrikom chytil zranenú ruku. Okolo nožníc, zabodnutých v ramene sa začal zväčšovať krvavý kruh. Zdrapil strašnú zbraň a vytrhol si ju z rany.

Elise vedela, že nesmie strácať čas. Nadvihla si sukne a z celej sily sa pustila do behu. Počula, ako za ňou beží, a uvedomovala si, že keby nebol zranený, bol by ju už dávno dobehol. Vyhrážky, ktoré počas behu cedil medzi zubami, ju ešte viac hnali dopredu, lebo si vedela predstaviť, čo bude nasledovať, ak ju dohoní.

Zahla za roh živého plotu no vrazila do ďalšej vysokej, mocnej mužskej postavy. V zúfalstve začala kričať a bila naslepo rukami. Počula, ako sa k nej blíži Forsworth. „Elise?"

Elise opäť spoznala hlas, ktorý vyslovil jej meno, a keď zdvihla hlavu, uvidela, ako sa nad ňou skláňa Quentin.

„Čo sa to tu stalo?" spýtal sa a zamračene prešiel hánkami po jej poranenom líci.

„Nechaj ju!" skríkol Forsworth a schmatol ju za rameno. „Je moja!"

Quentin mu zovrel zápästie a Forsworth dievčinu voľky-nevoľky pustil. Postavil sa pred Elise, a keď Forsworth za ňou opäť natiahol ruku, z celej sily ho odsotil.

„Vymlátim z nej dušu!" zrúkol. „Už jej mám dosť." Strčil bratovi pod nos zakrvavenú ruku. „Pozri, čo mi urobila."

Quentin s odporom ohrnul peru a rukou si z kabátca odstránil kvapky krvi. „Z jej poranenej tváre usudzujem, že si si to zaslúžil," povedal. „Elise mala právo na obranu. Správaš sa divá zver. Vari ťa matka nič nenaučila?"

„Mňa tvoje táranie nezaujíma, Quentin," zakričal Forsworth. „A teraz mi daj to dievčisko!"

„Musím ti pripomenúť, že toto dievčisko, ako ju ty voláš, je naša sesternica?" Quentin zdôraznil svoju otázku, ako keby cítil potrebu pripomenúť svojmu ťažkopádnemu bratovi základné fakty. „Vidím, ako si jej ublížil, a nevydám ti ju ani za svet. Prestaň robiť hlúposti a zmizni odtiaľto."

Forsworth sa na brata zahnal päsťou, ale Quentin pohotovo vytiahol dýku a namieril ju na neho.

„Daj si pozor, Forsworth," varoval ho chladne. „Mohol by si stratiť ešte viacej krvi. Nenechám sa od teba mlátiť!"

„Tak dáš mi ju konečne?" nástojil Forsworth.

Quentin sa zarehotal. „Elise ťa vtedy asi príliš silno udrela po hlave. Alebo mala pravdu, keď tvrdila, že už predtým si bol nahlúply." 

Položil mladšiemu bratovi ruku na plece a rozhodným hlasom povedal: „Vráť sa, odkiaľ si prišiel, a obviaž si niečím tú ruku, lebo vykrvácaš. Elise je teraz pod mojou ochranou. Prisahám, že ti rozpáram brucho, ak na ňu ešte raz položíš ruku."

Forsworth $a mu vytrhol a zavrčal: „Nedotýkaj sa ma, ty zradca. Varujem ťa. Ja sa po ňu vrátim."

Starší brat s len chápavo usmial. „Ako si želáš, Forsworth.

Nemám ťa nijako zvlášť v láske, takže nebudem žialiť nad

tvojou smrťou. Aj tak som si vždy myslel, že sme nevlastní

bratia."

„Čo tým chceš povedať?"

Na pekných perách sa objavil pobavený úsmev. „Som presvedčený, že si nemanželský syn, Forsworth, a nemáš nič spoločné s Bardolfom Radbornom."

„Ty darebák!" zreval Forsworth. „Nazývaš našu matku pobehlicou!"

Quentin ľahostajne mykol plecami. „Vždy som si myslel, že si svoju ťažkopádnosť zdedil po nejakom hlupákovi, a ako obaja dobre vieme, môj otec bol múdry muž."

Keď bol taký múdry, prečo sa potom nechal otráviť?" zavrčal Forsworth.

„Čo to hovorí??" spýtal sa ostro Quentin.

Forsworth ukázal na Elise. „Spýtaj sa jej."

Starší brat obrátil hlavu k Elise. „O čom to hovorí?"

Elise zopla zúfalo ruky, lebo vedela, že Quentin si svojho otca veľmi vážil.

„Povedz mi to!"

Mykla sa a neochotne povedala: „V mojom dome sa medzi služobníctvom hovorilo, že Cassandra otrávila moju matku aj tvojho otca."

„Tá suka! Ja ju zabijem!"

Forsworth sa pustil do smiechu, ale Quentin ho schmatol za kabátec a z celej sily ním zatriasol.

„Ty pankhart, ak neprestaneš, rozpáram ti brucho!"

Forsworth okamžite prestal a precedil cez zuby: „Ja nie som nijaký pankhart!"

„Nie si môj brat!" odvrátil sa od neho s odporom Quentin. „Prac sa odtiaľto!"

„Bez Elise neodídem."

„Povedal som, aby si sa odtiaľto pratal!"

Mladší brat sa pohol, potom sa na chvíľu zastavil a pozrel na Elise. „Budeš ľutovať, že si sa narodila, ty suka."

Elise sa ani nesnažila zakryť svoje zhnusenie. „Vždy som ľutovala, že sme pokrvní príbuzní. Teraz dúfam, že Queuntin má pravdu."

„Dávaj si na mňa pozor," varoval ju. „Vrátim sa po teba."

„Ty si dávaj pozor na ňu," odvrkol výsmešné Quentin.

Forsworth pozrel na svojho brata. „O mňa sa báť nemusíš, braček. Už do mňa nezatne svoje pazúry." Napokon si posledný raz odpľul a rozbehol sa po cestičke.

Elise si uľahčené vydýchla, ale keď sa k nej otočil Quentin, uvidela v jeho očiach bolesť. „Je mi ľúto strýka Bardolfa."

„Mal som s tým rátať," vzdychol si. „Niekedy som si želal, aby nebola mojou matkou."

Elise mu položila ruku na rameno a povedala: „Ďakujem, že si bol nablízku, keď som ťa potrebovala."

Quentin sa vážne uklonil. „Potešenie bolo na mojej strane, madam."

 „Ale prečo si bol vlastne tu?" spýtala sa. „Ako si ma našiel?"

„Išiel som do domu a tam mi povedali, že si v záhrade. Vybral som sa ťa hľadať a začul som brechať psa." Obzrel sa na kňučiace šteňa. „Vyzerá to tak, že ti Forsworth nechal darček. Myslíš, že ťa chcel odškodniť?"

„To asi sotva," odvetila Elise, utrela si do zástery poranené líce. Vybrala sa k psíkovi a odviazala ho. Od radosti začal rýchlejšie vrtieť chvostom, a keď sa pohla, pobiehal okolo nej ako živé striebro.

Quentin sa uškrnul. „Forsworth chcel tohto psa darovať kráľovnej, ale nepodarilo sa mu dosiahnuť audienciu. Dúfal, že si jeho dar natoľko obľúbi, že mu udelí šľachtický titul."

„Kráľovná je múdra žena, keď ho nepustila na dvor," povedala Elise a potom sa spýtavo pozrela na Quentina. „Prišiel si na návštevu?"

Quentin sa prestal usmievať a na tvári sa mu objavil vážny výraz. „Prišiel som ti povedať, že viem, kde väznia tvojho otca."

„Kde?" vyhŕklo z Elise.

„Budem ti to musieť ukázať. Ťažko sa to opisuje."

Elise sa zamračila. „Maxim tu teraz nie je a ja som mu sľúbila, že bez sprievodu neodídem z domu."

„Hovorí sa, že únoscovia sa chystajú Ramseyho presunúť na iné miesto, možno znovu za hranice. Niet času nazvyš. Už teraz môže byť na ceste na loď. Keby si sa vrátila po sprievod, mohli by sme prísť neskoro. Poslal som odkaz lordovi Seymourovi do Londýn    a oznámil som mu, čo je vo veci."

„Ale ako bude Maxim vedieť, kde sme?"

„Pozná okolie natoľko, že nájde miesto, kde sa má so mnou stretnúť. Zvyšok cesty ho povediem."

„Elise udivene zdvihla obočie. „Ale aký úžitok bude mať otec z mojej prítomnosti? Ako mu pomôžem?"

„Povieš únoscom, že poklad je už na ceste, že ho tvoj manžel prinesie, aby vykúpil tvojho otca."

Elise pocítila na chrbte zvláštne zimomriavky. V diaľke počula, ako na ňu volá Anne, a opatrne sa spýtala: „Prečo by im mal Maxim priniesť poklad?"

„Počul som, že vie, kde je. Je logické, že zaň bude chcieť vykúpiť Ramsyeho."

Elise by bola kedykoľvek poprela možnosť, že Quentin je únosca, ale predsa jej to nedalo. Odkiaľ by mal inak informácie o Maximovi a poklade, ak nie od kráľovninej dvornej dámy?

„Volá na mňa Anne. Mala by som jej ísť povedať, že som v poriadku." Elise pomaly vykročila a vysvetľovala: „Okrem toho sa musím prezliecť a osedlať si kobylu. Stretneme sa v dome."

No Quentin jej bol v pätách. „Už som ti osedlal kobylu, Elise. Je priviazaná tu neďaleko aj s mojím koňom. Musíš ísť so mnou, inak bude všetko stratené."

„Quentin, musím sa ísť prezliecť," nástojila Elise a snažila sa, aby sa jej neroztriasol hlas. „Anne si o mňa bude robiť starosti."

Položil jej svoju jemnú ruku na plece a Elise sa divoko rozbúchalo srdce. „Musím trvať na tom, aby si išla hneď teraz, Elise."

Rozbehla sa, lebo ju zmena v Quentinovom správaní zarazila. Uvedomila si, že zaklial a rozbehol sa za ňou. Schmatol ju oboma rukami okolo pása a zdvihol ju. Dlaňou jej zapchal ústa a pritlačil si tvár k jej uchu. „Či chceš alebo nechceš, ideš so mnou, Elise. Musíš svojho otca presvedčiť. Je príliš tvrdohlavý."

Odpoveď zanikla pod jeho dlaňou. Zo všetkých síl sa mu snažila vytrhnúť. Veľmi ju bolelo pomyslenie, že nenávideným únoscom je práve Quentin, lebo ho mala úprimne rada, a nezostávalo jej iné, ako žasnúť nad tým, ako sa nechala obalamutiť.

31.   K A P I T O L A

Ak raz Maxim považoval krásnu Elise za nepríjemný tŕň v päte, Quentin ju teraz v duchu prirovnával k ostrej dýke. Musel vynaložiť všetku silu, aby ju dostal pod kontrolu bez toho, aby vo vzdialenom Bradbury Hall vznikol poplach. Zaklial a vytrhol si ruku z jej úst. Udivene hľadel na stopy, ktoré na nej zanechali jej zuby. V tom okamihu sa nadýchla a chcela začať kričať a Quentin si jasne predstavil ozbrojené služobníctvo, ktoré sa sem náhli zo sídla. Po krátkom zápase sa mu podarilo zapchať jej ústa vreckovkou. Strhol jej zásteru a zviazal jej ruky. Potom z nej odrezal prúžok a upevnil jej vreckovku v ústach tak, aby ju nemohla vypľuť.

S námahou prudko sa metajúcu Elise zdvihol a niesol ju cez kríky. Vykĺzla mu však z náručia ako úhor a z celej sily okolo seba kopala nohami.

„Došľaka, Elise! Nemykaj sa!" vyštekol, keď mu skoro spadla.

Odpoveďou mu bolo zúrivé zatrepanie hlavou a Quentin videl, že sa namáhal zbytočne. 

Jeho muži na neho užasnuto hľadeli, keď s mykajúcou sa Elise v náručí vykročil z kríkov. Od úderov na hruď sa rozkašľal a začal vážne pochybovať o správnosti svojho rozhodnutia prísť si po Elise. Podišiel ku koňom a po dlhom zápase sa mu ju podarilo posadiť na kobylu. Keď sa otočil po látku, ktorou jej chcel zaviazať oči, Elise sa zošmykla na trávnik. Quentin sa po ňu zohol, ale jej sa podarilo prešmyknúť popod brucho svojej kobyly a začala utekať, nakoľko jej to dovoľovali putá, čo v mužoch vyvolalo vlnu veselia. Quentin ju dobehol, schmatol ju a tento krát dostal ranu lakťom do sánky. Chvíľu trvalo, kým sa otriasol, potom ju znova posadil do sedla a pevne ju v ňom pripútal za nohy a za pás. No keď sa na ňu pozrel, videl v jej očiach prísľub krutej pomsty.

Quentin uchopil opraty, obmotal si ich okolo ruky a práve si kládol nohu do strmeňa, keď sa Elise podarilo popchnúť kobylu. Tá začala zmätene strečkovať a takmer Quentina strhla na zem. Napokon aj on vysadol do sedla a bičíkom zúrivo plesol nevinné zviera po hlave. Jediný pohľad na jeho zachmúrenú spotenú tvár Elise presvedčil, že bude lepšie ho neprovokovať a počkať na vhodnejšiu príležitosť.

Cesta boja dlhá a pomaly sa začínalo schyľovať k večeru. Elise vedela iba toľko, že idú smerom na západ. Na chvíľu sa utáborili pod stromami a potom opäť pokračovali v ceste. Napokon vystúpili k vrcholu horského hrebeňa, pod ktorým sa rozprestieralo plytké údolie. V údolí sa týčil pahorok a na ňom čneli pozostatky opusteného zámku. Rozpadávajúca sa pevnosť najprv Elise pripomenula Faulderský zámok, ale v porovnaní s ním bola oveľa zanedbanejšia. Nerovný boj s prírodnými živlami prežila len jediná veža, ktorá sa osamelo týčila nad polo-zosypanými múrmi.

Už sa stmievalo, keď prešli pomedzi dva stĺpy, ktoré kedysi tvorili súčasť hlavnej brány. Z prístrešku k nim okamžite 

priskočili dvaja ozbrojení strážcovia. Quentin si zhodil kapucňu, aby ho spoznali, a s rukou na stehne cválal ďalej, zjavne potešený ostražitosťou svojich mužov. Elise ho pozorovala a premkol ju pocit, že ho v podobnej póze už niekde videla, ale nemohla si narýchlo spomenúť, pri akej príležitosti to bolo. Obrátila pohľad na mužov, ktorí sa zhrčili pri ohni. Quentin na nich čosi zakričal a oni náhlivo zahasili oheň a dôkladne popolievali aj sliepňajúcu pahrebu.

Quentin zoskočil z koňa, hodil opraty svojim mužom a podišiel k Elise. Odviazal ju a zložil na zem. Elise sa po dlhej jazde so zviazanými nohami podlomili kolená. Chcel ju zachytiť, ale Elise sa cez zapchaté ústa vydral odmietavý zvuk. Podarilo sa jej od neho odtrhnúť a oprela sa o chrbát kobyly.

Quentin sa zhovievavo usmial a odopchal jej ústa. „Správaj sa slušne," vyzval ju, keď na neho ostro pozrela. „Nechcem ti ublížiť. Len potrebujem tvoju spoločnosť, kým tvoj manžel neprinesie poklad."

„Kde je môj otec?" ozvala sa slabým hlasom.

„ J e neďaleko," ubezpečil ju Quentin. „Nemusíš sa báť. Je... v celkom dobrom stave."

Elise sa pohŕdavo zamračila, keď videla jeho zdvorilý úsmev. „Neviem, prečo si sa rozhodol urobiť takúto strašnú vec, Quentin. Bol si môj obľúbený bratranec. Teraz začínam mať pocit, že neviem odhadovať charaktery ľudí."

„Vieš, že aj ja som ťa mal vždy v láske, Elise," lenivo pokrčil širokými plecami, keď sa pochybovačné zamračila. „Keby nie mňa, Hilliard by zabil tvojho otca, keď ho prichytil, ako nás špehuje v Stilliards. Keď som ich presvedčil, že sa ho oplatí nechať nažive kvôli pokladu, ktorý niekam ukryl, naložili ho na jednu z Hilliardových lodí a priviezli ho sem z Lubecku. A keby som im nepohrozil, že ustúpim od sprisahania proti kráľovnej, pravdepodobne by bol ešte stále tam... alebo by už bol mŕtvy. Hilliard nebol veľmi trpezlivý človek. Ramsey by jeho mučenie dlho nevydržal."

„Ak si ho naozaj zachránil, musím ti byť vďačná," odvetila odmerane Elise. „Ale tým, že ho držíš vo väzení a že si uniesol aj mňa, si na seba obrátil hnev môjho manžela."

„Viem, akú má tvoj muž povesť," prisvedčil Quentin. „Na to, čo urobil Hilliardovi, je treba veľkú odvahu. Ale ja sa ho nebojím. Nemám v úmysle dať mu vedieť, kde som a kto som."

OSUDOM SPOJENÍ

„Zistí to. Môžeš si byť istý," varovala ho Elise.

„Potom sa táto hra stane pre nás oboch nebezpečnou. On má to, čo chcem ja, a ja," prefíkane sa zasmial, „mám to, čo chce on. Môžeme sa dohodnúť na čestnej výmene. Inak budú trpieť nevinní a na to ja nemám žalúdok."

„Nemáš žalúdok na vraždu?" spýtala sa Elise so zdvihnutým obočím. 

„A čo tvoja milenka? A čo Hilliard?"

Quentin si zhlboka vzdychol. „Keď je môj život v ohrození, musím prijať určité opatrenia, hoci sa to prieči mojej prirodzenosti. Ale aj tak by som bol veľmi nerád, keby som ti musel urobil t o , čo som urobil ostatným."

„Ale aj tak by si ma zabil, keby si musel," povedala s posmešným úsmevom Elise.

„Poďme," prikázal jej znepokojene a zľahka potiahol za povraz. „Už som ti toho povedal dosť."

„Neporadí? si, Quentin. Ak mi ublížiš, pôjdu po tebe..."

Neodpovedal, iba prudko trhol povrazom a prinútil ju vykročiť za ním do veže. „Elise, tieto tvoje reči nemajú zmysel. Už ma to unavuje."

Zastavil sa až vo veži a zvesil zo steny pochodeň. Ukázal smerom k točitým schodom, ktoré viedli do väzenia.

„Poď za mnou a pozeraj sa pod nohy," varoval ju. „Inak spadneš a poraníš sa."

Začali pomaly zostupovať do podzemia. Elise na klzkých schodoch ledva udržala rovnováhu. Vošli do pivničnej časti veže, kde na začiatku chodby sedela pri stole plnom špinavého riadu a zvyškov jedál skupina mužov.

Jeden z nich ukázal na zvyšky a zasyčal na Quentina: „Už sa mi tu z toho obracia žalúdok. Zišiel by sa nám dáky kuchár." Drgol lakťom do suseda a ukázal na Elise. „Možno by nám mohla variť tuto pani."

„To sotva," odvrkol Quentin a ľadovým pohľadom schladil všetečného strážcu. „Radšej sa k nej správaj slušne, lebo inak sa mi budeš zodpovedať."

„Je to vaša nová milá?" zaškeril sa strážca.

„Počkaj tu," povedal Quentin Elise a vybral sa k stolu.

Elise nemala kam utiecť, preto zostala stáť a sledovala, čo sa bude diať. Quentin z hromady dreva zdvihol palicu. Strážca bol vysoký a širokoplecí. Bol si vedomý svojej prevahy, preto pohŕdavo pozrel na Quentina, odvrátil sa a priložil si k ústam pohár s pivom.   Quentin ho   odrazu z celej sily švihol po ruke. Pohár sa s rachotom skotúľal na zem, pivo sa rozlialo a strážca si s bolestivým výrazom chytil zápästie.

„Nabudúce, " varoval ho Quentin takmer zdvorilým tónom a naklonil sa k jeho tvári, „si daj pozor na jazyk, lebo inak budeš bez ruky. Vyjadril som sa jasne?"

Muž horlivo prikývol a Quentin od neho odišiel. Elise si uvedomila, že aj počas Quentinovej neprítomnosti sa na ňu nik neodváži položiť ruku. Aspoň v niečom mu mala byť za čo vďačná.

Quentin prešiel okolo nej a pokynul jej hlavou. „Tadiaľto."

Neochotne ho nasledovala. Zišli po dvoch schodoch a zastavili sa pred masívnymi železnými mrežami. Jej bratranec vsunul do zámky veľký kľúč, odomkol a otvoril dvere.

„Tvoje komnaty."

Elise opatrne vstúpila do cely a nemala ani tušenia, čo sa skrýva v jej tmavých kútoch. Otočila sa ku Quentinovi a ten jej odviazal ruky a zatvoril za nimi dvere. Kývol hlavou smerom k rohu cely, kam nedopadalo nijaké svetlo. Elise dokázala rozoznať kúsok lôžka.

„Tvoj otec by sa mal čoskoro prebudiť. Dali sme mu trochu odvaru, aby zaspal."

Elise bez dychu náhlivo podišla k úzkemu lôžku a v tme nahmatala vysokú chudú postavu.

„Podaj mi, prosím ťa, sviečku!" poprosila zúfalo Quentina.

„Nech sa páči." Zasunul pochodeň do najbližšieho svietnika.

Elise sa opatrne sklonila na lôžko a uvidela husto zarastenú tvár spiaceho muža. Aj napriek brade bolo jasné, komu patrí. Po lícach jej spadli slzy, keď si všimla prepadnuté črty a vychudnuté ruky. Jeho dych bol takmer nečujný a Elise ho bojazlivo zľahka potriasla za rameno, ale nedostala nijakú odpoveď.

Zatiaľ jej bratranec zavolal na jedného z mužov pri stole, aby priniesol nádobu s vodou. Dotyčný sa o chvíľu objavil pri mrežiach a Quentin ho rýchlo vpustil dnu.

„Nech sa páči, pani," povedal muž a položil nádobu na ledabolo postískaný stolček pri lôžku. „Tu je trochu vody na prebudenie pána."

Elise okamžite namočila do vody vreckovku a začala umývať bradatú tvár. Jej otec sa pomaly preberal a chvíľu neprítomné blúdil očami po cele. 

Napokon na nej spočinul pohľadom a popukané pery sa mu pomaly pohli. Elise sa k nemu sklonila.

„Elise?"

„Ocko!"

Zvuk jej slov bol pre neho ako jemné pohladkanie. Oči sa mu naplnili slzami a opäť sťažka prehovoril: „Moja Elise."

32.   K A P I T O L A

Pracovňa kancelára podväzkového rádu a prvého kráľovninho ministra nebola vôbec malá, ale bola preplnená takými významnými osobnosťami, až v nej začalo byť dusno. Boli tu rytieri v strieborných brneniach, vojvodovia v plášťoch lemovaných kožušinou, grófi v bohato vyšívaných kabátcoch. Maxim bol oblečený veľmi vkusne, ale jeho šaty boli azda najjednoduchšie v celej miestnosti, ak, pravda, nepočítame triezve čierne oblečenie samotného ministra. Sir Francis sa práve vracal z obeda a pred oficiálnym rokovaním sa pripojil k Maximovi, ktorý mal také postavenie a skúsenosti, že s ním mohol viesť zmysluplný rozhovor bez toho, aby musel trpieť skryté narážky plné ambícií. Oslovil ho a spýtal sa, čo zistil o dvoch vraždách.

„Získali sme opis advokáta, ktorý navštívil New gate," oznámil mu Maxim. „A podarilo sa nám nájsť jednu dvornú dámu, ktorá videla zavraždenú ženu s jej milencom niekoľko týždňov pred jej smrťou. Jej opis sa prekvapivo zhoduje s opisom, ktorý sme dostali od väzenských strážcov. Vysoký pekný muž s tmavými vlasmi a očami. Domnievam sa, že ide o jednu a tú istú osobu. Možno sa nám podarí zistiť aj jeho meno. Cez tú dvornú dámu sme sa dostali k pážaťu, ktoré občas nosilo správy pre zavraždenú od jej milenca. Zostáva nám už len overiť, či je to naozaj ten istý človek."

„Prečo zavraždili Hilliarda?" spýtal sa sir Francis.

„Hilliard aj tá dvorná dáma vedeli určiť totožnosť tohto muža. Hilliardovi hrozila smrť a pred popravou ho mohol označiť ako svojho spoluvinníka."

Sir Francis si založil ruky za chrbát a zamyslene pokýval hlavou. Okrem Maxima velil vyše päťdesiatim agentom v Anglicku i za hranicami. Okrem nich tu boli ešte ďalší, o ktorých vedel len on. Dokonca aj teraz mu jeden z jeho mužov, Gilbert Gifford, predostrel dôkazy, že Babington a jeho komplici chceli oslobodiť Máriu Stuartovú a zavraždiť Alžbetu. Jeho agenti pracovali veľmi šikovne a markíz Bradbury patril medzi tých najlepších.

Sir Francis si zhlboka vzdychol. „Keby si tak kráľovná viac cenila našu prácu. Mešec mám zo dňa na deň prázdnejší a musím nútiť Cecila, aby za mňa intervenoval a aby som mohol financovať misie na ochranu jej života."

„Lord Burghley ju pozná lepšie ako ktokoľvek z nás," posmelil ho Maxim. „Určite ju dokáže presvedčiť, aby bola štedrejšia."

„Dovtedy som vaším dlžníkom. Obávam sa, že vás stálo veľa peňazí nájsť Hilliarda a dopraviť ho do Anglicka."

„Už na to nemyslite. Som rád, že som získal naspäť svoju česť."

„Áno, mal som pocit, že strácam dobrého človeka, keď vás pred kráľovnou obvinil pán Stamford, ale nakoniec ste vďaka tomu našli Hilliarda. Udivilo ma, ako to nakoniec celé dobre dopadlo."

„Skoro ma to stálo život," povedal Maxim.

„Nebola to nijaká vopred premyslená taktika, takže váš útek do Hamburgu bol veľmi presvedčivý a vďaka nemu ste nadviazali kontakt s Hilliardom. Keby ste v tú noc, keď ste sa vrátili do Anglicka, neprišli za mnou a nepoprosili ma, aby ste mohli dokázať svoju nevinu, ešte stále by ste boli u kráľovnej v nemilosti."

„Som rád, že som jej mohol dokázať svoju vernosť a že moje deti u nej nebudú v budúcnosti v nemilosti." Maximovi sa na perách objavil úsmev. „Elise čaká naše prvé dieťa."

Sir Francis ho srdečne potľapkal po chrbte. „To je dobrá správa! Pripijeme si na..."

„Vaše lordstvo... Lord Seymour?" Nesmelo ich prerušil mladý poručík a nervózne si odkašlal, keď sa k nemu Maxim obrátil. 

Tesne za poručíkom stál otrhaný muž s neupravenou bradou a tlačil sa dopredu.

„Čo sa stalo?" spýtal sa prekvapene Maxim.

Poručík schmatol otrhaného muža za golier a prinútil ho zastať. „Prepáčte, vaše lordstvo, ale tento muž tvrdí, že je posol a že má pre vás nejakú dôležitú správu... au!" skríkol od bolesti, keď ho muž štuchol pod rebrá a pretlačil sa k Maximovi.

„Volám sa William Anks, vaše lordstvo," povedal a vytiahol spod kabátca zvinutý pergamen, zapečatený červeným voskom. Otrčil pred Maxima prázdnu dlaň druhej ruky a povedal: „Sľúbili mi, že ak odovzdám tento list do vašich rúk, dostanem zlatý sovereign."

„Je to zlodej!" zvolal nahnevane poručík.

Maxim vytiahol z mešca požadovanú mincu a otrčil ju cudzincovi pred oči. „Tu je sovereign, ale dúfam, že ten list jej bude hodný."

Muž rýchlo schmatol mincu, víťazoslávne sa zaškeril na poručíka a podal Maximovi pergamen.

„Kto ti to dal?" spýtal sa zvedavo Maxim, keď na správe zbadal svoje meno aj s celým titulom.

„Nepoznám toho muža," odvetil posol. „Mal na hlave kapucňu, keď mi zabúchal na dvere. Musel som prejsť veľkú diaľku a keby mi nesľúbil toľkú odmenu, ani by som nešiel." Poklepal prstom po pergamene. „Povedal, že je to veľmi dôležité a že si to máte hneď prečítať."

Maxim rozlomil pečať a rozvinul list. Začal čítať a sir Francis videl, že sa mu na tvári zračí čoraz väčšia hrôza. Pokrčil list a z úst sa mu vydralo zavrčanie, ktoré sirovi Francisovi pripomenulo zvuk štvaného divého zvieraťa.

„Stalo sa niečo?"

Ministrove slová k Maximovi doliehali ako cez dlhý tunel. Chvíľu len tak stál a snažil sa v sebe potlačiť hnev. „Uniesli Elise." Podal Walsinghamovi pergamen. „Únosca žiada výkupné."

„Bol ten list hodný zlatý sovereign?" spýtal sa ustarostené posol. Keď videl výraz šľachticovej tváre, začal pochybovať, či si mincu bude môcť nechať.

„Zober si ho a zmizni!" skríkol sir Francis cez plece a sledoval jeho vzďaľujúcu sa postavu. Naklonil sa k poručíkovi. „Povedzte kapitánovi Reedovi, aby ho dal sledovať."

Keď sa otočil k Maximovi, uvidel už len jeho chrbát. Dlho sa za ním díval a zamyslene si šúchal starostlivo pristrihnutú bradu. Potom zdvihol ruku a zavolal k sebe veliteľa štvrtého jazdeckého oddielu dragúnov a ten ho náhlivo nasledoval do jeho súkromných komnát.

Alžbeta sa práve radila s pánmi zo severu krajiny, keď dostala správu od svojho prvého ministra. Keď ju čítala, zachmúrilo sa jej čelo, a len čo sa stretnutie skončilo, čo najzdvorilejšie sa ospravedlnila a znovu si list prečítala. Rýchlo napísala krátku správu lordovi Burghleymu a dala si zavolať plukovníka tretieho oddielu kráľovských strelcov a kapitána svojich  agentov.

Kapitán Von Reijn sa práve vo svojom byte v Stilliards venoval rozličným dokumentom, keď po schodoch vybehol Justín a bez klopania vrazil do miestnosti. Položil Nicholasovi na stôl list a povedal: „To je od Maxima! Elise uniesli z panstva v Bradbury."

Nicholas okamžite vyskočil na rovné nohy a zhodil hŕbu papierov, v ktorých sa práve prehraboval, zo stola. Neubehla ani hodina a už boli na ceste aj s Herr Dietrichom, ktorý sa k nim na vlastnú žiadosť pripojil.

Sir Kenneth bol na svojom sídle severne od Londýna a venoval sa množstvu nevyriešených záležitostí, keď k nemu dorazil posol so správou od Maxima. Rozlomil pečať, prečítal si list a po tom istom poslovi poslal rovno správu aj Sherbournovi. Berúc schody po troch, vybehol do svojich komnát a rýchlo si začal vyberať oblečenie a zbrane.

Edward Stamford bol jediným človekom na radbornovskom sídle, ktorému sa podarilo zaspať potom, čo sa vrátil Maxim, aby sa pripravil na cestu, a doniesol so sebou novinu, že Elise zase uniesli.

Arabella nečujne vyšla z jeho izby a bez toho, aby si to služobníctvo všimlo, odcválala naspäť na panstvo svojho nebohého manžela, kde si rozkázala pripraviť čln a nachystala sa na cestu do Bradbury a potom ešte ďalej.

Cassandra sa venovala svojej obrúbenej kratochvíli - škriepila sa so synmi. Bola presvedčená, že Elise alebo Arabella boh na kráľovskom dvore a tam docielili, aby na ňu vydali zatykač, preto sa jej nechcelo vychádzať zo svojho terajšieho obydlia a nechať sa spoznať a zatknúť. Takéto obmedzenie sa neveľmi zlučovalo so spôsobom života, na aký bola predtým zvyknutá, a preto si svoj hnev vylievala na potomstve.

Všetci si vydýchli, keď k nim dorazil neupravený posol a s námahou zopakoval slová, s ktorými ho poslal takmer zničený Forsworth. Keď skončil, Cassandra vstala z pohovky a začala sa ako levica prechádzať po miestnosti. Posol po chvíli zdvihol prst, aby upútal jej pozornosť.

 „Ehm... prepáčte, pani, ale jeho lordstvo mi sľúbilo nejaký ten groš."

Cassandra na neho pozrela a sladkým hlasom mu oznámila: „ T o je dobre, že ti to sľúbil. Keď nabudúce stretneš j e h o lordstvo Forswortha, musíš mu to pripomenúť."

Obaja prítomní Cassanrini synovia sa uškrnuli a sklamaný posol sa vybral na odchod. Keď sa za ním zavreli dvere, Cassandra sa obrátila k dvom bratom a zasyčala:

„Počúvajte! Ten darebák Quentin si zobral do hlavy, že si náš poklad nechá iba pre seba!" Usmiala sa s takým zlomyseľným výrazom, až sa synom prebehli po chrbte zimomriavky. Znovu sa začala prechádzať po miestnosti a nakoniec sa posadila na pohovku. „Forsworth hovorí, že sledoval Quentina a jeho mužov, až kým nebolo jasné, že našu mladú paničku unášajú do Kensingtonskej pevnosti..."

„Do tej zrúcaniny?" odfrkol posmešne jeden z jej potomkov. „Tam sa naozaj dobre skryjú pred dažďom."

„To je jedno," pokračovala Cassandra a vrhla krátky pohľad na syna, ktorý sa ju opovážil prerušiť. „Dôležité je, že vieme, kam išli."

„Prečo Elise odišla s Quentinom?" spýtal sa druhý syn. „Vari má dačo, čo my nemáme?"

Cassandra privrela viečka a z očí jej vyšľahli blesky. „Ty idiot! Nešla tam dobrovoľne! Uniesol ju!"

„Fíha! Tá bude zúriť!" zasmial sa mladší z bratov. „Elise je prudká povaha!"

Starší brat položil múdrejšiu otázku: „Prečo ju Quentin zobral do Kensingtonskej pevnosti? Veď sám povedal, že nevie, kde je poklad. Ak je o tom presvedčený, čo chce vlastne získať?"

Cassandra chvíľu rozmýšľala a potom víťazoslávne luskla prstami. „Má Ramseyho! On ho uniesol! A teraz sa vďaka môjmu synovi Forsworthovi vydáme za ním."

„Čo máme teraz robiť?"

„Pripravte muškety a kone!"

Bratia sa zamysleli a starší sa opovážil spýtať: „A kde vezmeme kone?"

„Pre mňa za mňa ich aj ukradnite!" skríkla Cassandra a prepustila ich mávnutím ruky. „Pohnite sa!"

Bratia náhlivo vyskočili zo stoličiek a vyrazili ku dverám, ale potkli sa jeden o druhého a ocitli sa na podlahe. Cassandra si dala ruky vbok, podišla k nim a kopla toho, ktorý k nej bol   najbližšie.

„Nedokážete nič urobiť bez toho, aby ste sa pri tom jeden druhému motali pod nohy?"

Prvým dôkazom Elisinho zmiznutia bol psík, ktorý na Annino volanie pribehol do domu. Brechal a kňučal, až kým nezavolala služobníctvo a neprikázala im, aby prehľadali okolie. Po chvíli sa vrátili so zakrvavenými záhradníckymi nožnicami, ktoré našli ležať na trávniku. Anne si hneď uvedomila, že sú to tie isté, ktoré si so sebou zobrala Elise, a upadla do mdlôb.

Fitch a Spence okamžite vysadli na kone a vydali sa po stopách, ktoré za sebou zanechali únoscovia. Obaja mali pri sebe kušu a plný tulec šípov. Spence navyše zvieral v ruke kyjak a za pásom mal zastoknuté dve muškety a Fitch sa vyzbrojil vojnovou sekerou s dlhým poriskom a pištoľami. V očiach sa im zračilo pevné rozhodnutie pomstiť sa komukoľvek, kto ublížil ich panej.

Maxim prišiel do Bradbury okolo polnoci, vystrojil sa, osedlal Eddyho a okamžite vyrazil na cestu. Bolesť v jeho hrudi bola priveľká na to, aby mohol čo i len o chvíľu dlhšie pobudnúť v komnatách, v ktorých trávieval čas so svojou ženou.

Noc bola chladná a Maxim sa rútil na koni ako prízrak. Za opaskom mal dve muškety, pri boku mu visel verný meč a pod kabátcom mal ukrytú tenkú dýku.

Krátko pred svitaním sa konečne zastavil pri akejsi studni a doprial Eddymu odpočinok. Vtom sa na neďalekom kopci objavili traja jazdci. Maxim vytiahol meč a zaujal bojový postoj, ale našťastie včas v jazdcoch spoznal Nicholasa Von Reijna a jeho dvoch spoločníkov.

„Hohó, Maxim!" zakričal kapitán a prudko zastavil koňa. „Ktorým smerom ideme?"

„Na západ!" odvetil Maxim a vyskočil do sedla.

Kapitán popchol svojho koňa a zakričal: „Poďme!"

Dedinčania sa prestrašene obzerali, keď začuli dupot kopýt, a odskakovali z cesty pre štyrmi cválajúcimi jazdcami s vejúcimi plášť mi.

Krátko pred obedom zastavili na kopci a poobzerali sa po okolí. Zbadali dvoch jazdcov a dokonca aj z takejto diaľky bezpečne rozpoznali Fitcha a Spencea. Maxim na nich zakričal, aby zastavili, a o chvíľu ich dobehli. Teraz už cválali za jediným cieľom šiesti.

Za súmraku dorazili ku kraju lesa nad hrebeňom a tu sa utáborili. Asi o hodinu ich potichu zobudil Fitch, ktorý si vylosoval prvú hliadku. „Niekto sem ide. Asi dvaja jazdci."

Maxim pozrel na nočnú oblohu. V korunách vysokých dubov fúkal prudký severozápadný vietor a mesiac sa skryl za oblaky. Opásal si meč a rozmiestnil svojich mužov po oboch stranách cesty.

O malú chvíľu sa na ceste objavili dva tiene. Maxim začul hlas jedného z nich, vykročil z úkrytu a z roztiahnutými rukami sa postavil uprostred cesty.

„Hohó!Sir Kenneth!"

Rytierov kôň sa splašil, keď pred sebou uvidel tmavú postavu, a postavil sa na zadné tak prudko, že skoro zhodil svojho unaveného jazdca. Kenneth nahlas zaklial a chvíľu mu trvalo, kým konečne prinútil zviera zastať.

Sherbourne sa zasmial, zastavil pri ňom svojho koňa a buchol priateľa po chrbte. „Ďalší dôvod, aby si dal toho žrebca vymiškovať, priateľu. Raz si kvôli nemu rozbiješ lebku."

Sir Kenneth opatrne zoskočil zo sedla a zamrmlal: „Ak mu predtým ja nerozbijem tú jeho."

Sherbourne zoskočil oveľa elegantnejšie a svižnými krokmi podišiel k Maximovi. „Prišli sme čo najskôr," uistil ho a položil mu ruky na plecia. „Vieš, kde ju držia? Máš nejaký plán?"

„Ani jedno, ani druhé," vzdychol si Maxim. „Ale keď získam odpoveď na prvú otázku, budem si vedieť poradiť aj s druhou."

Spustil sa studený dážď a muži sa schovali pod skalnatý výklenok. Kenneth založil malý ohník a Herr Dietrich na ňom pripravil rýchle, ale chutné jedlo, aby sa mohli posilniť pred ďalšou cestou.

33.    K A P I T O L A

Miesto stretnutia vybral Quentin dôkladne. Bolo to široké údolie, cez ktoré sa vlnil potok. Cez potok sa dalo prejsť iba po úzkom kamennom moste. K mostu sa nedalo nepozorovane priblížiť z nijakej vzdialenosti. Prejsť cez most by si tak či tak vyžadovalo veľkú odvahu, lebo v ňom bolo vidno veľké diery po vypadnutých kameňoch.

Slnko už označovalo dohodnutú hodinu a Maxim čakal pod hrebeňom v tieni stromov. Jeho spoločníci sa skrývali v húštine, odkiaľ mohli pozorovať prvé stretnutie s únoscami. Maxim si pohľadom premeriaval údolie. Napokon sa na obzore objavilo jedenásť jazdcov. Cválali po hrebeni a potom sa jeden z nich, oblečený v plášti s kapucňou, odpojil a začal zostupovať do údolia. Maxim popchol Eddyho a zastavil sa pri moste. Jeho protivník zastal na opačnom konci, prebehol pohľadom po vzdialených pahorkoch a tiež zastavil svojho koňa.

„Tak sme sa konečne stretli, lord Seymour," zakričal Quentin takmer prívetivo.

Maxim prikývol. „Prišiel som, ako ste ma žiadali." Zdvihol hlavu a prešiel pohľadom po hrebeni, na ktorom čakali jazdci. „Uniesli ste niekoho, kto patrí mne. Kde je?"

„V bezpečí... zatiaľ." Quentin si starostlivo pritiahol kapucňu, keď v Maximových zelených očiach zazrel studený, oceľový záblesk. Vedel, že s týmto človekom sa nedá len tak zahrávať. Markíz sa tváril smrteľne vážne. „Máte poklad?"

„Pár dní potrvá, kým sa sem dopraví. A samozrejme, že truhlice nedostanete, kým mi nevrátite moju ženu... Chcete túto výmenu urobiť tak, aby bol každý z nás spokojný?"

Quentin zdvihol pohľad a opäť skontroloval zalesnený hrebeň. Nezdalo sa mu, že by sa tam niekto skrýval, napriek tomu nemienil podceňovať človeka s takouto povesťou. „Dám vám jej otca," začal vysvetľovať a opäť spočinul zrakom na šľachticovi. „Bude priviazaný k tomuto mostu so zapchatými ústami. Budete sa ho môcť spýtať, či je jeho dcéra nažive, a či vie, kde je. Odpovie vám kývnutím hlavy. Otvoríte truhlice a ukážete mi ich obsah. Potom ich zatvoríte a zaistíte povrazom. 

Moji muži budú na vás mieriť mušketami a vy prehodíte povraz cez most. Ak sa pokúsite prejsť cez most alebo oslobodiť sira Ramseyho skôr, ako skontrolujem poklad a odídem aj s mojimi mužmi na hrebeň, oboch vás zastrelíme. Vaša žena nebude odtiaľto ďalej ako pár hodín jazdy na koni. Keď tam dorazíte, budem už za horami za dolami."

Maxim sa zamračil. „Ako budem vedieť, že nezabijete moju ženu a potom aj jej otca, aby ste zatajili svoju totožnosť?"

„Odchádzam do Španielska a pochybujem, že by ste ma tam nasledovali." Quentin si položil ruky na hrušku sedla. „Stretneme sa tu pozajtra o rovnakom čase. Príďte aj s pokladom."

„Musím uvidieť svoju ženu skôr, ako vy uvidíte čo i len mincu z pokladu. Najprv ju prineste a potom môžem ísť po Ramsyeho, keď si budem istý, že je v poriadku."

Quentin sa rozrehotal. „Keby som tak urobil, mohli by ste sa pokúsiť zachrániť svoju ženu aj poklad. Potrebujem dosť času na útek. Ak s vami nechám Ramseyho, môžem si byť istý, že sa budete ponáhľať za Elise. Nemáte inú šancu."

Maxim zabodol pohľad do tváre pod kapucňou. „Používate meno mojej ženy, ako keby ste ju dlhšie poznali."

„Čo na tom záleží, ako vyslovujem jej meno? Neprepustím ju, kým nebudem mať v rukách poklad."

„Quentin, však?" spýtal sa Maxim.

Quentin zostal ako prikovaný a takmer nečujne hlesol: „Ako ste to zistili?"

„Neboli ste takí opatrní, ako ste si mysleli," odvetil Maxim. „A niektorí boli dostatočne zvedaví, aby zistili, kto ste."

Quentin si zhodil kapucňu, lebo videl, že už nemá význam, aby si zakrýval tvár. „Na vašom mieste by som bol opatrný... ak vám naozaj záleží na vašej panej."

„A ja by som sa na vašom mieste staral, aby sa Elise nič nestalo. Nebudem vám vysvetľovať, prečo. Povedzme, že by mi až tak neprekážalo ísť za vami až do Španielska a pomstiť sa vám."

Maxim popchol koňa a odcválal na hrebeň. Zastal až v húští, kde ho obkolesili jeho muži. Pre očami mal obraz Elise, ako leží na kamennom lôžku, ale jej oči nič nevidia a ústa nedýchajú. Trasúcou rukou si prešiel po čele, aby odohnal túto strašnú predstavu, ale srdce mu stále splašene tĺklo.

Podišiel k nemu Sherbourne, položil mu ruku na koleno a ustarostené mu pozrel do tváre. „Je Elise v poriadku?"

Maximovi sa z pŕs vydral ťažký vzdych. „Jej únosca ma ubezpečil, že áno... zatiaľ. Ale čaká na poklad a ja sa obávam, že nebude spokojný s tým, čo mu môžem poskytnúť. Pokiaľ viem, nijaký poklad neexistuje. Podarilo sa mi získať čas, deň alebo dva, ale to je všetko. Do pozajtra musíme nájsť miesto, kde ju držia."

Quentinovi muži cválali asi pol hodinu a potom sa rozdelili. Každý sa vydal iným smerom, počkali až do noci a pod rúškom tmy sa vrátili do pevnosti. Quentin sa obrátil na juh a zakrátko objavil hustý háj, v ktorom sa schoval. Zosadol z koňa, priviazal ho o strom, ľahol si do machu a pár hodín si zdriemol. Keď sa napokon uistil, že ho nikto nesleduje, vstal, odviazal koňa, vysadol naň a vydal sa na cestu.

Rýchlym cvalom sa čoskoro ocitol neďaleko Kensingtonskej pevnosti. Opäť sa dôkladne poobzeral po okolí a potom sa vybral rovno tam. Odrazu začul akýsi ženský hlas. Pohnal koňa, a keď docválal na dvor, uvidel svoju matku a troch bratov, obkolesených väčšinou z jeho mužov.

„Tu je! Quentin, synáčik! Kde si bol? Povedz týmto hlupákom, že som tvoja matka a že toto," ukázala rukou okolo seba, „sú tvoji vlastní bratia."

„Skôr nevlastní," precedil cez zuby Quentin a zosadol z koňa.

„Čo si to povedal?" Cassandrin hlas sa rozliehal dvorom ako ozvena. „Quentin! Koľko krát som ti povedala..."

„ Č o tu preboha robíte?" zahrmel Quentin. Snažil sa ovládnuť a pokračoval už miernejším hlasom. „Ako ste ma našli?"

„Forsworth mi povedal, že si mu ukradol Elise rovno z rúk," vysvetľovala Cassandra. „Vedela som, že budeš stáť pri svojej rodine a že nám pomôžeš, ako budeš môcť..." zarazila sa, keď zbadala, ako na ňu jej starší syn vrhá zúrivé blesky.

„A chcela si získať podiel na poklade!" Quentin napodobnil jej tón hlasu.

Cassandra sa zatvárila sklamane. „Ale Quentin, my sme len chceli..."

 „Zmiznite odtiaľto!" skríkol Quentin. „Zmiznite, lebo sa nezdržím!"

„Quentin!" Cassandra vyskúšala dôraznejší tón. „Už je skoro tma a noci bývajú chladné. Po okolí sa môžu túlať vlci... a nemáme zásoby jedla..."

Nepočula si, mama? Povedal som, aby ste sa pratali!" Ozvena jeho hlasu sa rozliehala po okolitých kopcoch a ukázal rukou na cestu.

Jeho rodinní príslušníci sa na seba bezradne pozreli a pomaly sa vydali na cestu. Quentin za nimi dlho hľadel a potom sa vybral do podzemného väzenia, ale zastavil sa pri ňom jeden z jeho strážcov. Quentin si všimol, že má na hustej brade zvyšky jedla a až po chvíli si uvedomil, že mu chce asi niečo povedať.

„čo je?" Jeho otázka znela skôr ako vyhrážka.

„Je tu ešte jedna žena," preriekol previnilo muž. „Povedala, že vás pozná."

„Ešte jedna žena?" Quentin takmer neveril vlastným ušiam.

„Áno, pane," prisvedčil muž. „Je to pekná mladá dáma. Prišla ešte skôr ako tí štyria."

Quentin si v duchu povzdychol, aké je dnes ťažké nájsť spoľahlivých ľudí, a zvolal mocným hlasom: „Ó, nebesá! Utiahol som sa do svojej skrýše, nikomu som nič nepovedal, a kto sa tu neobjaví? Moja rodina, nejaká ženská... Môj protivník sa ani nemusí veľmi namáhať, aby ma našiel - stačí, ak sa vyberie po tej najvychodenejšej ceste. Ako je to možné?"

Strážca mykol plecami a zatváril sa ako stelesnená nevinnosť. „Netuším, pane."

Vybral sa teda k dverám do veže, a keď vošiel dnu, zbadal ďalšieho strážcu, ktorý sa pohodlne opieral o trám a hľadel na štíhlu postavu, pôvabne uloženú na kamennej lavici. Na hlave mala prehodený šál a jeho konce zvierala na hrudi. Quentin k nej pristúpil bližšie a pozrel jej do tváre. „Arabella?"

Okamžite sa prebrala. Vyskočila na rovné nohy a objala ho okolo krku. „Ach, Quentin. Už som si myslela, že sa ťa nedočkám."

„ Č o . . . čo tu preboha robíš...?" Jeho otázka sa zdala celkom zbytočná.

„Quentin, miláčik." Zúfalo sa k nemu pritisla. „Musela som prísť a porozprávať sa s tebou." Zvrátila hlavu, aby sa mu mohla pozrieť do tváre. „Nebol si doma... a potom som si spomenula, že si kedysi spomínal toto miesto a vravel si, že by sme sa tam mohli schovať pred mojím otcom. Počula som, že Elise uniesli, a viem, ako ju máš rád." Smrkla a sklopila zrak. „Rozmýšľala som, či si s ňou neušiel."

„Drahá Arabella," Quentin jej s vážnym výrazom položil ruku okolo pliec a viedol ju ku schodom. „Musíš mi veriť, že ťa nikdy neopustím. Vari to už spolu neťaháme pár rokov? Keď je Reland mŕtvy, práve som sa ťa chystal požiadať o ruku."

Arabella k nemu uchvátené vzhliadla. „Naozaj?"

„Samozrejme." Stisol jej povzbudivo plece. „Pamätáš sa, ako rýchlo som ťa začal brániť, keď nás Reland prichytil v stajni? Potom som ti povedal, že budem vždy pri tebe, aby som ťa mohol ochraňovať."

„To bolo strašné." Arabella zhrozene zalomila rukami. „Ešte stále ho vidím pred očami, ako na mňa hľadel. Keby sa vtedy tak skoro nevrátil z prechádzky... a keby som ho neudrela po hlave, tak by ma bol zabil. Keď sa mi zvalil na nohy a z hlavy mu tiekla krv, nemohla som uveriť, že je mŕtvy. Bolo to také strašné! Ale mal si pravdu. Najlepšie bolo predstierať, že spadol z koňa. Veď my sme sa ho nechceli zbaviť. Vôbec sa to nemuselo stať, keby nás tam neobjavil."

Quentin ju viedol ku dverám do cely. Elise vstala z lôžka, kde odpočívala pri otcovi, a podišla k mrežiam. Quentin jej rukou naznačil, aby sa vrátila na svoje miesto, a vložil do zámky kľúč.

„Pozri, miláčik. Elise je tu ako moja väzenka - nechcel som s ňou ujsť." Zobral Arabellu za ruku a jemne ju postrčil cez pootvorené dvere. „Môžeš ju navštíviť a povedať jej, že chcem len poklad jej otca, aby sme my dvaja mohli spolu odísť."

Quentin za ňou zatvoril dvere a zamkol. Prešiel pohľadom po cele a všimol si drevenú misu s akousi kašou, ktorej sa zjavne nik ani len nedotkol.

„To, čo sa tu podáva, sa ani nedá nazvať stravou," poznamenala sarkasticky Elise. „V tomto smere by sa žiadalo zlepšenie."

„Dozriem, aby ste dostali niečo lepšie," uistil ju Quentin a vykročil ku schodom.

 „Quentin?" ozval sa Arabellin hlások. „Rýchlo sa vráť, miláčik. Vôbec sa mi tu nepáči."

„Áno, miláčik, len si musím čosi vybaviť."

„Quentin?"

Quentin ju ignoroval a zmizol v tme.

Arabella sa otočila k Elise, ale namiesto vyčítavého pohľadu, ktorý očakávala, uvidela v jej očiach ľútosť, cit, o ktorý toľké roky bojovala. Až teraz, pomyslela si a unavene sa zvalila na prázdne lôžko. Až teraz vďaka tomuto citu rozpoznala skutočnosť od ilúzií, v ktorých sa tak dlho utápala. Azda práve teraz prišiel čas, aby sa postavila zoči-voči pravde a uvedomila si, kde je.

Zotmelo sa a Maximovi sa stále nedarilo nájsť stopu. Napriek dlhým hodinám stráveným v sedle bol rozhodnutý pokračovať v hľadaní, ale keď sa Eddy za tmy dvakrát potkol na ceste, uvedomil si, že si musí priznať porážku. Zastavil koňa a počkal na ostatných. Cesta viedla do lesa, kde sa mali v pláne utáboriť.

Rozdelili sa so studenou stravou, voči čomu tento krát neprotestovali ani Nicholas a Herr Dietrich, rozložili si v machu plášte a uložili sa spať. Maxima trápila nespavosť a vybral sa na prechádzku po okolí. Oprel sa o strom a chvíľu pozoroval pasúcu sa srnu s mladými. Potom obrátil pohľad inam, ale stále mal pred očami Elise. Veľmi ho trápilo, že ju nenašiel a že mu už neostáva veľa času. Trpko ľutoval, že prišiel na ten bláznivý nápad, povedať Quentinovi, že vie, kde je poklad. Pomyslel si, že Elise možno ani neuniesli, ale potom si spomenul, že jej bratranci skúšali podobnú taktiku už dávno predtým.

Odrazu srna zdvihla hlavu a zastrihala ušami. Maxim začul kroky a siahol na rukoväť meča.

„To som ja, Maxim." Do ticha noci sa ozval šepot sira Kennetha.

„Hmm." Maxim prikývol a vrátil sa k svojim úvahám. Pozrel sa na čistinku a zistil, že je prázdna. Obaja boli dlho ticho a napokon sa prvý ozval Maxim.

„Oheň nás ochráni pred chladom. Nemyslím, že by nás niekto zbadal."

„O čom to hovoríš?" spýtal sa Kenneth. „My sme oheň nezaložili."

 Maxim sa zhlboka nadýchol. „Ale niekto si ho založil." Rytier potiahol nosom a prikývol. „Máš pravdu." Maxim sa vzpriamil. „Nemôže to byť ďaleko. Zobudíme ostatných a pešo to tu preskúmame."

Cassandra a jej synovia zastavili tak ďaleko od Kensingtonskej pevnosti, nakoľko im to dovolili unavené kosti. Vodkyňa skupiny sedela na zhnitom pni, zababušená do plášťa. Kvílivým hlasom poháňala svojich synov. Tí sa pokúšali rozložiť oheň, aby jej urobili pohodlie a aby pre seba získali konečne pokoj.

„Keby sme si len boli zobrali nejaké zásoby! Umieram od hladu."

„Nepovedala si nám, aby sme zobrali jedlo," spomenul si s námahou najmladší syn. „Povedala si len, aby sme pripravili muškety a kone."

„Musím myslieť na všetko?" Odrazu sa rozkašľala a začala si pred tvárou mávať rukou, aby odohnala dym.

„Quentin si tam bohvieako nenažíva," preriekol vážnejší syn. „Videl som, ako tam jedli nejakú kašu. Človek by radšej hladoval, ako by mal také čosi zobrať do úst."

„Ja tu zahyniem!" Cassandrino kvílenie sa rozliehalo nočným lesom. „Ak nie od vašej hlúposti, tak ma určite zožerie nejaká divá zver!"

Traja synovia stuhli od strachu a začali opatrne blúdiť očami po okolí. Posunuli sa bližšie k ohňu a odtiaľ sa snažili pohľadom preniknúť tmu, ktorá ich obklopovala. V kríkoch zaštebotal nočný vták a prostredný syn zhíkol. Kdesi zahúkala sova a Forsworth siahol po meči.

Cassandra zdvihla padajúcu hlavu a pozrela na svojich troch synov. „Oddýchnite si!"

Mládenci chvíľu rozmýšľali a napokon sa uložili spať. Odrazu sa v diaľke ozvalo zavytie. Forsworth otvoril oči a zbystril pozornosť. Po chvíli sa opäť ozvalo zavytie a po chrbte mu prebehli zimomriavky. Cassandra vyskočila na rovné nohy a chvíľu poskakovala pri ohni, lebo jej do črievičky spadol žeravý uhlík. Medzi stromami sa ozval šuchot a s jačaním vyskočil aj najmladší syn.

„Vlci!"

Radbornovci hlava-nehlava poskákali na kone, nestarajúc sa, či majú dobre nasadené sedlá, a o chvíľu už cválali von z lesa. 

Boli rozhodnutí, že musia za každú cenu získať útočisko v Kensingtonskej pevnosti, lebo ani nahnevaný Quentin nemal tesáky, ktorými by konkuroval prefíkaným vlkom.

Sir Kenneth sa plesol po stehne a zasmial sa. „Ešte som nikoho nevidel takto uháňať. Keby Sherbourne napodobnil vlka ešte lepšie, tak by tie úbohé kone už niekde ležali hore bruchami od vysilenia."

Maxim zdvihol ruku a dal svojim spoločníkom znamenie, aby sa pohli. Vrátili sa po kone a voľným tempom klusali za zvukmi vydesených jazdcov.

Z bezpečnej vzdialenosti hrebeňa sledovali, ako sa Radbornovci blížia ku Kensingtonskej pevnosti. O chvíľu už Fitch a Spence uháňali po tej iste ceste, po ktorej sem prišli. Sir Kenneth pred stretnutím s Maximom a jeho druhmi zazrel skupinu strelcov a teraz, keď zistili, kde sídlia únoscovia, sa k nim niekto musel vrátiť a priviesť ich. Všetkým bolo jasné, že zvíťaziť môžu len s väčším množstvom mužov.

Justin, Sherbourne a Herr Dietrich sa vydali opačným smerom, aby pred svitaním dorazili do najbližšieho mesta. Tam mali nakúpiť zásoby a vystrojiť sa na cestu do Kensingtonskej pevnosti. Zostávajúci traja si pripravili zbrane a potrebné veci na preniknutie cez Quentinove stráže.

34.    K A P I T O L A

Údolím sa rozliehal zvláštny cvengot, ktorý sa postupne približoval ku kopcu, na ktorom stála Kensingtonská pevnosť. Obyvatelia veže sa zvedavo zhrčili na rozpadávajúcich sa múroch a rozhliadali sa po okolí. Napokon zazreli troch jazdcov, ktorí sa približovali k pevnosti. Quentin už nedokázal čakať. Od rána bol v zlej nálade, lebo ho zo spánku vyrušil návrat jeho rodiny. Tento krát boli vytrvalejší ako on. Napokon im dovolil ostať, keď videl, že ich prosby a argumenty nemajú konca-kraja. Zaklial, vyskočil na koňa a vybral sa v ústrety trom jazdcom. Čoskoro zistil, že cvengot pochádza iba od posledného jazdca, ktorého mocný kôň bol naložený najrozličnejším kuchynským riadom.  Jazdec vpredu bol starý, zvráskavený a strapatý. Keď sa k nemu Quentin ešte viac priblížil, všimol si, že má na pravom oku tik. Druhý jazdec bol silnejší a mladší, ale oči mu zakrýval obväz a opraty jeho koňa držal v ruke jeho starší druh.

„Dobrý deň, vaše lordstvo," zvolal starec.

„Čo tu hľadáte?" skríkol na nich Quentin. Okamžite zavrhol myšlienku, že títo otrhaní úbožiaci by mohli mať niečo spoločné s Maximom, ale napriek tomu musel byť opatrný. Mohli to byť zlodeji, ktorí sa ho chystali okradnúť.

Starec pokrčil zhrbenými plecami. „Len tadeto prechádzame. Je vari na tom dačo zlé?"

„Len prechádzate? Nemáte v úmysle zastaviť sa v Kensingtonskej pevnosti?" Quentin Radborne bol podozrievavý.

„A načo?" odvetil starec.

„Čo ste zač? Skadiaľ idete?"

„Toto je môj vnuk." Starec kývol hlavou dozadu ponad plece. „Chudák chlapec prišiel pred pár mesiacmi o zrak, keď sa pobil s jedným Írom." Starec nadvihol hlavu a ukázal pohľadom na posledného z trojice. „A toto je môj synovec." Poklepal si prstom po čele. „Je trošku ťažkopádnejší. Nevie hovoriť, ale je to dobrý kuchár, len čo je pravda."

„Kuchár?" Aj Quentin už dospel k presvedčeniu, že strava, ktorá sa servíruje v pevnosti, sa nedá jesť. „Hľadá prácu?"

„No, vaše lordstvo, mohol by... viete, keby ste dovolili zostať aj mne a môjmu vnukovi, aby sme mu mohli ukazovať, čo od neho chcete. Vie sa dohovoriť len posunkami."

„V poriadku!" súhlasil Quentin. „Ale ak nie je dobrý kuchár, tak ešte pred zotmením poletíte. Moji muži nemajú náladu na žartíky. Vyjadril som sa dosť jasne?"

„Môžem vás uistiť, vaše lordstvo, že Deats ich presvedčí o svojich schopnostiach," odvetil starec so sebavedomým úškrnom.

„A ako ti hovoria?" spýtal sa Quentin.

„Justin." Ukázal palcom odzadu. „A môj vnuk sa volá Sherb."

Quentin kývol hlavou smerom k veži. „Poďme. Jeden z mojich mužov vám ukáže, kde je kuchyňa. Nie je to bohviečo, ale hádam to bude stačiť."

„Deats toho veľa nepotrebuje, vaše lordstvo."

Quentin počkal, kým vošli na dvor, a potom sa na koni prebehol po okolí, aby sa ubezpečil, že tí traja nie sú časťou nejakej väčšej skupiny zbojníkov, ktorí striehnu niekde v lese. Spokojný sa vrátil do pevnosti.

Na dvore ho príjemne prekvapila lahodná vôňa, ktorá sa už šírila z veže. Vošiel dnu a uvidel, ako starec s kuchárom varia a pripravujú stoly. Slepec sedel pred ohňom a upíjal si z pohára.

„Bude sa vám páčiť trocha koreneného čaju, vaše lordstvo?" ponúkol ho Justin. „Priniesli sme si ho so sebou."

Quentin prijal pohár, chvíľu si vychutnával príjemnú arómu a potom sa schuti napil. Kývol na znak vďaky a kuchár mu podal kus chleba, upečeného v kotle plnom vriaceho tuku. Quentin sa nevedel vynačudovať, aký je chutný, a len teraz si poriadne uvedomil, ako pri tých odporných kašiach vyhladol. Bolo nad slnko jasnejšie, že na vine nebol nedostatok zásob, ale neprítomnosť dobrého kuchára.

„Výborné!" zvolal nadšene Quentin. Za posledné dni ho ešte nič tak nepotešilo.

Starec sa zasmial a potom žmurkol na kuchára. „Chceli sme vám dať ochutnať predtým, ako sa porozprávame o Deatsovej pláci."

„Povedzte si sumu a ak nebude prehnaná, prijmem ju," odvetil bezstarostne Quentin. Dobrý kuchár musí byť spokojný... aspoň dovtedy, kým bude musieť byť v tejto pevnosti. Keď príde čas výplaty, bude už dávno na ceste do Španielska. A dovtedy budú muži sýti a nebudú pomýšľať na vzburu.

„Môžete sa uložiť tu v kuchyni," nariadil Quentin. Potom mu padol zrak na dlhú truhlicu pri kozube. „Čo tam máte?"

„Hm... Deatsove nože, vaše lordstvo," odvetil Justin. Podišiel k truhlici a pootvoril ju. Pod vekom sa zablyslo niekoľko kuchárskych nožov. Quentin si oblizoval prsty a nevidel dôvod, prečo by mal kontrolovať spodné časti truhlice. Napokon, čo by to bolo za kuchára, keby nemal nože? „Dole mám hostí, ktorí sa veľmi potešia, keď dostanú niečo, čo sa dá jesť. Zavediem vás tam, keď to bude hotové." Nedbanlivo pokračoval, aby predišiel akýmkoľvek otázkam. „Sú to kráľovnini väzni. Držím ich tu, kým si po nich neprídu jej muži. Varujem vás, aby ste sa ich nepokúšali oslobodiť, ak vám je život milý. A okrem toho, " usmial sa vytiahol si z kabátca kľúč, „mám jediný kľúč a bezo mňa sa nikto nedostane ani z cely, ani do cely."

 „Čo nás potom, koho máte vo väzení?" pokrčil plecami Justin. „Sme tu len na to, aby vám môj synovec mohol variť."

„Vidím, že si rozumieme."

„Quentin!" Z malej komnaty na poschodí, ktorú si kedysi Quentin rezervoval pre seba, sa ozval kvílivý ženský hlas. „Kde si, synček? Som hladná!"

Quentin zdvihol oči k nebu a potom takmer nahnevane ukázal prstom na Justína. „Povedz svojmu synovcovi, aby navaril dosť jedla pre tých ufňukancov tam hore. Nájdete ich v mojich komnatách a nech vám pánboh pomáha, ak bude ten ich bľakot ešte dlho trvať!"

Zakrátko Justin zaklopal na dvere komnaty. Odovzdal obyvateľom podnos a Cassandra a traja Radbornovci sa vrhli na jedlo ako diví vlci.

V podzemí bola atmosféra o čosi pokojnejšia. Elise driemala na lôžku vedľa svojho otca. Prebudila sa, keď v zámke zarachotil kľúč a do cely vstúpil sivovlasý starec. Položil na stolček vedľa lôžka podnos s jedlom a žmurkol na Elise. Tá na neho chvíľu zmätene pozerala a vtom spoznala Justína. Justin bez slova odišiel, ale Elise veľmi dobre vedela, čo znamená jeho prítomnosť. Maxim vie, kde sú, a jeho mužom sa už podarilo preniknúť do nepriateľovho tábora.

Ako jediná sa ozvala Arabella: „Quentin! Zase si zamkol dvere! Vidím, že ti nezáleží na mojom pohodlí. Neodpovedal si na moje slzy a prosby a teraz to vyzerá, že ma tu držíš vo väzení."

„Len ťa chránim pred svojimi mužmi," ospravedlnil sa nonšalantne Quentin. „Ani ti nemusím hovoriť, čo by mali za lubom, keby som odišiel."

„Ha!" vyprskla jeho milenka. „Zamkol si ma tu a ja som konečne pochopila, že pre teba nič neznamenám."

„Už zase! Odkedy si sem prišla, počúvam len samé ponosy!" zahundral a ukázal na podnos. „Pozri! Priniesol som ti jedlo. Ochutnaj ho! Možno sa trochu upokojíš."

„To sotva. Keď si len pomyslím, že som ti celé tie roky dovolila, aby si mi ničil život. Otec mal pravdu! Chcel si len môj majetok..."

„Tvoj majetok?" zasmial sa posmešne Quentin. „Ja som sa o tvoj majetok pričinil viac ako ty sama."

„Čo tým chceš povedať?" spýtala sa nahnevane Arabella. „Všetky sobáše vybavil môj otec."

 „Ten hlupák! Ja som vedel, že si bola hodná grófa, ba aj vojvodu."

„Tak ty si chcel, aby som sa vydala za niekoho iného?" spýtala sa prekvapene Arabella. „Ale ja som si myslela, že si všetkých mojich nápadníkov nenávidel."

„To áno!" uškrnul sa Quentin. „Aspoň tých prvých. Ich majetky za veľa nestáli a Edward ich prijal len preto, lebo mali viac ako on. Môžeš mi byť vďačná, Arabella. Dohodol som ti lepší sobáš."

Arabella nechápavo pokrútila hlavou. „Nerozumiem."

Quentin jej začal nazlostené vysvetľovať: „Milá moja, vari si naozaj myslíš, že na tebe spočíva kliatba? Nie, tvojich nápadníkov zahubila silnejšia ruka, azda okrem jedného či dvoch, ktorí zahynuli skôr, ako som sa o nich stihol postarať. Musím ti povedať, že Seymoura som považoval za vhodného nápadníka, ale kráľovnin agent zistil, že sa podieľam na príprave sprisahania a Seymoura bolo treba obviniť z jeho vraždy."

„Ty si zabil kráľovninho agenta?" spýtala sa prekvapene Elise a obrátila sa k svojmu otcovi, ktorý na ňu chlácholivo položil ruku.

„Quentin povedal ľuďom z Hanzy, že ich sledujem," zašepkal Ramsey zachrípnutým hlasom. „Dozvedel som sa to od samotného Hilliarda. Udivilo ho, že Angličan môže vydať vlastného strýka napospas mučeniu a hladovaniu."

Elise pomaly otočila hlavu a pozrela sa Quentinovi do očí. „Už sa nikdy nevyvyšuj nad Forswortha, Quentin. Si taký istý ako on."

Vyzeralo to, že ho jej pohŕdanie pobavilo. „Sotva sa môžem pred takouto vznešenou dámou vyhlasovať za nevinného . Prisahám, že mi je ľúto, že som ťa sklamal, Elise, ale moja matka svojich synov veľmi dobre naučila, ako sa o seba majú postarať."

„A tak si sa o seba postaral." Elise zamyslene pokývala hlavou.

Arabella na neho skríkla. „Ty si ma zneužíval! Celý čas si ma len zneužíval!"

Quentin sa na ňu lenivo pozrel. „Oženil by som sa s tebou, Arabella. Už som to povedal. Mal som to v pláne urobiť hneď potom, ako by si zdedila Huxfordov majetok."

„Koľko by trvalo, kým by si ma zabil, aby si získal aj môj majetok?" spýtala sa ho sarkasticky Arabella.

Zamyslene našpúlil pery a napokon zvraštil obočie. „Pravdupovediac, bola si celkom vhodná za manželku. Asi by to nebolo až tak skoro, drahá."

„Keď si spomeniem, že som ti pomohla zavraždiť môjho manžela!"

Elise prudko zdvihla hlavu a udivene pozrela na Arabellu. „Ty si mu pomohla zavraždiť Relanda?"

„Nie celkom." Elise pri Quentinovom posmešnom tóne naskočila husia koža. „Reland bol ešte nažive, keď som ho odtiahol zo stajne, ale ty si mi uverila, keď som ti povedal, že je po ňom. Bol v bezvedomí, a tak som ho mohol bez námahy utopiť."

„Si odporný!" skríkla s hnusom Arabella.

„Už dosť! Už ma vaše urážky unavujú." Quentin ukončil rozhovor a rýchlo odkráčal. Podzemnou chodbou sa rozľahlá ozvena jeho krokov.

„Bola som hlúpa," zakvílila Arabella. „Po celé tie roky som si myslela, že ma miluje rovnakou láskou ako ja jeho."

Elise ju už neutešovala. V duchu usilovne hľadala spôsob, ako pomôže svojmu manželovi, keď ich príde zachrániť.

Podvečer začalo mrholiť. Maxim objavil úzky previs, ktorý ich ako-tak chránil pred dažďom na ceste k južnej strane pevnosti. Všetci traja boli vyzbrojení povrazmi, pištoľami a dýkami. Prvý zostupoval úžľabinou Maxim a za ním nasledovali Nicholas a sir Kenneth. Dostali sa až k úpätiu kopca a odtiaľto chvíľu pozorovali hradby a rozpadávajúce sa múry pevnosti. Nebolo vidieť žiadne stráže, preto usúdili, že všetci Quentinovi muži sa pred dažďom uchýlili do veže, okrem dvoch, ktorí strážili pri zvyškoch vstupnej brány.

Dobyvatelia pevnosti pohľadmi pozorne skúmali hradby a vežu a snažili sa nájsť aspoň škáročku, ktorou by sa prešmykli dovnútra. Napokon uzreli na útese pod jedným z múrov akési hrdzavé fľaky.

Nicholas, ktorý sa vďaka svojej kapitánskej skúsenosti viac vyznal v kanalizácii, povedal: „Pravdepodobne tam ústi vývod z najnižšieho podlažia." Pozrel sa spýtavo na Maxima. „Možno z väzenia."

„Overíme si to." Maxim pozrel na Kennetha a ten súhlasne prikývol.

„Poďme!"

Ani nie o pol hodiny už stáli pri veľkom otvore, zakrytom zhrdzavenou železnou mrežou. Zospodu z neho vytekala mútna voda. Nicholas uviazal o jednu hrdzavú tyč povraz, oboma rukami uchopil jeho druhý koniec a z celej sily zaň zatiahol. Mreža sa nepatrne pohla. Kenneth a Maxim urobili to isté a spoločným úsilím sa im podarilo mrežu dostatočne vykriviť.

Maxim podal Nicholasovi svoj povraz a opatrne vliezol dnu. Za ním nasledoval Kenneth a Maxim mu naznačil, aby išiel čo najtichšie. Z dvoch zamrežovaných otvorov v povale, ktoré boli od seba vzdialené asi desať metrov, vychádzalo matné svetlo. Cez prvý otvor bolo vidieť roh zamrežovaných dverí. Maxim sa odkradol k druhému otvoru a uvidel čižmy strážcu, sediaceho na stoličke, a počul jeho hlasné chrápanie. Veľmi opatrne sa vrátil k prvému otvoru.

Preskúmal mrežu a zistil, že spočíva len na ryhe v kamennej dlážke. Pevne do nej zapadala, ale spoločnými silami sa do nej zapreli a napokon so slabým škripotom povolila. Všetci traja znehybneli a napäto počúvali, ale chrápanie nerušene pokračovalo. Ešte raz sa zapreli a odsunuli mrežu na dlážku. Maxim opatrne zdvihol hlavu a rozhliadol sa. Strážca spokojne spal, opretý o stenu. Maxim sústredne hľadel do tmavej cely, až v nej napokon rozoznal tri spiace postavy.

Traja muži potichu vyšli z kanála. Maxim prezrel zámok, Kenneth išiel strážiť dvere a Nicholas sa šikovne odkradol k spiacemu strážcovi. Udrel ho po hlave rúčkou pištole a rýchlo ho zachytil, aby sa nezrútil na zem. Opäť ho posadil do pôvodnej polohy a zviazal mu ruky aj nohy.

Maxim vytiahol z vrecka olovenú guľku a rozkotúľal ju po dlážke cely smerom k lôžku, na ktorom bolo vidieť husté červenkasté kadere. Elise sa okamžite prebudila, posadila sa a uvidela za mrežami dôverne známu postavu. S prstom na perách jej naznačil, aby bola ticho. Natiahla ruku a zobudila svojho otca. Ten pomaly zdvihol bradatú hlavu a Elise mu položila druhú ruku na ústa, aby umlčala jeho otázku. Ramsey sa rozhliadol, a keď zočil mladého muža, na perách sa mu po dlhom čase objavil úsmev.

Maxim potichu poklepal po zámke a Elise nečujne zašepkala: „Quentin." Urobila pohyb, ktorým naznačila, že kľúč nosí v kabátci, potom nečujne podišla ku dverám a cez mreže chytila svojho manžela za ruku. Pritisli sa k sebe a ani mreže im nezabránili, aby sa im pery stretli v krátkom bozku. Keď sa pustili, Maxim jej s úsmevom utrel z líca hrdzu.

Kývol hlavou k tretej postave, ktorá spala na druhom lôžku, a Elise nečujne zašepkala: „Arabella."

Nicholas išiel okolo mreží a opatrne po nich poklepkával palicou, ktorú našiel obďaleč. Na konci cely objavil niekoľko tyčí, ktoré nezvonili a vydávali tupý zvuk. Mávol na Kennetha a obaja sa do jednej nich z celej sily odspodu zapreli. Tyč s vrzgotom povolila a vznikol otvor na šírku dvoch rúk.

Odrazu sa na schodoch ozval zvuk ťažkých krokov a ohlásil príchod strážcu, ktorý prišiel vystriedať svojho druha. Zarazene zastal a ospalé oči sa mu rozšírili, keď uzrel votrelcov. Siahol po muškete, ale Nicholas mu udrel palicou po ruke a mušketa sa skotúľala na zem. Strážca zakričal na poplach, vytiahol dlhú dýku a vrhol sa dopredu, ale tu ho už čakalo ostrie Kennethovho meča. Na schodisku sa začal rozliehať dupot ostatných strážcov.

Maxim sa otočil a vytiahol mušketu. Prvý muž, ktorý sa p r e d ním objavil, pomaly klesol na podlahu s guľkou v hrudi. Opäť sa ozval výstrel z druhej pištole a na svojho mŕtveho spoločníka spadol ďalší strážca. Maxim vytasil meč a dolu schodmi zbehlo asi zo dvadsať mužov. Elise vykríkla, keď sa na neho vrhli štyria muži, a aj Nicholas a Kenneth museli čeliť útočníkom.

Na poschodí sa ozvala kakofónia výkrikov a o čosi neskôr začal po schodoch tiecť horúci olej. Niekoľko strážcov sa na vlhkých schodoch pošmyklo a ani sa neodvážili dotknúť červených škvŕn na tvárach.

Justin medzitým v hornej miestnosti otvoril dlhú truhlicu a Sherbourne si strhol rúšku z očí. Justin zovrel v rukách sekeru a rytier sa chopil kyjaka a meča. Dietrich si vybral dlhý mäsiarsky nôž, o polovicu kratší ako meč, ale dvakrát taký smrtiaci. Svojím objemným bruchom odsotil jedného mocného strážcu a rozohnal sa nožom. Jeho protivník uvidel, ako sa zablysla jeho čepeľ, a zaknísal sa na špičkách prstov. Klesol na podlahu a kuchár dokončil úder mohutným tĺčikom.

Quentin bol v komnatách so svojou rodinou a naliehal na nich, aby na svitaní odišli, keď k nemu doľahol krik. Divoko sa zaceril na svojich bratov: „Uvidíme, ako budete brániť moju kožu. Bezo mňa nebude nijaký poklad."

Cassandra okamžite vyskočila na rovné nohy, vtisla svojim synom do rúk meče a ukázala prstom ku dverám. „Choďte! Pobite každého, kto by sa opovážil zaútočiť na vášho brata!"

Quentin s úškrnom vybehol z komnaty. Aspoň raz bude mať z tých nepodarencov úžitok!

V podzemí zatiaľ stráže zatláčali Maxima k stene. No hneď po prvom prudkom výpade mečom sa zdalo, že jeho protivníci sa tešili predčasne. Jeden zo strážcov klesol na kolená a druhý sa zo všetkých síl snažil chrániť pred švihajúcou všadeprítomnou oceľou. Márne. Stačil už vydať len zúfalý výkrik, keď mu markízov meč prepichol hruď a jeho vlastná zbraň zazvonila o kamennú dlažbu.

„Zadržte!"

Maxim pozrel nad seba a srdce mu zamrelo hrôzou. Quentin mal v rukách mušketu a cez mreže ňou mieril na Elisinu hlavu. Za ním sa zhrčili jeho bratia a s obavami sledovali, čo sa stane. Maxim sklonil meč a Nicholas vypustil zo zovretia bezvládnu hlavu svojho protivníka. Z horného poschodia však ďalej zaznievali zvuky boja.

„Ustúpte!" znovu zvolal Quentin a natiahol kohútik muškety. „Varujem vás! Elise pôjde prvá a vy všetci ju budete nasledovať!"

Do nehybného ticha zrazu zasvišťala guľka a z diaľky doľahol tlmený rachot výstrelu z muškety. Hneď za ním zadunela mohutná paľba.

„Aha, to budú kráľovnini strelci," pousmial sa Maxim do prekvapených tvárí bratov Radbornovcov.

Nikto sa ani nepohol, ako keby bola na bojovníkov padla kliatba. No potom sa udalosti rozhýbali. Prvý strážca, ktorého Nicholas narýchlo zviazal, sa prebral z omámenia a s oneskoreným varovným výkrikom sa pokúsil vstať. Putá ho však nepustili a navyše spredu nohami narazil na lavičku. Zmätene zajačal a rozprestrel sa aký dlhý, taký široký na dlažbu.

Okamih, keď sa všetci pozreli tým smerom, využil Ramsey. Spolu s dcérou už predtým odtrhli zhrdzavený koniec reťaze, ktorou bol spútaný, od podlahy a starostlivo to zamaskovali.

 Teraz sa Ramsey ľahko vyslobodil, oboma rukami bleskovo obrátil reťaz tak, aby tvorila slučku, a hodil ju na pažbu Quentinovej muškety, pričom zároveň strhol Elise nabok. Oprel sa nohou o mreže a prudko šklbol reťazou. Sily už veľa nemal, ale moment prekvapenia využil dokonale. Mušketa prekĺzla pomedzi mreže, kohútik sa zachytil o zámku a ozval sa výstrel. Guľka zmizla kdesi v tme.

Quentin zmätene zaspätkoval a pomaly sa obrátil k Maximovi. Ten sa len pochmúrne usmial, zdvihol zbraň akoby na pozdrav a čakal. Forsworth štuchol brata do pleca a ponúkol mu vlastný meč, no za svoju štedrosť si vyslúžil taký pohľad, že by sa bol radšej na mieste prepadol pod zem. Nikto si nevšimol, že strážcovia sa opatrne posúvajú ku schodom.

„Neviem bojovať s mečom!" zakvílil vydesene Quentin. „ Z a -bijete ma ako bezmocné decko!"

„Agenta v mojom dome ste neušetrili. Nezľutovali ste sa ani so svojou milenkou na kráľovskom dvore. Svoje schopnosti ste až doteraz využívali proti ženám a bezmocným mužom."

„Milenka?" vydýchla Arabella a klesla opäť na lôžko, z ktorého krátko predtým vstala. „Vari jeho skazenosť nepozná hraníc?"

Maxim podal svoj meč Nicholasovi, vytiahol si spoza opaska pištole a spolu so strelivom ich odovzdal Ramseymu. 

Rozhodil ruky a posmešne zavolal na Quentina: „No čo, vyzerá to pre vás prijateľnejšie? Alebo sa musím dať zviazať a hodiť k vašim nohám a tam čakať, kým ma prepichnete? Čo ste to za zbabelca, Quentin?"

Tmavé oči Elisinho bratranca sa náhle prefíkane prižmúrili. Vytrhol Forsworthovi meč, no v náhlivosti zabudol na opatrnosť. Zbraň chytil tak nešikovne, že sa mu vyšmykla z ruky a oceľ zazvonila na podlahe. Hodil sa za mečom, ale Maxim tiež nezaháľal a priamo nad spadnutou zbraňou do neho narazil hruďou. Quentin sa v divokej zlosti ako bez rozumu rozohnal holou rukou a pečatný prsteň, ktorý mal na prste, rozsekol Maximovi líce.

Teraz už mohli bojovať! Maxim sa s mimoriadnym potešením oprel do úderu, ktorý Quentina takmer zrazil na kolená, potom pridal druhý a zloduch sa znovu zatackal. Potriasol hlavou, pozbieral sa a vrhol sa na Maxima ako rozzúrený býk, s úmyslom   kopnúť ho do rozkroku. Maxim ho však odhodil ako handrovú bábku a Quentin vrazil do zviazaného strážcu a rozpleštil sa na mrežiach. Zagánil na Maxima, šúchajúc si udreté rameno, ale vôbec sa nesnažil vstať.

„Raz som si už myslel, že som sa vás zbavil," zavrčal.

Maxim sa len uškrnul. „Vtedy som sa vrátil, aby som si vyžiadal, čo bolo kedysi moje, a teraz prichádzam a beriem si, čo mi naozaj a naveky patrí."

„Nikdy ste nezískali ten poklad," vyriekol pomaly Quentin. Utrel si z úst krv a začudovane pozrel na markíza. „Nikdy ste mi ho nechceli dať ako výkupné."

„Žiadny poklad neexistuje, Quentin," ozval sa z cely Ramsey. „Aspoň nie taký, ktorý by si ty vedel využiť. Pre dcéru som zabezpečil iba dokument, v ktorom sa hovorí, že má výhradné právo zdediť môj majetok."

„A čo tie truhlice, čo si nosil zo Stilliards?" spomenul si zrazu Quentina pocítil hmlistú nádej. „Čo si to kupoval v Stilliards, že si to musel odvážať v truhliciach?"

Ramsey potriasol hlavou. „Nič. Boli to len prázdne truhlice, ktoré som kúpil dcére. Nič viac."

„Nič viac? " zreval Quentin a vyškriabal sa na nohy. „Prečo si mi to nepovedal skôr? Prečo si ma nechal v presvedčení, že si kdesi ukryl poklad?"

„Keby som ti bol povedal pravdu, zabil by si ma," prosto odvetil Ramsey. „Keď si už urobil tú strašnú chybu, že si ma zajal, nemohol by si ma pustiť na slobodu."

„Celý ten čas som ťa tu držal nadarmo!"

„Nuž, hádam si vezmem kľúč," prerušil ho pokojne Maxim. „Dajte mi h o . "

Quentin sa zlomyseľné zaškeril, vsunul ruku do vrecka kabátca a vytiahol kľúč. No namiesto toho, aby ho podal Maximovi, posmešne mu ním zakýval pred očami, potom sa rozohnal a hodil ho ku kanálu. Maxim sa vrhol za letiacim predmetom a vtom Elise zdesene vykríkla. To ho varovalo a v poslednej chvíli sa uhol nabok pred zákerným úderom Quentinovho meča. Chytil kľúč, hodil ho do cely a Nicholas mu podal meč.

„Vyriešme si to aspoň s trochou cti," kývol na Quentina, no ten sa len nenávistné mračil. „No tak poďte, uvidíme, kto z nás je lepší. Možno ma dokonca porazíte."

Quentin sklonil hlavu a zízal na meč, ktorý držal v ruke. Zrazu sa obzrel, preskočil zviazaného muža a po klzkých schodoch sa pustil na svoju zúfalú cestu za slobodou. Nicholas sa mu v úteku pokúsil zboku zabrániť, ale Quentin sa po ňom zúrivo ohnal mečom. Maxim sa rozbehol za ním, no ešte predtým pozrel na priateľa a už letmý pohľad mu napovedal, že kapitán je v poriadku. Kenneth vypustil z cely väzňov a pridal sa k prenasledovateľom.

Quentin prebehol cez miestnosť posiatu mŕtvolami jeho chlapov. Vyletel z dverí, ale na nádvorí zastal ako prikovaný. Za plotom ho očakávali dragúni na koňoch. Neďaleko nich sa v jednej línii krčili strelci. Zúrivo sa poobzeral okolo seba, hľadajúc akú-takú možnosť úniku, no pristúpili k nemu traja muži. Čudesne omladnutý Justin, bývalý slepec Sherb a mohutný kuchár. Vo dverách sa zjavil Maxim, za ním Nicholas, Kenneth a traja vyslobodení väzni.

Zloduch zaspätkoval pozdĺž polo-zrúteného múru na okraji útesu. Maxim sa pomaly pobral za ním.

„Prehrali ste, Quentin. Vaša hra sa skončila. Vzdajte sa mi, alebo  bojujte!"

„Hra sa len začína!" zvreskol zrazu Quentin. Zákerne zaútočil na markíza mečom, no keď sa ten bez ťažkostí uhol, strčil ruku pod kabátec a s mrzkou kliatbou vytiahol pištoľ.

„Dopekla s vami, Seymour! Naveky budem mať od vás pokoj!"

Namieril na prekvapeného markíza a Maxim prižmúril oči, keď mu do ucha zadunel ohlušujúci výstrel. Nepocítil žiadnu bolesť. Chvíľu bolo ticho, otvoril teda oči a zrak mu padol na Quentina, ktorý síce stál na nohách, ale uprostred čelá mal tmavý otvor. Vzápätí sa zatackal, skala, na ktorej stál, povolila, v poslednom kŕči rozhodil rukami a stisol kohútik, no guľka sa už len neškodne zaryla do opevnenia. Quentinovo telo prepadlo cez okraj útesu a zmizlo všetkým z očí.

Na stíchnuté nádvorie zavial vietor a priniesol spŕšku vody, ako keby chcel zmyť každú spomienku na mŕtveho. Maxim položil meč na zem a obrátil sa. Za ním stála ako mramorová socha Arabella. Hoci jej po lícach stekali slzy, zdvihla oči k Maximovi a vzlykla.

„Je mi to ľúto, Maxim. Prepáč mi, ak môžeš." Potichu k nej pristúpila Elise, vytiahla jej zo zmeravených prstov pištoľ a podala ju Maximovi. Potom objala sesternicu okolo pliec a pomaly ju viedla naspäť k veži. Kenneth vyskočil na múr a zamával na vojakov, ktorí sa dali okamžite do cvalu. Zakrátko zatkli Cassandru, jej synov a zvyšok Quentinových mužov.

Do brány sa zrazu vrútil koč grófky Anne. Tesne za ním nasledoval voz naložený asi tuctom Brádburyho mužov. Boli ozbrojení dlhými nožmi, starými mečmi a kde-tu sa dokonca zablysla kosa. Z koča vystúpila grófka Anne, a keď Maxim bez slova ukázal na vežu, ponáhľala sa za svojou pravnučkou. Elise ju privítala s roztvoreným náručím a stará dáma nevedela dosť zaďakovať nebesiam, že sa stretáva aj s Ramseym, mužom, ktorý bol manželom jej nebohej vnučky.

„Ani som veľmi nečakal, že nám na pomoc príde taká armáda," prehodil Maxim a žmurkol na sira Kennetha.

„Povedal by som, že lady Elise je medzi ľuďmi obľúbená," uškrnul sa veselo rytier.

Aj Maxim sa konečne usmial a nastavil tvár očistnému dažďu. Nechal si zo seba zmývať všetok hnev, strach a žiaľ, ktorého až donedávna trápili. Odpásal si meč, podal ho Kennethovi a dlhými krokmi sa pustil smerom k veži. Cestou srdečne buchol po chrbte Nicholasa a tesne pred vchodom zastal. Vnútri sa Elise vítala so svojimi príbuznými. Chvíľu vyčkával, no potom ho zbadala a v očiach sa jej odrazila všetka láska celého sveta. Podišla k nemu, vzala ho za ruku a priviedla ho k otcovi.

„Ocko, chcela by som ti predstaviť svojho manžela."

Ramsey vstal a muži sa objali pevným stiskom tých najbližších príbuzných. Starému pánovi sa oči zaliali slzami. „Boh vyslyšal moje prosby a zoslal mojej dcére ochrancu - ešte omnoho statočnejšieho, ako som sa opovážil dúfať."

Elise podišla k manželovi a objala ho. „Nijaká iná žena si nikdy nenašla lepšieho ochrancu." Pozrela mu do očí. „Opäť si za mňa bojoval a opäť si vyhral. Opäť tu pred tebou stojím v úžase. Ty si naozaj môj rytier, Maxim Seymour - moja jediná láska."

2
3

